
PARTEA I 

1 
ALEXANDER 


Leningrad, 1968 


— Ce-ai de gând să faci după terminarea şcolii? a 
întrebat Alexander. 

— Sper să intru în KGB, a răspuns Vladimir, dar, dacă 
nu obțin un loc la Universitatea de Stat, nici măcar nu-mi 
vor deschide dosarul. Dar tu ce vei face? 

— Intenţionez să fiu primul președinte ales al Rusiei, a 
spus Alexander, râzând. 

— Şi, dacă reușești, mă vei numi pe mine șeful KGB-ului, 
a spus Vladimir care nu râdea, însă. 

— Nu aprob deloc nepotismul, a spus Alexander, în timp 
ce traversau curtea școlii și ieșeau în stradă. 

— Nepotism? a întrebat Vladimir, în drumul lor spre 
casă. 

— Vine de la cuvântul italienesc „nepot” și datează din 
secolul al XVII-lea, de la obiceiul papilor de a oferi 
privilegii rudelor și prietenilor apropiaţi. 

— Şi ce-i rău în asta? a întrebat Vladimir. Tu tocmai pui 
KGB-ul în locul papilor. 

— Mergi sâmbătă la meci? a întrebat Alexander, voind 
să schimbe subiectul. 

— Nu. Odată ce Leningradul a ajuns în semifinale, nu 
mai e nicio șansă pentru ca unul ca mine să obţină un 
bilet. Dar, cu siguranță, cum tatăl tău este supervizor la 
docuri, ţie ţi se vor aloca automat două locuri în zona 
rezervată membrilor de partid. 

— Nu atâta timp cât el refuză să devină membru al 
Partidului Comunist, a spus Alexander. Şi când l-am 
întrebat ultima oară, nu părea deloc optimist cu privire la 
obţinerea unui bilet, așa că singura mea speranţă a rămas 
unchiul Kolea. 

Continuând să meargă, Alexander și-a dat seama că 
evitau amândoi singurul subiect care nu le ieșea niciodată 
din minte. 

— Crezi că vom afla? 

— Habar n-am, a răspuns Alexander. Probabil că 
profesorilor le place să ne vadă că suferim, conștienți fiind 
că e ultima dată când mai au putere asupra noastră. 

— Tu n-ai de ce să te temi, a spus Vladimir. În cazul tău, 
singura discuţie este dacă vei câștiga Bursa Lenin la 
Școala de Limbi Străine din Moscova sau ţi se va oferi un 
loc la Universitatea de Stat ca să studiezi matematica. În 
schimb eu nu pot fi sigur de intrarea la indiferent ce 
universitate ar fi, și, dacă nu intru, șansele mele de-a intra 
la KGB sunt kaput? 

Vladimir a oftat și a continuat: 

— Voi sfârși probabil prin a lucra la docuri toată viaţa, 
avându-l șef pe tatăl tău. 

Alexander nu și-a mai exprimat nicio opinie, au intrat în 
blocul în care locuiau și au început să urce treptele de 
piatră tocite, spre apartamentele lor. 

— Mi-aș fi dorit să locuiesc la etajul întâi, nu la al 
nouălea, a spus Vladimir. 

— Ştii la fel de bine ca mine că numai membrii de partid 
locuiesc la primele trei etaje, Vladimir. Dar, sunt sigur că 
odată admis în KGB, vei cobori în lume. 

— Ne vedem dimineaţă, a spus Vladimir, neluând în 
seamă gestul de  încuviinţare al prietenului său, 
continuând să urce ultimele șase etaje rămase. 

Când a deschis ușa micului apartament familial de la 
etajul al cincilea, Alexander și-a amintit de un articol pe 
care-l citise recent într-un ziar, articol care spunea că în 
America erau atât de mulţi criminali, încât fiecare familie 
avea cel puţin două lacăte la ușa de la intrare. Probabil că 
singurul motiv pentru care lumea nu făcea aceasta în 
Uniunea Sovietică era faptul că nimeni nu avea nimic de 
valoare care să merite să fie furat. 

S-a dus drept în dormitorul lui, știind că maică-sa nu se 
va întoarce până nu i se va termina tura. A luat din 
ghiozdan câteva foi de hârtie liniate, un creion și o carte 
uzată de multă folosire și le-a pus pe o măsuţă în colţul 
încăperii, apoi a deschis Război și Pace la pagina 179 și a 
continuat să traducă cuvintele lui Tolstoi în limba engleză. 
Când familia Rostov s-a așezat la cină, în seara aceea, 
Nikolai părea neatent și nu numai pentru că... 

Alexander verifica din nou fiecare rând pentru a găsi 
greșelile și a vedea un cuvânt englezesc mai potrivit când 
a auzit deschizându-se ușa de la intrare. Burta a început 
să-i chiorăie și s-a întrebat dacă maică-sa putuse șterpeli 
ceva bunătăţi de la clubul ofiţerilor, unde era bucătăreasă. 
A închis cartea și a mers la bucătărie. 

Elena i-a zâmbit cu căldură și el s-a așezat pe banca de 
lemn, la masă. 

— Avem ceva special în seara asta, mamă? a întrebat 
Alexander plin de speranţă. 

Ea a zâmbit din nou și a început să-și golească 
buzunarele, scoțând un cartof mare, doi păstârnaci, o 
jumătate de franzelă veche și, premiul acestei seri, o 
jumătate de cârnat care rămăsese probabil pe vreo farfurie 
a vreunui ofițer, după masa de prânz. Un adevărat festin, 
s-a gândit Alexander, în comparaţie cu ce va mânca 
prietenul său Vladimir, în această seară. Întotdeauna cuiva 
îi este mai rău decât ţie. 

— Ceva noutăţi? a întrebat Elena, apucându-se să curețe 
cartoful de coajă. 

— Mama, îmi pui aceeași întrebare în fiecare seară și eu 
continui să-ți spun că nu aştept să aflu nimic pentru încă 
cel puţin o lună, poate și mai mult de atât. 

— Mă gândesc numai cât va fi de mândru tatăl tău, dacă 
vei câștiga Bursa Lenin... A pus cartoful jos și alături, 
cojile. Nu se aruncă nimic la coș. Ştii, dacă n-ar fi fost 
războiul, tatăl tău ar fi mers la universitate. 

Alexander ştia asta foarte bine, numai că era 
întotdeauna fericit să i se amintească cum Papa fusese 

încartiruit pe Frontul de Răsărit, ca tânăr caporal, în 
timpul asediului Leningradului și, cu toate că timp de 93 
de zile, fuseseră atacați încontinuu de o divizie Panzer, el 
nu-și părăsise niciodată postul până când germanii n-au 
fost respinși și nu s-au retras în propria lor ţară. 

— Fapt pentru care el a fost decorat cu medalia 
Apărarea Leningradului, a spus Alexander, la sfârșit. 

Probabil că mama îi spusese povestea de sute de ori, dar 
Alexander nu se plictisea, deși tatăl său nu aborda 
niciodată subiectul. Şi, acum, aproape cu 25 de ani mai 
târziu, după întoarcerea la docuri, fusese ridicat la gradul 
de tovarăș supervizor-șef, cu 3000 de muncitori sub 
comanda lui. Deși nu era membru de partid, chiar și KGB- 
ul a făcut cunoscut că el era omul potrivit pentru această 
slujbă. 

Ușa de la intrare s-a deschis și s-a închis cu zgomot, 
amintind că tata venise acasă. Alexander a zâmbit când 
tatăl a intrat în bucătărie. Inalt și solid construit, 
Konstantin Karpenko era un bărbat chipeș care putea încă 
să facă o femeie tânără să-și întoarcă după el capul și să-l 
mai privească o dată. Faţa lui bătută de vreme era 
dominată de o mustață stufoasă luxuriantă despre care 
Alexander își amintea că, în copilăria sa, o mângâia, lucru 
pe care nu mai îndrăznise să-l facă de mai mulţi ani. 
Konstantin s-a prăbușit pe banca din faţa fiului său. 

— Cina va fi gata abia peste jumătate de oră, a spus 
Elena, în timp ce pisa cartoful. 

— Trebuie să vorbim numai în engleză ori de câte ori 
suntem singuri, a spus Konstantin. 

— De ce? a întrebat Elena pe un ton negativ. N-am 
întâlnit niciun englez în viaţa mea și nu cred că voi întâlni 
vreodată. 

— Pentru că, dacă Alexander va câștiga acea bursă și va 
pleca la Moscova, va trebui să vorbească fluent în limba 
dușmanilor noștri. 

— Dar britanicii și americanii au luptat de aceeași parte 
cu noi în timpul războiului, Papa! 

— De aceeași parte, da, a spus tatăl, dar numai pentru 
că ne consideră răul cel mai mic dintre cele două rele. 
Alexander s-a gândit puţin la asta, în timp ce tatăl se ridica 
în picioare. Jucăm o partidă de șah în timp ce așteptăm? a 
întrebat el. Alexander a aprobat dând din cap. Partea sa 
favorită a zilei. Pregătește tabla de șah până mă spăl eu pe 
mâini. 

Îndată ce Konstantin a ieșit din încăpere, Elena a șoptit: 

— Ce-ar fi să-l lași să câștige, așa de dragul schimbării? 

— Niciodată, a spus Alexander. În orice caz, și-ar da 
seama dacă nu lupt și mi-ar aplica la fund câteva curele. 

A deschis sertarul mesei și a scos o tablă veche de lemn 
și o cutie în care era un set de piese de șah, din care lipsea 
una, așa că, în fiecare seară, o solniță ţinea locul 
nebunului. 

Alexander a mișcat pionul regelui înainte două pătrate 
până la întoarcerea tatălui său. Konstantin a răspuns 
imediat, mutând pionul reginei înainte un pătrat. 

— Ce ai făcut la meci? a întrebat el. 

— Am câștigat cu 3 la 0, a spus Alexander mutând tura 
reginei. 

— Rahat! Bine jucat, a spus Konstantin. Dar este mai 
important să câștigi bursa aia. Presupun că n-ai aflat 
nimic, încă. 

— Nimic, a spus Alexander făcând următoarea mișcare. 
Au trecut câteva clipe până când tatăl a mutat. Tata, te pot 
întreba dacă ai reușit să obţii un bilet la meciul de 
sâmbătă? 

— Nu, a recunoscut tatăl fără a-și ridica privirile de la 
tabla de șah. Sunt mai rare decât virginele de pe Nevsky 
Prospect. 

— Konstantin! a spus Elena. Te poţi purta ca un docher 
la muncă, dar nu acasă. 

Konstantin i-a zâmbit fiului. 

— Dar unchiul îţi promisese două bilete la terasă și, cum 
pe mine nu mă interesează să merg... 

Alexander a sărit de pe bancă în momentul în care tatăl 
a făcut următoarea mutare, încântat că-i îndepărtase 
atenţia de la joc fiului său. 

— Ai putea să ai câte bilete vrei, dacă ai fi de acord să 
devii membru de partid, a spus Elena. 

— Nu e ceva ce-mi doresc, după cum știi bine. Quid pro 
Quo!. E o expresie pe care am învăţat-o de la tine, a spus 
privind-și fiul pe deasupra mesei. Să nu uiţi niciodată că 
întotdeauna se așteaptă ceva înapoi pentru un serviciu și 
eu n-am de gând să-mi vând prietenii de pe fluviu pentru 
două bilete la un meci de fotbal. 

— Dar noi n-am ajuns în semifinalele cupei, de mulţi ani, 
a spus Alexander. 

— Şi probabil, nu vom mai ajunge vreodată, în timpul 
vieţii mele. Dar ar fi nevoie de mult mai mult de-atât 
pentru a mă determina pe mine să mă înscriu în Partidul 
Comunist. 

— Vladimir este deja pionier și s-a înscris în Komsomol, 
a spus Alexander, după ce-a mutat. 

— Nicio surpriză, a spus Konstantin. Altfel, n-ar avea 
nicio speranţă să intre, în cele din urmă, în KGB, care este 
habitatul normal pentru această faună specială. 

Incă o dată, lui Alexander i s-a abătut atenţia de la 
partida de șah. 

— De ce ești întotdeauna așa de dur cu el, Papa? 

— Pentru că e un golan alunecos, exact ca taică-său. Să 
nu-i încredințezi niciodată un secret pentru că secretul va 
ajunge la KGB înainte ca tu să ajungi acasă. 

— Nu e chiar așa de inteligent, a spus Alex. Cinstit, va 
avea noroc dacă i se va oferi un loc la universitatea de 
stat. 

— Poate că nu e inteligent, dar e șiret și grosolan, o 
combinație periculoasă. Crede-mă, și-ar vinde și mama 
pentru un bilet la finala cupei, poate chiar și la semifinală. 

— Cina e gata, a spus Elena. 


1 Confuzie de persoane sau de lucruri; intervertire. 

— Facem remiză? a întrebat Konstantin. 

— Nu, Papa. Sunt la 6 mutări distanţă de șah-mat, și tu 
știi asta. 

— Terminaţi cu ciondăneala și așezați masa, a spus 
Elena. 

— Când am reușit să te bat ultima oară? a întrebat 
Konstantin și și-a pus regele pe o parte. 

— În 19 noiembrie 1967, a răspuns Alexander și cei doi 
bărbaţi s-au ridicat și și-au dat mâna. 

Alexander a pus solnița pe masă și piesele de șah în 
cutia lor, în timp ce tatăl a luat trei farfurii de pe etajera 
de deasupra chiuvetei. Alexander a deschis sertarul și a 
scos 3 cuțite și 3 furculiţe diferite. Și-a amintit un pasaj 
din Război și Pace pe care tocmai îl tradusese. Familia 
Rostov avea la cină (un cuvânt mai bun pentru supper - pe 
care-l va schimba când se va întoarce în camera lui) cinci 
feluri și fiecare fel era însoţit de seturi diferite de tacâmuri 
de argint. De asemenea, familia avea o duzină de servitori 
în livrea care stăteau în spatele fiecărui scaun pentru a 
servi mâncărurile pregătite de trei bucătari care păreau a 
nu părăsi niciodată bucătăria. Dar Alex era sigur că 
Rostovii nu puteau avea pe masă o mâncare mai bună ca 
cea a mamei lui, altfel n-ar fi lucrat ea la clubul ofițerilor. 

Într-o zi... şi-a spus pentru sine, pe când termina de 
așternut masa și se așeza, apoi, pe bancă în faţa tatălui 
său. Elena li s-a alăturat cu oferta acelei seri pe care a 
împărţit-o între ei trei, dar nu egal. Resturile de cârnat 
fuseseră tăiate în două bucăţi, cartoful zdrobit și cojile 
prăjite, totul arăta ca o delicatesă. Cei doi bărbaţi ai ei au 
împărţit un păstârnac, laolaltă cu o felie groasă de pâine 
neagră cu untură. 

— Astă-seară am adunare la biserică, a spus Karpenko, 
luând în mână furculiţa. Dar n-ar trebui să întârzii mult. 

Alexander și-a tăiat bucăţica de cârnat în patru și a 
început să mestece încet fiecare bucăţică, între 
îmbucăturile de pâine și înghiţiturile de apă. A lăsat 
păstârnacul ultimul. Gustul lui dulceag i-a rămas îndelung 

în gură. Nu era sigur nici măcar dacă-i plăcea sau nu. În 
Război și Pace, rădăcinile de păstârnac erau mâncate 
numai de servitori. In ciuda faptului că nu s-au grăbit 
deloc și c-au vorbit tot timpul mesei, mâncarea s-a 
terminat în câteva minute. 

Konstantin și-a golit paharul cu apă, și-a șters gura cu 
mâneca hainei, s-a ridicat în picioare și a ieșit din 
încăpere, fără nici un alt cuvânt. 

— Te poţi întoarce la cărțile tale, Alexander. N-ar trebui 
să dureze prea mult adunarea, a spus mama, făcându-i 
semn de la revedere cu mâna. 

Alexander s-a supus fericit. Odată ajuns în camera lui, a 
înlocuit cuvântul „supeu” cu cină, apoi a dat pagina și a 
continuat să traducă din capodopera lui Tolstoi: Francezii 
înaintau spre Moscova... 

leșind din bloc, Konstantin n-a observat o pereche de 
ochi care se uita fix la el. 

Vladimir privea fără niciun scop pe fereastră, incapabil 
să se concentreze la temele pentru școală, când... l-a văzut 
pe tovarășul Karpenko părăsind clădirea. Era a treia oară, 
săptămâna asta. Unde se ducea, oare, la acea oră din 
noapte? Poate c-ar trebui să afle. A ieșit repede din 
camera lui și a pornit, pe vârfuri, pe coridor. Auzise 
sforăitul zgomotos ce venea dinspre camera din faţă și a 
tras cu ochiul; tatăl lui era prăbușit pe un scaun din păr de 
cal și, lângă el, pe podea, zăcea o sticlă de votcă goală. A 
deschis și a închis încet ușa de la intrare, s-a năpustit pe 
scări în jos și a ieșit în stradă. Aruncându-și privirile spre 
stânga, l-a văzut pe tovarășul Karpenko luând-o pe după 
colțul străzii și a început să alerge după el, încetinind 
pasul numai când a ajuns la capătul străzii. 

S-a uitat după colţ și l-a văzut intrând în Biserica Sf. 
Apostol Andrei. Ce pierdere de timp, s-a gândit Vladimir. 
Biserica Ortodoxă fusese dezaprobată de KGB, dar, de 
fapt, nu fusese interzisă. 

Vladimir era pe punctul să pornească înapoi spre casă, 
când a mai apărut, de nicăieri, un alt bărbat, pe care nu-l 
văzuse niciodată, duminica, la slujbă. 

S-a asigurat că nu-l vede nimeni și și-a croit drum spre 
biserică. A mai urmărit alţi doi bărbaţi care veneau din 
altă direcţie și au intrat rapid în biserică, apoi a înţepenit, 
auzind pași în spatele lui. S-a lipit de zid și s-a întins la 
pământ, așteptând până când bărbatul a trecut de el, apoi 
s-a strecurat printre pietrele de mormânt spre spatele 
bisericii și spre o intrare pe care o foloseau numai coriștii. 
A apăsat clanţa ușii și a tras o înjurătură, când aceasta nu 
s-a deschis. 

A privit împrejur și a zărit o fereastră întredeschisă, 
deasupra lui. Nu prea putea ajunge la ea, așa că, folosind o 
lespede de piatră neșlefuită ca treaptă, a reușit să apuce 
marginea ferestrei și cu un efort suprem, s-a ridicat și și-a 
strecurat trupul subţire prin ochiul ferestrei; a căzut apoi, 
pe podea, de cealaltă parte a ferestrei. 

Pe vârfuri, a traversat partea din spate a bisericii până a 
ajuns la altar și s-a ascuns după el. Odată ce bătăile inimii 
au ajuns la ritmul aproape normal, a privit de după altar și 
a văzut o duzină de bărbaţi așezați pe băncile folosite de 
cor, cufundaţi în conversaţie. 

— Așadar, când vei împărtăși ideea ta celorlalţi 
muncitori? a întrebat unul dintre ei. 

— Sâmbăta următoare, Stepan, a spus Konstantin, când 
toţi tovarășii noștri vin la întâlnirea lunară. Nu vom avea 
niciodată o ocazie mai bună să-i convingem să ni se 
alăture. 

— Nici măcar o sugestie pentru unii din vechii ortaci, 
despre ce ai în minte? a întrebat un alt bărbat. 

— Nu. Singura șansă de succes este surpriza. Nu avem 
nevoie să alertăm KGB-ul în legătură cu ce avem de gând. 

— Dar sunt sigur că sunt spioni în încăpere care ascultă 
fiecare cuvânt al tău. 

— Sunt conștient de asta, Mikhail. Dar singurul lucru pe 
care-l voi putea raporta șefilor va fi forța noastră de a 
forma o uniune comercială independentă. 

— Deși nu am nicio îndoială că oamenii te vor urma, 
oricât de numeroase vor fi cuvântările care să-i 
entuziasmeze, niciuna nu poate opri un glonţ din 
traiectoria lui, a spus o a patra voce. 

Mai mulţi bărbaţi au aprobat, dând din cap. 

— Odată ce mi-am susținut cuvântarea, sâmbătă, KGB-ul 
va fi precaut în a face ceva atât de prostesc, pentru că, 
dacă o face, oamenii se vor ridica ca unu și KGB-iștii nu 
vor fi niciodată în stare să pună geniul înapoi în sticlă. Dar 
Yuri are dreptate, a continuat Konstantin, vă asumaţi un 
risc considerabil pentru o cauză în care eu cred de mult 
timp, așa că, dacă vreunul vrea să se răzgândească și să se 
desprindă de grup, acum este momentul s-o facă. 

— Nu vei găsi un Iuda printre noi, a spus o altă voce, în 
timp ce Vladimir și-a înăbușit un acces de tuse. Bărbaţii s- 
au ridicat toţi ca unul pentru a-i comunica prin gestul lor 
că-l recunosc pe Karpenko drept lider. 

— Atunci ne întâlnim duminică dimineaţa. Până atunci, 
trebuie să păstrăm tăcerea. 

Inima lui Vladimir bătea cu putere în timp ce bărbaţii își 
strângeau mâinile, înainte de a ieși unul lângă celălalt din 
biserică. N-a făcut nicio mișcare până nu a auzit, în sfârșit, 
ușa grea dinspre apus închizându-se cu zgomot și cheia 
răsucită în broască. Apoi a alergat cu pași mărunți înapoi 
spre sacristie și cu ajutorul unui taburet s-a strecurat din 
nou pe fereastră, agățându-se de bordură; apoi a căzut pe 
pământ, ca un atlet experimentat. Singura disciplină la 
care Alexander nu era la nivelul lui. 

Știind că nu avea niciun moment de pierdut, Vladimir a 
alergat în direcţia opusă faţă de cea în care pornise 
domnul Karpenko, înspre strada care nu avea nevoie de 
indicator „Accesul interzis”, pentru că numai oficialii 
partidului îndrăzneau să intre pe strada Prospect. 


14 


- JEFFREY ARCHER - 


Ştia exact unde locuia maiorul Polyakov, dar se întreba 
dacă va avea tăria să bată la ușa lui, la acel moment din 
noapte. De fapt, la orice moment din zi sau noapte, pentru 
o asemenea chestiune. Când a ajuns la strada cu copaci 
frunzoși și pavaj de piatră îngrijit, Vladimir s-a oprit și a 
privit casa, pierzându-și curajul cu fiecare secundă care 
trecea. În cele din urmă, și-a adunat restul de curaj, 
pentru a se apropia de ușa de la intrare și era pe punctul 
să bată, când ușa a fost deschisă dinăuntru de un bărbat 
care nu părea luat prin surprindere. 

— Ce vrei, băiete? a întrebat bărbatul, luându-l de 
ureche pe vizitatorul nepoftit. 

— Am o informaţie și ne-aţi spus, când aţi vizitat școala 
noastră anul trecut pentru recrutări, că informaţia e aur. 

— Ar fi bine să fie o informaţie bună, a spus Polyakov, 
care nu dădea drumul urechii băiatului, în timp ce-l trăgea 
înăuntru. A trântit ușa în urma lui. Dă-i drumul! 

Vladimir a raportat încrezător tot ce auzise în biserică. 
Când a ajuns la sfârșit, presiunea pe ureche fusese 
înlocuită cu un braţ în jurul umerilor lui. 

— Ai mai cunoscut pe cineva, în afară de Karpenko? a 
întrebat Polyakov. 

— Nu, domnule, dar el a spus numele Yuri, Mikhail și 
Ştefan. 

Polyakov a notat numele, apoi a spus: 

— Mergi sâmbătă la meci? 

— Nu, domnule, s-au vândut toate biletele și tata n-a 
putut... 

Ca un magician, șeful KGB-ului a scos un bilet din 
buzunarul de la piept și i l-a dat ultimului său recrut. 


XXX 


Konstantin a închis ușa de la dormitor încet, nevoind să- 
și trezească soţia. Și-a scos cizmele grele, s-a dezbrăcat și 
s-a urcat în pat. Dacă mâine-dimineaţă va pleca devreme, 
nu va trebui să-i explice Elenei ce puseseră la cale el și 

ucenicii lui și, încă și mai important, ce plănuise el pentru 
adunarea de sâmbătă. Mai bine să creadă că ieșise să bea 
ceva, chiar și că era vorba de o altă femeie, decât să o 
împovăreze cu adevărul. Ştia că ea va încerca să-l 
convingă să nu ţină cuvântarea pregătită. 

La urma-urmelor ei nu duceau o viaţă prea rea, o și 
auzea el amintindu-i. Locuiau într-un bloc cu apartamente 
care aveau electricitate și apă curentă. Ea avea slujba ei 
ca bucătăreasă la clubul ofițerilor și Alexander aștepta să 
afle dacă obținuse bursa de studii la prestigioasa școală 
pentru limbi străine din Moscova. Ce-ar putea ei pretinde 
mai mult? 

Konstantin i-ar fi spus Elenei că, într-o bună zi, fiecare 
se va putea bucura, garantat, de privilegii ca acestea. 

A stat toată noaptea întins pe pat, treaz, compunând în 
minte cuvântarea pe care nu putea risca să o aștearnă pe 
hârtie. S-a ridicat din pat la ora 5:30 și, încă o dată a avut 
grijă să nu-și trezească soția. Şi-a spălat fața cu apa rece 
ca gheaţa, dar nu s-a ras, s-a îmbrăcat în salopetă și o 
cămașă deschisă la gât apoi și-a tras cizmele cu ţinte, 
foarte uzate. S-a strecurat afară din dormitor și și-a luat 
din bucătărie cutia cu mâncarea de prânz: un ou fiert tare, 
o ceapă și două felii de pâine cu brânză. Numai membrii 
KGB-ului mâncau unt. 

A închis încet ușa apartamentului și a luat-o în jos pe 
scara din piatră foarte roasă și a ieșit în strada goală la ora 
aceea. Întotdeauna mergea pe jos șase kilometri până la 
locul de muncă, evitând să călătorească cu autobuzul 
supraîncărcat care-i transporta pe muncitori la și de la 
docuri. Dacă spera să supravieţuiască dincolo de ziua de 
sâmbătă, trebuia să fie puternic, ca un soldat bine instruit 
în teren. 

Ori de câte ori depășea un muncitor pe stradă, 
Konstantin se făcea întotdeauna cunoscut cu un salut 
simulat. Unii îi răspundeau, alţii dădeau afirmativ din cap, 
în vreme ce la câţiva, ca samariteanul cel rău, se uita în 


16 


- JEFFREY ARCHER - 


partea cealaltă. Era ca și cum aveau tatuat numerele de la 
partid, pe frunţi. 

Konstantin a ajuns cu o oră mai devreme la porțile 
docului și a pontat la intrare. Ca supraveghetor, îi plăcea 
să fie primul care ajunge și ultimul care pleacă. A mers de- 
a lungul docului analizând prima lucrare a zilei. Un 
submarin pregătit pentru a merge la Odessa pe Marea 
Neagră tocmai trăsese la docul 11, pentru a lua 
combustibil și provizii, urmând să-și continue drumul, dar 
asta peste cel puţin o oră. Numai cei mai de încredere 
oameni aveau voie oriunde lângă docul 11, în acea 
dimineaţă. 

Mintea lui Konstantin s-a întors la întâlnirea din noaptea 
anterioară. Ceva nu era tocmai în ordine, dar nu putea 
spune exact ce anume. Era cineva sau nu, ceva, se întreba 
el, în timp ce o macara uriașă de la capătul îndepărtat al 
docului începea să ridice încărcătura și să o legene ușor 
înspre submarinul în așteptare la docul 11. 

Operatorul, așezat în cabina macaralei, fusese ales cu 
grijă. Putea să încarce un tanc într-un vas lăsând numai 
câţiva inci spaţiu pe ambele laturi. Dar nu și astăzi. Astăzi 
transfera butoaie cu ulei pe un submarin care trebuia să 
rămână scufundat zile întregi, dar sarcina cerea, de 
asemenea, acuratețe perfectă. Chestiune de noroc-vântul 
nu se simţea deloc în acea dimineaţă. 

Konstantin a încercat să se concentreze asupra 
cuvântării sale, din nou, în timp ce continua să meargă. 
Atâta timp cât niciunul dintre colegii săi nu deschidea 
gura, era încrezător că lucrurile se vor așeza exact la locul 
lor. A zâmbit pentru sine. 

Operatorul macaralei era satisfăcut că executase la 
milimetru lucrarea. Încărcătura era echilibrată și perfect 
stabilă. A mai așteptat încă o clipă până să împingă o 
manetă lungă, grea, ușor de tot, înainte. Niște gheare largi 
s-au deschis și au eliberat trei containere cu ulei. S-au izbit 
de latura docului, câteva momente mai târziu. Distanţa de 
un inci perfectă. Konstantin Karpenko privise în sus dar 

era prea târziu. A fost ucis instantaneu. Un accident 
nenorocit pentru care nimeni nu trebuia învinovăţit. 
Bărbatul din cabină știa că trebuie să dispară înainte de 
schimbul de dimineaţă. A împins înapoi la locul lui braţul 
macaralei, a oprit motorul, a ieșit din cabină și a început 
să coboare scara ce-l ducea spre pământ. 

Trei muncitori îl așteptau când a pășit pe doc. Ela 
zâmbit către tovarășii săi, neobservând lama de șase inci 
până în momentul în care era înfiptă adânc în stomacul 
său, și, apoi, răsucită de mai multe ori. Ceilalţi doi bărbaţi 
l-au ţinut până, în sfârșit, el a încetat să scâncească. I-au 
legat mâinile și picioarele împreună și l-au împins peste 
marginea docului, în apă. Ela reapărut de trei ori, apoi a 
dispărut sub suprafaţa apei. Oficial, el nu semnase în 
dimineața aceea, așa că va dura ceva timp până va 
remarca cineva că lipsește. 


XXX 


Funeraliile lui Konstantin Karpenko s-au ţinut la Biserica 
Sf. Apostol Andrei. Asistenţa a fost atât de numeroasă 
încât credincioșii s-au revărsat pe stradă cu mult timp 
înainte de intrarea corului în sanctuar. 

Episcopul care a oferit panegiricul a prezentat moartea 
lui Konstantin ca pe un accident tragic. Apoi, însă, a fost 
probabil printre cele câteva persoane care au crezut 
comunicatul oficial emis de către comandantul docului și 
numai după aceea comunicatul a fost sancţionat de 
Moscova. 

Așezaţi aproape în faţa stranelor erau doisprezece 
bărbaţi care știau că n-a fost accident. Ei își pierduseră 
liderul și o investigaţie completă făcută de KGB n-ar fi 
ajutat deloc cauzei lor pentru că, de obicei, investigaţiile 
făcute de stat durau cel puţin vreo doi ani până erau 
prezentate concluziile, și peste doi ani momentul lor era de 
mult depășit. 

Numai familia și prietenii apropiaţi au mers la mormânt 
pentru a-și arăta respectul și aprecierea pentru defunct. 
Elena a plâns pe măsură ce trupul soţului ei era coborât 
încet în pământ. Alexander s-a forţat să-și stăpânească 
lacrimile în timp ce-și ţinea mama de mână, lucru pe care 
nu-l mai făcuse de ani de zile. Brusc, a devenit conștient 
de faptul că, în ciuda tinereţii lui, era, de acum, capul 
familiei. 

L-a căutat pe Vladimir cu privirea; nu mai vorbise cu el 
de la moartea tatălui său pentru că se cam ascundea în 
spatele mulţimii adunate. Când li s-au întâlnit privirile, 
prietenul lui cel mai bun și le-a întors repede în altă parte. 
Cuvintele tatălui său i-au trecut săgetător prin minte. Este 
siret și grosolan. Crede-mă, ar vinde-o și pe mama lui 
pentru un bilet la finala cupei, probabil chiar și pentru 
semifinală. Vladimir nu se putuse stăpâni să nu-i spună lui 
Alexander că obținuse un bilet în picioare la meciul de 
sâmbătă, deși nu-i spusese cine i-l dăduse ori ce făcuse ca 
să-l obţină. 

Alexander putea numai să se întrebe cât de departe ar 
merge Vladimir pentru a se asigura că i se va oferi un loc 
la Universitate singura lui șansă fiind să fie recrutat de 
KGB. Chiar în clipa aceea și-a dat seama că nu mai erau 
prieteni. După câteva minute, Vladimir s-a pierdut, ca 
Iuda, în noapte. Făcuse totul, cu excepţia de a-l săruta pe 
obraz pe tatăl lui Alexander. 

Elena și Alexander au rămas îngenuncheaţi lângă 
mormânt mult timp după ce toţi ceilalţi plecaseră. Când 
Elena s-a ridicat, în cele din urmă, nu s-a putut stăpâni să 
nu se întrebe ce făcuse Konstantin pentru a provoca o 
asemenea urgie. Numai un membru de partid cu cel mai 
spălat creier putea să accepte anunţul oficial că, după 
tragicul accident operatorul macaralei comisese suicid. 
Chiar și Leonid Brejnev, secretarul general al Partidului, 
se alăturase minciunii prin anunţul făcut de un purtător de 
cuvânt al Kremlinului care spunea că tovarășul Konstantin 


19 


- CAP SAU PAJURĂ - 


Karpenko fusese făcut erou al Uniunii Sovietice și văduva 
lui va primi o pensie de stat întreagă. 

Elena își întorsese deja atenţia spre celălalt bărbat din 
viaţa ei. Hotărâse că se va muta la Moscova, își va găsi o 
slujbă și va face tot ce-i stătea în puteri pentru cariera 
fiului său. Dar după o lungă discuţie cu fratele ei, Kolea, a 
acceptat împotriva voinţei ei că trebuie să rămână la 
Leningrad și să încerce să-și trăiască viaţa ca și cum nimic 
nu s-a întâmplat. Ar fi norocoasă dacă măcar și-ar putea 
păstra slujba actuală, pentru că KGB-ul avea tentacule 
care se întindeau cu mult dincolo de existenţa ei 
irelevantă. 

Sâmbătă, la semifinala Cupei Sovietice, Leningradul a 
bătut Odessa cu 2 la 1 și s-a calificat să joace cu Torpedo 
Moscova, în finală. 

Vladimir se gândea deja să descopere ce trebuia să facă 
pentru a obţine un bilet. 

2 
ALEXANDER 


Elena s-a trezit devreme, neobișnuită încă să doarmă 
singură. După ce-i dăduse micul dejun lui Alexander și-l 
pregătise pentru școală, a făcut ordine în apartament, și-a 
luat haina pe ea și a plecat la muncă. Ca și Konstantin, 
prefera să meargă pe jos până la docuri și să nu trebuiască 
să repete de mii de ori, ce amabil din partea 
dumneavoastră. 

Se gândea la moartea singurului bărbat pe care-l iubise 
vreodată. Ce-i ascundeau? De ce nu-i spunea nimeni 
adevărul? Trebuia să aștepte momentul potrivit și să-l 
întrebe pe fratele ei care, era sigură, știa mai mult decât 
voia să admită. Și, apoi, s-a gândit la fiul ei, ale cărui 
rezultate la examen urmau să fie date în orice zi, de-acum. 

În cele din urmă s-a gândit la slujba pe care nu-și 
permitea s-o piardă cât timp Alexander era încă la școală. 
Pensia de stat era oare o sugestie că n-o mai voiau prin 
preajmă? Prezenţa ei amintea oare continuu tuturor cum 
murise soțul ei? Dar era bună la slujbă, de aceea lucra la 
clubul ofiţerilor și nu la cantina docurilor. 

Bine-ai venit, doamnă Karpenko, i-a spus gardianul de la 
poartă când a pontat. 

— Mulţumesc, a răspuns Elena. 

În timp ce trecea printre docuri, câţiva muncitori și-au 
scos șepcile și au salutat-o cu „Bună dimineaţa”, 
amintindu-i cât de popular fusese Konstantin. 

Odată ce-a intrat pe ușa din spate a clubului ofițerilor, 
și-a pus haina în cuier, și-a pus șorțul și a pornit spre 
bucătărie. A consultat meniul pentru prânz, primul lucru 
pe care-l făcea dimineaţa. Supă de legume și plăcintă cu 
carne de iepure. Probabil că era vineri. A început să 
prepare mâncărurile, exact cum făcea în fiecare zi. Întâi a 
analizat carnea, trei iepuri care trebuiau jupuiţi, apoi 
tăiate legumele și curăţaţi cartofii de coajă. 

A simţit pe umăr o mână ușoară. S-a întors și l-a văzut 
pe tovarășul Akimov, cu un zâmbet de simpatie pe faţă. 

— A fost o slujbă frumoasă, a spus supervizorul. Dar nu 
mai mult decât merita Konstantin. Incă unul care, evident, 
știa adevărul, dar nu voia să-l spună. Elena i-a mulțumit și 
nu s-a oprit din lucru până când a sunat sirena care anunţa 
pauza de la mijlocul dimineţii. Și-a scos șorţul și l-a agăţat 
în cuier și a însoţit-o pe Olga în curte. Prietena ei se 
bucura de cealaltă jumătate a ţigării de ieri și i-a trecut 
chiștocul și Elenei. 

— Nenorocită săptămână, a spus Olga, dar ne-am jucat 
toţi rolul pentru a fi siguri că nu-ţi pierzi slujba. Eu 
personal am fost responsabilă ca prânzul de ieri să fie un 
dezastru, a adăugat ea, trăgând adânc fumul în piept. 
Supa a fost rece, carnea fiartă prea mult, legumele 
fleșcăite și cineva a uitat să facă sosul. Ofițerii toți au 
întrebat când te întorci. 

— Îţi mulţumesc, a spus Elena, vrând s-o îmbrăţișeze pe 
prietena ei, dar s-a auzit din nou sunetul sirenei. 


XXX 


Alexander nu plânsese la funeraliile tatălui său. Elena a 
ajuns acasă de la muncă și l-a găsit suspinând, așa că și-a 
dat seama că nu putea fi decât o cauză. 

S-a așezat pe bancă lângă el în bucătărie și l-a prins cu 
braţul pe după umeri. 

— Niciodată n-a fost atât de important sa câştigi bursa 
școlară, a spus ea. A ţi se oferi un loc la școala de limbi 
străine este o mare onoare în sine. 

— Dar nu mi s-a oferit nicăieri vreun loc, a spus 
Alexander. 

— Nici măcar să studiezi matematica la universitatea de 
stat? Alexander a scuturat din cap. 

— Mi s-a ordonat să mă prezint la docuri luni dimineaţa 
și voi fi alocat unei echipe. 

— Niciodată! a strigat Elena. Voi protesta. 

— Protestul tău se va izbi de niște urechi surde, mama. 
Au spus clar că nu am de ales. 

— Dar prietenul tău Vladimir? Va veni și el cu tine la 
docuri? _ 

— Nu. I s-a oferit un loc la universitatea de stat. Incepe 
în septembrie. 

— Dar l-ai întrecut la toate materiile. 

— Nu și la trădare, a spus Alexander. 


XXX 


Când maiorul Polyakov a dat buzna în bucătărie, în 
lunea următoare, s-a uitat la Elena ca și cum ar fi fost în 
meniu. Maiorul nu era mai înalt decât ea, dar avea 
aproape de două ori greutatea ei, ceea ce era un tribut 
pentru felul ei de a găti, după cum glumea Olga. Polyakov 
avea titlul de șef al Securităţii, dar toţi știau că el era în 
KGB și nu-i dădea raportul comandantului docului, ci 
direct la Moscova, încât și colegii lui ofiţeri se temeau de 
el. 

Nu a durat mult până când privirea pofticioasă s-a 
transformat într-o inspecţie amănunţită a celui mai recent 
fel de mâncare pregătit de Elena. În timp ce alţi ofiţeri 
veneau ocazional să guste o bucăţică, mâinile lui Polyakov 
alergau pe spatele ei, odihnindu-se apoi pe fundul ei. S-a 
împins în ea, presând-o. 

— Ne vedem după prânz, i-a șoptit el, apoi s-a alăturat 
colegilor ofițeri, în sala de mese. 

Elena s-a liniștit văzându-l că iese în grabă din clădire, o 
oră mai târziu. Nu s-a întors înainte ca ea să plece, dar se 
temea că putea fi numai o chestiune de timp. 


XXX 


La sfârșitul zilei, în bucătărie și-a făcut apariţia Kolea, 
să vadă ce face sora lui și ea i-a prezentat punct cu punct 
ce-a trebuit să îndure în acea după-amiază. 

— Nimeni nu poate face nimic în legătură cu Polyakov, a 
spus Kolea. Nu, dacă vrem să ne păstrăm slujbele. Cât a 
trăit Konstantin, n-ar fi îndrăznit să pună mâna pe tine, dar 
acum... nimic nu-l poate opri să te pună pe lista lungă de 
cuceriri care nu vor face niciodată plângere. Trebuie 
numai s-o întrebi pe prietena ta, Olga. 

— Nu trebuie s-o întreb. Ceva ce-a lăsat Olga să-i scape 
astăzi, m-a făcut să realizez că ea știe de ce a fost ucis 
Konstantin și cine e responsabil de asta. Este în mod 
evident, prea speriată pentru a spune ceva, așa că poate, e 
momentul să-mi spui tu adevărul. Tu ai fost la adunare? 

— A fost un accident tragic, a spus Kolea, punându-și un 
deget pe buze. 

Elena a dat drumul la robinete, înainte de a șopti: 

— Este și viaţa ta în pericol? 

Fratele ei a dat afirmativ din cap și a părăsit bucătăria 
fără altă vorbă. 


XXX 


Elena a stat întinsă în pat în noaptea aceea, cu gândul la 
soțul ei. O parte din ea nu voia încă să accepte că el nu 
mai era în viață. Nu ajuta că Alexander își venerase tatăl și 
încercase întotdeauna să se ridice la standardele lui 
imposibile. Standarde care fuseseră probabil motivul 
pentru care Konstantin și-a sacrificat viaţa și, în același 
timp, și-a condamnat fiul să-și petreacă tot restul zilelor 
sale ca muncitor la docuri. 

Elena sperase că fiul lor va intra la Ministerul Afacerilor 
Străine și că ea va trăi destul pentru a-l vedea ambasador. 
Dar nu a fost să fie. Dacă bărbații adevărați nu vor 
niciodată să-și asume riscuri pentru lucrurile în care cred, 
nu se va schimba niciodată nimic, îi spusese odată 
Konstantin. Elena își dorea ca soţul ei să fi fost un laș. Dar, 
dacă ar fi fost laș, probabil că ea nu s-ar fi îndrăgostit cu 
disperare de el. 

Fratele Elenei, Kolea, fusese al treilea după el la 
conducerea docurilor, dar Polyakov, în mod clar, nu-l 
considera o ameninţare, pentru că și-a păstrat slujba de 
încărcător-șef după moartea tragică a lui Konstantin. Ceea 
ce Polyakov nu putea ști era faptul că și Kolea ura KGB-ul 
chiar mai mult decât cumnatul său și, deși părea că 
acţionează în conformitate cu rigorile, plănuia deja 
răzbunarea, ceea ce nu însemna să ţină cuvântări amorfe, 
cu toate că era nevoie de tot curajul pentru așa ceva. 


XXX 


Elena a fost surprinsă să-l găsească pe fratele ei 
așteptând-o afară, la porţile docului, când a ieșit de la 
muncă, în următoarea după-amiază. 

— Ce surpriză plăcută! a spus ea și au pornit amândoi 
pe jos, spre casă. 

— Nu vei mai crede asta când vei auzi ce am să-ţi spun. 

— Nu e vorba de Alexander, sper? a întrebat ea cuprinsă 
de neliniște. 

— Mă tem că da. A început rău. Refuză să asculte 
ordinele și este pe faţă dispreţuitor față de KGB. Astăzi, i-a 
spus unui ofițer tânăr, și ăștia sunt cei mai răi dintre toţi, 
să se ducă la dracu'. Elena s-a cutremurat. Trebuie să-i 
spui să se apuce de treabă, pentru că eu n-o să-l mai pot 
acoperi mult timp. 

— Mă tem că are firea mândră și independentă a tatălui 
său, a spus Elena, fără urmă din discreţia și înţelepciunea 
acestuia. 

— Şi nu e de niciun ajutor faptul că e mai inteligent 
decât toţi cei din jurul lui, inclusiv ofițerii KGB, a spus 
Kolea. Şi toţi știu asta. 

— Dar ce pot eu să fac, când nu vrea să mai asculte de 
mine. Au mers în tăcere un timp, apoi Kolea a început să 
vorbească din nou și asta numai după ce a fost sigur că 
erau singuri. 

— Poate că am găsit o soluţie. Dar nu o pot scoate la 
capăt fără cooperarea ta. A făcut o pauză, apoi a 
continuat: Şi a lui Alexander. 


XXX 


Ca și cum problemele de-acasă nu erau de-ajuns, 
lucrurile s-au înrăutățit și la serviciu, avansurile maiorului 
au devenit din ce în ce mai puţin discrete. Se gândise să-i 
toarne apă fiartă pe mâinile lui îndrăzneţe, dar nici nu 
putea aprecia consecinţele. 

Aproximativ o săptămână mai târziu, în timp ce făcea 
curat în bucătărie înainte de a pleca spre casă, Polyakov a 
intrat bălăbănindu-se, în mod clar beat, și a început să se 
desfacă la pantaloni, apropiindu-se de ea. Când era pe 
punctul să-și pună mâna transpirată pe sânii ei, a dat 
buzna în bucătărie un ofiţer tânăr și l-a anunţat că este 
chemat de urgenţă la comandant. Polyakov nu și-a putut 
ascunde frustrarea și, plecând, i-a spus șuierând Elenei: 
„Să nu pleci nicăieri. Mă întorc mai târziu”. Elena era așa 
de speriată încât n-a mai făcut nici măcar un gest, timp de 
o oră. Dar, în clipa în care, în sfârșit, a sunat sirena, și-a 
pus haina pe ea și a fost printre primii care au pontat la 
ieșire. 

În seara aceea, când fratele ei a venit la cină, l-a 
implorat să-i spună planul său. 

— Am crezut c-ai spus că este un risc prea mare. 

— Așa am spus, dar asta era înainte să-mi dau seama că 
nu mai pot evita avansurile lui Polyakov. 

— Mi-ai spus că ai putea chiar suporta asta, atâta timp 
cât Alexander nu va afla niciodată. 

— Dar, dacă află, îți poţi imagina repercusiunile, a spus 
ea pe un ton liniștit. Deci, spune-mi ce ai în minte, să mă 
gândesc ce putem face. 

Kolea s-a înclinat și și-a turnat o gură de votcă, apoi a 
început să-i explice fără grabă planul lui: 

— După cum știi, în fiecare săptămână, mai multe vase 
străine își golesc încărcătura la docuri și noi trebuie să le 
întoarcem cât mai rapid posibil, pentru ca navele aflate în 
așteptare să le ia locul. Asta e munca mea. 

— Dar cum ne va ajuta lucrul acesta? a întrebat Elena. 

— Odată ce o navă a fost descărcată, începe procesul de 
încărcare. Pentru că nu vor toţi saci cu sare sau cutii cu 
sticle de votcă, unele vase pleacă goale din port. Elena 
tace în așteptare; fratele ei continuă: Vineri sunt 
programate două nave, care, după ce încărcătura va fi 
descărcată, vor pleca goale, la fluxul de sâmbătă după- 
amiază. 'Tu și Alexander aţi putea fi ascunși într-un tren pe 
una din ele. 

— Dar dacă ești prins, ai putea sfârși într-un tren de vite 
care merge în Siberia. 

— De aceea e foarte important să o facem sâmbătă asta, 
pentru că, o dată, șansele sunt de partea noastră. 

— De ce? 

— Leningradul joacă cu Torpedo Moscova în finala 
Cupei Sovietice și aproape toţi ofiţerii vor fi la stadion ca 
să susțină echipa Moscovei, în timp ce, cei mai mulţi dintre 
muncitori vor ovaţiona la terasele de pe lângă casele lor. 
Așadar, vor fi trei ore pe care noi le-am putea folosi, și 
când se va da fluierul final, tu și Alexander aţi putea fi în 
drum spre o nouă viaţă la Londra sau New York. 

— Sau Siberia? 

3 
ALEXANDER 


Kolea și Elena nu plecau niciodată la docuri în același 
timp și nu se întorceau acasă, noaptea, împreună. Când 
erau la muncă, nu exista niciun motiv ca drumurile lor să 
se intersecteze, și aveau grijă să nu se întâlnească 
vreodată. În fiecare seară, Kolea cobora din apartamentul 
lui la etajul inferior, dar cei doi fraţi nu discutau despre 
planul lor până nu pleca Alexander la culcare. Apoi 
discutau despre mici detalii. 

Vineri seara au trecut în revistă de mai multe ori tot ce- 
și imaginau că ar putea să meargă prost, deși Elena era 
convinsă că ceva îi va împiedica în ultimul moment. În 
noaptea aceea, ea n-a dormit deloc, dar oricum, în ultima 
lună nu dormise mai mult de vreo două ore. 

Kolea i-a spus că, din cauza finalei cupei, aproape toţi 
docherii optaseră în sâmbăta aceea pentru tura de 
dimineaţă, - de la ora șase la douăsprezece - așa că, odată 
ce sirena de prânz va suna, docurile vor fi păzite numai de 
o echipă incompletă. 

— Şi eu i-am spus deja lui Alexander că n-am reușit să 
fac rost de un bilet, așa că, împotriva voinţei lui, s-a înscris 
să lucreze în tura de după-amiază. 

— Când îi vei spune? a întrebat Elena. 

— În ultima clipă. Fac ca în KGB. Ei nu-și spun nici lor 
înșiși. 

Tovarășul Akimov îi spusese deja Elenei că putea să 
plece devreme pentru că se îndoia că va veni vreun ofiţer 
să ia prânzul; niciunul nu voia să piardă lovitura de 
începere a meciului. 

— Voi fi acolo numai în cursul dimineţii, i-a spus ea 
domnului Akimov. Poate că nu sunt toţi ofițerii fani ai 
fotbalului. Dar voi pleca spre prânz, dacă nu-și face 
niciunul apariţia. 

Unchiul Kolea reușise să găsească două bilete la terasă 
dar nu-i spusese lui Alexander că le va sacrifica pentru a 
se asigura că încărcătorul lui adjunct și operatorul-șef al 
macaralei nu vor fi prin preajmă, sâmbătă după-masă. 


XXX 


Când Alexander a intrat în bucătărie în dimineaţa 
următoare, pentru micul dejun, a fost surprins să-l 
găsească acolo pe unchiul lui și s-a întrebat dacă nu cumva 
reușise să găsească un bilet disponibil, în ultimul moment. 
Când l-a întrebat, a fost uluit de răspunsul lui. 

— Tu poţi juca într-un meci de departe mai important, în 
după-amiaza aceasta, a spus Kolea. Este tot împotriva 
Moscovei, și este un meci pe care nu-ţi poţi permite să-i 
pierzi. 

Tânărul a ascultat în tăcere tot ce puseseră la cale 
mama și unchiul lui, în ultima lună. Elena îi spusese deja 
fratelui ei și că, dacă Alexander nu va dori, indiferent 
pentru ce motiv, se va renunţa la întreaga acţiune. Avea 
nevoie să fie sigură că el nu va avea nicio îndoială cu 
privire la riscurile pe care și le asumau. Kolea a încercat 
să-l momească pentru a se asigura că Alexander era pe de- 
a-ntregul convins. 

— Am reușit să găsesc un bilet pentru meci, a spus el, 
fluturând biletul în aer, așa că, dacă preferi... 

El și Elena îi priveau intens pe tânăr pentru a vedea cum 
reacţionează. 

— La dracu' cu meciul, a spus Alexander. 

— Dar asta înseamnă că vei părăsi Rusia și, probabil, nu 
te vei mai întoarce niciodată, a spus Kolea. 

— Asta nu mă va opri să fiu rus. Și e posibil să nu mai 
avem niciodată o șansă mai bună de a scăpa de acești 
bastarzi care mi-au ucis tatăl. 

— Așadar, e stabilit, a spus Kolea. Dar trebuie să știi că 
eu nu voi veni cu voi. 

— Atunci nu plecăm nici noi, a spus Alexander, sărind de 
pe vechiul scaun al tatălui său. Nu voi risca să te las să ţii 
piept scandalului. 

— Mă tem că va trebui. Dacă tu și mama ta aveţi vreo 
șansă să fugiţi, eu va trebui să rămân să vă acopăr urmele. 
Nu e nimic altceva decât ce și-ar fi dorit tatăl tău. 

— Dar... a început Alexander. 

— Niciun „dar”. Acum trebuie să plec să mă alătur 
schimbului de dimineaţă ca să supraveghez încărcarea 
celor două vase și toţi vor considera că, asemenea lor, voi 
fi la fotbal, după-amiază. 

— Dar nu vor deveni bănuitori când nimeni nu-și va 
aminti că te-a văzut la meci? 

— Nu, dacă mă ţin de programul stabilit, a spus Kolea. A 
doua repriză ar trebui să înceapă în jur de ora patru, când 
eu voi urmări meciul împreună cu restul băieţilor și, cu 
puţin noroc, la fluierul final, voi veţi fi în afara apelor 
teritoriale. Asigură-te să-ţi faci raportul pentru schimbul 
de după-amiază la timp și fă și tot ce-ţi spune supervizorul 
să faci, ca o schimbare de atitudine. Alexander i-a zâmbit 
unchiului în timp ce acesta se ridica și a venit să-l 
îmbrăţișeze îndelung. 

— Fă-l mândru de tine pe tatăl tău, i-a spus el, înainte de 
a pleca. 

Când Kolea a pășit afară din apartament, a dat nas în 
nas cu prietenul lui Alexander, care cobora scările. 

— Aveţi bilet la meci, domnule Obolsky? a întrebat el. 

— Da, a spus Kolea. La peluza dinspre nord, cu băieţii. 
Ne vedem acolo. 

— Nu cred, a spus Vladimir. Eu sunt la tribuna dinspre 
vest. 

— Eşti norocos, a spus Kolea și, deși era tentat s-o facă, 
nu l-a întrebat ce făcuse în schimbul biletului. 

— Dar Alexander, va fi și el cu dumneavoastră? 

— Din păcate, nu. Lucrează în schimbul de după-amiază 
și, trebuie să-ţi spun este destul de amărât. 

— Spuneţi-i că voi trece pe la el diseară și-i voi face un 
raport, lovitură cu lovitură. 

— Frumos din partea ta, Vladimir. Sunt sigur că va 
aprecia gestul tău. Bucură-te de joc, a adăugat el și au 
luat-o în direcţii diferite. 


XXX 


Odată ce Kolea a plecat la docuri, Alexander i-a pus 
mamei zeci de întrebări; la unele dintre ele ea n-a putut 
răspunde, inclusiv la cea despre ţara spre care se vor 
îndrepta. 

— Două vase vor pleca, la refluxul de după-amiază, în jur 
de ora trei, dar nu vom ști pe care l-a ales unchiul Kolea 
decât în ultimul moment. 

Pentru Elena, era clar că Alexander uitase deja de 
meciul de fotbal, în timp ce dădea ture prin încăpere, 
preocupat numai la gândul de a evada. Îl privea neliniștită. 

— Acesta nu e un joc, Alexander, a spus ea cu fermitate. 
Dacă suntem prinși, unchiul tău va fi împușcat și noi vom fi 
duși într-un lagăr de muncă, unde îţi vei petrece restul 
vieţii dorindu-ţi să te fi dus la meci. Nu este prea târziu să 
te răzgândești. 

— Eu știu ce-ar fi făcut tata, a spus Alexander. 

— Atunci, du-te și te pregătește, a spus mama. 

Alexander s-a dus în camera lui fără nici un alt cuvânt, 
în timp ce mama lui a împachetat cutia cu mâncarea de 
prânz pe care-o lua cu el în fiecare dimineaţă. De această 
dată, nu era plină cu mâncare, ci cu bancnotele și 
monedele pe care le economisiseră ea și Konstantin de-a 
lungul anilor, câteva bijuterii de mică valoare, altele decât 
inelul de logodnă al mamei ei, pe care spera să-l poată 
vinde când vor ajunge într-o ţară străină, și, în sfârșit, un 
dicționar ruso-englez. Ce mult își dorea acum Elena să se 
fi concentrat mai mult când Konstantin și Alexander 
vorbeau în engleză, în fiecare seară. Şi-a pregătit apoi 
mica ei valiză, sperând că nu va atrage atenţia când va 

pleca la muncă mai târziu în dimineaţa aceea. Problema 
era ce să împacheteze și ce să lase acasă. Prima ei 
prioritate erau fotografiile cu Konstantin și familia, apoi un 
rând de haine pentru schimb și o bucată de săpun. A 
reușit, de asemenea, să înghesuie în ea o perie de păr și 
un pieptene, apoi a închis cu greu capacul. Alexander voia 
să-și ia cartea Război și pace, dar l-a asigurat că va putea 
să cumpere un alt exemplar, oriunde vor ajunge. 

Alexander era disperat să plece, dar mama nu voia 
înainte de ora stabilită. Kolea o avertizase că nu-și permit 
să atragă atenţia asupra lor sosind la porţile docului 
înainte ca sirena să sune de ora douăsprezece. În sfârșit, 
au ieșit din apartament, exact după unsprezece, luând-o pe 
un drum ocolit spre docuri, pe unde puţin probabil să dea 
peste cineva care să-i cunoască. Au ajuns în faţa intrării la 
câteva minute după douăsprezece, întâlnind o mulţime de 
muncitori gonind în direcţie opusă. 

Alexander și-a croit cu greu drumul prin armata ce 
avansa, în timp ce mama, cu capul în piept, venea în urma 
lui. După ce au pontat la intrare, Elena i-a reamintit: 

— Sirena va suna la două pentru pauza de la mijlocul 
după-amiezii, după care noi vom avea douăzeci de minute, 
nu mai mult, așa că ai grijă să vii cât mai repede posibil la 
clubul ofiţerilor. 

Alexander a aprobat dând din cap și s-a îndreptat spre 
docul numărul 6 să intre în schimb, ea, în direcţie opusă. 
Odată ajunsă la ușa din spate a clubului, a deschis-o cu 
grijă, și-a vârât capul înăuntru și a ascultat cu mare 
concentrare. Niciun sunet. 

Și-a pus haina în cuier și s-a îndreptat spre bucătărie. A 
fost surprinsă s-o găsească pe Olga așezată la masă, 
fumând, ceva ce ea n-ar fi făcut niciodată dacă ar fi fost 
vreun ofițer în local. Olga i-a spus că și tovarășul Akimov 
plecase imediat după sunetul sirenei, la prânz. A scos un 
nor de fum, ideea ei de revoltă. 

— Ce-ar fi să gătesc ceva pentru noi două? a întrebat 
Elena, punându-și șorțul. Apoi vom putea mânca, așezate 
la masă, ca și cum am fi ofițeri. 

— Şi a mai rămas jumătate de roșu albanez de la prânzul 
de ieri, a spus Olga, așa că putem bea chiar în sănătatea 
„bastarzilor”. 

Elena a râs pentru prima oară în ziua aceea și s-a apucat 
să pregătească ceea ce spera să fie ultima ei masă în 
Leningrad. 

La ora unu, Olga și Elena au intrat în sala de mese și au 
aranjat o masă, punând cele mai bune tacâmuri și șervete 
de pânză. Olga a turnat vin roșu în pahare și era pe 
punctul să ia prima înghiţitură când ușa s-a izbit de perete 
și a intrat maiorul Polyakov. 

— Prânzul dumneavoastră e gata, tovarășe maior, a spus 
ea, neratând o mușcătură. El a privit suspicios la cele două 
pahare. Mai e cineva cu dumneavoastră? a adăugat Olga. 

— Nu, sunt toţi la meci, așa că mănânc singur, a spus 
Polyakov, apoi s-a întors spre Elena. Să nu cumva să pleci 
înainte ca eu să-mi termin prânzul, tovarășă Karpenkova. 

— Bineînţeles că nu, tovarășe maior, a răspuns Elena. 

Cele două femei s-au retras în bucătărie. 

— Asta nu poate însemna decât un singur lucru, a spus 
Olga în timp ce Elena umplea o farfurie cu supă fierbinte 
de pește. 

Olga a dus primul fel la Polyakov și i l-a pus pe masă. 
Când s-a întors să iasă, el i-a spus: 

— După ce-mi aduci felul doi, poţi pleca acasă. Ai 
înţeles? 

— Da, tovarășe maior. Olga s-a întors în bucătărie și 
odată ce ușa s-a închis i-a spus Elenei ce i-a cerut 
Polyakov. Aș face orice să te ajut, a adăugat ea, dar nu 
îndrăznesc să-l supăr pe nenorocit. Elena n-a spus nimic în 
timp ce punea mâncarea de iepure în farfurie, alături de 
piureul de cartofi și de bucăţelele de napi. Ai putea să 
pleci acasă acum, a spus Olga. Li voi spune că nu te simţeai 
bine. 

— Nu pot, a spus Elena, remarcând că Olga începuse să- 
și desfacă doi nasturi de la bluză. Iti mulțumesc. Eşti o 
prietenă bună, dar mă tem că vrea să guste o altă 
mâncare. I-a dat farfuria Olgăi. 

— L-aș ucide cu plăcere, a spus Olga, înainte de a porni 
spre sala de mese. 

Maiorul a împins farfuria goală de supă într-o parte, în 
timp ce Olga i-a pus farfuria cu mâncarea fierbinte în faţă. 

— Dacă mai ești în local când termin eu, te vei întoarce 
să le servești pe lepădăturile alea, în cantina muncitorilor, 
de luni încolo. 

Olga a luat farfuria de supă și s-a întors în bucătărie, 
surprinsă de calmul prietenei ei, cu toate că nu putea să 
aibă vreo îndoială cu privire la ce urma să se întâmple. Dar 
atunci, Elena nu putea spune de ce voia să suporte orice, 
dacă asta însemna că putea să scape în cele din urmă de 
agresiunile lui Polyakov. 

— Îmi pare rău, a spus Olga în timp ce-și punea haina pe 
ea, dar nu-mi permit să-mi pierd slujba. Ne vedem luni, a 
adăugat ea și a îmbrăţișat-o cald, de plecare, ca de obicei. 

— Să sperăm că nu, a șoptit Elena, când Olga a închis 
ușa în urma ei. Era pe punctul să stingă soba, când a auzit 
deschizându-se ușa de la sala de mese. 

S-a întors și l-a văzut pe Polyakov venind încet spre ea, 
mestecând încă o îmbucătură de tocană. Acesta și-a șters 
gura cu mâneca și a început să-și desfacă nasturii de la 
haina acoperită cu medalii care nu fuseseră câștigate pe 
câmpul de bătălie. Şi-a desfăcut catarama de la curea și a 
pus cureaua pe masă, alături de pistol, și-a aruncat 
cizmele, apoi a început să-și desfacă nasturii de la 
pantaloni și i-a lăsat să cadă pe podea. A rămas pe loc, fără 
a-și mai putea ascunde colacii de grăsime care, de obicei, 
erau camuflați sub uniforma bine croită. 

— Sunt două feluri în care o putem face, a spus șeful 
KGB, îndreptându-se spre ea, până când trupurile lor 
aproape s-au atins. Te las pe tine să alegi. 

Elena s-a forțat să zâmbească, vrând să se termine cât 
mai repede posibil toată tărășenia. Şi-a scos șorțul și a 
început să-și descheie bluza. 

Polyakov a surâs când i-a mângâiat cu stângăcie sânii. 

— Ești la fel ca toate celelalte, a spus el, împingând-o în 
direcţia mesei și încercând să o sărute în același timp. 
Elena îi simţea respiraţia urât mirositoare și și-a întors 
capul așa că buzele nu li s-au atins, l-a simţit degetele 
butucănoase „umblându-i” sub fustă, dar de data aceasta 
n-a opus rezistenţă; a privit numai, fără nicio expresie, 
peste umărul lui în timp ce mâna lui îi înainta între coapse. 

A proptit-o în masă, i-a ridicat fusta și i-a îndepărtat 
picioarele. Elena a închis ochii și-a strâns din dinţi. L-a 
simţit gâfâind lângă gâtul ei în timp ce se împingea în ea și 
s-a rugat să se termine mai repede. 

S-a auzit sunând sirena de la ora două. 

Elena a ridicat privirile când a auzit ușa din cealaltă 
parte a încăperii deschizându-se și l-a văzut îngrozită pe 
Alexander care venea rapid spre ei. Polyakov s-a întors, a 
împins-o rapid pe Elena într-o parte și s-a întins după 
pistol, dar tânărul era numai la un pas depărtare. 
Alexander a luat oala de pe foc și i-a aruncat tocana 
fierbinte rămasă în față. Maiorul s-a clătinat și a căzut pe 
podea, scoțând un șuvoi de invective; Elena s-a temut că 
acestea vor fi auzite până în cealaltă parte a curții. 

— Vei fi spânzurat pentru asta! a ţipat Polyakov, 
prinzându-se de marginea mesei și încercând să se ridice. 
Dar, înainte de a mai scoate o vorbă, Alexander i-a aruncat 
în faţă oala grea de fier. Polyakov s-a prăbușit pe podea ca 
o marionetă căreia i s-au tăiat sforile, cu sângele 
curgându-i abundent din nas și din gură. Mama și fiul au 
rămas înțepeniţi privindu-și adversarul căzut. 

Alexander și-a revenit primul. A ridicat de pe podea 
cravata lui Polyakov și i-a legat repede mâinile la spate, 
apoi a luat un şervet de pe masă și i l-a băgat în gură. 
Elena nu făcea încă nicio mișcare. Continua să se uite fix 
înainte ca paralizată. 

— Să fii gata de plecare când mă întorc, a spus 
Alexander apucându-l pe Polyakov de glezne. L-a târât 
afară din bucătărie, pe coridor, fără să se oprească până a 
ajuns la baie unde l-a înghesuit pe maior în ultima cabină. 
A avut nevoie de toată forţa lui pentru a-l ridica pe toaletă 
și apoi, l-a legat de ţeavă. A încuiat ușa cabinei pe 
dinăuntru, s-a urcat pe picioarele maiorului, a sărit peste 
peretele cabinei și a coborât în partea cealaltă, pe podea. 
A alergat până la bucătărie unde a găsit-o pe mama lui în 
genunchi, suspinând. 

A îngenuncheat lângă ea. 

— N-avem timp pentru lacrimi, mamă, a spus el cu 
blândeţe. Trebuie să ieşim înainte ca nenorocitul să-și 
revină și să ne caute. A ajutat-o să se ridice ușor în 
picioare și în timp ce ea își punea haina și-și lua valijoara 
din cămară, a adunat uniforma, cureaua și pistolul și le-a 
înghesuit în cel mai apropiat coș de gunoi. Luând-o ferm 
pe Elena de mână, a condus-o afară din bucătărie, pe ușa 
din spate. A deschis ușa șovăielnic, a pășit afară și a privit 
în toate direcţiile înainte de a-i permite și ei să iasă. 

— Unde ai stabilit să te întâlnești cu unchiul Kolea? a 
întrebat el, responsabilitatea trecând din nou în mâinile 
lui. 

— Mergem spre cele două macarale de-acolo, a spus 
Elena, arătând spre capătul docului. Indiferent ce faci, 
Alexander, să nu-i spui ce s-a întâmplat unchiului tău. E 
mai bine să nu știe pentru că, atâta vreme cât toţi cred că 
el a fost la meci, nu vor face nicio legătură între el și noi. 

În timp ce Alexander o conducea spre Docul 3, a simţit 
că o iasă puterile și cu greu putea duce un picior în faţa 
celuilalt. Deși se gândise să renunţe în ultimul moment, și- 
a dat acum seama că nu avea altă opţiune decât să încerce 
să fugă. Nici nu se putea gândi la alternativa posibilă. Şi-a 
fixat privirile pe cele două macarale inactive despre care 
Kolea spusese că este indicatorul locului de întâlnire și, pe 
măsură ce se apropiau de ele, au zărit o siluetă ieșind din 


36 


- JEFFREY ARCHER - 


spatele a două lăzi de lemn uriașe, de lângă intrarea într- 
un depozit părăsit. 

— De ce-ati întârziat? a întrebat Kolea neliniștit, cu ochii 
căutând în toate direcţiile, ca un animal încolţit. 

— Am venit cât de repede am putut, a spus Elena, fără 
altă explicaţie. 

Alexander s-a uitat în cutii și a văzut câte o jumătate de 
duzină de baxuri cu votcă stivuite în fiecare. Tariful 
convenit pentru o călătorie numai dus... 

— Tot ce aveţi acum de făcut este să vă decideţi dacă 
vreţi să mergeţi în America sau în Anglia. 

— De ce să nu lăsăm soarta să decidă? a spus Alexander. 
A luat din buzunar o monedă de cinci copeici și a balansat- 
o pe vârful indexului. Cap-America, Stemă-Anglia, a spus 
el și a aruncat moneda în sus. Aceasta a căzut pe marginea 
docului, s-a rostogolit și s-a oprit la picioarele lui. 
Alexander s-a aplecat și s-a uitat o clipă, apoi a luat valiza 
mamei și cutia cu prânzul lui și le-a pus pe amândouă în 
lada aleasă. Elena a escaladat-o și a intrat în ladă, și și-a 
așteptat fiul să i se alăture. S-au ghemuit și s-au lipit unul 
de altul în timp ce Kolea a pus capacul, închizând cutia. 
Deși i-a luat numai câteva minute să bată o duzină de cuie 
în capac, Elena auzea deja un alt sunet. Sunetul cizmelor 
alergând spre ei, al capacului smuls și ei doi trași afară și 
puși în faţa triumfătorului maior Polyakov. 

Kolea a sigilat pe margine capacul cu colant apăsat cu 
propria-i palmă și deodată, cei doi s-au simţit smulși de pe 
pământ. Lada îi legăna ușor dintr-o parte în alta în timp ce 
erau ridicaţi din ce în ce mai sus în aer, înainte de a începe 
să coboare ușor spre cala unuia dintre vapoare. Apoi, a 
aterizat cu o bufnitură. 

Elena nu se putea gândi decât dacă nu vor regreta tot 
restul vieţii lor că nu s-au ascuns în cealaltă ladă. 

PARTEA a II-a 

4 
SASHA 


În drum spre Southampton 


Sasha a auzit un râcâit ferm pe peretele cutiei. 

— E cineva acolo? a întrebat o voce aspră. 

— Da, au spus amândoi, în două limbi diferite. 

— Mă voi întoarce când ajungem în afara apelor 
teritoriale, a spus vocea. 

— Mulţumim, a spus Sasha. Au auzit zgomotul cizmelor 
îndepărtându-se, urmat la câteva minute mai târziu, de un 
zbang! puternic. 

— Mă întreb... 

— Nu vorbi, a șoptit Elena, e nevoie să ne conservăm 
energia. Sasha a dat din cap, deși de-abia dacă o zărea în 
întunericul dens. 

Următorul zgomot pe care l-au auzit a fost huruitul unui 
piston uriaș pus în mișcare undeva sub ei. Acesta a fost 
urmat de o senzaţie de mișcare, în timp ce nava se 
desprindea de doc și începea să înainteze spre ieșirea din 
golf. Sasha nu știa cât va dura până vor trece de linia 
invizibilă pe care legea maritimă o recunoștea ca graniță 
cu apele internaţionale. 

— Mai sunt douăsprezece mile nautice până vom fi în 
siguranţă, a spus Elena, răspunzând la întrebarea lui 
nepusă. Unchiul Kolea mi-a spus că va dura un pic peste o 
oră. 

Care este diferența dintre o milă pe uscat și o milă 
nautică a vrut să întreba Sasha, dar a renunţat. S-a gândit 
la unchiul Kolea și tot ce putea face era să spere că era în 
siguranţă. Oare îl găsise cineva pe Polyakov? Căuta deja să 
se răzbune? Sasha îi spusese unchiului să răspândească un 
zvon că prietenul său Vladimir pusese la cale fuga, ceea 
ce, spera el, îi va micșora șansele de a intra în KGB. S-a 
gândit la ţinutul natal și la ceea ce-i va lipsi cel mai mult și 

chiar s-a întrebat dacă Leningradul bătuse pe Torpedo 
Moscova și câștigase Cupa Sovietică. Vor trece ani până 
când va afla răspunsul la această întrebare. 

Li s-a părut mult mai mult decât o oră până când au 
auzit pașii grei întorcându-se. O altă bătaie în cutie. 

— Vă scoatem de-acolo imediat, a spus aceeași voce 
aspră. 

Sasha a apucat-o de braţe pe mama lui și au ascultat 
cum sunt scoase cuiele, unul câte unul. În sfârșit, a fost 
ridicat capacul. Au tras aer în piept amândoi și, în faţa 
ochilor au avut un bărbat scund, murdar, îmbrăcat într-o 
salopetă jegoasă, care le zâmbea. 

— Bun venit la bord, a spus ei, după ce-a verificat că 
cele șase navete cu votcă erau intacte. Mă cheamă 
Matthews, a spus el, înainte de a-i oferi braţul Elenei. Ea s- 
a încordat pentru o clipă, apoi a apucat braţul oferit și-a 
ieșit nesigur din cutie. Sasha i-a dat lui Matthews valijoara 
și cutia de mâncare, apoi a ieșit și el din ladă. 

— Mi s-a spus să vă duc pe amândoi pe punte, la 
căpitanul Peterson, a spus Matthews, apoi i-a condus la 
scara ruginită atașată pe o latură a calei. 

Sasha a luat valiza mamei și a urcat ultimul scara. Cu 
fiecare treaptă, soarele strălucea mai puternic, apoi a 
privit în sus spre cerul albastru fără niciun nor. Când a pus 
în sfârșit piciorul pe punte, s-a oprit să privească o clipă 
înapoi spre orașul nașterii sale, pe care spera și se temea, 
în același timp, că-l vedea pentru ultima oară. 

— Urmaţi-mă, a spus Matthews, în timp ce doi marinari 
începeau să coboare în cală să-și ia partea ce li se 
cuvenea. 

Elena și Sasha l-au urmat pe Matthews spre treptele în 
spirală și au început să le urce, fără a se uita înapoi. 
Mergeau repede după el ca niște prepelicari supuși și, 
după câteva minute, au pășit pe punte, simțindu-se puţin 
amețiţi. 

Cârmaciul nu le-a aruncat o a doua privire, dar un 
bărbat mai în vârstă, îmbrăcat în uniformă albastru-închis, 

cu trei trese aurii pe mâneca hainei cu două rânduri de 
nasturi pe piept, s-a întors să-i întâmpine pe pasagerii 
clandestini. 

— Bun venit la bord, doamnă Karpenko, a spus el. Cum 
îl cheamă pe flăcău? 

— Sasha, sir, a răspuns flăcăul. 

— Nu-mi spune sir. Domnule Peterson sau căpitane, va fi 
bine. Deci, doamnă Karpenko, fratele dumneavoastră mi-a 
spus că sunteţi o bună bucătăreasă, așadar, hai să vedem 
dacă a exagerat. 

— Este cea mai bună bucătăreasă din Leningrad, a spus 
Sasha. 

— Adevărat? Dar tu, ce ne poţi oferi, tinere, pentru că 
asta nu este o croazieră de plăcere. Toată lumea aflată la 
bord muncește. 

— Poate servi la masă, a spus Elena, înainte ca Sasha să 
aibă șansa să se exprime. 

— Asta la început, a spus căpitanul. 

Cu siguranţă, s-a gândit Sasha, care nu fusese niciodată 
într-un restaurant și în afară de curăţatul mesei și spălatul 
de după cină rareori era de găsit în bucătărie. 

— Matthews, cabina de lângă a lui Fergal e liberă? a 
întrebat căpitanul. 

— Da, căpitane, dar e cam mică pentru două persoane. 

— Atunci, pune-l pe băiat cu Fergal. Poate să doarmă pe 
priciul de sus și mama lui poate fi singură în cabină. După 
ce  despachetează, du-i la bucătărie și  prezintă-i 
echipajului, a adăugat el, aruncând o privire spre mica 
valijoară. 

Sasha a remarcat faptul că această propoziţie a adus un 
zâmbet pe buzele cârmaciului, cu toate că privirile lui 
rămăseseră fixate spre oceanul din faţă. 

— Aye, aye, căpitane, a spus Matthews. Fără alte 
cuvinte i-a condus pe cei doi la scara în spirală, apoi pe 
puntea principală. Sasha a privit din nou înapoi spre 
orizontul depărtat, dar nu mai era, de-acum, niciun semn 
de Leningrad. 

L-au urmat pe Matthews de-a latul punţii și au coborât o 
scară din ce în ce mai strâmtă până în măruntaiele vasului. 
Ghidul lor i-a condus pe un culoar prost luminat, oprindu- 
se în fața a două cabine alăturate. 

— Aici veţi dormi în timpul călătoriei. 

Elena a deschis ușa cabinei ei și s-a uitat la becul care 
arunca un arc de lumină pe un pat strâmt. Zgomotul ritmic 
al motorului vaporului garanta că, deși nu dormise deloc în 
ultima săptămână, cu siguranță nu va dormi nici în 
următoarea. 

Matthews a deschis ușa cabinei alăturate. Sasha a intrat 
și a găsit două paturi care acopereau aproape tot spaţiul. 

— Tu vei sta sus, a spus Matthews. Mă întorc într-o 
jumătate de oră și vă duc la bucătărie. 

— Mulţumim, a spus Sasha, care s-a urcat imediat pe 
priciul său. Nu era cu nimic mai bun decât patul lui din 
Leningrad. Nu se putea stăpâni să nu se întrebe dacă a 
ales cutia bună. 


XXX 


— Ascultati cu atenţie, a strigat cineva, pentru că nu voi 
spune asta decât o dată. 

Toţi s-au oprit din ce făceau și s-au întors cu fața spre 
șef, care stătea în centrul bucătăriei, cu mâinile în șolduri: 

— Avem la bord o doamnă și ea va lucra cu noi. Doamna 
Karpenko este bucătăreasă cu experienţă așa că o veţi 
trata cu respectul pe care-l merită. Dacă face vreunul 
dintre voi vreo mișcare greșită, îl tai și-l dau la pescăruși. 
E clar? 

— Fiul ei, Sasha, a continuat șeful, care călătorește și el 
cu noi, îl va ajuta pe Fergal în sufragerie. Gata, ne 
întoarcem la treabă. In câteva ore trebuie să servim cina. 

Un tânăr palid, subţire, cu o claie de păr roșu, a 
traversat bucătăria și s-a oprit în faţa lui Sasha. 

— Eu sunt Fergal, a spus el. Sasha a dat din cap, fără un 
cuvânt. Uite care-i treaba, a continuat Fergal, punându-și 

mâinile în șolduri pentru că voi spune asta numai o dată. 
Eu sunt asistentul-șef și tu mi te vei adresa cu „sir“. 

— Da, sir, a spus Sasha cu umilinţă. 

Fergal a izbucnit în râs, a dat mâna cu noul recrut și a 
spus: 

— Urmează-mă Sasha. 

Sasha l-a urmat afară din bucătărie și în sus pe scara 
cea mai apropiată. 

— Așadar, ce se așteaptă de la mine să fac? a întrebat 
el, odată ajuns sus. 

— Ce ţi se spune, i-a răspuns Fergal din capul scării. 
Sarcina noastră este să servim masa pasagerilor. 

— Nava asta are pasageri? 

— Numai o duzină. Suntem un vas cargo și, dacă ai mai 
mult de doisprezece pasageri intri în categoria vas de 
croazieră. Compania chiar are vreo două nave de linie, dar 
noi facem parte din flota lor de cargo, a adăugat el în timp 
ce a împins o ușă și a intrat într-o încăpere în care erau 
trei mese rotunde fiecare cu șase scaune. 

— Dar sunt optsprezece locuri, a spus Sasha. Ai spus... 

— Constat că ești atent, a spus Fergal cu un zâmbet. În 
afară de cei doisprezece pasageri, mai mănâncă în 
sufragerie și șase ofiţeri, care au masa lor. Deci, prima 
noastră sarcină, a spus el trăgând un sertar de la un dulap 
mare și luând trei feţe de masă, este să așternem mesele 
pentru cină. 

Sasha nu mai văzuse până atunci o față de masă și l-a 
urmărit cu privirile pe Fergal cum așterne cu îndemânare 
câte o față de masă pe fiecare din cele trei mese. S-a 
întors, apoi la dulap, a luat tacâmurile potrivite și a 
început să așeze fiecare loc de la masă. 

— Nu sta acolo cu gura căscată. Eşti asistentul meu, nu 
pasager. 

Sasha a apucat niște cuțite, furculiţe și linguri și a 
început să-și copieze mentorul, care a verificat fiecare loc 
ca să se asigure că totul este aliniat și așezat corect. 

— Acum, cea mai importantă sarcină de care ești 
responsabil va fi să te ocupi de ascensorul pentru 
mâncăruri, a spus Fergal, după ce a pus câte două pahare 
în dreptul fiecărui loc și suportul cu sare și piper în centrul 
mesei. 

— Ce-i ăla ascensor pentru mâncăruri? 

— Tu. Dar, din fericire, avem un exemplar mai clar, 
chiar aici. 

A traversat camera de-a lungul și a deschis o ușiță în 
perete lăsând la vedere o cutie pătrată cu două rafturi și o 
funie groasă pe o parte. 

— Asta coboară în bucătărie, a spus Fergal, în timp ce 
trăgea de funie, și cutia a dispărut. Când mâncarea e gata, 
va fi trimisă sus cu primul fel pe care-l vei plasa pe bufet, 
de unde eu îl voi lua și îl voi servi. Nu vorbești cu nimeni 
decât dacă ești întrebat. Te adresezi întotdeauna 
oaspeţilor cu sir și doamnă. Sasha continua să aprobe 
dând din cap. Următorul lucru pe care-l avem de făcut este 
să-ți găsim o haină și o pereche de pantaloni care să ţi se 
potrivească. Nu trebuie să arăţi ca un arici de mare care a 
fost aruncat pe plajă, nu-i așa? 

— Pot pune o întrebare? a spus Sasha. 

— Dacă trebuie. 

— De unde ești? 

— Din Insula de Smarald, a spus Fergal. 

Dar Sasha nu a făcut deloc pe deșteptul. 


XXX 


Bucătarul a tras cu ochiul spre Elena care făcea un sos 
din câteva resturi. 

— Ai mai făcut asta și înainte, a spus el. Când termini, te 
ocupi de legume în timp ce eu mă ocup de felul principal. 
S-a uitat la meniul prins cu o piuneză pe perete. Friptură 
de miel. 

— Bineînţeles, sir, a spus Elena. 

— Spune-mi Eddie, a adăugat bucătarul, după care s-a 
dus la frigider și a scos mielul sacrificat. 

Odată ce Elena a terminat de pregătit legumele și le-a 
aranjat pe portii, Eddie a făcut inspecția. 

— E bine că la Southampton ne părăsești, pentru că 
altfel s-ar putea să-mi caut eu slujbă, a spus el. 

Eu sunt cea care își va căuta slujbă, a vrut Elena să-i 
spună, dar s-a mulțumit să întrebe: 

— Ce să fac în continuare? 

— Scoate din frigider somonul afumat și pregătește 
optsprezece porţii. După asta pune-l în liftul pentru 
mâncare, sună clopotul și trimite-i-l lui Fergal. 

— Liftul pentru mâncare? a întrebat Elena, părând 
uluită. 

— Ah! În sfârșit, iată ceva ce nu știi, a spus el zâmbind și 
s-a îndreptat spre o gaură largă făcută în perete. 


XXX 


S-a auzit o sonerie. 

— Primul fel e pe drum, a spus Fergal și, după câteva 
clipe, au apărut șase farfurii cu somon afumat. Sasha le-a 
așezat pe bufet și a trimis liftul înapoi. Descărca ultimele 
trei farfurii cu somon când s-a deschis ușa și au intrat doi 
ofiţeri îmbrăcaţi elegant. 

— Domnul Reynolds, inginerul-șef și casierul, domnul 
Hallett, a șoptit Fergal. 

— Acesta cine este? a întrebat domnul Reynolds. 

— Sasha, noul meu asistent, a spus Fergal. 

— Bună seara, Sasha. Cred că trebuie să-ţi mulțumim 
pentru jumătatea de duzină de baxuri de votcă și care, te 
asigur va fi foarte apreciată. 

— Da, sir, a spus Sasha. 

Ușa s-a deschis din nou și pasagerii au început să intre 
unul câte unui și să-și ocupe locurile. 

Sasha nu se oprea din a trage funia în sus și în jos, după 
ce punea în lift conţinutul cutiei de pe bufet. Fergal i-a 

servit pe cei cincisprezece bărbaţi și trei femei cu un 
farmec relaxat care, după cum o asigurase șeful pe Elena, 
veneau regulat pentru a săruta Blarney Stone’. Trebuia să- 
i explice și altceva noii lui asistente. 

După o oră, după ce ultimul mesean plecase, Sasha s-a 
prăbușit pe cel mai apropiat scaun și a spus: 

— Sunt epuizat. 

— Nu încă, nu ești, a spus Fergal, râzând. Acum, trebuie 
să facem curat, înainte de a așterne mesele pentru micul 
dejun. Poţi începe prin a da cu aspiratorul pe covor. 

— Să dau cu aspiratorul? 


XXX 


Fergal i-a făcut o mică demonstraţie cu ciudata 
mașinărie apoi s-a întors la așternerea meselor. Sasha era 
fascinat de aspirator, dar nu voia să recunoască faptul că 
nu mai văzuse așa ceva până atunci, deși asta era evident 
după felul cum lovea scaunele și picioarele meselor. Fergal 
l-a lăsat să se familiarizeze cu aspiratorul, în timp ce a 
aranjat masa pentru 18 locuri, pentru micul dejun. 

— Asta-i tot pentru azi, a spus Fergal, așa că poţi s-o 
ștergi, acum. 

Sasha a pornit spre zona dormitoarelor și a bătut la ușa 
mamei lui. Nu a intrat până nu a auzit-o spunând „Intră!” 
Primul lucru pe care l-a remarcat când a intrat în cabina ei 
a fost că despachetase și valiza și cutia lui pentru 
mâncare. De asemenea, s-a gândit că încăperea arăta mult 
mai ordonată decât își amintea el. 

— Cum e să fii chelner? a fost prima ei întrebare. 

— Nu te oprești deloc din mișcare, a spus Sasha, dar e 
amuzant. Fergal pare să-i aibă pe toţi sub control, chiar și 
pe căpitan. 

Elena a râs. 


? Blarney Stone - Piatră antică într-un castel medieval din Irlanda care 
potrivit legendelor conferă puteri oratorice celor care o sărută. 

— Da, mi-a spus șeful că a frânt mai multe inimi de-a 
lungul anilor și continuă s-o facă pentru că pasagerii stau 
rareori la bord mai mult de două săptămâni. 

— Șeful cum e? 

— Un profesionist vechi și atât de bun încât nu înţeleg 
ce face el pe o navă mică așa cum e aceasta. M-aș fi gândit 
că Barrington Line l-ar fi putut folosi de departe mult mai 
bine pe unul din vasele lor de croazieră. Cred că există 
vreun motiv pentru care nu o fac. 

— Dacă există, Fergal îl știe cu siguranţă, așa că voi afla 
înainte de a ajunge noi la Southampton, a spus Sasha. 

5 
ALEX 


În drum spre New York 


Când Alex a auzit închizându-se cala cargoului, a 
început să bată în peretele cutiei cu pumnii strânși. 

— Suntem aici! a strigat el. 

— Nu te pot auzi, a spus Elena. Unchiul Kolea mi-a spus 
că nu vor deschide cala până nu vor fi în afara apelor 
teritoriale sovietice. 

— Dar... a început Alex să spună ceva, apoi a dat pur și 
simplu din cap, deși începuse să înţeleagă cum este să fii 
îngropat de viu. Dar gândurile i-au fost întrerupte de un 
zgomot neregulat al motorului, undeva chiar sub ei, urmat 
de o mișcare înainte. Au presupus că-și croiau drum spre 
ieșirea din golf, dar habar n-aveau cât va dura până vor 
putea spera să fie eliberaţi din închisoarea aleasă de ei 
înșiși. 

Alex sperase să meargă la un meci de fotbal cu unchiul 
lui în acea după-amiază și sfârșise într-o cutie, împreună 
cu mama lui. S-a rugat tuturor zeilor ca unchiul său să fie 
în siguranţă. Presupunea că până acum Polyakov fusese 
găsit, încerca oare să întoarcă nava înapoi? li spusese 
unchiului său să stârnească un zvon că prietenul lui, 
Vladimir, îl ajutase să fugă, ceea ce, spera el, îi va înlătura 
acestuia șansele de a intra în KGB. A început să se 
gândească la ce lăsase în urmă. Nu prea multe, a 
concluzionat el. Dar i-ar fi plăcut să știe rezultatul meciului 
dintre Leningrad și Torpedo Moscova, și se întreba dacă-l 
va afla vreodată. 

În cele din urmă, a adormit pe jumătate, dar a fost trezit 
de un zgomot al ușii care s-a deschis cu un scârţâit, urmat 
de un sunet ca și cum bătea cineva în peretele unei lăzi 
alăturate. 

A bătut cu pumnul în peretele închisorii lui, strigând: 

— Suntem aici! 

De data asta, mama nu a încercat să-l oprească. 

Un minut mai târziu, a auzit două, sau să fi fost trei voci 
care vorbeau într-o limbă pe care a recunoscut-o. A 
așteptat cu nerăbdare și, când capacul cutiei s-a deschis, 
în sfârșit, a văzut trei bărbaţi înălțându-se deasupra. 

— Puteţi ieși, acum! a spus unul dintre ei în rusă. 

Alex s-a ridicat și a ajutat-o pe mama lui să-și întindă 
trupul înțepenit. A luat-o de mână când și ea a sărit cu 
prudenţă, afară din cutie. A luat apoi valijoara și cutia cu 
prânzul și a sărit și el afară alăturându-i-se. 

Cei trei lucrători îmbrăcaţi în salopete albastru-marin 
pătate cu ulei au tras cu ochiul în cutie pentru a se asigura 
că răsplata promisă era la locul ei. 

— Veniţi amândoi cu mine, a spus unul dintre ei, iar 
ceilalţi doi au început să scoată navetele cu sticle de votcă. 

Alex și Elena l-au urmat supuși pe bărbatul care le 
dăduse acest ordin, strecurându-se printre multe alte lăzi, 
până au ajuns la o scară agăţată pe peretele calei. Alex a 
privit în sus să vadă cerul chemându-l și a început să 
creadă, pentru prima oară, că s-ar putea să fie în 
siguranţă. 

L-a urmat pe muncitor încet în sus pe scară, cu valijoara 
într-o mână, în timp ce mama ţinea strâns sub braţ cutia 
cu prânzul. 

Alex s-a oprit pe punte și a tras adânc în piept aerul 
proaspăt marin. A privit înapoi înspre Leningrad, care 
arăta ca un sătuleţ topindu-se sub soarele începutului 
înserării. 

— Nu pierde timpul, a lătrat marinarul, în timp ce 
colegii lui treceau în grabă pe lângă ei, cărând fiecare câte 
o ladă cu sticle cu votcă. 

— Bucătarului nu-i place să aștepte. 

Au traversat împreună puntea și au coborât o scară în 
spirală în măruntaiele navei. Alex și Elena erau destul de 
năuci când au ajuns pe puntea inferioară, unde ghidul lor a 

rămas în picioare în fața unei uși pe care scria cu litere 
decolorate: „DI Strelnikov, Bucătar Șef”. 

Marinarul a deschis ușa grea lăsând la vedere cea mai 
mică bucătărie pe care-o văzuse vreodată Elena. Au intrat 
pentru a fi întâmpinați de un bărbat uriaș îmbrăcat cu o 
haină albă murdară, cu mai mulţi nasturi lipsă, și cu 
pantaloni albaștri cu dungă care arătau de parcă tocmai se 
ridicaseră din pat. A început deja să desfacă dopul uneia 
dintre sticlele de votcă. A tras o înghiţitură, după care a 
spus cu voce aspră: 

— Fratele tău mi-a spus că ești o bucătăreasă bună. Ar fi 
bine să fie așa, altfel veţi fi aruncaţi amândoi peste bord și 
va trebui să vă întoarceţi înot acasă, unde, sunt convins că 
veţi găsi câţiva oameni care vă așteaptă să vă spună bine 
aţi venit înapoi. 

Elena ar fi râs, dar nu era sigură dacă bucătarul glumea 
sau nu. După ce-a mai luat o înghiţitură de votcă, acesta 
și-a întors atenţia spre Alex. 

— Şi cu tine ce e? a întrebat el. 

— El e chelner cu experienţă, a spus Elena, înainte ca 
Alex să apuce să răspundă. 

— Noi nu avem nevoie de așa ceva, a spus șeful. Poate 
să spele vasele și să curețe cartofii. Atâta vreme cât nu 
deschide gura, aș putea să-l las să mănânce o îmbucătură, 
două, la sfârșitul zilei. Alex era pe punctul să-și exprime 
protestul, când bucătarul a adăugat: Bineînţeles, dacă nu- 
ţi convine, înălțimea ta, poţi lucra la motoare și-ți poți 
petrece restul vieţii aruncând cărbune în cuptorul în 
flăcări. Te las să alegi. Cuvintele „restul vieţii” au fost ca o 
condamnare obsesivă pentru ei. Arată-le unde vor dormi, 
Karl, asigură-te că vor fi înapoi la timp să mă ajute să 
pregătesc cina. 

Marinarul a dat din cap și i-a condus afară din 
bucătărie, înapoi pe scară în sus și pe punte. Nu s-a oprit 
din mers până nu a ajuns la o barcă de salvare stingheră 
care se legăna în bătaia brizei. 

— Acesta este apartamentul regal, a spus el fără vreo 
sugestie de ironie. Dacă nu vă place, puteţi dormi pe 
punte. 

Elena s-a uitat înapoi, spre pământul natal, care aproape 
nu se mai vedea. A simţit deja că-i lipsește confortul 
sărăcăcios al apartamentului din  Khrushehyovka. 
Gândurile i-au fost întrerupte de lătratul lui Karl: 

— Nu-l faceţi pe bucătar să aștepte, sau vom ajunge cu 
toţii să regretăm lucrul acesta. 


XXX 


Mulţi șefi își gustă, în anumite ocazii, mâncarea, în timp 
ce alţii încearcă fiecare fel, dar pentru Elena a devenit 
curând clar că bucătarii de pe vapoare preferau să 
devoreze porții întregi între înghiţiturile de votcă. A fost 
surprinsă că ofiţerii lăsau la o parte restul echipajului, 
erau mereu hrăniţi. 

Bucătăria, căreia i se spunea cambuză, după cum avea 
să afle repede Elena, era atât de mică încât era aproape 
imposibil să nu te lovești de cineva sau de ceva dacă te 
mișcai indiferent în ce direcţie, și atât de cald era 
înăuntru, încât Elena era udă de transpiraţie în câteva 
minute, după ce-și punea pe ea un halat nu foarte alb, care 
nu i se potrivea. 

Strelnikov era un bărbat care folosea puţine cuvinte și 
cele pe care le folosea prefaţau, de obicei, un singur 
adjectiv. 

Arăta de 50 de ani, dar Elena bănuia că nu avea decât 
40. Probabil că avea o greutate de peste 300 de livre și că, 
în mod clar, își cheltuise o bună parte din salarii pe 
tatuaje. Elena îl urmărea cum stătea aplecat peste soba 
uriașă examinând produsele, în timp ce asistentul său, un 
chinez mic, de vârstă nedeterminată, ghemuit într-un colţ 
și cu capul plecat, curăța încontinuu cartofi. 

— Tu îl vei ajuta pe domnul Ling, a lătrat șeful care 
uitase deja numele lui Alex, și tu, a continuat el, arătând 

spre Elena, vei pregăti supa. Vom afla curând dacă ești așa 
de bună, după cum afirma fratele tău. 

Elena a început să verifice ingredientele. Unele resturi 
erau, în mod clar, strânse de pe farfuriile meselor 
anterioare. Mai era, de asemenea, un os ciudat de la un 
animal pe care nu l-a identificat imediat, os ce plutea într-o 
cratiţă unsuroasă, dar ea și-a dat toată osteneala să 
salveze cât de cât puţină carne rămasă pe el. A aruncat 
resturile, ceea ce a adus o încruntare pe faţa lui 
Strelnikov, pentru că nu exista obiceiul să se arunce ceva 
la coș. 

— Unii dintre muncitori consideră oasele o delicateţe, a 
spus el. 

— Numai câinii consideră oasele o delicateţe, a mormăit 
Elena. 

— Şi lupii de mare, a plesnit-o Strelnikov. 

Strelnikov s-a concentrat asupra pregătirii felului 
principal al zilei, care, cum avea să descopere Elena, era 
felul principal din fiecare zi: pește cu cartofi prăjiți. Au fost 
prăjiţi trei pești deodată într-o tigaie rotundă, mare și arsă 
în timp ce dl Ling, felia expert fiecare cartof, în momentul 
în care Alex termina unul de curăţat de coajă. Elena a 
observat că, pe blat, fuseseră așezate numai trei farfurii de 
supă și trei farfurii pentru felul principal, toate diferite, 
deși la bord erau cel puţin douăzeci de membri ai 
echipajului. Strelnikov a lăsat puţin prăjitul pentru a gusta 
supa și nu a comentat. Elena a presupus că trecuse de 
primul test. Apoi, el a pus câte-o porţie mare în fiecare din 
cele trei farfurii pentru supă, pe care dl Ling le-a pus pe-o 
tavă și le-a dus la popota ofițerilor. Când el a deschis ușa, 
Elena a văzut o coadă lungă de figuri întunecate cu gamele 
în mâini, așteptând să fie servite. 

— Numai un polonic fiecare, a grohăit Strelnikov, când 
primul muncitor și-a întins gamela. 

Elena a îndeplinit ordinele lui și-a încercat să nu arate 
că a fost scârbită când a văzut că Strelnikov a pus peștele 
prăjit în aceleași gamele în care fusese supa. Un singur 

membru al echipajului a salutat-o cu un zâmbet cald și a 
spus chiar: „mulțumesc”, în limba ei maternă. 

Odată ce ea și-a terminat treaba, douăzeci și trei de 
bărbaţi în total, bucătarul s-a întors la sobă și a început să 
frigă cele mai mari trei bucăţi de pește, unul câte unul, 
după care le-a așezat pe farfuriile ofiţerilor. DI Ling a ales 
cei mai subţiri cartofi prăjiţi pentru a-i pune alături de 
pește, apoi a pus farfuriile pe tavă și a părăsit bucătăria. 

— Începe să cureţi! a lătrat Strelnikov, cufundându-se în 
singurul scaun din încăpere, în timp ce se ocupa de o sticlă 
de votcă pe jumătate goală. 

După ce dl Ling s-a întors cu farfuriile de supă goale, a 
început imediat să curețe oalele cele mari și cele două 
tigăi. Când l-a auzit pe Strelnikov sforăind, a zâmbit către 
Alex și a arătat spre o tigaie cu cartofi prăjiți neatinsă. 
Alex i-a devorat până la unu, în timp ce Elena continua să 
radă oalele. După ce a terminat, s-a uitat spre Strelnikov. 
Dormea dus așa că s-a strecurat împreună cu Alex din 
bucătărie și au pornit înapoi spre scara în spirală și pe 
punte. 

Elena a început să-și despacheteze valijoara și să pună 
lucrurile ordonat, pe punte, când a auzit pași grei în 
spatele ei. Întorcându-se, a văzut un bărbat înalt, bine 
clădit care se apropia de ei. Alex a pus jos dicţionarul, a 
sărit și s-a așezat între mama lui și gigantul care se 
apropia. Deși știa că ar fi o întrecere inegală, nu a 
intenţionat să renunţe fără luptă. Dar următoarea mișcare 
a bărbatului i-a surprins pe amândoi. S-a așezat cu 
picioarele încrucișate pe punte și le-a zâmbit. 

— Mă cheamă Dimitri Balanchuk și, ca și voi, sunt un 
rus exilat, a spus el. 

Elena s-a uitat cu mai multă atenţie la Dimitri și și-a 
adus aminte că el era bărbatul care-i mulțumise pentru 
cină. l-a răspuns cu un zâmbet, și s-a așezat în faţa lui. 
Alex și-a încrucișat mâinile la piept și a rămas în picioare. 

— Vom ajunge la New York în 10 zile, aproximativ, a 
spus Dimitri cu o voce blândă, moale. 

— Ai mai fost vreodată la New York? a întrebat Elena. 

— Acolo locuiesc, dar consider încă Leningradul casa 
mea. Eram pe punte și v-am văzut când v-aţi ascuns în 
ladă. Am vrut să vă avertizez să vă ascundeţi în cealaltă 
ladă. 

— De ce? a întrebat Alex. Am citit mult despre New York 
și deși este plin de gangsteri, pare interesant. 

— Este destul de interesant, a spus Dimitri, deși există 
la fel de mulţi gangsteri la Moscova ca și la New York, a 
adăugat el cu un zâmbet crispat. Dar nu cred că veţi scăpa 
vreodată de pe acest vapor, fără ajutorul meu. 

— Au de gând să ne trimită înapoi la Leningrad? a 
întrebat Elena, tremurând la gândul acesta. 

— Nu. Yankeii vă vor primi bine, cu braţele deschise, 
mai ales că sunteţi refugiați care vor să scape de 
comunism. 

— Dar noi nu știm pe nimeni în America, a spus Alex. 

— Acum știți, a spus Dimitri, pentru că eu fac orice ca 
să-i ajut pe compatrioţii mei să scape de un regim rău. Nu, 
nu americanii vor fi problema voastră, Strelnikov este! li 
reduceţi la jumătate treaba, așa că va face orice să vă 
oprească pe vapor. 

— Dar cum ne poate el opri? 

— În același fel în care face cu dl Ling, care s-a alăturat 
echipajului în Filipine, cu peste șase ani în urmă. De câte 
ori se apropie de un port, Strelnikov îl încuie în bucătărie 
și nu-l lasă să iasă până nu suntem din nou în larg. Şi 
bănuiesc că este exact ce plănuiește și pentru voi. 

— Atunci trebuie să spunem asta unui ofițer, a spus 
Elena. 

— Ei nici măcar nu știu că sunteţi la bord, a spus 
Dimitri. Chiar dacă știu, viaţa lor valorează mai mult și nu 
merită să-l supere pe Strelnikov. Dar nu intraţi în panică, 
pentru că eu am o idee care, sper, îl va face pe bucătar să 
sfârșească încuiat în propria lui bucătărie. 


kkk 

Cu toate că era epuizată, a durat ceva timp până Elena a 
adormit pentru că nu se putea obișnui cu întunecimea și 
cu legănatul bărcii de salvare. După ce-a reușit să doarmă 
o oră sau două, a deschis ochii și l-a văzut pe dl Ling în 
picioare, lângă ea. A sărit din barcă și l-a trezit pe Alex, 
care dormea tun, pe punte. L-au însoţit pe dl Ling la 
bucătărie, găsind drumul numai cu ajutorul luminii lunii. 

Era clar că nu vor vedea soarele în următoarele zece 
zile. Micul dejun a constat în două ouă și fasole pe pâine 
prăjită, pentru ofiţeri, servite în aceleași trei farfurii din 
seara trecută, cu cești de cafea neagră, în timp ce 
echipajul a primit două felii de pâine cu grăsime și o cană 
de ceai, fără niciun pic de zahăr. Abia au terminat Elena, 
Alex și dl Ling să curețe după micul dejun, că a trebuit să 
înceapă să pregătească prânzul, în timp ce Strelnikov își 
făcea siesta de dimineaţă. A dormit mai mult decât 
dormise Elena în noaptea trecută. 

Elena și Alex au avut o scurtă pauză după prânz dar n- 
au avut voie să se întoarcă pe punte, pentru că Strelnikov 
nu dorea ca ofițerii să afle de existenţa lor la bord. Au stat 
singuri pe coridor, sprijiniți de perete, întrebându-se cum 
ar fi fost dacă s-ar fi ascuns în cealaltă ladă de lemn. 

6 
SASHA 


În drum spre Southampton 


Spre sfârșitul primei lor săptămâni petrecute la bord, 
Sasha stăpânea așa de bine liftul încât găsea chiar timp să- 
l ajute pe Fergal să servească pasagerii, deși nu avea voie 
să se apropie de masa căpitanului. Îndată ce terminau de 
așezat masa pentru micul dejun, Sasha se ducea la cabina 
mamei lui și o regala cu ce-i auzise vorbind pe pasageri și 
cu ce le spusese el. 

— Dar știam că n-ai voie să vorbești cu pasagerii. 

— Nu am voie, dar, dacă-mi pun întrebări, am voie să le 
răspund. Așa că, acum, știu toţi că tu lucrezi la bucătărie 
și cauţi slujbă în Anglia și dacă nu găsești una până când 
acostăm la Southampton, nu ni se va permite să intrăm în 
ţară și va trebui să rămânem la bord. Şi vestea rea este 
următoarea: Odată ce preiau încărcătura și noii pasageri 
au urcat la bord, pornesc direct spre Leningrad. 

— Normal că nu putem risca. Și-a arătat vreunul dintre 
pasageri cel mai mic interes cu privire la nevoia noastră? 

— N-a ciripit niciunul. 

— Ce înseamnă asta? 

— Este în dialect londonez; înseamnă că rimează cu 
cockney. 

— Şi cockney? Ce este? 

— Este cineva care s-a născut în sunet de clopote. 

— Cum adică? 

— Habar n-am. Dar Fergal știe. 

— Sunt pasageri englezi la bord? a întrebat Elena. 

— Numai patru și rareori vorbesc unul cu altul, ca să nu 
mai spunem că nici nu bagă în seamă pe unul care e 
chelner. Sunt încrezuţi. 

— N-am auzit niciodată acest cuvânt. 

— Fergal îl folosește mult, în special când se referă la 
englezi. L-am căutat în dicţionar. Înseamnă distant și rece 
în modul de a fi neprietenos. 

— Poate că sunt numai timizi, a sugerat Elena. 


XXX 


Cu numai trei zile înainte de acostarea vaporului la 
Southampton, șeful a informat-o pe Elena că dl Hallett, 
contabilul, vrea s-o vadă când vine la serviciu. 

— Ce-am greșit? a întrebat ea, neliniștită. 

— Nimic. De fapt, bănuiesc că este exact invers. 

Îndată ce bucătarul a dat liber personalului, după prânz, 
Elena s-a dus direct la biroul contabilului; a bătut la ușă și 
când a auzit o voce spunând „Intră!”, a intrat. 

Înăuntru a găsit doi bărbaţi așezați de o parte și de alta 
a unui birou generos. S-au ridicat amândoi în picioare și 
contabilul, îmbrăcat în uniformă albă cu două trese aurite 
pe mâneci, a așteptat să se așeze și ea, apoi i l-a prezentat 
pe domnul Moretti și i-a explicat că el era un pasager care 
ceruse s-o întâlnească. 

Elena s-a uitat cu mai mare atenţie la domnul mai în 
vârstă, îmbrăcat cu un costum din trei piese. I s-a adresat 
în engleză cu un ușor accent căruia nu i-a găsit locul. A 
întrebat-o ce lucrase la Leningrad și cum a ajuns la bordul 
navei. 

Ea i-a povestit aproape tot ce se întâmplase în ultima 
lună, inclusiv cum murise soţul ei, dar nu a spus nimic 
despre cum fiul ei aproape că-l ucisese pe șeful KGB-ului 
din localitate. 

Când dl Moretti a terminat de pus întrebări, Elena habar 
n-avea ce impresie îi făcuse, deși el îi acordase un zâmbet 
cald. 

— Vă mulțumesc, doamnă Karpenko, a spus dl Hallett, 
asta-i tot pentru moment. 

Cei doi bărbaţi s-au ridicat din nou în picioare și ea a 
ieșit din birou. 

S-a întors în cabina ei, zăpăcită; Sasha o aștepta acolo. 
După ce i-a relatat interviul cu dl Moretti, el a spus: 

— Trebuie să fie un italian care știe un restaurant într- 
un loc numit Fulham. Ştiu că a vrut să se întâlnească cu 
bucătarul-șef și cu Fergal, așa că ţine-ţi degetele 
încrucișate, mamă! 

— De ce Fergal? 

— Vrea să afle cum mă descurc în sufragerie. Cred că 
speră să obţină doi la preţ de unul. Fergal are de gând să-i 
spună că sunt cel mai bun asistent pe care l-a avut 
vreodată. 

— Tu ești singurul pe care l-a avut vreodată. 

— Un detaliu minor pe care Fergal nu-l va menţiona. 


XXX 


Întâlnirea cu bucătarul-șef și cu Fergal probabil că 
mersese bine, pentru că dl Moretti a cerut s-o vadă încă o 
dată pe Elena și le-a oferit la amândoi, Elenei și lui Sasha, 
o slujbă în restaurantul lui din Fulham. 

— Zece lire pe săptămână, cu cazare deasupra localului, 
a spus el. 

Elena nu știa unde era Fulham sau dacă salariul era 
unul bun, dar a acceptat fericită singura ofertă pe care o 
putea obţine, dacă nu voiau să se întoarcă direct la 
Leningrad. 

Contabilul i-a pus apoi mai multe întrebări despre 
motivul pentru care cereau azil, în timp ce completa un 
formular oficial lung pentru Serviciul de Imigrări. 

După ce-a verificat fiecare punct din formular, el și dl 
Moretti au semnat jos, dându-și acordul să fie sponsorii ei. 

— Succes, doamnă Karpenko, a spus contabilul, 
înmânându-i formularul completat domnului Moretti. Ne 
veţi lipsi și, dacă lucrurile nu merg bine, întotdeauna 
puteţi obţine o slujbă la Barrington Line. 

— Drăguţ din partea dumneavoastră, a spus Elena. 

— Dar să sperăm că nu va fi cazul, pentru binele dvs., 
doamnă Karpenko. Nu uitaţi să vă luaţi salariile, înainte de 
a pleca. 

— Mă plătiţi? a întrebat Elena neîncrezătoare. 

— Bineînţeles. 

Contabilul i-a dat două plicuri maro. Apoi a mers la ușa 
biroului, a deschis-o și a spus: 

— Să sperăm că nu ne vom mai vedea niciodată, doamnă 
Karpenko. 

— Vă mulțumesc, domnule Hallett, a spus Elena care s-a 
ridicat pe vârfuri și l-a sărutat pe amândoi obrajii, ceea ce 
l-a lăsat fără grai pe contabil. 

S-a dus direct la cabină, nerăbdătoare să-i spună lui 
Sasha ce se întâmplase. Când a deschis ușa, a fost 
surprinsă și încântată. Încântată să-l găsească pe fiul ei 
așteptând-o și surprinsă să vadă pe pat un pachet 
voluminos. 

— Ce-i cu ăsta? a întrebat ea, uitându-se cu atenţie la 
pachetul bombat, învelit în hârtie maro și legat cu sfoară. 

— Habar nu am, a spus Sasha, dar era aici când am 
venit de la muncă. 

Elena a desfăcut sfoara și a îndepărtat ușor hârtia în 
care era ambalat pachetul. A căscat gura când a văzut 
hainele care s-au împrăștiat pe pat împreună cu o carte de 
vizită pe care era scris: Vă multumim la amândoi și noroc! 
Era semnată de toţi membrii echipajului, inclusiv de 
căpitan. Elena a izbucnit în lacrimi: 

— Cum ne vom revanșa vreodată? 

— Fiind cetățeni model, dacă-mi amintesc bine cuvintele 
căpitanului, a spus Sasha. 

— Dar încă nu suntem cetăţeni și vom rămâne apatrizi 
până când autorităţile pentru imigrație vor fi convinse că 
suntem refugiaţi politic veritabili și că avem slujbe de- 
adevăratelea. 

— Atunci să sperăm că sunt puţin mai prietenoși decât 
englezii pasageri la bord, pentru că dacă nu sunt, vom 
ajunge să aflăm sensul exact al cuvântului „încrezut”. 

— Şi bucătarul este englez, a spus Elena și nu se putea 
să fie mai cumsecade. Și-a cerut chiar scuze că nu și-a 
putut permite să fie unul dintre sponsorii mei. 

— N-ar fi îndrăznit să facă asta, a spus Sasha. Există un 
mandat pentru el. Ori de câte ori vaporul acostează în 
Southampton, trebuie să rămână la bord. Fergal mi-a spus 
că se încuie singur în bucătărie și nu reapare decât după 
ce vaporul a ieșit din golf. 

— Sărmanul, a spus Elena. 

Sasha a decis să nu-i spună mamei lui motivul pentru 
care Poliția Britanică voia să-l aresteze pe Eddie. 

Elena și Sasha s-au alăturat domnului Moretti pe puntea 
pasagerilor, în dimineaţa următoare, dar nu înainte ca 
Sasha să aspire în sufragerie și Elena să lase bucătăria 
fără cea mai mică pată. 

— Magnifico! a spus dl Moretti când a văzut-o pe Elena 
îmbrăcată cu rochia cea nouă. Când ţi-ai făcut timp să 
mergi la cumpărături? a glumit el. 

— Echipajul a fost așa de generos, a spus Elena. Dar nu 
spuneţi nimic despre jeanșii lui Sasha? a șoptit ea. Fergal 
nu e ca el de înalt și el este încă în creștere. Dar nu 
contează dacă nu vor avea nevoie de aţă și ac. 

Dl Moretti a zâmbit când Sasha s-a rezemat de 
balustradă și a început să-i urmărească cu privirea pe doi 
docheri care strângeau una din frânghiile grele ale navei 
răsucind-o în jurul unui bolard și încercând să-o fixeze 
bine. 

— Să sperăm că autorităţile de la Imigrări sunt la fel de 
înţelegătoare, a spus dl Moretti, luându-și bagajul și 
îndreptându-se spre pasarela de debarcare, urmat de 
Elena și Sasha. Dar aveţi un lucru în favoarea voastră - 
britanicii urăsc comuniștii la fel de mult cât îi urâţi și voi. 

— Credeţi că ne vor permite intrarea? a întrebat Elena 
neliniștită când au pășit pe doc. 

— Mulțumită  contabilului, putem fi încrezători că 
formularele au fost completate corect, așa că n-avem decât 
să ţinem degetele încrucișate. 

— Să ne încrucișăm degetele? a repetat Sasha. 

— Sperăm că suntem norocoși, a spus dl Moretti. Acum, 
ţine minte, Sasha, să nu vorbeşti decât dacă ești întrebat 
și, dacă ofiţerul de la imigrări îţi adresează vreo întrebare, 
să spui numai da, sir, sau nu sir, trei bagaje pline, sir. 

Elena a izbucnit în râs. Sasha nu se putea stăpâni să nu 
se uite în jurul lui, în timp ce înaintau pe doc. Unele clădiri 
arătau de parcă fuseseră construite recent, altele ca și 
cum abia scăpaseră din război. Localnicii păreau relaxaţi 
și nimeni nu avea capul plecat, femeile aveau 
îmbrăcăminte colorată și stăteau de vorbă cu bărbaţii ca 
de la egal la egal. 

Sasha hotărâse deja că vrea să trăiască în ţara asta. 

Dl Moretti s-a îndreptat spre o clădire mare din 
cărămidă cu un singur cuvânt săpat în piatră deasupra 
ușii: IMIGRĂRI. 

Când au intrat au fost întâmpinați de două indicatoare: 
BRITANICI și NEBRITANICI. Elena și-a încrucișat degetele 
când s-au așezat la coada lungă și nu se putea stăpâni să 
nu se întrebe dacă se vor întoarce pe vaporul cu destinaţia 
Leningrad cu mult înainte ca soarele să apună peste cea 
rămas din Imperiul Britanic. 

Sasha privea cum cei cu pașapoarte britanice aveau 
parte de o verificare superficială și de un zâmbet. Nici 
chiar turiștii nu așteptau mai mult de câteva minute. 
Familia Karpenko era pe punctul să afle cum îi tratau 
britanicii pe cei care nu aveau pașaport. 

— Următorul! a spus o voce. 

Dl Moretti a făcut un pas înainte și i-a dat pașaportul 
ofițerului de la Imigrări care l-a cercetat cu atenție și i l-a 
înapoiat. Apoi dl Moretti i-a înmânat mai multe foi 
împreună cu două fotografii, înainte de a-i prezenta pe 
protejaţii săi. Oficialul n-a zâmbit în timp ce dădea încet 
paginile și, la sfârșit, a examinat fotografiile celor doi 
solicitanți care stăteau în picioare în faţa lui. Dl Moretti 
era încrezător că era ca să-l cităm pe contabil, „clar ca 

bună ziua”, dar se întreba dacă documentele prezentate 
erau suficiente. 

Elena devenea mai neliniștită cu fiecare minut, în timp 
ce Sasha părea nerăbdător să afle ce este dincolo de 
barieră. În cele din urmă, ofiţerul și-a ridicat privirile și le- 
a făcut semn posibililor imigranţi să se apropie. Elena era 
mulțumită că nu erau îmbrăcaţi în vechile lor haine. 

— Vorbiţi engleza? a întrebat-o ofiţerul pe Elena. 

— Putin, sir, a răspuns Elena, emoţionată. 

— Aveţi pașaport, doamnă Karpenko? 

— Nu, sir. Comuniștii nu permit nimănui să călătorească 
în afara ţării, nici pentru a-și vizita rudele, așa că eu și fiul 
meu am fugit fără hârtii. 

— Îmi pare rău să vă spun, a început ofițerul - inima 
Elenei s-a făcut mică - că, date fiind circumstanţele nu pot 
să autorizez decât vize temporare, perioadă în care veţi 
solicita statutul de refugiat la Serviciul Imigrări, și vă pot 
garanta că vi se va oferi. Elena și-a lăsat capul în jos. Şi, a 
continuat ofițerul, va trebui să respectaţi câteva condiţii 
cât timp se lucrează la cererea voastră de obţinere a 
cetăţeniei. Dacă nu reușiţi să îndepliniţi vreuna din ele, 
veţi fi deportaţi înapoi la - s-a uitat în formular - 
Leningrad. 

— Unde vor fi puși în închisoare pentru tot restul vieţii 
lor, a spus dl Moretti. Sau mai rău, a adăugat el. 

— Fiţi sigur că se va ţine cont de aceasta când cererile 
lor vor ajunge la Serviciul de Imigrări, a spus ofițerul și 
pentru prima dată, le-a zâmbit Elenei și lui Sasha și le-a 
spus: „Bine aţi venit în Marea Britanie”. 

— Vă mulţumim, a spus dl Moretti, înainte ca Elena să 
poată spune ceva. Dar am putea ști care sunt condiţiile ce 
trebuie respectate? 

— Doamna Karpenko și fiul ei trebuie să se prezinte la 
cea mai apropiată secție de poliţie o dată pe săptămână în 
următoarele șase luni. Dacă nu fac lucrul acesta, se va 
emite un ordin de reţinere și, când vor fi prinși, vor fi 
plasați într-un centru de detenţie. În cazul acesta, se pot 

aștepta ca cererile lor să fie refuzate. Aș adăuga, domnule 
Moretti că, în calitatea de sponsor al lor, veţi fi responsabil 
de ei tot timpul și, dacă vreunul va încerca să se ascundă, 
nu numai că va trebui să plătiți o amendă serioasă, ci 
există posibilitatea să fiți trimis la închisoare pentru nu 
mai puţin de șase luni. 

— Înţeleg perfect, a spus dl Moretti. 

— Şi, dacă ceva din cele afirmate în cerere se dovedește 
a fi inventat... 

— Inventat? a întrebat Elena. 

— Inexact. Dacă va fi cazul, cererea va fi respinsă, 
automat. 

— Dar eu am spus numai adevărul, a protestat Elena. 

— Atunci n-aveţi de ce să vă temeţi, doamnă Karpenko. 
I-a înmânat dlui Moretti o cărțulie. Veţi găsi aici tot ce 
trebuie să știți. 

Elena s-a înfiorat și s-a întrebat dacă se ascunseseră în 
lada care trebuia. 

— Vă pot asigura, domnule ofițer, că doamna Karpenko 
și fiul ei vor fi cetățeni model, a spus Moretti. 

— Şi tânărul va lucra tot în restaurantul dvs., domnule 
Moretti? a întrebat ofițerul. 

— Nu, sir, a spus Elena cu fermitate. Vreau să-și 
continue studiile. 

— Atunci va trebui să-l înscrieţi pe băiat la cea mai 
apropiată autoritate școlară locală. Elena a dat din cap 
aprobator, deși n-avea nicio idee despre ce vorbea el. 
Pentru prima dată, ofiţerul și-a îndreptat atenţia spre 
Sasha, uitându-se la gleznele lui. După cum văd, crești 
repede, a spus el. Sasha și-a amintit cuvintele domnului 
Moretti și n-a spus nimic. Va trebui să muncești mult când 
vei merge la noua ta școală, dacă vrei să ai succes în ţara 
asta, a spus ofițerul, acordându-i un zâmbet călduros 
tânărului imigrant. 

Sasha i-a zâmbit la rândul lui și i-a spus: 

— Yes, sir, no, Sir, three bags full sir... Da, sir, nu sir, 
trei genţi pline, sir... 

7 
ALEX 


În drum spre New York 


Alex privea la nenumăratele mile de mare neîntreruptă 
și se întreba dacă va mai vedea vreodată pământul, dar 
mama lui părea că tocmai se obișnuise cu slujba ei. Meniul 
nu varia de la o zi la alta, așa că Elena a intrat rapid în 
rutina simplă și a început să-și asume din ce în ce mai 
multe responsabilităţi, în timp ce siestele lui Strelnikov 
deveneau din ce în ce mai lungi. 

Ea și Alex așteptau cu nerăbdare să fie liberi, în fiecare 
seară, când li se alătura Dimitri și, pe punte, le povestea 
mai multe despre „mărul cel mare” și despre micul 
apartament din Brighton Beach, Brooklyn. 

Elena i-a povestit lui Dimitri despre soţul ei și despre 
fratele ei Kolea și de ce maiorul Polyakov a fost motivul 
fugii lor. Alex îl urmărea atent cu privirea pe Dimitri și nu 
știa de ce avea sentimentul că prietenul rus știa exact cine 
era Polyakov și chiar s-a întrebat dacă nu-l puneau în 
pericol pe unchiul lui. Dar subiectul care continua să-i 
preocupe era cum vor cobori de pe vapor Elena și Alex, 
când vor acosta la New York. Alex a acceptat împotriva 
voinţei lui faptul că fără ajutorul lui Dimitri, nu vor reuși 
niciodată. 

— Ce vom face dacă Strelnikov ne va încuia în bucătărie 
în timp ce nava e descărcată? a întrebat Elena. 

— Mai sunt câteva sticle de votcă rămase, despre care el 
nu știe, a spus Dimitri, și ele ar apărea, ca prin minune, în 
bucătărie, cu o zi înainte de sosirea noastră la New York. 
Cu puţin noroc, când el se va trezi, noi vom fi în drum spre 
Brooklyn. 


XXX 

În următoarea săptămână, Elena și Alex au lucrat ore 
fără număr, nu s-au plâns niciodată de asta, deși 
bucătarul-șef rareori se ridica de pe scaun. 

Cu numai câteva zile înainte, Strelnikov a terminat votca 
ceea ce însemna că nu va mai dormi așa de ușor și 
amândoi trebuiau să-i suporte furiile. 

Așa cum promisese Dimitri, în după-amiaza dinainte de 
sosirea la New York, în timp ce Strelnikov își făcea siesta, 
au apărut câteva sticle cu votcă. Elena a trebuit să se 
ocupe de pregătitul prânzului pentru că în momentul în 
care Strelnikov s-a trezit și a văzut sticlele alături de el, a 
deschis imediat una și a tras mai multe înghiţituri, înainte 
de a întreba: 

— De unde au apărut astea? 

DI Ling a ridicat din umeri și a continuat să taie cartofii, 
în timp ce Elena gusta supa. Strelnikov era mai interesat 
să termine prima sticlă decât să pregătească prânzul. 
Elena continua să se minuneze de cât de mult putea bea 
omul fără să i se facă rău, și abia după cină, acesta s-a 
prăbușit în scaun și a adormit tun. 

Elena și Alex s-au strecurat din bucătărie și s-au 
îndreptat spre punte, dar n-au putut dormi pentru că s-au 
tot uitat să vadă apărând la orizont Manhattan-ul, 
devenind mai încrezători că planul lui Dimitri va funcţiona. 
Dar exact când soarele s-a arătat la orizont, în spatele lor 
a început să răcnească o voce: 

— Credeaţi că aţi scăpat, nu? 

S-au întors și l-au văzut pe Strelnikov deasupra, agitând 
un satâr. Alex a sărit în picioare și s-a uitat fix la el, 
sfidător. 

— Eşti invitatul meu, a spus bucătarul-șef. N-ai fi primul 
și după ce-ţi vor aduna pescărușii oscioarele, te pot 
asigura că nimeni nu-ţi va simţi lipsa, în afară de mama ta. 

Alex nu s-a clintit. În spatele lor, zgârie-norii New 
Yorkului își făceau apariția la orizont. Atenţia lui 
Strelnikov a fost atrasă de cutia pentru prânz a lui Alex. S- 
a înclinat, a deschis-o, și și-a băgat în buzunar economiile 

lor. A luat apoi valiza Elenei și după o examinare 
superficială a vărsat conţinutul peste bord. 

— Nu veţi mai avea nevoie de astea, a mârâit el. 

Alex a refuzat totuși să se miște până când Strelnikov a 
apucat-o de braţ pe Elena, i-a pus lama satârului la gât și a 
început s-o tragă pe scară în jos, Alex neputând face 
altceva decât să-i urmeze. 

Când au ajuns la puntea inferioară, Strelnikov s-a dat 
într-o parte și i-a ordonat lui Alex să deschidă ușa 
bucătăriei, i-a împins pe amândoi înăuntru și a trântit ușa 
în urma lor. Elena a izbucnit în lacrimi când a auzit cheia 
învârtindu-se în ușă. 

DI Ling stătea pe scaunul bucătarului șef, ocupat cu o 
sticlă de votcă rămasă de la Strelnikov. Nici măcar nu a 
aruncat vreo privire în direcţia lor, a scos ultimul strop de 
votcă și a adormit instantaneu. 

Sunetul cornurilor de ceaţă, care semnalizau sonor 
intrarea în golf reverbera până în bucătărie, dar Elena și 
Alex n-aveau nicio putere să facă ceva. Au simţit cum 
vaporul încetinește și, în cele din urmă s-a oprit cu 
zgomot. Dl Ling continua să sforăie liniștit în timp ce Elena 
și Alex stăteau neajutoraţi pe podea, conștienți că 
Strelnikov nici măcar nu va trebui să-i încuie în bucătărie, 
când vaporul se va întoarce la Leningrad. 

A trecut o oră, poate două, până când dl Ling s-a mișcat, 
în sfârșit. S-a întins, s-a ridicat încet de pe scaunul șefului 
bucătar și s-a îndreptat spre locul lui de lucru. Dar, în loc 
să înceapă să curețe încă o căldare de cartofi, a 
îngenuncheat, a ridicat o scândură din podea și a cotrobăit 
cu mâna dedesubt. Peste câteva minute, pe faţa lui a 
apărut un zâmbet larg. A traversat fără grabă bucătăria, a 
introdus cheia în broască, a răsucit-o și a deschis ușa. 

Elena și Alex s-au ridicat, privindu-l uluiţi. Intr-un târziu, 
Alex a spus: 

— Trebuie să mergi cu noi. 

DI Ling s-a înclinat: 

— Nu, nu posibil. Asta-i casa mea. 

66 


- JEFFREY ARCHER - 


Erau primele cuvinte pe care le rostise până atunci. A 
închis ușa în urma lor și au auzit din nou cheia răsucindu- 
se în broască. 

Alex a urcat cu prudenţă scara. Când a ajuns în capătul 
ei, a privit în jur de parcă ar fi fost un periscop de 
submarin în căutarea unui dușman. A așteptat puţin până 
s-a convins că Strelnikov și restul echipajului merseseră pe 
țărm lăsând la bord un echipaj redus ca număr. 

S-a aplecat și i-a rostit mamei: 

— Văd pasarela ce duce la doc. Când spun eu „acum!” 
urmează-mă și, în niciun caz, să nu te oprești. 

Alex a mai așteptat câteva secunde și, cum nimeni nu a 
apărut, a urcat pe punte și a început să meargă cu viteză, 
fără însă să alerge, înspre pasarelă, uitându-se din când în 
când înapoi să se asigure că Elena ţine ritmul cu el. Când a 
ajuns la capătul pasarelei, a auzit pe cineva somându-i: 

— Stop! Voi doi! 

Mama a alergat în urma lui. 

El a privit la pod și a văzut un ofițer semnalizând cu 
frenezie spre doi muncitori care descărcau o ladă din cală. 
Aceștia s-au oprit imediat din ce făceau, dar Alex era deja 
la jumătatea pasarelei. Când a ajuns pe doc, a privit înapoi 
și a văzut doi membri ai echipajului alergând spre ei, în 
vreme ce Elena înțepenise alături de el. Apoi, a auzit pași 
venind din spate și a strâns din pumni, deși știa că nu mai 
avea nicio șansă. 

— Nu vor fi probleme, a spus Dimitri liniștit, așezându- 
se alături de Alex. Cei doi muncitori s-au oprit brusc când 
l-au văzut pe Dimitri. Au ezitat vreo două secunde și apoi 
s-au retras și s-au urcat înapoi pe pasarelă. 

— Doi tipi amabili, a spus Dimitri. Adevărul este că 
preferă să piardă vreo două zile de salariu decât vreo doi- 
trei dinţi. 

— Acum ce facem? a întrebat Alex. 

— Urmaţi-mă, a spus Dimitri și a pornit imediat, în mod 
clar știind exact încotro mergea. Elena l-a apucat pe Alex 

de mână. Fiul ei nu-și putea ascunde emoția la perspectiva 
de a trăi în America. 

Alex a remarcat că mai mulţi pasageri de pe alte vase se 
îndreptau în direcţie opusă. Unii cărau valize de piele, alţii 
împingeau trolere și unul sau doi erau ajutaţi de hamali. 
Elena și Alex nu aveau niciun bagaj. Tot ce le aparținuse 
fusese furat sau aruncat peste bord de către Strelnikov. 

Au mers în urma lui Dimitri în timp ce se îndreptau spre 
o clădire impunătoare de piatră care anunţa, cu litere albe 
groase deasupra intrării, că este clădirea IMIGRĂRI. 

Când a intrat în clădire, Elena a rămas ţintuită în loc, 
privind cu neîncredere la cozile lungi de oameni fără 
apartenenţă la un stat vorbind în atât de multe limbi 
diferite, dar care sperau cu toţii un singur lucru: să li se 
permită să treacă dincolo de barieră și să intre într-o lume 
nouă. 

Dimitri s-a așezat la cea mai scurtă dintre cozi și le-a 
făcut semn Elenei și lui Alex să i se alăture. Alex n-a ezitat, 
dar Elena a rămas înţepenită pe loc, nemișcată ca o 
statuie. 

— "Ţine locul până mă duc eu s-o aduc pe mama ta, a 
spus Dimitri. 

— Elena, i-a spus el când a ajuns lângă ea, vrei să te 
întorci în Rusia? 

— Nu, dar... 

— Treci la coadă i-a spus Dimitri, ridicând pentru prima 
oară vocea. 

Elena arăta încă neconvinsă ca și cum căuta care-i cel 
mai mic dintre două rele. În cele din urmă, Dimitri a spus: 

— Dacă nu vii nu-ţi vei mai vedea niciodată fiul, pentru 
că el cu siguranţă nu se va întoarce la Leningrad. 
Împotriva voinţei ei, Elena i s-a alăturat lui Alex la coadă. 

Acesta abia aștepta să înainteze, dar a trebuit să 
urmărească minutarul negru al unui ceas de perete masiv, 
înconjurând de trei ori cadranul, până au ajuns ei, în 
sfârșit, în fruntea cozii. 

Și-a umplut timpul ameţindu-l pe Dimitri cu întrebări 
referitoare la ce să se aștepte odată ce trec de linia albă. 
Dimitri era mai interesat să se asigure că povestea lor este 
clară înainte să fie interogaţi de un ofiţer de la Imigrări 
care ar auzi totul. 

Elena era convinsă că atunci când vor auzi povestea ei 
ciudată va fi condusă direct la vapor și dată pe mâna lui 
Strelnikov, va călători apoi spre Leningrad unde o va 
întâmpina pe doc, maiorul Polyakov. 

— Fiţi atenţi să nu vă abateţi de la istoria cu care am 
fost de acord, le-a șoptit Dimitri. 

— Următorul! a strigat o voce. 

Elena a intrat nesigură, ochii ei nedezlipindu-se de la 
bărbatul așezat pe un scaun înalt la un birou de lemn, 
îmbrăcat în uniformă albastru-închis cu trei stele pe 
revere. Pentru Elena, uniformele însemnau un singur 
lucru: necazuri. Și cu cât mai multe stele la rever, cu atât 
mai multe necazuri. În timp ce ea se apropia de birou, Alex 
a depășit-o și i-a oferit ofițerului un zâmbet larg care a fost 
întâmpinat de o ridicare din sprâncene. Dimitri l-a împins 
înapoi. 

— Sunteţi o familie? a întrebat ofițerul. 

— Nu, sir, a răspuns Dimitri. Eu sunt cetățean american 
de 8 ani, a confirmat el și i-a prezentat pașaportul. 

Ofiţerul a întors paginile cu migală, a verificat datele și 
ștampilele, apoi i l-a dat înapoi. A deschis un sertar al 
biroului, a scos un formular, l-a pus pe blat și a ales un 
creion. Şi-a întors atenţia spre femeia din faţa lui, care 
părea că tremură. 

— Numele întreg! 

— Alexander Konstantinovici Karpenko. 

— Nu al tău, a spus ofițerul ferm și a indicat-o cu 
creionul pe Elena. 

— Elena Ivanova Karpenko. 

— Vorbești engleza? 

— Da, sir. 

— De unde vii? 

69 


- CAP SAU PAJURĂ - 


— Leningrad, Uniunea Sovietică. 

Ofiţerul a completat câteva căsuțe pe formular, apoi a 
continuat: 

— Eşti soţul doamnei? l-a întrebat pe Dimitri. 

— Nu, sir. Doamna Karpenko este verișoara mea și fiul 
ei, Alex, e nepotul meu. 

Elena a respectat indicaţiile lui Dimitri și nu a spus 
nimic, pentru că nu voia să mintă. 

— Şi soţul tău unde este? a întrebat-o ofițerul, din nou 
îndreptând creionul spre ea. 

— A fost... a început Dimitri. 

— Am întrebat-o pe doamna Karpenko, nu pe tine, a 
spus ofiţerul, la fel de ferm. 

— KGB-ul mi-a ucis soţul, a spus Elena, incapabilă să-și 
mai stăpânească lacrimile. 

— De ce? a întrebat ofițerul. Era un criminal? 

— Nu! a spus Elena, înălțându-și sfidător capul. 
Konstantin a fost un om cumsecade. A fost supervizor la 
docuri în Leningrad și l-au ucis când a vrut să organizeze 
un sindicat. 

— În Uniunea Sovietică se ucide pentru asta? a întrebat 
ofițerul cu neîncredere. 

— Da, a spus Elena, plecându-și încă o dată capul. 

— Cum aţi reușit, tu și fiul tău, să evadați? 

— Fratele meu, care lucrează tot la docuri, ne-a ajutat 
să ne ascundem pe un vapor cu destinaţia America. 

— Cu ajutorul vărului vostru, fără îndoială, a spus 
ofițerul, ridicând o sprânceană. 

— Da, a spus Dimitri. Fratele ei, Kolea, este un bărbat 
curajos și cu ajutorul lui Dumnezeu, îl vom scoate și pe el 
de acolo, pentru că urăște comunismul la fel de mult ca și 
noi. 

Menţionarea ajutorului lui Dumnezeu și a urii împotriva 
comunismului a adus un zâmbet pe faţa ofițerului. A mai 
completat niște căsuțe pe formular. 

— Ai intenţia să acţionezi ca un sponsor pentru doamna 
Karpenko și fiul ei? l-a întrebat ofițerul pe Dimitri. 

— Da, sir, a răspuns fără ezitare, Dimitri. Va locui în 
casa mea din Brighton Beach și cum Elena este o 
bucătăreasă excelentă, nu va fi greu să-și găsească o 
slujbă. 

— Şi băiatul? 

— Vreau să-și continue studiile, a spus Elena. 

— Bun, a spus ofiţerul, care, în sfârșit, și-a întors atenţia 
spre Alex. Cum te cheamă? 

— Alexander Konstantinovici Karpenko, a spus el cu 
mândrie. 

— Şi ai muncit serios la școală? 

— Da, sir. Am fost premiant. 

— Deci, vei ști să-mi spui care este numele președintelui 
Statelor Unite. 

— Elena și Dimitri păreau neliniștiţi. 

— Lyndon B Johnson, a spus Alex fără ezitare. Cum să fi 
uitat el numele bărbatului pe care Vladimir i-l descrisese 
ca pe cel mai mare dușman al Uniunii Sovietice, ceea ce pe 
Alex l-a determinat să considere că trebuia să fie un om 
bun. 

Ofiţerul a dat din cap, a completat ultima căsuţă din 
formular și a semnat în partea de jos. Și-a ridicat privirile, 
i-a zâmbit băiatului și i-a spus: 

— Alex, am sentimentul că îţi va fi bine în America. 

8 
SASHA 


În drum spre Londra 


Sasha stătea așezat în colțul vagonului de cale ferată 
când 3.35 a ieșit din staţia Southampton în drumul lui spre 
Londra. Privea pe fereastră dar n-a spus nimic, pentru că 
mintea lui era departe, la ţara lui natală. Începea să se 
întrebe dacă n-au făcut o mare greșeală. 

Nu scosese o vorbă de când se urcaseră în tren, în timp 
ce Elena continua să vorbească cu dl Moretti despre 
restaurantul acestuia, iar trenul gonea huruind printre 
sate, îndreptându-se spre capitală. 

Sasha nu-și dădea seama cât timp trecuse până când, în 
sfârșit, trenul a început să încetinească și a tras apoi în 
stația Waterloo. Gândul la Wellington l-a făcut imediat să 
se întrebe dacă exista și o staţie numită Trafalgar. Când s- 
au oprit, Sasha a luat bagajele dlui Moretti de pe etajeră și 
și-a urmat mama pe peron. 

Primul lucru pe care l-a remarcat Sasha a fost că mulţi 
bărbaţi purtau ceva pe cap: șepci, pălării de fetru, pălării- 
melon despre care, profesorul lui de acasă îi spusese că 
indicau poziția socială a fiecărui purtător. A fost 
impresionat de asemenea de cât de multe femei mergeau 
neînsoţite. La Leningrad, numai femeile ușoare mergeau 
neînsoţite, o auzise el, odată, spunând pe mama lui. 
Trebuise să-l întrebe, mai târziu, pe tatăl lui ce însemna 
femeie ușoară. 

DI Moretti a prezentat trei bilete la barieră, apoi i-a 
condus pe cei doi aflaţi în responsabilitatea lui în afara 
staţiei, unde s-au așezat la o coadă lungă. Încă ceva pentru 
care erau renumiţi britanicii. 

Sasha a rămas cu gura căscată când a văzut primul 
autobuz roșu cu etaj. A urcat pe scara în spirală și s-a 
așezat pe un loc din faţă, înainte ca dl Moretti să-l poată 

împiedica. Era captivat de imaginea panoramică ce se 
întindea cât putea cuprinde cu privirea. Așa de multe 
mașini de forme, dimensiuni și culori diferite se opreau 
când lumina semafoarelor se făcea roșie. În Leningrad nu 
erau multe semafoare, dar nici așa de multe mașini. 

Autobuzul se oprea iar și iar pentru a le permite 
pasagerilor să urce și să coboare, dar au mai fost câteva 
opriri până când dl Moretti s-a ridicat și s-a îndreptat spre 
scara în spirală pentru coborâre. Odată ajunși pe trotuar, 
Sasha se oprea la câteva minute o dată să privească prin 
vitrinele magazinelor în interiorul acestora. O tutungerie 
care vindea foarte multe feluri de țigarete, trabucuri 
precum și pipe i-a adus aminte de tatăl lui. În alt magazin, 
era tuns un bărbat așezat pe un scaun de piele. Lui îi tăia 
părul, dintotdeauna, mama lui. Oare bărbatul acela nu 
avea mamă? La un magazin cu prăjituri ar fi vrut să se uite 
mai de aproape, dar trebuia să ţină ritmul cu dl Moretti. 
Un alt magazin expunea în vitrină numai ceasuri. De ce-ar 
avea cineva nevoie de un ceas când sunt atâtea ceasuri la 
bisericile dimprejur? Un butic pentru femei, unde Sasha a 
fost uluit când a văzut prima dată o fustă mini. Elena l-a 
apucat ferm de braţ și l-a tras după ea. N-a mai avut timp 
să se oprească din nou pentru că a văzut un anunţ care se 
legăna în vânt, pe care scria MORETII'S. 

De această dată, Elena a fost cea care s-a uitat pe furiș 
înăuntru pentru a admira mesele așternute cu feţe de 
masă curate, roșu cu alb, fără nicio pată, cu șerveţele 
împăturite și cu porţelanuri fine. Chelneri cu jachete albe 
șic roiau în jur, servind cu atenţie clienţii. Dar dl Moretti a 
continuat să meargă până la o ușă laterală pe care a 
deschis-o și le-a făcut semn să-l urmeze. Au urcat pe o 
scară prost luminată până la primul etaj, unde a mai 
deschis o ușă. 

— Apartamentul e foarte mic, a admis el, stând la o 
parte pentru a le permite lor să intre. Soţia mea și cu mine 
am locuit aici, o vreme, după ce ne-am căsătorit. 

Elena n-a menţionat că apartamentul era oricum mai 
spaţios decât apartamentul lor din Leningrad și de departe 
mai bine mobilat. A pășit în camera din faţă care dădea 
spre strada principală pe care tocmai trecea o motocicletă. 
Niciodată, până atunci, nu cunoscuse ce însemna zgomotul 
traficului sau aglomeraţia. A inspectat bucătăria micuță, 
baia și cele două dormitoare. Sasha s-a instalat imediat în 
cel mai mic. S-a prăbușit pe pat, a închis ochii și a adormit 
profund. 

— E vremea să-l cunoşti pe bucătarul-șef, a șoptit 
Moretti. 

Cei doi l-au lăsat pe Sasha să doarmă și au coborât. 
Moretti a intrat în restaurant și a condus-o spre bucătărie. 
Elena credea că a ajuns în Rai. Tot ce-și dorise la 
Leningrad era acolo, și încă multe altele. 

Dl Moretti a prezentat-o șefului și i-a explicat cum o 
întâlnise pe Elena în timpul călătoriei de întoarcere spre 
Anglia. Șeful a ascultat cu atenţie la boss-ul lui, dar nu 
părea convins. 

— Să așteptăm câteva zile să vedeţi ce facem noi aici, 
doamnă Karpenko, înainte ca eu să decid unde v-aţi 
potrivi, a sugerat șeful. 

Elenei i-au trebuit numai câteva ore pentru a începe să-l 
ajute pe subșeful bucătar și cu mult înainte ca ultimul 
client să plece, expresia de condescendenţă de pe faţa 
șefului se schimbase într-un respect pentru doamna din 
Leningrad. 

Elena s-a întors în apartamentul ei după miezul nopţii, 
epuizată total. S-a uitat la Sasha care era încă în pat, 
îmbrăcat, adormit tun. I-a scos pantofii și a pus o pătură pe 
el. Primul lucru pe care trebuia să-l facă dimineaţă era să 
găsească o școală bună pentru el. 

Dl Moretti avea și el niște idei în legătură cu acest 
subiect. 


XXX 

Elena a încercat să se concentreze și să nu se gândească 
numai la ce urma să se întâmple în sufragerie, cu toate că 
viitorul lui Sasha putea să depindă de asta. S-a apucat să 
pregătească felul favorit al dl Quilter cu mult înainte de 
sosirea acestuia. 

Dl Moretti i-a condus pe gentleman și pe soţia acestuia 
la masa din colţ rezervată de obicei pentru clienţii 
importanţi sau care veneau cu regularitate. 

Domnul și doamna Quilter nu veneau regulat. Erau din 
categoria celor care-și făceau aniversările sau serbau 
evenimente speciale la restaurantul lui. Cu toate acestea, 
personalul nu avea instrucţiuni să-i trateze ca pe VIP-uri. 

Le-a înmânat fiecăruia câte un meniu. 

— Ceva de băut? l-a întrebat el pe dl Quilter. 

— Numai un pahar cu apă. Voi lua o sticlă de vin doar 
după ce decidem ce vom mânca. 

— Desigur, sir, a spus Moretti. L-a lăsat să studieze 
meniurile și s-a dus în bucătărie. Au sosit. I-am instalat la 
masa unsprezece, a anunţat el. 

Șeful a dat din cap aprobator. Rareori vorbea, în afara 
situaţiilor în care scotea un țipăt la adresa unuia dintre 
subșefi, deși trebuia să admită că viaţa devenise cu mult 
mai ușoară de la sosirea celui mai recent recrut. Doamna 
Karpenko vorbea de asemenea rareori în timp ce pregătea 
fiecare fel cu pricepere și mândrie. Durase mai puţin de o 
săptămână pentru ca șeful, în mod normal sceptic la 
început, să admită că la restaurantul Moretti își făcuse 
apariţia un talent rar și îl avertizase pe boss că se temea 
că nu va dura mult până când ea nu va dori să se mute și 
să-și facă propria ei bucătărie. 

Dl Moretti s-a întors în sufragerie și i-a șoptit 
chelnerului-șef: 

— Voi lua eu comanda la masa unsprezece, Gino! Când a 
văzut că musafirii speciali au ales meniul, s-a dus repede la 
masa lor. 

— Aţi hotărât ce doriţi, doamnă a întrebat-o el pe 
doamna Quilter, scoțând din buzunarul jachetei un 
carneţel și un creion. 

— Da, mulțumesc. Pentru început, o salată de avocado 
și, pentru că e o ocazie specială, voi lua Dover sole. 

— O alegere excelentă, doamnă. Și dumneavoastră, sir? 

— Şuncă de Parma și pepene și, de asemenea, Dover 
sole. Şi, poate ne puteţi recomanda un vin care să se 
potrivească cu peștele. 

— Poate un Pouilly-Fuisse? a sugerat Moretti, arătând 
spre al treilea vin dintr-o listă lungă. 

— Pare în regulă, a spus Quilter, după ce-a verificat 
preţul. Moretti s-a grăbit să meargă să-i spună 
somelierului” să desfacă o sticlă și să toarne într-un pahar 
să-i ofere clientului să guste vinul. Dl Quilter a sorbit din 
pahar. 

— Magnific! a spus el arătând puţin nelămurit. Cred că- 
ţi va plăcea, draga mea, a spus el în timp ce somelierul îi 
umplea paharul soţiei lui. 

Deși restaurantul era plin în seara aceea, ochii domnului 
Moretti rareori se îndepărtau de la clienţii de la masa 
unsprezece și, imediat ce felurile principale au fost 
terminate, s-a întors la ei să-i întrebe dacă doreau desert. 

Zâmbetul care a apărut pe buzele dl Quilter, după ce a 
luat o linguriţă din crema de zahăr ars făcută de Elena nu 
lăsa nicio îndoială că-i plăcuse în mod deosebit. 

— Laudă Sf. Treimi! a mormăit el când farfuriile goale 
au fost îndepărtate de la masă neluându-l în seamă pe 
Moretti. 

Dl Moretti a rămas într-un colț al restaurantului până 
când oaspetele special i-a cerut nota unui chelner care 
trecuse pe lângă masa lor, moment în care el s-a îndreptat 
spre masa unsprezece. 

— Ce masă minunată! a spus dl Quilter, parcurgând 
nota de plată. Și-a scos carnetul de cecuri, a completat 
3 Persoană responsabilă cu recomandarea și servirea vinurilor într-un 

cifrele și a lăsat un bacșiș generos. I-a dat cecul domnului 
Moretti, care l-a rupt în două. 

DI și dna Quilter nu și-au putut ascunde surpriza. 

— Nu înţeleg, a spus dl Quilter în cele din urmă. 

— Am nevoie de o favoare, sir, a spus Moretti. 


XXX 


Elena i-a îndreptat lui Sasha cravata și a făcut un pas 
înapoi pentru a-și privi cu atenţie fiul. Era îmbrăcat în cele 
mai bune haine de duminică, o achiziţie proaspătă de la 
acțiunea de binefacere a unei biserici locale. Costumul 
fusese cam larg, dar nu avea nimic ce să nu poată îndrepta 
un ac cu aţă. 

Dl Moretti îi dăduse liber Elenei în dimineaţa aceea, deși 
era la fel de neliniștit ca și ea în privinţa rezultatului. Un 
autobuz roșu cu etaj i-a dus pe mamă și fiu în cartierul 
alăturat și au coborât în fața unor porţi din fier forjat 
foarte mari. Au intrat într-o curte unde Elena a întrebat un 
băiat în ce direcţie era biroul directorului. 

— Ce plăcut să vă cunosc, a spus dl Quilter, când 
secretarul i-a introdus în biroul său. Domnul Sutton este 
pregătit, așa că să nu-l facem să aștepte. 

Elena și Sasha l-au urmat supuși pe dl Quilter pe un 
coridor aglomerat plin de băieți exuberanţi cu haine 
elegante, care, imediat ce l-au văzut pe director 
îndreptându-se spre ei, s-au dat la o parte. Elena a 
admirat, cu disperare, uniformele cu monograme albastre. 

Directorul s-a oprit în fața unei clase cu inscripţia 
pictată pe sticla zgrunţuroasă: DL SUTTON MA (OXON). A 
bătut în ușă, a deschis și l-a condus pe candidat înăuntru. 

Un bărbat îmbrăcat cu pelerină academică lungă și 
neagră s-a ridicat de la birou, când ei au intrat în clasă. 

— Bună dimineaţa, doamnă Karpenko, a spus profesorul 
de matematică. Pe mine mă cheamă Sutton și sunt 
încântat că ați putut veni amândoi, astăzi. Eu voi conduce 
examinarea. 

— Încântată să vă cunosc, dle Sutton, a spus Elena în 
timp ce dădeau mâna. 

— Tu trebuie să fii Sasha, a spus el, zâmbindu-i băiatului 
cu căldură. Te rog, ia loc și-ţi voi explica ce avem în plan. 

— Între timp, doamnă Karpenko, poate ne întoarcem în 
biroul meu, cât durează testarea, a spus directorul. 

Indată ce dl Quilter și Elena au ieșit, dl Sutton și-a întors 
atenţia spre tânărul candidat. 

— Sasha, a spus el deschizând un dosar și extrăgând trei 
foi de hârtie, acesta este examenul dat de acei elevi care 
au dorit să intre în clasa a șasea de la Latymer Upper. A 
pus cele trei foi pe birou, în faţa lui Sasha. Timpul alocat 
testului este o oră și eu îţi sugerez să citeşti cu atenţie 
fiecare întrebare și abia apoi să răspunzi la ea. Ai vreo 
întrebare? 

— Nu, sir. 

— Bun! Profesorul s-a uitat la ceas. Te voi anunţa când 
mai ai doar 15 minute rămase. 


XXX 


— Aţi înţeles, doamnă Karpenko, a spus dl Quilter în 
timp ce erau pe culoar, că examinarea nu este numai 
pentru copiii care intră în clasa a șasea aici, la Latymer, ci, 
de asemenea, pentru cei care se pregătesc să intre la 
universitate. 

— Este tot ce-mi doresc pentru Sasha, a spus Elena. 

— Da, bineînţeles, dna Karpenko. Dar trebuie să vă 
previn că va avea de depășit 65% și, dacă o face, vom fi 
încântați să-i oferim un loc la Latymer Upper. 

— Atunci și eu trebuie să vă previn, dle Quilter, că nu-mi 
permit să-i cumpăr uniformă școlară, ca să nu mai vorbim 
de taxe. Directorul a ezitat. 

— Noi oferim locuri pentru elevii, să zicem, aflaţi în 
circumstanţe deosebite și, desigur, a adăugat el repede, 
acordăm burse școlare pentru copiii dotați excepţional. 
Elena nu părea convinsă. Vă pot oferi o cafea? 

— Nu, mulţumesc, dle Quilter. Sunt sigură că sunteţi 
foarte ocupat, așa că vă rog, nu e nevoie. Eu sunt total 
mulțumită să citesc o revistă în timp ce aștept. 

— Foarte amabil din partea dumneavoastră, a spus 
directorul, uitându-se la ceasul de la mână. Mă întorc în 
aproximativ 40 de minute. 

Era pe punctul să iasă când ușa s-a deschis și dl Sutton 
a dat buzna înăuntru. S-a dus repede la Quilter și i-a șoptit 
ceva la ureche. 

— Fiţi amabilă și așteptați aici, dna Karpenko, a spus 
directorul. Mă întorc imediat. 

— E vreo problemă? a întrebat Elena neliniștită, dar cei 
doi bărbaţi părăsiseră deja încăperea. 

— Spui c-a terminat examenul în douăzeci de minute? 
Pare imposibil! 

— Ce este încă și mai incredibil, a spus Sutton, aproape 
alergând, a obţinut 100%, și, cinstit, a părut plictisit. 

A deschis ușa clasei sale și i-a permis directorului să 
intre. 

— Karpenko, a spus dl Quilter, după ce a examinat șirul 
de bife, te pot întreba dacă ai mai văzut vreodată aceste 
foi? 

— Nu le-am mai văzut, sir. 

Directorul a mai studiat o dată răspunsurile elevului, cu 
mai multă atenţie, apoi l-a întrebat: 

— Vrei să răspunzi la câteva întrebări, oral? 

— Da, desigur, sir. 

Directorul i-a făcut semn dlui Sutton să înceapă. 

— Karpenko, dacă arunc trei zaruri, care este 
probabilitatea ca rezultatul să fie 10 în total? a întrebat 
Sutton. 

Presupusul viitor om de știință a luat creionul și a 
început să scrie variantele combinării acestor trei numere. 
Peste patru minute, a pus creionul jos și a spus: 

— Unu la opt, sir. 

— Remarcabil, a spus Sutton. l-a zâmbit directorului, 
care, ca un clasicist ce era, nu se pricepea. A doua mea 

întrebare este: Dacă ţi s-ar fi oferit cote de 10 la unu că nu 
vei arunca 10 cu trei zaruri, ai accepta pariul? 

— Desigur, sir, a spus Sasha fără ezitare, pentru că în 
medie, aș putea câștiga la fiecare 8 aruncări. Dar aș vrea 
să fac cel puţin o sută de încercări înainte de a analiza 
dacă se susţine statistic. 

Dl Sutton s-a întors spre dl Quilter și a spus: 

— Directore, te rog, nu lăsa băiatul acesta să se ducă la 
nici o altă școală. 

9 
ALEX 


În drum spre Brooklyn 


Alex a privit înspre gaura neagră către care alergau 
mase de oameni. 

— Urmaţi-mă, a spus Dimitri în timp ce-și conducea 
protejaţii îndărătnici pe niște trepte înguste în jos, pentru 
a se opri, apoi, în faţa unei bariere pentru controlul 
biletelor. A cumpărat trei bilete și au intrat cu toţii pe un 
peron lung și murdar. 

Alex a auzit în depărtare un uruit, ca preludiul unei 
furtuni, și din caverna de la capătul îndepărtat al 
peronului a apărut un tren care nu semăna cu niciun tren 
pe care-l văzuse el vreodată. Nu avea nici motor, nici nu 
scotea aburi. A scrâșnit oprindu-se pe loc și ușile s-au 
deschis fără să le atingă nimeni. Dimitri a pășit înăuntru, 
cu Alex la un pas în urma lui. Elena i-a urmat cu reţinere și 
s-a așezat repede între ei. 

Dimitri a explicat că trenul funcţiona pe bază de curent 
electric și că-i va duce pe sub pământ în partea de 
Brooklyn unde locuia el. 

— Zece staţii și vom fi acolo. 

Dar niciunul dintre ei nu-l asculta, fiind amândoi 
preocupaţi de propriile lor gânduri. 

Alex a privit în jur în vagon și a remarcat că nici măcar 
două persoane nu erau la fel și toţi conversau în limbi 
diferite. La Leningrad rareori pasagerii vorbeau în tren 
unul cu altul și dacă o făceau vorbeau întotdeauna în rusă. 
Era fascinat. 

Elena părea copleșită. Alex urmărea staţiile pe o hartă 
afișată deasupra ușii vagonului: Bowling Green, Borough 
Hall, Atlantic Avenue, Prospect Park, veneau și treceau și 
nicio clipă nu înceta să privească pasagerii coborând și 
urcând. Când trenul a tras, în cele din urmă, în Brighton 

Beach, Dimitri și-a condus protejaţii pe peron. Un alt lift i- 
a dus sus și după ce-au pășit pe peron, Dimitri le-a arătat 
cum să-și taxeze cartelele la barieră. Au ieșit apoi în 
lumina soarelui și Alex a fost uluit de cât de mulţi oameni 
treceau în sus și-n jos pe trotuar, toţi cu o viteză pe care el 
nu o trăise niciodată. Toţi păreau să fie foarte grăbiţi. 
Șoseaua era la fel de aglomerată cu mașini de 
dimensiunea unor tancuri, care claxonau pe oricine 
îndrăznea să le apară în cale. Dimitri părea să nu fie 
conștient de vacarm. Alex a fost, de asemenea, șocat de 
culorile ţipătoare de pe pereţi, chiar și de pe 
ancadramentele ieșirilor. 

— Graffitti, i-a explicat Dimitri, încă ceva ce nu văzuse 
niciodată în Leningrad. 

Un sunet monoton l-a făcut să privească în sus și a zărit 
un avion ce părea să cadă din cer. S-a oprit pe loc îngrozit, 
până când Dimitri a izbucnit în râs. 

— Este un aeroplan, a spus el. Aterizează la JFK, aflat la 
numai câteva mile distanță. A mai apărut un avion care 
părea a-l urmări pe celălalt! Vei vedea unul la fiecare 
câteva minute, a spus Dimitri. 

Elena era mai interesată să se uite la fiecare cafenea 
sau restaurant pe lângă care treceau. Nu-i venea să creadă 
că atât de mulţi oameni luau mic-dejunul în oraș. Cum își 
puteau permite? Se întreba ce era un hamburger și cine 
putea fi colonel Sanders. Singurul colonel pe care-l 
cunoscuse ea era comandantul docurilor și, cu siguranţă, 
el nu era proprietar de restaurant. Şi Cola? Nu era ceva de 
pus pe foc noaptea ca să stea cald? 

După câteva cvartale au ajuns la o stradă comercială 
unde Dimitri s-a oprit să vorbească cu vreo doi comercianți 
pe care, în mod clar, îi cunoștea. A ales câţiva cartofi, 
morcovi și o varză, pe care le-a plătit cu cash. Elena a ales 
câteva fructe și legume expuse pe următorul galantar, cum 
ea nu mai văzuse niciodată. Le-a mirosit și a încercat să le 
rețină numele. 

— Câte doriţi? a întrebat proprietarul standului. 

Elena a pus jos avocado și a plecat repede de-acolo. 

Dimitri s-a dus la alt stand și a fost bucuros să asculte 
sfatul Elenei înainte de a alege un pui, pe care vânzătorul i 
l-a pus într-o pungă maro de hârtie. 

Când au părăsit această piaţă stradală, Dimitri i-a dat o 
monedă unui băiețaș care striga cât putea de tare ceva ce 
Alex nu a înţeles. 

— Mai mulţi yankei uciși în Vietnam! 

Alex a fost surprins că băiatul care vindea ziare era mai 
tânăr decât el și că avea voie nu numai să umble cu banii, 
dar și să lucreze singur. 

Au luat-o pe o stradă laterală, nu chiar așa de 
zgomotoasă, cu șiruri de case mari pe ambele părţi. Să fie 
posibil ca Dimitri să locuiască într-una din ele? 

— Eu locuiesc la numărul 47, a spus el. Alex era 
impresionat, dar Dimitri a adăugat: Am închiriat o pivniţă. 

După câţiva metri i-a condus pe o scară în jos. A pus 
cheia în ușă, a descuiat și a pășit înăuntru. 

Elena l-a urmat într-o încăpere mobilată precar și și-a 
dat seama imediat că Dimitri era burlac. 

— Noi unde vom locui? a întrebat Elena, după ce Dimitri 
i-a arătat casa. 

— Poate veţi sta cu mine până când vă veţi găsi propriul 
vostru loc, a spus Dimitri. Elena era nelămurită. Mai avem 
o saltea, așa că tu poţi dormi în camera liberă, iar Alex 
poate dormi pe sofa. Dacă își scoate ghetele. 

— Mulţumesc, a spus Alex, care simţea că aproape totul 
va fi o improvizație pe o punte de lemn care nu va înceta 
să înghiontească și să se legene. 

În sfârșit, Dimitri a dus-o pe Elena în bucătărie. Elena a 
golit pe masă puiul și legumele pe care le cumpăraseră și 
s-a apucat să pregătească mâncarea. Chiuveta avea două 
robinete și ea s-a stropit când l-a deschis pe primul. A fost 
și mai surprinsă când Alex a deschis o cutie mică, albă, și 
s-a uitat înăuntru. 

— Este un frigider, a explicat Dimitri. Dă posibilitatea să 
păstrezi mâncarea mai multe zile. 

— Am mai văzut frigider, dar niciodată în casa cuiva, a 
spus Elena. Apoi și-a suflecat mânecile și, după o oră a pus 
trei farfurii pline, de parcă ar fi servit încă ofițerii. După ce 
s-a așezat, nu s-a putut opri să nu vorbească despre Rusia. 
A devenit repede clar cât de mult îi lipsea ţara natală. 

— A fost cea mai bună masă pe care am avut-o de ani de 
zile, a spus Dimitri, lingându-se pe buze. Nu va fi greu să-ţi 
găsești o slujbă în acest oraș. 

— Dar de unde începem? a întrebat Elena, în timp ce 
Alex a umplut chiuveta cu apă caldă și a început să spele 
vasele. 

— Cu The Post, a spus Dimitri, revenind la limba engleză 

— The Post? s-a mirat Elena. Dar nu aştept nicio 
scrisoare. 

— The Brighton Beach Post, a spus Dimitri, ridicând un 
ziar pe care-l cumpărase de la băiatul de pe stradă. In 
fiecare zi, au o secţie pentru slujbe, a spus el, dând 
paginile până a ajuns la anunţuri. A ignorat zona despre 
contabilitate, oportunităţi de afaceri, vânzări de mașini și 
s-a oprit când a ajuns la catering. A urmărit cu degetul 
coloana până a ajuns la „bucătari”. 

— „Bucătar pentru un restaurant chinezesc”, a citit el. 
„Trebuie să vorbească mandarina”. Au izbucnit toţi trei în 
râs. „Șef în paste pentru un restaurant italian” a sunat 
promiţător până când Dimitri a adăugat „trebuie să fie 
subșef cu experienţă. De preferat italian.” 

Dimitri a trecut mai departe. Bucătari pentru pizza... 

— Ce-i o pizza? a întrebat Elena, în timp ce Alex curăța 
chiuveta și apoi, li s-a alăturat, la masă. 

— Este cel mai recent produs, a spus Dimitri. O bază din 
aluat cu diferite topping-uri. A căutat locul unde se afla 
pizzeria. Şi e numai la câteva cvartaluri depărtare, așa că 
vom suna dimineaţă. Oferă un dolar pe oră, așa că se pot 
câștiga chiar 40 de dolari pe săptămână și, între timp, 
căutăm ceva mai bun. Vor fi norocoși să te aibă, a adăugat 
el. 

Elena n-a răspuns, pentru că își odihnea capul pe o masă 
care nu se mișca. Dormea tun. 


XXX 


— Primul lucru pe care îl vom face va fi să vă cumpărăm 
niște haine, a spus el, după ce-au terminat micul dejun. 
Nimeni nu-ţi va oferi o slujbă dacă ești îmbrăcată așa. 

— Dar nu avem niciun ban, a protestat Elena. 

— Asta nu va fi o problemă. Cei mai mulţi proprietari de 
standuri sunt fericiți să vândă pe credit. 

— Credit? a întrebat Elena. 

— Cumperi acum, plătești mai târziu. Pe datorie. Toată 
lumea face asta, în America. 

— Eu nu fac, a spus Elena cu fermitate, acoperindu-și 
buzele cu mâinile. Câștigă acum și cumpără numai când îţi 
permiţi! 

— Atunci va trebui să încercăm la magazinul Goodwill, 
de lângă Hudson poate vor vrea să-ţi dea ceva gratis. 

— Caritatea este pentru cei care au cu adevărat nevoie 
de ea, nu pentru cei care pot să muncească, a spus Elena, 
revenind la limba ei natală. 

— Nu cred că vei avea prea multe șanse să primești o 
slujbă, dacă la interviu vei arăta ca o rusoaică refugiată 
care tocmai a coborât dintr-un vapor, a spus Dimitri. 

Alex a dat din cap aprobator. 

Elena tăcea, în sfârșit. 

Dimitri a scos o bancnotă de cinci dolari din buzunar și 
i-a dat-o Elenei. 

— Îţi mulțumesc, a spus Elena, acceptând-o împotriva 
voinţei ei. Ţi-i dau înapoi imediat ce am o slujbă. 

— Magazinul Goodwill deschide la ora nouă, a spus 
Dimitri. Trebuie să ajungem înainte și să așteptăm puţin 
afară. 

— De ce așa devreme? a întrebat Alex, hotărât să 
vorbească în engleză. 

— O mulţime de persoane își golesc dulapurile la sfârșit 
de săptămână, așa că cel mai bine e întotdeauna să mergi 
acolo luni dimineaţa. 

— Atunci, hai să pornim, a spus Alex, care abia aștepta 
să fie iar în stradă. Voia să vadă dacă băiatul mai era la 
colțul străzii vânzând ziare, pentru că spera ca mama lui 
să-l lase să-și caute și el slujbă, poate chiar ca vânzător la 
unul din standuri. 

— Şi, apoi, trebuie să căutăm o școală bună pentru Alex, 
a spus Elena, spulberând speranţele fiului ei. 

— Dar eu vreau să încep să muncesc, a implorat Alex, ca 
să câștigăm amândoi niște bani. 

— Dacă vrei să ajungi la o poziție meritorie și, în sfârșit, 
să câștigi bani adevăraţi va trebui să continui școala și să 
te asiguri că ocupi un loc la universitate, a spus Elena. 

Alex nu-și putea ascunde dezamăgirea, dar știa că 
acesta era singurul lucru pentru care mama lui nu va 
accepta niciun compromis. 

— Atunci, va trebui să aranjăm o întâlnire cu un ofițer 
pentru studii de la Primărie, a spus Dimitri. Nu înainte ca 
voi doi să aveţi niște haine noi și Elena să ocupe acea 
slujbă la pizzerie, așa că ar fi bine să pornim. 

Odată ce-au fost în stradă, Alex încerca să nu scape 
nimic din ce se petrecea în jurul lui. Se întreba cât va dura 
până când se va topi și el în peisaj precum Dimitri. 

Unul dintre primele lucruri pe care le-a remarcat Alex a 
fost că nu toţi bărbaţii purtau costum și pălărie, pe când 
multe dintre femei erau îmbrăcate cu haine strălucitor 
colorate, unele dintre ele, chiar în rochii care nu le 
acopereau genunchii. Băiatul cu ziarele stătea în același 
colţ de stradă, anunțând în gura mare titlurile articolelor. 

— Bobby Kennedy asasinat! 

Alex se întreba dacă Bobby Kennedy putea să aibă vreo 
legătură cu fostul președinte, despre care știa că fusese 
asasinat. Dac-ar fi avut un cent ar fi cumpărat ziarul. 
Odată ajunși în piaţa stradală, Elena ar fi vrut să se 
oprească să se uite la pâinea proaspăt coaptă, la portocale, 

mere și multe alte legume și să pună întrebări despre cele 
pe care nu le cunoștea. Ce gust avea avocado, se întreba 
ea, și se mănâncă cu coajă cu tot? 

Alex nu se putea stăpâni să nu se oprească la fiecare 
câteva minute să se uite la vitrinele magazinelor care 
ofereau ceasuri de mână, radiouri, televizoare și 
magnetofoane. Continua să fie atras și apoi trebuia să 
alerge să-i prindă din urmă pe Dimitri și Elena. 

În sfârșit, au ajuns în faţa magazinului Goodwill de pe 
Hudson, exact când o tânără întorcea anunţul ÎNCHIS pe 
partea pe care scria DESCHIS. Dimitri i-a condus 
înăuntru, încă destul de preocupat. 

Elena a început să scotocească printre rafturi și stelaje 
cu haine și a ales o cămașă albă și o cravată albastru- 
închis pentru Alex. Apoi și-a întors atenţia spre un șir de 
costume care atârnau pe umerașe pe o bară lungă, în timp 
ce Dimitri stătea de vorbă cu vânzătorul. Alex a fost 
dezamăgit când a ales un costum uni, gri, pe care l-a 
apropiat de el pentru a vedea dacă i se potrivește 
mărimea. Era un pic mai larg, dar știa că nu va dura mult 
până când îi va fi tocmai bun. I-a spus să-l încerce. 

Când Alex a ieșit din cabina de probă îmbrăcat în 
costumul cel nou, a remarcat că fata din spatele tejghelei 
s-a uitat cu mai multă atenţie la el. S-a întors încurcat. 
Elena s-a prefăcut că n-a observat scena și a început să 
caute haine și pentru ea: o rochie simplă, albastră și o 
fustă plisată, neagră. Începea să se îngrijoreze că i se 
terminau banii, când a pus ochii pe o pereche de pantofi 
de piele neagră care ar fi mers perfect cu costumul lui 
Alex. 

— l-a adus sâmbătă după-amiază un bărbat, a spus fata 
de la tejghea. Mi-a zis că nimeni nu mai poartă acum 
pantofi cu șireturi. 

— Perfect, a spus Elena, când Alex i-a încălţat și a 
început să se plimbe puţin prin magazin. 

— Cât costă? a întrebat Elena, punând toate 
cumpărăturile pe tejghea. 

— Cinci dolari, a spus fata. 

Elena i-a dat banii, s-a dat înapoi și și-a admirat fiul, 
care nu mai era un copil. Nu a remarcat când Dimitri i-a 
dat fetei o bancnotă de 10 dolari, cum i-a făcut cu ochiul 
lui Alex și cum a spus: „Mulţumesc, dră Marshall”, când 
fata i-a dat o pungă plină cu vechile lor haine. 

— Sper că veţi reveni curând, a spus Addie în timp ce ei 
ieșeau. În fiecare zi, primim marfă nouă. 

— Acum trebuie să găsim cât mai repede posibil 
pizzeria, a spus Dimitri când a ieșit din magazin și a pus 
punga cu hainele vechi lângă cel mai apropiat tomberon. 
Nu ne permitem să întârziem și să lăsăm să ne ia alţii 
slujba. 

Elena era gata să recupereze punga când Alex a spus: 

— Nu, mama! 

Ea i s-a alăturat împotriva voinţei ei și, încă o dată, au 
luat-o cu pași repezi pe care toţi ceilalţi de pe trotuare îi 
considerau normali și nu au încetinit ritmul până când 
Dimitri n-a zărit semnalizarea roșu cu alb legănându-se în 
vânt. Au traversat drumul sărind încoace și-n colo pentru a 
se feri de mașini, iar Elena și Alex l-au urmat nearătând 
deloc aceeași încredere când mașinile treceau pe lângă ei, 
claxonând. 

— Lăsaţi-mă pe mine să vorbesc, a spus Dimitri, 
deschizând ușa și intrând înăuntru. A mers direct la 
bărbatul așezat în spatele tejghelei și a spus: 

— Vreau să vorbesc cu managerul. 

— Eu sunt, a spus bărbatul, ridicându-și privirea de pe 
foaia cu rezervări. 

— Am venit pentru slujba anunţată în Post, pentru 
bucătar, a spus Dimitri. Nu e vorba de mine, ci de această 
doamnă; vei fi norocos să lucreze cu tine. 

— Ai mai lucrat într-o pizzerie, înainte? a întrebat 
bărbatul, adresându-i-se Elenei. 

— Nu, sir. 

— Atunci te pot angaja spălătoare de vase. 

— Dar este bucătăreasă calificată, a spus Dimitri. 

— Care-a fost ultima ta slujbă? a întrebat managerul. 

— Am fost bucătăreasă-șefă la un club de ofițeri din 
Leningrad. 

— În Queens? 

— Nu, în Rusia. 

— Nu angajăm comuniști, a spus managerul, scuipând 
pur și simplu cuvintele. 

— Eu nu sunt comunistă, a protestat Elena. De fapt, îi 
urăsc pe comuniști. Aș fi încă acolo, dacă... dar n-am avut 
de ales. 

— Nu, a insistat managerul. Singura slujbă potrivită 
pentru comuniști este spălători de vase. Plata e 50 de cenți 
pe oră. 

— Saptezeci și cinci, a intervenit Dimitri. 

— Nu prea ești în poziţia să te tocmești, a spus 
managerul. Poate s-o ia sau să refuze. 

— Vom refuza, a spus Dimitri și a început să se îndrepte 
spre ușă, dar Elena nu l-a urmat. 

— Unde e bucătăria? a fost tot ce-a spus ea, suflecându- 
și mânecile. 


XXX 


Cum Elena nu trebuia să ajungă la pizzerie înainte de 
ora 10, s-a dus direct la Primărie, în dimineaţa următoare. 
După ce-a consultat planul clădirii, a luat liftul până la 
etajul trei. Când a plecat de-acolo după câteva ore, Elena 
știa care era singura școală pe care o voia pentru Alex. 

Nu a stabilit o întrevedere cu dirigintele, dar, în pauza 
de după masă, a stat pe coridor în faţa biroului lui până 
când acesta a cedat și a primit-o. 

În lunea următoare, Alex s-a alăturat cu neîncredere 
elevilor din clasa a cincea de la Liceul Franklin și, n-a 
durat mult până când dirigintele a trebuit să admită că 
dna Karpenko nu exagerase că fiul ei va fi primul la 
matematică și rusă și acestea nu au fost singurele materii 
la care a dominat, deși Alex era de departe mai interesat 

de activităţi lucrative care nu erau înscrise în curriculum- 
ul oficial al școlii. 

10 
SASHA 


Londra 


A durat cel puţin o săptămână până când ceilalţi băieţi 
au încetat să se uite lung la Sasha. Deși cei din clasa a 
șasea mai cunoscuseră elevi de pe alte continente, el era 
primul rus de care dăduseră băieţii cu ochii. Sasha se 
întreba ce își imaginau ei c-ar trebui să aibă el diferit față 
de ei? 

Cum engleza era a doua limbă pentru el, se presupunea 
că va avea dificultăţi în a ţine pasul cu restul clasei. Dar în 
interval de o lună, mai mulţi colegi de clasă renunţaseră să 
încerce să-l încurce pe „rusnac”, și când a venit vorba de 
matematică, a treia lui limbă, dl Sutton a recunoscut în 
faţa directorului că: „Nu va dura mult până își va da seama 
că nu au ce să-l înveţe mai mult”. 

În vreme ce calităţile lui academice erau admirate de 
mulți, ceea ce i-a adus popularitate deosebită lui Sasha în 
faţa altor băieţi a fost abilitatea de a ţine „a clean sheet”? - 
cearșaful curat. 

— Cearșaful curat? a întrebat Elena. Dar tu dormi acasă, 
de unde pot ști băieţii că cearșafurile tale sunt curate? 

— Nu, mama, eu tocmai am devenit portarul primei 
echipe a școlii și am avut trei meciuri fără înfrângere. 
Ceea ce nu i-a spus el mamei a fost că Maurice Tremlett, 
băiatul pe care îl înlocuise el ca portar, nu și-a putut 
ascunde furia când a fost desemnat portarul celui de-al 
doilea unsprezece - și faptul că Tremlett era căpitanul 
școlii nu a fost de niciun ajutor. 

Spre sfârșitul primului trimestru, Sasha a simţit că era 
acceptat de cei mai mulţi dintre colegii lui. Dar asta a fost 


+ Tabela curată. 

înainte de incident, când, peste noapte, a devenit cel mai 
popular băiat din școală și și-a făcut un prieten pe viaţă. 

A fost în timpul unui meci pe terenul de joacă, în pauza 
de la mijlocul dimineţii, când s-a întâmplat incidentul. Ben 
Goldsmith, un alt băiat din clasa a șasea inferioară, care 
juca centru-înaintaș pentru echipa a doua, alerga spre 
poartă, arătând ca și cum ar fi fost sigur că va marca, când 
Tremlett a ieșit din poartă, așa că Goldsmith a trimis 
mingea la un alt băiat care a tras direct în poarta liberă. 

Goldsmith a ridicat braţele triumfător, dar Tremlett nu 
s-a oprit și a alergat direct în el, culcându-l la pământ. 

— Mai fă asta o dată și-ţi rup gâtul, a strigat el. 

Când au reluat jocul, Goldsmith era pe punctul să șuteze 
când l-a văzut încă o dată pe Tremlett îndreptându-se spre 
el. S-a tras într-o parte și mingea s-a rostogolit la 
picioarele lui Tremlett. A alergat spre Sasha care era în 
poarta adversă; toţi se dădeau la o parte din calea lui. 
Sasha a ieșit din poartă, ca să poată apăra unghiul și, când 
Tremlett a intrat în spaţiul de penalti, Sasha s-a aruncat la 
pământ și a apucat mingea ţinând-o strâns la piept. 
Tremlett nu s-a oprit din cursă și l-a lovit pe Sasha direct 
în spate ca și cum spatele lui ar fi fost mingea. 

Sasha a rămas nemișcat la pământ și mingea i-a scăpat 
din mâini. Tremlett a sărit peste el și a tras în poarta 
goală, a ridicat mâinile triumfător, dar nimeni nu ovaţiona. 

Goldsmith a traversat terenul alergând și l-a ajutat pe 
Sasha să se ridice, ca să-l vadă pe Tremlett aplecat asupra 
lui. 

— Nu ești chiar atât de bun cum te crezi, nu-i așa, 
rusnacule? 

— Poate că nu, a spus Sasha, dar dacă vei verifica foaia 
de arbitraj săptămâna viitoare, vei afla că tot tu ești în al 
doilea unsprezece. Tremlett s-a pregătit să-l lovească, dar 
Sasha i-a evitat și lovitura i-a atins numai umărul. Și nu 
cred că te vor primi nici în echipa de box, a spus Sasha. 

Tremlett s-a făcut roșu, a ridicat pumnul a doua oară, 
dar Sasha a fost prea rapid pentru el și i-a tras o lovitură 

în nas care l-a făcut să se clatine și să cadă la pământ. 
Sasha era pe punctul să-i mai aplice o lovitură când 
Tremlett a fost salvat de clopoțel, care-i chema pe toţi în 
clasele lor. 

— Îţi mulţumesc, a spus Goldsmith când au părăsit 
terenul. Dar ţine-ţi ochii deschişi pentru că lui Tremlett îi 
place să provoace necazuri. 

— El nu aduce niciun necaz. Necazul este când un ofiţer 
KGB îndreaptă pistolul spre capul tău. 


XXX 


Când Sasha a ajuns acasă, în seara aceea, nu i-a spus 
mamei despre incident, pentru că nu-l considera 
important. Era concentrat asupra farfuriei cu spaghete 
când s-a auzit o bătaie în ușă. Elena și-a pus furculița jos, 
dar nu s-a mișcat. Bătăile în ușă însemnau un singur lucru. 
Sasha a sărit și a plecat de la masă înainte ca ea să-l poată 
opri. A deschis ușa de la intrare în faţa căreia se afla un 
bărbat înalt și subţire, îmbrăcat elegant cu o haină lungă 
neagră, cu guler de catifea și cu pălărie moale. 

— Bună seara, Sasha, a spus bărbatul, întinzându-i o 
carte de vizită. 

— Bună seara, sir, a spus Sasha, întrebându-se de unde 
îi știa străinul numele. A citit cartea de vizită și a crezut 
că-i recunoaște numele. Și cu siguranţă, cunoștea adresa. 

— Voiam să vorbesc cu mama ta, a spus dl Agnelli, cu un 
accent care-i trăda originea. 

— Vă rog să intraţi, a spus Sasha și l-a condus pe dl 
Agnelli spre bucătărie. 

— Bună seara, doamnă Karpenko, a spus el, scoţându-și 
pălăria. Numele meu este Tony Agnelli și sunt... 

— Știu cine sunteţi, domnule Agnelli. 

El a zâmbit. 

— Îmi pare rău că vă deranjez la masă, așa că intru 
direct în subiect. Bucătarul meu mi-a prezentat preavizul 
pentru că vrea să se întoarcă la familia lui, la Neapole, și 

nu i-am putut găsi un înlocuitor. Aș vrea să vă ofer 
dumneavoastră această poziţie. 

Elena nu-și putea ascunde surpriza. Lucra pentru dl 
Moretti de numai câteva luni și habar n-avea că cel mai 
mare rival al acestuia știa de existenţa ei. Inainte de a 
spune ea ceva, dl Agnelli a rezolvat misterul: 

— Unul dintre clienţii mei obișnuiți mi-a spus că a luat 
de curând cina la Moretti's și că mâncarea este de 
nerecunoscut, atât de mult s-a îmbunătăţit, și m-am 
hotărât să aflu care-i cauza. La cererea mea, șeful de sală 
a luat prânzul la restaurantul dvs. săptămâna trecută și 
după aceea, m-a avertizat că de-acum, avem un rival 
adevărat. Așa că aș vrea să vă ofer poziţia de bucătar-șef 
la Osteria Roma. 

— Dar... a bâiguit Elena. 

— Nu vă pot oferi un apartament deasupra 
restaurantului, dar vă voi dubla salariul, ceea ce înseamnă 
că vă puteţi închiria ceva. Sasha a început să asculte cu 
cel mai mare interes. Desigur, provocarea va fi 
considerabilă, pentru că noi avem un număr dublu de 
locuri față de Moretti's. Dar, după cum am auzit eu, se 
pare că vă plac provocările. 

— Sunt flatată, dl Agnelli, dar mă tem că am datorii față 
de dl. Moretti, care... 

— Dar dacă m-aș oferi să plătesc datoriile, doamnă 
Karpenko? 

— Nu e vorba de datorii financiare, a spus Elena, este 
vorba de altceva. Domnul Moretti este cel care a făcut 
posibil ca Sasha și cu mine să putem veni în această ţară. 
Asta nu-i ceva ce-aș putea să recompensez. 

— Înţeleg, desigur! Și cât de mult mi-aș fi dorit să fi fost 
eu cel care a călătorit pe vaporul de la Leningrad. Dl 
Agnelli i-a dat Elenei cartea de vizită. Dar dacă vă 
răzgândiţi, vreodată... 

— Nu cât timp dl Moretti este în viaţă, a spus Elena. 


94 


- JEFFREY ARCHER - 


— În ciuda reputației conaţionalilor mei, nu m-aș gândi 
să merg așa de departe, a spus Agnelli. Dar dacă 
insistaţi... 

Au izbucnit toţi trei în râs. 

— Este o plăcere să vă cunosc, a spus Elena, ridicându- 
se pentru a-l însoţi pe dl Agnelli până la ușă. 

— li vei spune dlui Moretti despre ofertă? a întrebat-o 
Sasha când ea s-a întors în bucătărie. 

— Cu siguranţă, nu! Are destule probleme, în momentul 
acesta, fără ameninţarea că eu aș putea pleca. 

— Dar dacă ar ști despre ofertă, s-ar putea oferi să-ţi 
mărească salariul, chiar și cu numai un procent din profit. 

— Nu există niciun profit, a spus Elena. Restaurantul 
abia se ţine pe linia de plutire. 

— Cu atât mai mult trebuie să analizezi cu seriozitate 
oferta dlui Agnelli. La urma-urmelor, s-ar putea să nu mai 
primești o asemenea ofertă niciodată. 

— S-ar putea să ai dreptate, Sasha, dar loialitatea nu are 
preţ. Ea trebuie câștigată. Și, în orice caz, dl Moretti 
merită mai mult decât atât. Sasha nu părea convins încă. 
Dacă te vei afla vreodată în faţa unei asemenea dileme, a 
spus Elena, gândește-te la ce-ar fi făcut tatăl tău și nu vei 
da greș. 


XXX 


— Karpenko, vrea să te vadă directorul, a spus dl 
Sutton, când a intrat în clasă, în dimineața următoare. 
Trebuie să te prezinţi imediat în biroul lui. 

Tonul vocii profesorului nu a sugerat că era vorba de 
altceva decât de un ordin. Sasha s-a ridicat și a ieșit din 
clasă, pe deplin conștient că toți ceilalţi băieţi se uitau fix 
la el. În timp ce mergea pe coridor se întreba ce voia oare 
bătrânul de la el. 

A bătut la ușa directorului. 

— Intră, a spus o voce inconfundabilă. 

Sasha a intrat în biroul dlui Quilter, care stătea la 
pupitru, cu faţa crispată. 

— Karpenko, ţi-l prezint pe dl Tremlett, a spus 
directorul. Un bărbat voinic cu păr rar, roșu, al cărui 
pântec voluminos însemna că nu-și putea închide nasturii 
de la costumul la două rânduri, s-a întors și i-a aruncat lui 
Sasha o privire arogantă care i-ar fi comunicat oricărui 
jucător de poker că are ful. Domnul Tremlett mi-a spus că 
l-ai lovit cu pumnul pe fiul său, ieri, pe terenul de fotbal, și 
i-ai rupt nasul. Este corect? 

— Da, sir. 

— DI Tremlett m-a asigurat că fiul lui n-a făcut nimic 
care să te provoace, în afară de a marca un gol. Așa a fost? 

Sensul cuvântului „ticălos” îi fusese explicat lui Sasha în 
prima săptămână la Latymer Upper, odată cu consecințele. 

— În Uniunea Sovietică înseamnă „colaborare” le 
spusese Sasha colegilor de clasă. Dar consecinţele par a fi 
puţin mai serioase decât să fii trimis la plimbare. 

Directorul aștepta o explicaţie, expresia feţei lui 
sugerând că spera să existe una, dar Sasha n-a făcut nicio 
încercare de a se apăra. 

— În orice circumstanţe, nu-mi lași altă alegere decât 
să-ţi administrez o pedeapsă pe măsură. 

Sasha era pregătit pentru detenție, meditații 
suplimentare, chiar la șase dintre cele mai bune, dar a fost 
șocat de pedeapsa dată de către director, mai ales că va 
suferi la fel de mult ca el și școala. Bănuia însă că dlui 
Tremlett nu-i păsa. Nici tatălui, nici fiului. 

— Şi trebuie să nu se mai repete un asemenea incident, 
Karpenko, altfel nu voi avea altă opţiune decât să-ţi retrag 
bursa, a spus directorul. Sasha știa ce-ar însemna să 
trebuiască să părăsească Latymer Upper, pentru că mama 
lui cu siguranţă nu-și permitea să plătească taxe școlare. 
Să sperăm că subiectul acesta e încheiat, au fost ultimele 
cuvinte ale directorului. 


XXX 

— De ce nu i-ai spus adevărul? l-a întrebat Goldsmith 
când Sasha i-a explicat de ce a fost trimis la a doua echipă 
pentru tot restul sezonului. 

— Tatăl lui Tremlett este guvernator școlar și consilier 
local, așa că pe cine crezi tu c-ar fi crezut Quilter? 

— Aici nu este Uniunea Sovietică, a spus Goldsmith. Și 
dl Quilter este un om corect. Ştiu asta. 

— Ce vrei să spui? 

— Tatăl meu este evreu și multe școli m-au refuzat 
înainte ca Latymer să-mi ofere un loc. 

— Eu am crezut întotdeauna că ești englez, a spus 
Sasha. 

— Sunt sigur de asta, a spus Goldsmith. Dar Tremlett-ii 
din lume nu cred asta și nu vor crede niciodată. 


XXX 


Sasha nu i-a spus mamei motivul pentru care nu mai 
joacă fotbal la prima echipă. Cu toate acestea, toată școala 
și-a dat seama cu durere, cine era responsabil pentru că 
echipa nu mai câștiga meciuri, în timp ce al doilea 
unsprezece se bucura de un sezon valoros. 

Când directorul a cerut să-l vadă pe Sasha la sfârșitul 
trimestrului, acesta nu înţelegea ce mai greșise de data 
asta, dar era sigur că va afla. A bătut cu timiditate la ușa 
dlui Quilter și a așteptat familiarul: „Intră!”. Când a intrat, 
a fost întâmpinat cu un zâmbet cald. 

— la loc, i-a spus directorul. Sasha s-a simţit ușurat. 
Dacă te ţinea în picioare însemna că ai necazuri, dacă erai 
invitat să te așezi, totul era bine. Vreau să am o discuţie cu 
tine între patru ochi, Sasha... era prima oară când 
directorul îi spunea pe numele de botez... Am trecut în 
revistă rezultatele tale la simularea pentru nivelul A și 
cred c-ar trebui să te gândești să te înscrii pentru Premiul 
Isaac Barrow pentru matematică, la Cambridge. 

Sasha a rămas fără grai. Nu înţelegea despre ce vorbea 
directorul. 

— Isaak Barrow este unul dintre cele mai prestigioase 
premii acordate la Cambridge și câștigătorului i se acordă 
o bursă la Trinity, a continuat dl Quilter. Ceaţa se ridica 
încet dar lui tot nu-i era clar. Cum Trinity este alma mater” 
pentru mine, mi-ar face mare plăcere dacă tu ai câștiga 
premiul. Totuși, trebuie să te previn că vei concura cu 
elevi din fiecare școală din ţară, așa că va fi o competiţie 
dură. Va trebui să sacrifici aproape tot altceva, dacă vrei 
să ai o șansă. 

— Chiar și să joc în prima echipă în sezonul viitor? 

— Simţeam că m-ai putea întreba asta, a spus Quilter, 
așa că am discutat cu dl Sutton și am căzut de acord că ţi 
s-ar putea permite numai o excepţie, mai ales că statutul 
de căpitan al echipei de șah nu s-a dovedit prea atrăgător 
pentru tine și crichetul n-a reușit deloc să-ţi capteze 
interesul și imaginaţia. 

— Sunt sigur că știți, dle director că mi s-a oferit deja un 
loc la Şcoala de Economie din Londra, pe baza rezultatelor 
mele la nivelul A. 

— O ofertă pe care o poţi folosi dacă nu reușești să 
câştigi bursa Isaak Barrow. De ce nu discuţi cu mama ta 
și, apoi, îmi spui ce crede și ea? 

— Vă pot spune exact ce părere are mama, a spus 
Sasha. Directorul a ridicat dintr-o sprânceană. Va dori să 
mă înscriu în competiţia pentru bursă. Întotdeauna este cu 
mult mai ambițioasă pentru mine decât pentru ea însăși. 

— Bine, nu trebuie să te hotărăști acum, ci până la 
începutul următorului trimestru. Totuși, ar fi înţelept să-i 
spui mamei să se gândească și ea, înainte să iei o hotărâre. 
Nu uita niciodată motto-ul școlii: paulatim ergo certe?. 

— Voi încerca să nu-l uit, a spus Sasha, îndrăznind să-l 
tachineze pe director. 


5 Patria (la romani); universitate, (lat. alma mater, mamă hrănitoare) 
6 Încet, prin urmare, sigur. 

— Şi, în timp ce te gândești, te rog s-o previi pe mama ta 
că voi veni cu soţia mea la Moretti's, la cină, sâmbătă 
seara, pentru a sărbători aniversarea căsătoriei noastre și 
sper că nu e seara ei liberă. 

Sasha a zâmbit, s-a ridicat de pe scaun și a spus: 

— Îi voi comunica, sir. 

A decis să se plimbe în jurul terenurilor școlii înainte de 
a se îndrepta spre casă și de a-i spune mamei de ce 
solicitase directorul să-l vadă. A început cu zona cea mai 
apropiată și a văzut că în piaţă avea loc un meci de 
crichet. Era 146 la 3 și, în ciuda fascinaţiei lui pentru cifre 
nu reușise să înțeleagă nuanțele subtile ale jocului. Numai 
englezii puteau inventa un joc unde logica nu putea 
determina care echipă va câștiga. 

A continuat să se plimbe în jurul terenului, uitându-se 
ocazional în sus, când auzea izbitura mingiei de piele în 
salcie. Când a ajuns în cealaltă parte a terenului, a decis 
să meargă prin spatele pavilionului, ca să nu-i deranjeze 
pe jucători. Abia parcursese câţiva metri când reveria i-a 
fost întreruptă de sunetul vocii unei fete, care venea 
dinspre crângul apropiat. S-a oprit și a ascultat cu mai 
multă atenţie. Următoarea voce pe care-a auzit-o a fost 
una pe care a recunoscut-o instantaneu. 

— Ştii că și tu vrei, așa că de ce faci nazuri? 

— Niciodată n-am vrut să merg așa de departe, a 
protestat fata, care în mod clar, plângea. 

— E puţin cam târziu să-mi spui asta. 

— Pleacă de lângă mine, altfel ţip. 

— Ești invitata mea. Nu te va auzi nimeni. 

Următorul lucru pe care l-a auzit Sasha a fost un țipăt 
care a trimis în înaltul cerului graurii cocoţaţi pe vârful 
pavilionului. 

A alergat la crâng și l-a văzut pe Tremlett întins peste o 
fată care se zbătea sub el, cu fusta ridicată până la talie, 
cu bluza și chiloţii lângă ea pe pământ. 

— Vezi-ţi de treaba ta, rusnacule! a spus 'Tremlett, 
ridicându-și privirile spre Sasha. E o târfă locală, așa că 
dispari! 

Sasha l-a apucat pe Tremlett de umeri și l-a tras jos de 
pe fată, care a scos un țipăt și mai puternic. Tremlett l-a 
înjurat pe Sasha în timp ce-și lua pantofii și a pornit agale 
prin crâng. 

Sasha a îngenuncheat lângă fată, i-a dat bluza, exact 
când trei băieţi și maestrul de crichet au venit alergând 
dinspre spatele pavilionului. 

— Nu eu am făcut asta, a spus Sasha. Dar, când s-a 
întors, așteptându-se ca fata să confirme, ea alerga deja în 
picioarele goale prin iarbă și nu se uita deloc înapoi. 


XXX 


— Nu eu am făcut asta, a repetat Sasha după ce 
maestrul de crichet l-a dus direct la biroul directorului. 

— DI Leigh te-a găsit singur cu fata care ţipa, înainte de 
a fugi. Nu mai era nimeni acolo. 

— Ba a mai fost cineva, dar nu l-am recunoscut, a spus 
Sasha. 

— Karpenko, nu pari a înţelege cât de gravă e situaţia. 
Așa cum stau lucrurile n-am altă variantă decât să te 
exmatriculez și să anunţ poliţia. 

Sasha l-a privit neîncrezător pe director și a repetat: 

— A fugit. 

— Cine? 

— Nu l-am recunoscut. 

— Atunci, trebuie să te întorci imediat acasă. Te 
sfătuiesc să-i spui mamei exact ce s-a întâmplat și să 
sperăm că te poate aduce ea în fire. 

Sasha a ieșit din biroul directorului și a pornit încet spre 
casă; orice gând la Trinity sau la LSE era acum departe de 
mintea lui. 

— Arăţi de parcă ai văzut o stafie, a spus mama când el 
a intrat în bucătărie. 

El s-a așezat la masă cu mâinile împreunate și a început 
să-i spună de ce venise acasă devreme, în acea după- 
amiază. 

Ajunsese la „eram îngenuncheat lângă ea... 
auzit bătând puternic la ușă. 

Elena a deschis și a avut în faţă doi polițiști în uniformă, 
mult mai înalţi decât ea. 

— Sunteţi doamna Karpenko? a întrebat primul ofiţer. 

— Da. 

— Fiul dvs. Sasha este acasă? 

— Da, este. 

— Trebuie să meargă cu dvs. la poliţie, doamnă. 

— De ce? a întrebat Elena, blocând intrarea în casă. N-a 
făcut nimic rău. 

— Dacă e așa, doamnă, nu are de ce să-i fie teamă, a 
spus al doilea ofițer. Și, desigur, sunteţi bine-venită și dvs. 
la poliţie! 

Elena și Sasha stăteau tăcuţi pe bancheta din spate a 
mașinii de poliţie, fiind duși la sediul poliţiei locale. Odată 
ce Sasha a fost înregistrat de sergentul de serviciu, au fost 
escortaţi într-o mică încăpere pentru anchete din pivniţa 
secţiei și au fost rugaţi să aștepte. 

— Să nu spui niciun cuvânt, a spus Elena, îndată ce s-a 
închis ușa. Să fii exmatriculat de la școală e una, dar să fii 
trimis înapoi în Uniunea Sovietică e cu totul altceva. 

— Dar nu suntem în Uniunea Sovietică, mamă. În Anglia 
ești nevinovat până când ţi se dovedește vinovăția. 

Ușa s-a deschis izbindu-se de perete și în încăpere a 
intrat un bărbat de vârstă mijlocie, într-un costum gri- 
închis, și s-a așezat în faţa lor. 

— Bună seara, dnă Karpenko. Sunt detectivul Maddox. 
Am vrea ca fiul tău să ia parte la o paradă de identificare, 
dar fiind minor, nu putem face asta fără acordul dvs. scris. 

— Şi dacă refuz? 

— Atunci va fi arestat și va rămâne în custodia poliţiei 
peste noapte în timp ce noi continuăm interogatoriile. Dar, 
dacă sunteţi convinsă că nu are nimic de ascuns... 

— Nu am nimic de ascuns, a spus Sasha, așa că te rog să 
semnezi documentul, mama. 

Inspectorul a pus un formular de două pagini pe masă în 
fața Elenei și i-a înmânat un stilou. Elena a citit fiecare 
cuvânt fără să se grăbească și, în sfârșit, și-a pus 
semnătura pe formular. 

— Te rog să vii cu mine, tinere, a spus inspectorul. 

S-a ridicat de la locul lui și l-a însoţit pe Sasha pe culoar. 
Apoi s-a dat deoparte pentru a-i permite să intre într-o 
cameră lungă și îngustă cu o platformă mai înaltă pe o 
latură. Pe platformă, erau cinci bărbaţi, cam de aceeași 
vârstă cu Sasha, care în mod clar, îl așteptau pe el. 

— Așază-te unde vrei, a spus inspectorul. 

Sasha s-a urcat pe platformă și s-a așezat între doi băieţi 
pe care nu-i mai văzuse niciodată, al doilea din stânga. 

— Întoarceţi-vă acum cu toţii cu faţa spre oglinda din 
faţa voastră. 

Inspectorul a ieșit din încăpere și a intrat în camera de 
alături unde aștepta o fată înfricoșată, mama ei și o 
polițistă. 

— Acum, domnişoară Allen, a spus inspectorul Maddox 
în timp ce trăgea draperia pusă de-a lungul unuia din 
pereţii camerei, nu uita că, deși tu îi vezi pe ei, ei nu te pot 
vedea. 

Fata nu părea convinsă, dar când mama ei a dat din cap, 
s-a uitat cu mare atenţie la cei șase băieţi. A avut nevoie 
de numai câteva secunde ca să-l indice pe băiatul care 
stătea pe al doilea loc din dreapta. 

— Poţi să confirmi că acesta este tânărul care te-a 
atacat, domnișoară Allen? a întrebat Maddox. 

— Nu, a spus fata, abia șoptit. Acest băiat a venit să mă 
salveze. 


XXX 


A sunat la ușă de două ori. Ştia că el era înăuntru, 
pentru că stătuse în mașină aproape două ore, așteptându- 

l] să se întoarcă acasă. Când a deschis ușa, s-a uitat în jos 
la ea și a spus: 

— Ce vrei? 

— Am venit să vă vorbesc despre fiul dvs. 

— Ce-i cu fiul meu? a spus el, fără a se clinti un 
milimetru. 

— Ar fi poate mai potrivit dacă am discuta înăuntru, 
consiliere, a spus ea, zărind-o pe doamna mai în vârstă 
care trăgea cu ochiul prin dantela perdelei de la ușa de 
alături. 

— Bine, a spus el în silă și a condus-o în biroul lui. 
Despre ce este vorba? a întrebat-o odată ce a închis ușa în 
urma lor. 

— Fiul tău a încercat să-mi violeze fiica, a spus ea. 

— Ştiu totul, a spus omul, și tu ai greșit băiatul. Cred că 
vei afla că poliţia l-a arestat deja pe vinovat. 

— Eu cred că tu vei afla că poliţia l-a eliberat deja, fără 
vreo condiţie. 

— Așadar, ce te face să crezi că băiatul meu e implicat? 

Doamna Allen și-a deschis geanta, a scos din ea o șosetă 
neagră și i-a dat-o consilierului local. 

— Asta poate fi a oricui, a spus el, înapoindu-i șoseta. 

— Dar nu e a oricui. O mamă atentă a avut grijă să 
coasă o etichetă cu numele pe interior. Poate vrei să te 
mai uiţi o dată. 

Împotriva voinţei lui, consilierul a luat șoseta și a 
verificat interiorul, unde a găsit numele TREMLETT 
imprimat clar cu roșu pe o etichetă albă, subţire și lungă. 

— Presupun că o ai și pe cealaltă. 

— Bineînţeles că o am. Dar nu mă hotărăsc dacă s-o dau 
poliției sau... 

— O șosetă nu e o probă. 

— Poate că nu. Dar, dacă fiul tău este nevinovat, fiica 
mea nu-l va alege la o identificare organizată de poliţie, 
nu-i așa? Bineînţeles, dacă toţi ceilalţi au părut roșu. 

— Cât vrei? a întrebat Tremlett. 

11 
ALEX 


Brooklyn 


O bătaie în ușă la acea oră din noapte însemna numai un 
lucru pentru Elena. 

— Cine poate fi? a întrebat Dimitri, ridicându-se de pe 
scaun. 

Alex nu și-a luat ochii de la ecranul TV când Dimitri a 
ieșit din cameră, așa că niciunul dintre ei nu a remarcat că 
ea tremura. 

Dimitri s-a uitat pe vizor și a văzut doi bărbaţi îmbrăcaţi 
îngrijit cu costume gri identice, cămăși albe cu butoni și 
cravate albastre, cu pălării pe cap. A descuiat ușa, a 
deschis-o și a spus: 

— Bună seara, cu ce vă pot ajuta? 

— Bună seara, sir, a spus bărbatul mai în vârstă dintre 
cei doi. Numele meu este Hammond și sunt de la US 
Border Patrol. Acesta este colegul meu Ross Travis. Şi-a 
scos legitimaţia și i-a înmânat-o lui Dimitri să o vadă. 
Dimitri n-a spus nimic. Înţelegem că la această adresă 
locuiește o doamnă Karpenko. 

— Este înregistrată la adresa aceasta, a spus Dimitri, pe 
poziţie. 

— Știm lucrul acesta, a spus Travis. Credem că deţine 
niște informaţii care ne-ar fi nouă de folos. 

— Intraţi, a spus Dimitri. l-a condus în camera din faţă, 
s-a dus la televizor și l-a închis. 

Alex îi privea încruntat pe musafirii nepoftiți. Așteptase 
cu nerăbdare să vadă dacă James Cagney va evada din 
casă fără să fie arestat de FBI, cu ajutorul mamei lui. El de 
ce nu avea o mamă ca aceasta? 

— Domnii aceștia sunt de la US Border Patrol, i-a spus 
Dimitri Elenei, în rusă. Poţi să nu vorbești în engleză, dacă 
așa vrei. 

— N-am nimic de ascuns, a spus Elena. Ce doriţi? a 
întrebat ea, întorcându-se spre cei doi bărbaţi și sperând 
că pare relaxată. 

— Sunteţi dna Karpenko? 

— Da, a spus Elena cu ușor tremur în voce. 

Cei doi bărbaţi s-au prezentat din nou și Alex nu-și putea 
lua ochii de la ei. Parcă ieșiseră din ecranul televizorului 
direct în camera lor. 

— Nu aveţi de ce să vă faceţi griji, dnă Karpenko, a spus 
Hammond, zâmbind. Elena nu părea convinsă de lucrul 
acesta. Vrem numai să vă punem câteva întrebări. 

— Vă rog să luaţi loc, a spus Elena, pentru că nu-i plăcea 
ca cei doi s-o domine. 

— Înţelegem că aţi evadat împreună cu fiul dvs. din 
Leningrad. Ne întrebăm cum a fost posibil, dat fiind că 
Uniunea Sovietică are un sistem de securitate atât de 
eficient. 

— Cred că ești spioană, a spus Dimitri în rusă. 

Elena a râs, ceea ce i-a uimit pe cei doi bărbaţi. 

— Soţul meu a fost ucis de KGB, a spus ea, în timp ce 
Travis a deschis un carnet și a început să noteze fiecare 
cuvânt. 

Apoi, Hammond a continuat să-i pună o serie de 
întrebări, care fuseseră, în mod clar, stabilite dinainte. 

— Vă puteţi aminti numele și rangul vreunuia din ofițerii 
KGB pentru care aţi gătit, și ce responsabilități aveau? 

— Niciodată nu i-aș putea uita, a spus Elena, mai ales pe 
maiorul Polyakov care era șeful securităţii docurilor, deși 
soțul meu îmi spunea că acesta dădea raportul direct la 
KGB Moscova. 

Travis a dat pagina, după ce a subliniat KGB și Moscova. 
Apoi, a scris numele și rangul fiecărui ofițer de care-și 
amintea Elena. 

— Mai avem numai vreo două întrebări, a spus 
Hammond. A deschis o servietă și a scos un plan al 
docurilor, pe care i l-a pus Elenei în faţă, pe masă. Imi 
puteţi arăta unde aţi lucrat? 

Elena a pus degetul pe clubul ofiţerilor. 

— Așadar, nu eraţi lângă baza de submarine, a spus 
Hammond arătând spre celălalt capăt al docurilor. 

— Nu. Ca să lucrezi în partea aceea a docurilor trebuia 
să ai o aprobare specială de la securitate. 

— Vă mulţumim, a spus Hammond. Nu puteaţi fi mai 
cooperantă de-atât. Travis și-a închis carnetul și Elena a 
presupus că interviul se terminase. Și acesta e fiul dvs.? a 
întrebat Hammond, întorcându-se spre Alex. Auzim că te 
descurci bine la școală și că, în Uniunea Sovietică, ai 
sperat să frecventezi o școală de limbi străine de la 
Moscova. 

— Da, a spus Alex în rusă, sperând să sune ca James 
Cagney. 

— Mă întreb dacă ai vrea să fii intervievat de un 
specialist de la Langley, a spus Hammond, în rusă. 

— Fără doar și poate, a spus Alex, bucurându-se de 
întreaga întâmplare în aceeași măsură în care mama lui o 
detesta. Mai ales dacă voi ajuta la prinderea oamenilor 
care l-au ucis pe tatăl meu. 

— Mi-aș dori să fie atât de ușor, a spus Hammond. Mă 
tem însă că nu e ca la televizor, unde se pare că sunt 
rezolvate toate problemele lumii în mai puţin de o oră, 
între două reclame. 

Elena a zâmbit. 

— Vom face tot ce e necesar ca să vă ajutăm. 

— Are vreunul dintre voi vreo întrebare? a adăugat 
Hammond. 

— Da, a spus Alex. Cum pot deveni un agent al Biroului 
Federal de Investigaţii? 

— Aceștia lucrează pentru FBI, a spus Travis. Dacă vrei 
să te alături nouă la Border Patrol, va trebui să înveţi mult 
la școală și să te asiguri că iei toate examenele. 

Hammond s-a ridicat în picioare și a dat mâna cu Elena. 

— Vă mulțumesc pentru cooperare, dnă Karpenko. Vom 
lua legătura cu fiul dvs. la momentul potrivit. 

Alex a dat drumul imediat televizorului, în timp ce 
Dimitri care abia dacă scosese un cuvânt, îi însoțea pe cei 
doi bărbaţi afară din locuinţă. I s-a părut ciudat că Dimitri 
nu-i întrebase deloc cine erau cei doi. S-a concentrat 
asupra filmului. 

— Ai avut dreptate, Dimitri, a spus Travis, când au fost 
toți trei afară, pe trotuar. Ea este o nestemată. Și mai 
important este că, deși tânăr, băiatul poate fi candidatul 
ideal. 

— Sunt de acord și eu, a spus Hammond. Poate că-i 
vremea să-i spunem despre Players’ Square”. 

— l-am spus deja, a răspuns Dimitri Așa că trebuie să 
aveţi un om postat aici, sâmbătă dimineaţa. 

— Așa vom face, a spus Hammond. Așadar, trebuie 
numai să sperăm că se vor găsi unul pe celălalt. 

— Credeţi-mă, nu se vor rata. Vor fi ca magnetul și 
pilitura de fier. 

Hammond a zâmbit. 

— Când te întorci la Leningrad? 

— Îndată ce găsesc o navă care are nevoie de un 
locotenent-secund. Nu vă faceţi griji, vă voi ţine la curent. 
Acum, mai bine mă întorc, ca să nu devină suspicioși. 
Dimitri a dat mâna cu amândoi bărbaţii, a închis ușa și s-a 
întors în camera de zi, ca să constate că Elena se dusese la 
culcare și Alex nu-și lua ochii de la James Cagney. 

L-a privit cu atenţie pe tânăr și s-a întrebat dacă riscul 
nu era prea mare. 


XXX 


Elena și Dimitri s-au trezit amândoi la ora șase, în 
dimineaţa următoare și, curând, discutau despre vizitatorii 
lor nocturni. 

— Sunt de încredere? a întrebat Elena, scoțând două 
ouă de la fiert. 


7 Piaţa jucătorilor. 

— În comparaţie cu KGB-ul sunt niște îngeri. Dar, ţine 
minte, de ei depinde să devii sau să nu devii cetățean 
american, a spus Dimitri, în momentul în care Alex dădea 
buzna în încăpere. 

— O.K. fraţilor, numele meu este agent Karpenko și vă 
arestez pe amândoi. 

— De ce suntem acuzaţi? a întrebat Dimitri. 

— De acţiunea ilegală de a prepara băuturi alcoolice în 
pivniţa acestui imobil. 

Au izbucnit toţi trei în râs. 

— Mai bine ţi-ai bea laptele și ai pleca la școală, Alex. Și 
trebuie să mă mișc și eu, dacă vreau să-mi păstrez slujba. 

— Slujba asta nu este destul de bună pentru tine, mama! 
Ar trebui să lucrezi într-un restaurant adevărat, nu într-o 
speluncă de pizzerie. 

— Pentru moment, e bine și aici, a spus Elena. Şi nu e o 
speluncă. Salariul nu e rău și, ieri, m-au lăsat să fac prima 
mea pizza. 

— Un bucătar adevărat nu face pizze. 

— Ba da, face, când asta-i singura slujbă din oraș. 


XXX 


Alex abia aştepta să fie intervievat de un agent special 
de la CIA. În dimineaţa următoare, a împrumutat de la 
bibliotecă o carte intitulată CIA și rolul ei în lumea 
modernă, și a citit-o din scoarță în scoarță de două ori. 
Avea atât de multe întrebări de pus unui agent adevărat. 

Sâmbătă dimineaţă, în drum spre piaţă, i-a văzut pentru 
prima oară. Un grup format din bărbaţi și femei de vârste 
și naţionalităţi diferite care aveau toţi un singur lucru în 
comun: dragostea pentru șah. Și-a reamintit că Dimitri îi 
vorbise despre Players' Square așa că a vrut s-o vadă el 
însuși. Capetele oamenilor erau aplecate deasupra tablelor 
de șah. Erau, probabil, în jur de douăsprezece persoane, 
poate mai multe care așteptau următoarea mutare a 
adversarului. 

Alex nu jucase șah de când venise în America și ca un 
dependent de droguri deposedat de următoarea doză, s-a 
alăturat privitorilor trecând repede de la o masă la alta, 
până când a dat peste un bărbat de vârstă mijlocie, bine 
construit, îmbrăcat în jeanși și sacou, care stătea singur. 
Nici un alt jucător nu părea să vrea să se așeze pe locul 
opus. Alex a decis că exista o singură cale să afle de ce. 

— Alex, s-a prezentat el, făcând un pas în față. 

— Ivan, a răspuns bărbatul. Inainte de a te așeza, te 
întreb dacă ai de pierdut un dolar? Pentru că atât te va 
costa când eu voi câștiga. 

Alex chiar avea un dolar, de fapt doi, pe care i-i dăduse 
Elena însoţiţi de o listă de cumpărături de la băcănie, de 
care avea nevoie pentru weekend. 

S-a așezat, a scos dolarul din buzunar și i l-a arătat. 

— Acum, să vedem dolarul tău! 

Bărbatul a ricanat. 

— Îl vei vedea pe al meu numai dacă mă baţi. A mutat 
pionul nebunului regelui două căsuțe în faţă. 

Alex a recunoscut imediat o deschidere folosită deseori 
de către Boris Spassky și a răspuns mutând pionul reginei 
o căsuţă. 

Campionul indiscutabil al Brighton Beach i-a aruncat o a 
doua privire, înainte de a muta calul regelui în faţa 
pionilor. A mai fost nevoie de câteva mutări ca Ivan să 
realizeze că trebuia să se concentreze dacă avea de gând 
să-l învingă pe tânărul adversar. 

Niciunul nu a sesizat că în jurul lor începuse să se 
formeze o mică adunare, care se întreba dacă putea fi 
posibil ca „the champ” să fie învins, pentru prima dată de 
multe luni încoace. A mai durat 40 de minute până când a 
izbucnit o rundă de aplauze, când Alex a anunţat $ah-Mat. 

— Cel mai bun din trei? a sugerat bărbatul matur, 
înmânându-i un dolar lui Alex. 

— Îmi pare rău, sir, dar trebuie să plec. Am de făcut mai 
multe comisioane pentru mama. 

Felul în care a pronunţat Alex cuvântul „mama” l-a făcut 
pe Ivan să pună următoarea întrebare în rusă: 

— Atunci, de ce nu vii mâine, spre prânz, să-mi acorzi 
șansa de a-mi recupera dolarul. 

— Abia aștept, a spus Alex, care s-a ridicat în picioare și 
a dat mâna cu un bărbat despre care știa că nu va fi luat 
prin surprindere a doua oară. 

Alex nu știa cât se făcuse ora, dar cu siguranţă, simţea 
că mama lui era deja acasă, de-acum. A plecat în grabă și 
s-a îndreptat direct spre piaţă, de unde a cumpărat 
legume, carne de porc, dar mai mult decât orice îi plăcea 
însă să se tocmească cu vânzătorul, înainte de a-i plăti, 
ceva ce mama lui nu s-ar fi gândit niciodată să facă. 

După ce a plătit pentru vreo două kg de cartofi, ultimul 
lucru de pe listă, a pornit spre casă. Nu s-ar fi oprit dacă n- 
ar fi văzut-o privindu-l prin vitrină. A evitat o clipă, apoi a 
intrat în magazin, cum intenționase întotdeauna să facă, 
cu pas apăsat. 

— Am nevoie de o curea, a spus Alex, spunând primul 
obiect ce-i venise în minte. 

— Nu e singurul lucru de care ai nevoie, a spus fata, în 
timp ce alegea o curea de piele maro aproape nouă și i-o 
dădu. A încercat să-i plătească din câștigul lui. 

— Păstrează banii, a spus ea. Mai bine mă duci la film 
mâine-seară. 

Alex a rămas fără grai. Niciodată nu dăduse întâlnire 
unei fete și, acum, cea care-i dădea întâlnire era fata. 
Cagney n-ar fi aprobat așa ceva. 

— Henry Fonda, în „Orice upon a time in the West”, a 
spus ea. El nu auzise niciodată de Henry Fonda. 

— Ah, da, a zis el. Abia așteptam să văd filmul. 

— Ei, acum vei merge la film. Ne întâlnim la Roxy, la ora 
șase și treizeci. Să nu întârzii. 

— Nu voi întârzia, a spus el, întrebându-se unde era 
Roxy. S-a întors gata să iasă din magazin, când ea a spus: 


3 Cândva în Vestul Sălbatic. 

— Să nu-ţi uiţi cureaua. 

Alex a luat cureaua, a aruncat-o într-una din sacoșe și a 
ieșit, degajat, din magazin. Indată ce-a dat colţul, a luat-o 
la goană spre casă. 

— Unde-ai umblat? l-a întrebat mama când a intrat în 
bucătărie. E trecut de șase. 

El se întreba dacă să-i spună despre Ivan și partida de 
șah (cu care ea ar fi fost de-acord), despre dolarul pe care- 
| câștigase (cu care ea n-ar fi fost de acord) și despre a 
doua întâlnire cu fata de la magazinul cu preţuri reduse 
(nu știa cum va reacţiona ea). 

Elena a deschis punga maro de hârtie, a scos din ea 
cureaua și a întrebat: 

— Asta de unde o ai? 

Alex i-ar fi spus, dar nu-și aducea aminte numele 
magazinului. 


XXX 


În dimineaţa următoare, Alex s-a întors în Players’ 
Square dar nu înainte ca mama lui să fi plecat la muncă. 

Ivan stătea deja la o masă, bătând nerăbdător darabana 
pe masă. Şi-a ridicat braţele cu pumnii strânși, înainte ca 
Alex să se așeze. Alex a lovit mâna dreaptă a bărbatului și 
Ivan a deschis pumnul, arătând un pion alb. A rotit tabla 
de șah pentru ca Alex să facă prima mișcare. 

După o oră era clar pentru cei care se adunaseră în jurul 
tablei de șah să urmărească meciul că nu era mare 
deosebire între cei doi jucători. Ivan a câștigat primul joc 
și Alex a trebuit să-i returneze dolarul câștigat cu atâta 
efort, apoi tabla a fost aranjată pentru decisiv. Jocul final a 
fost de departe cel mai lung. 

In cele din urmă Ivan și Alex au fost de acord cu remiza. 
S-au ridicat și și-au dat mâna, ceea ce a fost întâmpinat cu 
o rundă spontană de aplauze de la puţinii muritori rămași 
în jurul lor. 

— Puștiule, vrei să faci ceva bani adevăraţi? l-a întrebat 
Ivan în timp ce mulţimea se topea. 

— Numai dacă este legal, a replicat Alex. Cetăţenia mea 
americană este încă provizorie, așa că pot fi trimis înapoi 
în Uniunea Sovietică, dacă aș fi vinovat de vreo abatere. 

— Şi noi n-am vrea asta, nu-i așa? a spus Ivan, rânjind. 
Hai să mergem la o cafea și-ţi voi explica ce am de gând. 

Ivan și-a condus protejatul într-o margine a pieţei și 
dincolo de stradă, la un restaurant. A intrat agale înăuntru 
și a spus: 

— Salut, Lou! către bărbatul de după tejghea, apoi s-a 
îndreptat spre locul care, în mod evident, îi era rezervat în 
mod obișnuit. Alex s-a strecurat pe scaunul din faţa lui. 

— Ce-ai vrea să iei? a întrebat Ivan. 

— Ce iei și tu, a spus Alex, sperând că nu era prea 
evident că nu mai fusese niciodată într-un restaurant. 

— Două cafele, i-a spus Ivan chelneriţei. Apoi i-a explicat 
fără grabă lui Alex cum ar putea face ei niște bani în plus, 
în weekendul următor. 

— Şi eu ce rol aș juca? a întrebat Alex. 

— Tu vei fi cel orb și eu îţi voi spune care sunt mișcările 
adversarului. 

— Dar tu ești la fel de bun jucător ca și mine, poate 
chiar mai bun. 

— Nu voi mai fi când voi sfârși cu tine. Și, în orice caz, 
tu ai numai șaptesprezece ani. 

— Aproape optsprezece. 

— Dar arăţi de cincisprezece, ceea ce-i va face pe fraieri 
să fie siguri că te pot bate. 

— Când începem? a întrebat Alex. 

— În sâmbăta următoare, dimineaţă, la unsprezece fix. 

— Îţi pot cere o favoare? 

— Desigur. Doar suntem parteneri de-acum. 

— Îmi poţi da înapoi dolarul? 

— De ce? 

— În seara asta mă duc cu o fată la film și asta înseamnă 
să plătesc eu biletele. 

Alex a fost în fața cinematografului cu cincisprezece 
minute înainte de ora stabilită. Se plimba emoţionat în sus 
și-n jos pe trotuar, oprindu-se din când în când să studieze 
afișul filmului. Se întreba cum poţi să întâlneşti o femeie 
așa de frumoasă precum Claudia Cardinale vreodată, în 
viaţa ta, când cineva l-a bătut ușor pe umăr. 

S-a întors brusc și a văzut-o pe Addie zâmbindu-i. 
Aceasta l-a luat de mână și l-a condus la casa de bilete. 

— Două pentru „Cândva în Vestul sălbatic” a spus ea și 
s-a tras într-o parte să-i permită lui să plătească. Lecţia 
numărul unu în manualul de făcut curte cuiva. Apoi l-a 
apucat din nou de mână și au intrat în cinematograful 
prost luminat. 

Deși filmul părea să fie apropiat de ce avusese Addie în 
minte, de la Henry Fonda și nu de la Claudia Cardinale nu- 
și putea lua ochii Alex. Așa voia el să vorbească, așa voia el 
să meargă, și chiar să se îmbrace. A decis că trebuie să 
vadă din nou filmul, în timpul săptămânii, când atenţia nu-i 
va fi atrasă de alte lucruri, pentru că nu mai voia să fie 
James Cagney. Alex nu voia ca Addie să-și dea seama că 
era pentru prima oară la un cinematograf, așa că atunci 
când bărbatul din faţa lui și-a pus braţul în jurul umerilor 
prietenei, a făcut și el întocmai. Ea s-a tras mai aproape de 
el. Se bucura de film, când o mână l-a apucat și l-a tras 
spre ea și astfel, el a experimentat primul sărut. N-a fost 
timp pentru un al doilea, pentru că peste câteva clipe, pe 
ecran a apărut cuvântul SFARȘIT și s-au aprins luminile. 

— Hai să bem o Cola, a sugerat Alex. Știu un restaurant 
grozav, nu departe de aici. 

— Sună bine, a spus Addie. 

De această dată, Alex a luat-o de mână și au traversat 
piața spre restaurantul la care-l dusese Ivan în ziua aceea 
mai devreme. Alex a intrat sigur de el înăuntru, i-a făcut 
cu mâna bărbatului de după tejghea și-a spus: Salut, Lou!, 

îndreptându-se apoi direct spre masa lui Ivan, de parcă ar 
fi fost un client obișnuit. 

— Două Cola, a spus Alex când a apărut chelnerița. 

În următoarea jumătate de oră, Alex a aflat mult mai 
multe despre Addie, decât a aflat ea despre el. De fapt, ela 
aflat toată povestea vieţii ei cam până când a venit 
chelneriţa să întrebe dacă mai vor un rând de Cola. El ar fi 
vrut să spună da, dar nu mai avea niciun ban. 

În drum spre casă, Addie n-a încetat să vorbească în 
continuare. Când au ajuns în faţa ușii ei s-a ridicat pe 
vârfuri, l-a prins cu braţele în jurul gâtului și l-a sărutat. Al 
doilea sărut. Unul cu totul altfel. 

A mers acasă pe jos, ametit, a intrat ușor în casă și s-a 
dus direct la pat, nevrând s-o trezească pe mama. 


XXX 


— Mi-au mărit din nou salariul, a spus Elena 
triumfătoare când Alex a apărut la micul dejun, în 
dimineața următoare. Primesc acum un dolar și jumătate 
pe oră. Am de gând să-i spun lui Dimitri că e timpul să 
contribuim și noi la chirie. 

— Noi? a făcut Alex. Eu nu contribui cu nimic, mama, 
după cum bine știi. Dar situaţia s-ar putea schimba, dacă 
mi-ai permite să câștig ceva în plus, în weekend. 

— Să faci ce? 

— Sunt fel de fel de slujbe ciudate în piaţă, a spus Alex, 
mai ales în weekend. 

— Îţi permit să-ţi cauţi o slujbă dar numai dacă mă 
asiguri că nu se va interfera cu școala. Niciodată nu mi-aș 
ierta dacă nu obţii un loc la Universitatea din New York. 

— Nu l-am anunţat pe tata... 

— Tatăl tău voia să mergi la facultate la fel de mult cât 
vreau și eu, a spus ea ignorând întreruperea. Și, dacă obţii 
o diplomă, cine știe ce mai poţi realiza, mai ales în 
America. 

Alex a decis că nu era momentul pentru încă o ceartă cu 
mama. 


XXX 


Deși a muncit din greu la școală toată săptămâna, Alex 
n-a putut să uite de sâmbătă și de posibilitatea de a 
câștiga mai mulţi bani. 

— Faci tu curat? a întrebat Elena în timp ce-și punea 
haina. Nu vreau să întârzii la serviciu. 

Îndată ce-a terminat de șters vasele, Alex a plecat și el 
la muncă, ușurat de faptul că nu mai trebuia să explice de 
unde avea bani în plus. Pe măsură ce se apropia de 
Players' Square a putut auzi râsetele și strigătele 
jucătorilor de baschet de pe terenurile din apropiere. S-a 
oprit și a privit câteva minute admirându-le îndemânarea. 
Voia fotbal american, ceva diferit la care nu se gândise 
când se ascunsese în lada de lemn. Nu și-a dat seama că în 
fotbalul american nu existau portari. Și-a scos din minte 
lucrul acesta, pe măsură ce cărarea lui traversa porțiunea 
cu iarbă de lângă zona jucătorilor de șah. 

Primul lucru pe care l-a văzut a fost Ivan cu picioarele 
depărtate, cu mâinile în șolduri, într-un pulover neîngrijit, 
cu niște jeanși decoloraţi și cu o eșarfă neagră în jurul 
gâtului. 

— Ai întârziat, a spus el în rusă, încruntându-se la el. 

— Dar e numai un joc, de ce să nu-i lăsăm să aștepte, a 
întrebat Alex. 

— Pentru că nu e un joc, a șuierat Ivan printre dinţi. 
Este afacere. Niciodată nu întârzii când e vorba de afaceri. 
Asta le dă un avantaj adversarilor. 

Fără altă vorbă, s-a dus spre un șir de șase mese cu 
table de șah aliniate una lângă alta, cu câte un scaun 
neocupat în spatele fiecăreia. 

Ivan a bătut din palme și, odată ce-a captat atenţia 
mulțimii, a anunţat cu voce puternică și clară: 

— Acest tânăr vrea să vă provoace pe toţi șase la un joc. 
Unul sau doi dintre adversari s-au arătat interesaţi. Și, ca 
să facă jocul mai interesant, va juca legat la ochi. Eu îi voi 
comunica fiecare mutare pe care o face adversarul și voi 
aștepta indicaţiile lui. 

— Ce rată oferi? a întrebat o voce din mulţime. 

— Trei la unu: Tu pui un dolar și dacă îl baţi, eu îţi dau 
trei. 

Imediat au ieșit în faţă mai mulţi pariori. Ivan a strâns 
banii și a făcut o listă cu numele lor într-un carneţel, apoi a 
oferit câte un scaun celor șase concurenţi. Câteva 
persoane arătau dezamăgite că nu fuseseră selectate și 
una dintre ele a strigat: „Ceva pariuri pe la spate?” 

— Desigur. Aceeași rată: trei la unu. Spune-mi numai ce 
jucător susţii. Alte câteva nume au apărut pe lista lui. 

— Lista este închisă, a anunţat Ivan îndată ce ultima 
persoană a pariat. S-a dus la Alex, care se uita la cele șase 
table de șah, și-a scos eșarfa de la gât, l-a legat la ochi 
făcând un nod strâns la spate. 

— Întoarce-l cu spatele ca să nu vadă tablele, a cerut 
unul neîncrezător. 

Alex s-a întors cu spatele chiar înainte ca Ivan să aibă 
șansa să răspundă. 

— Tu, primul, a spus Ivan, arătând spre un tânăr 
emoţionat așezat la tabla numărul unu. Pion la nebunul 
reginei trei, a spus Ivan în engleză și a așteptat indicaţiile 
lui Alex. 

— Pion la regină trei. 

Ivan a dat din cap spre un bărbat în vârstă care se uita 
în jos, la tabla numărul doi prin niște ochelari cu rame 
groase. 

— Pion la rege trei, a spus el și s-a mutat la tabla a treia, 
imediat ce Alex a răspuns. 

Mulțimea se înghesuia în jurul jucătorilor și studia cu 
atenţie toate cele șase table, șușotind între ei. Tabla 
numărul patru a recunoscut înfrângerea în intervalul a 30 
de minute și, după o altă jumătate de oră, numai o tablă 

era încă în joc. Un ropot de aplauze s-a auzit când regele 
de pe tabla numărul trei a fost culcat la pământ. Ivan i-a 
scos eșarfa de la ochi lui Alex, după care el s-a întors și s-a 
înclinat în faţa mulțimii. 

— Vom avea șansa să ne câștigăm banii înapoi, a 
întrebat unul dintre jucătorii învinși. 

— Desigur, a spus Ivan. Întoarceţi-vă peste câteva ore și 
ca să fie încă și mai interesant, partenerul meu va juca la 
zece table. Alex a încercat să nu lase la vedere neliniștea 
pe care o resimțea. 

— Hai, băiete, a spus Ivan, odată ce mulţimea s-a risipit, 
să mâncăm pizza pe care a promis-o mama ta. 

Când au intrat în pizzeria lui Mario, a fost clar că Elena 
nu se mai ocupa de spălatul vaselor. Stătea la o masă mare 
de lemn, frământând niște aluat proaspăt până a devenit 
neted și pufos. Era așa de îndemânatică la această treabă 
încât producea un nou blat la fiecare 90 de secunde. Un alt 
bucătar a venit să ia comenzile, înainte de a pune peste 
aluat ingredientele alese de clienţi. Apoi aluatul a fost luat 
cu ceva ce pentru Alex semăna cu o lopată de lemn șia 
fost pus într-un cuptor cu lemne care ardeau, de către un 
al treilea bucătar, care l-a scos trei minute mai târziu și l-a 
așezat pe o farfurie pregătită deja. Alex a calculat că 
produceau o pizza fierbinte la fiecare șase minute. Era clar 
că americanilor nu le plăcea să aștepte. 

Elena a zâmbit când a ridicat ochii și l-a zărit pe fiul ei. 

— Acesta este Ivan, a spus Alex. Lucrăm împreună în 
piaţă. 

Elena le-a indicat o masă liberă unde să se așeze. 

— Cât am câștigat? a întrebat Alex, îndată ce s-au 
așezat. 

Ivan a verificat în carneţel. 

— 19 dolari, a șoptit el. 

— Deci îmi datorezi 9 dolari și 50 de cenți, a spus Alex, 
întinzând mâna. 

— Nu te repezi, puștiule. Nu uita că mai avem o 
provocare, mai mare, după-masă, așa că facem socotelile 
la sfârșitul zilei. 

— Dacă vreunul dintre ei e la fel de bun ca cel de la 
masa trei am putea pierde. 

— Ceea ce n-ar fi un lucru rău, a spus Ivan, în timp ce 
chelnerul le punea în faţă câte o pizza și un pahar de Cola. 

— Cum adică? 

— Dacă pierzi un joc, fraierii devin mai interesați. Asta-i 
slăbiciunea celor pasionaţi de jocurile de noroc. Dacă văd 
pe altul câștigând, asta-i convinge că urmează ei la rând să 
câștige, a spus Ivan, înainte de a devora o bucată mare de 
pizza. Amintește-mi să-i mulțumesc mamei tale, a spus el, 
uitându-se la ceasul de la mână. 

Alex a aruncat o privire spre Elena care nu se oprise din 
frământarea aluatului perfect pentru pizza, de când 
sosiseră ei. S-a întrebat cât va mai dura până când ea va fi 
cea care dă ordine. 

— Bun! Hai să ne întoarcem la muncă, a spus Ivan. 


XXX 


Când Alex s-a întors acasă pentru cină, a fost surprins să 
constate că Dimitri nu era așezat la locul lui obișnuit. 

— I s-a oferit o slujbă pe un vas comercial cu destinaţia 
Leningrad, i-a spus Elena. Trebuia să plece la primul flux. 

— Nu te întrebi uneori dacă Dimitri nu e prea bun 
pentru a fi adevărat? 

— Eu îi judec pe oameni după faptele lor, a spus Elena, 
ridicând o sprânceană, și Dimitri nu putea fi mai bun de- 
atât cu noi doi. 

— Accept asta. Dar de ce să fie el atât de interesat de 
doi ruși pe care nu-i cunoaște și care-ar putea fi niște 
criminali? 

— Dar noi nu suntem criminali. 

— El n-avea de unde să știe asta. Sau avea? Și a fost 
oare o coincidenţă că s-a întâlnit și a stat cu noi în prima 
noapte a noastră la bord? 

— Dar e rus și el, ca și noi, a protestat Elena. 

— Nu tocmai, mama. El nu s-a născut în Rusia, ci la New 
York. Și-ţi mai pot spune ceva. Părinţii lui trăiesc. 

Elena s-a întors cu faţa spre Alex. 

— Ce te face să spui asta? 

— Pentru că atunci când te ajută la spălat, își scoate 
uneori ceasul de la mână și pe spatele ceasului sunt 
gravate următoarele cuvinte: Fericiţi pentru cei 30 de ani 
ai tăi, te iubim, mama și tata, datat 2-14-68. Numai cu un 
an în urmă. Așa că probabil... 

— Probabil ar trebui să-ţi amintești că fără ajutorul lui 
Dimitri, n-am avea un acoperiș deasupra capului și tu n-ai 
merge la universitate, a spus ea, pe un ton din ce în ce mai 
înalt. Așa că-ți spun odată pentru totdeauna: încetează să-l 
spionezi pe Dimitri, pentru că altfel ai putea termina ca 
prietenul tău Vladimir, un individ singuratic, bolnav, fără 
moralitate și fără prieteni. 

Alex n-a mai spus nimic pentru ceva timp. Era șocat de 
vorbele mamei lui, și-a plecat capul și și-a cerut iertare, 
spunându-i că nu va mai deschide niciodată acest subiect. 
După ce ea a plecat la serviciu, s-a mai gândit la 
izbucnirea ei. Avea dreptate. Dimitri nu putea face mai 
mult pentru ei, dar ceea ce el nu-i spusese mamei era că se 
temea că Dimitri lucra pentru KGB. 

12 
SASHA 


Londra 


Cu toate că Sasha lucra serios când s-a întors la școală 
în anul terminal, după ce ultimul meci de fotbal a fost 
jucat, și-a pus mănușile de portar în cui și a început un 
regim strict care o impresiona chiar și pe mama lui. 

Se trezea la ora șase în fiecare dimineaţă și, înainte de 
micul dejun, avea deja două ore de învăţat. Alerga la și de 
la școală - era aproape singura mișcare pe care o mai 
făcea - și, în timp ce alţi băieţi erau pe teren bucurându-se 
de jocul de crichet francez, el rămânea în clasă, întorcând 
altă filă, la o altă carte. Odată ce suna clopoţelul și toţi 
ceilalți porniseră spre casă, el rămânea la masa de lucru 
și, cu ajutorul dlui Sutton, mai bifa încă un test dat în 
trecut la examenul Isaac Barrow. În cele din urmă alerga 
spre casă, mânca ceva ușor la cină și mergea în camera lui 
să lucreze în continuare, adormind adesea cu capul pe 
birou. Pe măsură ce se apropia examenul, reușea cumva să 
muncească încă și mai mult, găsind ore cu care nici mama 
lui nu era obișnuită. 

— Examenul se va da în Sala Mare de la Trinity, i-a spus 
directorul. Ar fi bine să călătorești la Cambridge cu o 
noapte înainte, ca să nu te grăbești sub o presiune inutilă. 

— Dar unde să stau? a întrebat Sasha, pentru că nu 
cunosc pe nimeni la Cambridge. 

— Am aranjat eu să dormi la vechiul meu colegiu. 


XXX 


— Poate c-ar trebui să-mi iau o zi liberă și să vin cu tine 
la Cambridge, a sugerat Elena. 

Sasha a reușit s-o facă pe mama să renunţe la această 
idee, dar n-a putut s-o împiedice să-i cumpere un costum 
nou, pe care știa că ea nu și-l permitea. 

— Vreau să arăţi la fel de bine ca și rivalii tăi, a spus ea. 

— Eu sunt interesat să fiu mai inteligent decât rivalii 
mei, și atât, a replicat Alex. 

Ben care tocmai își luase carnetul de șofer, l-a dus pe 
Alex la gara King's Cross, cu mașina. Pe drum, i-a povestit 
despre cea mai recentă iubită a lui. Cuvântul „cea mai 
recentă” l-a făcut să-și dea seama la cât de multe lucruri 
renunţase în ultimul an. 

— Și tata vrea să-mi cumpere un TR-6, dacă intru la 
Cambridge. 

— Ești norocos. 

— Aș renunţa la ea pentru a avea creierul tău, a spus 
Ben, ieșind din Euston Road și parcând pe linia galbenă. 

— Noroc, a spus el și Sasha a sărit jos din mașină. Şi să 
nu te întorci acasă cu o foaie goală. 

Sasha s-a așezat într-un colţ în vagonul ticsit, privind pe 
fereastră peisajul rural pe lângă care gonea uruind trenul, 
nevrând să admită că și-ar fi dorit s-o fi lăsat pe mama să-l 
însoţească. Era prima lui călătorie în afara Londrei, dacă 
nu punea la socoteală meciurile, și devenea mai agitat cu 
fiecare minut ce trecea. 

Elena îi dăduse o bancnotă de o liră să plătească diverse 
cheltuieli, dar, cum era o zi luminoasă și frumoasă când 
trenul a tras în stația Cambridge, a decis să meargă pe jos 
până la Trinity. A învăţat repede să-i întrebe încotro era 
colegiul numai pe trecătorii îmbrăcaţi în robe negre. Se tot 
oprea să admire clădirile pe lângă care trecea, dar când a 
văzut pentru prima oară porţile prin care trecuse cândva 
Henri VIII a fost transportat într-o altă lume, o lume din 
care, și-a dat el seama instantaneu, dorea atât de mult să 
facă parte. Și-a dorit să fi muncit încă și mai mult pentru 
asta. 

Un portar mai în vârstă l-a însoţit să traverseze curtea 
pătrată și în sus pe niște trepte uzate, vechi de secole. 
Când au ajuns sus, ela spus: 

— Aceasta a fost vechea cameră a domnului Quilter, 
domnule Karpenko. Poate veţi fi următorul ei ocupant. 

Sasha a zâmbit în sinea lui. Prima persoană care-i 
spusese „domnule Karpenko”! 

— Cina va fi servită la ora șapte în sufrageria de pe 
cealaltă parte a curţii, a spus hamalul, înainte de a-l lăsa 
într-un mic birou care nu era mai spaţios decât camera lui 
de deasupra restaurantului. Dar, când s-a uitat pe 
fereastra cu menouri, a văzut o lume care părea să nu fi 
tinut seamă de trecerea a aproape patru sute de ani. Putea 
un băiat din Leningrad să ajungă într-un loc ca acesta? S-a 
așezat la pupitru și a trecut încă o dată peste întrebările 
despre care domnul Sutton spusese că s-ar fi putut să fie 
puse la examen. Tocmai începea una nouă când ceasul din 
apropiere a bătut de șapte ori. A alergat în jos pe treptele 
de piatră în curte și s-a alăturat fluxului de tineri care 
vorbeau și râdeau mergând pe marginea exterioară a unei 
pieţe cu iarbă bine îngrijită, pe care nu punea nimeni 
piciorul. 

Când Sasha a ajuns la intrarea în sală, și-a aruncat o 
privire înăuntru și a văzut șiruri de mese lungi pline cu 
mâncăruri și bănci ocupate de studenţi care, evident, se 
simțeau ca acasă. Deodată, temându-se a se alătura unei 
asemenea adunări omogene, s-a întors și a ieșit prin 
porțile colegiului spre zona King's Parade. Nu s-a oprit din 
mers până când n-a văzut o coadă la un magazin de „fast 
food” cu cartofi prăjiţi și pește. 

A luat cina pe o foaie de ziar, conștient că mama n-ar fi 
aprobat așa ceva, ceea ce l-a făcut să zâmbească. Când s- 
au aprins luminile stradale, s-a întors în cămăruţa lui să 
mai repete două-trei posibile întrebări la examen și nu s-a 
urcat în pat până după miezul nopţii. A dormit prost, cu 
întreruperi și a fost îngrozit când s-a trezit și a auzit ceasul 
din curte bătând de opt ori. A fost recunoscător că nu era 

ora nouă. A sărit din pat, s-a spălat, s-a îmbrăcat și a 
alergat tot drumul până la sala de mese. Douăzeci de 
minute mai târziu, era din nou în camera lui. S-a dus la 
toaleta de la capătul culoarului de patru ori în ora 
următoare, dar tot a ajuns în faţa sălii de examen cu 
treizeci de minute mai devreme. In timp ce minutele 
treceau, grupuri de candidaţi se așezau la coadă, unii 
vorbind prea mult, alţii deloc, fiecare arătându-și propriul 
nivel de nervozitate. La 9:45, au apărut doi profesori 
îmbrăcaţi în robe lungi, negre. Mai târziu, Sasha a aflat că 
nu erau profesori, ci tutori, și că titlul de profesor era 
rezervat șefului casei. Așa de multe cuvinte noi de învăţat 
- se întreba dacă nu cumva colegiul avea propriul lui 
dicționar. 

Unul dintre tutori a descuiat ușa și turma dezordonată 
și-a urmat păstorul în sala de examen. 

— Vă veţi găsi numele pe pupitre, a spus el. Sunt în 
ordine alfabetică. Apoi s-a așezat în spatele mesei, în faţa 
sălii. Sasha a găsit KARPENKO la mijlocul celui de-al 
cincilea rând. 

— Colegul meu și cu mine vă vom da acum foile de 
examinare, a spus tutorele. Sunt douăsprezece întrebări 
din care trebuie să răspundeţi la trei. Aveţi la dispoziţie 90 
de minute. Dacă nu puteţi stabili de câte minute aveţi 
nevoie pentru fiecare întrebare, n-ar trebui să vă aflaţi 
aici. O undă de râs nervos a umplut sala. Să nu începeţi 
până nu auziţi fluierul meu sunând. Sasha s-a gândit 
imediat la prima regulă la examen a domnului Sutton: 
persoana care termină prima nu este în mod necesar 
câștigătoarea. 

După ce foaia de examinare a fost pusă cu faţa în jos în 
faţa fiecărui candidat, Sasha a așteptat cu nerăbdare să 
sune fluierul. Un curent ascuţit, pătrunzător i-a produs 
frisoane pe șira spinării când a întors foaia cu faţa-n sus. A 
citit încet cele 12 întrebări, însemnând imediat cinci dintre 
ele. După ce le-a analizat a doua oară, au mai rămas trei. 
Una era asemănătoare unei întrebări pe care o rezolvase 

cu șapte ani în urmă, alta era subiectul lui favorit. Dar 
triumful real era întrebarea 11, care avea acum două bife 
alături, pentru că era una pe care-o rezolvase în noaptea 
trecută. Era vremea pentru a doua regulă a domnului 
Sutton: concentrarea. Sasha a început să scrie. Douăzeci 
de minute mai târziu, a pus creionul jos și a citit răspunsul, 
cu răbdare. Auzea în ureche vocea domnului Quilter: ţine 
minte, să-ți lași timp suficient pentru a verifica 
răspunsurile, așa încât să poţi corecta orice greșeală. A 
făcut câteva corecturi minore, apoi a trecut la problema 
șase. De această dată, douăzeci și cinci de minute, urmate 
de o altă lectură a rezolvării, înainte de a trece la 
problema 11, cu două bife. A scris paragraful final când a 
sunat fluierul și abia a reușit să termine când au fost 
ridicate lucrările. Era conștient că nu-și lăsase timp pentru 
a verifica a doua oară acel răspuns. A tras o înjurătură. 

Odată ce candidaţilor li s-a dat liber, Sasha s-a întors în 
camera lui, și-a făcut bagajul, a coborât și s-a dus direct la 
gară. Nu s-a uitat înapoi, temându-se că n-ar mai intra 
niciodată din nou în colegiu. 

În drum spre Londra, a încercat să se convingă că n-ar fi 
putut face mai bine; când trenul s-a oprit la King's Cross, 
era sigur că n-ar fi putut face nimic mai prost. 

— Cum crezi c-a mers? a întrebat Elena, înainte chiar 
de-a închide ușa în urma lor. 

— Nu se putea mai bine, a spus el, voind s-o liniștească. 
Și i-a înapoiat cei 11 șilingi și șase peni, pe care ea i-a pus 
în geantă. 

Când s-a întors la școală în dimineaţa următoare, 
domnul Sutton era mai interesat să studieze lucrarea de la 
examen decât să afle cum simţea elevul lui că a făcut și cu 
toate că a zâmbit când a văzut bifele, nu i-a spus lui Sasha 
că scăpase o problemă despre teorema pe care o 
rezolvaseră amândoi în detaliu, numai cu câteva zile în 
urmă. 

— Când se vor da rezultatele? a întrebat Sasha. 

— Nu peste mai mult de două săptămâni, a răspuns 
Sutton. Dar, nu uita, ai încă de trecut nivelul A și poate fi 
la fel de important ce faci și la acest examen. 

Lui Sasha nu i-au plăcut cuvintele „și poate fi la fel de 
important”, dar s-a întors la rutina lui slavă. L-a îngrijorat 
faptul că i s-a părut că testele pentru nivelul A erau puţin 
prea ușoare, ca un alergător de maraton la o plimbare de 
șase mile. 

Nu a admis asta în faţa lui Ben, care simţea că este mai 
dur decât orice maraton și nu se mai aștepta să fie 
mândrul câștigător al unui TR-6. 

— Ai putea să te faci șofer de autobuz oricând, a spus 
Sasha. La urma-urmelor, salariul e destul de bun și la fel și 
vacantele. 

— Tu vei avea vacanțe și mai lungi dacă intri la 
Cambridge, a spus Ben, mărturisindu-i şi adevăratele 
sentimente. Apropos, sâmbătă seara dau o petrecere de 
încheiere a examenelor, la mine acasă. Mama și tata sunt 
plecaţi în weekend, așa că vezi să nu cumva să lipsești. 


XXX 


Sasha și-a pus o cămașă albă proaspăt călcată, cravata 
de școală și costumul lui cel nou. Îndată ce-a ajuns acasă 
la Ben, și-a dat seama că a făcut o greșeală groaznică. Dar, 
apoi, a presupus că vor fi numai câţiva colegi de clasă la 
petrecere, care vor bea bere până vor cădea din picioare, 
vor adormi sau le vor face pe-amândouă. 

A descoperit a doua lui greșeală când a intrat în 
vestibulul care era mai mare decât apartamentul lui. Erau 
la fel de multe fete cât și băieţi la petrecere și niciunul 
dintre ei nu era îmbrăcat în uniforma școlară, așa că și-a 
scos cravata și și-a desfăcut nasturii la cămașă, înainte cu 
mult de a ajunge în sufragerie. S-a uitat în jur și a zâmbit, 
nerealizând că toţi păreau să știe cine era el. Dar n-a 
vorbit cu nicio fată decât după ce-a trecut peste o oră și 
fata s-a evaporat aproape la fel de repede cum apăruse. 

— Este de pe altă planetă, a auzit-o Sasha spunându-i lui 
Ben. 

— Mi-aș dori să fiu și eu la fel, a replicat prietenul lui. 
Sasha își dorea să aibă ușurința lui Ben în a vorbi cu o fată 
și s-o facă să se simtă singura femeie din încăpere. S-a 
așezat într-un fotoliu confortabil de unde putea vedea 
scena, ca un spectator care urmărește un joc ale cărui 
reguli nu le cunoaște. 

A îngheţat când a văzut o fată deosebit de atrăgătoare 
îndreptându-se spre el. Cât va dura până se evaporă și ea? 

— Salut, a spus ea. Numele meu este Charlotte 
Dangerfield, dar prietenii îmi spun Charlie. Ea spărsese 
gheaţa, dar el era în continuare îngheţat. Ea a făcut o a 
doua încercare. 

— Sper să merg la Cambridge în septembrie. 

— Să studiezi matematica? a întrebat Sasha, plin de 
speranţă. 

Ea a râs, un râs amabil, urmat de un zâmbet captivant. 

— Nu, sunt istoric de artă. Sau, cel puţin, asta mi-ar 
plăcea să fiu. 

Ce mă mai așteaptă, se gândea Sasha, încercând să nu 
fie prea evident că se uita fix la picioarele ei, în timp ce ea 
se cocoța pe braţul fotoliului. 

— Toată lumea spune că tu vei câștiga bursa Isaak 
Barrow. Și, cum eu nu sunt mai bună la o situaţie limită, 
mi-am încrucișat tot, chiar și degetele de la picioare. 

Sasha era disperat să continue conversaţia, dar cum nu 
vizitase niciodată o galerie de artă în viaţa lui, tot ce-a 
putut spune a fost: „Cine este artistul tău favorit?” 

— Rubens, a răspuns ea, fără ezitare. Mai ales picturile 
timpurii pe care le-a făcut la Antwerp, în care putem fi 
siguri că e singurul responsabil pentru totalitatea 
pânzelor. 

— Vrei să spui că altcineva a pictat pânzele mai târziu? 

— Nu, a spus ea. Dar, odată ce-a devenit faimos și chiar 
și papa voia să-l angajeze, le-a permis elevilor lui mai 
talentaţi să-l ajute. Artistul tău favorit cine este? 

— Al meu? 

— Da. 

— Leonardo da Vinci. Era primul nume care-i venise în 
minte. 

Ea a zâmbit. 

— Destul de surprinzător, ca și tine, el a fost 
matematician. Care dintre picturile lui îţi plac în mod 
special? 

— Mona Lisa, a spus Sasha. Era singura pictură pe care 
o știa. 

— La vară, voi vizita Parisul împreună cu părinţii, a spus 
Charlie, și abia aștept să văd originalul. 

— Originalul? 

— La Luvru. 

Sasha se gândea ce să mai spună în continuare, când ea 
a lunecat de pe braţul fotoliului lângă el, s-a întins și l-a 
sărutat ușor. Niciunul dintre ei n-a spus cine știe ce în ora 
următoare și, deși, în mod clar, Sasha nu era instruit, ea 
nu l-a tratat ca și cum ar fi venit de pe altă planetă. 

Când unii dintre prieteni au început să plece, imediat 
după miezul nopţii, Sasha și-a adunat curajul s-o întrebe: 
„Te pot conduce acasă?” Mama îi spusese că asta face un 
gentleman când îi place cu adevărat o fată. O poți ține de 
mână în timp ce mergeţi, dar când ajungi în fața ușii ei, O 
săruți numai pe obraz și-i spui: „Sper că ne vom mai 
întâlni”, ca să știe că-ți pasă de ea. Dacă lucrurile merg 
bine, îi poți cere numărul de telefon. 

— Îţi mulţumesc, a spus Charlie. 

Când ea a scos din poșetă cheia, el s-a înclinat spre ea, 
cu intenţia de a urma sfatul mamei. Buzele li s-au 
întredeschis și el a crezut că va exploda. 

— Vino să mă iei sâmbătă dimineaţă pe la nouă, a spus 
ea, întorcând cheia în încuietoare. Te voi duce la Galeria 
Naţională și-ţi voi arăta Rubens, a adăugat ea, înainte de a 
dispărea înăuntru. 

În drum spre casă, Sasha era clar pe altă planetă, și, cu 
siguranţă, Newton nu era acolo. 

Charlie a vorbit cel mai mult în timpul călătoriei cu 
metroul de la Fulham Broadway la Trafalgar Square și 
aproape la fel, după ce-au urcat treptele spre Naţional 
Gallery. 

Ceea ce Sasha considerase la început numai o scuză 
pentru a petrece mai mult timp cu Charlie, s-a dovedit a fi 
începutul unei iubiri. A fost curtat de germani, ademenit 
de spanioli, uluit de italieni și încântat de Charlie. 

— Mai sunt și alte galerii în Londra? a întrebat el în timp 
ce coborau scările pentru a merge la porumbeii din 
Trafalgar Square. 

Charlie nu a râs pentru că știa deja că nu va dura mult 
până când Sasha îi va pune întrebări la care ea nu va 
putea răspunde. 

Când au ajuns înapoi la Fulham, Sasha a vrut s-o invite 
la prânz la Moretti's, dar faptul că nu-și permitea a fost 
singurul motiv pentru care au ajuns la o cafenea locală. 
Charlie avea nevoie de ceva mai mult timp înainte de a-i fi 
prezentată mamei lui. 


XXX 


Charlie îi stăpânea încă mintea lui Sasha luni dimineaţa 
când l-a sunat directorul și i-a spus să-și miște fundul, să 
se vadă cu el. 

Expresia „să-și miște fundul” l-a făcut să râdă. Credea 
că-l vor lăsa picioarele în timp ce alerga prin porţile școlii 
și pe coridor spre biroul directorului, ca un boxer ametit în 
faţa ultimei runde. 

Domnul Quilter a răspuns la bătaia în ușă cu obișnuitul 
„Intră!”. Sasha a deschis ușa, dar nu a aflat nimic după 
expresia de pe faţa directorului. A refuzat să se așeze, 
preferând să rămână în picioare, până aude rezultatul. 

— Proxime accessit, a spus Quilter. Multe felicitări! 
Inima lui Sasha a zvâcnit. Nu considera că locul doi 
necesită laude. Ai fost bătut de un băiat de la Școala din 
Manchester care a obţinut 100%, în timp ce tu ai obţinut 
98%. Bineînţeles, a continuat directorul, vei fi dezamăgit și 
e de înţeles. Dar vestea bună este că, după ce iei nivelul A, 
Trinity tot vrea să-ţi ofere o bursă. 

— Dar tocmai aţi spus că sunt al doilea. 

— La matematică, da. Dar nimeni nu a ajuns atât de 
aproape la rusă. 

Primul gând al lui Sasha a fost spre Charlie. 

13 
ALEX 


Brooklyn 


Ivan i-a dat peste 23 de dolari lui Alex și a spus: 

— Încă o zi bună. Nu văd niciun motiv pentru care să nu 
continuăm să mulgem această vacă mult timp de-acum 
înainte. Așa că ne vedem sâmbătă, la unsprezece fix. 

— De ce s-așteptăm până atunci, când am putea face 
bani așa, zilnic? a întrebat Alex. 

— Pentru că atunci ai mulge vaca fără nimic. Și, în orice 
caz, dacă sari peste mai multe ore, va afla mama și asta ar 
pune sfârșit afacerii. 

Alex a îndesat bancnotele în buzunarul din spate al 
jeanșilor, a dat mâna cu partenerul său și a spus: 

— Ne vedem sâmbăta viitoare. 

— Şi încearcă să vii la timp, de data asta, a spus Ivan. 

Alex a început să fluiere în timp ce se îndrepta spre 
piaţă. 

Se simţea ca un milionar - cum îi spusese deja mamei lui 
că va fi la vârsta de 30 de ani. li dădea 10 dolari în fiecare 
sâmbătă seara explicându-i că provin de la slujbele 
suplimentare pe care le avea în piaţă, în weekend. 
Adevărul era că piaţa devenise a doua lui casă și după- 
amiezile, după școală, când Elena era încă la serviciu, 
colinda în jurul tarabelor privindu-i pe comercianți, 
învățând rapid în cine te puteai încrede și mai important, 
în cine nu. Cumpăra întotdeauna fructele și legumele de la 
Bernie Kaufman, care nu înșela niciodată clienţii și nici nu 
le vindea marfă de ieri. 

— Vreau două kg de cartofi, Bernie, fasole agăţătoare și 
vreo două portocale, a spus Alex, verificând lista de 
cumpărături făcută de mama. Oh! Da! Şi o sfeclă. 

— Trei dolari, domnule Rockefeller, a spus Bernie, 
dându-i două pungi de hârtie peste tejghea. Și aș vrea 

numai să-ţi spun Alex, că mă bucur că ești clientul meu și 
că nu am nicio îndoială că vei merge la N.Y.U. 

— De ce m-aș duce oriunde altundeva pentru fructele și 
legumele mele? 

— În viitor, va trebui, pentru că voi renunţa la taraba 
mea, peste vreo două săptămâni. 

— De ce? a întrebat Alex, pentru că el presupunea că 
Bernie era un vânzător permanent în piaţă. 

— Îmi expiră licenţa la sfârșitul lunii și proprietarul cere 
optzeci de dolari pe săptămână, pentru a mi-o înnoi. 

Alex nu putea accepta că prietenul lui va dispărea, peste 
noapte. Erau multe întrebări pe care voia să i le pună lui 
Bernie, dar avea nevoie de timp pentru a cugeta. I-a 
mulțumit și a pornit spre casă. 

A trecut pe lângă magazinul cu reduceri cufundat adânc 
în gânduri, când Addie a deschis ușa și l-a strigat: 

— Vino, Alex, am ceva special pentru tine. 

Când Alex a urmat-o în magazin, ea a luat de pe raft un 
costum aproape nou și a spus: 

— De ce nu încerci ăsta? 

— De unde-l ai? a întrebat Alex, scoțându-și jacheta. 

— De la un client permanent, cuprins mereu de febra 
cumpărăturilor, care adesea ne oferă ceva ce nu mai vrea 
câteva zile mai târziu. 

Alex încerca să-și imagineze cum e să fii așa de bogat. 

— Ăsta din ce-j făcut? a întrebat el, pipăind materialul. 

— Din cașmir. Îţi place? 

— Nu e vorba de plăcut, ci dacă mi-l permit. 

— E al tău, pentru zece dolari, a șoptit ea. 

— Cum așa? 

— Va ieși din magazin așa cum a intrat și șeful meu nici 
măcar nu îl va vedea. 

Alex și-a dat jos jeanșii și și-a pus pantalonii - care 
aveau chiar fermoar - și s-a studiat în oglindă. Bejul n-ar fi 
fost prima lui opţiune, dar tot arăta ca un costum de 100 
de dolari. 

— Exact cum credeam! a spus Addie. Îţi vine perfect. 
Parcă au fost făcuţi pentru tine. 

— Îţi mulţumesc, a spus Alex și i-a dat 10 dolari. 

— Mergem la film și sâmbăta viitoare? a întrebat Addie, 
în timp ce el își punea jeanșii. 

— E John Wayne în True Grit. Abia aștept să-l văd, a 
spus el, împachetând costumul și punându-l într-o sacoșă. 
Nu știu cum să-ți mulţumesc, a adăugat. 

— Mă pot gândi cum, a spus ea în timp ce el ieșea din 
magazin. Mergând spre casă, gândurile lui Alex s-au întors 
spre cum ar fi posibil să poată pune mâna pe 80 de dolari 
pe săptămână pentru a închiria standul lui Bernie. El făcea 
circa 20 dolari la jocurile de șah din weekenduri, dar 
habar n-avea cât putea obţine din retururi. Ştia că mama 
lui nu are acest fel de numerar disponibil, deși tocmai 
primise o altă mărire de salariu. Oare Dimitri care tocmai 
se întorsese din cea mai recentă călătorie, la Moscova, ce- 
ar zice? Cu siguranţă, el trebuia să aibă ceva economii în 
numerar. Își pregătise pledoaria înainte de-a ajunge acasă 
și când a deschis ușa, l-a auzit pe Dimitri cântând fals. S-a 
dus la el în bucătărie și a ascultat prin ce trecuse Dimitri 
în călătoria lui la Moscova. 

— Un oraș fascinant, a spus Dimitri. Piaţa Roșie, 
Kremlinul, mormântul lui Lenin. Ar trebui să vizitaţi, 
cândva, Moscova, Alex. 

— Niciodată, a spus Alex cu fermitate. Nu mă 
interesează mormântul lui Lenin. Acum, eu sunt american 
și voi fi milionar. 

Dimitri nu a părut surprins, căci auzise asta de multe 
ori, înainte. Dar, de această dată, Alex a adăugat ceva care 
chiar l-a luat pe Dimitri prin surprindere: 

— Şi tu ai putea fi partenerul meu, a spus el. 

— Ce înseamnă asta? a spus Dimitri. 

— Cât numerar ai? a întrebat Alex. 

Dimitri n-a răspuns imediat. 

— Cam trei sute de dolari, a spus el în cele din urmă. Nu 
prea ai pe ce să-ţi cheltuiești banii când ești pe mare. 

— Ce-ai zice dacă i-ai investi? 

— În ce? 

— Nu în ce, ci în cine! a spus Alex. A umplut chiuveta cu 
apă caldă și când a terminat de spălat vasele, îi explicase 
deja de ce avea el nevoie de 320 de dolari și de ce mama 
lui trebuia să se trezească la ora patru dimineaţa. 

— Ea ce zice de asta? a fost singurul comentariu al lui 
Dimitri. 

— Nu i-am spus nimic, încă. 


XXX 


În dimineaţa următoare, Alex s-a concentrat cu greu la 
oră, dar nu erau decât vreo șase băieţi care se puteau 
pune cu el, și niciunul n-a remarcat asta, în afara 
profesorului. 

Când a sunat clopoţelul, la ora patru, Alex a ieșit primul 
din clasă și a alergat tot drumul până în piaţă. S-a dus 
direct la standul lui Bernie. După ce și-a recăpătat 
respiraţia, a început să-l atace cu întrebări pe bătrânul 
comerciant, în timp ce acesta îi servea pe clienţi. 

— Dacă închiriez eu prăvălia, ai vrea să continui să 
lucrezi în ea? 

— Eu încerc să scap de morișca asta și tu vei dori să 
măresc viteza, a spus Bernie. 

— Dar aș veni eu în fiecare zi, dimineaţa, n-ar trebui să 
începi să lucrezi decât la ora opt, iar eu voi continua după 
școală. 

Bernie n-a dat niciun răspuns. 

— Te voi plăti cu 40 de dolari pe săptămână, a spus 
Alex, în timp ce Bernie îi dădea unui client o pungă cu 
struguri. 

— Trebuie să mă gândesc, a spus Bernie. Dar, chiar 
dacă aș fi de acord, tu tot vei avea o problemă. 

— Ce problemă? a întrebat Alex. 

— Nu ce, ci cine? Mai există două alte persoane care 
trebuie să fie de-acord cu planul tău. 

— Cine? a întrebat Alex și a continuat: pentru că nu-i voi 
spune mamei decât după ce ești tu de acord. 

— Nu la mama ta mă refeream. 

— Atunci, la cine? 

— Bărbatul care este proprietarul prăvăliei și la cei mai 
mulți proprietari din piaţă. Va trebui să-l convingi pe 
domnul Wolfe că știi ce să faci cu banii, pentru că numai el 
îţi poate oferi licenţa. 

— Unde-l găsesc pe Wolfe ăsta? 

— Biroul lui e pe Ocean Parkway, la numărul 3049. 
Începe lucrul la 6 în fiecare dimineaţă și nu pleacă 
niciodată acasă înainte de opt seara. Şi, te previn, Alex, că 
e un mizerabil. 

— Ne vedem mâine după-amiază, a spus Alex și a pornit 
spre casă. Atunci, prăvălia va fi deja a mea. 

Dimitri i-a făcut cu ochiul când Alex a intrat în bucătărie 
și s-a așezat lângă el la masă. Au flecărit despre orice, 
numai despre ce-l preocupa cu adevărat pe Alex, nu, 
pentru că acesta aștepta cu nerăbdare să plece mama la 
lucru. 

— N-ai mâncat mai nimic, a spus Elena, uitându-se la 
ceasul de la mână. 

— Nu mi-e așa de foame, mama. 

— Lucrezi, diseară? a întrebat ea. Pentru moment, Alex 
a crezut că mama aflase, dar, apoi, și-a dat seama la ce se 
referea. 

— Da, am de scris un eseu despre părinţii fondatori, 
învăţ despre Hamilton și Jefferson și despre cum au ajuns 
ei să scrie Constituţia. 

— Pare interesant. Poate-l voi citi și eu, când mă întorc 
diseară, a spus Elena, punându-și haina. 

— Mama ta nu e proastă, a spus Dimitri, când a auzit 
închizându-se ușa din faţă. Dacă află că te interesează mai 
mult Rockefeller și Ford decât Hamilton și Jefferson, vei 
avea probleme reale. 

— Așa că mai bine să nu afle! 

XXX 


În drum spre Ocean Parkway, Alex repeta ce avea să-i 
spună domnului Wolfe, încercând, în același timp, să-și 
imagineze răspunsurile acestuia. Era îmbrăcat cu 
costumul cel nou și spera că arăta ca cineva care-și 
permitea să cheltuiască 80 de dolari pe săptămână. Era 
așa de preocupat că a trecut de numărul 3049 și a trebuit 
să se întoarcă. Când a ajuns la ușa biroului domnului 
Wolfe, a tras adânc aer în piept și a pășit cu siguranță 
înăuntru, unde a găsit o femeie de vârstă mijlocie, 
îngrijită, așezată în spatele unui birou. Nu și-a putut 
ascunde surpriza când a văzut intrând un tânăr. 

— Vreau să-l văd pe domnul Wolfe, a spus Alex, înainte 
ca ea să apuce să vorbească. 

— Aveţi întâlnire? 

— Nu, dar va dori să mă primească. 

— Cum te cheamă? 

— Alex Karpenko. 

— Să văd dacă e înăuntru. Femeia s-a ridicat de la biroul 
ei și a intrat în camera următoare. 

— Bineînţeles că e înăuntru, a mormăit Alex, altfel mi-ai 
fi spus că nu e. A început să dea ocol cămăruţei ca un tigru 
în cușcă așteptând să se întoarcă stăpânul ringului. În cele 
din urmă ușa s-a deschis și secretara s-a întors. 

— ţi poate acorda 10 minute, domnule Karpenko, a spus 
ea. Prima persoană care i se adresa cu domnule Karpenko 
- oare era semn bun? Dar nu mai mult de atât, a adăugat 
ea ferm, dându-se la o parte pentru a-i permite lui să intre. 

Alex și-a îndreptat cravata și a pășit hotărât în biroul 
domnului Wolfe, sperând să arate mai mare ca vârstă. 
Proprietarul l-a privit din spatele biroului supraîncărcat. 

— Cu ce-ţi pot fi de folos? a întrebat el, în timp ce un 
trabuc pe jumătate consumat se mișca în sus și-n jos în 
gura lui. Wolfe era îmbrăcat cu un costum din trei piese de 
culoare verde-oliv și cămașă maro deschisă la gât. Cele 
câteva fire de păr fuseseră pieptănate peste cap, în 

încercarea de a-i ascunde chelia, și surplusul de fire de pe 
barbă arăta că rar își părăsea biroul pentru altceva decât 
pentru a mânca. 

— Vreau să preiau taraba lui Bernie Kaufman, când îi 
expiră licenţa. 

— Şi de unde vei avea atâţia bani? a întrebat Wolfe. 
Magazinele mele nu sunt ieftine. 

— Partenerul meu mă va susţine cu bani, dacă ne 
înţelegem la preț. 

— Am stabilit deja preţul, a spus Wolfe. Așa că vom 
discuta numai dacă ţi-l permiţi tu. 

— Pentru ce perioadă e acordată licența? a întrebat 
Alex, încercând să recapete poziţia de a avea el inițiativa. 

— Pe cinci ani. Şi contractul va trebui semnat de cineva 
care nu e minor. 

— Două sute cincizeci de dolari pe lună, cash, înainte, a 
spus Alex și afacerea ea ta. 

— Trei sute douăzeci pe lună, puștiule. Trabucul 
mișcător nu părăsea deloc gura lui Wolfe. Și numai când 
văd banii. 

Alex știa că nu-și permite și-ar fi trebuit să plece, dar ca 
un jucător nechibzuit, tot credea că se va descurca cu 
banii cumva, așa că a aprobat dând din cap. Wolfe și-a 
scos trabucul din gură, a deschis un sertar de la birou și a 
scos un formular de contract pe care i l-a dat lui Alex. 

— Citește-l cu atenţie, înainte de a-l semna, puștiule, 
pentru că niciun avocat șmecher n-a reușit să-l anuleze și 
vei vedea că toate clauzele de penalităţi sunt în favoarea 
mea. 

Trabucul s-a întors în gura lui Wolfe. Atras adânc din el, 
a scos un nor de fum șia spus: 

— Ai grijă să fii aici mâine-dimineaţă, cu banii în mână, 
puștiule. N-aș vrea să întârzii la școală. 

Dacă acesta ar fi fost un film cu gangsteri, James 
Cagney l-ar fi umplut pe Wolfe cu plumbi și ar fi pus 
stăpânire pe imperiul lui. Dar, în lumea reală, Alex a ieșit 
pe nesimţite din birou și s-a îndreptat încet spre casă, 

întrebându-se de unde va face rost de a doua rată lunară, 
dacă dugheana nu va produce destul profit. 

Cu toate că Dimitri îi dăduse deja 320 de dolari pentru 
prima rată, Alex avea totuși nevoie de acordul mamei, și el 
știa exact ce-i va cere ea în schimb. Era, de asemenea 
conștient că, în ultimul timp, nu-și mai văzuse serios de 
școală și că o cam lăsase deoparte în ultimele câteva luni, 
cu toate că reușise să rămână încă printre primii șase din 
clasă. Dar, în timp ce mai multe după-amiezi le petrecea 
cu Bernie învățând comerț și în fiecare weekend încerca să 
câștige niște bani în plus cu Ivan, pentru a supravieţui, nu 
a fost surprins când, după vreo două săptămâni, dirigintele 
l-a chemat să discute o problemă personală. 

— Mai vrei să reușești la NYU, Karpenko? l-a întrebat 
dirigintele chiar înainte ca el să se așeze. 

Alex voia să spună: Nu, plănuiesc să construiesc un 
imperiu care va rivaliza cu Sears, așa că nu voi avea timp 
să merg la universitate, dar a răspuns simplu: 

— Da, sir. 

Alex îi promisese mamei că va lucra mai serios la școală 
și se va asigura că va obţine notele de care avea nevoie 
pentru a intra la universitate. 

— Atunci trebuie să acorzi mai mult timp școlii, a spus 
dirigintele pentru că efortul din ultima vreme n-a 
impresionat și nu trebuie să-ți amintesc că examenul la 
facultate este în mai puţin de șase luni. 

— Voi munci mai serios, a spus Alex. 

Dirigintele n-a părut convins, dar a dat din cap, 
indicându-i că putea să plece. 

— Vă mulțumesc, sir, a spus Alex. Odată ce-a ieșit din 
biroul dirigintelui, nu s-a oprit din alergat până la Players’ 
Square. Şi-a dat seama că întârziase câteva minute când l- 
a văzut pe Ivan mergând încoace și-n colo uitându-se la 
ceas. Doisprezece pariori se așezaseră deja în faţa tablelor 
de șah, așteptând cu nerăbdare prima mutare. 

— Ce scuză mai ai, de data asta? a întrebat Ivan. 

XXX 


De câte ori un vapor ales de Dimitri acosta la Leningrad, 
el se ducea direct la cârciuma de lângă doc unde putea fi 
găsit, în cele mai multe seri, Kolea. 

Odată făcut contactul vizual, Dimitri pleca și se ducea la 
stația Moskovski din cealaltă parte a orașului. Cumpăra un 
bilet la un tren local, apoi mergea în sala de așteptare 
dintre peroanele 16 și 17. Când apărea Kolea, el deja 
ocupase un loc într-un colţ, departe de fereastră și de 
vreun ochi-spion. In sala de așteptare, puţini oameni, alţii 
decât vagabonzii obișnuiți, așteptau mai mult de 15 
minute, timp în care ei se vor fi despărțit deja. 

De asemenea, Kolea și Dimitri se limitau la 15 minute, 
pentru cazul în care un portar atent sau, mai rău, vreun 
ofițer KGB liber - de fapt aceștia nu erau aproape 
niciodată liberi - i-ar putea identifica și ar putea deveni 
suspicioși. Regulile fuseseră stabilite la prima lor întâlnire. 
Amândoi aveau pregătite întrebările și, adesea, și mai 
multe răspunsuri. De această dată, Dimitri știa că Kolea va 
fi disperat să afle cum se descurcau sora și nepotul lui, în 
Lumea Nouă. 

Imediat ce-a sosit Kolea, s-a așezat lângă Dimitri și și-a 
deschis ziarul. Niciodată nu-și strângeau mâna, se limitau 
la un mic schimb de cuvinte și nu se încurcau în 
plezanterii. 

— Elena lucrează la o pizzerie numită Mario's, a spus 
Dimitri. A fost promovată deja de trei ori și acum este 
adjuncta șefului. Chiar și Mario devine interesat. Singura 
problemă este că ea crede c-a început să se îngrașe. Se 
pare că niciodată nu-și făcea asemenea probleme, nici 
măcar când lucra la clubul ofițerilor. 

— Există vreun bărbat în viaţa ei? 

— Altul în afară Alex, n-am cunoștință să existe. 

— Alex? 

— Alexander. Însistă acum, să i se spună Alex. E mai 
„cool”, m-a asigurat el. 

— Și cum merge cu școala? 

— Destul de bine, dar nu așa de bine cum ar putea. I s-a 
oferit deja un loc la Universitatea New York, din toamnă, 
pentru studii economice. Dar, dacă ar avea de ales, ar 
renunţa la colegiu și ar începe să lucreze, imediat. Se vede 
ca următorul Nelson Rockefeller. 

— Rockefeller? 

— Este un miliardar american - au chiar o clădire care 
se numește așa, a spus Dimitri. 

Kolea a zâmbit și a dat pagina la ziarul din mâna lui. 

— Dar eu știu că Elena încă vrea ca băiatul să meargă la 
colegiu, și, apoi, să aibă ceea ce numește ea o slujbă 
adevărată. 

— Nicio îndoială în legătură cu asta, dar el e al naibii de 
hotărât să devină milionar. Chiar mi-a spus să investesc 
320 de dolari în ultima lui tentativă. 

— Ştie de ce nu-ţi permiţi să investești? 

— Nu, i-am spus numai că nu sunt plătit prea mult cât 
sunt pe mare. 

— Va afla el. E numai o chestiune de timp. Dar trebuie 
să admit că și eu aș investi în băiat, dac-aș avea bani, a 
spus Kolea. Are încrederea în sine a tatălui și simţul 
practic al mamei. Rockefeller ăsta, cine-o fi el, ar face mai 
bine să se păzească. 

Dimitri a râs. 

— Te voi informa ce se întâmplă cu investiţia mea. 

— Abia aştept, a spus Kolea. Transmite-le toată 
dragostea mea. 

— Bineînţeles. Și ai ceva ce vrei să le spun prietenilor 
mei? 

— Da, am reușit, în sfârșit, să câștigăm bătălia și să 
înființăm o uniune comercială independentă la docuri. Se 
pare c-aș putea să fiu ales primul ei conducător. 

— Felicitări. 

— Nu încă. Mai sunt câteva probleme de depășit, și nu 
la urmă, Polyakov, care are propriul lui candidat pentru 

această poziţie. Un membru de partid bine plătit care-i va 
raporta lui direct. 

— Deci, în ciuda faptului că el a fost la docuri când au 
fugit Elena și Andrei, a reușit cumva să-și păstreze slujba? 

— De fapt, a transformat toată nenorocirea într-un 
avantaj pentru el, a spus Kolea. I-a spus comandantului că 
nu s-a dus la finala cupei pentru că avea informaţii că 
cineva va încerca să evadeze. 

— Atunci de ce nu i-a arestat pe amândoi? 

— A spus că era singur când l-au luat prin surprindere 
vreo duzină de bărbaţi, și că, dacă n-ar fi fost el, ar fi fugit 
chiar mai mulți dizidenți. 

— Şi asta a fost suficient ca să-și păstreze slujba? 

— Aproximativ. Dar nu văd să mai fie promovat 
vreodată, în viitorul apropiat. 

— A încercat să arunce asupra ta? 

— Nu, nu putea. Eu eram la stadion și urmăream repriza 
a doua a meciului. M-am tras spre tribuna de nord, în ora 
următoare, așa că atunci când s-a dat fluierul final, peste o 
mie de colegi de muncă puteau confirma că mă văzuseră, 
așa că eram în afara discuţiei. 

— Ce ușurare! 

— Nu tocmai, a spus Kolea. Polyakov a rămas neconvins, 
ceea ce este un alt motiv pentru care este așa de hotărât 
să mă împiedice să devin conducătorul noii uniuni 
comerciale. 

— Şi cine a câștigat? 

— Ce să câștige? 

— Finala cupei. Alex m-a pus să aflu. 

— Am bătut Moscova cu 2-1, în ciuda arbitrului care era 
ofițer KGB. 

Dimitri a râs. 

— Mai vrei să le spun ceva? a întrebat el, conștient fiind 
că timpul avut la dispoziţie se sfârșește. 

— Da, a spus Kolea, întorcând încă o filă a ziarului. 
Alexander ar putea fi interesat să știe că vechiul lui 
prieten din școală Vladimir, a fost ales în comitetul 

Komsomol al universităţii. Să nu fie surprins dacă va fi 
președinte când ne vom întâlni noi, din nou. 

— Un ultim lucru, a spus Dimitri. Elena vrea să știe și ea 
dacă în situaţia în care reușesc să obţin o viză pentru tine, 
te-ai gândi să vii la New York să trăiești împreună cu ei. 

— Îţi mulţumesc pentru amabilitate, dar Polyakov se va 
asigura să nu primesc niciodată o viză. Poate ai putea 
încerca să-i explici iubitei mele surori că am încă de făcut 
lucruri importante aici. 

A împăturit ziarul, a făcut semn că nu mai are nimic de 
spus, exact când trenul a tras la peronul 17 și s-a oprit 
scrâșnind. 

Dimitri s-a ridicat de la locul lui, s-a amestecat printre 
pasagerii care se împingeau pe peronul aglomerat și a 
început să parcurgă pe jos lungul drum înapoi spre docuri, 
făcând câte un ocol din când în când pentru a fi sigur că 
nu-l urmărește nimeni. Nu se putea abţine să nu se 
îngrijoreze pentru Kolea și riscurile pe care acesta voia să 
și le asume din ură pentru regimul comunist. Spre 
deosebire de cele mai multe alte contacte ale lui Dimitri, 
Kolea nu-i ceruse niciodată bani. Unii bărbaţi nu pot fi 
cumpăraţi. 

14 
SASHA 


Universitatea din Cambridge 


După ce Sasha a trecut prin lucrare și a făcut câteva 
corecturi, s-a uitat la ceas, și-a pus în grabă roba lungă, 
neagră de student, a coborât în fugă scările și a traversat 
curtea. A luat-o în sus pe altă scară și s-a oprit la etajul al 
treilea, chiar când s-a auzit prima din cele 10 bătăi ale 
orologiului. Se putea să fi întârziat un minut la domnul 
Streator care începea pregătirea cum bătea orologiul cel 
mare din curte și-o încheia când bătea din nou, o oră mai 
târziu. Sasha și-a ţinut respiraţia, a bătut la ușă și a intrat 
la a 10-a bătaie, găsindu-i pe ceilalți doi studenţi așezați în 
fața focului și bucurându-se de niște crutoane rumenite. 

— Bună dimineaţa, domnule Streator, a spus Sasha, 
înmânându-i eseul. 

— Bună dimineaţa, Karpenko, a spus Streator, în rusă. 
Ai rămas fără crutoane, dar asta este, punctualitatea nu 
pare a fi unul din punctele tale tari. Totuși, îţi ofer o 
ceașcă cu ceai. 

— Vă mulțumesc, sir. 

Streator a turnat ceai într-o a patra ceașcă, înainte de a 
începe. 

— Astăzi, vreau să analizăm relaţia dintre Lemn și 
Stalin. Lenin nu numai că nu avea niciun respect pentru 
Stalin, îl și dispreţuia pe faţă. Totuși, a acceptat că dacă 
era ca revoluţia să fie un succes, avea nevoie de bani 
pentru a fi sigur că oponenții lui politici erau îndepărtați 
într-un fel sau altul. A acceptat un tânăr gangster din 
Georgia care era fericit să îndeplinească ambele sarcini. 
Acesta devaliza bănci și nu se gândea a doua oară dacă era 
să omoare pe cineva care-i stătea în cale, inclusiv 
spectatori nevinovați. 

Sasha lua notițe în timp ce dr. Streator își continua 
discursul. N-a durat mult până și-a dat seama ce puţină 
istorie a Rusiei știa și că profesorii lui din Leningrad 
învăţaseră papagalicește cuvinte dintr-o carte cenzurată 
de KGB într-o încercare flagrantă de a mistifica istoria. 

— Pe mine mă interesează numai faptele dovedite, a 
spus Streator, clare, demne de încredere, pentru a le pune 
în evidenţă, nu simpla propagandă, repetată la nesfârșit 
până când credulii au acceptat-o ca adevăr. Stalin, de 
exemplu, a fost în stare să convingă o naţiune întreagă că 
el a fost în Moscova, în 1941, venind de pe front, în 
momentul în care armata germană era la douăzeci de mile 
de oraș. Când, de fapt, este de departe mai aproape de 
adevăr faptul că el a fugit la Kuybyshev și s-a întors în 
Moscova numai după ce s-au retras germanii. De ce spun 
„de departe mai aproape de adevăr”? Pentru că nu am 
probe irefutabile și, pentru un istoric, rata de 90% nu ar 
trebui să fie de-ajuns. 

Lui Sasha îi plăceau tutorialele de două ori pe 
săptămână și niciodată nu scăpa o conferință deși Ben 
Goldsmith tot încerca să-l convingă că exista viaţă și 
dincolo de studiul academic. De curând, Ben se alăturase 
Uniunii și începuse să-l intereseze politica și, după multe 
eschivări, Sasha acceptase să participe la următoarea 
dezbatere, alături de el. Rareori se aventura Sasha dincolo 
de zidurile Colegiului Trinity și numai dacă era vorba să 
petreacă timpul cu Charlie, în Newnham. Dar, atunci, 
doctorul Streator a spus clar, la primul tutorial, că toţi trei 
erau așteptați să primească premiul întâi. Nimic altceva nu 
era de acceptat. In timp ce alţii excelau pe terenul de 
sport, Streator considera de datoria lui să antreneze 
mintea studenţilor săi, nu mușchii lor. Totuși, Sasha a 
simţit că o excursie la Uniune nu putea face rău cu nimic. 

Ora s-a scurs foarte repede și când ceasul a bătut din 
nou, Sasha și-a închis caietul și și-a strâns foile fără 
tragere de inimă. Era pe punctul să plece când Streator a 
spus: 

— Poţi să-mi acorzi un minut, Karpenko? 

— Bineînţeles, sir. 

— Mă întreb dacă ai ceva planificat pentru diseară? 

— Voiam să merg la Uniune. 

— Această casă nu va lupta pentru regină și ţara. 

— Da, sir. Veţi fi acolo? 

— Nu, eu m-am săturat de război, a spus Streator, fără 
altă explicaţie. Dar, când ai o seară liberă, poate facem un 
joc de șah, după cină; la șah regii, reginele și cavalerii nu 
sunt ţinuţi în închisoare, executaţi sau asasinați, ci se 
mișca simplu pe o tablă, uneori fiind îndepărtați de pe ea. 
Sasha a zâmbit. Dar trebuie să te previn, Karpenko, că mai 
am un motiv. Sunt profesorul însărcinat să mă ocup de 
echipa de șah a universităţii și vreau să aflu dacă ești 
destul de bun pentru a fi selectat pentru un meci împotriva 
Oxfordului. 


XXX 


— Te-ai culcat cu ea? 

— Ben, ești cel mai crud individ pe care l-am cunoscut. 

— Asta pentru că ai dus o viaţă așa de searbădă. Acum, 
răspunde-mi la întrebare: Te-ai culcat cu ea? 

— Nu. Cinstit nici nu știu prea bine ce simte ea pentru 
mine. 

— Cum poţi fi atât de inteligent și atât de prost în 
același timp, Sasha? Charlie te adoră și tu ești singura 
persoana care nu-și dă seama de lucrul acesta. 

— Totuși, nu e așa de ușor, a spus Sasha, pentru că la 
Newnham nu permite să primești un bărbat în camera ta 
după ora șase și, chiar atunci, dacă rețin bine 
reglementările, el trebuie să-și ţină amândouă picioarele 
pe podea, tot timpul. 

— Ce-ţi spun acum poate fi o surpriză pentru tine, 
Sasha, dar se știe că oamenii fac sex și înainte de ora șase 
și chiar ţinându-și ambele picioare pe podea. Sasha încă 

nu părea lămurit. Dar nu pentru asta am vrut eu să mă văd 
cu tine. Mai vii la dezbaterea de joi seara? 

— Această casă nu se luptă pentru regină și ţară, a spus 
Sasha. Da, cu toate că este o idee așa de ridicolă, care 
presupun, va fi înfrântă umilitor. 

— Eu n-aș fi așa de sigur de lucrul acesta. Există o 
mulțime teribilă de bolșevici împrejur care ar fi fericiţi să 
susţină ideea ca regina să locuiască într-o casă din fonduri 
publice. Dar mai există un alt motiv, pentru care vreau să 
vii. Astfel, o vei întâlni pe cea mai recentă iubită a mea. 

— Te-ai culcat cu ea? a întrebat Sasha, zâmbind 
mânzește. 

— Nu, dar nu va mai dura mult, pentru că știu că e 
moartă după mine. 

— Ben, a spus Sasha cu dezgust - engleza este limba lui 
Keats, Shelley și Shakespeare, în cazul în care n-ai 
remarcat. 

— E clar că n-ai citit Harold Robbins. 

— Nu, n-am citit, a spus Sasha, oftând exagerat. Totuși, 
chiar dacă numai pentru a o întâlni pe nefericita doamnă 
care, așa cum ai spus tu foarte elegant, este nebună după 
tine, voi veni. 

— De fapt, este și foarte inteligentă. 

— Nu poate fi chiar așa de inteligentă, Ben. Ia, 
gândește-te. 

— Şi este singura femeie din Comitetul Uniunii, a spus 
Ben, ignorând ironia. 

— Înseamnă că e din altă ligă. 

— Nu există nicio ligă, odată ce le aduci în patul tău. 

— Ben, ești obsedat. 

— De ce n-o inviți și pe Charlie și să luăm cina 
împreună, după aceea? 

— Bine, mă predau. Acum, haide! Peste o ora am un 
tutorial și trebuie să mai trec o dată prin eseul meu. 

— Eu nici măcar nu mi l-am scris. 

— Nu mi-am dat seama că scrisul este indispensabil 
pentru oricine studiază zona economică. 

Era prima vizită a lui Sasha la Uniune, dar de îndată ce 
au intrat în camera de dezbateri, a fost clar că Ben avea 
deja o fixație. A ocupat două locuri pe o bancă din faţa 
încăperii și, imediat s-a alăturat în discuţia zgomotoasa 
venind dinspre băncile din jur. S-a oprit numai când ofiţerii 
Uniunii au intrat și s-au așezat pe cele trei scaune cu 
spătar înalt de pe platforma ridicată în faţa sălii. 

— Cel din centru este Carey, i-a șopitit Ben. El este 
președintele actual al Uniunii. Într-o zi, voi sta și eu pe 
scaunul acela. Sasha a zâmbit în timp ce Carey s-a ridicat 
și a spus: 

— Îl voi ruga, acum, pe vicepreședinte să citească 
minuta ultimei adunări. 

În timp ce Chris Smith a citit minuta, Sasha s-a uitat 
prin sala plină și la galerie, care era plină cu studenţi 
nerăbdători care se aplecau peste balustradă, așteptând să 
înceapă dezbaterea. După ce minuta a fost citită și 
vicepreședintele s-a așezat, s-a ridicat din nou 
președintele. 

— Doamnelor și domnilor, îl voi ruga acum pe Rt. Hon. 
Mr. Anthony Wedgwood Benn, MP, să propună moţiunea 
că această casă nu luptă pentru regină și ţară. 

În timp ce domnul Benn se ridica de la locul sau a fost 
întâmpinat cu urale entuziaste, puternice. Sasha a putut 
constata, privind sala, că acesta părea să fie susţinut de 
majoritatea studenţilor prezenţi. 

— Domnule președinte, sunt încântat că m-aţi invitat sa 
propun moţiunea, a început Benn. Nu numai pentru că 
știm cu toţii că Marea Britanie nu este o democraţie. Cum 
ar putea susţine cineva că este o democraţie când șeful 
statului nici măcar n-a fost ales. Cum putem considera noi 
că sunt egali conform legii concetăţenii noștri bărbaţi și 
femei când a doua noastră cameră este dominată de șapte 
sute de pairi ereditari dintre care cei mai mulţi n-au lucrat 

o zi în viaţa lor și a căror unică contribuţie este să se ridice 
și să voteze ori de câte ori dreptul lor din naștere este 
amenințat? Totuși, aceștia sunt oamenii care pot decide 
dacă voi trebuie să mergeţi la război cu cine consideră ei 
că le sunt dușmani. 

Discursul lui Benn era adesea întrerupt de strigăte de 
„Bravo! Bravo!” și „Rușine!”, cu entuziasm egal și deși 
Sasha nu era de acord cu niciun cuvânt din ce spunea, era 
neîndoios că domnul Benn captase atenţia întregii adunări 
Când și-a reluat locul încăperea a răsunat de urale și 
strigate încă și mai puternice de „Rușine!”, decât până 
atunci. 

Amiralul sir Hugh Munro, un membru conservator al 
Parlamentului, s-a ridicat să se exprime împotriva 
moțiunii. Galantul gentleman a subliniat că dacă Marea 
Britanie n-ar fi luptat pentru rege și ţară în al Doilea 
Război Mondial, cel care ar sta pe tronul de la 
Buckingham Palace ar fi Adolf Hitler și nu regina 
Elisabetha II, această afirmaţie a fost întâmpinată cu 
valuri de „Bravo!” din acea parte a auditoriului care 
rămăsese tăcută în timpul discursului lui Benn. Îndată ce 
amiralul a luat loc, au mai luat cuvântul cu aceeași 
pasiune, alţi doi gentlemeni, dar lui Sasha i s-a părut că 
cei în favoarea moţiunii erau învingătorii zilei. 

Ascultase cu atenţie toate cuvântările, totuși uimit că 
puteau fi exprimate deschis opinii atât de diferite, fără 
teama de repercusiuni. La Leningrad, ar fi fost arestaţi 
până acum jumătate dintre studenţi și cel puţin doi dintre 
vorbitori ar fi fost trimiși la închisoare, dacă nu cumva 
chiar împușcați. 

Președintele s-a ridicat încă o dată de pe scaun și i-a 
invitat pe membri să vorbească de pe scenă, înainte de a 
se trece la vot. 

— Numai două minute! a spus el cu fermitate. 

Unul după altul, studenţii au declarat, unii că nu vor 
lupta niciodată pentru regină și ţară, alţii, că vor muri pe 
câmpul de bătaie decât să fie supușii unei conduceri 

străine. Abia după cuvântarea domnului Tariq Ali, un fost 
președinte al Uniunii Oxford, Sasha a simțit că nu se mai 
poate stăpâni. Fără să gândească a sărit în sus când 
președintele a chemat următorul vorbitor și a fost șocat 
când domnul Carey a arătat în direcţia lui. 

Sasha regreta deja decizia lui, în timp ce se îndrepta 
fără grabă spre partea din faţă a sălii. Casa a tăcut, 
nesigură cu privire la partea pe care o va sprijini el. Sasha 
s-a prins cu mâinile de pupitru pentru a-și potoli tremurul. 

— Doamnelor și domnilor, a început Sasha aproape în 
șoaptă. Numele meu e Sasha Karpenko. M-am născut la 
Leningrad, unde am petrecut 16 ani din viaţă, până când 
comuniștii mi-au ucis tatăl. Pentru prima oară, liniștea s-a 
coborât asupra adunării și toţi ochii erau aţintiți asupra lui 
Sasha. Crima lui, a continuat Sasha, a fost că a vrut sa 
organizeze o uniune comercială în care colegii lui 
muncitori la docuri să se poată bucura de drepturi pe care 
voi, în Marea Britanie, le aveţi garantate. Acesta este unul 
din privilegiile vieţii în democraţie. Așa cum ne amintește 
Winston Churchill, Democrația este cea mai proastă formă 
de guvernământ, cu excepția tuturor celorlalte forme. 
Refuz să-mi cer iertare pentru că nu m-am născut în ţara 
aceasta dar sunt recunoscător că am scăpat din tirania 
comunismului, și mi se permite să particip la această 
dezbatere, o dezbatere care, în Rusia, n-ar putea avea loc 
niciodată! Pentru că dacă ar avea loc, domnul Wedgwood 
Benn ar fi împușcat și domnul Tariq Ali ar fi trimis la 
minele de sare din Siberia. 

S-au auzit câteva strigăte de „Bravo! Bravo! Bună idee” 
urmate de un râs aspru. Sasha a așteptat să se facă din 
nou liniște, apoi a continuat: 

— Puteţi să râdeţi, dar dacă am fi în Uniunea Sovietică, 
toţi cei care au vorbit în favoarea moţiunii astă-seară ar fi 
fost arestaţi, și toţi studenţii care au participat la 
dezbatere ar fi fost exmatriculaţi și trimiși sa lucreze la 
docuri. Știu asta, pentru că este ce mi s-a întâmplat mie. 
Sasha nu-și dădea seama ce efect aveau cuvintele lui 

asupra colegilor. Mama și cu mine am putut fugi din statul 
totalitar și am fost destul de norocoși să ajungem în 
Anglia, unde am fost primiţi ca refugiaţi! Dar trebuie să vă 
spun că mâine m-aș întoarce în Uniunea Sovietică să lupt 
împotriva regimului despotic și mi-aş da viața dacă aș 
crede că există cea mai mică șansă de a fi îndepărtați 
comuniștii și înlocuiți de un stat democratic în care să 
voteze fiecare dintre compatrioţii mei. 

Uralele care-au urmat i-au permis lui Sasha să-și adune 
gândurile. Numai când s-a făcut total liniște, a continuat: 

— A fost amuzant să dezbatem această moţiune, fără 
teamă sau favoruri, să dai un vot și, apoi, să ţi se permită 
să te alături prietenilor tăi, la un bar. Dar, dac-aș fi ţinut 
această intervenţie în ţara mea aș fi sfârșit după gratii și 
mi-aș fi petrecut mulţi ani, poate tot restul vieţii, într-un 
lagăr de muncă. Vă implor să respingeţi această moţiune 
pentru că a o sprijini ar însemna numai să oferiţi suport 
acelor despoţi răi din lume care consideră dictatura un 
sistem mai bun decât democraţia, cel puţin atâta timp cât 
dictatorii sunt ei. Să trimitem un mesaj din această casă, 
în aceasta seară, că am prefera să murim apărându-ne ţara 
și valorile ei decât să fim supuși ai tiraniei. 

În timp ce mergea spre locul său, toată adunarea s-a 
ridicat să-l cunoască. A fost impresionat să-l vadă pe 
domnul Wedgwood Benn și pe domnul Ali în picioare, 
dirijând ovaţiile. Când s-au liniștit, în sfârșit, toţi, 
președintele s-a ridicat din nou și a invitat adunarea să se 
împartă în două și să voteze. 

Douăzeci de minute mai târziu, vicepreședintele s-a 
ridicat de la locul lui și a declarat, că moţiunea a fost 
respinsă cu 312 voturi, contra a 297. Sasha a fost imediat 
înconjurat de o grămadă de studenţi care-l felicitau și 
voiau să-i strângă mâna, în timp ce Benn dădea înapoi și 
refuza triumful lui. Un membru al comitetului a venit și i-a 
spus la ureche: 

— Președintele întreabă dacă tu și prietenul tău n-aţi 
vrea să veniţi la un pahar în sala comitetului. 

— Desigur, a spus Ben, care l-a condus pe Sasha afară 
din sală și pe niște scări largi în sus pentru a participa la 
petrecerea prezidenţială. 

Prima persoană care a venit și l-a felicitat a fost domnul 
Wedgwood Benn. 

— O contribuţie magnifică, a spus el. Nu pot decât să 
sper că te vei gândi la o carieră în politică. Ai mult de 
oferit. 

— Dar s-ar putea să nu fiu de partea dumneavoastră, în 
cameră, sir, a spus Sasha. 

— Atunci, te voi considera un adversar valoros, sir. 

Sasha era pe punctul să răspundă când li s-a alăturat o 
tânără care voia și ea să-l felicite. 

— Ea e Fiona, a spus Ben. Una din femeile din Comitetul 
Uniunii. Sasha a fost impresionat, nu numai de realizări, ci 
de frumuseţea ei radiantă, care nu avea nevoie de nicio 
prezentare. 

— Sunt surprinsă că nu ne-am văzut până acum, Sasha, 
a spus ea atingându-i brațul. 

— Rareori își abandonează cărţile pentru a se amesteca 
cu noi, muritorii, a spus Ben, care nu a sesizat că Sasha 
nu-și putea lua ochii de la ea. 

— Sper să te conving să intri în CUCA. 

— CUCA? a întrebat Sasha. 

— Clubul Conservator al Universităţii, a spus Ben. Fiona 
m-a recrutat și pe mine. 


XXX 


— Am auzit că intervenţia ta la Uniune, a fost destul de 
bună, a spus Streator, mutând tura pentru a-și pune 
propria regină. 

— Britanicii sunt un popor așa de civilizat, a spus Sasha 
studiind tabla de șah. Le permit tuturor să-și exprime 
părerile, oricât de ridicole sau prost-informate ar fi. Sunt 
sigur că pentru dumneavoastră, sir, nu e o surpriză că, la 

Leningrad, noi nu aveam posibilitatea dezbaterilor, la 
școală. 

— Dictatorilor nu le pasă prea mult de opiniile celorlalţi. 
Amintește-ţi că și ducele de Wellington chiar, după ce-a 
prezidat prima reuniune a cabinetului său ca prim- 
ministru, a fost surprins să constate că membrii 
cabinetului nu păreau datori a îndeplini, pur și simplu, 
ordinele sale, dar voiau, de fapt, să discute alternativele. 
Era cu puţin înainte ca Ducele de Fier să vrea să accepte 
că miniștrii puteau avea propriile lor opinii. 

Sasha a râs și a mutat nebunul. 

— Dar te avertizez, Sasha, că oricât de civilizaţi ar fi 
britanicii, nu trebuie să crezi că te vor accepta drept unul 
de-al lor numai pentru că ești inteligent. Există mulţi care 
sunt suspicioși față de o minte de prima clasă, în vreme ce 
alții vor face judecăţi bazate nu pe cuvintele pe care le 
spui, ci pe accentul cu care vorbești și unii vor fi împotriva 
ta din clipa în care îți aud numele. Cu toate acestea, dacă 
alegi să rămâi la Trinity odată ce-ţi iei diploma, vei 
întâmpina asemenea prejudecăţi numai dacă vei fi destul 
de nebun să te aventurezi în afara acestor ziduri venerate. 

Niciodată nu-i trecuse prin minte lui Sasha că ar putea 
rămâne la Trinity pentru a pregăti generaţia următoare. 
Cu numai câteva zile înainte, un ministru al comitetului îl 
încurajase să se gândească la o carieră politică și, astăzi, 
tutorele lui sugera c-ar trebui să rămână la Cambridge. A 
mutat un pion. 

— Ești un om cu calităţi înnăscute, a spus Streator, și 
sunt sigur că toţi colegii tăi vor vrea să rămână alături de 
tine. A mutat din nou tura. Dar presupun c-ar trebui să ne 
consideri o comunitate destul de anostă și să te gândești 
că, afară, există o lume mult mai interesantă de cucerit. 

— Sunt măgulit că vă gândiţi la viitorul meu, a spus 
Sasha și i-a luat regina. 

— Ţine-mă la curent cu planurile tale de viitor, oricare 
ar fi ele, a spus Streator. 

— În clipa asta, am un singur plan, sir. Șah-mat. 

Telefonul de pe biroul dlui Streator a început să sune, 
dar el l-a ignorat. 

Decizia de a diviza Berlinul între cei patru aliaţi, după al 
Doilea Război Mondial n-a fost nimic altceva decât un 
compromis politic. Telefonul s-a oprit din sunat. Și oamenii 
care trăiau în zona care a devenit în 1949 Germania de Est 
au început să fugă spre Vest, în masă. Reacţia guvernului 
a fost să se panicheze și să construiască un zid de 11 metri 
înălțime care a fost cunoscut drept Zidul Berlinului. 
Monstruozitatea de beton coafată cu sârmă ghimpată se 
întindea pe o distanţă de peste 90 de mile, cu unicul scop 
de a le interzice cetățenilor din Germania de Est să fugă în 
Vest. 

Telefonul a început să sune din nou. 

— Peste o sută de oameni și-au pierdut vieţile în 
încercări de a trece peste zid. Ca un monument al 
virtuţilor comuniștilor, el a devenit un dezastru pentru 
relațiile publice. 

Telefonul a încetat să mai sune. 

— Sper că în viaţa mea și, desigur, și a voastră, a 
continuat Streator, vom vedea dărâmarea lui și Germania 
reunită într-o singură naţiune. Aceasta este singura cale 
de a garanta o pace durabilă în Europa. 

La ușă s-a auzit o bătaie puternică. Streator a oftat și s-a 
ridicat fără tragere de inimă de la locul său și a traversat 
încet încăperea. Își pregătise deja cuvintele pentru 
nepoftit. A deschis ușa și a dat peste un portar în vârstă 
împurpurat și, în mod clar, încurcat. 

— Perkins, sunt în mijlocul orei și, cu excepţia situaţiei 
în care a luat foc colegiul sau ne invadează marțţienii sunt 
obligat să... 

— E mai rău de-atât, sir, cu mult mai rău. 

— Şi, doamne, ce-ar fi mai rău decât marțţienii, Perkins? 

— Nouă bărbaţi de la Oxford stau la pândă în cabina 
portarului, cu intenţia de a declanșa o bătaie. 

— Cu cine? 

— Cu dumneavoastră, sir, și cu membrii echipei de șah a 
Cambridge-ului. 

— Tipic pentru echipa asta ca să strice ziua, a spus 
Streator. S-a întors la locul său, și-a deschis jurnalul și a 
spus: Ticăloși! 

Sasha nu-l mai auzise pe tutor înjurând și cu siguranţă 
nu se așteptase să-l vadă rămas fără cuvinte. g 

— Ticăloși! a repetat Streator, după câteva minute. Imi 
cer scuze, domnilor, a adăugat el, închizând cu zgomot 
jurnalul, dar voi încheia aici ora. Vă rămân dator 19 
minute, a spus el, după ce și-a consultat ceasul. Lucrarea 
voastră din această săptămână va fi despre Konrad 
Adenauer tratat ca primul cancelar al Germaniei de Vest, 
de după război. Vă recomand să citiți A.J.P.Taylor şi 
Richard Hiscocks care au opinii diferite despre acest 
subiect. Cred că niciunul dintre ei nu are dreptate total, 
dar nu vă lăsați influențați de părerea mea, a spus el 
îndreptându-se spre ieșire. Karpenko, a adăugat el, ca un 
gând de moment, cum eşti membru al echipei Cambridge, 
îți sugerez să mă însoțtești. 

Portarul a luat-o pe scări în jos cu o viteză pe care o 
folosea numai în cazuri de urgenţe grave, urmat de 
profesor și de Sasha care venea și el din spate. Când 
Streator a intrat în cabina portarilor a fost întâmpinat, cu 
un zâmbet cald, de omologul lui, Gareth Jenkins, un galez 
pe care nu-l prea luase în seamă cu adevărat și de opt 
studenți ce încercau cu greu să nu surâdă cu superioritate. 

— Îmi pare rău, Gareth, a spus Streator, credeam ca 
meciul este săptămâna viitoare. 

— Cred că vei constata că e programat pentru ora 4 în 
după-amiaza aceasta, Edward, a spus Jenkins, înmânându-i 
o scrisoare de confirmare cu semnătura inconfundabilă a 
profesorului, în josul paginii. 

— Îmi poţi acorda un răgaz de o oră, bătrâne, ca să-mi 
pot aduna restul echipei? 

— Mă tem că nu pot, Edward. Meciul este în lista la ora 
4 în această după-amiază, ceea ce nu lasă decât 16 minute 
până la începerea lui, a spus el. 

— Dar nu-mi pot aduna toată echipa în mai puţin de 
douăzeci de minute. Fii rezonabil, Gareth. 

— Bătrâne, imaginează-ţi figura pe care-ar fi avut-o 
Montgomery dacă i-ar fi spus lui Rommel „Poţi să oprești 
bătălia de la El Alamein timp de aproximativ o oră, pentru 
că am greșit ziua”? 

— Ăsta nu-i El Alamein, a replicat Streator. 

— Desigur nu pentru tine, a fost răspunsul lui Jenkins. 

— Dar nu am decât un om din echipa mea, a spus 
Streator, din ce în ce mai frustrat. 

— Atunci, el va putea să se lupte cu noi opt, a spus 
Jenkins care a făcut o pauză și apoi, a adăugat. In același 
timp. 

— Dar... a protestat Streator. 

— Este în regulă, pentru mine, a spus Sasha. 

— Va fi amuzant, a spus Jenkins. Mai mult Sarcina 
Brigăzii Mici, decât El Alamein. 

Streator a condus în silă echipa Oxford afară din cabină 
și de-a latul curţii spre sala multifuncţională, unde doi 
angajaţi ai colegiului au instalat repede un sir de table de 
șah pe o masă din refectoriu. Streator se tot uita la ceas și 
apoi trăgea cu ochiul spre ușă, în speranţa că măcar încă 
un membru al echipei s-ar putea prezenta. Dar tot ce-a 
văzut a fost un grup de studenţi care năvălea înăuntru să 
asiste la anihilarea apropiată. 

Cei opt jucători de la Oxford și-au ocupat locurile în fața 
tablelor de șah, gata de luptă. Sasha, asemenea lui 
Horatio, stătea singur pe pod, în timp ce Streator și 
Jenkins, ca arbitri, și-au ocupat poziţiile la fiecare capăt al 
mesei. 

Când ceasul de pe perete a bătut ora patru, Jenkins a 
declarat: 

— Este timpul. Să înceapă meciurile. 

Primul jucător de la Oxford a mutat pionul reginei cu 
două pătrate. Sasha a răspuns mutând pionul regelui cu un 
pătrat, exact în momentul în care căpitanul Cambridge a 
intrat în goană în sală. 

— Scuze, sir, a spus el, ţinându-și respiraţia. Am crezut 
ca meciul este săptămâna viitoare. 

— Mea culpa, a spus Streator. Stai la a doua tablă de 
șah, pentru că abia a început jocul. 

— Mă tem că nu este posibil, a spus Jenkins. Omul 
nostru a făcut deja prima mutare, așa că meciul a început. 
Prin urmare, căpitanul vostru nu mai este eligibil pentru 
partidă. 

Streator s-ar fi plâns dacă nu s-ar fi gândit că numele 
mareșalului Montgomery ar fi fost luat din nou în 
derâdere. 

Al doilea jucător de la Oxford a făcut mutarea de 
deschidere. Sasha a contraatacat imediat, în timp ce mai 
mulți studenţi au invadat sala pentru a urmări 
competitorul care trecea la al treilea jucător. În interval de 
câteva minute au mai apărut doi membri ai echipei 
Cambridge, dar și ei au fost obligaţi să urmărească 
întâlnirea de pe margine. 

Sasha l-a învins pe adversarul lui în douăzeci de minute, 
ceea ce a primit o rundă de aplauze. Următorul rege 
negru-albastru a căzut unsprezece minute mai târziu, când 
deja toată echipa Cambridge era prezentă, dar cum sala 
era plină-ochi a trecut să urmărească meciul de la balcon. 

Al treilea și al patrulea din jucătorii Oxford au cedat 
puţin mai greu în faţa talentului special al lui Sasha, dar 
au fost bătuţi într-o oră, când mai erau locuri în picioare 
numai pe hol și balconul era plin cu studenţi și, în 
asistenţă erau chiar și câţiva profesori. 

Următorii șapte jucători din echipa Oxford l-au ţinut 
ocupat pe Sasha în următoarea jumătate de oră, dar în 
cele din urmă, au sucombat și ei, lăsând în luptă numai 
căpitanul. 

Ai răbdare, îl auzea Sasha pe tatăl său spunându-i. Până 
la urmă el tot va face o greșeală. Și, a făcut! Douăzeci de 
minute mai târziu, când Sasha a sacrificat o tură, căpitanul 
echipei Oxford a făcut o mișcare pe care urma să o regrete 
după alte șapte mutări, când Sasha a declarat, pentru a 
opta oară: Şah Mat! 

Căpitanul echipei Oxford, Michael, s-a ridicat de la locul 
lui, a dat mâna cu Sasha și s-a înclinat în faţa lui. 

— Suntem învinși, a spus el, ceea ce a fost întâmpinat cu 
aplauze spontane. 

— Cred că e clar ca lumina zilei, a spus Streator odată 
ce s-au oprit aplauzele. Și cred de asemenea, că este 
cinstit să vă avertizez, Gareth, că tânărul Karpenko este în 
anul întâi și că mă voi asigura să nu uit data exactă când 
vom veni noi la voi, anul viitor. 


XXX 


Sasha se întreba dacă se va obișnui vreodată cu obiceiul 
ca o femeie să plătească o rundă de băuturi. 

— Te-ai gândit să intri în Comitetul Uniunii? l-a întrebat 
Fiona pe Sasha, dându-i o carafă. 

El a luat o sorbitură, ceea ce i-a dat timp să se 
gândească la răspuns. 

— Care-ar fi treaba? a spus el în cele din urmă. Nici 
măcar nu mă pot hotări ce parte să sprijin, deci cine se va 
gândi să mă voteze. 

— Mulţi, mai mulţi decât crezi, a spus Ben, înainte de a 
lua o înghiţitură serioasă de bere. După cuvântarea 
incitantă de la dezbaterea Regina și Tara și după ce-ai 
zdrobit toată echipa de șah Oxford, fără niciun ajutor, te 
vor vota și dacă ai reprezenta separatiștii ruși. 

— Tu m-ai susţine, Ben? a întrebat Sasha. 

— Desigur. Și, Fiona va candida pentru locul de 
vicepreședinte. 

— Aha! Vei avea, garantat, cel puţin două voturi de la 
doi cei mai devotați admiratori ai tăi, a spus Sasha. 

— Mulţumesc, a spus Fiona. Dar există destui bărbaţi 
inclusiv în grupul meu, care cred încă faptul că locul 
femeii este la bucătărie. 

— Să le fie rușine, a spus Ben, zâmbindu-i Fionei. 

— Ca să nu mai vorbim despre acei membri ai Partidului 
Laburist care consideră că mă situez undeva la dreapta 
hunului Attila. 

Ben și-a pus paharul gol pe masă. 

— Încă un rând? 

— Nu, mulțumesc, a spus Sasha, trebuie să mă culc 
devreme dacă am de gând să-i explic doctorului Streator 
de ce cred eu că greșește când crede că este mai 
confortabil ca poporul sovietic să trăiască sub un regim 
totalitar, chiar sub un ţar. 

— Chestii aiurea, a spus Ben. Eu n-aș îndrăzni să nu fiu 
de acord cu tutorele meu. 

— Crezi că te-ar recunoaște măcar, dacă s-ar întâmpla 
vreodată să participi la unul din cursurile lui? a întrebat 
Sasha. Ben a ignorant comentariul. 

— Dar tu, Fiona, mai iei un rând cu mine? 

— Oricât de mult te-aș iubi, Ben, și eu vreau să mă culc. 
Nu vreau să adorm în timpul conferinţei de mâine a lui 
Torts. 

— Voi veni și eu, a spus Ben, dar tocmai am zărit un 
grup de liberali pe care trebuie să-l ung, dacă vreau să am 
vreo șansă să fiu ales în comitet. 

— Nu uita să pui o vorbă bună și pentru mine, a spus 
Fiona. Și nu uita nici că vei fi descalificat dacă le oferi de 
băut atât de aproape de momentul alegerilor. 

— Ben are dreptate, știi asta, i-a spus Fiona lui Sasha, în 
timp ce ieșeau din barul Uniunii și-o luau pe aleea 
pietruită în direcţia King's Parade. 

— În legătură cu ce? 

— Că ar trebui să candidezi pentru comitet, a spus 
Fiona. Poate că nu vei fi ales din prima, dar vei urca un 
punct. 

— Un punct pentru ce? 

— Pentru o funcție mai înaltă. 

— Nu prea cred. Iți las ţie asta. 

— Ar trebui măcar să te gândești. Pentru că, odată ce te 
hotărăști de partea cui ești, poţi ajunge președintele 
Uniunii. 

— Credeam că tu urmărești asta? 

— Da. Dar în fiecare trimestru este ales un alt 
președinte; de ce n-am realiza amândoi acest lucru? 

— Mă gândisem să candidez pentru comitet, lasă-l încolo 
de președinte, a spus Sasha. 

— Atunci e momentul s-o faci. Mă conduci până la 
colegiul meu? 

— Bineînţeles. 

— Eşti așa de minunat de „de modă veche”, l-a ironizat 
puţin Fiona, luându-l de mână. 

Încă o dată, Sasha a fost luat prin surprindere că cea 
care a făcut primul pas a fost femeia. Pionul reginei a 
avansat cu un pătrat. 

În timp ce mergeau mână-n mână spre colegiul Fionei, 
lui i-a venit în gând Charlie. Ştia că nu-i păsa prea mult de 
Uniune și de Fiona, mai ales. 

— Ştii drumul înapoi Sasha? l-a întrebat Fiona când a 
ajuns la intrarea în Newnham. Dar, înainte ca el să apuce 
să răspundă a adăugat: Vrei să urci la mine să bem ceva? 

— Cum voi trece de cabina portarului? a întrebat Sasha 
căutând o cale de ieșire. 

Fiona a râs. 

— Vino cu mine. L-a luat din nou de mână și l-a condus 
spre spatele clădirii. Vezi ieșirea de incendiu? Fereastra 
de la etajul trei este de la camera mea. Când vezi lumina 
aprinsă, urcă. Fără alt cuvânt, l-a lăsat acolo și a plecat. 

Sasha a încercat să-și adune gândurile. Se gândea să se 
ducă direct la Trinity, când s-a aprins lumina la etajul trei. 
Ea a împins fereastra, deschizând-o, și i-a zâmbit noului ei 
Romeo fără voie. 

Sasha s-a căţărat pe ieșirea de incendiu și a ajuns la 
etajul trei. S-a strecurat înăuntru și a văzut-o pe Fiona în 

picioare lângă pat, desfăcându-și nasturii de la bluză. Ea a 
venit spre el și i-a scos haina, începând să-l sărute pe gât, 
pe faţă, pe buze. Când el s-a retras, a constatat că-și 
scosese deja bluza. 

— Întotdeauna m-am gândit că tu și Ben sunteţi una, a 
spus Sasha. 

— Folosește scopului meu ca el să creadă asta, a spus 
Fiona trăgându-l spre pat. Dar singurul meu interes faţă 
de Ben constă în abilitatea lui de a-mi aduce voturile 
evreilor. 

Sasha a împins-o instantaneu de lângă el. 

— Ce-am spus? s-a mirat ea. 

— Dacă nu știi, Fiona, eu nu voi fi în stare să-ţi explic. 
Și-a luat haina de pe podea și s-a îndreptat spre fereastră. 
S-a uitat înapoi și a trebuit să admită că, deși nu-și putea 
ascunde furia, Fiona tot arăta frumos. Abia după ce a ieșit 
pe scara de incendiu și se îndrepta spre Trinity, abia 
atunci a hotărât că va candida pentru comitetul Uniunii. 

15 
ALEX 


Universitatea New York 


Cei mai mulţi oameni care merg la universitate în primul 
an au nevoie să treacă câteva săptămâni ca să se 
obișnuiască cu rutina, până a intra în ea. Alex n-a avut la 
dispoziție câteva săptămâni. Acum se ocupa de vizite la 
angrosistul de fructe și legume, dimineaţa devreme, unde 
petrecea câteva ore alegând cele mai proaspete produse 
care urmau să fie expuse în prăvălia lui, la timp, pentru 
primul client. 

Nu le lua în considerare decât pe cele mai bune, care, 
după cum îl asigurase mama lui, îi vor aduce în viitor 
dividende pe termen lung. E mai bine să vinzi totul până 
pe la ora două spunea ea, apoi să rămâi cu marfa 
inferioară care, la sfârșitul zilei, va fi aruncată sau vândută 
unui client, care nu va mai reveni la magazinul tău. 

Bernie prelua magazinul în jur de ora opt, ceea ce-i 
permitea lui Alex să meargă acasă și să ia micul dejun cu 
Elena, timp în care nu vorbea decât despre cel mai recent 
eseu al lui, asigurându-și mama că notele lui erau 
întotdeauna destul de bune pentru a se menţine în prima 
jumătate a clasei. Deși nu intra în detalii despre cum își 
petrecea restul zilei, cel puţin această parte a poveștii 
avea virtutea de a fi adevărată. 

Când Alex rămânea fără bani, nu știa cine s-ar apuca să 
gireze pentru el. Dugheana lui Bernie, așa cum încă o 
numeau localnicii începea să meargă bine și cu toate că 
Alex găsise căi de a scădea costurile, Wolfe tot își cerea 
cei 320 de dolari pe lună și cum îi amintea el cu 
regularitate lui Alex, în avans, cum era trecut în contract. 
Dar Alex nu avea 320 de dolari, și dacă nu-i putea plăti 
luni dimineaţă, nu va mai avea magazine. Cui i-ar putea el 
cere un alt împrumut pe termen scurt? 

Stătea în spatele sălii de conferinţe, scriind ceva într-un 
carnet. Cei așezați în jurul lui, presupuneau că-și notează 
gânduri legate de conferenţiar. 

— Ar fi putut fi evitat crahul financiar de pe Wall Street 
și ar fi putut identifica experţii financiari semnele viitorului 
dezastru, mai devreme sau erau cu toţii numai niște... 

Alex se uita la notițele lui și se gândea ce opţiuni avea. 
Mama, Dimitri, Ivan. I-a analizat pe fiecare în parte. Mama 
știa numai jumătate din poveste și era partea mai bună. 
Nu-l întâlnise niciodată pe domnul Wolfe și pe Ivan nu-l 
văzuse decât de la distanţă, când îl însoţise pe Alex la 
prânz la Mario's. O figură îndoielnică pe care nu i-a plăcut 
s-o vadă îi spusese ea fiului, nu mai mult decât o singură 
dată. 

Recent, Alex începuse să se întrebe dacă mama lui nu 
avea cumva dreptate. Elena presupusese că Ivan lucra în 
piaţă, deși nu-l zărise niciodată pe acolo. Spusese clar 
frecvent că spera ca fiul ei să nu sfârșească ca vânzător în 
piaţă, ci să devină avocat sau contabil, cu un birou cu aer 
condiționat în Manhattan, care se duce în fiecare seară 
acasă la soţie și la cei trei copii și locuiește în Upper East 
Side, nu în Brooklyn. 

Visuri, i-ar fi spus Alex. Dar el știa că Elena nu va 
accepta niciodată că el era un vânzător stradal care, când 
își pune costum, devine antreprenor. A tras o linie peste 
numele ei. 

Dimitri? Se dovedise a fi unul care dă, nu, unul care ia. 

Un om a cărui cinste și generozitate păreau fără 
margini. El le asigurase un acoperiș deasupra capului lui și 
mamei lui și-i dăduse prima rată pentru magazin, pe care 
nu i-o restituise încă. Și ca lucrurile să fie și mai proaste, 
acum el era din nou pe mare, și nu era așteptat înapoi 
decât peste zece zile. 

Alex încă se gândea că Dimitri ascunde un secret. Dar 
poate că mama lui avea dreptate și că el era pur și simplu 
un om bun. Cu reţinere, Alex a tras o linie și peste numele 
lui, lăsând pe listă numai o persoană. 

Ivan. Relaţia lor devenea din ce în ce mai complexă. 
Adesea, partenerul lui se înfuria dacă Alex întârzia chiar 
numai câteva minute de la meciul de șah, și recent, Alex 
începuse să bănuiască că nu-și primea corect partea de 
profit din jocurile de weekend. Ivan nu-l lăsa niciodată să 
vadă ce avea el scris în carneţel și, când se făceau 
pariurile, el avea întotdeauna ochii acoperiţi. În ultimul an, 
Alex aflase foarte puţine despre Ivan. Nu știa când lucra, 
în afară de faptul că avea o mică afacere de import-export. 
Dar Ivan a fost ferm în ce privește perspectiva de a-și 
menţine înţelegerea cu domnul Wolfe. 

Alex a încercuit încet numele lui și a decis că, precum la 
șah, cea mai bună formă de apărare era atacul. Și că va 
ridica problema unui împrumut în timpul pauzei de prânz 
de sâmbătă. 

— Vreau să scrii un eseu în weekend, a spus 
conferenţiarul, cu tema „dacă au reprezentat un punct de 
răscruce primele 100 de zile ale lui Roosevelt ca 
președinte...” Nu așa plănuise Alex să-și petreacă 
weekendul. 


XXX 


— Lasă-mă să încerc să înţeleg problema ta, a spus Ivan 
în rusă, când în faţa lui a apărut o pizza mare. Ai închiriat 
un magazin... 

— Am licenţa pe cinci ani. 

— Pentru 320 de dolari pe lună și profitul tău e mic. 

— Nu e destul pentru a acoperi rata pe luna următoare. 

— Dar crezi că problema se va rezolva dacă ţi s-ar da 
destul timp? 

— În special, dac-aș putea pune mâna pe un al doilea 
magazin. 

— Chiar dacă nu-ţi poţi permite nici pe ăsta pe care îl 
ai? 

— Asta-i adevărat, dar, dac-ar fi să devenim parteneri, 
am încredere... 

— Lasă asta! a spus Ivan, întrerupându-l scurt. Dac-ar fi 
să închiriezi un al doilea magazin, singurul lucru care se 
va dubla ar fi pierderile. 

Alex a plecat capul și s-a uitat în pizza lui neatinsă. 

— Totuși, a spus Ivan, după ce-a luat o a doua felie de 
pizza, dacă este numai o problemă de numerar, s-ar putea 
să te ajut. 

— Voi face orice spui. 

— Săptămâna trecută, a trebuit să concediez un curier și 
acum caut un înlocuitor de încredere. 

— Dar asta ar însemna să renunţ la NYU. Dacă fac asta, 
mama mă va dezmoșteni. 

— Poate le-ai putea avea pe amândouă, a spus Ivan, 
pentru că eu am nevoie de tine numai de două-trei ori pe 
săptămână și atunci, numai pentru vreo două ore. 

— Dar nu pot câștiga destul pentru a acoperi... 

— Atâta timp cât ești mereu la dispoziţie, te voi plăti cu 
100 de dolari pe săptămână. Asta ar trebui să-l alunge pe 
lup de la ușă și chiar ţi-ar permite să rămâi cu câţiva dolari 
în plus. 

— Ce vrei să fac pentru acești bani? 

— Nimic prea solicitant. Nu uita, eu sunt imigrant ca și 
tine, a spus Donokov. Poate că nu coborât de pe ultima 
corabie care a tras la docuri, dar sunt aici de mult timp. 
Cu toate acestea, am reușit să construiesc o mică afacere 
de import-export care merge destul de bine și sunt în 
permanenţă în căutare de locotenenţi buni. 

— Nu voi avea de-a face cu drogurile, a spus Alex cu 
fermitate. Pentru mine, ar fi cea mai sigură cale de 
întoarcere în Uniunea Sovietică. 

— Nici eu nu am de-a face cu droguri, a spus Ivan. Cu 
toate că, mărturisesc, afacerea nu e ceva ce un evreu ar 
numi kasher, așa că, cel mai bine, este să nu știi prea 
multe. 

— Sunt bunuri furate? 

— Nu chiar, dar din când în când, s-ar putea ca niște lăzi 
cu țigarete să fi căzut dintr-un camion în drum spre docuri 

sau ocazional, vreo cutie cu sticle de whisky s-ar putea să 
nu apară în listă, după ce-a fost descărcată de pe vapor. 

— Dar, n-aș vrea... 

— Nici nu se așteaptă de la tine. Asta nu este partea 
afacerii în care vei fi tu implicat. Tot ce am eu nevoie este 
un curier care să ducă mesaje muncitorilor din teren. Asta 
n-ar trebui să fie prea solicitant pentru un băiat inteligent 
ca tine. 

— Dar cum e posibil ca asta să valoreze 100 de dolari pe 
săptămână? a întrebat Alex. 

— Tu vorbeşti două limbi și cei mai mulţi din curierii mei 
vorbesc numai rusa, a spus Ivan. A scos un teanc de 
bancnote de 100 de dolari din buzunar, a luat patru și i le- 
a dat lui Alex, care a încetat să mai pună întrebări. 

Elena privea de dincolo de tejghea cum banii au trecut 
dintr-o mână în alta. Nimeni nu plătește așa, dacă totul e 
legal. Ceea ce a făcut-o încă și mai suspicioasă a fost 
faptul că Alex nici nu s-a atins de pizza lui favorită. 


XXX 


Pentru început, Ivan nu era prea solicitant. Era ca și 
cum și-ar fi testat noul recrut cerându-i să ducă diferite 
mesaje inofensive la diverse contacte din oraș. Alex rareori 
primea mai mult de un mormăit în schimb, de la 
colaboratorii lui și când se întâmpla ca aceștia să 
vorbească, o făceau numai în rusă. Dar Ivan îi explicase că 
toţi erau imigranţi care, ca și el, fugiseră de tirania KGB- 
ului și nu aveau încredere în nimeni. Alex nu putea 
pretinde că-i plăceau oamenii cu care avea de-a face, dar 
ura și mai mult KGB-ul și la fel de important, Ivan nu uita 
niciodată să-i dea salariul la timp. 

Banii cei mai mulţi mergeau la dl Wolfe în dimineaţa 
următoare; părea că el era singurul care făcea profit. 

Alex pleca de la NYU în jur de ora patru și era înapoi în 
piaţă la timp pentru a-l elibera pe Bernie, la ora cinci. 

Rareori închidea magazinul înainte de ora șapte, când 
trecea pe la Mario's să ia cina cu mama. Intotdeauna avea 
câteva cărţi sub braţ lăsând impresia că era un student 
sârguincios care tocmai venea de la cursuri. Deși nu a 
minţit când a admis în faţa Elenei că îi plăcea cursul de 
economie mai mult decât se așteptase. 

În timpul cinei va citi capitolul despre Galbraith sau 
Smith și când va reveni acasă, va scrie observaţii extinse, 
înainte de a merge la culcare. 


XXX 


Când a revenit la universitate pentru al doilea său an de 
studiu, Alex avea deja închiriate trei dughene. Fructe și 
legume, bijuterii (de trei ori mai scumpe) și haine pe care 
le achiziționa de la Addie care punea deoparte tot ce nu 
arăta „la mâna a doua” și care ajungeau la magazinul lui 
Alex, la preţ dublu. Își petrecea fiecare sâmbătă seara cu 
Addie, uneori rămânând peste noapte, fapt ce nu era 
întotdeauna apreciat, pentru că, la 4 dimineaţa, el trebuia 
să ajungă în piaţă, pentru a fi sigur că nu rămâne cu marfă 
de calitatea a 2-a. La ora cinci, iei ce rămâne. 

Spre sfârșitul celui de-al doilea an la universitate, Alex îi 
plătise toate datoriile până la ultimul peni lui Dimitri și-i 
cumpărase mamei o haină de blană pentru iernile din New 
York; un venit de 60 de dolari pe lună economii pentru un 
magazin cu preţuri reduse. Se gândea chiar să-și cumpere 
o mașină la second-hand ca să ducă mai repede mesajele și 
să economisească timp, dar asta după ce-și va lua diploma. 

Deși lucra 16 ore pe zi, Alex se bucura de un stil de viaţă 
pe care niciun student de la NYU nu l-ar fi crezut posibil. 
Dar adevăratul bonus era că cele trei magazine produceau 
acum un profit destul de mare pentru a-i permite să 
cumpere un al patrulea (de tăiat sticla - ultima nebunie în 
vogă). 

Totul mergea conform planului, până când a fost arestat. 

16 
SASHA 


Universitatea Cambridge 


— Când crezi că vom afla rezultatul? a întrebat Sasha. 

— Votul s-a închis la ora șase, a spus Ben, așa că, acum 
raportorul și echipa lui numără voturile. Pariez că vom ști 
cam într-o jumătate de oră, poate mai puţin de-atât. 

— Dar cum vom afla? a întrebat Sasha, nevenindu-i să 
admită cât era de emoţionat. 

— Președintele actual va anunţa numele noilor membri 
și al celor care au fost aleși în comitet, și apoi, fie vom 
sărbători, fie ne vom întrista. 

— Să sperăm c-am fost aleși amândoi în comitet. 

— Tu ești ca și intrat, a spus Ben. Eu sper numai să fiu 
măcar al patrulea. 

— Dacă reușești, cum vei sărbători? 

— Voi face o ultimă încercare să-i dau papucii Fionei. 
Dacă iese VP pot avea o șansă. 

Sasha a luat o sorbitură din carafă. 

— Dar tu ce ai în plan? a întrebat Ben. 

— În ambele situaţii, mă duc s-o văd pe Charlie, să 
încerc să recuperez tot timpul pe care l-am petrecut în 
locul ăsta. 

— Şi ea a fost destul de ocupată de când s-a înscris la 
Footlights, a spus Ben. Poate c-ar trebui să te faci actor, 
nu politician. Atunci, ai putea să joci Oberon contra 
Titaniei. 

— Oberon norocosul. 

Când a intrat președintele Uniunii, peste sală s-a 
așternut liniștea. Acesta s-a oprit în centrul încăperii, a 
tușit și a așteptat până când toţi i-au acordat atenţie. 

— Rezultatul votului pentru ofițerii Uniunii din 
semestrul de toamnă este după cum urmează: 

Președinte, cu 712 voturi, domnul Chris Smith de la 
Pembroke College. 

Au urmat urale vesele, în timp ce suporterii domnului 
Smith au ridicat paharele. 

— Trezorierul va fi domnul R.C. Andrew of Caius, cu 691 
de voturi, ceea ce le-a permis membrilor Clubului Muncii 
să se exprime prin urale. 

— Şi vicepreședinte cu 411 voturi, a continuat Carey 
către o audienţă calmă, va fi... a făcut o pauză, domnișoara 
Fiona Hunter de la Newnham College. O jumătate din cei 
prezenţi s-a ridicat în picioare, cealaltă jumătate a rămas 
așezată. 

— Ea va fi viitorul președinte, a spus Ben. 

— Aleși ca membri în comitet, a spus Carey, întorcându- 
se la o altă foaie de hârtie, sunt: dl Sasha Karpenko cu 811 
voturi, dl Norman Davis cu 542 voturi, dl Jules Huxley cu 
560 voturi, dl Ben Goldsmith cu 441 voturi. 

— Felicitări, a spus Ben strângându-i călduros mâna lui 
Sasha. Poate fi numai o chestiune de timp până devii tu 
președinte. Dar, pentru moment, hai să mergem să cădem 
la picioarele noului nostru VP. 

Sasha l-a urmat fără entuziasm pe prietenul lui în 
cealaltă parte a sălii, unde Fiona era înconjurată de 
admiratori. L-a îmbrățișat cu căldură pe Ben, dar, când l-a 
văzut pe Sasha, s-a întors cu spatele la el. 

— Trebuie să sărbătorim, a spus Ben. Vii cu noi la cină? 

— Nu, mulţumesc, a spus Sasha. Ies cu Charlie. Sper că- 
mi va acorda o a doua șansă. 

— Succes, a spus Ben și felicitări c-ai urcat până în 
vârful stâlpului unsuros. 

Sasha și-a făcut drum prin camera plină, oprindu-se de 
câteva ori să dea mâna cu cei care-i urau succes, deși el se 
gândea deja la Charlie și spera că va dori să-i 
împărtășească triumful. Ştia cum i-ar fi plăcut ei să 
sărbătorească. Ultima dată când o văzuse fusese în camera 
ei, la un ceai, cu peste o săptămână în urmă. Fusese 
oripilat să constate că locuia într-o cameră la etajul al 

doilea, exact sub camera Fionei. Ea fusese preocupată - 
poate la gândul că va juca Titania, în numai câteva zile. 
Sau, poate, el lipsise puţin prea mult, fiind ocupat cu 
Uniunea. 

Trecând pe lângă Trinity, Sasha a fost cuprins de 
nerăbdare și a alergat tot drumul până la Newnham, unde 
a dat ocol clădirii până în spatele acesteia. 

Deși draperiile erau trase, Sasha a văzut luminile 
aprinse în camera lui Charlie. S-a prins de traversa de la 
bază a ieșirii de incendiu și a urcat repede la etajul al 
doilea. Era pe punctul să bată în fereastră, când a sesizat 
un spaţiu între draperii. A privit înăuntru și-a văzut-o pe 
Titania în pat cu Oberon. 


XXX 


Sunetul intermitent al sirenei însoţit de fleșurile albastre 
au determinat mașinile de pe Fulham Road să tragă pe-o 
parte și să permită ambulanţei să-și continue drumul. 

Elena ieșise în goană din bucătărie în clipa în care 
auzise că domnul Moretti a leșinat. L-a instruit imediat pe 
Gino să sune la ambulanţă, în timp ce ea a îngenuncheat 
lângă el și i-a verificat pulsul. Era slab, dar domnul Moretti 
era încă în viaţă. 

— Vor fi aici imediat, a spus Elena, ţinându-l strâns de 
mână. Nu-și dădea seama dacă o aude, dar el a deschis 
ochii apoi și a încercat să zâmbească. 

I s-a părut c-au trecut ore până a auzit sunetul binevenit 
al ambulanţei care se apropia, deși trecuseră de fapt 
numai șapte minute. 

Un minut mai târziu, doi tineri paramedici 
îngenuncheau lângă domnul Moretti. În timp ce unul îi lua 
pulsul, celălalt i-a aplicat o mască de oxigen pe faţă. Apoi 
l-au așezat pe bătrânul gentleman gri la faţă pe o targă și 
l-au scos din restaurant, în timp ce clienţii îngrijoraţi s-au 
dat la o parte să le permită să iasă. 

— Sun-o pe soţie, Gino, a spus Elena, care-i însoțea 
afară, în stradă, ţinându-l încă de mână pe domnul 
Moretti. El a fost urcat în ambulanţă ancorat bine și, 
câteva secunde mai târziu, mergeau cu viteză spre spital. 

Elena încerca să-și păstreze calmul, rugându-se unui 
Dumnezeu de a cărui existenţă nu mai era sigură. 
Paramedicul din spatele ambulanţei a executat operaţiile 
de rutină pe care le făcuse de nenumărate ori; întâi a 
înfășurat pe braţul drept al pacientului un manşon, a 
atașat un led la un mic ecran care trasa linii în formă de 
munţi și văi, mișcându-se necontenit în sus și-n jos. 
Deodată, fără nicio avertizare, munții și văile au devenit un 
deșert neîntrerupt. Imediat, paramedicul a trecut pe 
modulul de urgenţă, apăsând pieptul pacientului la fiecare 
câteva secunde, oprindu-se numai din când în când pentru 
a verifica monitorul. După câteva minute, când nu era încă 
niciun răspuns, paramedicul a renunţat. 

— L-am pierdut, a spus el încet și s-a tras înapoi, 
conștient că orice încercare în plus de resuscitare nu va 
servi la nimic. 

— Nu! a tipat Elena, nevrând să accepte cuvintele para- 
medicului. A mai trecut prin asta de multe ori. 

— E tatăl dumneavoastră? a întrebat el, empatizând cu 
ea, în timp ce-l acoperea cu un cearșaf. 

— Nu. Dar niciun tată n-ar fi putut face mai mult pentru 
fiica lui. 


XXX 


— Ai văzut-o pe Charlie în Vis? a întrebat Ben, când s-au 
așezat la bar. 

— Toate cele opt spectacole, a spus Sasha. Toate 
matineele. 

— Așa-i de grav? 

— Mă tem că da. 

— Şi, ce-ai de gând să faci? 


169 


- CAP SAU PAJURĂ - 


— Nu prea am multe de făcut cât Oberon își continuă 
rolul de amorez în afara scenei. Se pare că va fi distribuit 
în rolul lui Bottom. 

— Cred că vei descoperi că a trecut deja la următorul 
rol. 

— Dar i-am văzut... Sasha s-a oprit la mijlocul 
propoziției. 

— Asta înainte să-l considere criticii pe Rory ca o 
viitoare stea, iar de Charlie abia dacă au pomenit. 

— Dar eu cred că a fost minunată în rol, a spus Sasha. 
La fel de bună ca el. De fapt, mai bună. 

— Păcat că nu sunt criticii de acord cu tine, a spus Ben. 
Dar de unde puteau ei să știe că e îndrăgostită de 
altcineva? 

— Mai există cineva? 

— Nu, idiotule! Cinstit, uneori mă întreb cum un om 
inteligent ca tine poate fi atât de prost. De câte ori mă 
întâlnesc cu Charlie, nu vorbește decât de tine. Așa că du- 
te și înveselește-o! Începe prin a-i spune ce minunată crezi 
tu că a fost în rolul Titania. 

— Nu cred că va primi bine asta, dacă vine de la mine. 

— Sasha, pentru numele lui Dumnezeu, ridică-ţi fundul 
și fă ceva! 

Au mai trecut douăzeci și patru de ore până când Sasha 
și-a ridicat fundul și a făcut ceva. 


XXX 


Sasha și-a dat seama că nu se putea concentra în timpul 
tutorialului de dimineaţă. La prânz n-a mâncat și a sărit 
peste cursul de după-amiază, apoi a urmat sfatul lui Ben și 
s-a îndreptat spre Newnham. 

De această dată, când a ajuns la colegiu, n-a mai ocolit 
clădirea și n-a mai urcat pe scara de incendiu, ci a intrat 
pe poarta principală. Și-a lăsat numele la portar și a luat-o 
încet pe scări spre etajul al doilea. De mai multe ori 
aproape că s-a întors din drum poate chiar s-ar fi întors 

dacă n-ar fi auzit în urechi vocea lui Ben care-i tot repeta: 
„Ești patetic, idiot, prost.” A mai ezitat o dată și când a 
ajuns la ușa lui Charlie, a inspirat adânc și apoi a bătut la 
ușă. Era gata să renunţe, când ușa s-a deschis. Câteva 
clipe, s-au uitat lung unul la celălalt. 

— Şi tu, Brutus, a reușit să spună, în cele din urmă, 
Charlie. 

— Greșit jucat, a spus Sasha. Am venit să-ți spun, că 
nimic nu e bine în toată Verona. 

— Dar, cu o noapte înainte, ai urcat la balconul altcuiva. 

— M-ai văzut? a întrebat Sasha, înroșindu-se până peste 
urechi. 

— De amândouă dăţile. Şi viaţa mea nu a fost mai bună 
când am sărit din pat și-am alergat la fereastră, ca să 
constat că deja dispăruseși. 

Sasha a izbucnit în râs. 

— Rory a plecat aproape la fel de repede ca și tine. Dar 
intră, a spus ea, luându-l de mână, pentru că asta era 
numai o repetiţie generală. 


XXX 


Când Sasha s-a întors la colegiul lui, după câteva ore, 
nimeni nu putea să nu observe zâmbetul satisfăcut de pe 
faţa lui, poate cu excepţia portarului. 

— Aveţi un mesaj telefonic, domnule Karpenko, a spus 
acesta înmânându-i un petic de hârtie. 

Sasha l-a despăturit, și îndată ce-a citit singura 
propoziţie, a întrebat când primise mesajul. 

— Cu peste o oră în urmă, sir. Am încercat în cameră, 
dar nu eraţi acolo și nimeni nu știa unde sunteţi, pentru că 
n-aţi fost la cursul de după-amiază. 

— Nu, am... Dacă mai întreabă cineva, te rog să spui c- 
am plecat la Londra de urgenţă și nu mă întorc vreo câteva 
zile. 

— Desigur, sir. 

Într-o oră, Sasha era deja pe peronul de la King's Cross. 
Când a ajuns la micul apartament de deasupra 
restaurantului din Fulham, a găsit-o pe mama lui distrusă, 
cum n-o văzuse de la moartea tatălui lui. Își luase liber în 
seara aceea, ceea ce el nu știa să mai fi făcut vreodată, 
până atunci. 


XXX 


Mulțimea numeroasă venită la funeraliile ţinute la 
Biserica Sf. Maria, Fulham, în următoarea săptămână, a 
adus mărturie despre cât de popular a fost domnul 
Moretti, cu mult dincolo de graniţele comunităţii locale. 
Priveghiul emoţionant ţinut de Sasha l-a determinat pe 
domnul Quilter să spună: „Cum se zice în Yorkshire, 
tinere, l-ai făcut mândru.” 

După ce s-a încheiat ceremonia și sicriul a fost coborât 
în pământ, Sasha a însoţit-o pe mama lui înapoi la 
restaurant unde au venit familia, prietenii, clienţii să-și 
prezinte omagiile. Mulţi au împărtășit întâmplări despre 
bunătatea deosebită a domnului Moretti, dar niciuna 
dintre istorisiri n-a fost mai emoţionantă ca cea a Elenei. 

Când ultimul oaspete a plecat, Elena a însoţit-o pe 
nefericita văduvă acasă. 

— Trebuie să te întorci la muncă, Elena, a spus doamna 
Moretti când a început să se însereze. La asta s-ar fi 
așteptat Salvatore de la tine. 

Elena s-a ridicat de pe scaun, neconvinsă, a îmbrăţișat-o 
pe bătrâna doamnă o ultimă oară și și-a pus haina. Era pe 
punctul să iasă, când doamna Moretti a spus: 

— Fii așa de drăguță și treci mâine pe-aici, draga mea. 
Cred că trebuie să discutăm despre viitorul restaurantului. 


XXX 


Sasha nu s-a întors la Cambridge în zilele următoare, ci 
s-a îndreptat în direcţia opusă, ajungând la Oxford exact la 

timp pentru a se alătura colegilor lui de echipă la Merton, 
după ce verificaseră de două ori data, ora și locul. 

Dar echipa Oxford își linsese rănile, și-i aștepta așezată 
în fața tablelor. Când Sasha și-a dat seama ce puseseră ei 
la cale, era prea târziu și Cambridge a pierdut meciul cu 
4,5 la 3,5. Sasha i-a explicat dlui Streator, pe drumul 
înapoi spre Fens, cum îi bătuse Jenkins, chiar înainte ca ei 
să facă mutările de deschidere. 

— Ce-a făcut? a întrebat Streator. 

— DI Jenkins a rupt înţelegerea ca cel mai bun jucător al 
lor să joace împotriva celui mai bun jucător al nostru. L-a 
pus să joace cu mine pe cel mai slab jucător al lor, dorind 
să sacrifice acest joc. Așa că cel mai puternic jucător al lor 
a jucat cu cel de-al doilea jucător al nostru, și au fost în 
avantaj în celelalte șapte partide. 

— Bastard, galez! a spus Streator. Dar Gareth Jenkins n- 
a fost niciodată un gentleman. 

— Nu fiţi îngrijorat, sir. La anul viitor, nu vor mai putea 
aplica tactica asta, pentru că mă voi asigura să fim noi cei 
care vom organiza competiția. 

— Bun! Şi, Sasha, intenţionez să te pun căpitan, anul 
viitor, deci va fi ultima șansă să te răzbuni. Însă, bănuiesc 
că nu va fi cea mai mare provocare a ta, dacă intenţionezi 
încă să candidezi pentru funcţia de președinte al Uniunii și 
să-ți asiguri întâietatea. 

— Uneori chiar mă întreb dacă le pot face pe amândouă, 
a spus Sasha. Charlie nu spune nimic, dar știu c-ar prefera 
să renunţ la Uniune și să mă concentrez pe muncă. 

— Am auzit c-a renunţat la teatru, pentru același motiv, 
a spus Streator. Sasha n-a comentat. Dacă vei candida la 
președinția Uniunii, cine crezi că va fi cel mai important 
rival? 

— Fiona Hunter, actuala vicepreședintă. 

— Dacă e fiica tatălui ei, va fi un adversar formidabil. 

— Il cunoașteţi pe sir Max Hunter? 

— İl cunoșteam, ca să fim mai preciși. Am fost în același 
timp la Keble. Nu l-am plăcut niciodată. Întotdeauna căuta 

173 


- CAP SAU PAJURĂ - 


calea cea mai scurtă. Un bărbat energic, înclinat spre 
politică. 

— A intrat în Cabinet. 

— Nu pentru mult timp, a spus Streator. A călcat în 
picioare prea mulţi oameni în ascensiunea lui, așa că după 
ce a căzut, în cele din urmă, în dizgrație, n-a fost nimeni 
care să-l sprijine. Nu pot decât să repet, dacă Fiona este 
fiica tatălui ei, fii cu ochii deschiși, pentru că ea-l va face 
pe Gareth să arate ca un gentleman. 

— Nu-mi vine să cred că e atât de rea, a spus Sasha. 


XXX 


— Cu lapte și zahăr, draga mea? 

— Mulţumesc, a spus Elena. Numai lapte. 

— Am vrut să te văd pentru că am avut o întâlnire foarte 
fructuoasă cu contabilul meu, săptămâna trecută, a spus 
doamna Moretti. A primit o ofertă de la un restaurant și 
oferta i s-a părut corectă. Mai mult decât corectă, dacă-mi 
amintesc exact cuvintele lui. 

Elena a pus jos ceașca cu ceai și a ascultat cu atenţie. 

— Așa că am fost de acord să am o întrevedere cu 
presupusul cumpărător și el mi-a spus că este un mare 
admirator al tău. M-a asigurat c-ar vrea să te păstreze pe 
poziţia actuală și n-a avut nicio obiecţie să continui să 
locuiești în apartamentul de deasupra restaurantului. 

Elena nu-și putea ascunde ușurarea. Recunoscuse chiar 
și în faţa lui Sasha că era neliniștită în legătură cu ce se va 
întâmpla cu restaurantul acum, când domnul Moretti nu 
mai era ca să aibă grijă de familia lui extinsă. 

— Pot întreba care-i numele noului proprietar? a spus 
ea, sperând că era un client pe care-l cunoștea sau cineva 
cu care lucrase în trecut. 

Doamna Moretti și-a pus din nou ochelarii, a luat de pe 
masă contractul recent semnat și a verificat numele de la 
baza foii: 

— Un oarecare domn Maurice Tremlett, a spus ea, 
adăugând încă un cub de zahăr în ceai. Părea un tânăr 
foarte amabil. 

Ceaiul Elenei s-a răcit. 


XXX 


Maurice Tremlett a intrat impunător în bucătărie și a 
strigat ca s-acopere agitația și zgomotul. 

— Care dintre voi este Elena Karpenko? 

Elena a pus jos cuțitul și a ieșit de după tejgheaua lungă 
de oţel. Tremlett s-a uitat la ea câteva momente, apoi a 
spus: 

— Vreau să ieși din local imediat, vreau să spun, chiar 
acum. Și ai 24 de ore să eliberezi apartamentul meu. 

— Nu e corect, a spus Betty, scoțându-și mănușile de 
cauciuc și venind lângă prietena ei. 

— Poftim? a spus Tremlett. Atunci, ești concediată și tu! 
Și, dacă mai vrea cineva să li se alăture, sunteţi invitaţii 
mei. 

Cu toate că unu-doi membri ai personalului se învârteau 
pe-acolo cu nervozitate, nimeni n-a spus nimic. 

— Bun! Atunci ne-am înţeles. Dar, vă avertizez, dacă 
vorbește vreunul dintre voi cu vreuna din acestea două, a 
spus el arătând spre Elena și Betty de parcă ar fi fost niște 
criminale, puteţi începe să vă căutaţi slujbă. 

S-a întors și a ieșit fără nici o altă vorbă. 

Elena și-a scos halatul, a ieșit din bucătărie și a urcat 
scara la apartament fără să vorbească cu cineva. Primul 
lucru pe care l-a făcut după ce-a închis ușa de la intrare a 
fost să caute numărul de telefon de la cabina portarului de 
la Trinity. Pentru a doua oară, urma să calce regula de aur 
de a nu-l deranja pe Sasha în timpul școlii, cu excepţia 
situaţiilor de urgenţă. Totuși, a decis ea, asta era fără nicio 
îndoială o urgenţă. A ridicat telefonul și era gata să 
formeze numărul, când a auzit un sunet lung în aparat. 
Telefonul fusese deja tăiat. 

O bătaie puternică în ușă l-a făcut pe domnul Streator să 
se oprească la mijlocul propoziției. 

— Fie a luat foc colegiul, a spus el, fie, încă o dată, am 
reținut greșit ziua pentru meciul împotriva Oxfordului. Cei 
trei studenţi au râs cu supunere când profesorul lor s-a 
ridicat din locul său de lângă foc, a traversat încet 
încăperea și a deschis ușa, pentru a găsi acolo un bărbat 
cu aspect grav și un poliţist în uniformă, umăr la umăr, pe 
coridor. 

— Îmi cer scuze pentru deranj, profesor Streator - 
acesta era flatat de promovare - a spus tânărul în costum 
gri și cravată, care profesorului i s-a părut cunoscut. Sunt 
detectivul sergent Warwick, a spus el ridicând cartea de 
identitate. Este un domn Sasha Karpenko cu 
dumneavoastră? 

— Da, este. Dar vă pot întreba de ce doriți să-l vedeţi? 

Warwick a ignorat întrebarea, a trecut pe lângă profesor 
intrând în biroul acestuia, urmat de comandant. N-a fost 
nevoie să întrebe care din cei trei studenți era Karpenko, 
pentru că Sasha s-a ridicat imediat în picioare. 

— Trebuie să vă pun câteva întrebări, a spus Warwick. 
Date fiind circumstanțele, ar fi înțelept să ne însoţiţi la 
poliție. 

— Care sunt circumstanțele? a întrebat Streator. 

— Nu pot să vă spun, sir, a răspuns Warwick, în timp ce 
comandantul l-a apucat strâns de braț pe Sasha și l-a scos 
din încăpere. 

Streator i-a părăsit pe studenţii uluiți și l-a urmat pe 
Sasha și pe cei doi polițiști afară din birou, pe scări în jos, 
de-a lungul curţii și pe stradă. Câţiva studenţi priveau 
curioși cum Sasha se urcă în spatele mașinii de poliţie care 
așteaptă și dus a fost! 

PARTEA a-lll-a 

17 
ALEX 


Brooklyn 


Alex a fost lăsat singur într-o mică încăpere sub un bec 
fără abajur care abia dacă lumina masa la care era așezat. 
Scaunele neocupate de pe cealaltă parte a mesei erau 
singurele alte piese de mobilier din încăpere. Peretele din 
faţa lui era acoperit de o oglindă mare și Alex s-a întrebat 
câţi oameni stăteau dincolo și-l priveau. 

Creierul lui a început să cerceteze în timp. De ce fusese 
oare arestat? De ce îl acuzau? Ce lege încălcase? Alex nu 
putea să creadă că poliția era interesată de micile 
câștiguri din vremea când juca șah în weekend și, cu toate 
că acum era proprietarul a patru standuri și făcea un profit 
rezonabil, cu siguranţă, nici asta nu putea fi atât de 
interesant nici măcar pentru cel mai mic inspector la fisc. 
Și, nu exista nicio cale ca ei să fi aflat despre cei 100 de 
dolari cu care Ivan îl plătea săptămânal, pentru că plata 
era numerar. Nu putea să aibă nicio legătură cu 
universitatea, pentru că universitatea avea propria ei 
securitate și, în orice caz, decanul îi sugerase recent c-ar 
trebui să solicite un loc la Harvard Business School. 

Gândurile i-au fost întrerupte când s-a deschis ușa și au 
intrat doi bărbaţi bine îmbrăcaţi. I-a recunoscut imediat, 
dar n-a lăsat să se vadă. Aceștia s-au așezat în faţa lui. Nu 
uitase deloc prima lor întâlnire și se întreba care va juca 
rolul poliţistului cel bun. Măcar nu putea fi mai rău decât 
în Uniunea Sovietică, unde nu exista decât polițistul cel 
rău și procedeele lui. A așteptat să înceapă unul din ei să 
vorbească. 

— Mă numesc Matt Hammond, a spus el și acesta este 
colegul meu, Ross Travis. Poate îți amintești că m-ai 
cunoscut la tine acasă, cu ceva mai mult de un an în urmă. 


178 


- JEFFREY ARCHER - 


— Când aţi afirmat că lucraţi pentru Border Patrol a 
spus Alex, mai calm decât era în realitate. 

— Noi suntem cu CIA, a spus Hammond, scoţându-și 
insigna, și am sperat să ne ajuţi într-o misiune de care ne 
ocupăm acum. 

Misiune, nu investigaţie, a remarcat Alex. În filme, 
prima întrebare pusă de criminali când erau puși în fața 
unei asemenea situaţii nu era oare „Am nevoie de avocatul 
meu?” Dar el nu era un criminal, așa că a tăcut. 
Următoarea frază a lui Hammond l-a luat total prin 
surprindere: 

— Speram să te simţi în stare să lucrezi alături de noi, 
domnule Karpenko. Alex s-a gândit din nou la prima lor 
întâlnire. În ultimele șase luni, a continuat Hammond, te- 
au urmărit doi agenţi ai noștri. Zi și noapte, cât ai lucrat 
curier pentru un bărbat numit Ivan Donokov, pe care-l 
supravegheam de ceva vreme. 

— Dar m-a asigurat că nu face afaceri cu droguri, a spus 
Alex. 

— Şi nu face, a spus Hammond. 

— Atunci, care-i problema? a întrebat Alex, pentru prima 
oară nervos. 

— Donokov este un KGB-ist vechi care conduce o reţea 
de agenţi în toată ţara. 

— Dar el îi urăște pe comuniști chiar și mai mult decât îi 
urăsc eu. 

— Ştia că exact asta voiai tu să auzi de la el. 

— Dar ne-am cunoscut jucând șah... 

— N-a fost o coincidenţă, a spus Travis, că Donokov 
aștepta așezat la tabla de șah, cu locul din faţa lui liber, 
când te-ai plimbat tu prima oară prin Players’ Square. 

— De unde să fi știut că... 

— Noi credem că maiorul Polyakov l-a pus în gardă, 
după ce tu și mama ta aţi fugit din Leningrad. 

— Dar tot n-avea de unde să știe că eu joc șah și... Alex 
s-a oprit la mijlocul frazei. 

— Nu, poate că prietenul tău Vladimir i-a furnizat 
această informaţie lui Polyakov, a spus Hammond. 

— Ce prost am fost! 

— Ca să fiu cinstit, Donokov e un șmecher bătrân care e- 
n zonă de mult timp și când tu te-ai îndatorat, e clar că 
voiai să crezi tot ce-ţi spunea el. 

— Voi fi trimis înapoi la Leningrad? 

— Nu, e ultimul loc unde avem noi nevoie să fii, a spus 
Hammond. 

— Deci, ce așteptați de la mine? 

— Pentru început, nimic prea solicitant. La urma- 
urmelor, nu vrem ca prietenul tău Donokov să știe că i-am 
luat urma. Continuă să-i duci mesajele și, ocazional, unul 
din agenţii mei te va contacta în mod discret. Îi vei spune 
ce conţinea mesajul din ziua aceea, și totul va continua 
apoi normal. 

— Dar Ivan nu e un tâmpit. Nu va dura mult până va afla 
ce faceţi și pe mine mă va azvârli ca pe proverbialul cartof 
fierbinte. 

— Sau mai rău, a spus Hammond. Pentru că trebuie să-ţi 
fie clar că viaţa ta va fi în pericol dac-ar fi ca Donokov să 
afle că lucrezi cu CIA. 

— Pe de altă parte, a adăugat Travis, cu ajutorul tău, s- 
ar putea să rupem reţeaua și să-l punem pe Donokov după 
gratii, pentru mult timp. 

— Ce vă face să credeţi că m-aș gândi vreodată să-mi 
asum un asemenea risc? 

— Pentru că cel care a ordonat uciderea tatălui tău a 
fost Donokov. 

— Nu, greșiţi, pot dovedi că a fost Polyakov, a spus 
Sasha. 

— Polyakov e numai un pion pe tabla de șah a KGB-ului. 
Donokov mută piesele. 

Alex rămăsese fără grai; apoi, a spus, ca pentru sine 
însuși: 

— Asta ar explica de ce este întotdeauna așa de bine 
informat. 

A tăcut puţin, apoi a întrebat: 

— Cum l-aţi descoperit? 

— Avem la Leningrad un agent care lucrează pentru noi 
și care detestă KGB-ul chiar mai mult decât tine. 


XXX 


În seara aceea, Alex s-a întors acasă târziu. Acum mai 
avea un secret pe care nu i-l putea spune mamei și nici lui 
Dimitri. Ar fi fost posibil oare ca Dimitri să lucreze tot 
pentru Donokov? Sau pentru CIA? Un lucru știa cu 
siguranţă Alex - nu putea risca să-l întrebe. 

A încercat să continue să lucreze pentru Donokov ca și 
cum nimic nu s-a întâmplat, dar știa sigur că era numai o 
chestiune de timp până acesta va afla. 

Prima intercepţie a avut loc cam la două săptămâni după 
întâlnirea cu cei doi agenţi CIA. Alex stătea pe peron la 
Queensboro Piaza, așteptând trenul spre Lexington, când o 
voce din spatele lui i-a spus. 

— Nu te întoarce! 

Alex s-a supus comenzii, deși tremura din tot corpul. 

Câteva secunde mai târziu vocea a șoptit: 

— Care-i mesajul, astăzi? 

— Joi va sosi un pachet de la Odessa, la docul 7. Fii 
acolo să-l ridici. 

Bărbatul a plecat, fără altă vorbă. Alex a transmis 
mesajul, ca de obicei. 

În următoarele câteva săptămâni, apăreau agenţi în 
metrou, în autobuze și, o dată, când traversa o intersecţie 
aglomerată. Întotdeauna, le spunea mesajul pe care i-l 
încredinţase Ivan în ziua respectivă și, apoi, precum ceața 
de dimineaţă, agenţii se evaporau, și nu mai reapăreau 
vreodată. 

Alex a continuat să se întrebe cât va mai dura până Ivan 
își va da seama că el servea doi stăpâni. Dar trebuia să 
recunoască, deși numai pentru sine, că-i plăcea provocarea 
de a încerca să-l convingă pe omul KGB-ului că el habar n- 

avea ce făcea acesta de fapt, deși accepta că Ivan era un 
jucător de șah la fel de bun ca și el și că regina lui era în 
primejdie. 


XXX 


Nu-l putea rata. De fapt, îl avertiza pe Alex prin cât de 
evident se afișa, stând așa pe peronul de la metrou, în 
costum gri-petrol elegant, cu cămașă albă și cravată 
albastră. Mirosea chiar a CIA. 

Poate că era numai o coincidenţă. Să nu crezi niciodată 
în coincidente, îl prevenise Hammond. Bărbatul i-a zâmbit, 
ceea ce nu mai făcuse nici un alt agent, ceea ce l-a făcut 
încă și mai suspicios. Poate că îl confundă și era o 
persoană care credea că se cunoscuseră altă dată. 

Alex a plecat din locul în care se afla, dar bărbatul l-a 
urmat. Prima lui greșeală. Dac-ar fi fost agent CIA, ar fi 
dispărut, presupunând c-a fost văzut. Alex a privit în jos și 
a remarcat a doua greșeală. Deși pantofii bărbatului erau 
foarte lustruiţi, erau lejeri, lucru respins de CIA care 
prefera pantofii cu șireturi. Ce greșeală banală! 

Alex a auzit uruitul trenului care se apropia și a decis să 
aplice tactica cu urcat-coborât să vadă dacă putea scăpa 
de umbra lui. Când trenul a ieșit din tunel, Alex s-a 
apropiat de marginea peronului și a așteptat. Brusc, a 
simţit două mâini proptite în spatele lui și cu un brânci 
extrem de puternic a fost împins spre locomotivă. 

Nu avea cum să nu cadă în faţa trenului. Dacă i-a trecut 
ceva prin minte în clipa aceea, a fost ideea că va muri, și 
nu de o moarte plăcută. Nu observase că alerga spre el un 
tânăr de culoare care l-a apucat cu nădejde în ultima clipă 
ca și cum ar fi încercat să prevină căderea. 

Tânărul agent CIA l-a lăsat pe Alex întins pe peron și a 
pornit în urmărirea atacatorului. Un alt atac, și l-a doborât 
pe om pe la jumătatea scărilor. O clipă mai târziu, un al 
doilea agent l-a țintuit la pământ și i-a pus cătușele. 
Atacatorul s-a întors și s-a uitat la Alex, care se ridica în 

picioare. În ciuda zgomotului și hărmălăii produse de 
deschiderea ușilor trenului și năvălirea pasagerilor pe 
peron, Alex n-a avut nevoie să traducă cuvintele de pe 
buzele atacatorului: „Ești un om mort.” 

18 
SASHA 


Cambridge 


Sasha stătea singur într-o încăpere mică și prost 
luminată de la subsol, despre care citise înainte într-un 
roman al lui Harry Clifton. Voia să dea pagina să afle ce se 
va întâmpla în continuare. 

Ușa s-a deschis cu o izbitură și DS Warwick, însoţit de 
un ofițer-femeie, a intrat, așezându-se amândoi în partea 
opusă a mesei. 

— Trebuie să-ți pun câteva întrebări, a spus Warwick, 
pornind banda unui casetofon pentru a înregistra 
convorbirea. Pentru că s-a făcut o afirmație serioasă în 
legătură cu tine, trebuie să aud varianta ta, înainte de a 
face următorul pas. 

Singurul lucru pe care și-l amintea Sasha din romanele 
lui Harry Clifton era că Derek Matthews, avocatul renumit 
ai cărui clienți erau toți obișnuiți cu această situație, îi 
instruia cu fermitate să nu spună nimic până nu sosește el. 
Dar Sasha nu era un criminal și nu avea nimic de ascuns. 
Aştepta cu nerăbdare să afle care era „afirmația serioasă” 
conştient că prin aflarea acestei informații vitale, 
detectivul încerca să-l facă să se simtă în încurcătură și să- 
l impresioneze. Şi a reușit. 

— O domnișoară Fiona Hunter, a spus Warwick, în cele 
din urmă, a afirmat că joi, 16 noiembrie - ultima joi - te-ai 
urcat pe scara de incendiu de lângă camera ei din 
Newnham College, ai intrat în dormitorul ei de la etajul al 
treilea, pe fereastră, și ai violat-o. 

Warwick se uita fix la Sasha. 

— Ce ai de spus despre această acuzaţie? 

— Ce se află la dosar? a spus Sasha. 

Detectivul a ignorat întrebarea. 

— Dra Hunter susţine că are dovada că ai intrat în ţară 
ilegal evadând din închisoare după ce ai omorât un ofițer 
de poliţie. 

— Am evadat, a spus Sasha, din cea mai mare închisoare 
de pe pământ. N-am omorât ofiţerul KGB, dar am dorit s-o 
fac. 

— Poate fi adevărat totul, dle Karpenko, dar dacă dra 
Hunter a făcut o acuzaţie atât de serioasă, noi trebuie s-o 
investigăm. Pentru început, unde erai joi noapte în jurul 
orei zece? 

Sasha știa exact unde fusese el joi noaptea. După ce 
participase la o dezbatere la uniune, o însoţise pe Charlie 
la Newnham și, în timp ce ea intra pe ușa din faţă și 
mergea direct în camera ei, el dăduse ocol clădirii, urcase 
pe scara de incendiu până la etajul al doilea și petrecuse 
noaptea cu Charlie. 

Se trezise înainte de ora cinci în dimineaţa următoare, și 
după ce făcuseră dragoste din nou, el se îmbrăcase, 
coborâse pe scara de incendiu și se întorsese la Trinity. 
Inainte de ora șase fusese deja în camera lui și-și 
petrecuse următoarele vreo două ore lucrând la o temă 
care trebuia stilizată înainte de cursul de dimineaţă. 

Singura problemă în legătură cu alibiul de fier al lui 
Sasha era că, dacă Charlie ar fi confirmat povestea, 
regulile Colegiului Newnham impuneau excluderea 
temporară din cămin și trimiterea ei acasă pentru restul 
trimestrului, interzicându-i să-și dea examenele finale până 
nu se încheia investigația care ar fi dovedit oricum că se 
încălcaseră regulile. Nu că Fiona ar fi fost fericită să spună 
ce văzuse. 

— În ultima joi seară, a spus Sasha, am participat la o 
dezbatere la Uniune și apoi l-am însoţit pe domnul 
Anthony Barber spre University Arms, unde a stat el peste 
noapte, m-am întors la colegiu înainte de ora 11. Am 
coborât la micul dejun, pe la opt, în dimineaţa următoare. 

— Deci nicio amprentă din cele găsite de noi pe scara de 
incendiu nu este a ta, a spus Warwick, ridicând o 
sprânceană. 

Instantaneu, Sasha și-a dorit să fi urmat regula de aur a 
lui Derek Matthews și a tăcut. Și-a ţuguiat buzele și a 
spus: 

— Nu mai am nimic de adăugat până nu vorbesc cu un 
avocat. 

Warwick a închis dosarul. 

— În acest caz, domnule Karpenko voi cere să vi se ia 
amprentele, înainte să ieșiţi din arest. Vă veţi întoarce la 
poliție, cu sau fără avocat, mâine-dimineaţă la ora nouă. 

Sasha a fost surprins, când, după ce-a închis 
reportofonul, a adăugat. 

— Veţi avea destul timp să reglaţi chestia aceasta. 

Următoarea surpriză a apărut când Sasha a ieșit din 
sala de interogatoriu și l-a găsit pe doctorul Streator 
așezat pe o bancă strâmtă de lemn, pe coridor, 
așteptându-l. 

— Nu spune nimic, a zis el, până nu suntem în mașina 
mea. Și-a condus elevul afară din clădirea poliţiei, au 
traversat strada, spre un vechi Volvo parcat acolo. Acum, a 
spus el, îndată ce Sasha a închis portiera pasagerului din 
faţă, acum spune-mi despre ce e vorba și nu neglija 
detaliile. 

Sasha era aproape la sfârșitul poveștii când au ajuns în 
parcarea de la Trinity. 

— În mod clar, detectivul Sergent nu crede un cuvânt 
din povestea domnișoarei Hunter, altfel nu te-ar fi eliberat. 
Bănuiesc că domnișoara Hunter te-a văzut când ai urcat în 
dormitorul drei Dangerfield și a găsit ocazia să-ţi distrugă 
șansele de a deveni președintele Uniunii, a spus Streator, 
în timp ce urcau scara spre biroul lui. 

— Se poate ca Fiona să fie așa de grosolană? a întrebat 
Sasha. 

— Nu te gândi la ea ca Fiona ci ca fiica lui Max Hunter 
și atunci vei avea răspunsul la această întrebare. Dar nu e 

totul pierdut. Nicio îndoială că dra Dangerfield va întări 
povestea ta, ceea ce va face ca dra Hunter să arate extrem 
de prostește. Streator se bucura, în mod evident, de 
această perspectivă. 

— Dar eu l-am mințit deja pe Warwick pentru a o proteja 
pe Charlie, a spus Sasha. De ce m-ar crede, dacă-mi 
schimb pe neașteptate povestea? 

— E un om de lume și va înţelege asta, a spus Streator, 
deschizând ușa biroului. 

— Dar nu vreau să fie exclusă Charlie și să nu-și poată 
susține examenele. 

— Atunci vei fi arestat și acuzat de viol. Și, chiar dacă îţi 
vei dovedi nevinovăția, vor exista întotdeauna unii care vor 
crede că nu există foc fără fum, mai ales dacă vei alege o 
carieră în politică. 

— Dar trebuie s-o protejez pe Charlie. 

— Spui că ai plecat de la ea pe la cinci și jumătate? a 
întrebat Streator, ignorând intervenţia, și te-ai dus imediat 
la colegiul tău. Sasha a aprobat dând din cap. Ai văzut pe 
cineva care te cunoaște, pe drum? 

— Nu. Nu erau mulţi oameni pe-acolo, la ora aceea. 

— Domnul Perkins nu te-a zărit când te-ai strecurat în 
clădire? 

— Mă tem că nu. Dormea dus, ceea ce pe mine m-a 
bucurat, în acel moment. 

— Chiar așa? 

În clipa aceea a început să sune telefonul de la biroul 
domnului Streator. 

El a ridicat receptorul și a ascultat, apoi a spus: 

— Este Perkins. Spune că vrea să vorbească cu tine. 

Sasha a apucat receptorul ca pe o vestă de salvare. 

— Scuze că vă deranjez, domnule Karpenko, dar a sunat 
mama dumneavoastră și spune că trebuie să vorbească 
urgent cu dumneavoastră. 


XXX 

— Chestia cu Uniunea e terminată, a spus Ben, în timp 
ce se așeza la capătul patului, în camera lui Sasha. 

— Nu pierd timpul cu mine. 

— Ai fost arestat în timpul cursului de dimineaţă, ţi s-au 
pus cătușe, târât afară din biroul lui Streator, băgat în 
mașina poliţiei, dus la cel mai apropiat post, acuzat de viol 
și lăsat să putrezești în pușcărie, așteptând judecata. 

— Atunci, în celulă, a spus Sasha. 

— Nici vorbă. Ce trebuie să facem, este să mergem 
direct la Uniune să fim văzuţi la o bere la bar, împreună, 
ca și cum n-ai nicio grijă pe lume. 

— Nu cred că va fi posibil. 

— Trebuie să fie, dacă e să ai o șansă să devii 
președintele Uniunii. 

— Îmi pare rău, dar trebuie să plec la Londra. Mama are 
urgent nevoie de mine. 

— Ce poate fi mai urgent decât să aduni probe pentru a 
dovedi că nu ești vinovat de viol. 

— Nici măcar nu știu despre ce e vorba, dar ultima dată 
când m-a sunat mama folosind cuvântul „urgent” a fost 
când a murit domnul Moretti, a spus Sasha. 

— Atunci, lasă-mă măcar să-i spun lui Charlie ce s-a 
întâmplat pentru a putea astfel să arătăm cine e Fiona și 
să-ţi salvăm onoarea. 

— Ben, ascultă-mă cu atenţie! Să nu te apropii de 
Charlie, decât dacă vrei să afli cât de aproape să i se taie 
gâtul a fost acel ofiţer KGB. 

Ben a înțepenit și a durat ceva până a reușit să spună: 

— Măcar ai grijă să fii înapoi mâine-dimineaţă la ora 
nouă, pentru că nu-ţi permiţi să lipsești de la o întâlnire cu 
Sergent Warwick. Altfel ai putea fi primul președinte ales 
în timp ce e la închisoare. 


XXX 


Când a auzit bătaia în ușă, a presupus că era Sasha. 
Regreta deja că-l sunase și-l necăjea cu problemele ei în 
188 


- JEFFREY ARCHER - 


timpul școlii. Putea să lase totul baltă și să vină s-o ajute 
pe ea. S-a oprit din împachetat și a deschis ușa; în faţa se 
afla Gino. 

— Scuze, a spus el și a îmbrăţișat-o. Voiam numai să știi 
că eu mi-am dat demisia împreună cu alţi cinci oameni de 
la bucătărie și trei chelneri. 

— Nu trebuia să faceţi asta, Gino. Nu vreau să fiu 
responsabilă pentru c-aţi rămas toţi fără serviciu. 

— Cei mai mulţi dintre noi și-au dat seama că n-ar fi 
supravieţuit prea mult cu bastardul de Tremlett. Și, în 
orice caz, motivele mele nu sunt chiar curate, pentru că mi 
s-a oferit deja o slujbă. 

— La cine? 

— La Matteo Agnelli. 

— Dușmanul, a râs Elena. 

— Nu mai e dușmanul! Italienii au o zicală: Dușmanul 
dușmanului meu îmi este prieten. Dar domnul Agnelli mi-a 
oferit slujba cu o condiţie. 

— Ce condiţie? 

— Să vii și tu cu mine. 

— Şi Betty? 

— Sunt sigur că va fi de acord și cu ea. 

— Dar unde voi locui? a-ntrebat Elena. Pentru că știu că 
deasupra restaurantului domnului Agnelli nu există niciun 
apartament. 

— Poţi veni să stai la mine până-ţi găsești ceva. 

— Dar ce zice partenerul tău? 

— El ar obiecta numai dac-ai fi bărbat, a spus Gino. 
Deci, vrei să traversezi și să mă însoţești la Osteria Roma? 

— Trebuia să fi fost botezat Coriolan, a spus Elena. 

— Corio... cum? 


XXX 


Sasha a trebuit să admită că să-ți pierzi ambele slujbe și 
acoperișul de deasupra putea fi cu siguranță, prezentată 
ca o urgenţă. Dac-ar fi știut despre propunerea făcută de 

Gino înainte de-a se urca în tren!... Dar nu avusese altă 
soluție după ce operatorul din centrală i-a spus că 
telefonul mamei lui fusese desfiinţat. A petrecut o noapte 
fără somn pe sofaua lui Gino și a luat primul tren înapoi 
spre Cambridge, în dimineaţa următoare. A trebuit să 
plătească aproape o liră pe un taxi ca să fie sigur că 
ajunge la poliţie la 8:54 p.m. Un comandant tânăr l-a dus 
direct la biroul detectivului Sergent Warwick și nu în 
camera pentru interogatorii. 

— Domnișoara Hunter și-a retras plângerea, a spus 
Warwick, odată ce Sasha s-a așezat. 

— Vă rog să-mi spuneţi că Charlie nu v-a vizitat. 

— Care Charlie? a făcut Warwick pe inocentul. Nu, ceea 
ce a făcut-o pe domnișoara Hunter să se răzgândească a 
fost o simplă acţiune specifică muncii detectivilor. I-am 
putut arăta că amprentele tale se opreau la etajul al doilea 
și, cum ea a afirmat că ai ieșit din camera ei după câteva 
minute în care ai asaltat-o, este greu de explicat cum de ți- 
au trebuit patru ore și jumătate pentru a ajunge la tine la 
cămin, altfel decât, bineînţeles, prin faptul că ai rămas în 
pat, la etajul de dedesubt. 

— Dar portarul de la cămin, dl. Perkins, nu putea 
confirma când am ajuns eu acolo, pentru că dormea tun. 

— Se prefăcea că doarme, ar fi o descriere mai 
apropiată de adevăr, a spus Warwick. Dacă te-ar fi văzut 
intrând în cămin la ora 5:30 dimineaţa, ar fi trebuit să 
semnezi în catastiful de nerespectare a regulilor colegiului 
și în acest caz, ar fi trebuit să le explici celor din comitetul 
pentru disciplină unde fuseseși toată noaptea. 

— Deci, a renunţat total? 

— Nu pe de-a-ntregul. Dra Hunter a fost admonestată 
pentru că i-a făcut pe polițiști să piardă timpul. Cinstit eu 
aș fi adus-o aici peste noapte, dacă tatăl ei n-ar fi 
intervenit la comandantul-șef. Totuși, mai bine pleci 
pentru că înţeleg că ai o zi plină în faţa ta. 


XXX 

— După cum știi, Elena, am vrut să mi te alături de mult 
timp, a spus domnul Agnelli, dar mi-ai spus clar că nu are 
rost să te rog asta, atâta timp cât lucrezi pentru domnul 
Moretti. 

— Şi s-ar putea încă să nu aibă rost, a spus Elena. 

— Oferta mea rămâne încă în picioare. Te-aș face 
bucătar-șef și-ţi pot promite că nu mă vei vedea niciodată 
în bucătărie. Iti voi dubla salariul pe care-l primeai la 
domnul Moretti și vei primi 10% din profitul 
restaurantului. Dar va trebui să-ţi găsești locuinţă. Nu mai 
mult decât anticipase Sasha. 

— Şi Betty, poate să vină și ea cu mine? Agnelli a 
aprobat dând din cap. Şi Gino va fi șef de sală? 

— Da. Deja m-am înţeles cu el. Mai vrei să mă întrebi 
ceva? 

După ce-a ascultat ultima cerere a Elenei, domnul 
Agnelli a spus: 

— Mă voi gândi. 

— Este un infractor, a spus Elena. 


XXX 


Când Sasha a ieșit din clădirea poliţiei, a luat-o la fugă 
spre Uniune, unde l-a găsit pe șeful lui de campanie 
încercând să-i explice unui votant unde fusese candidatul 
în ultimele 48 de ore. 

— Votul a început deja, a spus Ben, după ce Sasha i s-a 
alăturat la bar și i-a spus ultimele vești. N-avem de pierdut 
nicio clipă, pentru că Fiona le-a spus tuturor că ţi-ai 
petrecut ultimele 48 de ore la poliţie, într-o celulă. Trebuie 
să-i admiri puterea de stăpânire. 

— Ca să nu mai vorbim de administrarea timpului. 

— Păcat că Warwick n-a ţinut-o o zi închisă. Cu 
siguranţă, ne-ar fi mărit șansele. Dar încă putem să 
câștigăm. 

A început să se ocupe de asistenţă. Câţiva membri i-au 
strâns mâna lui Sasha cu căldură, alţii i-au întors spatele, 
vreo doi, pe care el îi considerase suporterii săi, chiar 
prieteni. A încercat să vorbească cu toţi cei care nu 
votaseră încă, cu fiecare-n parte, chiar dacă știa că n- 
aveau nicio intenţie să-l susțină. Era clar că unii credeau 
încă povestea Fionei sau voiau s-o creadă, în timp ce alţii 
admiteau că pe acea scară de incendiu puteau fi găsite 
foarte bine chiar și amprentele lor. Sasha nu s-a oprit până 
când nu s-a dat ultimul vot, la ora șase, când s-a alăturat 
lui Ben și Charlie, la bar. Suporterii Fionei ocupau o parte 
a sălii, iar ai lui Sasha, cealaltă jumătate. 

— Când veţi ști rezultatul? a-ntrebat Charlie, sorbind din 
carafă. 

— În jur de ora șapte, a spus Ben. Deci n-avem de 
așteptat mult. 

S-a dovedit că predicția lui Ben a fost greșită, pentru că 
se făcuse aproape opt când președintele Chris Smith a 
intrat în bar, și-a croit drum spre centrul încăperii cu o 
singură foaie de hârtie în mână. A așteptat să se facă 
liniște înainte de a lua cuvântul. 

— Aș vrea să încep prin a vă explica de ce-a durat atât 
de mult. A fost nevoie să reluăm numărarea voturilor de 
trei ori până când membrii comisiei au căzut de acord 
asupra rezultatului. Așa că, vă pot spune acum că prin 
majoritate de voturi, următorul președinte al Uniunii 
Cambridge va fi... 

19 
ALEX 


Vietnam 1972 


Alex a citit scrisoarea a doua oară înainte de a i-o arăta 
mamei. Elena a plâns, pentru că știa exact ce va face fiul 
ei. 

— Dacă am fi mers în Anglia, nu se întâmpla așa ceva, a 
spus ea; nu se putea stăpâni să nu gândească că se 
ascunseseră în lada greșită. 

Mulţi tineri care citeau aceeași scrisoare în acea 
dimineaţă, erau deja pe telefon cu avocaţii taţilor lor, sau 
la doctorul de familie, în timp ce alţii rupeau pur și simplu 
scrisoarea sperând că problema va dispărea de la sine. Dar 
nu și Alex. 

Elena nu era singura persoană care plângea. Addie îl 
implora să încerce măcar să obţină o amânare, spunând că 
este în ultimul an la NYU și cu siguranţă, îi vor permite să- 
și dea examenul de diplomă. Deși a plâns toată noaptea, 
Alex nu i-a urmat sfatul. 

Avea o singură problemă presantă care trebuia 
rezolvată înainte de a începe să-și facă bagajele și a părăsi 
casa. Cele unsprezece magazine îi aduceau un profit 
frumos și, desigur, nu voia să piardă niciunul dintre ele. 
Dar cine-ar putea să se ocupe de ele cât timp era plecat? 
Spre surpriza lui, cea care a venit cu soluţia a fost mama. 

— Voi renunţa la slujba mea la Mario's și mă voi ocupa 
împreună cu Dimitri de magazine, până când te întorci. 
Niciunul n-a pus problema ce se va întâmpla dacă el nu s- 
ar întoarce. 

Alex a acceptat fericit oferta lor și pe 11 februarie 1972 
s-a urcat în trenul pentru Fort Bragg, North Carolina, 
pentru a începe antrenamentul de bază de opt săptămâni, 
înainte de a porni cu vaporul spre Vietnam. 

XXX 


Luminile s-au stins. 

— Sus, sus, sus, a strigat sergentul cât a putut de tare în 
timp ce mergea pe coridor printre noii recruți și lovea cu 
bastonul capătul fiecărui pat. Unul câte unul, tinerii treziţi 
violent din somnul lor adânc și neobișnuiţi să se scoale la o 
asemenea oră, au clipit și s-au frecat la ochi, cu o singură 
excepţie. Alex, care la ora patru dimineaţa ar fi fost deja în 
drum spre piaţă. 

— Vietcong”-ul își încarcă armele împotriva voastră, a 
strigat instructorul și-l vor ucide pe ultimul care pune 
piciorul pe pământ! 

Alex se îndrepta deja spre dușuri cu prosopul în mână. A 
deschis un robinet care nu oferea decât posibilitatea de a 
alege între rece și rece. 

— Cine nu se dușează, rade și îmbracă în 15 minute nu 
va primi hrană decât la prânz. Brusc, niște trupuri au 
început să alerge spre dușuri. 

Alex a fost primul care s-a așezat pe una din băncile 
lungi de lemn din sala de mese. Și-a dat rapid seama cum 
îl răsfățase mama, de-a lungul anilor. Abia în a treia 
dimineaţă, când era disperat de foame, a acceptat micul 
dejun care consta în terci de ovăz fiert în lapte plin de 
cocoloașe, șuncă grasă, pâine prăjită și un lichid fierbinte, 
negru care în armată se numește cafea. 

Când a făcut cunoștință cu terenul de antrenament, 
urmat de gimnastică, marșul de voie și traversarea unui 
râu îngheţat cu pușca deasupra capului, a descoperit rapid 
că nu era așa de antrenat cum crezuse el. Cu toate 
acestea, chiar a reușit să se menţină un yard sau doi în 
fruntea celor mai mulţi dintre colegii lui recruți, care, 
până atunci, crezuseră că serile de sâmbătă erau pentru 
băutură și dimineţile de duminică pentru dormit târziu. 


” Frontul Naţional pentru Eliberarea Vietnamului de Sud, cunoscut și 
sub numele de Viet Cong, a fost o organizaţie insurgentă care a luptat 
în perioada războiului din Vietnam. 

Sergentul le-a amintit cu blândeţe că Vietcong-ul nu are 
weekenduri. 

În timp ce Alex continua să facă faţă în sala de 
gimnastică, pe terenul de trageri și în operaţiunile de 
noapte de pe dealuri, excela la ore, unde ofițerul-profesor 
încerca să le explice de ce se implicase America într-un 
război din Orientul îndepărtat. 

Alex a fost fascinat de istoria Vietnamului și de faptul că 
nordul și sudul fuseseră unite începând cu 939 A.D., dar 
acum săriseră unul la beregata celuilalt. 

— Dar de ce sacrificăm vieţile soldaţilor noștri pentru o 
mică ţară din cealaltă parte a lumii? a întrebat Alex. 

— Deoarece, în cazul în care comuniștii din Nord preiau 
controlul asupra întregului Vietnam, cine va urma apoi? a 
replicat  ofiţerul-profesor. Laos? Cambogia? Şi oare 
dușmanul se va opri când va ajunge la Australia? Este un 
efect de domino. Lasă-l pe unu să te încalece și vor urma și 
ceilalţi. 

— Dar Vietnamul este tot pe cealaltă parte a lumii, a 
spus Alex. 

— Nu fi așa de sigur, a spus ofițerul-profesor. Cuba fiind 
în mâinile lui Fidel Castro, comuniștii sunt la numai o 
aruncătură de băț de coasta Statelor Unite și dacă ar pune 
cubanezii mâna pe nimic altceva decât pe arcuri cu săgeți, 
Florida ar fi următoarea la rând. 

Alex n-a mai pus alte întrebări, pentru că știa cum 
ocupase Armata Roșie toată Europa de Est, în timp ce 
Aliaţii stăteau și se uitau. 

Alex și-a făcut repede prieteni printre colegii-recruţi, 
unii dintre ei fiind, ca și el, imigranţi la prima generaţie. I- 
a ajutat să scrie scrisori familiilor și iubitelor, le-a 
completat formulare și l-a învăţat chiar pe unul dintre ei 
cum să-și lege șireturile. Totuși, exista unul - întotdeauna 
există unul - care a fost împotriva lui Alex de la primul 
sunet de goarnă. 

Marele Sam, cunoscut ca Tancul avea 6,4 picioare 
înălţime și cântarul nu s-a oprit până n-a ajuns la 226 lbs’, 
cea mai mare din greutate mușchi lucraţi și, el, cu 
siguranţă, nu-l considera pe individul Karpenko șeful 
normal al unităţii. Cei mai mulţi recruți îl evitau pe Marele 
Sam și chiar și unu sau doi sergenţi din personal erau 
prudenti în privinţa lui. Alex păstra și el distanţa, dar nu l- 
a putut evita pe Marele Sam când într-o sesiune de 
gimnastică li s-a ordonat la amândoi să intre în ringul de 
box, pentru o rundă prietenească. Marele Sam n-a fost 
prietenos. Toţi ceilalți recruți s-au adunat în jur să asiste la 
măcelul inevitabil. 

— Eu sunt cel mai mare, a șoptit Alex fără convingere, 
trecând printre frânghii și sperând că vorbele lui Cassius 
Clay îl vor inspira și ar putea măcar să supraviețuiască 
celor trei runde de câte trei minute fiecare. 

În prima rundă, a dansat cu nervozitate în jurul ringului 
în timp ce adversarul arunca pumn după pumn, niciunul 
neatingându-și ţinta. Cumva s-a descurcat până la sfârșitul 
rundei a doua, chiar l-a lovit de vreo două ori pe Marele 
Sam, nu că acesta ar fi remarcat loviturile. Dar picioarele 
lui Alex s-au făcut repede de plumb. Ăsta nu era un vals 
lent într-o sală de dans cu o domnișoară în braţele tale. 

De la jumătatea celei de-a treia runde, Sam a reușit să-i 
aplice o lovitură razantă pe o latură a capului. Alex s-a 
clătinat destul de mult pentru ca Sam să-l mai lovească 
încă o dată, în barbă, și Alex a căzut grămadă la pământ. 
Un bărbat mai înţelept ar fi rămas acolo. Dar nu și Alex. A 
încercat să se ridice pe picioare în timp ce arbitrul 
număra: „Cinci, șase, șapte...” Avea încă un genunchi pe 
podea când următoarea lovitură a aterizat direct pe nasul 
lui. Tot ce-a văzut în faţa ochilor au fost stele și dungi și de 
departe mai multe de cincizeci. Marele Sam ar fi fost 
descalificat dacă era un meci de campionat, dar, cum a 


10 Lbs - Prescurtare de la librae livre (lira); 1 Ibs = 0,45359 kg. 

subliniat sergentul, nimeni n-avea timp să explice 
Vietcong-ului Regulile Queensberry. 

Când Alex și-a revenit, câteva minute mai târziu, a fost 
îngrozit să-l vadă pe Marele Sam aplecat deasupra lui. S-a 
pregătit pentru lovitura următoare, dar Marele Sam și-a 
scos mănusșa și l-a ajutat pe Alex să se ridice în picioare; 
pe noul cel mai bun prieten al lui. 


XXX 


În două săptămâni au făcut cunoștință cu terenul de 
trageri cu pușca și cu ţintele fixe. 

— Mâine ţintele se vor mișca, a spus sergentul. Şi odată 
ce vă veţi obișnui cu asta, ele vor trage spre voi. 

În timpul săptămânii a treia, ziua a devenit noapte. Nu 
mâncare, nu somn și dacă nu erai mort, îţi doreai să fi fost. 
Săptămâna a patra a însemnat lupta corp la corp, dar 
numai după ce mâncaseră și dormiseră paisprezece ore. 
Când li s-a permis, în cele din urmă, să se prăbușească pe 
paturile lor, nici măcar nu aţipiseră când li s-a ordonat să 
se ridice în picioare și li s-a spus că Vietcong-ul tocmai 
lansase un contraatac. 

— Şi, nu uitaţi, ei joacă pe terenul lor, voi în deplasare. 
Nimeni n-a fost surprins când, în săptămâna a cincea, Alex 
a fost înaintat caporal și pus să răspundă de o duzină de 
noi recruți. Imediat, l-a ales pe Marele Sam ca secundul 
său. 

Spre sfârșitul săptămânii a șasea, plutonul lui Alex 
performa în mod regulat mai bine decât adversarii. 
Fiecare dintre ei l-ar fi urmat orbește. 

În a șaptea săptămână, comandantul plutonului lor, 
locotenent Lowell, l-a luat deoparte pe Alex, după parada 
de dimineaţă. 

— Karpenko, te-ai gândit să ceri un transfer la școala de 
pregătire a ofițerilor? Dacă da, eu aș fi fericit să-ţi dau 
recomandare. 

A fost dezamăgit de răspunsul lui Alex. 

— Sir, eu sunt comerciant stradal. Nu-mi doresc să fiu 
ofițer. Voi rămâne și voi lupta cu unitatea mea, dacă e în 
regulă în ceea ce vă privește. 

În următoarele câteva săptămâni locotenentul Lowell a 
făcut mai multe încercări să-l facă pe Karpenko să se 
răzgândească, dar a primit în permanenţă același răspuns 
necompromiţător. 

În ultima lor zi la Fort Bragg, plutonul lui Alex a primit 
un stindard de onoare de la ofiţerul comandant. Premiul a 
fost primit de Marele Sam în numele tuturor soldaţilor din 
pluton. 

— Sunteţi una din cele mai bune unităţi pe care am 
avut-o vreodată sub comanda mea, a spus generalul în 
timp ce-i înmâna steagul. 

— Arătaţi-mi-i pe ceilalți, a spus Marele Sam. Generalul 
a izbucnit în râs. 

Pe 5 iunie 1972, locotenentul Lowell, caporalul 
Karpenko și 120 de alţi bărbaţi din Unitatea 116 infanterie 
s-au urcat într-o duzină de camioane, la mijlocul nopţii, 
apoi au fost scoși din Fort Bragg și duși la un aeroport 
care nu apărea pe hartă. Paisprezece ore mai târziu, după 
trei opriri scurte în care avionul a primit combustibil, dar 
ei nu, trupeţii au aterizat, în sfârșit, pe o pistă păzită strict, 
undeva în Vietnamul de Sud. Ei nu mai erau recruți, ci 
infanteriști instruiți gata de luptă. 

Nu toţi au putut să se mai întoarcă. 


XXX 


Unitatea 116 a petrecut câteva săptămâni construindu-și 
barăcile provizorii și încă două săptămâni pregătindu-se 
pentru primul lor atac. Cam atunci, fiecare dintre ei a fost 
mai mult decât gata. Dar gata pentru ce? 

— Ordinul este clar, a spus locotenentul Lowell la 
informarea de dimineaţă. Am fost desemnaţi să patrulăm 
în zona demilitarizată care separă Nordul de Sud. 
Vietcong-ul stă ocazional în apropiere în speranţa de a găsi 

un punct slab în apărarea noastră. Dacă sunt destul de 
nebuni să facă asta, datoria noastră este să-i facem să 
regrete și să-i trimitem înapoi în zona lor. 

— Dar noi vom avea șansa să intrăm în zona lor? a 
întrebat Alex. 

— Nu cred, a spus Lowell. Asta-i pentru profesioniști - 
marină și SUA Army Rangers. Numai în situaţii 
excepţionale am fi chemaţi să-i ajutăm. 

— Deci noi nu mai suntem decât niște agenţi de 
circulaţie, a spus Tancul. 

— Cam așa ceva, a admis Lowell. Servesc de asemenea 
numai aceia care sunt pregătiţi și așteaptă. Alex va aștepta 
să citeze aceasta când se va afla din nou într-o bibliotecă, 
ceea ce putea să nu se petreacă încă vreo doi ani. Vestea 
nouă este că la fiecare șase luni veţi avea o săptămână 
R&R, când puteţi vizita Saigonul, a continuat Lowell. 

S-au auzit câteva urale slabe. 

— Dar nu vă puteţi relaxa nici măcar atunci. Va trebui să 
vă gândiţi că oricine se apropie de voi este agent Vietcong. 
Dar în special, tinerele frumoase care vi se vor oferi în 
speranţa să obţină de la voi informaţii pe care voi le-aţi 
putea considera lipsite de importanţă. 

— N-am putea să ne bucurăm de ele, ţinându-ne gurile 
închise? a întrebat un soldat. 

Lowell a așteptat să se potolească râsetele. 

— Nu, Boyle, a spus el cu fermitate. Indiferent de 
situaţie, trebuie să vă amintiţi că aţi putea provoca 
moartea unuia din camarazii voștri. 

— Nu cred că pot rezista șase luni fără o femeie, a spus 
Boyle. 

Deși restul unităţii a izbucnit în râs, cu toţii au fost, în 
mod clar, de acord cu el. 

— Nu te îngrijora, Boyle, a spus Lowell. Armata are 
provizii pentru soldaţi ca tine. Avem propriul bordel, în 
afara taberei. Este condus de o doamnă pe nume Lilly și 
toate fetele au fost examinate cu grijă. In singura ocazie în 
care Lilly a descoperit că una din fete lucra pentru 

Vietcong, fata a fost găsită plutind pe râu, în dimineaţa 
următoare. Fiecare unitate are alocată o noapte pe 
săptămână în care bărbaţii ei pot vizita stabilimentul lui 
Lilly. Noi mergem miercurea. 

N-a fost nevoie să-și noteze niciunul. 


XXX 


Alex a descoperit că patrularea era, în cel mai bun caz, 
plictisitoare, și, în cel mai rău, fără scop. Au trecut cinci 
săptămâni până când au zărit o patrulă Vietcong rătăcind 
în zona neutră. 

Locotenent Lowell a ordonat imediat să avanseze și să 
tragă la nevoie, dar ei n-au reușit să lovească decât un 
copac bătrân și, în interval de câteva secunde, dușmanul s- 
a topit, dincolo de linie. 

Când i-a descris întâmplarea mamei sale, într-o 
scrisoare lungă, Alex a încercat să-i spună că era mai ușor 
să fii ucis când traversai Brighton Beach Avenue, decât 
când patrulezi. Cenzura a scos unele pasaje din scrisoare. 

Alex primea regulat scrisori de la Elena. Bernie se 
pensionase, în cele din urmă, și Elena a mărturisit că de 
când plecase el, sunt gata să renunţe. Alex n-a trebuit să 
citească printre rânduri că nici mama lui, nici Dimitri nu 
erau comercianţi înnăscuţi. Elena i-a spus că nu puteau 
aștepta întoarcerea lui, deși Alex a trebuit să accepte că 
asta nu se va întâmpla pentru cel puţin încă un an de zile. 
Cum săptămânile lungi s-au transformat în luni și mai 
lungi, se întreba dacă n-ar fi fost mai înţelept să-i fi urmat 
sfătui lui Addie și să fi cerut o amânare pentru a-și fi 
terminat ultimul an la NYU și mai important, s-o fi cerut de 
soție pe Addie. Avea chiar și inelul. 

20 
SASHA 


Londra 


— Aș dori să am permisiunea să vă cer mâna fiicei dvs., 
Sir. 

— Ce minunată cerere de modă veche, a spus dl 
Dangerfield. Dar, Sasha, nu crezi că sunteţi puţin cam 
tineri pentru a vă gândi la căsătorie? N-ar trebui să mai 
așteptați un pic, înainte de a lua o asemenea decizie 
irevocabilă? 

— De ce să mai aștepți, sir, când ai găsit-o pe femeia cu 
care vrei să-ţi petreci tot restul vieţii? 

— Te-aș întreba dacă ești încredinţat că fiica mea simte 
la fel în legătură cu tine, dacă n-aș ști deja răspunsul. 
Sasha a zâmbit, știind că Charlie așteaptă în camera de- 
alături. Așa că, în calitate de viitor socru, cred că te pot 
întreba despre perspectivele tale. 

— Am avut trei oferte de muncă pentru momentul în 
care voi părăsi Cambridge-ul, sir. Problema mea este că nu 
mă pot hotărî pe care s-o aleg. 

— Prea multe oferte, a spus dl Dangerfield. 

— Fără nicio garanţie, a admis Sasha. Și, ce este mai 
rău, niciuna nu este ceea ce-mi doresc eu cu adevărat. 

— Acum, chiar că mă faci curios. 

— Trinity mi-a oferit o bursă de cercetare, dacă sunt șef 
de promoţie. 

— Foarte flatant. 

— Sunt de acord, sir. Dar nu cred că sunt făcut să fiu 
profesor. Prefer câmpul de bătălie, sălii de clasă. 

— Vreun câmp de bătălie anume? 

— Un mandarin de la Ministerul Afacerilor Externe s-a 
apropiat de mine și mi-a sugerat să dau examen la ei. Însă 
nu știu dacă vor să fiu diplomat sau spion. 

— Nu mi-am dat seama că există vreo deosebire între 
aceste două situaţii, a spus Dangerfield. Dar nu am nicio 
îndoială că le-ai face foarte bine pe amândouă. Și a treia 
ofertă? 

— DI. Agnelli, proprietarul restaurantului unde lucrează 
mama, ca bucătar-șef, m-a rugat să mă alătur lui. Nu are 
copii și simte c-aș putea prelua afacerea în timp. 

— Profesor la Cambridge, spion sau proprietar de 
restaurant. Nu se putea o alegere mai eclectică, deși 
proprietarul de restaurant ar fi cel mai aproape de câmpul 
de bătaie și, probabil, cel mai bine plătit. 

— Nu numai c-ar fi cel mai bine plătit, dar eu sunt și 
foarte calificat pentru această slujbă. În ultimii patru ani, 
am lucrat în restaurant, în vacanțe. Am început ca spălător 
de vase, am trecut la așternutul meselor, apoi pentru 
intervale scurte am fost barman și chelner. Uneori, am 
simţit că obțineam două diplome deodată. 

— Dar spui că niciuna din aceste slujbe nu este ce-ţi 
dorești cu adevărat să faci. 

— Nu, sir. Ca și tatăl meu, în inima mea eu sunt 
politician și Cambridge-ul m-a făcut să fiu și mai hotărât să 
devin membru al Parlamentului. 

— Şi ai hotărât deja sub culorile cărui partid vei evolua? 

— Nu, sir, nu am hotărât. Adevărul este că nu m-au 
preocupat niciodată extremele. Eu prefer centrul și, 
adesea am constatat că sunt de acord cu punctul de 
vedere al unei alte persoane. 

— Dar va trebui să sari, în cele din urmă, într-un fel sau 
altul, dacă speri să urmezi o carieră politică, a sugerat 
Dangerfield. Cu excepţia situaţiei în care te decizi să te 
alături liberalilor, desigur. 

— Nu, sir, a râs Sasha. Eu nu cred în cauze pierdute. 

— Nici eu și toată viaţa i-am votat pe liberali. 

Sasha s-a înroșit până-n vârful urechilor și a spus: 

— Îmi cer scuze, sir. 

— Nu-i nevoie, băiete. Cred că vei afla că soţia mea e de 
acord cu tine. 

— Înainte de a mă face total de râs, sir... 

— Suzana este de o viaţă conservatoare, deși adesea 
trebuie să se ţină de nas când se duce să voteze. Așa că 
este chiar și mai rea decât tine. Dar nu cumva mi-a spus 
Charlie că, după ce-ai ratat cu puţin să devii președintele 
Uniunii, ai promis că nu vei mai candida niciodată? 

— Promisiunea n-a ţinut decât cam o săptămână, sir. 
Spre marea ei dezamăgire, voi candida din nou la 
Președinţie, pentru semestrul următor. 

— Dar, trecând acum la chestiuni practice, a spus 
Dangerfield, dac-ar fi să preiei afacerea domnului Agnelli, 
unde aţi locui tu și Charlie? 

— Mama a cumpărat de curând un apartament spaţios 
în Fulham, cu destule camere pentru trei persoane. 

— Destule pentru trei, poate patru? a spus Dangerfield, 
ridicând dintr-o sprânceană. 

— Amândoi simţim c-ar trebui să ne facem niște cariere, 
înainte de a ne gândi la o familie numeroasă. Odată ce va 
avea doctoratul în filosofie, Charlie trebuie să-și găsească 
o slujbă care ne va da posibilitatea să câștigăm destul 
pentru noi doi, ca să nu zicem pentru trei sau patru. 
Numai mama nu este de acord cu mine. 

— Abia aștept s-o cunosc. Pare formidabilă. Dar spune- 
mi ce crede despre faptul că fiul ei se căsătorește la o 
vârstă atât de tânără? 

— O adoră pe Charlie și nu e de acord să trăim 
împreună în păcat. 

— Ah! Deci de la ea ai moștenit acele valori de modă 
veche. 


XXX 


— Ar fi de folos dacă ai ști cărui partid îi aparţii, a spus 
Ben. Deși sunt încrezător că încă poţi câștiga ca 
independent, viața mea ar fi mult mai ușoară dacă te 
alături fie Partidului Conservator, fie Partidului Laburist. 
Preferabil la conservatori. 

— Asta-i problema, a spus Sasha. Încă nu știu ce partid 
sprijin. Prin firea mea, eu sprijin libera iniţiativă și o 
intervenţie mai mică a statului. Dar, ca imigrant, mă simt 
mai confortabil cu filosofia Partidului Laburist. Singurul 
lucru cert este că nu sunt liberal. 

— Ei, nu afirma asta în faţa cuiva, până nu se dă ultimul 
vot. Ca independent, va trebui să accepti voturi de la toate 
cele trei partide. 

— Tu ai vreun crez sau vreo convingere? a întrebat 
Sasha. 

— Nimeni nu-și permite un asemenea lux până după 
alegeri. 

— Vorbești ca un adevărat conservator, a spus Sasha. 


XXX 


— Mă bucur că petrecem weekendul cu părinţii mei, a 
spus Charlie, pentru că știu că tata vrea să-ţi ceară sfatul 
într-o problemă. 

— Cum i-aș putea eu da un sfat lui? Nu știu nimic despre 
antichităţi și el este considerat un expert în domeniu. 

— Sunt la fel de interesată ca și tine să aflu. Dar chiar l- 
am prevenit că nu știi care-i diferenţa dintre Chippendale 
și Conran. 

— Ştiu din care mi-aş permite să cumpăr un exemplar. 

— Ar trebui să mai citești Oscar Wilde, a spus Charlie și 
mai puţin Maynard Keynes. Apropos, mama ta vine? Ştii ce 
nerăbdători sunt părinţii mei s-o cunoască. 

— Plănuiește să vină sâmbătă dimineaţă. Ceea ce-mi 
lasă destul timp să-i previn că ea a ales deja numele 
primilor noștri copii. 

— Tu ai prevenit-o că asta nu se va întâmpla curând? 


XXX 


Când Ted Heath s-a așezat spre sfârșitul dezbaterii, 
Sasha nu era cu nimic mai lămurit care partid îi era mai 

simpatic. Cuvântarea prim-ministrului fusese competentă, 
profesionistă, dar lipsită de pasiune, chiar dacă vorbise 
despre subiectul care-l interesa. In ciuda recentului succes 
al companiei lui de a asigura statutul Marii Britanii ca 
membră a Pieței Comune, unele persoane erau incapabile 
să se abţină să caște, printre ele și unul sau doi susținători 
de-ai lui. 

Michael Foot care a prezentat moţiunea în numele 
Partidului Laburist, era cu totul în altă clasă. Cuvântarea 
lui strălucită i-a uluit pe studenţi cu toate că, în mod clar, 
el nu cunoștea în detaliu subiectul, precum cel care a 
inițiat moţiunea. 

Sasha, ca și Heath, credea într-o Europă mai puternică, 
o contra-forță față de blocul comunist, așa că a ignorat 
sfatul lui Ben și a votat pentru moţiune, nu pentru om. 

— Cred că Heath a fost sclipitor, a spus Ben, în timp ce 
părăseau clădirea îndreptându-se spre cina post- 
dezbatere. 

— Nu, nu crezi a spus Sasha. Poate că știa subiectul, dar 
Foot a fost cel mai convingător dintre ei doi. 

— Dar pe cine ai vedea conducând ţara? a-ntrebat Ben. 
Pe un orator strălucit sau... 

— Un băcan? a spus Sasha. Juriul nu s-a adunat încă, 
așa că voi candida independent. 

— Așadar, ne așteaptă un weekend aglomerat. 

— Să facem ce? 

— Să împrăștiem manifestul tău la toate colegiile, să 
lipim postere pe toate panourile și, când nu ne vede 
nimeni, să le smulgem pe ale celorlalţi. 

— Uită de asta, Ben. După cum știi foarte bine, regulile 
Uniunii interzic scoaterea sau acoperirea posterelor 
adversarilor. Dac-ai fi atât de prost pentru a face una ca 
asta, aș putea fi descalificat. Și n-aş lăsa-o pe Fiona să 
pună prima o fotografie cu tine prins asupra faptului, 
pentru că nimic nu i-ar face mai mare plăcere decât să mă 
vadă pierzând a doua oară. 

— Deci, va trebui să ne mulţumim cu punerea posterelor 
noastre deasupra opozanților. 

— Ben, nu asculţi ce-ţi spun, și ce-i mai rău de-atât, nu 
voi fi în preajmă, pentru a fi cu ochii pe tine. 

— De ce nu? 

— Charlie și cu mine ne petrecem weekendul cu părinţii 
ei pentru a ne sărbători logodna și mama se va întâlni cu 
ei pentru prima oară. 

— Unde va avea loc această întâlnire istorică? 

— De ce întrebi? 

— Pentru că am avut ocazia să cunosc cum gătește 
mama ta și abia aștept să fiu invitat a doua oară. 

— Nu va trebui să aștepți prea mult, pentru că vei fi 
cavalerul de onoare la nunta noastră. 

Sasha s-a bucurat de întâmplarea rară ca prietenul lui 
cel mai bun să rămână fără cuvinte. 


XXX 


— Spune-mi Mike, a zis Dangerfield. 

— S-ar putea să dureze până mă obișnuiesc, sir, a spus 
Sasha în timp ce gazda lui a închis ușa biroului și l-a 
condus spre un fotoliu, lângă șemineu. 

— Sunt bucuros să avem un moment singuri, numai eu 
cu tine, Sasha, pentru că trebuie să-ţi cer un sfat. 

— Sper că nu are nicio legătură cu antichităţile, sir, 
pentru că abia de curând am aflat cât de veche trebuie să 
fie o piesă, pentru a fi descrisă ca antichitate. 

— Nu, nu este despre o antichitate, dar un client de-al 
meu ar putea fi în posesia a ceea ce numim noi cei din 
domeniu o descoperire ce-ţi apare o dată în viaţă. Sasha 
era intrigat, dar n-a spus nimic. Recent, am primit vizita 
unei contese rusoaice care s-a oferit să-mi vândă un obiect 
moștenire de familie care, dacă e original, va pune lumea 
antichităților pe jar. Domnul Dangerfield s-a ridicat de pe 
scaun, a traversat încăperea și s-a aplecat în fața unui seif 
uriaș. A răsucit cadranul întâi o dată într-o parte, apoi în 

cealaltă, apoi a deschis ușa masivă, a căutat înăuntru și a 
scos o cutie de catifea roșie pe care a pus-o pe măsuţa 
dintre ei. 

— Deschide-o, Sasha. Pentru că te asigur, nu vei avea 
nevoie de cunoștințe privitoare la antichităţi ca să realizezi 
că ești în faţa unui lucru genial. 

Sasha a acţionat șovăielnic clema, a ridicat capacul și a 
lăsat la vedere un ou mare de aur încrustat cu diamante și 
perle. A rămas cu gura căscată, dar și fără cuvinte. 

— Şi asta-i numai carcasa, a spus domnul Dangerfield. 

S-a aplecat și a desfăcut oul în două, dezvăluind un palat 
de jad perfect executat, înconjurat de un șanț plin cu 
diamante albastre. 

— Uau! a reușit Sasha să exclame. 

— Așa-i. După cum a afirmat contesa, este un Faberge 
original, sau o copie impecabilă. 

— Habar n-am, a spus Sasha. 

— Nici nu credeam că știi. Dar, după ce o vei cunoaște 
pe contesă, mi-ai putea spune dacă ea este un original sau 
un fals. 

— Ca în cazul Anastasiei, a spus Sasha. 

— Intr-un fel. Eu am fost deja la British Museum, V & A 
și Ambasada Sovietică și nu există nicio îndoială că oul 
original a aparținut contelui Molenski. Dar este cu 
adevărat contesa nepoata acestuia sau numai o actriță 
desăvârșită care încearcă să mă înșele vânzându-mi un fals 
drept original? 

— Abia aștept s-o întâlnesc, a spus Sasha, incapabil să-și 
desprindă privirile de la ou. 

— Şi, chiar dacă te va convinge că e contesă adevărată, 
a spus Dangerfield, de ce să mă aleagă tocmai pe mine, un 
mic comerciant din Guildford, când s-ar fi putut duce la 
câţi specialiști de primă mână din West End voia. 

— Presupun că i-aţi pus această întrebare, sir. 

— Da, și mi-a spus că dealerii din Londra nu sunt așa de 
încredere și se teme că vor forma cu cartel care să 
achiziționeze împotriva ei. 

— Nu prea înţeleg ce vrea ea să sugereze, a spus Sasha. 

— Cartelul este un grup de afaceriști care se formează 
cu ocazia unei licitaţii cu singurul scop de a ţine jos preţul 
pentru o piesă de valoare, astfel ca unul dintre ei să o 
poată achiziţiona cu o sumă mai mică decât valoarea reală 
a piesei. După aceea, ei vând piesa pentru un profit frumos 
și împart surplusul între ei. Acestei situaţii i se spune 
„partidă ascunsă”. 

— Dar asta-i cu siguranţă împotriva legii. 

— Bineînţeles că este. Dar asemenea cazuri ajung 
rareori în justiție pentru că nu există martori și este 
aproape imposibil să fie dovedită fapta. 

— Dacă acesta este original, îi poţi face o evaluare? a 
întrebat Sasha, întorcându-și privirile spre ou. 

— Ultimul ou Faberge de pe piaţă a fost prezentat la 
licitaţia Sotheby Parke Bernet la New York și preţul de 
achiziție a fost cu puţin peste un milion de dolari. Și asta 
cu 10 ani în urmă. 

— Şi dacă e un fals? 

— Atunci, contesa va fi fericită să primească mai mult de 
vreo două mii de lire pe el, poate trei. 

— Când mă voi întâlni cu ea? 

— Vine mâine după-masă, la ceai. Domnul Dangerfield s- 
a mai uitat o dată la ou. Dacă este cu adevărat contesă, 
poate c-a sosit timpul să fac ceva care nu-mi stă în 
caracter. 

— Şi ce-ar putea fi asta, sir? 

— Să-mi asum riscul, a spus domnul Dangerfield. 


XXX 


Ben și-a petrecut weekendul punând afișe VOTAŢI 
KARPENKO la toate cele 37 de colegii care aveau panouri 
de afișare și chiar pe gardul mobil pus de-a lungul 
drumului, cu toate că știa că oponenții lui Sasha puteau 
rupe orice poster în mod legal. Pe măsură ce mergea de la 
un colegiu la altul devenea mai încrezător că Sasha va 

câștiga, pentru că de câte ori se opreau unii să-i 
vorbească, fie făceau semnul cu degetul mare în sus, fie îl 
asigurau că, de această dată, îl vor susține pe candidatul 
lui. Nimeni nu a abordat subiectul acuzațiilor false aduse 
de Fiona la ultimele alegeri și unul sau doi au admis că 
regretau acum că nu-l votaseră pe Sasha ultima dată. 
Numai doi dintre voi nu va fi suficient, voia să le 
amintească Ben. 

A trebuit să recunoască fără voie, în faţa tuturor cu 
excepţia lui Sasha, că Fiona se dovedise o președintă 
destul de bună pentru Uniune. Datorită conexiunilor 
tatălui ei la Camera Comunelor, lista oaspeților 
conferențiari fusese impresionantă și conducerea fermă a 
consiliului, alături de câteva idei inovatoare, fuseseră 
apreciate de prieteni și adversari, deopotrivă. 

Deși ea și Sasha vorbeau rareori, Fiona îi sugerase 
recent lui Ben să ia toţi trei cina împreună și să lase 
întâmplările trecute în urmă. 

— O ramură de măslin? a sugerat Ben. 

— Mai mult o ramură de smochin, a spus Sasha. Îi poţi 
spune că nu se va întâmpla până nu voi ocupa fotoliul de 
președinte. 

21 
ALEX 


Vietnam, 1972 


— Ce-ai de gând să faci când te vei întoarce acasă? a 
întrebat locotenent Lowell, în timp ce stăteau într-un 
adăpost și împărțeau ceea ce era considerat a fi un prânz. 

— Să-mi iau licenţa la NYU și, apoi, să construiesc un 
imperiu care să rivalizeze cu al lui Rockefeller. 

— Nașul meu, a spus Lowell, neutru. Cred că l-ai plăcea 
și știu că el te-ar plăcea pe tine. 

— Lucrezi pentru acest mare bărbat? a întrebat Alex. 

— Nu, sunt președintele unei bănci mici din Boston care 
poartă numele nostru de familie. Dar ca să fiu onest, sunt 
președinte doar cu numele. Prefer să mă concentrez pe 
prima mea dragoste, politica. 

— Vrei să ajungi președinte într-o zi? 

— Nu, mulțumesc. Nu sunt atât de ambițios ca tine, 
caporale, și sunt conștient de limitele mele. Dar, când mă 
voi întoarce la Boston, am de gând să candidez pentru 
Congres și, poate, într-o zi, pentru Senat. 

— Ca bunicul tău? Lowell a fost luat prin surprindere și, 
în mod clar, nu era pregătit pentru întrebarea următoare 
pusă de Alex. De ce n-ai cerut amânare? Probabil că ai 
toate conexiunile necesare pentru a te asigura că nu 
sfârșești în gaura asta neagră. 

— Adevărat, dar celălalt bunic al meu a fost general și 
m-a convins că o perioadă în Vietnam nu va face niciun rău 
carierei mele politice, mai ales că cei mai mulţi din rivalii 
mei criticaseră această încercare. Dar, ai dreptate, toţi 
colegii mei de an de la Harvard au găsit scuze pentru a nu 
fi mobilizați. 

Alex a scotocit după ultimul bob de fasole de pe fundul 
conservei și l-a mestecat încet, ca și cum ar fi fost una din 
cele mai delicioase bucățele ale mamei lui. 

210 


- JEFFREY ARCHER - 


— Ei, cred că e vremea să mergem în căutarea 
dușmanului, a spus Lowell. 
— Sunt ceva speranţe, a spus Alex. 


XXX 


Miercurea seara, când restul unităţii era la Lilly's, Alex 
putea fi găsit în cantină având ca singur tovarăș o carte. 
Terminase deja de citit Tolstoi, Dickens și Dumas în 
propriile lor limbi și, de curând, își întorsese atenţia spre 
Hemingway, Bellow și Cheever. 

Addie îi scria în fiecare săptămână, și Alex nu-și dădea 
seama cât de mult îi simţea lipsa. Ar fi cerut-o de soţie, dar 
nu într-o scrisoare. Totuși, îndată ce se va întoarce... 

Marele Sam a continuat să insiste să se alăture 
autobuzului pentru bordel dar Alex continua să reziste 
chiar arătându-i Tancului o fotografie a lui Addie. 

— N-ar trebui să-i spui, a zis Sam, cu un zâmbet larg. 

— Dar va trebui să-i spun, a spus Alex în timp ce Presley 
fredona la tonomatul din cantină: You were always on my 
mind. 

— Cred că-ţi va plăcea de Kim, nu s-a lăsat Sam. 

— Nu știam că-ţi place Kipling, i-a răspuns spus Alex, cu 
un zâmbet. 


XXX 


— Te gândești vreodată la inutilitatea războiului? a 
întrebat Alex. 

— Nu, dacă pot să ajut, a spus Lowell. Asta mi-ar putea 
afecta hotărârea, ceea ce n-ar fi de ajutor oamenilor de 
sub comanda mea, în cazul unei bătălii reale. 

— Dar s-ar putea ca în adăposturile blindate din 
apropiere să fie tineri nord vietnamezi care, ca și noi, să 
dorească să meargă acasă, să fie cu familiile lor. Istoria nu 
ne învaţă nimic? 

— Numai că politicienii ar trebui să se gândească cu mai 
mare grijă înainte de a trimite noua generaţie la război. Ce 
relaţie ai cu mama ta? a întrebat Lowell, încercând să 
schimbe subiectul. 

— Cât se poate de bună. Cele unsprezece magazine ale 
mele sunt gata să falimenteze, dar adevărul este că nu 
poate să mă aștepte pe mine să mă întorc acasă. Trebuie 
reînnoite licenţele și mama nu se va descurca cu domnul 
Wolfe. 

— Cine-i domnul Wolfe? 

— Proprietarul. 

— Dimitri nu poate negocia cu el? Pare un tip dur. 

— Cinstit, este prea mult pentru el. Dimitri este mult 
mai fericit când e pe mare. 

— Ei, mai sunt doar câteva luni și vei fi demobilizat, 
ceea ce îi va bucura pe toţi, cu excepţia lui Tanc. 

— De ce? El nu vrea să plece acasă? 

— Nu. A cerut să fie transferat la marină, ceea ce eu voi 
sprijini cu plăcere. Vrea să rămână în armată, după ce se 
sfârșesc acești doi ani. Dac-ar avea creierul tău, ar ajunge 
general. 

— Dac-ar fi să merg la bătălie, aș prefera să-l am pe el 
alături mai degrabă decât pe orice general, a spus Alex. 


XXX 


Unitatea era într-o patrulare de rutină când s-a primit 
ordinul. Mai erau numai 17 zile până urmau să plece în 
State, pentru că perioada lor de serviciu militar se 
încheiase. 

Locotenentul Lowell a cerut Cartierului General să 
repete ordinul înainte de a pune jos telefonul de teren și și- 
a adunat oamenii în jurul lui. 

— A fost o ambuscadă în apropiere. Una din patrulele 
noastre a fost încolţită și am primit ordin să mergem în 
ajutorul lor. 

— În sfârșit, a spus Tanc. Camarazii lui nu păreau atât 
de convinși. Ca și Alex, și ei număraseră zilele. 

— Trei elicoptere Huey sunt deja în drum spre zona de 
luptă cu ordinul de a evacua răniții și de a-i transporta pe 
morți la Cartierul General. Cuvântul „morţi” i-a întărit lui 
Alex ideea că 116 era pe punctul să participe la prima sa 
misiune serioasă. 

Tanc a fost primul în picioare, cu caporalul Karpenko la 
numai un pas în urma lui, în timp ce restul plutonului a 
format repede o coadă, ultimul fiind Private Baker. 

— Nu vorbește nimeni, cu excepţia mea, a spus Lowell 
când au intrat în zona neutră. Chiar și un tușit îl poate 
alerta pe dușmani și ar putea pune toată unitatea în 
pericol. 

Timp de o oră au mers încet și cu grijă prin lăstăriș spre 
liniile dușmane. Căpitanul Lowell își verifica busola 
urmărind punctele de pe hartă, la fiecare câteva minute. 
Brusc, câteva împușcături au făcut harta inutilă. S-au 
aruncat la pământ și au înaintat pe burtă spre câmpul de 
bătaie. 

Alex a privit spre cer și-a văzut primul dintre cele trei 
elicoptere Huey rotindu-se deasupra, căutând o bucată de 
pământ plat în pădurea tropicală deasă, unde să poată 
ateriza. 

Înainte târâș! Niciodată nu fusese atât de alertat Alex, în 
toată viaţa lui de până acum. Chiar și așa, nu se putea 
stăpâni să nu se întrebe unde se va afla el peste o oră. Cel 
puţin nu mai simţea că-și pierduse inutil un an din viaţă. 

Deodată, a zărit dușmanul cam la o sută de metri în faţa 
lui. Acesta nu văzuse plutonul american apropiindu-se, 
pentru că atenţia lor era concentrată pe elicopterul la care 
erau transportaţi primit dintre răniţi pe tărgi, de către 
echipa de medici, care nu știau că Vietcong-ii erau ascunși 
în liziera pădurii. 

Lowell și-a ridicat mâna pentru a indica plutonului că 
trebuie să-și schimbe direcţia și să o ia prin spatele 
dușmanului. Fiecare dintre soldaţi știa că surpriza era cea 

mai bună armă. Dar în timp ce se apropiau din ce în ce mai 
tare, Baker a pus genunchiul pe o ramură căzută. Aceasta 
s-a rupt cu un zgomot de petardă. Soldatul care asigura 
ariergarda unităţii Vietcong s-a întors și l-a privit direct în 
ochi pe Lowell. 

— Ké thù! a strigat el. 

Locotenentul a sărit în picioare și a început să tragă cu 
arma lui M16 spre dușman, restul unităţii urmându-l din 
aproape. Mai mult de jumătate din Vietcong-i au fost uciși 
înainte de a riposta, dar căpitanul a fost lovit și a căzut cu 
fața la pământ. Alex i-a luat locul imediat, cu Tanc alături 
de el. 

Bătălia, dacă putem spune așa, a durat numai câteva 
minute și unitatea Vietcong a fost rasă până când s-a 
ridicat ușor în aer primul elicopter și s-a îndreptat spre 
bază. Al doilea elicopter se rotea deasupra, așteptând să-i 
ia locul. y 

Alex și-a amintit de orele de antrenament. Întâi te 
asiguri că dușmanul nu mai e o ameninţare. El și Tanc au 
cercetat cele 16 trupuri. 15 erau morţi, dar unul era în 
agonie, îi curgea sânge din gură și din stomac; era clar că 
va muri repede. Alex și-a amintit al doilea ordin, a ridicat 
arma și-a ţintit spre fruntea tânărului, dar deși asta era 
prezentată în ghid ca pe o ucidere din milă, nu a putut 
apăsa pe trăgaci. 

Al treilea ordin era să-ţi verifici propriii oameni și să-i 
evacuezi pe răniţi, apoi pe morţi, care trebuiau trimiși 
acasă și înmormântați cu toate onorurile militare, nu lăsaţi 
să putrezească pe pământ străin. Și, apoi, ordinul final. 
Ofițerul comandant și ceilalţi ofițeri trebuie să părăsească 
ultimii câmpul de bătaie. 

Alex l-a lăsat pe soldatul nord-vietnamez murind și-a 
alergat lângă Lowell. Căpitanul era inconștient. Alex i-a 
verificat pulsul; era slab. Tanc l-a ridicat ușor pe umăr și l- 
a dus prin lăstăriș spre elicopterul care aștepta, apoi s-a 
întors pentru a-i ajuta pe răniții care puteau merge să fie 
recuperaţi în siguranță. Când s-a întors pe terenul de 

luptă, l-a găsit pe Alex îngenuncheat peste trupurile lui 
Baker și Boyle. Ei au fost ultimii duși la al doilea elicopter, 
înainte ca acesta să se ridice în aer. Restul plutonului a 
urcat dealul spre un mic spaţiu unde a aterizat al treilea 
elicopter. Alex a așteptat până s-au îmbarcat toţi, apoi s-a 
întors pentru o ultimă inspecţie a terenului de luptă. 

Atunci l-a văzut. Cumva, un supravieţuitor Vietcong 
reușise să se târască pe genunchi și acum își îndrepta 
pușca direct spre Alex. Alex a coborât din elicopter și a 
alergat în jos pe deal spre el, trăgând, în același timp. Alex 
a privit numai cum soldatul Vietcong cade pe spate, lovit 
de un întreg tir de gloanţe, dar reușind totuși să apese o 
dată pe trăgaci. 

Aproape cu încetinitorul, Alex l-a văzut pe Tanc căzând 
în genunchi și prăbușindu-se la pământ, lângă soldatul 
Vietcong. Câteva clipe mai târziu, stătea aplecat peste 
prietenul său. 

— Nu! a urlat el. Nu, nu, nu! 

A fost nevoie de patru oameni pentru a căra trupul lipsit 
de viaţă în sus pe deal și să-l pună în al treilea elicopter. 
Alex a fost ultimul care a urcat la bord și i-a fost rușine că 
permisese să moară cel mai bun prieten al lui. 

22 
SASHA 


Londra 


Când Contesa Molenski a intrat în camera de pictură 
puţini s-ar fi îndoit că bătrâna doamnă era o aristocrată 
adevărată. Fusta ei neagră, strâmtă și jacheta închisă până 
la gât erau din altă epocă, dar ţinuta și atitudinea ei erau 
ceva ce nu puteau fi învăţate la școală, nici chiar la o 
școală de teatru. Era, pur și simplu, de școală veche, și 
Sasha și Mike s-au ridicat instantaneu în picioare când a 
intrat ea. La fel a făcut și Elena. Domnul Dangerfield 
aranjase totul în așa fel încât să nu rămână nimic la 
întâmplare, la această întâlnire. Contesa a fost condusă la 
locul rezervat pentru ea, pe canapea, lângă Sasha, în timp 
ce Elena și restul familiei stăteau pe cealaltă parte a mesei 
pe care era expus oul. După ce domnul Dangerfield a pus 
ceaiul în ceașcă și i-a oferit o felie de prăjitură Madeira, pe 
care aceasta a refuzat-o, Sasha a deschis conversaţia 
întrebând-o în limba ei maternă: 

— De cât timp trăiţi în Anglia, Înălţimea Voastră? 

— De mai mult timp decât pot eu să-mi aduc aminte, a 
răspuns ea. Dar, întotdeauna, e o bucurie să întâlnesc un 
compatriot. Vă pot întreba de unde sunteţi? 

— De la Leningrad. Și dumneavoastră? 

— M-am născut în Sankt Petersburg, a răspuns contesa, 
ceea ce arată și vârsta mea. 

— Aţi locuit într-unul din palatele acelea minunate de pe 
deal? 

— În Leningrad nu există dealuri, domnule Karpenko, 
după cum bine știți. N 

— Ce prostie din partea mea! Imi cer scuze, a spus 
Sasha. 

— Nu-i nevoie. Dar cum aţi fost trimis, în mod clar, într- 
o misiune de pescuit, mai aveți și alte cârlige cu care-aţi 
vrea să mă las agăţată? 

Sasha era așa de încurcat încât nu se putea gândi la un 
răspuns. 

— Să încep să vă vorbesc despre bunicul meu, contele 
Molenski? A fost prietenul apropiat al Tarului Nicolae II. 
Nu numai că au luat lecţii private împreună, în tinereţea 
lor, dar au avut și aceleași amante, mai târziu. 

Încă o dată, Sasha a păstrat tăcerea. 

— Dar, ceea ce sunt sigură că vreţi să știți, a continuat 
contesa, este cum am intrat în posesia capodoperei pe 
care o aveţi în faţa ochilor și, încă și mai important, cum 
am ajuns să fiu sigură că este făcută de mâna lui Carl 
Faberge și nu a unui impostor. 

— Aveţi dreptate, Înălțimea Voastră, aș fi fascinat să 
aflu. 

— Nu-i nevoie să vă adresaţi mie așa de oficial, domnule 
Karpenko. Am acceptat cu mult timp înainte că acele zile 
s-au încheiat și că trebuie să trăiesc, acum, în lumea reală 
și, ca toţi ceilalți care s-au trezit săraci din cauza unor 
circumstanţe neprevăzute să înțeleg că nu voi avea altă 
șansă decât să împart cu cineva moștenirea familiei mele, 
dacă vreau să supraviețuiesc. Sasha și-a plecat capul. 
Colecţia privată de artă a bunicului meu era recunoscută 
ca a doua după cea a ţarului, deși bunicul avea numai un 
singur ou Fabergé, întrucât putea fi considerată lipsă de 
respect încercarea de a-l depăși pe ţar. 

— Dar cum puteţi fi sigură că acest ou anume a fost 
confecţionat de Faberge însuși și nu este, așa cum afirmă 
câţiva experti, un fals? 

— Mai mulţi experți, cu un motiv anume, a spus contesa. 
Adevărul este, și nu pot s-o dovedesc, dar pot spune că 
prima dată când am văzut acest ou aveam 12 ani. 
Neîndemânarea tinerească, este cu adevărat responsabilă 
de o mică zgârietură la baza lui, aproape invizibilă cu 
ochiul liber. 

— Presupunând că este originalul, a spus Sasha uitându- 
se la ou, sunt constrâns să vă întreb de ce-i oferiţi această 
piesă domnului Dangerfield, a cărui expertiză nu ar putea 
fi mai englezească - Sheraton, Hepplewhite și Chippendale 
sunt mărcile la care se pricepe, nu Faberge. 

— Faima nu se câștigă ușor, domnule Karpenko, ci 
trebuie construită în ani mulţi și cinstit, nu mai poate fi 
crezută pe cuvânt, fapt pentru care mi-am permis să scot 
oul din casă pentru prima dată în douăzeci de ani. Dacă l- 
aș fi încredinţat unuia din concetăţenii noștri, acesta ar fi 
avut nevoie de numai câteva zile să înlocuiască 
capodopera mea cu un fals. Sunt conștientă că domnului 
Dangerfield nu i-ar fi trecut prin minte un asemenea gând. 
Așa că voi asculta de sfatul său. 

Sasha și-a încrucișat braţele, semnul agreat pentru ca 
mama lui să-i ia locul și să continue conversaţia în rusă. 

El s-a ridicat, s-a înclinat ușor în faţa contesei și a 
traversat camera pentru a se așeza între Charlie și tatăl ei. 

— Ei? a întrebat domnul Dangerfield, odată ce contesa 
era cufundată în conversaţia cu Elena. Ce crezi? 

— N-am nicio îndoială că este exact cine susţine că este, 
a spus Sasha. 

— Cum poţi fi sigur? a-ntrebat domnul Dangerfield, al 
cărui ceai se răcise de mult timp. 

— Vorbește o limbă rusă care se vorbea la curte și care 
este, cinstit, din altă epocă, și pe care rareori o întâlnești 
astăzi în afara paginilor lui Pasternak. 

— Şi oul, este și el tot din paginile lui Pasternak? 


XXX 


Sasha părea să fie singura persoană surprinsă când a 
fost ales următorul președinte al Uniunii - cu o victorie 
covârșitoare. În mod clar, Fiona nu s-a bucurat să citească 
rezultatul în faţa audienței compacte. În sfârșit, Ben a 
devenit trezorier și el și Sasha și-au petrecut vacanţa de 
Crăciun planificând dezbaterile următorului trimestru. Au 

fost încântați când secretarul pentru Educaţie, doamna 
Thatcher a fost de-acord să vorbească în apărarea 
politicilor guvernului privitoare la dezbaterea publică, 
pentru că erau câţiva lideri politici care erau fericiți să se 
opună acestui milk snatcheri!. Cambridge avea trimestrul 
de 8 săptămâni, și cu toate că Sasha a încercat să reziste 
cu cât mai puţin somn posibil, nu-i venea totuși să creadă 
cât de repede au trecut cele 56 de zile de președinție a lui. 
Imediat ce a coborât din fotoliul de președinte, tutorele lui 
i-a amintit că se apropiau cu viteză examenele finale. 

— Şi dacă speri încă la locul întâi, îţi sugerez să aloci 
aceeași energie studiului cât ai alocat acţiunii de a deveni 
președintele Uniunii, i-a reamintit doctor Streator. 

Sasha a urmat sfatul domnului Streator și a continuat să 
supraviețuiască cu șase ore de somn pe noapte, 
petrecându-și fiecare oră activă studiind și revizuind 
testele trecute, traducând pasaje lungi din Tolstoi și 
recitindu-și propriile lucrări până în clipa în care a urcat 
treptele spre sala de examen pentru a-și trece prima probă 
scrisă. 

Charlie și Ben l-au însoţit în seara aceea la o cină 
frugală, pentru a discuta despre propriile lor eforturi și 
despre ce credeau că s-ar putea întâmpla în zilele 
următoare. Apoi, Sasha s-a întors în camera lui și a 
continuat să repete, adormind adesea cu capul pe masă și 
simțindu-se din ce în ce mai puţin încrezător cu fiecare oră 
care trecea. 

— Cu cât lucrez mai mult, cu atât realizez cât de puţin 
știu, i-a spus el lui Ben. 

— De-aia eu nu lucrez deloc, a spus Ben. 

Când Sasha a dat ultima lucrare examinatorilor, în ziua 
de vineri, după-amiază, cei trei și-au scos robele negre, au 
deschis o sticlă de șampanie și au sărbătorit îndelung, 
până spre dimineaţă. Sasha a sfârșit în patul lui Charlie, 
deși a avut nevoie de ceva efort să se urce pe scara de 


11 Porecla doamnei Thatcher - cea care a interzis sponsorizările 


laptelui pentru elevii mai mari de 7 ani, în școli. 

incendiu și a adormit chiar înainte ca ea să stingă lumina. 
A urmat apoi acea perioadă de agonie, în care studenţii 
trebuie să aștepte decizia examinatorilor cu privire la ce 
categorie de diplomă merită. Două săptămâni mai târziu, 
mărșăluiau toţi trei prin clădirea senatului să-și afle 
soarta. 

Când a bătut ora 10, examinatorul senior, în robă și cu 
toca cu vârful pătrat, a venit cu pas lent pe coridor, cu 
rezultatele în mână. Un freamăt i-a cuprins pe studenţi, 
care s-au retras pe lângă pereţi pentru a-i permite să 
treacă, de parcă era Moise traversând Marea Roșie. 

Cu un gest de ceremonial, a prins câteva foi de hârtie pe 
avizier, apoi s-a întors înaintând la fel de lent, în direcţia 
opusă străduindu-se numai să evite să fie strivit în năvala 
care-a urmat. 

Sasha o proteja pe Charlie în timp ce-și croiau drum 
spre avizier. Ben nu s-a mișcat de pe loc, rămânând în 
spatele îmbulzelii, nefiind deloc sigur că voia să vadă 
opinia examinatorilor despre eforturile lui. 

Cu mult înainte ca Sasha să ajungă în faţă, câţiva noi 
absolvenţi care au trecut pe lângă el întorcându-se, și-au 
scos tocile, iar câţiva au aplaudat. 

Un loc UNU era destul de rar la orice materie, dar, 
acum, în capul listei pentru „Bachelor of Arts”! ruși 
apărea un singur nume. Charlie l-a luat în braţe pe Sasha, 
pentru că verificase rezultatele lui, înainte de a le verifica 
pe ale ei. 

— Sunt așa de mândră de tine, a spus ea. 

— Şi tu ce-ai obţinut? a-ntrebat el. 

— Un loc Upper Second, ceea ce este tot ce puteam 
spera. Înseamnă că am încă șansa să mi se ofere un post în 
cercetare la Courtauld. 

Au privit în jur să-l vadă pe Ben, care încă nu se mișcase 
de pe loc. Charlie s-a întors și a verificat lista candidaţilor 


12 'Tripos - Bachelor of Arts - titlu pentru candidaţii care au trecut acest 
examen. 

în domeniul economiei. A trecut ceva timp, până când a 
găsit numele lui Ben. 

— [i spui tu sau îi spun eu? l-a întrebat ea pe Sasha. 

Sasha s-a dus la prietenul lui, i-a strâns cu putere mâna 
și i-a spus: 

— Ai obținut un grad 3. 

N-a adăugat că numele de Goldsmith B.S. apărea ultimul 
pe listă. 

Ben a lăsat să-i iasă un oftat de ușurare. 

— Dacă întreabă cineva, a spus Ben încheindu-și nasturii 
la jachetă, voi spune că am absolvit cu onoare Cambridge 
și că voi lucra alături de tatăl meu la „Goldsmith&Son”. 

Râsul lor a fost întrerupt de ovaţii zgomotoase care 
veneau dinspre un mic grup, din cealaltă parte a sălii, 
care-și aruncau în aer tocile și-și sărbătoreau eroina cu 
șampanie. 

— Evident că Fiona are gradul 1, a spus Ben. Am 
sentimentul că voi doi veţi continua să fiți rivali și după ce 
părăsiţi Cambridge-ul. 

— Mai ales pentru că m-am hotărât să intru în Partidul 
Laburist, a spus Sasha. 

23 
ALEX 


Brooklyn 


Alex privea prin hublou în timp ce avionul începuse 
coborârea lentă spre Manhattan. Un spaţiu liber între nori 
i-a permis să zărească Statuia Libertăţii și, cum nu 
făcuseră cunoștință, până acum a schiţat un pretins salut. 

Când vâslise pentru prima oară în susul Hudson-ului, nu 
putuseră să-și prezinte respectul faţă de doamna libertate 
pentru că el și mama lui erau închiși în bucătăria 
vaporului. Dar, graţie unui chinez inepuizabil și curajului 
și hotărârii lui Dimitri, scăpaseră și putuseră începe o 
viaţă nouă în America. 

Sergentul Karpenko se așezase în spate în avion, și-și 
petrecuse cel mai mult timp din drumul spre casă să facă 
planuri cu privire la ce va face odată ajuns înapoi pe sol 
american. Ca să-i facă plăcere mamei, își va definitiva 
studiile la NYU. Mama făcuse atâtea sacrificii să se 
asigure că el va absolvi. Cu toate că știa că drumul pe care 
voia să-l urmeze nu presupunea vreo diplomă pe numele 
lui, era un lucru pe care nu l-ar fi putut explicat vreodată 
Elenei. 

El și-ar fi folosit fiecare moment liber pentru cele 11 
tarabe și pentru a se asigura că vor ajunge repede la cote 
înalte și pentru a afla, apoi, dacă mai exista vreo tarabă 
disponibilă. Când plecase în Vietnam, făceau un profit 
frumos și extinderea era prioritară în capul lui. Poate că, 
într-o zi, va putea cumpăra afacerea domnului Wolfe și 
toată Market Square va fi a lui. 

Și, apoi, era și Addie. Oare îi simţise lipsa la fel de mult 
cum o simţise el? 


XXX 

Avion după avion ateriza, aducând soldaţii, pe o pistă de 
care nici măcar New York-ezii nu știau că există. 

Divizia 116 Infanterie, împreună cu o mie alți camarazi 
de luptă a debarcat și s-a adunat pe o pistă pentru parada 
finală. Împreună cu mulţi din camarazii săi, când a pășit pe 
pistă, Alex a îngenuncheat și a sărutat pământul, ușurat că 
se afla din nou acasă. 

A fost prima dată când s-a gândit la America ca la 
„acasă”. Așteptau cu toţii să fie eliberaţi și să se poată 
întoarce la casele lor de pe cuprinsul Statelor Unite, 
devenind din nou civili. Dar în dimineaţa aceea, a avut o 
surpriză pe care Alex nu o anticipase. 

Când colonelul Haskins a terminat cuvântarea de bun- 
venit, a strigat un nume. Sergentul Karpenko a ieșit din 
rând, a venit în faţa ofițerului comandant și a salutat. 

— Felicitări, sergent! a spus colonelul, prinzându-i pe 
uniformă Steaua de Argint. 

Înainte ca Alex să apuce să întrebe pentru ce, colonelul 
a anunţat adunarea că pe înălțimea de la Bakon Hill, 
sergentul Karpenko a luat locul comandantului unităţii 
care căzuse la datorie, a condus atacul care a ras de pe 
pământ patrula dușmană și a salvat vieţile mai multor 
camarazi ai săi. 

Și a provocat moartea celui mai bun prieten al lui, a fost 
singurul gând al lui Alex, în timp ce mergea înapoi să se 
alăture unităţii sale. 

A vrut să spună că premiul ar fi trebuit dat post-mortem 
lui Tanc, care făcuse ultimul sacrificiu. Alex va vizita 
Cimitirul Arlington din Virginia și va depune o coroană pe 
mormântul celui mai apropiat prieten, omul de primă clasă 
Samuel T. Burrows. 

Odată încheiată parada, Alex a fost înconjurat de 
camarazii săi, care l-au felicitat, în timp ce cu toţii 
celebrau prieteniile cimentate în război. Se întreba dacă-i 
va mai vedea vreodată, după ce vor dispărea în cincizeci 
de direcţii diferite. 

După ce s-au despărțit, bărbaţii au mers să-și caute 
familiile și prietenii care așteptaseră cu răbdare dincolo de 
barieră, pe latura îndepărtată a aeroportului. 

Alex spera să fie acolo și Addie. Scrisorile ei nu fuseseră 
prea dese în ultima vreme, dar Alex nu avea nicio îndoială 
că ea și mama lui vor fi amândouă printre cei care făceau 
cu mâna și ovaţionau. Mama îi scrisese în fiecare 
săptămână, cu conștiinciozitate și, cu toate că nu se 
plânsese nici măcar o dată, era clar că ea și Dimitri nu se 
bucurau de rolurile de antreprenori provizorii. Acum, 
Elena se putea întoarce la ce făcea ea cel mai bine și 
Dimitri se putea înregistra pentru următorul vapor cu 
direcţia Leningrad. 

Alex s-a alăturat grupului de tineri exuberanţi, în timp 
ce mulţimea nerăbdătoare a rupt rândurile și-a început s- 
alerge înspre ei. 

A căutat prin mulțime după Addie și după mama. Dar, cu 
atâta lume care sărea în sus și-n jos, fluturând steaguri și 
arătând cu degetul, a durat ceva până a zărit-o pe Elena 
făcându-și drum prin aglomeraţia densă și pe Dimitri în 
urma ei, dar nici urmă de Addie. 

Elena și-a prins în braţe fiul și s-a lipit strâns de el, ca și 
cum ar fi vrut să se asigure că e real. Când i-a dat în 
sfârșit drumul, el a dat mâna cu Dimitri, care nu-și putea 
lua ochii de la decorația Steaua de Argint. 

— Bine-ai venit acasă! a spus el. Suntem așa de mândri 
de tine! 

Erau așa de multe întrebări pe care voia Alex să le pună 
și atât de multe lucruri pe care voia el să le spună celor 
doi încât nu știa cu ce să înceapă. În timp ce se îndepărtau 
de zona aglomerată, era greu să auzi ceva în zgomotul 
exuberant, de bucurie care venea din toate direcţiile. 

Abia când s-au aflat așezați în spatele autobuzului 
pentru Brooklyn, Alex a remarcat că toată bucuria 
dispăruse de pe fața mamei și capul lui Dimitri era aplecat 
ca al unui școlar rătăcit descoperit că a chiulit. 

— Nu poate fi atât de rău, a spus Alex, într-o încercare 
de a-i înveseli. 

— E mai rău, mult mai rău decât ţi-ai putea tu imagina, 
a spus Elena. Cât ai fost plecat din ţară, am pierdut 
aproape tot ce-ai reușit tu să construiești. 

Alex a luat-o de mână. 

— Nu poate fi mai rău decât să-ţi vezi cel mai bun 
prieten ucis în faţa ta. Așa că, spune-mi la ce să mă aștept, 
odată ajuns acasă. 

Elena s-a străduit să zâmbească. 

— N-a mai rămas decât un magazin și abia dacă aduce 
vreun profit. 

— Cum se poate? a întrebat Alex. El știuse din scrisori 
că Elena și Dimitri întâmpinau greutăţi, dar nu-și dăduse 
seama că lucrurile stăteau atât de prost. 

— Eu sunt de condamnat, a spus Dimitri. N-am fost 
acolo când mama ta avea mai multă nevoie de mine. 

— Ba da, a fost, a spus Elena. N-aș fi supravieţuit fără 
salariul lui, cât tu ai fost plecat. 

— Dar cu siguranţă a ajuns, până... 

— N-a fost chiar de-ajuns pentru dl. Wolfe. 

— Dar asta n-a fost suficient când a fost vorba de 
negociat cu dl. Wolfe, a spus Dimitri. 

— Deci, de ce-a fost în stare bătrânul nărăvit, în lipsa 
mea? 

— De câte ori ne-a expirat vreo licenţă, el a dublat 
chiria, a spus Elena. Noi pur și simplu nu ne-am permis să 
plătim ce cerea el și am sfârșit prin a pierde toate 
tarabele, cu excepţia uneia. În câteva luni, trebuie 
reînnoită licența și pentru aceasta, și, recent, el a triplat 
preţul pentru licenţă. 

— La fel a fost cu toate celelalte, a spus Dimitri. Când 
ajungem, vei vedea că piaţa a devenit un oraș de fantome. 

— Dar nu are niciun sens, a spus Alex. Standurile acelea 
sunt principala sursă de venit a lui Wolfe, atunci, de ce... 
dar n-a apucat să-și termine întrebarea. 

— Ceea ce face ca totul să fie și mai ciudat, a spus 
Elena, este că a fost de-acord să prelungească licenţa 
pentru pizzeria Mario's, cu o creștere rezonabilă a chiriei. 

— Ăsta-i primul indiciu, a spus Alex. 

— Eu nu înţeleg, a spus Elena. 

— Mario's nu e în piaţă. 


XXX 


După ce Alex s-a dezbrăcat de uniformă, a făcut o baie și 
și-a pus singurul lui costum, a ieșit și s-a dus direct la 
magazinul cu preţuri reduse. Addie nu-și putea ascunde 
emoția când l-a văzut intrând, deși era șocată de tunsoarea 
ostășească. 

— Veștile tale sau ale mele? a întrebat Alex în timp ce-o 
îmbrăţișa. 

— Ale mele. Mama ta mi-a spus mereu prin ce ai trecut. 
Mă simt ușurată că te-ai întors acasă viu. 

— Nu trebuie, a spus Alex fără altă explicaţie. 

— Vino cu mine, a spus ea, luându-l de mână. Amo 
surpriză pentru tine. L-a condus prin depozit spre partea 
din spate a magazinului. Alex n-a știut ce să spună când 
privirile i-au căzut pe un maldăr de costume, jachete și un 
blazer la fel de simpatic ca și un pardesiu negru. Deja am 
modificat pantalonii și se vor potrivi perfect. Uită-te la 
tine, a adăugat ea, uitându-se mai atent la el, ai pierdut 
ceva din greutate. 

— Cum să-ți mulțumesc? a spus ei. Ar fi sperat să aibă și 
el o surpriză pentru ea, cu toate că mai avea de așteptat. 

— Ăsta nu-i decât începutul, a spus Addie, arătând spre 
un raft din spatele stativelor, plin cu cămăși scoase din 
cutiile lor, un pulover verde-închis, din cașmir, trei perechi 
de pantofi de piele și o jumătate de duzină de cravate care 
arătau ca noi-nouţe. 

— Ce și-ar dori un bărbat mai mult? a spus Alex. 

— Așteaptă, încă nu s-a încheiat, a spus Addie, ridicând 
în mână o cutie de piele nouă. De ce are nevoie un om de 
afaceri când merge la o întâlnire importantă? 

— De unde sunt toate astea? 

— Totul vine din aceeași sursă, de la un bărbat care are 
mai mult decât suficient. 

— Cât îţi datorez? 

— Niciun ban. Nu e mai mult decât ce merită un erou 
învingător. Suntem atât de mândri că ai fost decorat cu 
Steaua de Argint. 

— Ei, tot ce pot face este să te scot la cină în seara asta, 
a spus Alex, aplecându-se s-o sărute. Dar chiar când 
buzele lor erau aproape să se atingă, Addie s-a întors și el 
i-a atins numai obrajii. 

— Nu sunt liberă în seara asta, a spus ea. 

— Atunci, mâine-seară. 

— În noaptea asta sau într-o altă noapte, a spus ea, 
începând să împăturească hainele și să le pună în sacoșe. 

— De ce nu? 

— Pentru că mă voi căsători cu bărbatul cu prea multe 
costume, a spus Addie, ridicându-și mâna stângă. 


XXX 


Alex ieșea de la o conferinţă de la NYU, când i-a văzut 
pe coridor, vădit nereușind să se amestece cu ceilalţi. Ar fi 
fost greu să nu-i remarci așa cum erau îmbrăcaţi în 
costume negre bine croite și cu pantofi lustruiţi printre 
studenţi în jeanși, tricouri și teniși uzaţi. Alex l-a 
recunoscut imediat pe unul dintre ei. Nu era un om pe 
care să-l poţi uita ușor. 

— Bună dimineaţa, domnule Karpenko, a spus agentul 
Hammond. Ti-l amintești pe colegul meu, agentul Travis. 
Putem vorbi puţin, în particular? 

— Am de ales? 

— Da, desigur, a spus Hammond. 

Alex și-a dus mâinile la spate și a șoptit: 

— Arestaţi-mă. Puneţi-mi cătușele și citiți-mi drepturile. 

— Despre ce vorbiţi? a întrebat Travis. 

— Asta îmi va acorda cel puţin un pic de credibilitate, a 
spus Alex în timp ce câţiva studenţi s-au oprit și se uitau la 
ei. 

— Dacă nu ai de gând să cooperezi, Karpenko, va trebui 
să vii cu noi, a spus Travis, cu maximă intensitate a vocii. 
Apoi, l-a apucat pe Alex de braţ și l-a condus de-a lungul 
coridorului, printre insulte și urale. 

S-au oprit în faţa unei uși pe care scria cu litere-șablon 
negre pe geamul mat „DIRECTOR”. Travis a deschis ușa și 
l-a împins pe Alex înăuntru. 

Nu era nici urmă de director sau secretar, în interior. 
CIA pare că are darul de a face oamenii să dispară, s-a 
gândit Alex. Travis i-a dat drumul în momentul în care au 
închis ușa în urma lor, apoi s-au așezat toţi trei la o masă 
pătrată din centrul încăperii. 

— Vă mulțumesc, a spus Alex. Acum, măcar unul sau doi 
s-ar putea încă să vorbească cu mine. 

— Care-i treaba lor? a întrebat Hammond. 

— Dacă ai luptat în Vietnam, nu iei droguri, nu te îmbeţi 
niciodată și speri de fapt să pleci de-aici cu o diplomă, nu 
mulți dintre ei vor să te cunoască. Deci, cu ce vă pot ajuta, 
domnilor? 

— Întâi, a spus Hammond scoțând din servietă 
indispensabilele dosare, am vrea să te punem la zi cu ce s- 
a întâmplat cu fostul tău partener de șah Ivan Donokov, 
cât ai fost în Vietnam. 

La menţionarea numelui Donokov, lui Alex i s-a făcut rău 
și a încercat să-și stăpânească tremuratul. 

— Datorită ţie, am putut să-l arestăm, împreună cu mai 
mulţi asociaţi ai lui. Acum, este în siguranţă în spatele 
gratiilor. 

— Pentru cât timp? 

— 99 de ani, în cazul lui Donokov, a spus Travis, fără 
posibilitate de eliberare mai înainte. 

— Să sperăm că tovarășul lui de celulă este un Mare 
Maestru, altfel se va plictisi groaznic, a spus Alex. Au 
izbucnit în râs toţi trei, în același timp. Acesta nu poate fi 
singurul motiv pentru care aţi vrut să mă vedeţi. 

— Nu, nu este, a spus Hammond. Simţim că-ţi suntem 
datori. Știm că ai rămas acum numai cu un singur magazin 
în piaţă și licența pentru el trebuie reînnoită luna 
următoare. Mai știm că proprietarul, domnul Wolfe, va 
încerca să obţină un preţ pe care nu ţi-l permiti. 

— Dar, mai important, știți și de ce nu mi-l permit? 

— Da, a spus Hammond. Colegii de la FBI au un dulap 
plin cu dosarele domnului Wolfe, dar n-au reușit niciodată 
să-l atingă măcar cu un deget. Cu toate acestea, ne-au 
furnizat niște informaţii care te-ar putea interesa. I-a făcut 
semn lui Travis care a început să-i explice exact de ce 
Wolfe avea nevoie să aibă toate licenţele pentru toate 
standurile din Market Square până la mijlocul zilei de 17 
iunie. Și al tău e ultimul a cărui licenţă nu o are. 

— Mulţumesc, a spus Alex. Deși, aș fi aflat asta și singur. 

— Şi, apropos, a spus Travis, mai e ceva ce probabil c-ai 
aflat deja până acum. 

— Dimitri este unul din băieţii buni, a spus Alex. 


XXX 


Alex s-a îmbrăcat cu unul din costumele pe care i le 
dăduse Addie, cu cămașă albă și o cravată albastră pe care 
nu și-ar fi permis-o. A deschis servieta diplomat și a 
verificat dacă este totul la locul lui, apoi s-a uitat la ceasul 
de la mână. 

Era vorba de o întâlnire la care nu voia să întârzie. Nu s- 
a putut stăpâni să nu fluiere în timp ce mergea agale pe 
Brighton Beach Avenue. A ajuns la Ocean Parkway 3045 
cu câteva minute înainte de ora 9, a deschis ușa și a intrat 
în zona de primire fiind întâmpinat de Molly, recepţionera 
îndelung suferindă, cunoscută printre pieţari ca paznicul 
diavolului. 

— Luaţi loc, domnule Karpenko. Îl anunţ pe domnul 
Wolfe că aţi ajuns. 

— Nu vă deranjati, a spus Alex, fără a se opri din mers 
sau pentru a ciocăni la ușă înainte de a intra intempestiv 
în biroul domnului Wolfe. 

Wolfe s-a uitat la el, de la birou. Nu a încercat să-și 
ascundă neplăcerea de a fi fost luat prin surprindere. 

— Te sun eu, a spus el, trântind receptorul în furcă. 
Bună dimineaţa, domnule Karpenko, a spus el, indicându-i 
acestuia un scaun. Alex a rămas în picioare. Wolfe a ridicat 
din umeri. Am mărit preţul pentru licenţa nouă a standului 
tău. 

— Cu cât? 

— O mie de dolari pe săptămână pe următorii trei ani, a 
spus Wolfe, sec. Şi, desigur, aştept plata lunară în avans. 
Dacă nu reușești să plătești toată suma, licenţa se întoarce 
automat la mine. A zâmbit, încrezător că știe exact care 
urma să fie răspunsul lui Alex. 

— Este revoltător, a spus Alex. Nu e nevoie să vă 
amintesc de clauza din contract care spune că orice mărire 
de chirie trebuie să reflecte condiţiile curente ale pieţei. 

— Mă bucur că ai menţionat această clauză anume, a 
spus Wolfe, permițându-și un zâmbet strâmb, pentru că un 
alt vânzător m-a reclamat și m-a dus la tribunal afirmând 
că suprataxez și spunând că asta înseamnă profit. Sunt 
fericit să-ţi spun că judecătorul a rezolvat cazul în favoarea 
mea. Așa că precedentul s-a produs, domnule Karpenko. 

— Cât te-a costat asta? 

Wolfe a ignorat comentariul, întinzându-i un document 
cunoscut peste masă și arătându-i spaţiul marcat a spus: 

— Semnează aici și standul va fi al tău pentru alţi trei 
ani. 

Încă o dată, arăta de parcă ar fi știut răspunsul pe care 
i-] va da Alex. Dar, spre surpriza lui, Alex s-a așezat și a 
început să citească fără grabă contractul, clauză cu clauză. 
Wolfe s-a lăsat pe spătarul scaunului, a ales un trabuc din 
cutia din faţa lui, l-a aprins și a tras mai multe fumuri, 

înainte ca Alex să ia creionul de pe birou și să semneze 
contractul. 

Lui Wolfe i-a căzut trabucul din gură și a aterizat pe 
podea. L-a ridicat repede, și-a scuturat cenușa de pe 
pantaloni, apoi a spus: 

— Nu uita că vor fi patru mii de dolari în avans. 

— Cum aș putea uita, a spus Alex. A deschis geanta 
diplomat și a extras din ea 40 de bancnote de 100 de 
dolari. Tot ce avuseseră mama lui și Dimitri împreună. A 
pus banii pe mapa de birou din faţa domnului Wolfe, apoi a 
pus contractul în servieta diplomat, s-a ridicat și s-a întors 
să iasă. Era gata să deschidă ușa, când Wolfe a izbucnit: 

— Nu te grăbi așa de tare, Alex. Hai să stăm de vorbă ca 
niște bărbaţi rezonabili. 

— N-avem nimic de discutat, domnule Wolfe. Abia aştept 
să mă ocup de magazin în următorii trei ani și, indiferent 
care va fi chiria, când va expira licenţa, eu o voi plăti, a 
spus Alex și a apăsat clanţa. 

— Sunt sigur că putem ajunge la o înţelegere, Alex. Ce- 
ai zice dacă ţi-aș oferi 50 de mii de dolari pentru a rupe 
acest contract? Este mult mai mult decât ai putea spera să 
faci, chiar dacă ai avea o duzină de standuri. 

— Dar de la nimeni n-ai putea înșfăca o chirie de un 
milion de dolari pe an, dacă aș rupe acest contract. 

Alex a deschis ușa. 

— Cum ai aflat? a întrebat Wolfe privindu-i spatele. 

— N-are importanţă cum am aflat că în consiliul îţi va fi 
acordat dreptul de a construi un nou „mall” pe 17 iunie, 
dar am aflat. Cât ai bate din palme, aș putea colabora. 

— Cât vrei? 

— Nu voi fi de acord cu mai puţin de un milion, a spus 
Alex. Altfel, buldozerele nu vor veni pe locul tău pentru cel 
puţin încă trei ani. 

— O jumătate de milion, a spus Wolfe. 

— Șapte sute cincizeci de mii. 

— Şase sute. 

— Şapte sute. 

— Şase sute cincizeci, a trântit Wolfe. 

— De acord. 

Wolfe a reușit să zâmbească chinuit, simțind că făcuse 
totuși cea mai bună afacere. Alex a continuat: 

— Dar numai dacă menţii calitatea de proprietate 
funciară liberă pentru pizzeria Mario's, de la colţul lui 
Players' Square, a adăugat el. 

— Dar asta-i revoltător! a protestat Wolfe. 

— De acord, a spus Alex. S-a așezat, a deschis servieta 
diplomat, a scos două contracte. Dacă semnezi aici și aici, 
a spus el, arătând linia punctată, constructorii pot începe 
lucrul la supermall-ul tău, luna următoare. Dacă nu... 

24 
ALEX 


Brooklyn 


— Crezi că sunt capabilă? a întrebat Elena. 

— Sigur că ești, mama. Problema este că ţi-ai petrecut 
toată viaţa subestimându-te. 

— Asta, cu siguranţă, n-a fost una din problemele tale, 
niciodată. 

— Cinstit, tu ești prea bună pentru a lucra într-o 
pizzerie, a spus Alex, ignorând dojana ei. Dar cu ajutorul 
meu vei putea crea un brand, îl vei valorifica, îl vei vinde 
și, apoi, vei avea propriul tău restaurant. 

— Marile restaurante nu sunt administrate de bucătari- 
șefi, Alex, manageri de prim rang, așa că, înainte de a 
investi în mine un cent din banii tăi, trebuie să găsești un 
manager cu experienţă. 

— Managerii buni sunt doi la un peni, mama. Şefii 
talentaţi sunt cu mult mai rari. 

— Ce te face să crezi că sunt bucătar-șef talentat? 

— Când ai obţinut slujba la Mario's, prima oară, am 
putut avea o masă întotdeauna, la orice oră din zi. Acum, 
sunt cozi afară, de la ora 11 dimineaţa. Şi te pot asigura, 
mama, nu stau la coadă pentru manager. 

— Dar ar putea fi un mare risc, a spus Elena. Poate-ar fi 
mai înţelept să pui banii-n bancă, într-un depozit. 

— Dacă aș face asta, singura care ar face profit ar fi 
banca. Nu, cred că voi risca puţin din noua mea avere, 
investind în tine. 

— Dar nu înainte de a găsi un manager. 

— De fapt, am deja unul în minte. 

— Pe cine? a întrebat Elena. 

— Pe mine. 

Elena s-a uitat lung la invitaţia cu litere de aur în relief 
pe care Alex o pusese pe etajera de deasupra căminului, ca 
s-o vadă toți. 

— Cine-i Lawrence Lowell? l-a întrebat ea când s-au 
așezat la micul dejun. 

— Îl ţii minte pe locotenentul Lowell. El a fost 
comandantul unității mele din Vietnam. Cinstit să fiu, sunt 
surprins că și-a amintit de mine. 

— Intrăm în lume? a glumit Elena, punându-i o ceașcă 
de cafea. Nu cred că vor fi mulți manageri de pizzerii 
printre oaspeţi. Vei da curs invitaţiei? 

— Bineînţeles. Sunt managerul localului Elena's, cea 
mai exclusivistă pizzerie din New York. 

— Exclusivistă însemnând, în acest caz, una dintre ele. 

Alex a râs. 

— Nu pentru prea mult timp. Am pus deja ochii pe oa 
doua locaţie, câteva străzi mai încolo. 

— Dar nu faci profit nici la prima, încă, a spus Elena, 
punând două ouă la fiert. 

— Câștigăm cât cheltuim, așa că e timpul să ne 
extindem. 

— Dar... 

— Dar singura mea problemă este ce să-i cumpăr unui 
om care are tot, pentru aniversarea lui de 30 de ani - un 
Rolls Royce, un avion privat? 

— O pereche de butoni, a spus Elena. Tatăl tău voia 
întotdeauna o pereche de butoni. 

— Am sentimentul că locotenentul Lowell s-ar putea 
deja să aibă mai multe perechi de butoni. 

— Atunci, personalizează-i. 

— Ce vrei să spui? 

— Comandă o pereche cu blazonul familiei sau cu 
emblema clubului său sau chiar cu a regimentului vostru. 

— Bună idee, mama. Voi comanda o pereche gravată cu 
un măgar. 

— De ce un măgar? a întrebat Elena; fierbătorul de ouă 
semnala că trecuseră patru minute. 


XXX 


— Ești sigură? a întrebat Alex, privindu-se în oglindă. 

— N-aș putea fi mai sigură de-atât, a spus Addie. Este 
ultimul strigăt al modei. Anul viitor, pe vremea asta, toată 
lumea va purta revere largi și pantaloni evazaţi. Vei fi 
vedetă pe Broadway. 

— Nu de Broadway mă tem eu ci de Boston, unde 
bănuiesc că moda asta nu va ajunge decât peste doi ani. 

— În care caz, vei fi deschizător de drumuri în modă și 
toţi oaspeţii te vor invidia. 

Alex nu era convins, dar tot a cumpărat costumul și o 
cămașă albastru-azuriu, care, a insistat Addie, se potrivea 
cu el. 


XXX 


În dimineaţa următoare, Alex s-a sculat devreme, dar nu 
s-a dus direct la piaţă să aleagă topping-urile pentru pizza, 
ci la Penn Station, de unde a cumpărat un bilet dus-întors 
spre Boston. Odată ce și-a găsit un loc în tren, și-a pus 
valiza pe raftul de deasupra și s-a așezat să citească New 
York Times. Titlul cu litere mari și groase striga către el: 
NIXON DEMISIONEAZĂ. 

Când, patru ore mai târziu, trenul a tras în South 
Station, Alex s-a întrebat dacă președintele Ford îl va ierta 
pe fostul președinte. A luat un taxi și i-a cerut șoferului să- 
l ducă la un hotel cu preţuri rezonabile. În ciuda 
proaspetei lui bogății, Alex considera încă o cheltuială 
inutilă să plătești pentru un apartament când poţi dormi la 
fel de bine într-un single. 

Odată ce s-a cazat la Langham, a făcut un duș, apoi a 
probat cele două costume pe care le adusese cu el. Într- 
unul s-a simţit ca Jack Kennedy, în celălalt, arăta ca Elvis 

Presley. Dar pe coperta revistei Vogue, de pe noptiera lui, 
era o fotografie cu Joan Kennedy îmbrăcată într-o rochie 
de seară albastru-cer, despre care Vogue spunea că era 
culoarea anului. Alex s-a răzgândit, din nou. A mai verificat 
o dată ora de pe invitaţie, 7:30/8:00 p.m. A ieșit din hotel 
imediat după ora 7, a închiriat un taxi și i-a dat șoferului 
adresa. 

În timp ce mergeau pe Common, Alex a remarcat faptul 
că, pe măsură ce urca mai sus spre Beacon Hill, casele 
deveneau mai maiestuoase. Au oprit la intrarea unei case 
magnifice și Alex a fost întâmpinat de doi agenţi de 
securitate care l-au privit lung, înainte de a-i cere invitaţia. 

— Poate că face parte din cabaret, a spus unul dintre ei, 
destul de tare ca să fie auzit clar de Alex, în timp ce 
taximetristul o luase pe alee și își continua parcursul spre 
faţa casei. 

Alex a știut că făcuse o greșeală din clipa în care a pășit 
în holul cu lambriuri de stejar și s-a așezat la coada lungă 
a musafirilor care așteptau să fie salutaţi de gazda lor. A 
vrut să se întoarcă, să se ducă înapoi la hotel și să se 
schimbe în costumul mai conservator, dar în acest caz ar fi 
fost în întârziere. Nu știa ce va fi mai jignitor pentru 
gazde. Nu s-a putut împiedica să nu remarce că mai mulţi 
oaspeţi se întorceau să se mai uite o dată la el. 

— Este minunat să te revăd, Alex, a spus Lowell, când a 
ajuns și el, în sfârșit, în fruntea cozii. Sunt foarte bucuros 
că ai putut veni. 

— A fost amabil din partea ta că m-ati invitat, sir. 

— Lawrence, Lawrence, i-a șoptit gazda, înainte de a se 
întoarce spre oaspeţii următori. Bună seara, domnul 
senator. 

Alex s-a amestecat prin mulţimea compactă de oaspeţi 
îmbrăcaţi aproape toţi în smoching, într-un salon spaţios. 
A luat un pahar cu șampanie de la un chelner, apoi a 
dispărut în spatele unui stâlp masiv de marmură dintr-un 
colț al salonului, de unde putea admira o pictură semnată 
Pollock. Nu s-a mișcat și n-a încercat să vorbească cu 

cineva până când n-a sunat un gong când a fost sigur că 
era printre ultimii care intrau în sufragerie. A fost surprins 
să constate că fusese plasat în capul mesei, între o Evelyn, 
la stânga, și un Todd, la dreapta. 

Alex s-a așezat liniștit, ușurat că, acum, măcar nu-i mai 
vedea nimeni pantalonii evazaţi. 

— De unde-l știți pe Lawrence? a întrebat tânăra așezată 
în stânga lui după ce a fost spusă rugăciunea-mulţumire de 
către arhiepiscopul-cardinal de Boston. 

Alex s-a bâlbâit pentru prima oară în viaţa lui. 

— Am servit... Am servit sub comanda locotenentului 
Lowell în Vietnam. 

— Ah, da, Lawrence a spus că te-a invitat, dar nu era 
sigur că vei veni. Alex își dorea deja să nu fi venit. Și, 
acum, cu ce vă ocupați, Alex? 

— Sunt proprietarul unui lanţ de pizzerii, a bâiguit el, 
regretându-și imediat vorbele. 

— N-am mâncat niciodată pizza, a spus ea, ceea ce lui 
Alex nu-i prea venea să creadă. După o pauză lungă, a 
întrebat-o: 

— De unde-l știți pe locotenentul Lowell? 

— Este fratele meu. 

După o altă lungă tăcere, Evelyn s-a întors către 
persoana din stânga ei și au început să discute despre vila 
ei din sudul Franţei și despre când se va întoarce ea acolo. 

Când s-a servit primul fel, Alex nu a fost sigur ce 
furculiţă și cuţit să folosească, din mulţimea de tacâmuri 
din faţa lui. A urmat-o pe Evelyn, înainte de a se întoarce 
spre bărbatul din dreapta lui, care a spus: 

— Salut! Eu sunt Todd Halliday, și i-a strâns mâna lui 
Alex. 

— De unde-l știți pe Lawrence? a întrebat Alex, sperând 
că tânărul nu este fratele acestuia. 

— Am fost împreună la Choate, a spus Todd. 

— Şi lucrezi tot în domeniul bancar? a întrebat Alex, 
care habar n-avea ce sau cine este Choate. 

— Nu. Conduc o mică afacere specializată în antreuri. 
Dar tu? 

— Eu am două pizzerii și am în vedere să cumpăr o a 
treia. Nu suntem încă Pizza Hut, dar poate fi numai o 
chestiune de timp. 

— Cauti investitori? 

— Nu, a spus Alex. Tocmai mi-am vândut fosta companie 
cu peste un milion, aşa că nu voi avea nevoie de investitori 
externi. 

— Dar, dacă vrei să rivalizezi cu Pizza Hut, un partener 
potrivit poate accelera tot procesul și, dacă ești interesat... 

Todd n-a putut să-și termine fraza pentru că a fost 
întrerupt de o figură familiară pe care Alex a recunoscut-o 
imediat, care s-a ridicat ca să propună un toast în 
sănătatea lui Lawrence. Alex a admirat modul relaxat în 
care senatorul de Massachusetts s-a adresat adunării, fără 
să se uite măcar o dată la vreo notiță, dar nu și-a putut lua 
ochii de la femeia de lângă senator, pe care tocmai o 
văzuse pe coperta revistei de la hotel. Își dorea să arate 
măcar pe jumătate atât de bine în albastru-azuriu. 

Când senatorul s-a așezat, în aplauze, Lawrence s-a 
ridicat să răspundă: 

— Sunt încântat, a început el, că au putut să fie cu mine 
în această seară atât de mulți membri ai familiei și 
prieteni, pentru a sărbători împreună aniversarea mea de 
30 de ani. Sunt deosebit de onorat că Teddy s-a putut rupe 
din programul lui aglomerat pentru a fi aici și a-mi ura 
sănătate. Sper că, într-o zi, și nu într-un viitor prea 
îndepărtat, se va hotărî să candideze la președinție din 
partea democratilor. 

Mai mulţi invitaţi au început să aplaude, ceea ce i-a 
permis lui Lawrence să dea la pagina următoare a 
discursului său. 

— Sunt la fel de încântat să-i spun bun venit în casa mea 
bărbatului care a făcut posibilă această seară, pentru că 
dacă el nu mi-ar fi salvat viaţa, este sigur că această 
petrecere nu ar fi avut loc. După cum știți cu toţii, am 

238 


- JEFFREY ARCHER - 


servit în Vietnam, am fost rănit și aș fi putut muri, dar, din 
fericire, secundul meu n-a ezitat să-mi ia locul și, pentru 
felul cum a condus și pentru curajul lui, nu numai că a fost 
rasă de pe fața pământului o întreagă unitate Vietcong, 
dar n-a părăsit câmpul de luptă, până când n-au fost 
salvaţi toţi soldaţii americani. Ca rezultat al acţiunii lui din 
acea zi, sergentul Alex Karpenko nu numai că a fost 
decorat cu Steaua de Argint, dar mi-a dat posibilitatea să 
ţin această cuvântare, în această seară. 

Lawrence s-a întors spre Alex ridicând paharul și fiecare 
persoană din încăpere s-a ridicat în picioare și a aplaudat, 
deși primul gând al lui Alex a fost la Tanc și la faptul că 
încă nu se dusese la mormântul acestuia din Virginia. 

Au urmat urale încă și mai puternice când Lawrence a 
anunțat că va candida pentru Congres din partea 
democratilor, la următoarele alegeri. Când s-a așezat, în 
cele din urmă, oaspeţii au început să-i cânte „La mulţi ani, 
dragă Lawrence”, tare și pe toate tonurile posibile... 

Odată ce râsetele și aplauzele s-au încheiat, în sfârșit, 
Todd s-a întors spre Alex și-a continuat de unde rămăsese: 

— Dacă  hotărăști să te extinzi, ţinem legătura. 
Compania ta este exact genul pe care-mi place mie să-l 
susțin. 

Todd a scos o carte de vizită din portofel și i-a înmânat-o 
lui Alex, care era pe punctul să-l întrebe la ce sumă se 
gândește, când a fost disturbat de o mână care i s-a așezat 
pe coapsă. 

— Spune-mi mai mult despre micul tău imperiu, Alex, a 
spus Evelyn, continuând să-și ţină mâna acolo. 

Pentru a doua oară, s-a aflat în situaţia să-și caute 
cuvintele, în timp ce se uita lung în ochii ei verzi. 

— Tocmai l-am vândut. 

— Sper că pe un preţ bun. 

— Peste un milion, a spus el, bucurându-se de atenţia 
acordată. 

— Vrei să mă prezinţi, Evelyn, a spus o voce din spatele 
lui Alex. 

Alex a sărit de pe scaun când l-a văzut pe senator în 
picioare lângă scaunul lui. Evelyn le-a făcut cunoștință și 
Teddy Kennedy i-a creat o stare de confort, începând o 
conversaţie despre Vietnam. 

— Ştii, Alex, i-a șoptit Kennedy, dacă ţi-ai putea folosi 
puţin din timpul tău pentru a-l ajuta pe Lawrence în timpul 
campaniei, s-ar putea să însemne surplusul de voturi 
necesar și știi că el va aprecia mult lucrul acesta. 

Niciodată nu-i trecuse lui Alex prin minte că ei l-ar putea 
ajuta cumva pe Lawrence. 

— Aș fi fericit să fac tot ce pot, domnule senator, s-a 
auzit spunând. 

— Frumos din parte ta, Alex. Rămânem în legătură. 

Cuvintele lui Kennedy i-au dat încă puţină încredere lui 
Alex și l-au determinat să-l întrebe pe Todd la cât s-ar 
gândi el să investească în Elena's și la ce s-ar aștepta în 
schimb. Dar, când s-a uitat în jur, l-a văzut pe Todd în 
picioare în spatele lui cufundat în conversaţie cu Evelyn. 
Alex a simţit că nu-i poate întrerupe. 

Când s-a așezat, a fost surprins să vadă că se formase o 
coadă, toată lumea așteptând să vorbească cu el și să-i 
strângă mâna. A răspuns fiecăruia la întrebări, nu numai 
pentru că asta-i asigura că nu va trebui să se aventureze 
pe ringul de dans, să se facă total de râs. Când a observat 
că, puţin înainte de miezul nopţii, începeau să plece primii 
dintre musafiri, Alex a decis că, după ce va avea un ultim 
cuvânt cu Todd, se va strecura și el spre ieșire, dar înainte 
a întrebat un chelner unde era baia. 

— Urmează-mă, a spus Evelyn, care apăruse de nicăieri. 

Alex s-a supus cu plăcere. Ea l-a luat de mână și l-a 
condus pe niște scări largi de marmură spre etajul întâi și 
a deschis niște uși duble ce dădeau spre un dormitor mai 
mare decât tot apartamentul lui din Brighton Beach. 

— Folosește baia mea personală, a spus ea, indicându-i o 
ușă la celălalt capăt al dormitorului. 

— Mulţumesc, a spus Alex și a dispărut într-o încăpere 
care avea baie și duș. A zâmbit în timp ce-și spăla mâinile 

și-și aranja cravata, deja destul de încrezător acum pentru 
a o întreba pe Evelyn dacă i-ar putea comanda un taxi să-l 
ducă la hotel. Dar, când s-a întors în dormitor, n-a mai 
văzut-o. 

A presupus că a coborât la petrecere, la parter, dar i-a 
auzit vocea: 

— Sunt aici, Alex. 

S-a întors brusc și a văzut-o așezată pe pat, cu magnifica 
ei rochie de bal zăcând pe podea. 

— Vino lângă mine, a continuat Evelyn, mângâind 
așternutul. 

Lui Alex nu-i venea să creadă ce se întâmplă, dar după o 
scurtă ezitare, și-a scos fericit costumul și cămașa și s-a 
suit în pat, lângă ea. Ea l-a luat imediat în braţe și a 
început să-l sărute, dar el a avut răbdare, nu s-a grăbit, 
conștient că acum erau amândoi goi, erau egali. 

— Pot vedea acum de ce dușmanul n-a avut nicio șansă, 
a spus ea, după ce s-a întors pe spate lăsând să-i scape un 
suspin de relaxare. O clipă mai târziu dormea în braţele 
lui. 

Când Alex s-a trezit, în dimineaţa următoare, și a văzut-o 
pe Evelyn întinsă lângă el, tot n-a putut crede că această 
femeie frumoasă și sofisticată îi acordase atenţie. S-a 
temut că în momentul în care se va trezi, balonul se va 
sparge și el va trebui să se întoarcă în lumea reală. 

A început să-i mângâie părul lung și roșu. Ea s-a trezit și 
și-a întins lenevos braţele, înainte de a-l trage spre ea. Şi 
după ce au făcut dragoste a doua oară, Evelyn și-a odihnit 
capul pe umărul lui. 

— Te pot întreba ceva? a spus Alex. 

— Orice, dragul meu, a răspuns ea. 

— Ce-mi poţi spune despre Todd Halliday, tipul care-a 
stat lângă mine, noaptea trecută. 

— Extrem de bogat, bani moșteniţi, dar îi place să 
investească în companii noi. 

— Crezi c-ar putea fi interesat... 

— Bănuiesc că de-asta l-a așezat lângă tine Lawrence, a 
spus Evelyn. 

— Dar compania mea e mică... 

— Lui Todd îi place să se implice de la început. Spune că 
așa se fac bani adevăraţi. Imi doresc numai să-l fi ascultat 
când mi-a spus să investesc în Apple, Microsoft și Oracle. 

— Cam ce sumă investește, de obicei? 

— Zece, cincisprezece milioane, și știu chiar că pune la 
bătaie și 25 de milioane dacă are încredere în persoana 
cealaltă și constat că a fost impresionat de tine. 

— Dar ce așteaptă în schimb? 

— Habar n-am, a spus Evelyn, dar, de data asta, n-am de 
gând să mai scap ocazia. 

— Ce vrei să spui? 

— Voi fi printre primii care investesc. 

— Vrei să investești în compania mea? 

— Nu, în compania ta, a spus Evelyn, în tine! Todd 
spune întotdeauna că există căcăcioși și tăurași și nu are 
nicio îndoială în care categorie ești tu, așa că i-am spus să 
conteze pe o jumătate de milion, din partea mea. De fapt, a 
adăugat ea, dându-se jos din pat și punându-și un capot de 
mătase, dacă Todd vrea să te susţină, am de gând să vând 
Warhol-ul pe care mi l-a lăsat bunicul prin testament. 
Evelyn s-a așezat în faţa unui portret care atârna pe 
perete. I se spune Blue Jackie și a căpătat această expresie 
de durere în momentul în care și-a dat seama că soțul ei a 
murit. 

— Nu te pot lăsa să faci asta, a spus Alex, urmând-o în 
baie. 

— Sunt hotărâtă! Rochia de casă a Evelynei a căzut pe 
podea, apoi ea a intrat la duș. Face peste un milion și sunt 
mai mulţi dealeri în New York care ar fi fericiți să-mi dea o 
jumătate de milion, poate chiar mai mult. Și-ţi voi spune 
un mic secret: niciodată nu mi-a plăcut tabloul ăsta. Alex 
nu s-a mai putut concentra când ea a dat drumul la apă și 
i-a dat lui săpunul. Un alt „pentru prima dată”. Abia când 
el se ștergea, a reluat el discuţia: 

— Nu te-aș putea lăsa să vinzi Warhol-ul, în primul rând 
pentru că Lawrence nu mă va ierta niciodată. 

— Eu nu-i voi spune, dacă nu-i spui nici tu, a spus 
Evelyn, în timp ce se întorcea în dormitor și deschidea 
garderobul, lăsând la vedere rânduri după rânduri de 
rochii, fuste, bluze și pantofi. 

l-a luat ceva timp să-și aleagă o ţinută și lui Alex nu i-a 
plăcut să-și pună aceleași haine, în timp ce-o privea cum 
se îmbracă. 

— De ce să nu eliminăm dealerii? 

— Vrei să-mi închizi fermoarul, dragule? 

Alex a traversat încăperea, a tras fermoarul la rochie și 
s-a înclinat s-o sărute pe Evelyn pe umăr în timp ce 
închidea fermoarul. 

— Nu sunt sigură că înţeleg, a spus Evelyn întorcându- 
se cu faţa la el. 

— Voi fi eu dealerul, cu un amendament. Cumpăr 
pictura cu o jumătate de milion, pe care tu îl poţi investi 
apoi în compania mea și ţi-l voi da înapoi când îmi 
returnezi suma. 

— Dar de ce să riscăm? a spus Evelyn. 

— Nu e niciun risc, din moment ce pictura valorează un 
milion, a spus Alex. 

— Și nu-i vei spune lui Lawrence? 

— Niciun cuvânt. 

— Atunci, ne-am înţeles, a spus Evelyn, luând portretul 
de pe perete. 

— Nu, nu trebuie să-l iei de pe perete până când nu se 
încheie afacerea. 

— Atunci nu va fi posibil, pentru că plec pentru șase 
săptămâni în Europa și, dacă-l cunosc bine pe Todd, va 
trebui să încheie afacerea cu tine cu mult înainte ca eu să 
mă întorc. Evelyn i-a dat pictura. Am destulă încredere că- 
ţi vei încheia afacerea. 

Alex a primit cu reţinere pictura și i-a dat un cec. 

— De ce nu vii din nou la Boston, săptămâna următoare? 
a spus Evelyn. Putem merge pe mare să sărbătorim noul 

243 


- CAP SAU PAJURĂ - 


nostru parteneriat, a adăugat ea, înainte de a-l săruta ușor 
pe buze. 

Lui Alex nu-i venea să creadă că ea voia să-l vadă din 
nou și a spus simplu: 

— Mi-ar face plăcere. 

— Cred că e timpul să luăm micul dejun, a spus Evelyn. 
Dar nicio vorbă lui Lawrence despre mica noastră afacere. 

— Eu n-aș vrea, îmbrăcat așa cum sunt, a spus Alex. M- 
am simţit destul de inconfortabil noaptea trecută și mi-ar fi 
încă și mai dificil la micul dejun. În orice caz, ești sigură că 
vrei ca fratele tău să știe că am rămas peste noapte? 

— Nu cred că-i pasă. 

— Dar mie îmi pasă. 

— Eşti așa de duios de modă veche, a spus Evelyn. Dar, 
dacă insiști, poţi ieși pe scara din spate și prin intrarea 
furnizorilor. Astfel, nu te va vedea nimeni. 

— Chiar insist. 

Evelyn a ridicat din umeri și s-a îndreptat spre ieșirea 
din dormitor. A deschis-o, s-a uitat în stânga și dreapta 
coridorului și i-a făcut semn lui Alex să iasă. I-a arătat o 
scară la capătul coridorului. 

— Abia aștept să te văd săptămâna următoare, dragule, 
a spus ea, pornind în direcţia opusă. 

Odată ce el a ieșit din peisaj ea a coborât scările largi 
spre sufragerie să ia micul dejun cu Lawrence. 

— Bună dimineaţa, Evelyn, i-a spus el când ea a intrat. 
Sper c-ai dormit bine. 


XXX 


În trenul spre New York, Alex nu se putea stăpâni să nu 
se uite din când în când la pictură. Bineînţeles că auzise de 
Warhol, dar nu-și imaginase că va avea vreodată un tablou 
de-al lui, chiar dacă pentru un timp scurt. Deja se simţea 
vinovat că avea o pictură pe care bunicul Evelynei i-o 
lăsase acesteia prin testament. Abia aștepta să i-o dea 
înapoi îndată ce ea îi va înapoia jumătatea de milion. 

Când a ajuns la Penn Station, a luat un taxi spre 
Brighton Beach, pentru că nu avea de gând, cu siguranţă, 
să călătorească în metrou cu un Warhol în braţe. Chiar 
înainte de a-i arăta mamei lui pictura, i-a spus: 

— Am cunoscut-o pe femeia cu care mă voi căsători. 


XXX 


Evelyn a sosit la Mayflower imediat după ora 11. Todd s- 
a ridicat imediat de la locul lui din separeu și i-a făcut cu 
mâna. Ea a traversat în grabă și i s-a alăturat. Ca o pisică 
Cheshire, nu se putea stăpâni să nu toarcă. 

— După expresia de pe faţa ta, draga mea, presupun c-ai 
gustat din smântână, a spus Todd în timp ce ea se așeza în 
faţa lui. 

— Un calup mare, a spus Evelyn întinzându-i cecul de 
500.000$. 

— Bravo, a spus el, după ce a pus cecul în buzunar. Vreo 
problemă? 

— Nu. L-ai dibuit perfect. Dar nu trebuie s-o lungim, 
pentru că dacă află fratele meu... 

— Am rezervat deja la un zbor 245 din Logan care 
aterizează la Geneva exact înainte de șapte, mâine- 
dimineaţă. Voi prezenta cecul la bancă, în clipa în care 
banca își deschide ușile. 

— Numai să te asiguri că ceri transferul imediat și sună- 
mă în momentul în care banii au fost transferați în contul 
meu. Apoi, voi lua avionul și ne vom întâlni la Monte Carlo 
și putem sărbători. 

— Ce-ai de gând să faci în următoarele câteva zile cât eu 
sunt plecat? 

— Mă voi asigura că sunt liberă când mă sună Alex. Cel 
puţin până este validat cecul. 

Todd s-a înclinat și și-a sărutat soția. 

— Eşti atât de deşteaptă, a spus el. 

În după-amiaza aceea, Alex i-a telefonat Evelynei și au 
stat de vorbă aproape o oră. A trebuit s-o asigure în mod 
repetat că nimic nu-l va opri să se întâlnească cu ea în 
weekend, la Boston. 

Marţi dimineaţă, a prins-o exact când ea ieșea la 
cumpărături. A promis că-l sună înapoi și, mai târziu, el și- 
a dat seama că ea nu avea numărul lui. Miercuri l-a sunat 
ea la prima oră în acea dimineaţă - prima oră pentru ea, 
deoarece el fusese să cumpere legume proaspete de la 
piaţă și cele mai bune bucăţi de carne pentru a le livra la 
Elena's. 

Ea era plină de noutăţi. Todd s-a gândit să investească 
10 milioane, posibil 15 în compania sa și ar putea fi în 
contact cu el la sfârșitul săptămânii. Evelyn îl întreba dacă 
i-ar plăcea să meargă pe mare în weekend. 

— L-am putea vizita pe unchiul meu Nelson, la 
Chappaquiddick, să gustăm cea mai bună budincă de 
moluște de apă curgătoare, din lume. 

— Sună grozav. În ce trebuie să mă îmbrac? a întrebat 
el, nevrând să admită că nu mai fusese niciodată pe un 
yacht. 

— Nu-ţi face probleme, am fost deja la cumpărături și 
am ales vreo două variante pentru tine. 

Mai târziu în dimineaţa aceea, agentul bancar al lui Alex 
l-a sunat să-i spună că au primit un cec plătibil cash de 
500.000$, cu o cerere de transfer imediat. Cum era vorba 
de o sumă atât de mare, a spus agentul, a vrut să verifice 
dacă Alex voia să-l lichideze. 

— Imediat, a spus Alex, fără ezitare. 

— Asta vă va lăsa contul curent cu o balanţă de 17.269 
$, a spus agentul bancar. 

— Care va fi curând de cel puţin câteva milioane, a vrut 
să-i spună Alex, dar s-a mulțumit numai cu: 

— Vă rog să-l lichidaţi imediat. 


XXX 
246 


- JEFFREY ARCHER - 


Evelyn a ridicat receptorul. 

— Cecul a fost lichidat. Voi lua primul avion spre Nisa. 
Când crezi că ne vom întâlni? 

— Cu puţin noroc, voi fi acolo la timp pentru cină la 
Monte Carlo, mâine-seară, a spus Evelyn. Dar mai întâi 
trebuie să-i spun veștile proaste fratelui meu. 

— Cuiva trebuie să-i pară rău de domnul Karpenko, a 
spus Todd. 

— Dar nu prea rău. Am sentimentul că va fi cooperant în 
închisoare și, apoi, îl putem da cu totul uitării. Apropos, 
Todd, nu uita să închiriezi masa noastră obișnuită. 


XXX 


Majordomul n-o văzuse pe Evelyn alergând în jos pe 
scări de când era mic copil. 

— L-ai văzut pe fratele meu? a strigat ea înainte chiar 
de-a ajunge la baza scărilor. 

— Tocmai s-a dus la micul dejun, miss Evelyn, a spus 
Caxton, alergând să deschidă ușa la sufragerie pentru ea. 

— Care-i treaba, Eve? a întrebat Lawrence, când sora lui 
a dat buzna în încăpere. 

— Ai luat tu Warhol-ul din dormitorul Jefferson, a- 
ntrebat ea, fără suflu. 

— Ce tot spui? a întrebat Lawrence, punându-și jos 
ceașca cu cafea. 

— Warhol, a dispărut. Nu e acolo. 

Lawrence a sărit de pe scaun și a ieșit alergând în 
cameră. A luat-o în sus pe scări sărind câte două odată, a 
luat-o pe culoar și a intrat în camera Jefferson, unde a 
găsit un cui fără tablou pe perete. 

— Când l-ai văzut ultima dată? a întrebat el în timp ce 
Evelyn se uita la conturul ușor lăsat de tablou pe perete. 

— Nu sunt sigură, eram așa de obișnuită să fie acolo. 
Dar ţin minte că l-am văzut în noaptea cu petrecerea. A 

urmat o tăcere lungă, apoi a adăugat: Mă simt prost 
Lawrence, pentru că mă gândesc c-ar putea fi vina mea. 

— Nu înţeleg. 

— M-am ametit puţin la petrecerea ta și i-am permis 
cuiva să vină la mine în cameră. 

— Cui? 

— Prietenului tău, Alex Karpenko. 

— A rămas peste noapte? 

— Bineînţeles că nu. Plecase deja când m-am trezit eu. 
Dar nu m-am gândit... 

— Niciodată să nu te gândești, a spus Lawrence. Dar 
dacă e cineva de învinovăţit, acela sunt eu. 

— Poate c-ar trebui să-l contactez să văd dacă pot obţine 
înapoi tabloul? 

— Este ultimul lucru pe care ar trebui să-l faci. Dacă 
trebuie să vorbească cineva cu Alex, acela sunt eu. 

— Vei informa poliţia? 

— N-am de ales, a spus Lawrence. După cum știi, 
pictura nu-mi aparţine, este parte din moștenirea 
bunicului și valorează un milion, posibil mai mult și trebuie 
să reclam furtul la poliţie, precum și la compania de 
asigurări. 

— Dar el ţi-a salvat viaţa. 

— Da, așa e. Așa că, dacă-mi returnează imediat pictura, 
poate nu voi depune plângere. 

— Îmi pare rău, a spus Evelyn. Părea un tip cumsecade. 

— Nu poţi băga mâna-n foc pentru nimeni, nu-i așa? a 
spus Lawrence. 


XXX 


În după-amiaza aceea, Alex a sunat-o pe Evelyn şi a 
răspuns majordomul, care i-a spus că dra Lowell a plecat 
de-acasă pe la ora 11 și nu știe când se va întoarce. Ea nu 
l-a sunat pe Alex, așa că acesta a sunat-o din nou, seara. 
De această dată, la telefon a răspuns Lawrence. 

— Ce petrecere frumoasă, Lawrence. Eşti o gazdă 
grozavă, abia aștept să te văd pe tine și pe Evelyn, mâine. 

— Nu știam că vii la Boston în weekend. 

— Nu ţi-a spus Evelyn? 

— Evelyn a plecat în dimineaţa asta în sudul Franţei, iar 
eu mă duc în vizită la mama, la Nantucket. 

— Dar ne înţelesesem să luăm cina toţi trei vineri seară 
și să ieşim pe mare, sâmbătă. A urmat o tăcere 
îndelungată, iar Alex s-a gândit că a căzut linia telefonică. 
Lawrence, ești încă pe fir? 

— Îmi cer scuze că te întreb asta, Alex, dar când ai 
plecat de-aici duminică dimineaţa, majordomul mi-a spus 
că aveai ceva în braţe. 

— Un Warhol, a spus Alex, fără ezitare. Cam împotriva 
voinței mele. Dar Evelyn a insistat să-l iau ca gaj. 

— Gaj pentru ce? 

— l-am împrumutat o jumătate de milion ca să 
investească împreună cu Todd Halliday, un afacerist 
respectat. 

— Todd Halliday este soţul ei și, cu siguranţă, nu e un 
afacerist respectat. 

— Evelyn e măritată? 

— De ani de zile, a răspuns Lawrence. 

— Dar mi-a spus că Todd este specializat în proiecte noi. 

— Singura specializare a lui 'Todd este în falimente care 
implică întotdeauna banii altor oameni, a spus Lawrence. 
De această dată, banii tăi. 

— Dar Evelyn m-a asigurat că el gândea să investească 
10, poate 15 milioane în Elena's. 

— Nu cred că Todd ar putea investi măcar 10 dolari, în 
ceva. Sper că nu i-ai dat niciun ban. 

— l-am dat ei, a spus Alex. Cecul meu a fost încasat în 
dimineaţa asta. 

Lawrence a fost mulțumit că Alex nu-i vedea expresia 
feţei, în acel moment. 

— Dar nu-ţi face griji, a continuat Alex, am încă Warhol- 
ul, ca gaj. 

După o lungă tăcere, Lawrence a spus: 

— Pictura aceea nu-i aparţine ei. Este o piesă din 
colecția familiei Lowell, care este deţinută pe încredere și 
lăsată întotdeauna primului fiu născut și care trece apoi la 
generaţia următoare. Eu am moștenit colecția la moartea 
tatălui meu, cu câţiva ani în urmă și, cu toate că Evelyn 
este următoarea moștenitoare, până când eu voi avea un 
fiu, tata a stabilit cu claritate în testament că, dac-ar fi fost 
ca eu să mor în Vietnam, colecţia să fie transferată către 
Societatea de Arte Frumoase din Boston și nici măcar o 
singură lucrare să nu-i rămână Evelynei. 

— Iţi returnez imediat pictura, a spus Alex. 

— Şi eu îţi voi returna o jumătate de milion de dolari, a 
spus Lawrence. 

— Nu, nu mi-i vei returna, a spus Alex cu fermitate, 
înţelegerea mea a fost cu Evelyn, nu cu tine. Hai să-i 
acordăm prezumția de nevinovăție și să presupunem că va 
investi banii mei într-o mică companie de perspectivă. 

— Singura mică companie de perspectivă în care 
investește ea dintotdeauna sunt cazinourile. Pe viitor, când 
vine acasă, va trebui să bat în cuie pe perete fiecare 
tablou. Dar asta nu ne împiedică pe noi să lucrăm în 
echipă, cum am făcut în trecut, și să vedem dacă putem 
găsi o cale să obţinem banii tăi înapoi. 

— Voi face orice pot să te ajut, a spus Alex. Și, desigur, 
mâine, aduc pictura înapoi. Îmi pare rău numai pentru 
faptul că am provocat atâtea probleme. 

— Ar fi trebuit să mă lași să mor pe câmpul de luptă, 
Alex. Atunci n-ai fi cunoscut-o niciodată pe sora mea. 

— Mea culpa, a spus Alex. Jezebel, Lucrezia Borgia, 
Mata Hari și, acum, Evelyn Lowell. Recunoaște un fraier, 
când vede unul. 

— Nu ești primul și, probabil, nu vei fi nici ultimul. Ce-i 
mai rău este că mă tem că voi fi plecat luna viitoare, 
întrucât mama și cu mine ne petrecem întotdeauna luna 
august în Europa. Ce-ar fi să-ţi trimit acum un cec și tu să- 

mi aduci pictura când mă întorc din Europa. Atunci, putem 
merge pe mare și pe Evelyn o lăsăm pe uscat. 

— Nu, a spus Alex. Îmi poţi da cecul, dar numai când îţi 
returnez tabloul. 

— Dacă insiști. Dar asigură-te să nu-l pierzi, pentru că 
dacă-l pierzi, Evelyn va nega că ea ţi l-a dat. 

— Lawrence, te pot întreba de ce presupui că eu sunt 
cel nevinovat și nu-i iei apărarea imediat surorii tale? 

— Pentru că ăsta-i modelul. Când avea nouă ani, 
obișnuia să-mi fure banii din buzunar și, când era prinsă 
asupra faptului dădea vina pe dădacă, și aceasta era 
concediată. Și, după un șir de incidente similare la școală, 
dragul meu tată a trebuit să plătească construcția unei noi 
biblioteci pentru ca sora mea să nu fie exmatriculată. 

— Dar asta nu dovedește că eu sunt nevinovat. Nu uita, 
pictura care valorează un milion este încă la mine. 

— Adevărat, dar Evelyn a făcut o greșeală când te-a ales 
acum pe tine pe post de dădacă. 

— Cum adică? 

— Pentru că mi-a spus că ai plecat din casă înainte ca ea 
să se fi trezit în dimineața de după petrecere, în ciuda 
faptului că a luat micul dejun cu mine, în jur de opt și 
jumătate. 

— M-ai pierdut. 

— Dar tu n-ai fugit, pentru că l-ai rugat pe Caxton să-ţi 
cheme un taxi, cam în același timp, ca să te ducă la hotel. 
Oricât de mult ţi-aș admira eu curajul, stăpânirea, spune-i 
cum vrei, Alex, chiar și tu nu ai fi avut atâta tupeu să ieși 
din casă cu un Warhol sub braţ și să te aștepți că 
majordomul îţi va deschide portiera să te urci în taxi. 

Alex a râs. 

— Deci, ce-ai de gând să faci în legătură cu sora ta? 

— Aștept să facă următoarea greșeală, ceea ce, date 
fiind întâmplările din trecut, n-ar trebui să întârzie, a spus 
Lawrence. 

25 
SASHA 


Londra 


— Vă declar soţ și soţie, a spus vicarul. Poţi săruta 
mireasa. 

Sasha a luat-o pe Charlie în braţe și a sărutat-o, ca și 
cum ar fi fost la prima întâlnire. Adunarea de aproape o 
sută de persoane a izbucnit în aplauze. 

Mireasa și mirele au trecut încet pe interval și au ieșit în 
curtea bisericii unde îi aștepta cu trepiedul instalat 
fotograful. Prima fotografie pe care a făcut-o a fost cu 
domnul și noua doamnă Karpenko, urmată de fotografii de 
grup cu părinţii, restul familiei miresei și, în sfârșit cu 
cavalerii de onoare. 

Proaspăt căsătoriţii au fost duși, apoi, la Barn Cottage, 
cu un Rolls Royce. Pe drum, Sasha a recunoscut în faţa 
soţiei că avea emoţii în legătură cu cuvântarea pe care 
urma s-o susţină. 

— Eu aș avea mai multe emoţii în legătură cu 
cuvântarea lui Ben, dac-aș fi în locul tău, a spus Charlie. 
Când l-am auzit repetând-o, în bucătărie, înainte de cina 
de-aseară, mi-a fost milă de tine. 

— E-așa de grav? a întrebat Sasha. Când a ajuns înapoi 
acasă, au fost surprinși să constate că Elena verificase 
deja antreurile. 

— Cum a ajuns înaintea noastră, a întrebat în șoaptă 
Charlie îndreptându-i soţului ei cravata și îndepărtând un 
fir de păr de pe jachetă. 

— Ce întrebare! a spus Sasha, în timp ce oaspeţii 
începeau să ajungă câte unul sau în mici grupuri, 
îndreptându-se spre cort pentru prânz. 

Sasha a uitat de cuvântări până când farfuriile au fost 
goale, cafeaua servită și Ben s-a ridicat să-și ţină 
cuvântarea lui. 

— Stimaţi lorzi, doamnelor, domnilor, a început el. 

— Cine sunt lorzii? a strigat unul dintre cavalerii de 
onoare. 

— Eu mă refer la viitor, a spus Ben, punându-și o mână 
pe umărul lui Sasha. 

— Ura! Ura! au strigat câţiva din camarazii lui de la 
Cambridge Union. 

— Mă puteţi întreba cum a fost posibil ca un imigrant 
ilegal amărât de la Leningrad să-i fure inima unei 
frumoase englezoaice. Ei bine, nici n-a făcut-o. Adevărul 
este că lui Charlie, fiind bună la suflet, i-a fost milă de el 
când s-au cunoscut la o petrecere dată la mine acasă 
pentru a sărbători sfârșitul școlii. Pentru că Charlie este 
liberală și, prin urmare, suporter al cauzelor pierdute, 
Sasha a avut o șansă. Dar nici măcar eu nu m-am gândit că 
el va avea acest noroc și se va căsători cu această ființă 
sclipitoare și frumoasă. Dar există și o parte slabă, Sasha, 
și eu trebuie să te previn. Charlie a fost căpitan al echipei 
de hochei a Liceului Fulham și sunt informat din surse de 
încredere că, cu crosa în mână, nu se gândea la nimic 
altceva decât să-și secere toţi adversarii. Atât de aproape 
de șah, bătrâne! Și, să nu uiţi că, în timp ce regina se 
poate deplasa liberă pe tabla de șah, regele nu poate 
înainta decât cu câte un pătrăţel o dată. 

Ben a așteptat să se termine râsetele și aplauzele și a 
continuat: 

— A spune că am fost mândru să fiu cavalerul de onoare 
al lui Sasha ar fi în plus, pentru că se subînţelege, pentru 
că știu de ceva timp că sunt predestinat să fiu în umbra 
acestui bărbat și numai ocazional să mă desfăt în lumină. 
Am urmărit cu teamă respectuoasă cum a câștigat o bursă 
la Cambridge, cum a devenit președinte al Uniunii, căpitan 
al echipei de șah a Universităţii și să-și încheie studiile la 
Trinity cu gradul întâi. Dar poţi pune toate aceste lucruri 
împreună și tot nu se pot compara cu faptul că i-a furat 
inima lui Charlie Dangerfield. Pentru că, alături de ea, 
pentru el va fi posibil să urce munţi chiar mai înalţi. Dar, 

în spatele oricărui bărbat mare... există o soacră 
surprinzătoare. 

Încă o dată, Ben a așteptat să se termine aplauzele și a 
spus: 

— Dar n-am renunţat cu totul la speranţă cu privire la 
mine, pentru că niciunul dintre voi nu se poate să nu le fi 
remarcat pe cele patru domnișoare de onoare care au 
însoţit-o pe Charlie în biserică. Deja le-am cerut pe trei 
dintre ele. 

— Toate trei te-au refuzat! a strigat un alt cavaler de 
onoare. 

— Adevărat, a spus Ben, dar nu uitaţi că sunt patru, și 
eu trăiesc cu speranţa, încă. 

— Nu și dacă ea are simţul realităţii! 

— În ciuda acestui lucru, vă rog să vă ridicaţi să toastăm 
în sănătatea domnișoarelor de onoare, împreună cu 
numele lui Sasha și al lui Charlie. 

S-au ridicat cu toţii, au ridicat paharele și au strigat: 
„Sasha și Charlie!” 

— Vă rog să fiţi drăguţi și să rămâneţi în picioare, a 
continuat Ben, așa încât să-i pot aminti întotdeauna lui 
Sasha, în anii care vin, că atunci când am ţinut discursul 
de cavaler de onoare la nunta lui, am fost ovaţionat în 
picioare. 

Aplauzele care-au urmat l-au făcut pe Sasha să-și dea 
seama cât de serios lucrase prietenul lui la discurs, după 
care era, acum, rândul lui. A înţeles de ce-l avertizase 
Charlie că ar trebui să aibă emoţii. 

S-a ridicat încet în picioare, conștient că prietenul lui 
ridicase mult ștacheta. 

— Aș vrea să încep prin a le mulţumi domnului și 
doamnei Dangerfield nu numai pentru generozitatea lor de 
a fi așa de minunate gazde, ci încă și mai mult pentru a-l 
primi pe acest patetic imigrant în familia lor engleză 
străveche. Aceasta, în ciuda faptului că trebuie încă să 

vizitez Wimbledon și nu știu sensul expresiilor „fast- 
fault”!* sau „leg-before”!*, „let alone hooker”!. Și nu 
numai asta, încă nu sunt sigur dacă trebuie să pun lapte în 
ceașcă înainte sau după ceai. Şi mă voi obişnui vreodată 
cu berea caldă sau să stau liniștit la coadă și să dansez 
Maypole? Având acestea în minte, vă puteţi întreba cum 
de-am fost atât de norocos cât să mă căsătoresc cu o roză- 
chintesenţă  englezoaică, care stă înflorită în toate 
anotimpurile? Răspunsul este că a existat întotdeauna o 
altă femeie în viaţa mea, la fel de remarcabilă. Mă refer, 
desigur, la mama mea Elena, fără de care nimic din toate 
acestea n-ar fi fost posibile. 

Aplauzele prelungite i-au permis lui Sasha să-și adune 
gândurile. 

— Fără ea n-aş fi avut niciun model moral, nicio stea 
care să mă ghideze, nicio cale de urmat și n-am crezut 
niciodată că voi întâlni egalul ei, dar zeii - Sasha s-a uitat 
spre cer - aveau să-mi dovedească că am găsit și s-au 
depășit când au adus-o pe Charlie în viaţa mea. 

— Nu au fost zeii, l-a întrerupt Ben. Eu am fost! 
Remarca a fost întâmpinată cu râsete zgomotoase. 

— Ceea ce-mi amintește, a continuat Sasha, să o previn 
pe a patra domnișoară de onoare care pare a fi o tânără 
sensibilă și fermecătoare, să le urmeze pe cele trei colege 
ale ei și să-l respingă pe domnul Cohen. Poate avea ceva 
mult mai bun. 

— Ura! Ura! a răsunat în sală. 

— Dar eu nu pot avea ceva mai bun, așa că vă invit pe 
toți să vă alăturaţi mie pentru un toast în cinstea 
domnișoarelor de onoare, a concluzionat Sasha, ridicând 
paharul. 

— Pentru domnișoarele de onoare! 

A mai durat ceva timp până când audiența s-a așezat pe 
scaune. 


13 Piciorul pe linie când servești. 
14 Lovire cu întârziere a mingii, la crichet. 
15 Să nu luăm în seamă... 

Ben s-a înclinat spre Sasha. 

— Bravo! a spus el. Mai ales că ai urmat după un 
asemenea discurs imposibil. 

Sasha a râs și-a ridicat paharul spre prietenul lui. 

— Imediat ce te vei întoarce din luna de miere, a 
continuat Ben, devenind brusc serios, trebuie să începem 
să ne ocupăm de următoarea ta mișcare în drumul spre 
Camera Comunelor. 

— S-ar putea ca asta să nu fie ușor pentru un refugiat 
demn de milă, a spus Sasha. 

— Ba, bineînţeles că va fi - mai ales dacă mă ai pe mine 
ca șef de campanie. 

— Dar tu ești membru al Partidului Conservator, Ben, în 
cazul în care ai uitat. 

— Şi așa voi rămâne la toate alegerile, cu excepţia celor 
în care vei candida tu. Cu Charlie alături, nimic nu te 
poate opri. Și mai am o mică informaţie pentru tine, 
înainte de a-ţi lua drumul spre Veneţia. Știu că Charlie nu- 
mi va mulțumi pentru că discut afaceri în ziua nunţii 
voastre, dar, ieri, a apărut pe masa mea un pachet- 
surpriză care s-a dovedit a fi un cadou de nuntă 
neașteptat. 

Sasha și-a pus paharul pe masă. 

— Proprietatea funciară liberă de pe Fulham Road 154, 
a apărut pe piaţă. 

— Restaurantul lui Tremlett? Cum așa? 

— Probabil că știi că a tot pierdut bani, în ultimii vreo 
doi ani. Bănuiesc că bătrânul s-a săturat, în sfârșit, și a 
hotărât să termine cu pierderile și să vândă. 

— Cât? 

— Patru sute de mii. 

Sasha a mai luat o gură de șampanie. 

— A ieșit din ligă, a spus el, în cele din urmă. 

— Păcat, pentru că nu mă îndoiesc că mama ta trebuia 
numai să traverseze strada, ca să transforme locul cât ai 
zice pește. 

— De-acord, dar, pentru noi, este încă prea curând. 

— Ei, cel puţin poţi fi recunoscător că s-a ales praful de 
cel mai mare rival al tău. Şi la acest preţ, nu cred că în 
locul lui va apărea un alt restaurant. Ajutor, a zis el, văd 
venind spre mine o femeie formidabilă, cu siguranţă 
nemulțumită că l-am monopolizat pe mire. lartă-mă, dispar 
pentru un timp! 

Sasha a râs, în timp ce prietenul lui a sărit și s-a 
amestecat în mulţime. S-a ridicat în picioare, în timp ce se 
apropia de el o doamnă respectabilă. 

— Ce ocazie minunată, a spus contesa, așezându-se pe 
scaunul lăsat liber de Ben. Ești, într-adevăr, un bărbat 
norocos. Îţi mulțumesc că m-ai invitat. 

— Am fost încântați că aţi fost cu noi, a spus Sasha. 
Mama în special. 

— Ea este încă și mai de modă veche decât mine, a 
șoptit contesa. Dar mai am un motiv pentru care am vrut 
să-ţi vorbesc. Sasha nu i-a umplut din nou paharul. Ea a 
continuat. După cum știi, oul meu Faberge intră în licitaţie 
la Sotheby în septembrie. Mă întreb dac-ai fi atât de 
amabil să-mi faci o vizită când te întorci din luna de miere, 
pentru că am ceva de discutat cu tine. 

— Voi fi încântat să vă vizitez, a spus Sasha. Vreun 
indiciu? 

— Cred că, între noi doi, am fi în stare să-i înfrângem și 
pe ruși și pe englezi, deopotrivă. Dar numai dacă simţi că 
poţi să... 

— Al naibii de bun discurs, Sasha. Dar nu m-aș fi 
așteptat la nimic mai puţin, a spus o voce din spatele lui, 
care, cu siguranţă, nu-și lăsase paharul neumplut. 

— Vă mulțumesc, a spus Sasha, încercând să-și 
amintească numele unchiului lui Charlie. Când bărbatul a 
trecut mai departe, contesa plecase și ea. Dar indicaţiile ei 
nu puteau fi mai clare. 

Sasha s-a amestecat printre musafiri, în timp ce soţia - 
el se întreba cât timp îi va lua să se obișnuiască cu asta - 
soţia lui, deci, urcase în camera ei să se schimbe în ţinuta 
de călătorie. Când a reapărut pe trepte, 40 de minute mai 

târziu, i-a adus aminte de primul moment în care o văzuse 
la petrecerea din casa lui Ben, cu aproape patru ani în 
urmă. Avea ea idee de cât de mult se rugase el atunci ca 
ea să se îndrepte spre el? Abia de curând ea îi mărturisise 
lui Ben că sperase ca el să nu plece de la petrecere cu o 
altă fată. 

A mai trecut încă o jumătate de oră până când și-au luat 
rămas-bun de la ultimii oaspeţi și s-au putut urca în 
vechiul MG al lui Sasha, lăsând acasă Rolls Royce-ul. Au 
ajuns în Victoria Station la timp pentru a se îmbarca în 
Orient Express-ul pentru Veneţia. 

Au izbucnit în râs când au constatat că în cabina lor 
aveau două paturi de-o persoană strâmte. 

— Ar trebui să cerem înapoi jumătate din bani, a spus 
Sasha, când s-a strecurat lângă soţia lui și a stins lumina. 


XXX 


— Insist numai cu privire la un singur lucru, a spus 
Tremlett, odată ce fiul lui s-a prezentat pe scurt situaţia de 
la Fulham Road 154. 

— Care anume, tata? 

— Sub nicio circumstanţă nu vei lăsa ca proprietatea să 
ajungă în mâinile familiei Karpenko. 

— La preţul de 400 de mii, e greu de presupus să se 
întâmple. 

— Agnelli și-l permite. 

— La vârsta lui, Agnelli e vânzător, nu cumpărător, a 
spus Maurice. În plus, știu că nu a stat prea bine cu 
sănătatea, în ultima vreme. 

— Mă bucur s-aud asta, a spus Tremlett. Pentru că am 
nevoie să te ocupi tu de vânzare, în timp ce eu mă 
concentrez să obţin avizul pentru construirea unui bloc de 
locuinţe în Stanford Place. 

— Mai ai și alte noutăţi? 

— Consilierul Mason îmi spune că va fi un anunţ 
săptămâna viitoare, de aceea l-am invitat cu noi, pe yacht, 
la Cannes, în weekendul următor. 

— Asta trebui să bată-n cui înţelegerea, a spus Maurice. 

— Mai ales că nefericitul trece printr-un divorţ 
neobișnuit de scârbos. Pentru a doua oară. 


XXX 


Domnul și doamna Karpenko s-au întors de la Veneţia 
după două săptămâni și printre primele lucruri pe care le-a 
făcut Sasha la întoarcerea la Londra a fost s-o caute la 
telefon pe contesă. Ea l-a invitat la ceai, după-amiază. 

Alex a bătut la ușa apartamentului ei de la subsol din 
Pimlico, cu puţin înainte de ora trei, neștiind la ce să se 
aștepte. Ușa a fost deschisă de fata-n casă care era 
aproape la fel de în vârstă ca și stăpâna ei. L-a condus în 
camera de zi, unde bătrâna doamnă era așezată într-un 
fotoliu cu braţe, cu un pled pe picioare. 

Apartamentul era fără pată și fiecare suprafaţă era 
acoperită cu fotografii sepia cu rame de argint care arătau 
o familie care nu se gândise niciodată să locuiască sub 
scară. I-a făcut cu mâna lui Sasha indicându-i scaunul din 
faţa ei și l-a întrebat: 

— Cum a fost Veneţia? 

— Minunată. Dar dacă am fi stat puţin mai mult, aș fi dat 
faliment. 

— Am vizitat-o de mai multe ori când eram copil, a spus 
contesa. Şi adesea mâncam o prăjitură cu ciocolată și 
beam un pahar cu limonadă în Piaţa San Marco - o sală de 
pictură a Europei, cum a descris-o, cândva, Napoleon. 

— Acum e plină de turiști ca mine cu care, sunt sigur, 
Napoleon n-ar fi fost de-acord, a spus Sasha în timp ce 
fata-n casă a venit cu o tavă cu ceai și biscuiţi. 

— Un alt bărbat care a subapreciat rușii și a trăit ca să 
regrete asta. 

Odată ce fata-n casă a turnat ceaiul și a ieșit, contesa a 
trecut la scopul întâlnirii. 

Sasha a ascultat cu atenţie fiecare cuvânt pe care l-a 
spus ea și n-a putut să nu simtă că dacă această femeie 
formidabilă s-ar fi născut în secolul XX, ar fi fost un lider în 
orice domeniu și-ar fi ales. Când a ajuns la sfârșitul 
propunerii ei îndrăzneţe, n-a avut nicio îndoială că inelul 
rusesc își găsise nașul. 

— Ei, tinere, a spus ea. Vrei să mă ajuţi în micul meu 
subterfugiu? 

— Da, vreau, a spus Sasha, fără ezitare. Dar nu credeţi 
că domnul Dangerfield este cu mult mai calificat să se 
ocupe de asta? 

— Posibil. Dar el are slăbiciunea britanică de a crede în 
fair-play, un concept pe care noi rușii nu l-am înţeles cu 
adevărat niciodată. 

— Coordonarea temporală va trebui să fie perfectă, a 
spus Sasha. 

— Cu siguranţă va fi, a spus contesa. Și să știi când să te 
oprești va fi cea mai importantă decizie. Așa că hai să mai 
analizăm o dată detaliile și nu ezita să mă întrerupi dacă e 
ceva ce nu înţelegi pe de-a-ntregul sau crezi că poți 
îmbunătăţi ceva. Inainte de a începe, ai vreo întrebare, 
Sasha? 

— Da. Unde este cea mai apropiată cabină telefonică. 


XXX 


Casa de licitaţii era deja aproape plină când domnul 
Dangerfield și contesa s-au așezat pe locurile rezervate din 
rândul trei. 

— Oul dumneavoastră este Lotul 18, a spus Dangerfield, 
după ce a parcurs mai multe pagini din catalog. Așa că nu 
se va discuta pentru încă cel puţin jumătate de oră. Dar ar 
trebui ca, după aceea, să mai dureze doar câteva minute 
până aflăm dacă experţii îl consideră fals sau capodoperă. 
Domnul Dangerfield s-a întors și s-a uitat la un grup de 

bărbaţi care stăteau îngrămădiţi în spatele încăperii. Aceia 
sunt deja hotărâți să răspundă la această întrebare, a 
adăugat el. Dar răspunsul servește scopului lui. 

— Nu ajută faptul că ambasadorul Sovietic a făcut o 
declaraţie de presă în dimineaţa asta, prin care afirmă că 
oul este un fals și că originalul este expus la Ermitage, a 
spus contesa. 

— Un exemplu de propagandă de care s-ar fi simţit 
încurcat chiar și Goebbels, a spus domnul Dangerfield. Și 
veţi remarca faptul că, în ciuda cuvintelor sale, Excelenţa 
Sa stă la vreo două rânduri în spatele nostru. Să nu fiţi 
surprinsă dacă va încerca să ia oul dumneavoastră la un 
preţ redus și apoi, peste noapte, oul va fi recunoscut ca o 
capodoperă de mult pierdută. 

— Revoluţia l-a ucis pe tatăl meu, a spus contesa, 
întorcându-se să se uite la ambasador. Dar moștenitorii 
revoluţiei nu-mi vor fura mie oul. 

Ambasadorul n-a remarcat prezenţa contesei. 

— Ce înseamnă POA? a întrebat contesa, întorcându-și 
privirile la catalogul ei. 

— Preţul aplicaţiei, a explicat Dangerfield. Pentru că 
Sotheby's nu dorește să ofere o opinie cu privire la 
valoarea obiectului și va lăsa să-l decidă piața. Mă tem că 
intervenţia ambasadorului n-a fost de ajutor. 

— Gașcă de lași, a spus contesa. Să sperăm c-au rămas 
toţi cu urme de ou pe feţe. Domnul Dangerfield ar fi râs, 
dar nu era sigur dacă calamburul fusese intenţionat. Deci, 
ce urmează? a întrebat ea. 

— La ora șapte fix, un lucrător al casei de licitaţii se va 
urca pe podium și va deschide licitaţia, cu lotul numărul 
unu. Apoi, mă tem că vei avea parte de o așteptare destul 
de lungă și neliniștită până se ajunge la lotul 18. Din acel 
moment, oul va fi în mâinile zeilor. Sau, posibil, al 
necredincioșilor, a adăugat el, privind împrejur. 

— Cine sunt acei bărbaţi îmbrăcaţi lejer din fața 
frânghiei de lângă podium? 

— Jurnaliști. Cu creioanele pregătite în speranţa unei 
istorii. Tu fie vei fi pe prima pagină, fie vei fi trimisă într-o 
notă de subsol la rubrica despre artă. 

— Să sperăm că voi fi pe primele pagini. Dar cei 
îmbrăcaţi elegant de pe platforma din dreapta noastră? 

— Este echipa casei de licitaţie. Treaba lor este să-l 
ajute pe funcţionarul care conduce licitaţia să-i identifice 
pe licitatori. Asta e valabil și pentru asistenții cu telefoane 
din dreapta ta, care vor licita în numele unor clienţi care 
fie sună din străinătate, fie vor să rămână anonimi. 

La șapte fix, un bărbat înalt, îmbrăcat elegant cu haină 
de seară și papion negru a intrat printr-o ușă din spatele 
podiumului. A urcat fără grabă treptele și nu și-a stăpânit 
un zâmbet când s-a uitat peste audiența compactă. 

— Bună seara, doamnelor și domnilor. Bine-aţi venit la 
licitația rusă. Voi deschide licitaţia cu lotul numărul unu, 
din catalog. O seară de iarnă la Moscova, de Savrasov. 
Preţul de pornire este 10 mii de lire. Oferiţi douăsprezece? 

Deși contesa considera lucrarea inferioară lui Savrasov 
care atârna pe perete în biblioteca tatălui ei, a fost, cu 
toate acestea, mulțumită când ciocanul a validat suma de 
24.000 de lire, cu mult mai mult decât estimările. 

— Lotul numărul doi, a spus funcţionarul. O acuarelă 
de... 

— Speram să poată veni și Sasha cu noi, a spus domnul 
Dangerfield. Dar m-a prevenit că avea o rezervare la 
restaurant și nu era sigur dacă va putea pleca la timp. 

Contesa n-a făcut niciun comentariu și a întors pagina la 
Lotul 3 din catalog care s-a vândut cu mult mai puţin decât 
estimările. Domnul Dangerfield s-a uitat împrejur să vadă 
dacă cercul sărbătorea prima sa înfrângere. S-a uitat 
înapoi și a văzut cum contesa bătea darabana cu 
nervozitate pe catalog, ceea ce l-a surprins, pentru că n-o 
văzuse niciodată arătându-și vreo emoție. 

— Pictura aceea a aparținut unei vechi familii prietene, 
a explicat ea. Au avut nevoie de bani. 

Când funcţionarul a prezentat următoarea lucrare, 
domnul Dangerfield a remarcat faptul că devenea din ce în 
ce mai nervoasă cu fiecare lot oferit spre vânzare. S-a 
gândit chiar că a zărit o picătură de sudoare pe fruntea ei 
când licitaţia a ajuns la lotul numărul 16. 

— O pereche de păpuși rusești. Pornirea este 10 mii. N-a 
răspuns nimeni. Funcţionarul s-a uitat spre marea 
impasibilă de feţe și a sugerat: Douăsprezece mii? Dar 
domnul Dangerfield știa că el urmărea să retragă oferta. 

— Paisprezece mii, a spus funcţionarul, încercând să nu 
sune disperat. Dar n-a venit niciun răspuns, așa că a pus 
jos ciocanul și a spus: 

— Nevândut. 

— Asta ce înseamnă? a șoptit contesa. 

— Că n-a fost niciun licitator, a spus domnul 
Dangerfield. 

— Lotul numărul 17, a spus funcţionarul, un portret de 
distinsul artist rus Vladimir Borovikovsky. Preţul de 
pornire 20 mii. Nimeni n-a răspuns până când un membru 
al grupului a strigat: „10 mii”. 

— Oferă cineva 12 mii? a întrebat funcţionarul, dar încă 
nimeni nu și-a exprimat interesul, așa că a pus jos ciocanul 
fără tragere de inimă și a spus: Vândut pentru 10 mii de 
lire, domnului din spate, cu toate că nu știa cu exactitate 
cărui domn din spate. 

Dangerfield a simţit că mergea bine pentru clientul lui, 
dar nu și-a exprimat părerea. 

— Lotul numărul 18. Funcţionarul a făcut o pauză 
pentru a permite unui alt funcţionar să aducă oul, pe o 
perniță de catifea. Acesta l-a așezat pe o măsuţă lângă 
podium și s-a retras. Funcţionarul a zâmbit cu bunăvoință 
spre audiența atentă și era pe punctul să sugereze ca preţ 
de pornire 50.000 lire, când o voce din spatele încăperii a 
strigat: „O mie de lire!” ceea ce a fost urmat de râsete și 
expresii de neîncredere. 

— Două mii, a spus o altă voce, înainte ca funcţionarul 
să-și poată reveni. 

— Zece mii, a spus cineva așezat la două rânduri în 
spatele contesei. Funcţionarul uluit s-a uitat plin de 
speranţă prin sală și era gata să lovească cu ciocanul și să 
spună: „Vândut ambasadorului rus”, când a zărit cu colţul 
ochiului o mână din grupul asistenţilor de pe platformă 
ridicând mâna dreaptă. S-a întors cu faţa la tânăra care 
vorbea la telefon și care a spus ferm: „Douăzeci de mii!” 

— Douăzeci și una de mii, a spus prima voce din spatele 
sălii. 

Funcţionarul s-a uitat din nou la tânăra de la telefon 
care părea cufundată într-o conversaţie serioasă cu 
clientul. 

— Treizeci de mii, a spus ea după câteva secunde, care 
contesei i s-au părut lungi cât o viaţă întreagă. 

— Treizeci și una de mii, a spus aceeași voce din spate. 

— Patruzeci de mii, a spus asistenta de la telefon. 

— Patruzeci și una de mii, a venit imediat contra oferta. 

— Cincizeci de mii, a spus asistenta. 

— Cincizeci și una de mii, a spus bărbatul din spate. 

A urmat o lungă tăcere; toţi cei din sală își întorseseră 
privirile spre asistenta de la telefon. 

— O sută de mii, a spus ea, provocând izbucnirea unor 
vociferări puternice pe care funcţionarul le-a ignorat 
preocupat. 

— Avem o ofertă de o sută de mii, a spus el. Oferă 
cineva o sută douăzeci și cinci de mii de lire? a întrebat el, 
în timp ce privirile i s-au îndreptat spre liderul grupului 
din spate, care i-a răspuns privindu-l în tăcere. 

— Oferă cineva o sută douăzeci și cinci? a făcut 
funcţionarul a doua strigare. Atunci, obiectul va fi al 
ofertantului de la telefon. 

Era gata să dea lovitura finală de ciocan, când s-a ridicat 
timid o mână pe rândul al cincilea. In mod clar, 
ambasadorul rus a acceptat acum că purtătorul lui de 
cuvânt nu reușise să producă efectul dorit. 

A urmat o avalanșă de oferte, odată ce ambasadorul a 
înţeles că oul fusese într-adevăr făcut de Faberge și nu era 

un fals. Când preţul a atins o jumătate de milion, domnul 
Dangerfield a remarcat că asistenta de la telefon vorbea 
intens la telefon cu clientul ei. 

— Următoarea ofertă va fi de 600.000, a șoptit ea. Vreţi 
să continui să licitez în numele dumneavoastră, sir? 

— Câţi ofertanti au mai rămas în joc? a întrebat el. 

— Ambasadorul rus încă licitează și sunt sigură că 
directorul adjunct al Muzeului Metropolitan din New York 
își arată interesul. Și un dealer de la Asprey, își bate 
piciorul drept cu palma, semn că este pe punctul să intre 
în licitaţie. 

— Bine, atunci voi aștepta până crezi că și-a spus 
cuvântul ultimul ofertant. 

Când oferta a ajuns la un milion, tânăra a șoptit în 
telefon: 

— Au rămas doi, ambasadorul rus și adjunctul de la 
Metropolitan. 

— Un milion o sută de mii de lire, a spus funcţionarul, 
întorcându-și atenţia spre ambasadorul rus, care și-a 
încrucișat mâinile posac și și-a plecat capul. 

— A rămas un singur ofertant, a șoptit tânăra, la telefon. 

— Care a fost ultima ofertă? 

— Un milion o sută. 

— Oferă atunci un milion două sute. Ea a ridicat mâna 
dreaptă. 

— Un milion două sute, a spus funcţionarul, privind spre 
adjunctul de la Metropolitan. 

— Ce se întâmplă? a întrebat vocea de la telefon. Părea 
destul de neliniștită. 

— Cred că aţi câștigat. Felicitări. 

Dar tânăra greșea, pentru că mâna reprezentantului 
Muzeului Metropolitan s-a ridicat din nou, oarecum timidă. 

— Nu, așteptați! Avem o ofertă de un milion trei sute. 
Sunt sigură că va fi al dumneavoastră dacă oferiţi un 
milion patru sute. 

— Sunt sigur că aveţi dreptate, a spus vocea de la 
celălalt capăt al firului, dar mă tem că eu am ajuns la 

limită. Vă mulţumesc, oricum, a spus el, înainte de a 
închide telefonul. A ieșit din cabina telefonică și s-a 
pierdut în trafic, traversând Bond Street. 

Funcţionarul a continuat să privească cu speranţă spre 
tânăra asistentă, dar ea a scuturat din cap și a pus 
telefonul jos. Funcţionarul a lovit cu ciocanul puternic și-a 
spus: 

— Vândut pentru un milion trei sute de mii de lire 
Muzeului Metropolitan din New York. 

Audienţa a izbucnit în aplauze spontane și până și 
contesa și-a permis să zâmbească când Sasha a dat buzna 
în sală. A înaintat pe interval și s-a așezat pe singurul 
scaun liber, alături de socrul său. 

— Mă tem c-ai pierdut tot spectacolul, a spus domnul 
Dangerfield. 

— Da, îmi pare rău. Acum am reușit să scap. Sasha s-a 
întins spre contesă și a felicitat-o. Ea l-a strâns ușor de 
mână și a spus: 

— Îţi mulţumesc, Sasha, și a întors următoarea pagină a 
catalogului. 

— Lotul numărul 19, a spus funcţionarul, odată ce 
audiența și-a reluat locurile. Un bust din marmură al 
ţarului Nicolae II. Preţ de pornire 10.000 de lire. 

— Unsprezece, a spus o voce familiară din spatele sălii. 
Contesa nu s-a obosit să se întoarcă ci a ridicat încet mâna 
înmănușată. Când funcţionarul a observat, ea a spus 
aproape în șoaptă; „50.000!” ceea ce a declanșat o 
exclamaţie de uluire în cei din jurul ei. Dar, ulterior, a 
considerat că este un preţ mic pentru o capodoperă pe 
care o văzuse ultima oară pe biroul tatălui ei. Mai știa, de 
asemenea, care membru al familiei îl pusese în vânzare și 
a acceptat că acesta avea nevoie de bani chiar mai mult 
decât avea ea. 

26 
SASHA 


Londra 


— Arâţi foarte frumos, mama! Este un costum nou? 

Elena nu și-a ridicat privirea din caietul cu rezervări. 

— Şi, dacă este ora trei după-amiază, a continuat el, fie 
iei ceaiul cu un prieten, fie te duci la un interviu pentru o 
slujbă. 

Elena și-a pus o pereche de mănuși, continuând să-și 
ignore fiul. 

— Sper că nu e vorba de un interviu, a tachinat-o Sasha, 
pentru că, cinstit, noi nu putem administra locul ăsta fără 
tine. 

— Voi fi înapoi cu mult înainte de ora deschiderii de 
diseară, a spus Elena, scurt. Este prima serie rezervată 
complet. 

— Cu excepţia meselor doisprezece și paisprezece. 

Ea a dat din cap. Cu toate că restaurantul era rezervat 
adesea cu câteva zile înainte, domnul Agnelli îl învățase pe 
Sasha să păstreze întotdeauna două din cele mai bune 
mese pentru clienţi obișnuiți și să nu le elibereze decât 
după ora șapte. 

— Să te simţi bine, mama, indiferent unde te duci! De 
fapt, el își dăduse deja seama unde pleca ea. 

Elena a ieșit din restaurant, fără alt cuvânt. A mers cam 
o sută de metri pe stradă, a trecut de colţul străzii și a 
chemat un taxi. Nu voia ca Sasha să vadă că poate fi și 
extravagantă. În mod normal, s-ar fi urcat într-un autobuz, 
dar nu îmbrăcată în noua ei ţinută Armani și, în orice caz, 
autobuzul nu oprește în Lowndes Square. 

— Lowndes Square 43, i-a spus ea taximetristului. 

Elena fusese măgulită când contesa îi trimisese un bilet 
scris de mână prin care o invita la ceai, ceea ce-i oferea 
posibilitatea să-i vadă noul apartament. Oul Faberge îi 

schimbase total viaţa. Mike Dangerfield împărţise 
comisionul cu Sasha și cu Charlie ceea ce le permisese 
acestora să-și cumpere un apartament chiar după colţ, la 
restaurant. Elena era tristă că nu mai locuiau cu ea, dara 
înţeles că un cuplu tânăr vrea să aibă propria lui casă, mai 
ales dacă plănuiesc să-și întemeieze o familie. 

Sasha lucra toată ziua și uneori și noaptea pentru că 
încerca să combine munca în restaurant cu participarea la 
cursul la care se înscrisese la Școala pentru Studii 
Economice din Londra, ca să nu mai vorbim, cel puţin nu 
cu Charlie sau cu Elena, că recent intrase în Clubul 
Laburist local. Nopțile de șah dispăruseră. Elena's mergea 
din ce în ce mai bine, nu numai pentru că închizându-se 
restaurantul lui Tremlett, ea reușise să-i ia pe cei mai buni 
chelneri și bucătari. Tremlett, tată și fiu, se mutaseră în 
Maiorca și au deschis o agenţie imobiliară, curând după ce 
consilierul Tremlett demisionase pe motive de sănătate, ca 
urmare a unui interogatoriu cu privire la decizia consiliului 
de a aproba construirea unui nou bloc de locuințe în 
Stamford Place. Sasha nu a trebuit să citească printre 
rândurile raportului local despre afacere ca să înțeleagă că 
familia Tremlett nu se va mai întoarce. 

În timp ce Elena supraveghea bucătăria și Gino 
restaurantul, Sasha ţinea frâiele venitului și cheltuielilor, 
un domeniu în care mama lui era pierdută complet, cu 
toate că el încercase să-i explice diferenţa dintre 
evaziunea fiscală și eficienţa fiscală. El a investit cea mai 
mare parte a profitului înapoi în afacere și, recent, 
achiziţionaseră două frigidere, duble, o mașină de spălat 
vase industrială și 60 de feţe de masă noi cu șervete. 
Plănuia să construiască un nou bar în partea din faţă a 
restaurantului, dar numai când își vor permite lucrul 
acesta. Stând pe bancheta din spate, în taxi, Elena se 
gândea la contesă, pe care n-o văzuse de ceva timp. Orele 
suplimentare de la restaurant însemnau că-i rămânea 
puţin timp pentru ea, așa că invitaţia la ceai era o pauză 

plăcută pentru rutina ei zilnică. Și abia aștepta să vadă 
noul apartament. 

Când taxiul a tras la numărul 43 pe Lowndes Square, 
Elena i-a dat taximetristului un bacșiș frumos. Nu uitase 
ce-i spusese domnul Agnelli: nu te poţi aștepta la un 
bacșiș, dacă tu nu dai un bacșiș celui care-ţi face un 
serviciu. 

A verificat numele tipărite clar lângă sonerie și a apăsat 
butonul pentru ultimul etaj. 

— Intră, te rog, a auzit o voce, care, în mod evident, o 
aștepta. S-a auzit un bâzâit și Elena a împins ușa, 
deschizând-o, și s-a îndreptat spre lift. Când a coborât la 
etajul al patrulea, a văzut o fată-n casă așteptând lângă 
ușa deschisă. 

— Bună ziua, doamnă Karpenko. Permiteţi-mi să vă 
conduc la contesă. Elena încerca să nu se uite la 
fotografiile cu ţarul și țarina și cu copiii lor în vacanţă, 
împreună cu familia contesei, la Marea Neagră, în timp ce 
era condusă prin salonul plin cu cea mai frumoasă mobilă 
veche. Un bust de marmură al ţarului Nicolae II stătea pe 
o poliţă deasupra căminului. 

— Ce drăguţ din partea dumneavoastră că v-aţi rupt din 
viața agitată și ați venit în vizită la mine, a spus contesa, 
invitând-o cu un gest larg să ia loc pe fotoliul confortabil 
din faţa ei. Avem așa de multe de discutat. Dar, întâi, 
ceaiul. 

Elena era încântată să vadă că, acum, contesa trăia în 
lux, în comparaţie cu apartamentul înghesuit de la 
subsolul din Pimlico. 

— Ce face Sasha? a fost prima întrebare a contesei. 

— Când nu lucrează la restaurant, studiază 
contabilitatea și managementul afacerilor la LSE, ceea ce 
este în beneficiul afacerii noastre aflate la început. 

— Nu va mai fi la început mult timp, așa mi s-a spus. 
Când l-am văzut ultima dată pe Sasha, mi-a spus de niște 
zvonuri că... 

— Sunt numai zvonuri, contesă, a spus Elena, deși Gino 
este sigur că a identificat doi dintre judecători luând 
prânzul la restaurant, destul de recent. Dar nu am auzit 
nimic clar. 

— Îmi ţin degetele încrucișate, a spus contesa, în timp 
ce fata-n casă a venit cu o tavă mare de argint cu ceai, 
biscuiţi și prăjitură cu ciocolată, pe care a pus-o în mijlocul 
mesei. 

— Cu lapte, dar fără zahăr, dacă-mi amintesc bine, a 
spus contesa începând să toarne ceaiul în cești. 

— Mulţumesc. 

— Sasha mi-a spus că va candida pentru consiliul local. 
Am auzit că s-a vacantat recent un loc. 

— Da, e pe lista scurtă pentru un loc în consiliu, dar nu 
crede că-l vor selecta. 

— Să fii sigură, Elena, Consiliul din Fulham nu e altceva 
decât o treaptă pe calea lui inevitabilă spre Camera 
Comunelor. 

— Chiar credeţi asta? 

— Oh, da! Sasha are toate calităţile și defectele 
necesare pentru a deveni un excelent membru al 
parlamentului. Este inteligent, are resurse, rafinat și nu 
refuză să-și asume riscuri ocazionale dacă consideră că 
merită. 

— Dar nu uitaţi că este imigrant. 

— Ceea ce-ar putea fi chiar un avantaj pentru Partidul 
Laburist. 

— Să nu-i spuneţi asta, a zis Elena, pentru că eu am 
votat întotdeauna cu conservatorii. 

— Şi eu, a recunoscut contesa. Dar, în ce mă privește, 
nu cred că a fost o surpriză. Gata, destul despre Sasha, 
cum se descurcă Charlie la Institutul de Arte Courtauld? 

— Tocmai și-a terminat teza despre Kroyer: maestrul 
necunoscut. Așa că ar putea fi doctor Karpenko, în câteva 
săptămâni. 

— Sunt semne în alt sens? 

— Din păcate, nu. Pare că generaţia modernă crede că 
este important să-ţi faci întâi o carieră, apoi să ai copii. Pe 
vremea mea... 

— Elena, chiar cred că ești mai de modă veche decât 
mine. 

— Sasha crede, în orice caz, acest lucru. 

— Draga mea, te pot asigura că te admiră mai mult 
decât pe orice femeie, a spus contesa, oferindu-i musafirei 
o felie de prăjitură cu fructe de pădure. A tăcut, a luat o 
gură de ceai și apoi, a spus: 

— Acum trebuie să-ți mărturisesc, Elena, că mai am un 
motiv pentru care te-am chemat la mine. 

Elena a pus jos furculiţa și a ascultat cu atenţie. 

— Adevărul este că am un secret pe care vreau să ţi-l 
împărtășesc ţie. A făcut pauză pentru a urmări efectul 
afirmației. Mulțumită diligenţelor și expertizei domnului 
Dangerfield și ingeniozităţii fiului tău, am primit mult mai 
mult decât am crezut eu că este posibil, pentru oul meu. 

— Nu știam că a fost implicat și Sasha, a spus Elena. 

— Oh, da, el a avut rolul crucial, lucru pentru care îi voi 
fi veșnic recunoscătoare. Nu numai că vânzarea mi-a 
permis să achiziționez cu rate mici acest apartament 
încântător, ci și să cumpăr mai multe piese de mobilier de 
la o consignaţie din Guildford. Elena a zâmbit. Dar mai am 
încă problema cum să investesc restul banilor, pentru că 
mi-a mai rămas încă o sumă considerabilă. Tata obișnuia 
să spună, investește în oamenii în care ai încredere, și nu 
vei greși prea tare. Așa că am decis să investesc în tine. 

— Nu cred că înţeleg, a spus Elena. 

— În ultima lună, am negociat achiziţionarea unei 
proprietăţi funciare libere în Fulham Road. 

Mâna Elenei a început să tremure atât de tare, încât a 
vărsat ceaiul. 

— Scuze, a spus ea. 

— Nu are nicio importanţă, a spus contesa, în 
comparaţie cu dorinţa mea de a afla dacă te simţi în stare 
să conduci două restaurante în același timp. 

271 


- CAP SAU PAJURĂ - 


— Ar trebui să vorbesc cu Sasha, înainte de a lua o 
decizie. 

— Nu, mă tem că nu poti, a spus contesa cu fermitate. 
De fapt, nu trebuie să-i spui niciodată despre conversaţia 
noastră lui Sasha, pentru motive pe care ţi le voi explica. 
Vânzătorul cu care am negociat este un domn Maurice 
Tremlett, așa că nu-i poţi spune nimic lui Sasha pentru că 
am impresia puternică că el și fiul tău nu sunt în relaţii 
bune. Este cu siguranţă invidios pe succesul vostru cu 
Elena's. 

— Lucrurile sunt mult mai vechi de atât, a spus Elena, 
din vremea când ei erau colegi de școală și Sasha era 
portarul primului Unsprezece. 

— Fără îndoială că Tremletit era la al doilea Unsprezece, 
ceea ce nu mă surprinde pentru că este exact ce 
intenționez să fac cu el, odată contractul semnat. În timpul 
negocierilor, Tremlett m-a întrebat de două ori dacă nu 
cumva de trei ori, dacă l-am susţinut vreodată pe domnul 
Karpenko și eu am putut să-i spun, cinstit, că nu. Așa că, te 
rog, nu-i spune nimic lui Sasha, până nu plătesc. Dacă 
Tremlett ar ști ce am de gând să fac, nu am nicio îndoială 
că n-ar încheia înțelegerea cu mine. Acum, trebuie să te 
întreb din nou, Elena, crezi că te poţi ocupa de două 
restaurante în același timp? 

— Deja, am lucrat la acest restaurant, așa că n-ar fi greu 
să-l aduc din nou la linia de plutire, mai ales că l-am 
angajat deja pe singurul bucătar bun și pe chelnerii buni 
pe care i-au avut ei vreodată. 

— Şi, ai încredere că vei putea face asta, administrând și 
Elena's în același timp? 

— Vor fi doar 130 de porţii în loc de 70. Desigur va 
trebui să construiesc un pod sau un tunel peste Fulham 
Road, între Elena 1 și Elena 2. 

— Atunci, ne-am înţeles, a spus contesa. 

— Vă pot întreba ce vă datorăm în schimbul acestei 
investiţii? 

— Voi fi un partener 50-50 în noul restaurant și voi avea 
voie să iau cina ia oricare locaţie, oricând doresc, fără să 
plătesc. Şi, sunt destul de mulţi refugiaţi ruși în Londra, 
care apreciază o mâncare bună, Elena, dar n-au mai avut 
parte de asta, în mod regulat, cum erau ei obișnuiți. Totuși 
ai cuvântul meu că-i voi aduce acolo unul câte unul. 

— În acest caz, trebuie să aveţi propria masă în ambele 
restaurante, a spus Elena, pe care n-o va putea rezerva 
nimeni altcineva. Deci, când îi voi putea spune lui Sasha? 

— Nu înainte să fie semnat contractul și să se usuce 
cerneala pe el, pentru că, trebuie să-ţi spun, Elena, dacă 
domnul Maurice Tremlett s-ar fi născut în Uniunea 
Sovietică, ar fi lucrat, fără nicio îndoială, în KGB. 

Elena a ridicat din umeri, dar a fost de-acord. 

— Mulţumesc pentru ceai, a spus ea, și, mai important, 
mulțumesc pentru încrederea pe care mi-o acordaţi. Acum 
trebuie să mă întorc la restaurant pentru că îmi place să 
fiu în bucătărie cu o oră înainte de sosirea primului client. 

— Ce investiție bună sunt pe punctul să fac! a spus 
contesa. Și mai am încă o rugăminte, înainte să pleci. 

— Orice, contesă. 

— În viitor, să-mi spui Natașa. Elena arăta nesigură. 
Dacă nu-mi spui Natașa, fac din asta o clauză în contract! 

27 
SASHA 


Londra 


— Ştim ceva despre ei? a întrebat Elena. Numele 
Rycroft nu înseamnă ceva pentru mine. 

— Numai că doamna care a sunat, o doamnă Audrey 
Campion, mi-a spus că vor fi trei persoane care vor 
călători de la Surrey pentru a discuta o problemă 
personală. 

— Atunci este probabil vorba despre o zi de naștere sau 
o aniversare specială pe care vor să o sărbătorească. La ce 
oră-i aștepți? 

— Aproximativ în 10 minute, a spus Sasha, uitându-se la 
ceasul de la mână. Vrei să participi la întâlnire, mama? 

— Nu, mulţumesc, a spus Elena. Tu ești cu mult mai bun 
decât mine la asemenea lucruri. Fii sigur numai să verifici 
amândouă agendele. 

— Le-am verificat deja, a spus Sasha. Elena 1 este 
rezervată complet pe 13 martie. 

— Şi Elena 2? 

— Dacă sunt douăzeci sau mai puţini, ne descurcăm. 

— Pare că am trecut în revistă tot, așa că mă întorc la 
muncă. Trebuie să stabilesc cu bucătarul adjunct 
specialităţile de azi. 

Sasha a zâmbit conștient că mama lui ar face orice 
pentru a evita să negocieze direct cu clienţii, dar era alta 
când intra în bucătărie. Cât de diferită era de el! El evita 
bucătăria cu orice preţ, așa că diviziunea muncii li se 
potrivea la modul ideal amândurora. Sasha se gândea ce 
opţiuni de meniu trebuia să le ofere, când vor suna la ușa 
din faţă. 

S-a așezat la masa din separeu din spatele sălii, în timp 
ce Gino a deschis ușa să-i lase pe cei trei să intre. 

În timp ce-i conducea la masă, Sasha a încercat așa cum 
obișnuia să facă, să-și evalueze potenţialii clienţi. 

După vârstă, puteau fi tată, mamă și fiu, dar nu după 
arborele genealogic. S-a ridicat de pe scaun ca să-i 
întâmpine, uitându-se mai atent la bărbatul cel tânăr, pe 
care, ar fi putut jura, îl mai văzuse undeva. 

— Bună dimineaţa. Eu sunt Sasha Karpenko. 

— Alf Rycroft, a răspuns bărbatul mai în vârstă, 
strângându-i mâna cu fermitate. 

— Eu sunt doamna Campion, a spus femeia. Vă amintiţi 
că eu v-am sunat, a adăugat ea, părând că era obișnuită să 
facă lucrurile în felul ei. 

— Da, îmi amintesc. 

— Salut! a spus tânărul. Eu sunt... 

Și, atunci, Sasha și-a adus aminte: 

— Mă bucur să te văd, Michael. Ce mai faci? 

— Bine, mulțumesc. Sunt impresionat că ţi-ai adus 
aminte de mine. Le-am povestit lui Alf și lui Audrey, pe 
drumul spre Londra, cum ai demolat întreaga echipă de 
șah Oxford, singur, așa că probabil n-ar trebui să fiu 
surprins că-ți amintești numele meu. 

— Deci, cu ce te ocupi, acum? a întrebat Sasha. Ai 
învăţat Jurisprudenţă? 

Atunci a apărut un chelner, și odată ce-au comandat 
cafeaua, Michael a răspuns la întrebarea lui Sasha. 

— Sunt agent comercial la Merrifield. Dar nu acesta este 
motivul pentru care am vrut să te vedem. 

— Bineînţeles că nu. Permiteţi-mi să încep prin a vă 
întreba ce fel de petrecere aveţi în minte. 

— Partidul Laburist, a spus Alf. 

Sasha era uluit. 

— Permiteţi-mi să explic, a spus Audrey Campion, cu 
aceeași voce ce spunea ea însăși „lăsaţi copilăriile”. După 
cum sunt sigură că știi, până recent, membrul în 
Parlament pentru Merrifield a fost sir Max Hunter. 

— Tatăl Fionei, a spus Sasha. Cum să uit? Am văzut c-a 
murit de un atac de cord, la o vânătoare de vulpi. 

— E corect. Dar ce nu știi este că noaptea trecută, 
Asociaţia Conservatoare locală a selectat-o pe fiica lui să 
intre în lupta pentru alegerile parţiale. 

Sasha a tăcut un timp, apoi a murmurat: 

— Așadar Fiona va fi prima dintre contemporanii mei 
care va sta pe băncile verzi. 

— Nu poţi fi surprins de asta, a spus Michael, pentru că 
așa cum toţi am afirmat fie tu, fie ea, veţi fi primii care vor 
urca câmpul gras. 

— Dar eu tot nu înţeleg de ce-aţi venit atâta drum ca să- 
mi spuneţi ceva ce pot citi în ziarele de mâine. 

— Eu sunt președintele asociaţiei Partidului Laburist din 
Merrifield, a spus Alf Rycroft. Și Audrey este agent al 
partidului. 

— Neplătit, aș putea adăuga, a spus ea cu fermitate. 

— Şi comitetul meu, a continuat Alf, nu s-a putut gândi 
la cineva mai calificat să se lupte cu dra Hunter. 

— Dar, cu siguranţă, ar fi mai înţelept să fie ales cineva 
cu mai multă experienţă, care are măcar ceva cunoștințe 
despre circumscripţia electorală. 

— Nu avem timp să parcurgem procedura normală de 
selecţie, a spus Alf. Am crezut că Partidul Conservator va 
avea măcar decenţa să aștepte să fie sir Max înmormântat, 
înainte de a anunţa data alegerilor parţiale, ei s-au folosit 
de faptul că noi nu avem un candidat. 

— Tipic pentru Fiona, a spus Sasha în timp ce chelnerul 
aducea cafelele, ceea ce i-a permis să-și adune gândurile. 
Sunt flatat, a spus el imediat ce-a plecat chelnerul, dar 
problema mea este că, pur și simplu, nu am timp... 

— Alegerile parţiale vor fi peste trei săptămâni, 
începând de azi, joi, 13 martie, a spus Alf. Și, cum Sir Max 
avea o majoritate de 12.214, nu mai ai absolut nicio șansă 
să câștigi. 

— Atunci de ce ar trebui să vă pierdeţi timpul cu mine? 

— Pentru că, dacă ai reduce majoritatea din citadela 
toriștilor, ar fi bine pentru CV-ul tău, când vei cere în cele 
din urmă un loc pe care ai putea, de fapt, să-l câștigi. 

— Da tu ești localnic, Michael, de ce nu candidezi tu? 

— Pentru că Fiona Hunter mă terorizează întotdeauna, 
dar dac-ar afla că tu ești candidatul Laburiștilor, ea va fi 
cea prinsă pe picior greșit. În plus, știi mai multe despre 
ea decât oricare dintre noi. 

— Voi avea nevoie de puţin timp să mă gândesc, a spus 
Sasha. Cât timp îmi daţi? 

— Zece minute. 


XXX 


Moţiunea ce stă în fața asociaţiei este ca Sasha 
Konstantinovich Karpenko să fie selectat candidat pentru 
circumscripţia electorală din Merrifield. 

— Cine este pentru? a întrebat președintele, privind în 
jur la cei prezenţi. S-au ridicat 23 de mâini. 

— Cine-i împotrivă? Nu s-a ridicat nicio mână. 

— Atunci, declar că moţiunea a fost votată în 
unanimitate, a anunţat Alf Rycroft în ovaţiile celor 23 de 
persoane. 

Când Sasha s-a urcat în trenul ce-l ducea înapoi la 
Londra, știa numele tuturor celor 23, și nici măcar unul 
dintre ei nu credea că el avea vreo șansă să câștige. 

— Ai fost cu altă femeie? a spus Charlie când el a intrat 
în dormitor, imediat după miezul nopții, încet, hotărât să 
n-o trezească. 

— Cu peste douăzeci de mii dintre ele, a spus Sasha, 
punându-și capul pe pernă și i-a explicat apoi că a plecat 
de dimineaţă la Merrifield și s-a întors noaptea cu calitatea 
de candidat laburist la alegerile parţiale. Așa că nu mă vei 
prea vedea în următoarele trei săptămâni. 

— Felicitări, iubitule, a spus Charlie. A aprins veioza și l- 
a luat în braţe. Ce știi despre adversarul tău? 

— Totul. 

— Cum așa? 

— Este Fiona Hunter. 

Charlie și-a ţinut respiraţia și a sărit brusc în șezut, 
înainte de a spune: 

— De data asta trebuie s-o învingi. 

— Nu-i posibil, mă tem. În Merrifield, la conservatori, 
voturile nu se numără, se cântăresc. 

— Nu de această dată, nu o vor mai face, a spus Charlie, 
pentru că mâine-dimineaţă, voi fi în tren împreună cu tine, 
așa că va trebui să ne învingă pe amândoi. 

— Dar ai de terminat teza. 

— Am și dat-o, în ultima săptămână. 

— Și nu mi-ai spus? 

— Am așteptat să văd rezultatul. S-a aplecat și și-a 
sărutat soţul. Somn ușor, iubitule, a spus ea și și-a pus 
capul pe pernă. Cred că ești epuizat. 

Dar Sasha n-a putut adormi, mintea fiindu-i plină de tot 
ce se întâmplase într-un timp atât de scurt. El crezuse că 
se pregătea pentru rezervarea restaurantului pentru o 
petrecere și sfârșise fiind rezervat chiar el de către un 
partid. 


XXX 


Sasha și Charlie au prins trenul de 6:52 de la Victoria la 
Merrifield, în dimineaţa următoare și au sosit la sediul 
Partidului Laburist chiar înainte de ora 8 dimineaţa. 

Președintele îi aștepta afară în Fordul lui, Allegro. 

— Urcaţi-vă, le-a spus el, odată ce Sasha i-a prezentat-o 
pe soţia lui. Mă bucur să te cunosc Charlie, dar n-avem 
timp de pierdut. 

A pus mașina în viteză, a pornit încet și a făcut un 
comentariu grăbit în timp ce mergeau pe șoseaua 
principală, apoi pe o șosea în zona rurală. 

— În circumscripţia Merrifield, sunt 26 de sate. Sunt 
cele care le oferă toriștilor majoritatea și Fiona Hunter are 
câte-o filială în fiecare sat. 

— Dar noi cum stăm? a întrebat Charlie. 

— Noi avem o filială, a spus Alf, și șeful ei are 79 de ani. 
Dar orașul Roxton, cu populaţia sa de 16 mii și o moară de 
hârtie, ne garantează că nu ne vom pierde niciodată 
bazinul. 

— Şi veștile bune? a întrebat Sasha. 

— Nu prea sunt, a admis Alf. Cu toate că sir Max n-a fost 
popular total în circumscripție, și-a construit o reputaţie 
pentru că avea informaţii de la ministru și era în stare să 
facă ce spunea. A avut darul de a afla ce urmează să se 
întâmple și să folosească informaţia. Exemplul clasic, 
clădirea unui nou spital care a fost parte a programului pe 
termen lung privitor la infrastructură al ultimului guvern 
laburist, dar s-a întâmplat să se finalizeze în timpul unei 
administrații conservatoare. Când ministrul a inaugurat 
spitalul, ai fi crezut că a fost ideea lui sir Max și că el 
personal pusese prima cărămidă. 

— Un dar pe care l-a moștenit fiica sa, a spus Charlie, 
ușor nervos. Așadar, ea cum merge? 

— Merge ca ea, a admis Alf, dar lumea o știe din zilele în 
care era plimbată în cărucior în jurul sediului 
circumscripţiei. Sunt zvonuri că primul ei cuvânt a fost: 
„Votaţi Hunter!” și nu ar surprinde dacă sir Max i-ar fi 
lăsat circumscripţia prin testament. Nu ne ajută că pe 
buletin va apărea același nume. 

— Deci, ce să spun când localnicii mă acuză că sunt... un 
trepăduș-politic? 

— Laburiștii n-au avut niciodată o șansă mai bună 
pentru a câștiga acest loc, a spus Alf. 

— Dar aţi admis deja că nu avem speranţe, a spus 
Sasha. 

— Bine-ai venit în politica reală! a spus Alf, sau cel puţin 
în varianta Merrifield a acesteia. 


XXX 

— Deci, care este prima voastră impresie? a întrebat 
Michael, când Sasha și Charlie s-au alăturat restului 
echipei, pentru prânz, la Roxton Arms. 

— Conservatorii au poate cele mai multe circumscripţii, 
dar Laburiștii au încă cei mai buni oameni, a spus el în 
timp ce mânca un sandvici cu șuncă care n-ar fi încăput 
pe-o farfurie. 

— Corect, a spus doamna Campion, după ce Sasha a 
devorat plăcinta cu carne de porc, udată cu o jumătate de 
carafă de Farley's. A sosit timpul să te prezentăm 
publicului încrezător. Posterele și foile noastre volante n- 
au fost încă imprimate, așa că trebuie să ne grăbim, în 
primele două-trei zile. Şi, nu uita, Sasha, nu există decât o 
singură propoziţie pe care trebuie s-o spui iar și iar până o 
vei repeta și-n somn, a adăugat Audrey, prinzându-i o 
rozetă pe rever. 

Sasha, acompaniat de președintele lui, de agent și de 
către lucrători ai partidului au ieșit pe strada principală. 
Când l-a întâlnit pe primul său alegător, Sasha a spus: 

— Mă numesc Sasha Karpenko și sunt candidatul 
laburist pentru alegerile parțiale de joi, 13 martie. Sper că 
pot conta pe votul dumneavoastră? I-a întins mâna, dar 
bărbatul l-a ignorat și și-a văzut de drum. Fermecător, a 
mormăit Sasha. 

— Şşş! a spus doamna Campion. Asta nu înseamnă, în 
mod necesar, că nu va vota pentru tine. Se poate să fie 
surd sau să se grăbească tare. 

A doua lui încercare a avut puţin mai mult succes, 
pentru că o femeie, care căra o pungă cu cumpărături s-a 
oprit cel puţin să dea mâna cu el. 

— Ce aveţi de gând să faceţi în legătură cu închiderea 
spitalului de ţară? a întrebat ea. 

Sasha nici măcar nu știa că Roxton avea un spital mic, 
local. 

— Va face tot ce-i stă în putere să determine consiliul să 
revină asupra deciziei, a spus Alf, venind în ajutorul lui. 
Așa că nu uitaţi să votaţi cu laburistul pe 13 martie. 

— Dar n-aveţi nicio șansă, a spus femeia. Merrifield va fi 
câștigat de un măgar cu rozetă albastră. 

— Laburiștii n-au avut niciodată o șansă mai mare de a 
câștiga acest loc, a spus Sasha, încercând să pară 
încrezător, dar femeia nu părea convinsă când și-a luat 
plasa și-a plecat. 

— Salut, sunt Sasha Karpenko și sunt candidatul 
laburist... 

— Scuze, domnule Karpenko, voi vota Hunter. Cum fac 
de obicei. 

— Dar el a murit săptămâna trecută, a protestat Sasha. 

— Sunteţi sigur? a întrebat omul, pentru că soţia mi-a 
spus să votez Hunter din nou. 

— E adevărat că v-aţi născut în Rusia? a întrebat 
următorul bărbat de care s-a apropiat Sasha. 

— Da, a spus Sasha, dar... 

— Atunci voi vota cu Conservatorii, pentru prima dată, a 
spus bărbatul, fără a se opri. 

— Salut, sunt Sasha Karpenko... 

— Eu votez cu liberalii, a spus o tânără care împingea 
un cărucior, și chiar vă vom învinge, de această dată. 

— Salut, sunt Sasha... 

— Succes, Sasha, te voi vota, cu toate că n-ai nicio 
șansă. 

— Mulţumesc, a spus Sasha și, întorcându-se spre Alf a 
spus: Întotdeauna e așa de rău? 

— De fapt, cu tine e mai bine în comparaţie cu ultimul 
candidat. 

— Lui ce i s-a întâmplat? 

— Ei. Ea a avut o cădere nervoasă înainte cu o 
săptămână de alegeri și nu și-a revenit nici în timpul 
votului. Sasha a izbucnit în râs. Nu! E adevărat! a spus Alf. 
De atunci, nici n-am mai văzut-o, vreodată. 

— Şi eu să cred că sunt singurul bărbat pe care l-aţi 
vrut! a spus Sasha. 

— Ne vei fi recunoscător când vei avea un loc sigur și 
vei deveni ministru, a spus Audrey, ignorând sarcasmul. A 

fost prima oară când Sasha s-a gândit c-ar putea fi într-o 
bună zi, ministru. 

— Priveşte pe cine văd eu pe cealaltă parte a drumului, 
a spus Charlie, dându-i un cot în coaste lui Sasha. Sasha s- 
a uitat și a văzut-o pe Fiona, înconjurată de o echipă de 
suporteri care împărțeau foi volante și fluturau bannere pe 
care scria: VOTAŢI HUNTER PENTRU MERRIFIELD. 

— N-au avut nevoie să tipărească afișe noi, a spus Alf cu 
amărăciune. 

— Este timpul să-l înfrunt pe dușman, a spus Sasha și, 
imediat, a traversat strada, strecurându-se printre mașini. 

— Mă numesc Fiona Hunter și sunt... 

— Ce intenţionezi să faci în legătură cu transformarea 
terenurilor de sport din Roxton în supermarket, asta vreau 
să știu. 

— Am vorbit deja cu șeful consiliului despre această 
problemă, a spus Fiona și el mi-a promis că mă va ţine la 
curent. 

— Exact ca tatăl tău, mulțime de promisiuni, dar niciun 
rezultat. 

Fiona a zâmbit și-a trecut mai departe, lăsându-l pe un 
consilier local să se ocupe de problemă. 

— Îmi vor mări toriștii pensia? a spus o femeie în vârstă, 
arătând cu degetul spre ea. Asta este ce vreau să știu. 

— Întotdeauna au făcut-o în trecut, a spus Fiona cu 
efuziune, așa că puteţi fi sigură că o vor face din nou dacă 
voi câștiga eu în noile alegeri. 

Fiona a zâmbit și a plecat, lăsând un consilier local să 
trateze problema. 

— Înghesuiţi-vă mâine, ar trebui să fie sloganul tău, a 
spus femeia. 

Fiona a zâmbit când l-a văzut pe Sasha îndreptându-se 
spre ea cu capul înainte. 

— Ce plăcut că te văd, Sasha, a spus ea. Ce faci aici? 

— Numele meu este Sasha Karpenko, a răspuns el, și 
sunt candidatul laburist pentru alegerile parţiale din 13 
martie. Sper că pot conta pe votul tău? 

Zâmbetul a dispărut de pe faţa Fionei, pentru prima 
oară, în acea zi. 


283 


- CAP SAU PAJURĂ - 


28 
ALEX 


Brooklyn 


— Când îi vei duce tabloul înapoi lui Lawrence și-ţi vei 
căpăta banii înapoi, ești sigur că trebuie să investești încă 
și mai mult în Elena's. 

— Da, mama, a spus Alex. Dar, după ce m-am făcut de 
râs în halul ăsta, m-am hotărât să mă întorc la școală. 

— Dar ai deja o diplomă. 

— În economie, a spus Alex, ceea ce e în regulă dacă 
vrei să fii director de bancă, dar nu întreprinzător. Așa că 
m-am înscris la seral. Voi face un MBA la Columbia 
University, ca atunci când mă voi întâlni din nou cu 
Evelyn, să nu mai fac aceeași greșeală. Intre timp, am de 
gând să obţin o slujbă la Lombardi's în Manhattan. 

— Dar de ce? Nu ai deja o pizzerie? 

— Pentru că Lawrence mi-a spus că Lombardi's face cea 
mai bună pizza din America și am de gând să aflu de ce. 

Septembrie a fost o lună aglomerată pentru Alex. Seara 
mergea la școală pentru MBA și, în ciuda faptului că lucra 
toată ziua la Lombardi's, n-a lipsit la niciun curs. 
Întotdeauna și-a predat lucrările la timp și a citit toate 
cărţile din lista recomandată de școală și multe care nu 
erau în listă. În mod ironic, Evelyn reușise să-l determine 
să facă ceea ce mama lui nu reușise. 

Învăţa ceva în fiecare zi, pentru că Paolo, managerul de 
la Lombardi's de pe strada 12, i-a arătat cum își câștigă un 
restaurant renumele. Urmând sfaturile lui Paolo, a început 
să facă mici schimbări la Elena's și, mai târziu, unele mai 
mari. Ar fi vrut să fi cumpărat un cuptor de la Antonelli din 
Milano ceea ce i-ar fi permis să producă o duzină de portii 
de pizza, la fiecare patru minute, dar nu-și putea permite 
acest lucru până nu-i returna tabloul lui Lawrence și 
acesta îi dădea cecul. Îi va lipsi Varhol-ul, nu Evelyn. 

Alex se îndrepta spre școală, când a văzut-o pentru 
prima oară. Stătea pe peron, la strada 51, îmbrăcată cu un 
costum albastru și având în mână o servietă de piele. Ceea 
ce l-a captivat a fost părul castaniu-roșcat tuns scurt și 
ochii căprui-închis. A încercat să nu se uite lung și când ea 
și-a aruncat privirile spre el, și-a întors repede capul în 
altă parte. Când trenul a oprit în staţie, s-a surprins 
urmărind-o cu privirea și s-a așezat pe locul liber de lângă 
ea, chiar dacă ea mergea în direcţia opusă. Ea și-a deschis 
servieta, a scos o revistă ilustrată și a început să citească. 
Alex s-a uitat la coperta revistei și a văzut reproducerea 
picturii unui artist pe nume Kooning. Putea să jure că 
văzuse unul la fel în casa lui Lawrence, dar a decis, Fu am 
un Warhol n-ar fi un titlu bun. 

— Kooning a pictat iar și iar același subiect? a întrebat 
el, cu ochii fixaţi pe imaginea tabloului. 

Ea s-a uitat la Alex, apoi la coperta revistei, apoi a spus: 

— Da! Acesta este din seria intitulată Femei. 

Stilul ei repezit i-a amintit de Evelyn, deși nimic altceva 
nu era la fel. A ezitat înainte de a spune: 

— E posibil să fi văzut unul într-o colecţie privată? 

— E posibil. Deși există puţine în colecţii particulare. 
Sunt mai multe exemplare din opera lui în MoMA, așa că 
există posibilitatea să-l fi văzut în altă parte. 

— Desigur, a spus Alex, deși el nu intrase niciodată în 
Muzeul de Artă Modernă și avea o idee vagă despre locul 
în care se afla acesta. Ai dreptate, acolo probabil că l-am 
văzut. Când trenul a oprit în următoarea staţie, el a sperat 
că nu va cobori. Ea n-a coborât. 

— Care-i artistul tău preferat? s-a aventurat Alex să 
întrebe când s-au închis ușile trenului. 

Ea n-a răspuns imediat. 

— Nu cred că am un favorit printre expresioniștii 
abstracţi, dar cred că Motherwell este subestimat și 
Rothko supraestimat. 

— Eu l-am admirat întotdeauna pe Pollock cu tabloul 
„Femeia lunii”, a spus Alex destul de disperat. Pictura la 
care trebuise să se uite o jumătate de oră cât se ascunsese 
în spatele unei coloane la petrecerea de ziua de naștere a 
lui Lawrence. 

— Se presupune că este una din cele mai bune picturi 
ale lui, dar eu n-am văzut decât o singură dată o fotografie 
după tablou. Nu mulţi oameni au avut norocul să vadă 
colecţia Lowell. 

Trenul s-a oprit în staţia următoare și, încă o dată, ea n- 
a coborât. Lawrence Lowell îmi este prieten așa că dacă 
vreți să vedeți colecția lui... a vrut Alex să spună, dar s-a 
temut că va crede că stă lângă un nebun. 

— Lucrezi în domeniul artei? s-a aventurat el. 

— Da, sunt cel mai tânăr asistent de la Galeria West 
Side, a spus ea, închizând revista. 

— Trebuie să fie amuzant. 

— Este. A pus revista înapoi în servietă și s-a ridicat în 
timp ce trenul se oprea în stația următoare. 

El a sărit de pe scaun. 

— Mă numesc Alex. 

— Anna. Încântată să te cunosc, Alex. 

El a rămas ca o statuie, în timp ce Anna a coborât. l-a 
făcut cu mâna când a ajuns pe peron, dar ea nu s-a uitat 
înapoi. 

— La naiba, naiba, naiba! a spus el când ușile s-au închis 
și ea a dispărut din vedere. A trebuit să coboare la 
următoarea staţie, să se întoarcă și să ajungă la Strada 51. 
A fost prima oară când a lipsit de la curs. 


XXX 


— Paolo, am nevoie de un sfat. 

— Dacă este despre cum să-ţi administrezi afacerea cu 
pizza, nu prea mai am ce să te învăţ. 

— Nu, am o problemă cu o femeie. Am întâlnit-o o dată 
și apoi am pierdut-o. 

— Nu înţeleg nimic, băiete. Ia-o mai bine cu începutul. 

— Am întâlnit-o la metrou. Ei, a spune că ne-am întâlnit 
poate fi o exagerare, pentru încercarea mea de a începe o 
conversaţie cu ea, a fost patetică. Și tocmai când am 
reușit, ea m-a lăsat și a coborât. Tot ce-ţi pot spune este 
numele de botez și că este asistentă la o galerie din West 
Side. 

— Oh, hai să începem cu staţia în care v-aţi întâlnit 
prima dată. 

— Strada 51. 

— Magazine scumpe, multe galerii. Hai să restrângem 
domeniul. Știi în ce este specializată galeria? 

— Expresionism abstract, cred. Cel puţin, asta am văzut 
pe coperta revistei pe care o citea. 

— Trebuie să fie cel puţin o duzină de galerii 
specializate în această perioadă. Ce altceva-mi mai poţi 
spune despre ea? 

— E frumoasă, inteligentă... 

— Vârsta? 

— Puțin peste douăzeci. 

— Statură? 

— Subţire, elegantă, cu gust. 

— Ce te face să crezi că era interesată de tine? 

— Nu știu. Dar dac-ar exista cea mai mică șansă... 

— Ești un tip mult mai atrăgător decât crezi, a spus 
Paolo. Ești sclipitor, fermecător, bine-educat și presupun 
că unele femei te-ar putea considera chiar arătos. 

— Cum de știi atâtea despre artă? 

— Italienii știu artă, mâncare, operă, mașini și femei, a 
spus Paolo, pentru că avem cele mai bune exemplare din 
aceste cinci categorii. 

— Dacă spui asta, voi începe căutarea la prima oră 
mâine-dimineaţă, a spus Alex. 

— Nu la prima oră, ar fi o pierdere de vreme. Galeriile 
de artă nu deschid de obicei înainte de ora 10. Clienţii 
care-și permit să plătească o jumătate de milion de dolari 
pentru o pictură nu se scoală de dimineaţă, ca tine și ca 
mine. Și încă un lucru, dacă apari arătând așa, vor crede c- 
ai venit să iei gunoiul. Va trebui să te îmbraci și să pari un 
client care prospectează piaţa, dacă vrei să te ia cineva în 
serios. 

— Unde-ai învăţat toate acestea? 

— Tata e portar la Plazza, mama lucrează la 
Bloomingdale, așa că am fost educat la universitatea vieţii. 
Și, încă un lucru. Dacă vrei s-o impresionezi, ar trebui 
poate... 


XXX 


La 4:30 dimineaţa următoare, Alex s-a trezit, s-a 
îmbrăcat și se tocmea în piaţa de legume. Îndată ce-a lăsat 
la restaurant cumpărăturile, s-a dus acasă și a luat micul 
dejun cu mama. 

Nu i-a spus ce plan avea în dimineaţa aceea și a așteptat 
ca ea să plece la lucru, înainte de a mai face o dată duș; a 
ales, apoi, un costum la un rând, gri-închis, cu cămașă 
albă, și cu cravata pe care i-o dăduse mama de Crăciun. 
Apoi, a luat cu grijă Warhol-ul de pe perete, l-a împachetat 
în niște hârtie maro și l-a pus într-un troler. A luat un taxi 
din Manhattan, o cheltuială necesară pentru că nu putea 
transporta o asemenea pictură valoroasă cu metroul, și i-a 
cerut taximetristului să-l ducă la West Street 57. 

Când a ajuns la Galeria Marlborough, abia se 
aprinseseră luminile în interior. A studiat picturile expuse 
în vitrină, care erau lucrările unui artist pe nume Hockney. 
Când în spatele pupitrului s-a așezat o tânără, a tras aer în 
piept și a intrat. 

Să nu te grăbești, îi spusese Paolo. Bogătașii nu se 
grăbesc niciodată cu banii lor. S-a plimbat prin galerie 
admirând picturile. Parcă era în casa familiei Lowell. 

— Vă pot ajuta, sir? 

Alex s-a întors și a văzut-o lângă el pe asistentă. 

— Nu, mulţumesc. Mă uitam, numai. 

— Desigur. Să nu ezitaţi să-mi spuneţi când aveţi nevoie 
de ajutor. 

Alex s-a îndrăgostit a doua oară, nu de asistentă ci deo 
duzină de femei pe care dorea să le poată lua acasă și să le 
atârne pe peretele din dormitor. După ce a fost fermecat 
de o mică pânză de Renoir, și-a amintit că venise cu un alt 
motiv. S-a îndreptat spre masa asistentei. 

— Am cunoscut recent o fată, Anna, care lucrează la o 
galerie din West Side specializată în expresionismul 
abstract și mă întreb dacă o cunoașteţi. 

Tânăra a zâmbit și a scuturat din cap. 

— Am început să lucrez aici, abia cu o săptămână în 
urmă. Scuze. 

Alex i-a mulţumit, dar n-a ieșit din galerie până nu s-a 
mai uitat o dată la Renoir. Nu a pierdut timpul să întrebe 
de preţ; nici timpul lui, nici al asistentei. Ştia că nu-i putea 
face o ofertă. 

S-a dus spre o a doua galerie și, apoi, o a treia, și și-a 
petrecut tot restul dimineţii intrând fără niciun rezultat, 
într-o duzină de alte sedii și întrebând o duzină de alte 
asistente același lucru, dar cu același rezultat. Când ceasul 
de la Catedrala Sf. Patrick a bătut unu, a decis să facă o 
pauză pentru a lua prânzul și apoi să continue căutarea. A 
zărit o coadă mică în faţa unui loc unde se vindeau 
sandviciuri și a luat-o în direcţia lui, ţinând încă strâns 
Warhol-ul. Și, apoi, a văzut-o pe ea prin fereastra unui 
restaurant. 

Stătea într-un colţ de vorbă cu un bărbat frumos care 
părea că o cunoștea foarte bine. Inima lui Alex a tresărit 
când bărbatul s-a aplecat peste masă și i-a luat mâna. S-a 
retras pe o bancă din apropiere unde s-a așezat abătut, 
fără să mai simtă că-i era foame. Era pe punctul să plece 
spre casă când cei doi au ieșit din restaurant. Bărbatul s-a 
înclinat s-o sărute, dar Anna a întors capul, fără să 

zâmbească. Apoi, ea a plecat și l-a lăsat acolo, fără alt 
cuvânt. 

Alex a sărit de pe bancă și a început s-o urmărească de-a 
lungul străzii Lexington, păstrând distanța, până ea a 
dispărut, intrând într-o galerie elegantă. Când a trecut pe 
lângă N. Rosenthal & Co, a privit înăuntru și a văzut-o 
așezată în spatele unui pupitru. A mai așteptat câteva 
clipe, apoi s-a întors, a intrat în galerie, fără să se uite în 
direcția ei. Ea vorbea cu o clientă și el s-a prefăcut 
interesat de una dintre picturile expuse. În cele din urmă, 
femeia vorbăreaţă a plecat și Alex s-a dus la pupitrul 
Annei. Anna l-a privit și a zâmbit. 

— Vă pot ajuta, sir? 

— Așa sper. 

A scos Warhol-ul din troler, a îndepărtat ambalajul și l-a 
pus pe pupitrul ei. Anna s-a uitat cu atenţie la pictură și, 
apoi, la Alex. O sclipire de recunoaștere i-a luminat faţa. 

— Speram că mi-aţi putea evalua această pictură. 

Ea a mai studiat o dată pictura, apoi a întrebat: 

— Este a dumneavoastră? 

— Nu, îi aparţine unui prieten. El mi-a cerut să o duc la 
evaluare. 

L-a mai privit o dată și i-a spus: 

— Nu am destulă experienţă pentru o evaluare realistă, 
dar dacă mi-aţi permite să arăt pictura domnului 
Rosenthal, sunt sigură că el vă poate ajuta. 

— Bineînţeles. 

Anna a luat tabloul s-a dus la capătul galeriei și a 
dispărut în altă cameră. Alex admira un Lee Krasner numit 
Ochiul primului cerc, când a apărut din biroul lui un domn 
cu părul grizonant, cu costum albastru-închis la două 
rânduri, cămașă roz și papion roșu cu buline, cu tabloul în 
braţe. L-a pus pe pupitrul Annei. 

— Aţi rugat-o pe asistentă să vă evalueze acest tablou? a 
întrebat el, uitându-se de-aproape la Alex. Cuvintele 
„încet” și „echilibrat” i-au venit în gând acestuia. Ăsta nu-i 
un om care se grăbește. Mă tem, domnule, că trebuie să vă 

spun că este o copie. Originalul îl are domnul Lawrence 
Lowell din Boston și face parte din Colecţia Lowell. 

Știu lucrul acesta, a vrut să spună Alex, dar a întrebat: 

— Ce vă face să credeţi că este o copie? 

— Nu este vorba de pictura însăși, care, mărturisesc, m- 
a înșelat în primul moment, a spus Rosenthal. Pânza e cea 
care m-a convins. A întors tabloul cu dosul și a spus: 
Warhol nu și-ar fi permis o pânză atât de scumpă, la 
începuturile lui, și în plus, nu e dimensiunea originală. 

— Sunteţi sigur? a întrebat Alex, simțind întâi furie, apoi 
simțind că i se face rău. 

— Oh, da. Pânza este cu un centimetru mai lată decât 
originalul din Colecţia Lowell. 

— Deci este un fals? 

— Nu, sir. Un fals este când cineva încearcă să înșele 
lumea artei afirmând că prezintă o lucrare originală care 
nu este înregistrată în Catalogul general al operelor 
artistului. Acesta este o copie, dacă nu o copie al naibii de 
bună, a spus el. 

— Vă pot întreba cât ar fi valorat dac-ar fi fost un 
original? a întrebat Alex cu timiditate. 

— Un milion, poate un milion și jumătate, a spus 
Rosenthal. Proveniența lui este impecabilă. Cred că 
bunicul domnului Lowell l-a adus direct de la artist, în anii 
60, când acesta nu-și putea plăti chiria. 

— Vă mulţumesc, a spus Alex, uitând deja de ce venise 
la galeriei 

— Mă scuzati, a spus Rosenthal. Trebuie să mă întorc la 
birou. 

— Da, desigur. Vă mulțumesc. 

Rosenthal i-a părăsit și, după un minut, Alex și-a dat 
seama că Anna se uita lung la ei. 

— Ne-am întâlnit în metrou, nu-i așa? a întrebat ea. 

— Da, a recunoscut el. De ce n-ai spus nimic când ţi-am 
arătat întâi tabloul? 

— Pentru că, pentru moment, m-am gândit dacă nu ești 
un hoţ de artă. 

— Nu sunt ceva atât de răsunător. În timpul zilei lucrez 
la Lombardi's și serile mi le petrec mai mult la școala de 
studiere a afacerilor. 

— Marguerita de la Lombardi's a fost dieta mea înainte 
de absolvire. 

— Mama gătește calzone bunicel, a spus Alex, dac-ai 
vrea să încerci. 

— Aș vrea, a spus Anna. Atunci, îmi poţi spune cum ai 
intrat în posesia unei copii așa de bune a unui Jackie 
Kennedy în albastru. 

— A fost numai o scuză pentru a te întâlni din nou. 

29 
ALEX 


Brooklyn 


— Acum, spune-mi, m-ai urmărit în trenul acela? 

— Da, te-am urmărit, a admis Alex, cu toate că nu era 
direcţia în care mergeam eu. 

Ea a râs. 

— Ce romantic! Şi ce-ai făcut când eu am coborât? 

— M-am dus cu trenul până la staţia următoare și, 
pentru că era prea târziu ca să mă mai duc la curs, m-am 
dus acasă. 

Atunci a apărut un chelner și le-a dat un meniu. 

— Ce-mi recomanzi? a întrebat Anna. La urma-urmelor 
ești proprietarul. 

— Pizza mea favorită este capricciosa, dar alege tu, 
pentru că sunt atât de mari încât putem împărţi una. 

— Atunci, hai să comandăm numai una. Dar n-ai scăpat, 
Alex. Așadar, după ce ai eșuat lamentabil în încercarea de 
a mă agăța, ai decis, ca Antony, să mă cauti. 

— Am petrecut o dimineaţă căutând prin jumătate din 
galeriile din Manhattan. Apoi, te-am zărit din întâmplare 
luând prânzul într-un restaurant scump cu un bărbat 
frumos mai în vârstă. 

— Nu cu mult mai în vârstă, a spus Anna, tachinându-l. 
Apoi, m-ai urmărit până la galerie cu scuza că vrei 
evaluarea tabloului, cu toate că știai probabil că era o 
copie. 

Alex n-a spus nimic cât timp chelnerul a așezat o pizza 
mare între ei, în centrul mesei. 

— Uau! Arată grozav! 

— Mama a pregătit-o singură, a spus Alex, tăind o felie 
și așezând-o în farfuria Annei. Trebuie să te previn că nu 
va rezista să nu vină să te cunoască. Așa că va trebui să-i 

spui, simplu, că e cea mai bună pizza pe care-ai mâncat-o 
vreodată. 

— Dar chiar este, a spus Anna luând o mușcătură. De 
fapt, cred că-l voi aduce și pe prietenul meu aici. Alex nu 
și-a putut ascunde dezamăgirea, dar Anna a zâmbit apoi. 
Fost prieten. L-ai văzut la restaurant. Alex voia să afle mai 
multe despre el, dar Anna a schimbat subiectul. Alex, a 
fost evident că atunci când domnul Rosenthal ţi-a spus că 
e o copie, ai fost surprins. Așa că sunt curioasă cum a 
ajuns în posesia ta. 

Alex i-a povestit fără să se grăbească toată povestea - în 
sfârșit, aproape toată povestea - bucuros că putea, în 
sfârșit să împărtășească cuiva secretul lui. Când a ajuns cu 
povestea la întâlnirea lor din galerie, Anna aproape că 
terminase jumătate din pizza, în timp ce partea lui 
rămăsese neatinsă. 

— Şi de ce ti-ar fi dat prietenul tău jumătate de milion 
pentru un tablou care nu valorează mai mult de câteva 
sute de dolari? 

— Pentru că nici el nu știa că era o copie. Acum va 
trebui să-i spun adevărul și, ce-i mai rău, nu o văd pe 
Evelyn dându-mi înapoi nici măcar un cent din banii mei. 

Anna s-a aplecat peste masă, l-a mângâiat pe mână și i-a 
spus: 

— Îmi pare rău, Alex. Asta înseamnă că nu vei putea 
deschide al doilea restaurant Elena's? 

— Foarte puţini antreprenori nu au pierderi de-a lungul 
timpului, a spus Alex. Conform Galbraith, cei inteligenţi 
șterg cu buretele întâmplarea de pe tabla experienţei lor și 
merg mai departe. 

— Este posibil ca prietenul tău Lawrence să fie implicat 
în escrocherie și să te fi așezat în mod deliberat lângă sora 
lui la petrecere. 

— Nu, a spus Alex cu fermitate. N-am cunoscut 
niciodată, în viaţa mea, un om mai decent și mai cinstit. 

— Scuze, a spus Anna, a fost urât din partea mea. Nici 
măcar nu-l cunosc pe prietenul tău. Dar, trebuie să 
mărturisesc, aș fi încântată să văd Colecţia Lowell. 

— Asta ar fi destul de ușor, a spus Alex, dacă ai putea... 

— Tu trebuie să fii Anna, a spus o voce. Alex a ridicat 
privirea și a văzut-o pe mama lui în picioare lângă ei. 

— Ai darul de-a aprecia trecerea timpului, mama; fraţii 
Marx ar fi mândri să-l aibă. 

— Și Alex nu se oprește din a vorbi despre tine, a 
continuat Elena, ignorându-l pe Alex. 

— Mama, mă pui în încurcătură. 

— Sunt bucuroasă că, în sfârșit, te-a găsit. Dar nu putea 
să te urmeze când tu ai coborât din tren? 

— Mama! 

Anna a izbucnit în râs. 

— Cum a fost pizza? a întrebat Elena. 

— Pur și simplu, cea mai bună! a spus Anna. 

— Eu i-am spus să zică așa, a spus Alex. 

— Da, el mi-a spus, a recunoscut Anna, întinzându-se 
peste masă și luându-l de mână. Dar nu trebuia, pentru că 
este chiar cea mai bună! 

— Atunci, pot spera că te voi mai vedea? 

— Mama, ești mai rea decât doamna Bennet. 

— Şi tu de ce n-ai mâncat aproape nimic? a întrebat ea, 
ca și cum el ar fi fost încă un școlar. 

— Mama, pleacă! 

— Ţi-a povestit Alex despre planurile lui cu al doilea 
restaurant? 

— Da, mi-a povestit. 

Știind că nu-i spusese mamei totul, Alex era în 
încurcătură. 

— Sună foarte interesant, doamnă Karpenko, a spus 
Anna. 

— Elena, te rog, a spus Alex, ridicându-se de pe scaun și 
apucând cuțitul. 

— Ei, mai bine m-aș întoarce în bucătărie, altfel șeful mă 
va concedia, a adăugat Elena, zâmbindu-le. Dar sper să te 

mai întâlnesc și atunci să-ți pot povesti despre cum a 
primit Alex medalia Steaua de Argint. 

Alex a ridicat cuțitul deasupra capului, dar ea se 
îndepărtase deja. 

— Îmi cer scuze, a spus el, mama nu e, în mod normal, 

așa... 
— N-ai de ce să-ţi ceri scuze, Alex. Este exact ca pizzele 
ei, simplu, cea mai bună! Dar chiar te rog să-mi spui cum 
ai câștigat Steaua de Argint, a spus ea, brusc pe ton 
serios. 

— Adevărul este că trebuia premiat Tanc, nu eu. 

— Tancul? 

Alex i-a povestit tot ce se întâmplase când unitatea lui se 
întâlnise cu o patrulă Vietcong pe Beacon Hill. Cum Tanc 
nu numai că-i salvase viaţa lui Lawrence, ci și pe a lui Alex 
însuși, de asemenea. 

— Mi-ar fi plăcut să-l cunosc, a spus Anna, calm. 

— Presupun că nu... 

— Nu ce? 

— Nu te gândești să vii cu mine în Virginia? Tot vreau să 
merg la mormântul lui, de mult timp, și... 

— Ce fată ar putea refuza o asemenea ofertă? Alex arăta 
nelămurit. Bineînţeles că voi merge cu tine. Anna a 
izbucnit în râs. Ce-ar fi să mergem chiar duminică? 

— Lawrence tocmai s-a întors din Europa, așa că trebuie 
să merg să mă întâlnesc cu el în Boston, în acest weekend, 
și să-i spun ce mi-a spus domnul Rosenthal despre Warhol. 
Dar sunt liber în următorul weekend. 

— Deci, am stabilit o întâlnire. 


XXX 


Alex a coborât din tren la Boston cărând un necessaire 
și o sacoșă mare. A chemat un taxi galben și i-a dat adresa 
lui Lawrence. 

Cu fiecare kilometru, Alex devenea din ce în ce mai 
neliniștit. Ştia că nu avea altă șansă decât să-i spună 

prietenului său adevărul. Lawrence stătea în capul 
treptelor așteptând să-și întâmpine oaspetele în timp ce 
taxiul rula pe aleea lungă și se oprea în faţa casei. 

— Văd c-ai adus înapoi tabloul, a spus el, strângându-i 
mâna lui Alex. Hai în biroul meu să facem schimbul și apoi 
ne putem relaxa tot restul weekendului. 

Alex n-a spus nimic în timp ce-l urma prin hol. Când a 
intrat în biroul lui Lawrence, a rămas fără grai. Aproape 
fiecare centimetru din pereţii cu lambriuri de stejar era 
acoperit cu tablouri și fotografii ale familiei și prietenilor. 
Ochii lui Alex s-au oprit pe Nelson Rockefeller, ceea ce l-a 
făcut pe Lawrence să zâmbească în timp ce se așeza pe 
scaunul lui din spatele biroului și-i arătă lui Alex scaunul 
din față, pentru a se așeza. 

Când a dezambalat tabloul, pe faţa lui Lawrence a 
apărut un zâmbet larg. 

— Bine-ai venit acasă, Jackie! a spus el și, imediat, a 
deschis un sertar de la birou și-a extras carnetul de cecuri. 

— Nu va fi nevoie de asta, a spus Alex. 

— De ce nu? Avem o înţelegere. 

— Pentru că nu este un Warhol. Este o copie. 

— O copie? a repetat Lawrence cu neîncredere, uitându- 
se cu mai mare atenţie la pictură. 

— Așa mă tem. Și nu este părerea mea, ci opinia unei 
autorități în materie, nimeni altul decât Nathanial 
Rosenthal. 

Lawrence a rămas calm, dar a spus aproape numai 
pentru el. 

— Cum poate să fie posibil așa ceva? 

— Nu știu, dar pot bănui, a spus Alex. 

— Evelyn. Lawrence s-a uitat din nou la pictură. Ea 
trebuie să fi știut. A deschis carnetul de cecuri, a scos 
capacul stiloului și a scris 500.000$. 

— Eu nu voi transforma niciodată cecul tău în numerar, 
a spus Alex, așa că nu te obosi să-l semnezi. 

— Trebuie, a spus Lawrence. E clar că sora mea ne-a 
înșelat pe amândoi. 

— Dar tu nu știi asta și asta-i tot ce contează, a spus 
Alex. 

— Dar fără banii aceștia nu vei putea deschide Elena 2. 

— Deci, va trebui să mai aștept. Oricum, am învăţat într- 
o singură săptămână cu sora ta mai mult decât am învăţat 
într-un an la școala de afaceri. 

— Poate c-ar trebui să te gândești la o alternativă, a 
sugerat Lawrence. 

— La ce te gândești? 

— In schimbul celor 500.000 ai mei, primesc 10% din 
acţiunile companiei tale. Cea care va ajunge mai mare 
decât cea a nașului meu. 

— 50% ar fi mai corect. 

— ţi propun un compromis: primesc 50% din imperiul 
tău începător, dar în momentul în care-mi returnezi 
jumătate de milion, voi rămâne cu 10%. 

— La 25%, a spus Alex. 

— E mai mult decât generos, a spus Lawrence, semnând 
cecul. 

— Este mai mult decât generos din partea ta, a spus 
Alex. Când Lawrence i-a dat cecul, și-au strâns mâinile, a 
doua oară. 

— Acum înțeleg, a spus Lawrence în timp ce punea 
carnetul de cecuri la loc în sertar, de ce, la ziua mea de 
naștere, Todd Halliday a șters-o așa de repede după cină. 
În mod normal, trebuia să rămână peste noapte. 

— Catherina de Medici însăși ar fi fost mândră de sora 
ta, a spus Alex. Ştia că singura modalitate în care eu 
puteam să văd Warhol-ul era să petrec noaptea cu ea. 

— Cinci sute de mii, a spus Lawrence. O noapte destul 
de scumpă. Totuși, am deja un plan prin care s-o fac să 
plătească până la ultimul leuţ. Acum, hai să mergem să 
cinăm. 


XXX 

Lawrence a așteptat până când Alex a mai verificat o 
dată întrebările. A adăugat numai cuvintele companiei de 
asigurări, apoi i-a înmânat înapoi fiţuica. Lawrence a dat 
din cap, a tras aer în piept, a ridicat receptorul și a format 
numărul de la mare distanţă. 

A verificat lista în timp ce aștepta să răspundă unul 
dintre ei la telefon. Alesese cu grijă orele: 12 la prânz în 
Boston, 6 seara Nisa. Trebuia să se fi întors de la prânzul 
la Colombe d'Or, dar nu să și apuce încă să plece la 
Cazinoul din Monte Carlo. 

— Alo? a spus o voce cunoscută. 

— Salut Eve, sunt eu. M-am gândit să-ţi spun ce s-a mai 
întâmplat cu Warhol-ul. 

— L-a găsit poliția? 

— Da, atârna deasupra politei de pe căminul din 
apartamentul lui Karpenko din Brighton Beach. Nu puteau 
să nu-l găsească. 

— Deci, se află acum în siguranţă în camera Jefferson? 

— Mă tem că nu. Poliţia din Boston a decis să-l evalueze, 
înainte de a formula acuzaţiile și, aici e surpriza, s-a 
dovedit că era o copie. 

— De ce ești surprins? a-ntrebat Evelyn, puţin cam prea 
repede. 

— La ce te referi? a întrebat Lawrence cu inocenţă. 

— Evident c-a înlocuit tabloul original cu o copie. Pariez 
că originalul a fost scos din ţară. E probabil undeva prin 
Rusia, acum. 

Undeva prin Sudul Franței, mai degrabă, s-a gândit 
Lawrence. 

— Societatea de asigurări e de-acord cu tine, Eve, și se 
întreabă când te întorci la Boston, pentru că tu ești ultima 
persoană care l-a văzut pe Karpenko înainte de a pleca 
spre New York. 

— Aveam în plan să nu mă întorc câteva luni, a spus 
Evelyn. Presupun că poliţia l-a arestat pe prietenul tău 
Karpenko. 

— Da, dar a ieșit pe cauţiune. Afirmă că ţi-a dat un cec 
de 500.000$ să-l investești împreună cu Todd într-o 
companie nouă și tu i-ai oferit tabloul ca asigurare. 

— Adevărul este exact invers, a spus Evelyn. M-a 
implorat să investesc ceva bani în afacerea lui cu pizza și 
eu l-am refuzat. 

— Dar el a semnat cecul, a spus Lawrence. Deci, ar fi 
util să te întorci și să spui poliţiei versiunea ta. 

— Versiunea mea? a spus Evelyn, ridicând tonul. Tu de 
partea cui ești, Lawrence? 

— Bineînţeles că de partea ta, dar poliţia refuză să 
formuleze acuzaţiile până nu te interoghează pe tine. 

— Vor avea de așteptat, a spus Evelyn, trântind 
telefonul. 

Lawrence a pus receptorul în furcă, s-a întors spre Alex 
și a spus cu un zâmbet larg pe figură: 

— Am sentimentul că nu se va întoarce ceva timp. 

— Dar ţi-ai pierdut adevăratul Warhol, a spus Alex. 

— Mărturisesc că Jackie îmi va lipsi, dar nu și Evelyn, a 
spus Lawrence. 


XXX 


— Am auzit numai o parte a conversaţiei, a spus Todd 
Halliday, întinzându-i soţiei un pahar cu whisky în timp ce 
aceasta trântea telefonul. E corect să cred că Lawrence își 
dă acum seama că Warhol-ul este o copie și că domnul 
Karpenko a emis cecul? 

— Da, a spus Evelyn, golind paharul. Am uitat că 
cecurile se întorc la banca emițătoare. 

— Dar cecul a fost transformat în numerar, așa că nu 
vor putea să ţi-l returneze. 

— Adevărat, dar dacă Lawrence descoperă vreodată... 

— Dacă descoperă, a spus Todd, va trebui să apelăm la 
planul B. 


XXX 

Când Alex s-a întors la New York, a trebuit să-i explice 
mamei de ce s-a întors cu un cec de 500.000$, cu toate că 
i-a spus lui Lawrence că Warhol-ul este o copie. El a fost 
surprins de singura ei întrebare. 

— Ai cerut-o pe Anna în căsătorie? 

— Mama, o cunosc numai de o săptămână. 

— Tatăl tău m-a cerut după numai 12 zile de când ne-am 
cunoscut. 

— Deci, mai am încă 5 zile la dispoziţie, a spus Alex, 
zâmbind. 


XXX 


Alex a sărit din tren la Strada 14, imediat după prânz și 
s-a îndreptat direct spre Lombardi's. S-a așezat, dar n-a 
comandat nimic. Când Paolo a apărut, i-a înmânat 
contractul. Paolo s-a așezat în faţa lui și a verificat fără 
grabă fiecare clauză. Nu era nicio surpriză. Tot ce 
promisese Alex era inclus, așa că a semnat bucuros pe 
linia punctată. 

— Bun venit la bord, partenere, a spus Alex în timp ce-și 
strângeau mâinile. Vei conduce Elena 1, în timp ce eu mă 
ocup de Elena 2. Ne vedem la opt fără cinci, luni 
dimineaţă, pentru că a venit vremea s-o cunoști pe mama. 
Ţine minte, este probabil bine că n-ai cunoscut-o înainte 
de-a semna contractul. Trebuie să fug. lau prânzul cu 
cineva cu care nu-mi pot permite să întârzii. 

Alex a sosit la Le Bernardin cu numai câteva minute 
înaintea Annei. 

— Cum a mers la Boston? a fost prima ei întrebare. 

— Nu se putea mai bine, a spus el și i-a explicat de ce va 
deschide totuși Elena 2 la timp. 

— Ce prieten remarcabil ai în Lawrence, a spus Anna. 
Deci, unde se află Warhol-ul? 

— Cel original sau copia? 

— Întâi spune-mi unde e copia? 

— Înapoi în camera Jefferson. 

— Şi originalul? 

— Lawrence credea că se află probabil în sudul Franței. 
Acesta este încă un motiv pentru care Evelyn nu se va 
întoarce repede în Boston. 

— Nu conta pe asta, a spus Anna. Bărbatul pe care mi l- 
ai descris nu va permite niciodată ca sora lui să fie 
arestată. 

— Eu știu asta, și știi și tu asta, dar poate Evelyn să 
riște? Oricum, ce-ai făcut cât am fost eu plecat? 

— Am luat prânzul la Lombardi's. 

— Trădătoareo! 

— Şi, cu toate că mama ta gătește o pizza superioară, 
meniul lor este din altă clasă. 

— N-am remarcat asta niciodată. 

— Nu uita, clientul vede meniul cu mult înainte de-a 
vedea mâncarea. Cum designul a fost un capitol din cursul 
meu, m-am gândit că pot să fac ceva puţin mai interesant 
pentru Elena's. A luat câteva foi de hârtie din geantă și le- 
a pus pe masă. 

Alex a studiat desenele diferite, apoi a spus: 

— Uau! Înţeleg ce vrei să spui. 

— Sunt niște schiţe preliminare, a spus Anna. Până 
plecăm în Virginia vor avea o variantă mai îngrijită. 

— Abia aştept, a spus Alex în timp ce chelnerul lua 
farfuriile goale. 

— Dar va trebui să aștepți, a spus Anna, uitându-se la 
ceas. Trebuie s-o șterg. Domnul Rosenthal va ridica din 
sprânceana lui cultivată, dacă întârzii chiar și un minut. 

În timp ce Anna se întorcea la galerie, Alex a luat 
metroul spre Brighton Beach și s-a dus la Elena's pentru a- 
i spune mamei că Paolo li se va alătura, luni. 

— Şi Anna? a întrebat Elena. 

— E bine, a spus Alex, care a ieșit rapid pentru a intra în 
cealaltă lume a lui, înainte ca ea să apuce să-i 
reamintească că-i rămăseseră numai trei zile. 

El s-a așezat în primul rând din sala de curs de la 
Columbia University cu câteva minute înainte să intre 
profesorul Donovan. 

— În seara aceasta, vom analiza semnificaţia Planului 
Marshall și rolul jucat de președintele Truman în 
restabilirea Europei, după al Doilea Război Mondial. 
Instabilitatea financiară cu care se confrunta Europa în 
1945 era atât de... spunea Donovan. 

Când Alex a ajuns înapoi acasă, cu puţin după ora 10, 
era epuizat. A găsit-o pe mama în bucătărie, de vorbă cu 
Dimitri, care tocmai se întorsese de la Leningrad. 

Alex s-a prăbușit pe cel mai apropiat scaun. 

— Dimitri îmi spunea că unchiul tău Kolea tocmai a fost 
ales președinte al primei uniuni comerciale independente 
din Rusia, a spus Elena. Nu-i așa că-i o veste minunată? 

Alex n-a comentat. Dormea dus și sforăia ușor. 

30 
ALEX 


Boston 


— Mi-ar face plăcere să aud mai multe despre viața 
voastră în Uniunea Sovietică și cum aţi ajuns să veniţi în 
America, a spus Anna, când trenul a tras în staţia Penn. 

— Versiunea igienizată sau vrei să știi toate detaliile 
sângeroase? 

— Vreau adevărul. 

Alex a început cu moartea tatălui lui și tot ce i se 
întâmplase lui între acel moment și ziua în care a întâlnit-o 
pe ea în metrou, la Strada 51. A lăsat în afara relatării 
numai motivul pentru care era gata să-l ucidă pe maiorul 
Polyakov și faptul că Dimitri lucrează pentru CIA. Când a 
încheiat relatarea, prima întrebare a Annei l-a luat prin 
surprindere. 

— Crezi că e posibil ca prietenul tău de școală să fi fost 
responsabil de moartea tatălui tău? l-a întrebat ea. 

— M-am gândit de multe ori la asta, a recunoscut Alex. 
N-am nicio îndoială că Vladimir era capabil de o asemenea 
mârșăvie și sper, de dragul lui, să nu ne mai întâlnim 
niciodată. Acum, că ai ascultat povestea vieţii mele, este 
rândul tău. 

— Eu m-am născut într-un lagăr de concentrare, în 
Siberia. N-am știut niciodată cine e tatăl meu și mama a 
murit, înainte ca eu să... 

— Frumoasă încercare, a spus Alex cuprinzând-o cu 
braţul pe după umeri. Ea s-a întors și l-a sărutat pentru 
prima dată. Lui i-au trebuit câteva minute până și-a revenit 
și a murmurat: 

— Acum spune-mi povestea adevărată. 

— N-am evadat din Siberia, ci din Dakota de Sud, când 
mi s-a oferit un loc la Georgetown University. Întotdeauna 
îmi dorisem să merg la o școală de artă, dar nu eram 

destul de bună, așa m-am hotărât pentru Istoria Artei și 
am ajuns să mi se ofere o slujbă la Rosenthal's. 

— Cred că ai fost bună la Georgetown, a spus Alex, 
pentru că domnul Rosenthal nu mi s-a părut o persoană 
care suportă cu bucurie proștii. 

— Este foarte exigent, a spus Anna, dar e sclipitor. Nu 
este numai un om de știință, ci un dealer pătrunzător, de 
aceea este atât de respectat în profesie. Învăţ mult mai 
mult de la el decât am învăţat la Universitate. Acum, că am 
cunoscut-o pe neobosita ta mamă, spune-mi ceva despre 
tatăl tău. 

— A fost cel mai remarcabil bărbat pe care l-am 
cunoscut. Dac-ar fi trăit, nu am nicio îndoială că ar fi 
devenit primul președinte al unei Rusii independente. 

— În vreme ce fiul său va deveni președinte al unei 
Companii de pizza din Brooklyn, l-a tachinat ea. 

— Nu că mama ar avea vreo legătură cu asta. Ea arvrea 
să devin profesor, avocat sau doctor. Orice, numai 
afacerist nu. Dar eu habar n-am ce voi face după ce voi 
termina școala de afaceri. Trebuie să recunosc, totuși, că 
tu și Lawrence mi-aţi schimbat viaţa. 

— Cum? 

— În timp ce te căutam pe tine, am intrat în mai multe 
galerii. A fost ca și cum descopeream o lume nouă, unde 
întâlneam mereu multe femei frumoase. Sper că, atunci 
când ne vom întoarce la New York, ai putea să mă înveţi și 
mai multe lucruri despre artă. 

— Atunci, va trebui să începem la MoMA, să continuăm 
la Frick și dacă relaţia noastră amoroasă continuă, te voi 
prezenta câtorva femei de vârsta a doua de la 
Metropolitan. Și când te gândești că eu am crezut că tu te- 
ai îndrăgostit de mine. 

— Anna, m-am îndrăgostit de tine din clipa în care te-am 
văzut. Dacă-ai fi întors capul după ce ai coborât din tren și 
mi-ai fi adresat măcar o adiere de zâmbet, aș fi dărâmat 
ușile metroului și aș fi alergat după tine. 

— Mama m-a învăţat să nu mă uit niciodată înapoi. 

— Mama ta pare la fel de rea ca și a mea, dar știe să 
gătească calzone? 

— Nicio speranţă. Este profesoară. La ciclul doi. 

— Şi tatăl tău? 

— Este director la aceeași școală, dar nimeni nu are 
vreo îndoială în legătură cu cine conduce, de fapt, școala. 

— Abia aștept să-i cunosc, a spus Alex iar Anna și-a pus 
capul pe umărul lui. 

Niciodată o călătorie nu i se păruse așa de scurtă lui 
Alex. Au vorbit despre educaţia primită și ea l-a introdus în 
Fra Angelico, Bellini și Caravaggio, în timp ce el i-a 
povestit despre Tolstoi, Pușkin și Lermontov. 

Ajunseseră abia la sec. al XVII-lea când trenul a tras în 
Arlington Station, imediat după ora 11:30. Alex a fost tăcut 
în taxiul care-i ducea spre Cimitirul Naţional. Când el și 
Anna au pornit pe pajiștile îngrijite, printre șiruri și șiruri 
de pietre albe de mormânt fără niciun ornament, el și-a 
amintit de conversaţia cu locotenentul Lowell într-un 
adăpost de lângă zona denmilitarizată și i-a venit în minte 
cuvântul „zădărnicie”. Nicio zi nu trecuse fără ca el să-și 
amintească de Tanc. Nicio zi nu trecuse fără ca el să nu se 
gândească la Dumnezeu, pentru norocul lui de a fi 
supraviețuit. 

S-au oprit când au ajuns la piatra de mormânt a 
Soldatului de Categoria I Samuel T. Burrows. Anna a tăcut 
și Alex a plâns, fără să se jeneze. După un timp, ela scos o 
batistă din buzunar, a întins-o pe pământ, a îngenuncheat 
și a pus medalia Steaua de Argint pe mormântul 
prietenului său. 

Alex nu și-a dat seama cât timp a rămas acolo. 

— La revedere, bătrâne, a spus el, când au decis, în 
sfârșit, să plece. Mă voi întoarce. 

Anna i-a zâmbit așa de tandru încât el a început din nou 
să lăcrimeze. 

— Îţi mulțumesc, Anna, a spus el, prinzând-o în braţe. 
Tanc te-ar fi iubit și tu ai fi fost de-acord să fie cavalerul 
meu de onoare. 

— Deci asta e o cerere în căsătorie, a spus Anna care nu 
se putea stăpâni să nu zâmbească, mama ar putea să ne 
atragă atenţia că ne cunoaștem de numai două săptămâni. 

— Unsprezece zile au fost destule pentru tatăl meu, a 
spus Alex, în timp ce punea un genunchi pe pământ și 
scotea din buzunar o cutiuță de catifea. A deschis-o și 
înăuntru era inelul de logodnă al bunicii lui. 

Când i-a pus inelul pe degetul ai treilea de la mâna 
stângă, Anna a făcut o remarcă de care el își va aminti 
pentru tot restul vieții. 

— Cred că sunt singura fată cerută de soţie într-un 
cimitir. 


XXX 


— Cum ţi se pare noul meniu, a întrebat Alex. 

— De bun gust, ca și mama ta, a spus Lawrence. Ea l-a 
proiectat? 

— Nu, Anna l-a conceput, în timpul ei liber. 

— Abia aştept s-o cunosc pe fata asta. Poate ar trebui s- 
o invit la Boston în weekend să-mi vadă colecţia. 

Alex a râs. 

— Îţi pot spune că va accepta, pentru că și ea abia 
așteaptă să te cunoască și să vadă colecţia. Deci, 
Lawrence, bănuiesc că n-ai zburat până la New York, 
numai pentru a mă lăuda, ci, sper nici pentru că-ţi vrei 
banii înapoi, pentru că i-am cheltuit deja. 

— Dar ești pregătit să investesc mai mult? 

— De ce-ai face asta? 

— Pentru că, dacă Elena's se va extinde, singurul lucru 
cu care Todd a avut dreptate, vei avea nevoie de o injecție 
de capital. 

— Şi tu ești doritor s-o faci? 

— Ai ghicit. Este în interesul meu s-o fac, pentru că 
deţin 50% din această afacere. 

— Numai până-mi returnezi banii. 

— Ceea ce ar putea să dureze un timp, dacă ești de- 
acord cu propunerea mea. 

Alex a râs. 

— Cred că nașul tău se răsucește-n mormânt. 

— Nu-mi pot imagina de ce una din primele lui investiţii 
a fost în McDonalds, în ciuda faptului că n-a mâncat un 
hamburger, în toată viaţa lui. Da, chiar avem o problemă. 

— Şi care-i asta? a întrebat Alex, în timp ce Paolo 
aducea meniul zilei. 

— Cred c-am identificat locul perfect pentru Elena 3 în 
Boston, dar cum o multiplicăm pe mama ta? 

— În meniu, vor fi întotdeauna reţetele ei, a spus Alex. 
Și, să-l ajute Dumnezeu pe șeful care este sub standardele 
ei. 

— Cum crezi că se va simţi dacă va fi nevoie să petreacă 
o lună în cine știe ce oraș alegem noi să deschidem 
următorul Elena's? 

— Dacă va fi convinsă că este ideea ta, a spus Alex, s-ar 
putea să fie de-acord. 

— Ţi-a plăcut meniul special de azi? a întrebat o voce 
inconfundabilă. 

Lawrence s-a ridicat s-o salute. 

— Superb, Elena, a spus el, ducându-și două degete la 
buze. Alex a recunoscut zâmbetul special rezervat de 
mama sa pentru clienţii favoriţi. Şi, mă întreb Elena, dac- 
am putea avea o conversaţie amândoi, numai noi doi, de 
preferinţă când Alex nu-i prin preajmă. 


XXX 


Când Elena 3 și-a deschis porţile pentru public în 
Boston, Alex a fost surprins de interesul arătat de presa 
locală și naţională. Doar nu era încă politician. 

Ted Kennedy, care a prezidat ceremonia de deschidere, 
a spus adunării prezente că în trecut a deschis spitale, 
școli, stadioane pentru fotbal, chiar și un aeroport, dar 
niciodată o pizzerie. 

— Dar, a continuat el, hai să recunoaștem că acesta este 
un an electoral. A așteptat să se termine râsetele, pentru a 
adăuga: În orice caz, Elena's nu e o pizzerie obișnuită. 
Bunul meu prieten Lawrence Lowell, candidatul 
dumneavoastră democrat pentru Congres, a fost în spatele 
acestui proiect încă de la început. Înţelegeţi că el are 
încredere în Elena Karpenko și fiul ei Alex, care au fugit 
din tirania comunismului convinși că-și vor putea construi 
o viaţă nouă în SUA. Visul american. 

Alex a căutat-o cu privirea pe mama lui și a constatat că 
se ascundea în spatele unui frigider, cu Anna alături. S-a 
întrebat dacă Anna-i spusese deja. 

— Doamnelor și domnilor, a spus Kennedy, îmi face 
mare plăcere să declar oficial deschisă Elena 3. 

După ce au încetat aplauzele, Lawrence i-a mulţumit 
senatorului, adăugând: 

— Acum că am mâncat meniul special de astăzi - 
Congresmen Pizza - cu brânză, multă nucă și un vârf de 
cuţit de sare, sunt pregătit să încep campania. 

A așteptat să se domolească uralele înainte de a 
continua: 

— Am, de asemenea, de făcut un anunţ important. L-am 
invitat pe Alex Karpenko să fie șeful meu de campanie. 

— Dar n-a condus niciodată o campanie, în viaţa lui, a 
strigat unul dintre jurnaliști. 

— Nici eu n-am mâncat pizza înainte de a veni în 
America, a replicat Alex, ceea ce a provocat alt val de 
urale. 

Când Lawrence și-a terminat cuvântarea, Alex l-a căutat 
pe senatorul Kennedy să-i mulțumească. Dar el plecase 
deja la următoarea întâlnire, oferindu-i lui Alex imaginea 
imediată a următoarelor 12 săptămâni, așa cum vor arăta 
ele pentru Alex însuși. 


XXX 

— Tu chiar crezi că a anunţat furtul la poliție? a întrebat 
Todd, după ce-a ieșit din cameră majordomul. 

— Ce te face să crezi că n-a făcut asta? a întrebat 
Evelyn, luând o gură de vin. 

— Prima pagină din Globe, a spus Todd. Lawrence l-a 
numit pe Karpenko șeful lui de campanile. N-ar fi făcut 
asta, dac-ar fi crezut că Alex Karpenko a furat Warhol-ul. 

— Ce-a făcut? a întrebat Evelyn, smulgându-i ziarul din 
mână lui Todd. Bastardul, a spus ea după ce a citit 
informațiile cu privire la deschiderea restaurantului Elena 
3 de către Ted Kennedy. 

— Poate c-a venit vremea să ne întoarcem la Boston și 
să anunțăm pe toată lumea că, pentru prima oară, tu vei 
vota cu republicanii, a spus Todd. 

— Ar fi un noroc ca această informaţie să apară pe 
pagina 16 a revistei Herald și nu va fi o surpriză pentru 
multă lume. Nu, a spus Evelyn, ceea ce am eu în cap 
pentru fratele meu trebuie să apară pe prima pagină a 
fiecărui ziar de pe Coasta de Est. 


XXX 


— Ai dovezi fotografice? a întrebat Evelyn. 

— O duzină sau chiar mai multe fotografii, a spus vocea 
de la celălalt capăt al firului. 

— Şi certificatul lui de naștere? 

— L-am avut chiar înainte să fi semnat. 

— Deci, ce urmează? 

— Urmează să te așezi, să te relaxezi și să aștepți ca 
fratele tău să se retragă din cursă. 


XXX 


— Singura ta problemă cu șeful meu de campanie este 
câţi votanţi cred c-ai fi un candidat de departe mai bun 
decât mine, a spus Lawrence. Sunt mai mulţi cei care vor 

să te asculte pe tine vorbind decât cei care participă la 
adunările mele. 

— Dar familia Lowell a avut un reprezentant la 
Washington timp de peste o sută de ani, a spus Alex. Eu 
sunt numai un imigrant la prima generaţie, abia coborât 
din vapor. 

— La fel sunt mulţi din susţinătorii mei, fapt pentru care 
tu ai fi un candidat ideal. Dacă te hotărăști vreodată să 
candidezi pentru ceva, de la hingher la senator, voi fi 
fericit să te susţin. 


XXX 


Evelyn și Todd au luat un avion spre Paris, în acea după- 
amiază pentru că nu voiau să fie în Boston când vor fi 
vândute pe străzi primele ediţii ale ziarelor, în ziua 
următoare. 

— Ai pus pachetul la poștă? a întrebat Todd, legându-și 
centura. 

— Cu mâna mea, a spus Evelyn. Nu puteam risca să 
folosesc mail-ul, după ce m-au acuzat pentru fotografiile 
acelea. A zâmbit stewardesei, când aceasta i-a oferit 
paharul cu șampanie. 

— Dar dacă Lawrence află adevărul? 

— Nu cred că va mai conta asta, mult timp. 


XXX 


— Dar primești o sută de apeluri ciudate, în fiecare zi, a 
spus Blake Hawksley. De ce s-o iei în serios pe asta? a 
întrebat el, arătând spre fotografiile răspândite pe birou. 

— Nu primesc multe de la femei cu un accent 
intelectual, a spus șeful de campanie. 

— Deci, ce mă sfătuiești să fac? a întrebat candidatul 
republican. 

— Lasă-mă să schimb niște informaţii cu un contact 
veridic pe care-l am la Boston Globe și să vedem ce fac ei 
cu asta? 

— Dar Globe i-a susţinut întotdeauna. 

— Poate nu vor mai susţine, odată ce văd aceste 
fotografii, a spus Steiner, strângând fotografiile și 
punându-le înapoi în plic. Primul lor interes este să-și 
vândă ziarele și asta ar putea dubla vânzările. 

— Când le vor vedea, prima persoană pe care o vor suna 
voi fi eu. Deci, ce să le spun? 

— No comment! 


XXX 


Alex a mai citit o dată editorialul de pe prima pagină a 
ziarului Globe, înainte de a-i da ziarul Annei. Când ea a 
terminat de citit, el a întrebat: 

— Ştiai că Lawrence este gay? A 

— Desigur, a spus Anna. Toată lumea știe. În sfârșit, 
toată lumea, cu excepţia ta, după cum pare. 

— Crezi că va trebui să-și retragă candidatura? a 
întrebat Alex, uitându-se la fotografiile reproduse în 
centrul paginii. 

— De ce s-o facă? Nu e o crimă să fii gay. S-ar putea 
chiar să-i crească numărul de votanti. 

— Dar sexul cu un minor este o crimă. 

— Este, în mod evident, o făcătură, a spus Anna. 

— Un pungaș care are 15 ani, mergând pe 30, i-a întins 
o capcană lui Lawrence, plătit, fără nicio îndoială cu o 
sumă frumoasă pentru rolul pe care l-a jucat. Nu m-ar 
surprinde ca în spatele acestui lucru să fie republicanii. 

— Ai văzut ce-a spus Hawksley când a fost sunat de 
Globe? a întrebat Alex. 

— Nu comentez. Și ar trebui să-l sfătuiești pe Lawrence 
să spună la fel. 

— Nu cred că votanţii se vor mulţumi cu atât. Mai bine 
m-aș duce la Beakon Hill imediat înainte ca el să apuce să 

spună presei ceva ce să regrete mai târziu. A zâmbit 
îndurerat când s-a ridicat de la micul dejun. Nu e de niciun 
folos să li se adreseze Fiicelor Revoluţiei Americane, azi la 
prânz. 

— Spune-i că-l iubesc și să fie tare, a spus Anna. S-ar 
putea să fie surprins de atitudinea de simpatie a oamenilor 
față de el. Nu trăim cu toţii în interiorul centurii 
Washingtonului. 

Alex a luat-o în braţe și a sărutat-o. 

— Am fost norocos când am pus piciorul în trenul greșit. 

Grăbit de insistenţele lui Alex, șoferul taxiului a depășit 
limita de viteză de mai multe ori, în încercarea de-a ajunge 
acasă la Lawrence înainte ca presa să bată la ușă. Dar 
eforturile lui au fost în zadar, pentru că, atunci când au 
ajuns la Beakon Hill, o haită prădătoare de ziariști și 
fotografi își instalaseră deja corturile pe trotuarul din fața 
casei lui Lawrence, și în mod clar, n-aveau nicio intenţie să 
se clintească de acolo până când candidatul nu-și făcea 
apariția pentru o declaraţie. 

În ultima lună, Alex încercase să aducă măcar unu la o 
reuniune și să-i ofere lui Lawrence o relatare, numai 
pentru ca să se întâlnească cu el. „Ce să ne mai deranjăm, 
când rezultatul este o concluzie subînţeleasă.” 

Acum, nu mai cred în asta, dau târcoale ca niște vulturi 
care au identificat un animal rănit care încearcă să se 
ascundă sub pământ. 

— Domnul Lowell se va retrage? a strigat unul dintre 
reporteri când Alex a coborât din taxi. 

— li vei lua locul? a întrebat un altul. 

— Ştiţi că a făcut sex cu un minor? a strigat al treilea. 

Alex n-a spus nimic în timp ce-și croia drum printre cei 
adunaţi, aproape orbit de flash-urile fotografilor. A simţit 
ușurare când i-a deschis ușa Caxton, chiar înainte ca el să 
apuce să bată. 

— Unde este? l-a întrebat pe majordom, în timp ce 
acesta închidea ușa. 

— Domnul Lowell este încă în camera lui, sir. Nu a ieșit 
de când i-am dus micul dejun, împreună cu ziarele. 

Alex a luat-o pe trepte în sus și nu s-a oprit decât la 
dormitorul stăpânului. A stat puţin să-și recapete suflul, 
apoi a bătut încet în ușă. Niciun răspuns. A bătut a doua 
oară, puţin mai tare, dar tot niciun răspuns. A apăsat ușor 
pe clanţă, a deschis ușa și a intrat. 

Lawrence atârna de o bârnă a tavanului. Ştreangul era o 
cravată de la Harvard. 

31 
SASHA 


Merrifield 


— Asta e de la măcelar, a spus Charlie. Este factura pe 
luna asta. 

— Plătește-o imediat, a spus Elena. Sasha insistă să 
plătim toţi furnizorii imediat ce vine factura, în felul acesta 
ni se garantează cea mai bună carne, cele mai proaspete 
legume și o pâine scoasă din cuptor chiar în dimineaţa 
aceea. E de-ajuns să amâni plata cu o săptămână și mai iei 
ce rămâne din ziua anterioară. Dacă amâni cu două 
săptămâni, îţi bagă pe gât marfa de care n-au putut scăpa 
dând-o clienţilor obișnuiți. Dacă întârzii o lună încetează 
să-ți mai furnizeze marfă. 

— Scriu chiar acum un cec, a spus Charlie. Sasha îl va 
semna când se întoarce de la circumscripţia electorală și-l 
putem lăsa la măcelărie în drum spre gară, mâine- 
dimineaţă. 

— A fost bine că plecaţi dimineaţă și mă poţi ajuta acum 
cu toate aceste treburi, a spus Elena, uitându-se cu 
disperare la teancul de scrisori de pe masă. 

— Lui Sasha îi pare rău că nu e aici să se ocupe el de 
ele, dar nu-și poate permite să-și ia nici măcar două ore 
liber, în acest moment. 

— Înseamnă că va câștiga? a întrebat Elena. 

— Nu, nu va câștiga, a spus Charlie cu fermitate. 
Merrifield este o nucă tare a toriștilor. Nici Maica Tereza 
nu putea spera să-l câștige, chiar dacă s-ar fi luptat cu 
însuși diavolul. 

— Dar Sasha chiar luptă împotriva diavolului, a spus 
Elena. 

— Fiona nu e chiar atât de rea. 

— Dar, dacă nu poate câștiga, de ce se mai necăjește, 
când e atât de mult de lucru aici? a întrebat Elena, în timp 
ce Charlie deschidea următoarea scrisoare. 

— Pentru că simte că trebuie să redevină cunoscut. 
Trebuie să-și dovedească sieși că e bun, pe câmpul de 
bătălie, dacă speră să i se ofere, în cele din urmă, un loc 
sigur. 

— Dar cu siguranţă oamenii din Merrifield își dau seama 
că Sasha va fi un MP mai bun decât Fiona Hunter. 

— N-am nicio îndoială că Sasha ar câștiga dac-ar fi 
vorba de un loc marginal, a spus Charlie, dar nu este, așa 
că va trebui să accepte că va pierde locul acesta. N 

— Nu cred că voi înțelege vreodată politica engleză. In 
Rusia, se știe exact cine urmează să câștige, fără să se mai 
necăjească să organizeze vreo alegere. 

— Fii sigură numai că  gătitul este o limbă 
internaţională, a spus Charlie, care nu are nevoie de 
translator. lată o scrisoare, a continuat ea citind-o pe 
următoarea, care ne amintește că mașina de spălat vase de 
la Elena 2 are deja trei ani și compania a lansat recent un 
nou model care are o capacitate dublă față de vechea 
mașină și poate spăla totul cu viteză dublă. 

— Deci, când se vor ţine alegerile preliminare? a 
întrebat Elena. 

— Peste unsprezece zile și atunci vom reveni cu toţii la 
normal. 

— Nu, voi nu, pentru că Sasha va fi membru al 
Parlamentului și viaţa voastră va fi încă și mai agitată. 

— Elena, de câte ori ţi-am spus că nu poate câștiga, a 
spus Charlie, încercând să nu pară prea exasperată. 

— Niciodată să nu-l subestimezi pe Sasha, a spus Elena 
încetișor, dar Charlie, deși o auzise, nu i-a răspuns, pentru 
că avea de citit de două ori următoarea scrisoare. 

— Ce s-a-întâmplat? a întrebat Elena când a văzut 
expresia de pe faţa lui Charlie. 

Charlie a luat-o în braţe pe soacra ei, i-a dat scrisoarea 
și a spus: 

— Felicitări! Ce-ar fi să citești singură această scrisoare, 
în timp ce eu merg să deschid o sticlă de șampanie. 


XXX 


— Lașul! striga titlul de pe prima pagină a Gazetei de 
Merrifield. 

— Dar eu n-am spus niciodată așa ceva! a protestat 
Sasha. 

— Ştiu că nu, a spus Alf, dar asta este ce a presupus 
jurnalistul că ai vrut să spui afirmând că ești dezamăgit că 
Fiona nu este de acord să aveţi o dezbatere publică. 

— Să fac o plângere către editor? 

— Cu siguranţă, nu! a spus Alf. Asta-i cea mai bună 
reclamă publică de care am avut noi parte vreodată și, mai 
mult decât atât, ea va trebui să dea un răspuns, ceea ce ne 
va pune din nou pe prima pagină, mâine. 

— De-acord, a spus Charlie. Hai s-o lăsăm să-și facă griji 
din cauza ta. 

— Şi văd că și mama ta ţine prima pagină, a spus Alf 
întorcând fila. 

— Cu siguranță, a spus Sasha, și merită acest lucru, 
chiar și eu am fost surprins să constat că amândouă 
restaurantele au primit premiul Stelele Michelin. 

— Când se termină toate astea, a spus Alf, intenţionez să 
duc toată echipa la Londra ca să guste din mâncarea 
mamei tale. 

— Frumoasă idee, a spus Charlie. Dar să știi, Alf, că 
singurul lucru pe care ea va voi să-l afle este de ce fiul ei 
nu este membru al Parlamentului. 

— Așadar, de ce ne ocupăm astăzi? a întrebat Sasha, 
sugerând să se întoarcă la muncă. 

— Mai sunt câteva sate din circumscripție pe care nu le- 
ai vizitat încă. Tot ce ai de făcut este să te plimbi pe strada 
mare și să dai mâna cu cel puţin un localnic, astfel, nimeni 
nu poate spune că nu te-ai deranjat să-i vizitezi. 

— Nu e puţin cam cinic? 

— Şi nu uita să iei prânzul într-un local public, a spus 
Alf, ignorându-i comentariul, și să-i spui proprietarului că 
te gândești să cumperi o casă în circumscripție. 

— Dar nu mă gândesc deloc la așa ceva. 

— Şi, apoi, te vreau înapoi în Roxton să adunăm consiliul 
între 5:30 și 7:30, când cei mai mulţi vin acasă de la 
serviciu. Dar între 7:30 și 8:00 îţi poţi lua o pauză. 

— Pentru ce? 

— Pentru că nu faci decât să pierzi voturi dacă întrerupi 
pe cineva în timp ce privește Coronation Street. Sasha și 
Charlie au izbucnit în râs. Eu nu glumesc, a spus Alf. 

— Și, după asta, continui să conving consiliul? 

— Nu, niciodată nu baţi la ușa cuiva, după ora opt. Am 
aranjat să te adresezi unei alte adunări publice, de această 
dată la Roxton YMCA. 

— Dar ultima dată, numai 12 persoane s-au deranjat să 
vină. Şi asta, cu Charlie și câinele doamnei Campion. 

— Știu, a spus Alf, dar au fost totuși cinci în plus faţă de 
cât a reușit să adune ultimul candidat. Și, cel puţin, când 
te-ai așezat, după cuvântare, cățelul dădea voios din 
coadă. 


XXX 


Sasha a fost surprins de primirea călduroasă de care a 
avut parte pe trepte și în stradă, în ultima lui săptămână 
de campanie. Mai multe persoane comentau că Fiona 
refuzase provocarea lui Sasha la o dezbatere publică pe 
motiv că nu era de acord cu o întâlnire cu toţi candidaţii, 
ceea ce i-a asigurat lui Sasha încă un titlu favorabil în 
ziare: Orice moment este potrivit pentru mine, spune 
candidatul laburist. 

— Vei ști că ai reușit când vor schimba sintagma 
„candidatul laburist”, cu numele tău. 

— Mai ales dacă reușesc să-l scrie corect, a spus 
doamna Campion. 

Alf a aprobat dând din cap spre Charlie, care stătea de 
vorbă cu un tânăr în faţa Centrului local pentru forța de 
muncă. 

— Și, mai mult decât atât, a spus Alf, dacă ar fi fost 
candidat soţia ta și dacă mama ta ar fi de acord să 
deschidă un restaurant în Merrifield, am avea o șansă în 
plus. 

În ultimele zile dinaintea votului, Sasha nici măcar nu s- 
a mai dus seara acasă, ci a dormit acasă la Alf, așa că s-a 
trezit mereu la timp pentru a-i saluta pe trecătorii 
matinali. 


XXX 


Ziua votului a fost o lungă neliniște și Sasha a alergat 
prin circumscripție bătând pe la ușile care aveau un semn 
pe listele interne ale partidului, pentru a le aminti 
oamenilor să meargă la vot. A dus chiar el cu mașina la cel 
mai apropiat centru de votare câteva persoane în vârstă 
sau cu vreun handicap sau leneși, deși nu era sigur că toţi 
aceștia vor vota de fapt cu el. 

Când votul s-a închis la ora 10, joi seara, Alf i-a spus: 

— N-ai fi putut să faci mai mult de-atât. De fapt, aș 
spune că ești cel mai bun candidat pe care l-am avut 
vreodată. 

— Îţi mulţumesc, a răspuns Sasha, apoi i-a șoptit lui 
Charlie: A fost o cursă călare pe doi cai deodată. 

După o jumătate de halbă de bere amară și un pachet de 
cartofi prăjiţi la Roxton Arms, Alf a sugerat să se ducă la 
Primărie, unde numărătoarea era deja spre sfârșit. 

Când Alf, Sasha și Charlie au intrat în sala principală, au 
fost întâmpinați de șiruri multe de mese lungi, unde 
voluntarii primeau buletinele de vot în grămezi diferite, în 
timp ce alţii le numărau, întâi câte 10, apoi în sute și, în 
cele din urmă, în mii. 

Și-au petrecut următoarele câteva ore dând ocol sălii, 
urmărind discret grămezile de buletine. Alf i-a spus lui 

Sasha de mai multe ori că nu-i vine să creadă ce vede când 
funcţionarul de la primărie, ca președinte, a anunţat 
rezultatul, cu puţin după ora 3 dimineaţa, în rândurile 
conservatorilor a fost un oftat în timp ce lucrătorii pentru 
Partidul Laburist au început să aplaude și să-l bată 
călduros cu palma pe spate pe Sasha. 

Alf a scris cifrele pe spatele unui pachet de ţigări și se 
uita la ele nevenindu-i să creadă. 


Roger Gilchaist (Lib.) 2.709 

Fiona Hunter (Con.) 14.146 

Lordul Sutch Plângăciosul (Ind.) 728 
Sasha Karpenko (Lab.) 11.365 
Janet Brealey (Ind.) 37 


— Prin urmare declar că Fiona Hunter a fost aleasă 
regulamentar ca membru în Parlament, pentru 
circumscripţia electorală Merrifield, a anunţat 
funcţionarul primăriei. 

Fiona s-a dus la microfon să-și ţină cuvântarea de 
acceptare. Le-a mulțumit lucrătorilor partidului ei și a spus 
cât de nerăbdătoare era să-i reprezinte pe cetăţenii din 
Merrifield în Camera Comunelor, dar n-a făcut nicio 
menţiune la numele celorlalţi candidaţi. Când a coborât 
pentru a-l lăsa pe Sasha să-i ia locul, a primit aplauze 
puţin entuziaste. 

Sasha a urmat, și-a recunoscut cu eleganţă înfrângerea, 
felicitând-o pe câștigătoare pentru campania eficientă și 
dorindu-i succes ca membră a Parlamentului. Odată ce toţi 
cei 5 candidaţi și-au încheiat cuvântările, Sasha a coborât 
de pe scenă pentru a se alătura echipei lui, care 
sărbătorea de parcă ei ar fi câștigat cu o victorie 
covârșitoare. 

— Le-am redus majoritatea de la 12.214 la mai puţin de 
3.000, a spus Alf. Asta va da foarte bine cu CV-ul tău și 
Dumnezeu să-l ajute pe cine va urma după tine, candidat 
la alegerile generale. 

— Nu vreţi ca eu să mai candidez o dată? a întrebat 
Sasha. 

— Nu, nu ne așteptăm să mai faci asta, a spus Alf. Nu 
numai pentru că am sentimentul că ţi se vor oferi mai 
multe locuri eligibile, până atunci, posibil chiar un loc 
sigur la Laburiști. 

— Mi-a plăcut fiecare clipă din aceste ultime trei 
săptămâni, a spus Sasha. 

— Ei bine, nu trebuie să fii nebun ca să fii candidatul 
laburist într-un loc ca Merrifield, a spus Alf, dar, cu 
siguranţă, ajută.  Responsabilitatea mea finală ca 
președinte este să mă asigur că prinzi ultimul tren înapoi 
spre Victorie. 

— Cred că vei constata că este primul tren spre Victorie, 
a spus Charlie. În timp ce mergeau pentru ultima oară pe 
peronul din Merrifield, Alf a sărutat-o pe Charlie pe 
amândoi obrajii, apoi i-a strâns mâna lui Sasha, cu multă 
căldură. 

— Ai fost un candidat bun, sir, a spus el, sper să trăiesc 
destul să te văd ocupându-ţi locul la masa Cabinetului. 


XXX 


Se întâlneau toţi patru o dată pe trimestru. Era destul 
de oficial pentru a se putea numi întâlnire a bordului și 
destul de lejeră pentru a fi socotită o adunare de familie. 
Întâlnirea avea loc întotdeauna în jurul unei mese din 
alcovul Elenei, la ora 4, luni după-masă. Destul de târziu 
pentru ca toţi oaspeţii pentru prânz să fi plecat și destul de 
devreme să încheie întâlnirea înainte ca cei care făcuseră 
rezervări la cină să sosească. 

Întotdeauna, Sasha prezida întâlnirea, Charlie făcea pe 
secretara, pregătind agenda și făcând procesul verbal al 
întâlnirii. Elena, ca bucătar-șef și contesa ca acţionar cu 
50%; acesta era quartetul. Cum se vedeau cu toţii regulat 
se întâmpla rar să-i ia ceva, ca prins în agendă, prin 
surprindere. Un barman vânduse o sticlă de whisky la prea 

multe persoane și fusese în cele din urmă concediat. Elena 
a trebuit cu părere de rău să-și schimbe brutarul când 
prea mulţi clienţi s-au plâns de conţinutul coșului cu pâine. 
Le spusese o dată celor de la Catering Monthly că poţi 
ruina un fel de mâncare premiat numai prin alăturarea cu 
o chiflă stătută sau de o ceașcă cu cafea de proastă 
calitate. Dacă nu mai erau alte probleme, ultimul punct pe 
agendă consta, de obicei, în stabilirea de comun acord a 
datei viitoarei întâlniri. Dar nu aceasta a fost situaţia 
astăzi. 

— Ieri am primit o informaţie pe care cred că trebuie să 
v-o fac cunoscută, a spus Sasha. Ceilalţi trei au devenit 
neobișnuit de atenţi. Luini's sunt pe punctul să anunţe că- 
și vor închide porțile după 47 de ani. Se pare că tânărul 
Tony Luini nu seamănă cu tatăl său și de la moartea 
tatălui, firma a pierdut regulat clienţi. Așa că familia pune 
restaurantul în vânzare. Tony a venit și m-a întrebat dacă 
aș fi interesat. 

— Ce vinde el exact? a întrebat Elena. Pentru că 
vânzarea va fi cu puţini clienţi sau fără vad deloc. 

— Un leasing pe 49 de ani cu posibilitatea de reînnoire. 

— Chirie sau rate? a întrebat Charlie. 

— Chiria este 32.000 lire pe an, plătibile prin Agenţia 
Grosvenor și ratele sunt de aproximativ 20.000 lire. 

— Cât de departe este restaurantul de Elena's sau Elena 
2? a întrebat contesa, foarte practică. 

— Un pic peste o milă, a spus Sasha. Cam 10 minute cu 
taxiul. 

— Dacă nu plouă, a spus Charlie. 

— Tatăl meu, a spus contesa, obișnuia să zică să nu-ți 
risipești niciodată bunurile pe lucruri prea ieftine. Și acum 
noi avem numai un bun de neînlocuit. Mai ales dacă te 
gândești să dai restaurantului numele de Elena 3. 

— De acord, a spus Charlie. Şi mai este un factor de luat 
în consideraţie. Dacă Sasha va deveni membru al 
Parlamentului la următoarele alegeri, va fi greu să 

supravegheze cele două restaurante, ca să nu mai vorbim 
de trei. 

— În special dacă voi fi selectat pentru un loc la nord, a 
spus Sasha. Va trebui să-mi petrec jumătate din viaţă în 
tren sau în mașină. Tocmai am fost invitat la un interviu la 
Wandsworth Central; dar este vorba despre un loc la 
laburiști atât de sigur încât voi fi norocos dacă ajung pe 
lista scurtă. 

— Îţi pot sugera să luăm cu toţii prânzul la Luini's, mai 
târziu săptămâna asta, și, atunci, Elena ne poate spune 
dacă ideea merită sau nu. Pentru că, fără latura special de 
magică a ei, ne vom pierde timpul degeaba. 

— De acord, a spus Sasha. Și, pentru procesul verbal, 
declar întâlnirea închisă. 


XXX 


Au coborât scările primăriei ţinându-se de mână. 

— Te rog să zâmbești, a spus Sasha. Nu spune nimic 
până nu suntem în mașină. 

A deschis portiera și a așteptat-o pe Charlie să urce în 
mașină. 

— N-ai făcut asta de ceva vreme, l-a tachinat Charlie, 
înainte ca el să se așeze la volan. 

Sasha i-a făcut cu mâna lui Bill Samuel, președintele 
local, apoi a băgat în viteză. N-a scos un cuvânt până n-a 
ieșit de pe trotuar și nu s-a integrat în traficul începutului 
înserării. 

— Ei, cum crezi c-a mers? a întrebat el, în timp ce rulau 
spre râu. 

— Nu puteai face ceva mult mai bine, a spus Charlie. 
Sunt încrezătoare că vei fi candidatul lor, pe vremea asta, 
săptămâna viitoare. 

— O săptămână înseamnă timp mult, în politică, cum ne- 
a reamintit odată Harold Wilson, a spus Sasha. Așa că nu 
iau nimic ca sigur. 

— În seara asta, n-au făcut altceva decât să te aleagă pe 
tine, a spus Charlie. 

— Cum poţi știi tu așa ceva? 

— Soţia președintelui, Jackie, mi-a spus că ai primit 149 
de voturi și ceilalți doi candidaţi de pe lista scurtă au 
amândoi 151. Dacă ai fi obţinut numai două voturi în plus, 
a spus că te-ar fi selectat din seara asta. Așadar, 
săptămâna viitoare pe vremea asta! 

— Unul din cele mai sigure locuri din regiune, a spus 
Sasha. La mai puţin de 20 de minute de Camera 
Comunelor și la numai cincisprezece de casa noastră din 
Fulham. Ce să-și dorească un om mai mult de atât? 

— Sunt însărcinată, a spus Charlie. Am primit rezultatul 
cu câteva săptămâni în urmă. g 

Sasha a apăsat brusc pe frâne. In spatele lui a fost o 
cacofonie de claxoane, dar el le-a ignorant, a luat-o pe 
Charlie de mână și a spus: 

— Este o veste minunată, iubito. Dar trebuie să 
informăm comitetul, înainte de întâlnirea de săptămâna 
următoare. Poate c-ar trebui s-o suni pe noua ta prietenă 
Jackie Samuel. 

— Trebuie să-ți mărturisesc că asta nu-i tocmai o reacție 
la care mă aşteptam, a spus Charlie. 


XXX 


— Felicitări, draga mea, a spus Elena când a auzit 
vestea. 

— Mulţumesc, a spus Sasha. Dar nu am fost încă 
selectat. 

— Nu pe tine te felicit, prostule. O felicitam pe Charlie. 
Ce vrei, fată sau băiat? 

— Bineînţeles că fată, a spus Sasha. La urma-urmelor, n- 
a mai fost o fată în familia Karpenko de patru generaţii. 

— Mie nu-mi pasă, a spus Charlie, atâta vreme cât el sau 
ea nu vrea să fie politician. 

— Dar ar putea ajunge prima femeie prim-ministru a 
laburiștilor, a spus Sasha. 

— Pentru o femeie nu e normal să fie prim-ministru, a 
spus Elena. 

— Să nu te audă Fiona Hunter că spui așa ceva, a spus 
Sasha, decât dacă vrei să fii închisă în Turn. 

— Dacă femeia aceea ajunge prim-ministru, mă voi 
gândi serios să mă întorc în Rusia, a spus Elena. Intre 
timp, careva dintre voi trebuie să se întoarcă la treabă, în 
special dacă dorim să avem un membru de familie în 
Parlament; am înţeles că nu-s plătiți prea bine. 

— Şi nici nu primesc bacșiș, a spus Charlie. 

— În afară de acela că toţi le spun cum să guverneze 
ţara, a spus Sasha, în timp ce urmărea cu degetul lista 
rezervărilor din seara aceea, oprindu-se când a remarcat 
un nume cunoscut. 

— Nu știam că Alf Rycroft a făcut rezervare pentru 
diseară. 

— A făcut, a spus Elena. A sunat în dimineaţa asta și a 
spus că spera să puteţi amândoi să luaţi cina cu el, pentru 
că are ceva important de discutat cu voi. 

— Probabil că speră să fii de acord să concurezi din nou 
la alegerile generale pentru Merrifield, a spus Charlie. 
Dar, sigur, nu știe că ești pe punctul să fii selectat pentru 
un loc sigur. 

— Va fi încântat când va auzi vestea, a spus Elena, și 
foarte mândru că protejatul lui va fi curând membru al 
Parlamentului. 

— Femeia Hunter ce face? 

— Destul de bine, momentan, a spus Sasha. E pe băncile 
verzi de puţin peste un an și deja a fost numită secretar 
particular parlamentar al ministrului pentru Afaceri 
Rurale. 

— Cât de important e asta? a întrebat Charlie. 

— Este primul pas pe scara pentru membru în 
Parlament despre care se crede că au o carieră 
promițătoare înainte. 

— Va fi interesant să vedem care dintre voi ajunge 
primul în Cabinet, a spus Elena. 

— Să nu sărim peste etape, a spus Charlie. 

— De acord, a spus Sasha. Eu încă trebuia să mă asigur 
că sunt selectat pentru Wandsworth Central și, cum am de 
pregătit o cuvântare total nouă, nu mă veţi prea vedea pe 
acasă înainte de joia următoare. Apropos, mama, te-ai mai 
gândit dacă vrei să te ocupi de un al treilea restaurant? 

— Da, m-am gândit, a spus Elena, înainte de-a dispărea 
în bucătărie. 


XXX 


Sasha a desfăcut o sticlă de șampanie și i-a turnat lui 
Charlie și lui însuși. 

— Trebuie să aleg momentul potrivit, a spus el. 
Preferabil, înainte ca Alf să poată deschide subiectul 
Merrifield. 

— Şi cum propui să facem asta? 

— Mă voi purta ca un gentleman. Voi vorbi despre orice 
altceva, chiar și despre vreme, înainte de a atinge 
subiectul care trebuie discutat. 

— Tocmai a intrat pe ușă, a spus Charlie. 

Sasha a sărit de pe scaunul de bar, a traversat în grabă 
restaurantul pentru a-și întâmpina fostul președinte al 
circumscripției electorale. 

— Intraţi, Alf. Am deschis o sticlă de șampanie în 
onoarea ta. 

— Sărbătorim ceva anume? 

— Voi fi tată! 

— Şi, cred că eu voi fi mamă, a spus Charlie, zâmbind. 

— Felicitări! a spus Alf, sărutând-o pe amândoi obrajii. 

— Mulţumesc, a spus Charlie, în timp ce chelnerul le 
prezenta meniurile. 

— Ce-mi recomanzi? a întrebat Alf, fără a-și deschide 
meniul. 

— Musacaua Elenei este specialitatea casei, a spus 
Sasha. Clienţii călătoresc kilometri ca s-o guste, ca să citez 
din Spectator. 

— Nu e o revistă pe care s-o citesc cu regularitate, a 
recunoscut Alf, dar voi avea încredere în ei. In orice caz, 
sunt mare fan al mamei tale, o femeie remarcabilă. 

— Sunt înconjurat de femei remarcabile, a spus Sasha, 
și aștept cu nerăbdare un copil care să mă adore. 

— Cred că va fi dimpotrivă, a spus Alf. 

După ce-au comandat și Sasha a mai turnat de trei ori 
șampanie, au discutat despre transmiterea radiofonică din 
Parlament, despre problemele din Irlanda de Nord și în 
sfârșit, despre vreme, înainte ca Sasha să sugereze să și 
mănânce cina. 

— Abia aştept să aud tot ce-a mai făcut Fiona, a spus 
Sasha, după ce s-au așezat la masă. 

— Toate la timpul lor, a spus Alf. Dar, mai întâi, vreau să 
știu cum te descurci la Courtauld, Charlie? 

— Sunteţi așezat lângă doamna Karpenko, a spus Sasha, 
făcându-i semn cu capul soţiei lui. 

— Felicitări. Trebuie să fii foarte mândră. 

— Nu atât de mândră cât sunt de Sasha, care-ar putea fi 
foarte bine membru în Parlament, după alegerile 
următoare, a spus Charlie, lăsând să-i scape cu bună 
intenţie. 

Alf nu și-a putut ascunde dezamăgirea. A durat ceva 
timp până a reușit: 

— Deci, ai fost selectat pentru un alt loc? 

— Nu chiar, a spus Charlie, în timp ce Gino servea 
primul fel. Dar este pe lista scurtă, pentru Wandsworth 
Central și, cum este primul pe listă în prima rundă, cu un 
avans frumos, suntem destul de încrezători. 

— Încă o dată, felicitări, a spus Alf. Nu pot pretinde că 
sunt surprins, pentru că asta am vrut să transmit când am 
spus că sper să trăiesc destul ca să te văd ocupânducţi 
locul în cabinet, deși, mărturisesc, speram, să reprezinţi 
Merrifield. 

— Dar mi-ai spus că nu te aștepți să candidez din nou 
pentru Merrifield. Și, în orice caz, acum că Fiona a început 
să se instaleze în Cameră, putem presupune că la alegerile 
generale următoare, toriștii vor avea un loc sigur. 

— In mod normal, aș fi fost de-acord cu tine, a spus Alf, 
dacă n-ar fi recomandările comisiei zonale, care tocmai au 
fost publicate. 

— Îmi scapă mie ceva, aici? a întrebat Charlie. Mă simt 
ca Alice la ceaiul de la Mad Hatter's. 

— Nu este ceva surprinzător, pentru că nu mulţi din 
afara „rezervaţiei” Westminster știu de comisia teritorială. 
Aceasta este un organism independent care acţionează ca 
și când se cere o verificare a peisajului parlamentar, astfel 
încât orice anomalie care-a apărut de-a lungul anilor să 
poată fi eliminată. În înţelepciunea ei, comisia a hotărât ca 
limitele Merrifield-ului să fie retrase și să includă și 
Blandford, la câteva mile mai sus și să devină o nouă 
circumscripție electorală, păstrând numele de Merrifield. 

— Asta înseamnă că Merrifield va oferi un loc sigur 
pentru laburiști, a întrebat Sasha. 

— Nu, nu pot pretinde asta, a spus Alf, dar am făcut 
socotelile și, cu siguranţă va fi o provincie cheie. De fapt, 
Guardian a inclus Merrifield în lista locurilor care vor 
decide cine va câștiga următoarele alegeri. 

Chelnerii au debarasat după primul fel, cu toate că supa 
lui Sasha se răcise. 

— Şi cum a reacţionat Fiona la bomba asta? a întrebat 
el. 

— Bineînţeles c-a făcut apel și s-a luptat cu decizia 
comisiei din răsputeri, dar a pierdut și a trebuit să decidă 
dacă să aștepte un loc mai sigur sau să continue și să 
concureze la Merrifield. Mi s-a spus că președintele 
Partidului Conservator i-a explicat clar ce se așteaptă de la 
ea și ea tocmai a anunţat că-și va apăra locul. 

Cu toate că se adusese și felul principal, cuțitul și 
furculiţa lui Sasha au rămas neatinse. 

— În lumina noilor circumstanțe, am convocat o 
întâlnire a comitetului, seara trecută, și au fost cu toţii de 
acord că, dacă tu ai vrea să candidezi, n-am mai căuta în 
alte părți. 

— Cât timp are la dispoziţie să ia o decizie, a întrebat 
Charlie. 

— Am promis să duc răspunsul tău la sfârșitul 
săptămânii viitoare. 

— Înainte ca Wandsworth să-și selecteze candidaţii, a 
spus Sasha. 

— Sasha, tu știi bine că cel pe care-l va selecta 
Wandsworth Central va câștiga cu un număr covârșitor de 
voturi, în timp ce sunt convins, că ai cea mai bună șansă să 
câştigi Merrifield-ul și, ca urmare, să dai Partidului 
Laburist o șansă la a guverna. 

— Asta-mi sună ca o foarte subtilă „forțare a mâinii”, a 
spus Charlie. 

— Cunoscută, uneori, ca politică de culise, a spus Alf, în 
vreme ce Elena a dat buzna, venind din bucătărie. 

Alf s-a ridicat imediat de pe scaun. 

— Musacaua a fost delicioasă, draga mea, a spus el. Și 
mai urmează încă faimoasa ta plăcintă banoffee. 

— Da, dar nu înainte de-a mai beai un pahar de 
șampanie, a spus Elena. Presupun că Sasha ţi-a spus 
vestea? 

— Am discutat alte nimicuri, a spus Alf. 

— Şi, cred că deja el s-a hotărât. 

Alf arăta dezorientat, Charlie surprinsă și Sasha uluit. 

— Oh, da, a spus Elena. Constantin dacă e băiat, Natașa, 
dacă e fată. 

Sasha, Charlie și Alf au izbucnit în râs. 

— Ce-am spus așa de amuzant? a întrebat Elena. 


XXX 


Stimate Președinte, 

Cu regret deosebit și după multe frământări, am decis 
să nu permit ca numele meu să continue să fie folosit 
pentru posibilul candidat al Partidului Laburist la 
parlamentare pentru circumscripția... 


Sasha a pus stiloul pe pupitru, s-a lăsat pe spătarul 
scaunului și s-a gândit din nou la decizia pe care el și 
Charlie o luaseră în sfârșit în deplin acord. 

Chiar și în acest ultim moment, se gândea dacă să nu se 
răzgândească. La urma-urmelor, era o decizie care-i putea 
schimba întreaga viaţă. Și apoi s-a gândit la Fiona. A luat 
stiloul și a scris cuvintele Wandsworth Central. 


330 


- JEFFREY ARCHER - 


32 
ALEX 


Boston 


Catedrala Sfânta Cruce era arhiplină pentru funeraliile 
lui Lawrence Lowell. Acest bărbat blând, modest și decent 
ar fi fost impresionat de cât de mulţi oameni, în mod clar, 
îl iubiseră. 

Alex a fost onorat când mama lui Lawrence, doamna 
Rose Lowell l-a invitat să ţină una din cele trei cuvântări 
mai ales că ceilalți doi oratori erau senatorul Ted Kennedy 
și episcopul Lomax. 

După ce episcopul a dat ultima binecuvântare s-au 
apropiat de Alex doi bărbaţi; pe unul îl cunoștea, pe 
celălalt nu-l întâlnise niciodată. 

Bob Brookes, președintele ramurii Boston a Partidului 
Democrat, a spus că trebuie să vorbească cu el pe un 
subiect special. Alex avusese de gând să se întoarcă la 
New York în după-amiaza aceea, dar a fost de acord să 
amâne plecarea cu 24 de ore și au stabilit să se 
întâlnească la hotelul unde stătea el la ora 10, în dimineaţa 
următoare. Al doilea bărbat s-a dovedit a fi avocatul 
familiei Lowell și a avut și el aceeași rugăminte. Cu toate 
acestea, domnul Harbottle voia să discute sensibila 
problemă la biroul lui, așa că Alex a stabilit cu el o 
întâlnire după întâlnirea cu Brookes. 

Alex s-a întors la Mayflower Hotel și a sunat-o pe Anna 
la galerie să-i spună că se va întoarce abia a doua zi. Ea a 
părut dezamăgită, dar a mărturisit că abia așteaptă să afle 
de ce au vrut cei doi bărbaţi să-l vadă. 

— Apropos, a spus ea, i-ai spus mamei tale? 


XXX 


— Votul a fost unanim, a spus Brookes. 

— Sunt măgulit, a spus Alex, dar mă tem că răspunsul 
este nu. Elena's a deschis recent încă două noi pizzerii în 
Denver și Seattle și personalul trebuie să-și cunoască 
șeful, așa că va trebui să căutaţi pe altcineva. 

— Ai fost singurul candidat la care s-a gândit comitetul, 
a spus Brookes. 

— Dar eu sunt din New York. Singura mea legătură cu 
Boston era Lawrence. 

— Alex, te-am urmărit lucrând cu Lawrence în cele șase 
săptămâni trecute, și, după o viaţă în politică, îţi pot spune 
că ești un geniu înnăscut. 

— Bob, de ce nu candidezi tu? Te-ai născut și ai crescut 
în Boston și toţi te cunosc și te respectă. 

— Îţi pot prezenta o duzină de persoane care pot 
conduce comitetul local al partidului, a spus Brookes, dar 
numai ocazional apare cineva care s-a născut să fie 
candidat. 

— Trebuie să recunosc, a spus Alex, că m-am gândit la o 
carieră politică, dar ar fi mult mai de bun-simt să încep în 
guvernul local din Brighton Beach, unde am făcut școala și 
mi-am construit afacerea - și probabil, dacă sunt destul de 
norocos, într-o zi, îi voi reprezenta pe ei în Congres. Nu, 
Bob, trebuie să găsești un om al locului care să-l învingă 
pe Blake Hawksley. 

— Dar Hawksley nu e categoria ta și majoritatea 
democratică este destul de importantă pentru ca tu să-l 
elimini. Odată ce te vom avea în Congres, nimeni nu te va 
mai da afară, cel puţin nu până când nu vrei tu să devii 
senator. 

Alex a ezitat. 

— Mi-aș dori să fie atât de ușor, dar nu este. Deci, fii 
atât de bun și mulţumește-i comitetului și spune-le că 
poate în 4-5 ani... 

— Locul nu va mai fi disponibil în 3-4 ani, Alex. Politica 
înseamnă moment și oportunitate și aceste două stele nu 
se aliniază prea des. 

— Ştiu că ai dreptate, Bob, dar răspunsul este tot nu. 
Trebuie să plec acum, am întâlnire cu avocatul lui 
Lawrence. M-a rugat să trec pe la biroul lui în drum spre 
aeroport. 

— Dacă te răzgândești... 


XXX 


— Numele meu este Ed Harbottle. Sunt unul din 
partenerii din Harbottle, Harbottle & McDowell. Această 
firmă a avut privilegiul să reprezinte familia Lowell timp 
de 100 de ani. Bunicul meu, a spus Harbottle, privind la o 
pictură în ulei care reprezenta un domn în vârstă, în 
costum albastru-închis în dungi subţiri, la două rânduri, cu 
un ceas de aur de buzunar, a condus proprietatea 
domnului Ernest Lowell, distinsul bancher și colecţionar 
de artă. Tata a fost jurist consult al senatorului James 
Lowell și, în ultimii 11 ani, eu am fost avocatul domnului 
Lawrence Lowell, precum și jurist consult și, îmi place să 
cred, prieten. 

Alex l-a privit pe bărbatul așezat de cealaltă parte a 
biroului, care era de asemenea îmbrăcat în costum 
albastru-închis, cu dungi și la două rânduri și cu ceas de 
buzunar de aur, care era, fără nicio îndoială cel din tablou. 
Alex nu știa ce să zică de costum. 

— Domnule Karpenko, ne cunoaștem în circumstanţe 
triste. 

— Niște circumstanţe tragice și inutile, a spus Alex cu 
emoție. Harbottle a ridicat dintr-o sprânceană. Sper să 
trăiesc să apuc vremea în care preferinţele sexuale ale 
oamenilor să nu fie considerate relevante, inclusiv pentru 
cei care doresc să lucreze la stat. 

— Nu acesta este motivul pentru care s-a sinucis domnul 
Lowell, a spus Harbottle, dar voi ajunge la asta mai târziu, 
a adăugat el, reașezându-și ochelarii rotunzi. Domnul 
Lowell a informat că această firmă este singurul executor 
al testamentului său și a ultimei sale dorinţe și în această 

calitate, este de datoria mea să vă informez despre ce v-a 
lăsat prin testament. 

Alex a tăcut, încercând să nu anticipeze. 

— Mă voi referi numai la singura clauză din testament 
care se referă la dumneavoastră; pentru că nu am 
libertatea de a dezvălui nici un alt detaliu. Aveţi vreo 
întrebare, domnule Karpenko? 

— Niciuna, a spus Alex, care avea o duzină de întrebări, 
dar avea sentimentul că i se va dezvălui totul, la momentul 
potrivit. Când domnul Harbottle va considera că e 
momentul. Incă o dată, bătrânul avocat și-a aranjat 
ochelarii, apoi a întors mai multe pagini din documentul 
gros de pergament din faţa lui. 

— Voi citi clauza 43 din testament, a anunţat el, 
ajungând, în sfârșit, la pagina căutată „li las lui Alex 
Karpenko toate acţiunile mele de 50% din Compania 
Elena'Pizza în care suntem parteneri egali.” 

Pe moment, Alex a rămas fără grai de generozitatea 
fostului său prieten, apoi a reușit să spună: 

— Nu pot crede că sora lui va ţine cont de aceasta. 

— Nu cred că doamna Evelyn Lowell-Halliday vă va mai 
provoca vreun alt necaz. Dimpotrivă. 

— Despre ce vorbiti, domnule Harbottle? a spus Alex, 
privindu-l fix, pe deasupra biroului. 

Avocatul a ezitat, o clipă, înainte de a-și scoate ochelarii 
și a-i așeza pe birou. 

— Motivele suicidului sunt mult mai complexe decât ce 
s-a dat publicităţii, domnule Karpenko. Lawrence nu a 
comis suicid din pricina dezvăluirilor din presă. 

— Atunci, de ce? 

— Lawrence avea multe calităţi valoroase, inclusiv 
generozitate, în inimă și la buzunar, deopotrivă cu o 
dorinţă sinceră de a ajuta, ceea ce a făcut din el candidatul 
ideal pentru serviciul public. Nu am nicio îndoială că ar fi 
fost un foarte bun congresmen. 

— Dar? 

— Dar, a repetat Harbottle, pentru a administra o 
instituţie financiară modernă, cere un set diferit de 
abilități și cunoștințe și deși Lawrence era președintele 
Companiei Lowell Bank & Trust, deţinea această poziţie 
numai cu numele și alții se ocupau de treburile zilnice ale 
băncii. Alţii care nu erau din aceeași fibră morală. 

— Cât de rău este? a întrebat Alex înclinându-se înainte. 

— Nu sunt la curent cu ultimele detalii ale situaţiei 
financiare prezente a băncii, dar vă pot spune că Douglas 
Ackroyd, directorul executiv, își va anunţa demisia, mai 
târziu, în această după-amiază. Sunt mulţumit că această 
Companie nu-l va mai reprezenta pe acest domn în vreo 
acţiune ulterioară care-ar putea să apară. 

— E ceva ce pot face pentru a fi de ajutor? a întrebat 
Alex. 

— Nu am calitatea să vă sfătuiesc cu privire la această 
situaţie, domnule Karpenko. Dar Lawrence m-a rugat să vă 
dau această scrisoare. A deschis sertarul de la birou, a 
scos un plic alb subţire și i l-a înmânat lui Alex. 

Alex a rupt plicul și a extras o filă scrisă de mâna lui 
Lawrence, cu scrisul lui citeţ și inconfundabil. 


Dragul meu Alex, 

Vei ști, de acum, că mi-am bătut total joc de mine și, mai 
important, am ruinat renumele familiei mele câștigat în 
peste o sută de ani și am irosit o generație. 

Îmi cer scuze că te încarc cu problemele mele dar în 
zilele mortii mele, Compania Lowell Bank & Trust va face 
obiectul unei investigaţii a IRS. Cineva va primi sarcina de 
neinvidiat de a verifica conturile băncii, făcând, în același 
timp, tot ce-i stă în putere pentru a se asigura că acționarii 
ei loiali și clienții vor suferi minimum de pierderi. 

Pentru a incheia cu asta, am lăsat toate acțiunile 
familiei, inclusiv casele mele din Boston, Sorthampton și 
Sudul Franței, împreună cu colecţia de artă Lowell, să fie 
împărțite cum consideră potrivit noul președinte al 
companiei. 

Cu toate acestea, asta pune chestiunea cine ar trebui să 
fie acel președinte. 

Nu mă pot gândi la nimeni altcineva în care să am mare 
încredere că va duce la bun sfârsit această 
responsabilitate împovărătoare în afară de tine. Totuși, aș 
înțelege dacă ai simţi că nu poți să-ți asumi o asemenea 
sarcină, în special pentru că n-ar fi prima dată când ai veni 
în salvarea mea. 

Pentru tot ce-ai făcut în trecut, mulțumirile mele 
recunoscătoare. 

Același, 
Lawrence 


Alex s-a uitat peste birou la avocat și-a spus: 

—A mai văzut cineva această scrisoare, domnule 
Harbottle? 

— N-am citit-o nici măcar eu, sir. 


XXX 


Odată ce-a părăsit biroul lui Harbottle, Alex s-a dus 
direct la hotel și i-a spus recepţionerului că va pleca 
dimineața următoare. Dar mai întâi a trebuit să dea câteva 
telefoane, înainte chiar de a se gândi să treacă pe la 
bancă. Primul apel a fost la Anna să-i spună că nu se va 
întoarce acasă când plănuise la început. I-a spus apoi pe 
scurt despre testamentul lui Lawrence, apoi a întrebat-o: 

— Crezi c-ai putea veni împreună cu domnul Rosenthal 
la Boston, cât de repede posibil pentru a evalua colecţia 
Lowell? 

— Să văd dacă este liber și te sun înapoi. Mai rămâi la 
Mayflower câteva zile? 

— Nu. Domnul Harbottle m-a sfătuit să mă mut la 
Beacon Hill cât de repede posibil pentru ca Evelyn să nu 
se instaleze în rezidenţă și să afirme că este a ei. 

— Cât de generos din partea lui Lawrence să-ţi lase ţie 
cele 50% acţiuni la Elena's mai ales că nu știa dacă vei 
accepta să fii președinte. 

— Şi a făcut datoria mea din a încerca să ţin banca pe 
linia de plutire puţin mai ușor, lăsându-mi de asemenea 
50% din acţiuni în cazul în care accept să fiu președintele 
băncii. Asta înseamnă că numai Evelyn și nimeni altcineva 
nu mă poate respinge; ea are celelalte 50% din acţiuni. 

— Evelyn? Asta nu-ţi va face slujba și mai dificilă? 

— Cu siguranţă dacă l-aș fi consiliat eu pe tatăl lui 
Lawrence, i-aș fi spus că judecătoriile sunt pline de gemeni 
care se războiesc pentru că deţin fiecare 50% din averea 
tatălui lor. Dar Harbottle este convins că, atâta vreme cât 
acţiunile nu au valoare, ea nu va provoca niciun necaz. Mi- 
e dor de tine, a spus el, schimbând brusc subiectul. Când 
crezi că vei putea fi aici? 

— În caz c-ai uitat, trebuia ca tu să te întorci la New 
York. Voi zbura vineri dimineaţa și ne putem petrece 
weekendul împreună. Am nevoie să cataloghez colecţia 
înainte să ni se alăture domnul Rosenthal. Ca să nu uit, i-ai 
spus mamei tale? a întrebat Anna. 

— Nu încă, dar îi voi spune imediat ce am un moment 
liber. 

Al doilea apel făcut de Alex a fost la agentul de bunuri 
imobiliare cu instrucțiuni de a evalua proprietăţile lui 
Lawrence din Boston, Southampton și sudul Franţei. 

Al treilea apel a fost la Paolo pentru a-l întreba dacă va 
putea continua să conducă compania, cât este plecat el. 


XXX 


— Două ouă prăjite pe o șuncă și piure de cartofi, a spus 
Alex în timp ce chelneriţa îi turna cafea. Era mulțumit că 
mama lui era la vreo două sute de mile depărtare de 
Brooklyn și nu-l vedea. 

A sorbit din cafea, apoi și-a îndreptat atenţia spre 
suplimentul financiar al ziarului The Globe. Pe prima 

pagină era o fotografie a lui Douglas Ackroyd, deasupra 
unei afirmaţii pe care-o făcuse în ziua anterioară. 

„Simt că a venit timpul să mă retrag din postul de 
director executiv al Companiei Lowell Bank & Trust, unde 
am lucrat în ultimii 20 de ani. După moartea tragică a 
distinsului nostru președinte, Lawrence Lowell, cred că 
banca ar trebui să caute o nouă conducere, pentru că ne 
îndreptăm spre secolul douăzeci și unu. Aș rămâne fericit 
și aș servi banca sub un nou președinte, în orice poziție ar 
considera el că sunt potrivit.” 

— Pun prinsoare c-ai vrea, a gândit Alex. Dar pentru ce- 
ar vrea Ackroyd să rămână în bancă? Poate pentru a se 
asigura că cel care va fi acuzat că banca a mers prost este 
Lawrence, ceea ce i-ar permite lui să iasă din crah-ul 
financiar cu reputaţia neștirbită. 

Imediat după ce va avea timpul necesar să studieze 
registrele, Alex intenționa să facă și el o declaraţie de 
presă, astfel ca nimeni să nu aibă vreo îndoială cu privire 
la cine este cu adevărat de blamat. Și-a împăturit ziarul și 
s-a uitat admirativ la clădirea georgiană magnifică care 
domina celălalt capăt al State Street, întrebându-se dacă 
banca ar putea fi vândută ca un concern viabil. La urma- 
urmelor, funcționase peste o sută de ani cu o reputaţie 
impecabilă. Dar la asemenea întrebări nu putea răspunde 
până nu studia registrele, și asta putea dura zile. 

Alex și-a verificat ceasul când chelnerița s-a întors cu 
comanda. Era 8:42 dimineaţa. A plănuit să intre în clădire, 
pentru prima dată, la ora 8:55. A privit în jur, prin sală și 
s-a întrebat dacă vreunul dintre clienţi lucrează în bancă și 
erau conștienți că viitorul lor președinte stătea într-unul 
dintre separeuri. 

Printre opţiunile pe care le analizase deja era să invite 
una din băncile mai mari din Boston să participe la o 
fuziune, cu explicaţia că, Lawrence neavând moștenitori, 
nu exista succesor natural. Dar, dacă starea financiară a 
băncii făcea imposibilă această operaţie, nu-i mai rămânea 
altă alegere decât să aplice planul B, o vânzare la preţ 

redus. Caz în care el se va întoarce la New York, pe la 
sfârșitul lunii și va servi pizza. 

La 8:30 a văzut dincolo de stradă un bărbat îmbrăcat 
elegant cu pardesiu lung, verde și șapcă ieșind din bancă 
și ocupându-și locul la intrare. Personalul începea să intre 
în clădire; tinere în bluze albe și fuste închise la culoare 
lungi până sub genunchi, tineri în costume gri, cămăși albe 
și cravate închise la culoare, urmaţi puţin mai târziu de un 
bărbat mai în vârstă în costum bine croit la două rânduri și 
cu cravată în culorile clubului cu o atitudine de încredere 
și apartenenţă. Cât va mai dura această încredere când 
vor descoperi adevărul? Va ști oare răspunsul la această 
întrebare înainte de închiderea băncii, în această seară? Și 
aceste uși se vor mai deschide mâine-dimineaţă, pentru 
afaceri? 

La 8:50 Alex a plătit, a ieșit din sala încălzită și a pornit 
încet să traverseze piaţa. Când s-a apropiat de intrare, 
portarul și-a dus mâna la șapcă și a spus: 

— Bună dimineaţa, sir. Mă tem că mai sunt câteva 
minute până se deschide banca. 

— Sunt noul președinte, a spus Alex, întinzându-i mâna. 
Portarul a ezitat înainte de a-i întoarce complimentul, 
spunând: 

— Eu sunt Errol, sir. 

— Şi de cât timp lucrezi la bancă, Errol? 

— De șase ani, sir. Domnul Lawrence mi-a dat această 
slujbă. 

— Da? s-a mirat Alex. 

L-a lăsat pe portar cu o expresie de neliniște pe faţă, a 
pășit înăuntru și a traversat holul până la recepţie. 

— Cu ce vă pot ajuta, sir? a întrebat o femeie tânără 
îmbrăcată elegant. 

— Sunt noul președinte al băncii, a spus Alex. Îmi poţi 
spune unde este biroul meu? 

— Da, domnule Karpenko, este la ultimul etaj. Îmi 
permiteţi să vă însoțesc? 

— Nu, te rog nu te deranja. Îl găsesc singur. 

A mers la lifturi, s-a alăturat unor angajaţi care vorbeau 
între ei diverse, de la a treia înfrângere la rând a Boston 
Red Sox, până la întâlnirea cu noul președinte. Amândoi 
perdanţi, în opinia lor. 

— Mi s-a spus că Karpenko n-a condus nimic cu excepţia 
unei afaceri cu pizza, a spus unul dintre ei, și nu are deloc 
experienţă în activitatea bancară. 

— Am de gând să deschid un registru din care să se 
vadă cât de mult a rezistat el ca președinte de bancă, a 
spus un altul. 

— Poate ar fi înţelept să aștepți și să vezi cum lucrează, 
de fapt, înainte de a paria, a sugerat un altul. Alex a 
zâmbit pentru sine, dar n-a comentat. 

Liftul s-a oprit de mai multe ori să coboare pasagerii la 
diferite etaje. Când s-a oprit, în sfârșit, la etajul 24, Alex 
era singur. A ieșit din lift pe un coridor pustiu și a deschis 
prima ușă pe care a întâlnit-o pentru a descoperi că era 
ușa unui dulap. A urmat o cameră de odihnă, un 
secretariat, dar nici urmă de secretar. La capătul 
coridorului, a găsit o ușă pe care scria „Președinte” 
imprimat cu litere aurii. A intrat și i-a trebuit numai o 
privire să-și dea seama că biroul fusese ocupat cândva de 
Lawrence. Dar nu prea des. Camera era frumos mobilată și 
confortabilă, cu picturi frumoase pe pereţi, inclusiv cu 
portretele tatălui și bunicului lui Lawrence, dar nu dădea 
senzaţia de cameră folosită. Alex a închis ușa, s-a dus la 
fereastră și a privit magnifica panoramă a golfului. S-a 
cufundat într-un fotoliu confortabil din piele roșie, în 
spatele biroului pe care se odihneau o mapă de birou, un 
telefon și fotografia în ramă de argint a unui tânăr pe care 
el nu l-a recunoscut, dar credea că l-a văzut la funeralii. A 
ridicat receptorul, a apăsat butonul Recepție și când a 
răspuns o voce, a spus: 

— Vă rog, spuneţi-i lui Errol să urce la biroul 
președintelui. 

— Portarul, sir? 

— Da, portarul. 

În timp ce-l aștepta pe Errol, Alex a scris o listă de 
întrebări pe o foaie de hârtie. Nu o terminase când s-a 
auzit o bătaie ușoară în ușă. 

— Intră, a spus Alex. Ușa s-a deschis încet și în prag s-a 
arătat Errol dar n-a încercat să intre. Intră, a repetat Alex. 
Scoate-ţi șapca și haina și ia loc, a adăugat el indicându-i 
scaunul de faţa biroului. 

Errol și-a scos șapca, dar nu și haina, și s-a așezat. 

— Acum, Errol, mi-ai spus că lucrezi în bancă de 6 ani. 
Asta înseamnă că știi ceva de ce eu am nevoie cu 
disperare. Errol arăta uluit. Informaţii, a precizat Alex. Îţi 
voi pune câteva întrebări care te-ar putea pune în 
încurcătură, dar pe mine mă vor ajuta să-mi fac treaba, 
așa că sper că vei putea să-mi răspunzi. Errol s-a așezat 
mai bine în fotoliu, mișcare din care nu se vedea însă dacă 
voia să coopereze. Alex a schimbat tonul: 

— Mi-ai spus, de asemenea, că cel care ţi-a dat slujba a 
fost domnul Lowell. 

— Da, am spus. Locotenentul Lowell a vorbit la o 
întâlnire a veteranilor și când a auzit c-am surzit la Nam... 

— În ce divizie? 

— Douăzeci și cinci, sir. 

— Eu am fost în 116. 

— Divizia domnului Lowell. 

— Da, așa ne-am cunoscut. Și, ca și tine, el este cel care 
mi-a dat slujba. 

Errol a zâmbit pentru prima dată. 

— Dacă aţi luptat alături de locotenentul Lowell, voi face 
totul să vă ajut, a spus el. 

— Mă bucur să aud că, asemenea mie, te-ai înțeles bine 
cu domnul Lowell. Dar cu domnul Ackroyd? 

Errol și-a lăsat capul în jos. 

— Atât de rău? 

— l-am deschis portiera timp de 12 ani în fiecare zi 
lucrătoare și cred că încă nu știe cum mă cheamă. 

— Şi secretara? a întrebat Alex, continuând să-și 
parcurgă lista. 

— Domnișoara Bowers. A plecat împreună cu el. Dar nu 
vă faceţi probleme, sir, nimeni n-o va regreta. Alex a 
ridicat din sprânceană. Ea era puţin mai mult decât 
secretara lui, dacă înţelegeţi ce vreau să spun. Alex a 
rămas tăcut. Și, cinstit, nimeni nu a învinuit-o pe doamna 
Ackroyd când, în cele din urmă, a divorţat de el. 

— O cunoști pe doamna Ackroyd? 

— Nu chiar, sir, nu venea la bancă prea des, dar când 
venea, întotdeauna îmi spunea pe nume. 

— Ultima întrebare, Errol. Domnul Lowell avea 
secretară? 

— Da, sir, pe domnișoara Robbins. O adevărată 
nestemată. Dar domnul Ackroyd a concediat-o săptămâna 
trecută, după 20 de ani de serviciu. 

— Chiar așa? a întrebat Alex. 


XXX 


— Intră. 

— Aţi cerut să mă vedeţi, domnule președinte. 

— Da, domnule Jardine. Trebuie să văd auditul 
conturilor băncii pe 5 ani în urmă. 

— O versiune anume? a întrebat Jardine nestăpânindu-și 
un rictus. 

— Ce vrei să spui prin o versiune anume? 

— Domnul Lowell prefera o versiune abreviată, pe care 
obișnuiam să i-o explic eu, o dată pe an. 

— Desigur. Dar eu nu sunt domnul Lowell și voi dori un 
raport mai detaliat. 

— Sumarul raportului anual se întinde pe trei pagini și 
cred că îl veţi considera destul de cuprinzător. 

— Şi dacă nu va fi așa? 

— Presupun că puteţi studia registrele detaliate pe care 
le pregătim pentru IRS, în fiecare an, dar ele se întind pe 
sute de pagini și voi avea nevoie de două, poate trei zile ca 
să le adun. 

— Am spus că vreau să văd conturile pe ultimii 5 ani 
domnule Jardine, nu pe ale anului următor. Așa că, într-o 
oră, să am pe birou o versiune completă IRS, a spus Alex, 
accentuând cuvântul completă. 

— S-ar putea să dureze puţin mai mult de-atât, sir. 

— Atunci, s-ar putea să trebuiască să găsesc pe cineva 
care înţelege câte minute sunt într-o oră, domnule Jardine. 

Alex nu văzuse niciodată, până atunci, pe cineva ieșind 
atât de repede dintr-un birou. Era pe punctul să-l sune pe 
domnul Harbottle, când a sunat telefonul de pe birou. 

— Am găsit-o pe  domnișoara Robbins, domnule 
președinte, a spus centralista și o am pe linie. Să vă fac 
legătura? 

— Te rog. 

— Bună dimineaţa, domnişoară Robbins. Mă numesc 
Alex Karpenko și sunt noul președinte al Lowell's. 

— Da, știu, domnule Karpenko. Am citit anunţul în Globe 
de dimineaţă și desigur, am ascultat discursul emoţionant 
pe care l-aţi ţinut la funeraliile domnului Lowell. Cu ce vă 
pot fi de ajutor? 

— Am înţeles că domnul Ackroyd v-a concediat, vinerea 
trecută. 

— Da. Şi mi-a ordonat să eliberez biroul și să las bilanţul 
zilei. 

— Bine, dar nu avea nicio autoritate să facă asta. Erai 
asistenta personală a lui Lawrence, nu a lui. Așa că mă 
întrebam dacă v-aţi gândi să vă întoarceţi și să faceţi 
același lucru pentru mine. 

— Foarte generos din partea dumneavoastră, domnule 
Karpenko, dar sunteţi sigur că n-aţi prefera mai degrabă o 
persoană mai tânără ca marcă a unei noi ere pentru 
bancă? 

— Este ultimul lucru de care am nevoie. Mă scufund sub 
un munte de lucrări și am sentimentul că aţi putea fi 
persoana care știe unde se află barca de salvare. 

Domnișoara Robbins a lăsat să-i scape un râs. 

— Când doriţi să încep, domnule președinte? 

— La ora nouă, domnișoară Robbins. 

— Mâine-dimineaţă. 

— Nu, în dimineaţa asta. 

— Dar e deja unsprezece și treizeci, domnule 
președinte. 

— Da? 


XXX 


— Salut, Alex, eu sunt Ray Fowler, secretarul companiei. 
Cu ce-ţi pot fi de folos? a întrebat el, întinzându-i mâna. 

— Bună dimineaţa, domnule Fowler, a spus Alex, fără să 
se ridice în picioare de la birou sau să strângă mâna 
întinsă spre el. Vreau o copie a proceselor verbale a 
tuturor ședinţelor board-ului pe ultimii cinci ani. 

— Nicio problemă, sir, vi le voi trimite imediat. 

— Nu, le vei aduce chiar tu, domnule Fowler, împreună 
cu toate însemnările pe care le-ai făcut în acele momente 
să te ajute când mi le prezinti. 

— Dar s-ar putea să fi fost greșite sau distruse, după 
atâta timp. 

— Sunt sigur că nu trebuie să-ți amintesc, domnule 
Fowler, că este ilegal să distrugi orice material care s-ar 
putea dovedi mai târziu probe relevante într-o anchetă 
pentru eventuale fraude. 

— Mă voi strădui să le localizez, domnule președinte. 

— Parcă la fel a spus și președintele Nixon când i s-a 
ordonat să prezinte înregistrările Watergate. 

— Nu cred că e o comparaţie potrivită, domnule 
președinte. 

— Îţi voi spune ce cred eu despre asta domnule Fowler, 
dar nu înainte de a fi citit procesele verbale. 


XXX 


— Ce-a făcut?! a întrebat Ackroyd. 

— A cerut să vadă auditul conturilor băncii pe ultimii 5 
ani și toate procesele verbale cu toate notițele manuscrise 
aferente, a spus Ray Fowler. 

— Chiar așa? Atunci, va trebui să scăpăm de el înainte 
de a se instala bine și a începe să provoace probleme 
serioase. 

— Ușor de zis, greu de făcut, a spus Fowler. Nu-l mai 
avem președinte pe Lawrence Lowell. Tipul ăsta este 
inteligent, dur și necruţător. Și, să nu uităm că acum 
controlează 50% din acţiunile băncii. 

— Iar Evelyn deţine celelalte 50%, a spus Ackroyd. Așa 
că poate face orice fără susţinerea noastră, cu siguranţă 
nu atâta timp cât avem încă majoritate în board. 

— Dar dacă el află... 

— Permite-mi să-ți amintesc că, dacă IRS ar fi să 
descopere ce-ai făcut tu în ultimii 10 ani, îţi pot spune 
exact unde se va găsi grosul și, spre deosebire de 
președintele Truman, grosul va fi găsit la mine. 


XXX 


S-a auzit o bătaie în ușă. 

Alex s-a uitat la ceas: 58 de minute și 20 secunde. A 
zâmbit și a spus: 

— Intră, domnule Jardine. 

Ușa s-a deschis și directorul financiar al băncii a 
introdus șase oameni din personalul său în biroul 
președintelui, fiecare dintre ei cărând cutii în braţe. 

— Iată câteva documente pentru a vă obişnui cu poziția 
de președinte, a spus Jardine, neîncercând deloc să-și 
ascundă sarcasmul. 

— Puneţi-le acolo, a spus Alex, arătând la masa lungă de 
lângă perete. Cei șase angajaţi au executat imediat 
ordinul, în timp ce Jardine stătea și se uita. 

— Asta-i tot, domnule președinte? a spus el, plin de 
încredere. 

— Nu, nu este, domnule Jardine. Ai spus că sunt câteva 
numai ca să mă obișnuiesc cu munca, așa că spune-mi 
când să aștept restul. 

— Mă tem că a fost o încercare neinspirată de umor din 
partea mea, domnule președinte. 

— Nici n-am auzit-o, domnule Jardine. Asiguraţi-vă ca 
niciun om din departamentul dumneavoastră să nu 
părăsească clădirea înainte de plecarea mea, asta-i valabil 
și pentru dumneavoastră. Am sentimentul că va trebui să 
pun mai multe întrebări înainte de-a mă duce acasă, a spus 
el, aruncând o privire în direcţia șirului de dosare. 


XXX 


— Evelyn, avem o problemă. 

— Douglas, mă aștept să te îngrijești de orice problemă 
apare în bancă, mai ales acum că ești președinte. 

— Dar eu nu sunt președinte, a spus Ackroyd. Chiar 
înainte de-a muri, Lawrence l-a numit președinte pe un tip 
pe nume Alex Karpenko, în locul lui. 

— Nu el din nou! 

— Îl cunoşti? 

— Drumurile ni s-au încrucișat, a spus Evelyn, și-ţi pot 
spune, că el nu ia prizonieri. Dar, după cum știu, acum 
deţin 100% din acţiunile băncii și-l pot alunga oricând... 

— Lawrence i-a lăsat partea lui de 50% din acţiunile 
băncii lui Karpenko. Tipul a început să cerceteze și, dacă 
ar fi să afle... 

— Mai avem majoritatea în comitet? a întrebat Evelyn. 

— Atâta timp cât tu te hotărăști să votezi, da. 

— Atunci va trebui să zbor și să fiu acolo pentru 
întâlnirea următoare a comitetului, nu-i așa? Și, Douglas, 
primul punct pe agendă va fi îndepărtarea lui Karpenko de 
pe scaunul de președinte și tu să-i iei locul. Tot ce aștept 
eu de la tine este să organizezi întâlnirea fără ca el să-și 
dea seama ce punem noi la cale. 

— S-ar putea să nu fie așa de ușor, a spus Ackroyd. A 
luat deja în posesie casa fratelui tău și, bănuiesc, vila din 
sudul Franţei va fi următoarea pe listă. 

— Peste capul meu! 

— Şi a dat ordin ca toată Colecţia Lowell să fie 
transferată la bancă, pentru siguranţă, în cazul în care IRS 
ar vrea s-o evalueze. 

— Asta poate fi o problemă, a admis Evelyn. 

— Trebuie să-ţi spun, Karpenko este un tip dur, a spus 
Ackroyd. In mod clar, nu-l cunoști! 

Evelyn n-a comentat. 


XXX 


Alex și-a petrecut restul săptămânii studiind bilanţurile 
anuale, rata dividendelor, plata taxelor și chiar salariile 
angajaţilor tineri. Dar abia miercuri după-amiază a dat de 
un capitol care a trebuit verificat de trei ori înainte de a 
accepta că niciun comitet responsabil nu l-ar fi aprobat. 

A mai trecut o dată peste problemă, gândindu-se că 
trebuie, că era o situaţie singulară, nicidecum mai multe. 
Chestiunea era încurcată cu grijă între două alte cifre 
similare ca sumă, astfel încât să nu atragă atenţia asupra 
înregistrării. A verificat de două ori suma și a scris cifra pe 
o coală de lângă el. Alex se temea că vor fi mai multe 
asemenea înregistrări până ajunge el la zi cu verificarea 
documentelor. 

În dimineaţa următoare, a găsit o retragere la fel de 
mare care apărea într-un bilanţ, fără explicaţie. Încă o 
dată, Alex și-a notat cifra. Era deja întuneric când a dat de- 
a treia înregistrare pentru o sumă de departe mult mai 
mare. A adăugat suma pe lista lui care tot creștea și s-a 
întrebat cum de i se permisese Evelynei să continue așa. 

Vineri, Alex a tras concluzia că după toate standardele, 
Lowell's funcţiona în timp ce era în insolvenţă, dar a 
hotărât să nu-l informeze pe inspectorul bancar până nu 

evalua domnul Rosenthal colecţia și el nu va fi evaluat 
orice alte posesiuni pe care le putea avea banca. 

Când s-au aprins luminile stradale, Alex a decis că era 
timpul să plece de la birou și să meargă acasă. Abia 
aștepta s-o revadă pe Anna. A aruncat o privire spre 
grămada în scădere a bilanţurilor care trebuiau încă 
studiate și s-a întrebat dacă va reuși să treacă vreodată 
prin toate documentele. 

Nu fusese de ajutor faptul că Lawrence luptase în 
Vietnam doi ani, când Ackroyd dăduse un sens nou 
cuvintelor „când pisica nu-i acasă”. Nu numai că își făcuse 
un salariu de 500.000$ pe an, dar mai cheltuise în plus 
alte 300.000$, în timp ce cei doi acoliţi ai săi, Jardine și 
Fowler, călătoriseră numai la clasa întâi ori de câte ori el 
inventa noi sinecuri pentru ei. Dar conducătorul era, în 
mod clar, Evelyn, care, cu 50% din acţiunile băncii, părea 
să-i fi dat lui Ackroyd mână liberă să facă ce-i place și 
acum Alex aflase cât de mult aștepta ea în schimb. 

Abia aștepta să petreacă weekendul împreună cu Anna, 
care venea de la New York, dar asta nu l-a împiedicat să 
mai aleagă o jumătate de duzină de dosare, înainte de a 
părăsi biroul. Când trecea pe lângă camera domnișoarei 
Robbins, a remarcat că lumina era încă aprinsă. Şi-a băgat 
capul pe ușă și a spus: 

— Bună seara, să aveţi un weekend plăcut! 

— Ne vedem luni la șase dimineaţa, domnule președinte, 
a spus ea, fără să-și ridice privirea din grămada de 
scrisori. 

Alex aflase repede de ce o concediase Doug Ackroyd. Ea 
era singura persoană care știa unde fuseseră îngropate 
cadavrele. 

Când Alex a părăsit clădirea, a avut senzaţia 
supărătoare că era urmărit; o întoarcere în timp în zilele 
de la Leningrad. Asta a adus înapoi amintiri cu Vladimir și 
Alex s-a întrebat cât de sus urcase până acum Vladimir pe 
scara KGB-ului. Ar trebui să-l sun, să văd dacă-ar vrea să 
devină membru în consiliul băncii Lowell's, s-a gândit Alex. 

Era sigur că el ar fi avut mijloace să-i facă pe Ackroyd, 
Fowler și Jardine să divulge care dosare ar trebui 
verificate cu mai multă grijă. 

Alex s-a cufundat pe bancheta din spate a taxiului și i-a 
cerut taximetristului să-l ducă la adresă, apoi a deschis un 
alt dosar. Dacă n-ar fi citit fiecare debit cu atenţie 
deosebită, ar fi putut scăpa încă o retragere, care putea fi 
aprobată numai de un singur om. A verificat de trei ori 
cifra, dar tot nu-i venea să creadă. Cecul fusese 
transformat în numerar la două zile după moartea lui 
Lawrence și cu două zile înainte ca Ackroyd să se retragă 
și a fost de departe cea mai mare sumă. 

Alex a adăugat ultima cifră pe lista lui lungă, înainte de 
a face totalul sumelor retrase de Evelyn de la moartea 
tatălui și de când fratele ei devenise președinte al băncii 
Lowell's. Cifra finală atingea 21 milioane de dolari, fără 
nicio sugestie c-ar fi fost returnată vreo sumă. Dacă ai 
adăuga nelegiuirea ei la salariul scandalos pe care și-l 
plătise singur Ackroyd lui și celor patru conţopiști ai săi, 
plus nenumăratele lor alte cheltuieli, nu era de mirare că 
banca Lowell's se află în faţa unui faliment. Alex se întreba 
dacă va trebui să vândă colecţia Lowell pentru a se asigura 
că banca devenea destul de solventă pentru a continua să 
existe. 

Analiza consecinţele în timp ce taxiul s-a oprit lângă 
casa lui Lawrence. Întotdeauna se gândea la această casă 
ca fiind casa lui Lawrence. 

A coborât din taxi și pe faţă i-a apărut un zâmbet uriaș 
când a zărit-o pe Anna stând în prag. Zâmbetul s-a 
evaporat la fel de repede când a văzut expresia de pe faţa 
ei. 

— Care-i problema iubito? a întrebat el, luând-o în braţe. 

— Mai bine-ai bea o votcă, înainte să-ţi spun. L-a luat de 
mână și, fără alt cuvânt, l-a condus în casă. A turnat câte 
un pahar de băutură pentru fiecare și a așteptat ca el să se 
așeze, apoi a spus: 

— Nu numai Warhol este copie. 

Alex și-a golit paharul înainte de a întreba. 

— Câte? 

— Nu pot ști până nu aflu opinia domnului Rosenthal, 
dar bănuiesc că cel puţin jumătate din colecţie sunt copii. 

Alex n-a spus nimic când ea i-a umplut din nou paharul. 
După o altă înghiţitură, a admis. 

— Valoarea colecţiei Lowell este singurul lucru care 
poate preveni prăbușirea băncii. Nu cred că voi putea 
dormi până nu sosește domnul Rosenthal. 

— L-am sunat acum vreo două ore și este deja pe drum. 

— Şi are vreo veste bună? a întrebat Alex. 

— Mama ta continuă să mă întrebe când avem de gând 
să ne căsătorim, a spus Anna. 

— Şi tu ce i-ai spus? 

— Că tu sperai s-o pui între salvarea băncii, deschiderea 
ultimului restaurant Elena's și, de preferinţă, când ne-am 
afla amândoi în același loc, în același timp. 

— Am putea avea nepoti, pe-atunci, a spus Alex. 

33 
SASHA 


Merrifield 


Sasha reușise întotdeauna să supraviețuiască cu 6 ore 
de somn pe noapte, dar, odată ce prim-ministrul vizitase 
Buckingham Palace și anunţase dizolvarea Parlamentului, 
învățase să se descurce cu patru. 

O dată în plus, a adoptat o rutină zilnică care-ar fi 
impresionat un maestru al Teatrului Bolșoi, chiar dacă 
numai pentru trei săptămâni. Se scula în fiecare dimineaţă 
la ora 5 și era în fața gării Roxton cu un mic grup de 
voluntari cu mult înainte ca primii navetiști să sosească. [i 
saluta pe aceștia cu: 

— Salut, eu sunt Sasha Karpenko și... 

La ora 8 lua o pauză pentru micul dejun, în fiecare 
dimineaţă la altă cafenea, și, douăzeci de minute mai 
târziu, mergea la centrele partidului de pe strada 
principală - trei spaţii închiriate pentru o lună - și citea 
ziarele de dimineață. Merrifield Gazette găsise mai multe 
feluri de a spune că cei doi sunt cam la egalitate, că eo 
competiție foarte strânsă, că jocurile nu sunt făcute, dar 
dimineaţa a fost surprins să citească titlul: 

Hunter il provoacă pe Karpenko la dezbatere. 

— Mișcare isteaţă! a spus Alf. Ea nu așteaptă ca să te 
mişti în timpul acesta. Tu trebuie să accepţi imediat, și 
apoi vom anunţa data, timpul și locul. 

— Niciun timp, niciun loc, spune Sasha. 

— Nu, nu! spune Alf. Noi n-avem nicio grabă. Avem 
nevoie ca dezbaterea să fie în Roxton și cât mai aproape de 
data alegerilor. 

— De ce Roxton? 

— Pentru că cei mai mulţi suporteri se vor afla mai 
degrabă acolo decât oriunde altundeva în circumscripție. 

— Dar de ce să amânăm până în ultimul moment? 

— Asta îţi va da mai mult timp să te pregătești. Nu uita 
că nu mai concurezi cu o studentă, ci cu un parlamentar 
care a trăit în circumscripţia asta toată viaţa ei. Dar, 
pentru moment, ar trebui să te întorci în stradă și să ne 
lași pe noi să ne ocupăm de detalii. 

După ce i-a sunat pe editorul Gazzette-i să-i spună că 
este încântat să accepte provocarea domnișoarei Hunter și 
abia așteaptă dezbaterea, Sasha a ieșit din centru pentru a 
se alătura cumpărătorilor matinali, în special femei cu 
copii și câţiva pensionari vârstnici. În următoarele trei ore 
a dat mâna cu cât mai mulţi votanţi posibil, transmițând 
același mesaj simplu. Numele său, partidul, data alegerilor 
și reamintirea faptului că Merrifield era acum locul cheie 
care va face diferenţa. 

O pauză de 40 de minute pentru prânz, la ora unu, când 
Alf i se va alătura la o cârciumă locală și-l va pune la 
curent cu ce a făcut Fiona. Sasha stătea întotdeauna de 
vorbă cu mesenii despre licenţele de vânzare a alcoolului, 
taxele pentru alcool, comandând un singur fel de mâncare 
și o jumătate de halbă de bere locală. 

— Să plătești întotdeauna mâncarea și băutura i-a spus 
Alf. Și să nu cumperi nimic de la cineva, dacă este votant 
în circumscripție. 

— De ce nu? a întrebat Charlie, însărcinată în ultimele 
luni, în timp ce sorbea din sucul ei de portocale. 

— Pentru că nu poţi paria că toriștii nu vor încerca să 
afirme că ai încercat să mituiești un alegător și prin 
urmare, ai încălcat legea electorală. 

După ce-a dat mâna cu toţi cei din cârciumă, au plecat 
să viziteze o fabrică, unde Sasha primea de obicei mai 
mult urale decât huiduieli, apoi o școală, de la 3:30 la 4:30 
- primară, secundară și ultima, școală pregătitoare locală. 
Acesta a fost momentul în care Charlie a fost în elementul 
ei și multe mame au încredinţat-o că, spre deosebire de 
soţii lor, ele vor vota pentru Sasha. 

— Ea este armata secretă, i-a spus adeseori președintele 
candidatului, mai ales că, deși Fiona afirma că este 

logodită, logodnicul ei nu și-a făcut încă apariţia. Nu aș 
atrage atenţia cuiva asupra acestui aspect, a adăugat el cu 
un zâmbet. 

Înapoi la centru în jur de ora 5:00 pentru scurte 
concluzii, înainte de a ţine cuvântări la două, posibil, trei 
întâlniri de seară. 

— Să nu-ţi faci probleme că vor fi puţini oameni, a spus 
Alf. Îţi vor da ocazia să repeţi câteva puncte cheie și 
expresii care trebuie să pară surprinzătoare pentru tine în 
timpul dezbaterii. 

Ajuns acasă spre miezul nopţii, putea să se culce pe la 
ora unu. Asta nu era posibil întotdeauna, pentru că, exact 
ca în cazul unui actor pe scenă, adrenalina nu-și încetează 
efectele în momentul în care cade cortina. După 4 ore de 
somn sună ceasul și o iei de la început cu același program, 
recunoscător pentru că timpul până la alegeri este mai 
scurt cu o zi. 


XXX 


Cu o dimineaţă înaintea dezbaterii, unii au estimat că 
Fiona conduce cu două puncte, alţii că cei doi candidaţi 
sunt la egalitate. 

Televiziunea locală a anunţat că, dat fiind interesul 
mare, vor transmite dezbaterea în direct într-un interval 
de mare audienţă, ceea ce n-a ajutat la calmarea încordării 
nervoase în care se afla Sasha. Charlie a ales costumul 
(gri, la un rând), cămașa (albă) și cravata (verde) care vor 
fi purtate la întâlnirea din acea seară. Nu l-a întrerupt pe 
Sasha în timp ce repeta direcţiile importante ale discuţiei 
și expresiile cu priză la public, când erau singuri. Dar 
dacă-i cerea părerea, nu evita să-i răspundă cu candoare, 
chiar dacă nu era întotdeauna ce voia el să audă. 

— E momentul să pornim, a spus Charlie, uitându-se la 
ceas. Sasha a urmat-o spre sediul partidului, așezându-se 
lângă ea pe bancheta din spate a mașinii. 

— Arăţi frumos, a spus ea, când mașina a pornit. Sasha 
n-a răspuns. Nu uita că ea nu e de nivelul tău. Sasha tot n- 
a răspuns. Pe vremea asta, săptămâna viitoare, tu vei fi, nu 
ea, cel care va sta în Camera Comunelor. Sasha tot n-a 
răspuns. Și, apropos, a adăugat Charlie, poate că nu e cel 
mai bun moment, dar îţi spun, mă gândesc să-i votez pe 
conservatori. 

— Atunci, să fim recunoscători că n-ai obţinut un vot în 
această circumscripție, a spus Sasha în timp ce mașina se 
oprea în faţa primăriei din Roxton. 


XXX 


— Dacă ai să câştigi la aruncarea banului, a spus Alf, 
care stătea în vârful treptelor așteptând să-i salute, ar 
trebui să vorbești al doilea. Astfel poţi să răspunzi la orice 
observaţie introductivă adusă de Fiona în discuţie. 

— Nu, a spus Sasha. Dacă voi câștiga la aruncare încep 
primul și ea va trebui să răspundă la ceea ce am eu de 
spus. 

— Dar asta ar însemna să îi dai un avantaj nemijlocit. 

— Nu și dacă am deja pregătit discursul pentru ea. Cred 
că am descoperit care va fi linia ei de atac. Nu uita că o 
cunosc mai bine decât oricine. 

— Este un risc al naibii de mare, a spus Alf. 

— Este tipul de risc pe care trebuie să ţi-l asumi atunci 
când sondajele sunt atât de apropiate. 

Alf ridică din umeri. 

— Sper că știi ce faci a spus el, în timp ce mergeau în 
spatele scenei și moderatorul a venit să li se alăture. 

— E timpul pentru aruncare, a spus Chester Munro, 
prezentatorul veteran de la Southern News'5. 

Sasha și Fiona și-au dat mâna pentru fotografii, chiar 
dacă ea nu s-a uitat în ochii lui nici măcar o dată. 

— Alegeţi dumneavoastră, doamnă Hunter. 

— Cap, spune Fiona în timp ce Munro arunca o monedă 
de argint sus în aer. Moneda a lovit podeaua înainte să se 
oprească și să dezvăluie imaginea celei mai cunoscute 
femei de pe pământ. 

— Alegerea dumneavoastră, doamnă Hunter, a spus 
Munro. Veţi începe dezbaterea, sau îl lăsaţi primul pe 
domnul Karpenko? 

Sasha și-a ţinut respiraţia. 

— O să permit oponentului meu să vorbească primul, a 
spus Fiona clar satisfăcută de faptul că a câștigat 
aruncarea monedei. 

O femeie tânără a apărut din culise și i-a pudrat fruntea 
lui Munro și vârful nasului, înainte de a intra în centrul 
scenei în aplauze calde. 


XXX 


— Bună seara, doamnelor și domnilor, a spus Chester 
Munro, veteranul de la Southern News, privind audiența 
compactă. Bine-aţi venit la dezbaterea dintre cei doi 
candidaţi principali pentru un loc în Parlament din partea 
Merrifield. Domnișoara Hunter, actualul membru 
reprezintă Partidul Conservator și, adversarul ei, domnul 
Karpenko, reprezintă Partidul Laburist. Fiecare candidat 
va face o prezentare a programului în trei minute, care vor 
fi urmate de întrebări și întâlnirea se va sfârși prin două 
minute de declaraţii din partea fiecăruia dintre ei. Acum, îi 
invit pe cei doi candidaţi să ni se alăture. 

Sasha și Fiona și-au făcut apariţia din laturile opuse ale 
scenei, fiecare din ei primit cu ropote de aplauze de către 
suporteri. Sasha și-a dorit să se fi aflat în Fulham Road 
bucurându-se de o porţie de musaca făcută de mama lui, 
cu un pahar de vin roșu alături, dar apoi le-a zărit pe 
Charlie și pe mama lui zâmbindu-i din rândul întâi. Le-a 
zâmbit și el, în timp ce Munro spunea: 

— Îl voi invita acum pe domnul Karpenko să-și susțină 
cuvântul de deschidere. 

Sasha s-a apropiat încet, și-a pus notițele pe pupitru și a 
așteptat să se liniștească auditoriul. S-a uitat la propoziţia 
de deschidere a discursului, deși știa totul pe dinafară. Şi- 
a ridicat privirile conștient că are numai trei minute la 
dispoziție pentru a face o impresie de durată. Nu, Alf îi 
spusese să se gândească că avea 180 de secunde; „în acest 
fel vei face ca fiecare secundă să conteze”. Pentru prima 
dată, s-a întrebat dacă Alf nu avusese cumva dreptate când 
îi sugerase că indiferent care va vorbi primul, va fi în 
dezavantaj. 

— Doamnelor și domnilor, a început Sasha, fixându-și 
privirile pe rândul zece al audienței. Aveţi în faţa 
dumneavoastră un aventurier. 

O exclamaţie de uimire a trecut printre cei prezenți. 
Numai Charlie n-a părut surprinsă. Dar ea auzise 
cuvântarea de mai multe ori. 

— Şi ca să nu fie suficient de rău, a continuat Sasha, mai 
sunt și imigrant, la prima generaţie. Și, dacă mai căutaţi 
încă o scuză, pentru a nu mă vota, vă spun că m-am născut 
în Leningrad, nu în Merrifield. 

Alf se uita cu neliniște de pe latura scenei și a constatat 
că auditoriul fusese redus la tăcere de uluire. 

— Dar, vă rog, permiteţi-mi să vă spun câte ceva despre 
acest aventurier. Cum v-am spus, m-am născut în 
Leningrad. Defunctul meu tată a fost un viteaz care a 
câștigat Steaua lui Lenin pentru apărarea ținutului său 
natal împotriva naziștilor în timpul asediului acestui oraș, 
în al Doilea Război Mondial. După război, a avansat de la 
lucrător la docuri la poziția de supervizor, responsabil de 
800 de oameni. Poziţie pe care a păstrat-o până când a 
comis o crimă și a fost ucis. 

Audienta îi sorbea acum fiecare cuvânt. 

— Bineînţeles, vreţi să știți care a fost crima lui. A ucis 
pe cineva, poate? A făcut jaf armat? Fraudă mare, chiar 
mai rău și-a trădat patria? Nu! Crima tatălui meu a fost că 
voia să înființeze o uniune comercială cu tovarășii lui de la 
docuri pentru ca aceștia să se poată bucura de aceleași 

beneficii care, în această ţară, le sunt garantate tuturor. 
Dar KGB-ul nu voia asta, așa că l-au eliminat. 

— Brava mea mamă, care se află în seara asta printre 
voi, temându-se de alte represalii, și-a riscat viaţa pentru 
ca ea și cu mine să putem scăpa de tirania comunismului și 
să începem o viață nouă în această măreaţă ţară. Am 
studiat la Londra și, ca și domnișoara Hunter, am câștigat 
o bursă la Cambridge, unde, din nou ca și domnișoara 
Hunter, am devenit președinte al Uniunii și am fost 
premiat cu gradul de onoare First Class. 

A urmat o primă rundă de aplauze, ceea ce i-a dat lui 
Sasha un moment de relaxare să se uite pe foaia cu 
discursul și să vadă următorul fragment. 

— După ce-am absolvit Cambridge, m-am întors să 
lucrez în restaurantul mamei, frecventând, în același timp, 
o școală serală, unde am studiat economia și 
managementul afacerii. Mama a primit două Stele 
Michelin ca una din cele mai bune bucătărese din ţara 
aceasta, dar la registrele contabile este dezastru. 

Râsete și aplauze călduroase au întâmpinat aceste 
cuvinte. 

— M-am îndrăgostit și m-am căsătorit cu o englezoaică, 
care lucrează acum în cercetare la Courtauld Gallery. 
Primul nostru copil se va naște în ziua alegerilor. Sasha și- 
a ridicat privirile spre Ceruri și a spus: 

— Aţi putea amâna asta cu o zi? 

De data asta, aplauzele au fost spontane și el i-a zâmbit 
soţiei. Un clopoțel a sunat anunțând că mai are numai 30 
de secunde la dispoziţie. Sasha nu se gândise că vor fi atât 
de lungi aplauzele și trebuia să se grăbească. 

— Când, cu trei ani în urmă, am venit în Merrifield 
pentru a lupta în alegerile parţiale, m-am îndrăgostit a 
doua oară. Dar dumneavoastră m-aţi respins și aţi dat 
premiul adversarei mele, cu toate că diferenţa a fost destul 
de mică încât eu să sper că poate mi-aţi sugerat atunci să 
mai încerc o dată. Acum, vă rog să manifestaţi o schimbare 
a sentimentelor. A coborât vocea până la nivelul unei 

șoapte, aproape. Vreau să vă spun un secret care, sper, va 
arăta cât de mult îmi pasă de Merrifield. Înainte de aceste 
alegeri am avut ocazia să concurez pe un loc la Londra din 
partea majorităţii Laburiste de peste 10 mii. Dar am 
refuzat această oportunitate pentru că mai am ceva în 
comun cu domnișoara Hunter. Ca și ea, vreau să fiu 
membru în Parlament pentru Merrifield. Poate că sunt un 
aventurier, dar vreau să fiu aventurierul vostru. 

Jumătate din audienţă s-a ridicat să-și ovaţioneze 
purtătorul lor de stindard, în timp ce cealaltă jumătate a 
rămas așezată, dar câţiva s-au alăturat, deși cu reţinere, 
aplauzelor. 

Munro a așteptat ca Sasha să revină la locul lui și să 
înceteze aplauzele, apoi a spus: 

— O rog pe domnișoara Hunter să răspundă. 

Sasha a privit-o pe Fiona cum își trece în revistă cu furie 
paragrafele cuvântării pregătite. În cele din urmă, s-a 
ridicat și s-a îndreptat spre pupitru. A zâmbit nervos spre 
audienţă. 

— Numele meu este Fiona Hunter și am avut privilegiul 
să vă reprezint ca membră în Parlament, în ultimii trei ani. 
Sper că veţi considera că m-am dovedit demnă de sprijinul 
vostru. 

Și-a ridicat privirile, pentru a primi câteva aplauze 
răzlețe de la cei mai aprigi susținători ai ei. 

— M-am născut și am crescut în Merrifield. Anglia e 
patria mea, a fost și va fi întotdeauna (o frază la care, și-a 
dat seama, ar fi trebuit să renunţe). A întors repede fila, 
apoi încă o filă. Sasha se întreba cât de multe cuvinte: 
aventurier, interlop, străin, chiar și imigrant, fuseseră 
tăiate din manuscrisul ei. 

Fiona a continuat cu poticneli să vorbească despre tatăl 
ei, despre Cambridge și despre Uniune, conștientă fiind că 
permițându-i rivalului său să vorbească primul îi dăduse 
posibilitatea să-i fure cele mai bune idei. 

Când clopoţelul a anunţat-o că au mai rămas numai 30 
de secunde, a dat paginile până la ultima și a spus: 

— Sper numai că veţi da acestei fete localnice o a doua 
șansă să vă servească. 

S-a întors la locul ei, dar aplauzele au încetat cu mult 
înainte ca ea să se așeze. 

Nimeni nu mai avea vreo îndoială cine va câștiga prima 
rundă, dar clopoţelul era gata s-o anunţe pe-a doua și 
Sasha a știut că nu putea permite nicio abatere de la 
concentrare, nici măcar o clipă. 

— Candidaţii vă vor răspunde acum la întrebări, a spus 
Munro. Vă rog să fie scurte și la obiect. 

Imediat s-au ridicat o duzină de mâini, Munro a arătat 
spre o femeie așezată în rândul cinci. 

— Ce cred cei doi candidaţi despre faptul că în Consiliu 
s-a hotărât închiderea terenurilor de joacă pentru a fi 
înlocuite cu un supermarket? 

Fiona s-a ridicat chiar înainte ca Munro să poată spune 
cine trebuie să răspundă primul. 

— Am învăţat să joc hochei și tenis pe aceste terenuri de 
sport, a început ea, de aceea am pus problema în Cameră 
la Intrebări pentru prim-ministru. Apoi am condamnat 
propunerea și voi continua s-o fac dacă sunt realeasă. Să 
sperăm că e încă ceva ce avem împreună eu și domnul 
Karpenko, deși nu prea pare, pentru că el a fost în 
Consiliul Laburist care a aprobat planul prima dată. 

De această dată a fost răsplătită cu aplauze puternice. 

Sasha a așteptat să se facă liniște total, apoi a răspuns: 

— Este corect ca domnișoara Hunter să vorbească 
împotriva propunerii Consiliului de a construi un 
supermarket pe terenul de sport din Roxton, de vreme ce a 
pus problema în Camera Comunelor. Dar ceea ce n-a spus 
este că ea este PPS a Ministerului pentru Afaceri Rurale 
care cu o singură trăsătură de stilou poate anula ordinul. 
De ce n-a făcut-o? Posibil pentru că ministrul i-a atras 
atenția domnișoarei Hunter că, la trei mile mai jos, la 
Blandfort, va fi construit un centru sportiv încă și mai 
mare, cu facilități pentru fotbal, rugby, crichet, hochei, 
tenis și înot. Dacă voi fi ales membru pentru Merrifield, voi 

pune această problemă din nou în consiliu, pentru că 
aceștia au bunul simţ să nu permită ca limitări politice 
arbitrare să le întunece judecata. Fiţi siguri că voi sprijini 
ceea ce eu cred că este în interesul cetățenilor din 
Merrifield. Poate că domnișoara Hunter ar trebui să fie 
aleasă nu în Parlament, ci ca președintă a societăţii „Nu în 
ograda mea”, iartă-mă dacă eu încerc să mă gândesc la o 
imagine mai de ansamblu. 

Când Sasha s-a așezat auditoriul încă aplauda. 

Munro a ales apoi un bărbat înalt, elegant, îmbrăcat în 
haină din tweed, cu cravată în dungi. 

— Ce cred conservatorii despre reducerile de la apărare 
propuse de domnul Healey când a vizitat circumscripţia, 
cu două săptămâni în urmă. 

Fiona a zâmbit, dar, apoi, maior Bennett a fost îndemnat 
să pună întrebarea lui. 

— Poate că dumneavoastră ar trebui să răspundeţi 
primul, domnule Karpenko, a sugerat Munro. 

— Reducerile de la apărare sunt o problemă continuă 
pentru Guvern, a spus Sasha. Totuși, dacă trebuie să 
construim mai multe școli, universităţi, spitale și, da, chiar 
facilităţi pentru sporturi, fie trebuie operate reduceri, fie 
trebuie mărite taxele, ceea ce nu este niciodată o alegere 
ușoară. Dar este una peste care nu se poate trece. Eu pot 
numai promite că, în calitate de reprezentant al 
dumneavoastră, voi căuta întotdeauna argumentele pentru 
tăieri din bugetul pentru apărare, înainte de a lua o 
decizie. 

S-a așezat în sunetul unor aplauze răzlețe. 

— Dacă poţi câștiga o bătălie numai prin a sufla aer 
fierbinte asupra adversarilor tăi, atunci, în mod clar, 
domnul Karpenko ar fi comandantul șef al forţelor armate, 
a spus Fiona. A trebuit să aștepte mult să se potolească 
aplauzele și râsetele, înainte de a continua. Oare cele două 
războaie mondiale nu ne-au învăţat că nu-ţi pot permite 
niciodată să lași garda jos? Nu, apărarea este domeniul 
care trebuie să fie mereu prima prioritate pentru orice 

membru în Parlament și, pentru mine, va fi întotdeauna, 
dacă mă trimiteţi din nou la Westminster. 

Fiona s-a desfătat în aplauzele prelungite înainte de a-și 
relua locul, nelăsându-i lui Sasha nicio îndoială cu privire 
la cine va câștiga runda a doua. Următoarea întrebare a 
venit de la o femeie așezată pe ultimul rând. 

— Cât mai avem de așteptat până când centura 
Roxtonului primește undă verde? 

Sasha și-a dat seama că aceasta era încă o întrebare cu 
adresă, pentru că pe faţa Fionei a apărut din nou zâmbetul 
și nici măcar nu a avut nevoie să se uite pe notițe. 

— Centura ar putea să înceapă mâine, a spus Fiona, 
dacă aprobarea planului n-ar fi fost întârziată de consiliul 
local care, nu trebuie să vă reamintesc, este controlat de 
socialiști. Mă întreb de ce. Poate că domnul Karpenko ne 
va lămuri. Dar, dacă vor fi realeși conservatorii, eu am 
permisiunea ministrului meu să afirm categoric că vom 
învinge consiliul și centura se va construi. 

Fiona a zâmbit triumfător spre Sasha când s-a așezat în 
aplauzele chiar mai călduroase decât înainte. Dar știa 
atunci că, dacă centura continua, consiliul local trebuia să 
facă loc pentru ea luând proprietăţile, ceea ce va aduce 
din nou Merrifield la un loc sigur pentru conservatori. Ştia, 
de asemenea, că Sasha nu putea admite că acesta era 
motivul real pentru care susţinea consiliul în această 
problemă. 

— Nu am nicio îndoială, a început el, că Roxton are 
nevoie de centură. Singurul lucru de discutat este pe unde 
va trece aceasta. 

— Nu prin curtea ta! a strigat Fiona, urmată de urale și 
fluierături. 

— Vă pot promite, a spus Sasha, că, în calitate de 
membru, voi face tot ce-mi stă în putere să accelerez 
procesul. 

Aplauzele, de fapt lipsa lor, a făcut clar pentru fiecare 
cine câștigase o altă rundă. 

Munro a dat în sfârșit cuvântul unei doamne în vârstă 
care sărise cu mâna ridicată, de fiecare dată. 

— Ce planuri au candidaţii pentru mărirea pensiilor de 
vârstă? 

— Toate administratiile conservatoare au ridicat pensiile 
de vârstă în pas cu inflaţia, a spus Fiona. Guvernul laburist 
nu a reușit niciodată să facă asta, posibil pentru că, sub 
îndrumarea lor, inflaţia a crescut la o rată medie de 14% 
pe an. Așa că, le spun tuturor celor pensionabili la limită 
de vârstă, dacă vreţi să vă menţineţi sau să vă îmbunătăţiţi 
standardul de viaţă, asiguraţi-vă că votaţi conservatorii. 
De fapt, aș spune același lucru oricui aflat sub vârsta de 
pensionare, pentru că, în cele din urmă, toţi ajungem 
acolo. Această sugestie a adus urale puternice din partea 
suporterilor toriștilor, care, în mod clar simțeau că, după 
căderea de mai devreme, ajunsese să câștige bătălia și 
avea acum punctaj mai mare. 

— Uneori mi-aş dori ca domnișcara Hunter să 
gândească, măcar o dată, pe termen lung și dincolo de 
alegerile de săptămâna viitoare. Vârsta medie de viață din 
această ţară este de 73 de ani. În anul 2000, va fi 81 de ani 
și în 2020, când eu voi avea 68 de ani, și voi fi eligibil 
pentru o pensie de la stat, vârsta medie predictibilă va fi 
de 87 de ani. Niciun guvern - indiferent de culoare - nu va 
avea resurse să continue să mărească vârsta de 
pensionare an de an. N-a venit oare timpul ca membrii 
Parlamentului să spună adevărul despre o problemă atât 
de dificilă și importantă ca aceasta și să profereze 
platitudini, în speranţa că vor câștiga următoarele alegeri? 
Eu sunt de profesie economist, nu avocat, precum 
domnișoara Hunter. Eu vă voi spune întotdeauna cum stau 
lucrurile, în timp ce ea vă va spune ce crede ea că vreţi să 
auziţi. 

Când s-a așezat, aplauzele au sugerat că nu exista un 
câștigător clar al acestei runde. 

— Mai este timp pentru o întrebare, a spus Munro, 
indicând un bărbat așezat pe interval. 

— Crede vreunul dintre dumneavoastră că Merrifield va 
câștiga F.A. Cup? 

Toată sala a izbucnit în râs. 

— Eu sunt suporter al „The Merries” din copilărie, a 
spus Fiona, și tatăl meu mi-a lăsat mie, prin testament, 
abonamentul lui. Dar, din teama că adversarul meu îmi va 
spune că eu caut numai voturi ieftine, voi recunoaște că nu 
cred că vom câștiga, dar încă mai sper. 

Sasha i-a luat locul. 

— A fost o realizare magnifică pentru Merrifield să 
ajungă în runda a treia a cupei, anul trecut, a spus el. 
Golul lui Joey Butler împotriva lui Arsenal a fost o bucurie 
de ţinut minte și nimeni nu putea fi surprins când Gunners 
le-a oferit un contract. La fel de plăcut a fost când 
comitetul a decis să folosească succesul lor neașteptat la 
cupă pentru a construi o nouă arenă acoperită. Dar, dacă 
voi fi destul de norocos să devin reprezentantul vostru, să 
nu fiți surprinși dacă mă veţi găsi tot în tribune susţinând 
echipa de acasă. 

Tânărul care pusese întrebarea nu a ascuns pe cine va 
vota și Sasha a simţit că întrecerea era din nou pe picior 
de egalitate. Totul ţinea acum de concluziile lor. 

— Cum domnul Karpenko a vorbit primul la deschidere, 
a spus domnul Munro, o voi invita pe domnișoara Fiona să- 
și spună prima concluziile. 

Fiona a lăsat jos notițele și s-a uitat direct spre sală. 

— Se pare că nu am voie să mentionez faptul că eu sunt 
localnică și că adversarul meu nu vine din părţile noastre. 
De asemenea, nu trebuie să amintesc că l-am învins pe 
domnul Karpenko la competiţia pentru Președinția Uniunii 
Cambridge și, din nou, l-am învins în alegerile parţiale de 
după moartea tatălui meu. Și, când câștigarea acestei 
circumscripţii a devenit o propunere mai dificilă pentru 
partidul meu, eu nu m-am dat deoparte. Dar vă pot spune, 
dacă domnul Karpenko pierde aceste alegeri, nu-l veţi mai 
vedea niciodată. Va pleca în căutarea unui loc sigur, în 

timp ce știți că eu voi fi aici tot restul vieţii mele. Alegerea 
vă aparţine. 

Jumătate din sală s-a ridicat în urale, în timp ce cealaltă 
a rămas pe scaune, așteptând să vadă dacă mai avea ceva 
săgeți rămase în tolbă campionul lor. 

Sasha n-a avut decât câteva clipe pentru a se gândi cum 
să contraatace un asemenea mesaj simplu și sclipitor, deși 
nu avea nicio îndoială că dacă Fiona va pierde, își va căuta 
un loc sigur altundeva, oriunde. Dar nu putea spune asta, 
pentru că n-o putea dovedi. Sala supraaglomerată aștepta 
cu nerăbdare, jumătate dorind ca el să câștige, cealaltă 
jumătate să se împiedice. 

— Ca și tatăl meu, a început el, eu am crezut 
întotdeauna în democraţie, în ciuda faptului că am crescut 
într-un stat totalitar. Așa că sunt fericit să-i las pe votantii 
din Merrifield să decidă pe care dintre noi îl consideră cel 
mai bun să-i reprezinte în Camera Comunelor. Vă cer 
numai să faceţi această alegere gândindu-vă care candidat 
consideraţi că va face o treabă mai bună și nu, pur și 
simplu, în funcţie de care a trăit aici mai mult timp. 
Normal, cred că eu sunt acea persoană. Dar dacă a trăi în 
Merrifield este o dovadă, vreau să vă spun că săptămâna 
trecută am cumpărat o casă pe Farndale Avenue și că, 
asemenea domnișoarei Hunter, abia aştept să-mi petrec 
restul zilelor în această circumscripție. 

Chester Munro, a așteptat să înceteze aplauzele, apoi le- 
a mulțumit celor doi candidaţi. 

— Şi vă mulţumesc, de asemenea, dumneavoastră, 
audienței, a început el, dar a fost întrerupt de o tânără 
care a apărut din culise și i-a dat o hârtie. El a despăturit-o 
și a citit conţinutul, apoi a anunţat: 

— Ştiu că veti fi încântați să aflaţi că voturile primite de 
TV imediat după dezbatere arată sprijin de 42% pentru 
domnișoara Hunter și 42% pentru domnul Karpenko. 
Restul de 16% sunt fie cei indeciși, fie votanţi ai altor 
partide. 

Cei doi candidaţi s-au ridicat de la locurile lor, au mers 
încet unul spre celălalt și și-au dat mâna. Au acceptat 
amândoi că dezbaterea s-a încheiat la egalitate și că nu 
mai au la dispoziție decât o săptămână în care să-și facă 
adversarul knock-out. 


XXX 


Sasha nu a părut să se liniștească în următoarele șapte 
zile, pentru că Alf îi amintea încontinuu că rezultatul final 
putea fi decis cu o diferenţă de numai câteva voturi. Nu se 
îndoia că Fionei i se șopteau aceleași cuvinte la ureche. 

În ziua alegerilor, Sasha s-a trezit la ora două noaptea, 
neputând să mai adoarmă. Citise toate ziarele când a 
coborât la micul dejun. La ora șase, era deja în faţa gării 
Merrifield implorându-i pe navetiști „Votaţi Karpenko- 
astăzi!” 

Odată ce votarea s-a deschis la ora 7, s-a dus dintr-o 
încăpere în alta într-o încercare galantă de a mulțumi 
acestei legiuni de muncitori dedicați care refuzau să-și ia 
un minut liber până nu vota ultima persoană. 

— Haide să mergem să bem ceva cu toată echipa, i-a 
spus lui Charlie la ora 10 seara, după ce BBC a anunţat că 
votul s-a închis și numărătoarea era pe punctul să înceapă, 
în toată ţara. 

Au pornit încet pe strada principală în strigăte de noroc, 
la revedere și chiar, nu te-am văzut eu undeva, cândva? 
Când au ajuns la Roxton Arms, Alf și echipa erau deja la 
bar și făceau comanda. 

— Şi băuturile le plătești tu, ca o schimbare, a spus Alf, 
acum că noi nu putem fi mituiţi... 

Echipa a ovaţionat. 

— Voi doi n-aţi fi putut face mai mult, a spus Audrey 
Campion oferindu-i lui Charlie un suc de roșii și lui Sasha 
o halbă - prima de trei săptămâni. 

— De acord, a spus Alf. Totuși, sugerez să mâncăm cu 
toții ceva înainte de a merge la primărie să urmărim 

numărătoarea, pentru că nu cred că va fi vreun rezultat cu 
mult înainte de ora două. 

— Ai grijă să prezici rezultatul, a spus Sasha. 

— Prezicerile sunt pentru jucătorii de jocuri de noroc și 
nebuni, a spus Alf. Electoratul a decis. Tot ce putem noi 
face este să aflăm dacă au luat hotărârea corectă. Așa că, 
indiferent ce spui acum nu va produce nici cea mai mică 
diferenţă. 

— Aș închide spitalul sătesc, aș începe construcţia 
centurii și aș reduce cheltuielile pentru apărare la cel 
puţin 10%, a spus Sasha. 

Toată lumea, cu excepţia lui Charlie, a râs; Charlie a 
căzut în faţă și s-a agăţat de bar. 

— Ce s-a întâmplat? a întrebat Sasha, prinzând-o cu un 
braţ. 

— Ce crezi că s-a întâmplat, idiotule, a spus Audrey. 

— Şi nu ai pe cine altcineva blama, decât pe tine însuţi, 
a spus Alf, pentru că l-ai implorat pe Cel Atotputernic să 
aștepte până după alegeri. 

— Gata cu sfada, Alf, a spus Audrey, și sunati la spital. 
Spuneţi-le că sosește o femeie care e gata să nască. 
Michael du-te și adu un taxi. 

Alf a alergat la telefonul de la celălalt capăt al barului, 
în timp ce Sasha și Audrey o susțineau pe Charlie care 
înainta cu greutate spre ieșirea din bar. Michael deja 
oprise un taxi care trecea și-l instruia pe șofer unde 
trebuia să meargă, cu mult înainte ca Charlie să se 
prăbușească pe bancheta din spate. 

— Rezistă, iubito, a spus Sasha când taxiul s-a pus în 
mișcare. Nu e departe de mers, a adăugat el, dintr-odată 
mulțumit că spitalul sătesc nu fusese închis. 

Cu farurile cu fază lungă, șoferul se strecura prin 
traficul din noaptea târzie. Alf își făcuse treaba, pentru că 
atunci când taxiul a tras în fața intrării în spital, doi 
brancardieri și un doctor îi așteptau deja. Doctorul a 
ajutat-o pe Charlie să coboare din mașină, în timp ce 
Sasha a scos portofelul să plătească. 

— Cursa asta o suport eu, sir, a spus șoferul. Ca plată 
pentru faptul că am uitat să votez. 

Sasha i-a mulţumit, dar l-a și înjurat în același timp în 
care Charlie a fost instalată într-un scaun cu rotile. Dacă 
pierde la diferenţă de un vot... Și-a ţinut soţia de mână, în 
timp ce doctorul i-a pus, calm, acesteia câteva întrebări. 
Unul din brancardieri a împins scaunul pe un coridor 
pustiu spre sala de primire, unde o aștepta o echipă de 
obstetricieni. Sasha i-a dat drumul la mână numai când ea 
a dispărut înăuntru. 

El a început să facă curse în sus și-n jos pe coridor, 
mustrându-se pentru că o presase atât de mult pe Charlie 
în ultimele câteva zile de campanie. Alf avea dreptate, 
viața unui copil era mult mai importantă decât orice 
nenorocite de alegeri. 

Nu-și dădea seama cât de mult timp trecuse până când, 
în sfârșit, a apărut o soră din sala de nașteri, i-a adresat un 
zâmbet cald și a spus: 

— Felicitări, domnule Karpenko, aveţi o fetiță! 

— Şi soția mea? 

— Este bine și ea. Epuizată și va avea nevoie de odihnă, 
dar puteţi merge să le vedeţi pe amândouă câteva minute. 
Sasha a urmat-o în sală, unde Charlie își ţinea cu tandreţe 
în braţe noul ei născut. O ființă micuță, zbârcită, cu ochi 
albaștri se uita fix la el. A îmbrăţișat-o pe Charlie, i-a 
mulțumit Dumnezeului care făcuse acest miracol și s-a 
uitat la fiica lui ca și cum ar fi fost primul copil care se 
născuse vreodată. 

— Păcat că nu s-a întâmplat în urmă cu o săptămână, a 
spus Charlie. 

— De ce, iubito? 

— Imaginează-ţi câte voturi în plus puteam avea, dac-ai 
fi putut spune audienței de la dezbatere că fiica ta s-a 
născut în circumscripție. 

Sasha a râs în timp ce o soră-i punea mâna pe umăr și-i 
spunea: 

— Ar trebui s-o lăsăm pe soţia dumneavoastră să se 
odihnească. 

— Desigur, a spus Sasha, și o altă soră a luat ușor 
copilul în braţe și l-a pus într-un leagăn. 

Sasha a părăsit împotriva voinţei lui salonul, deși 
Charlie adormise deja. Odată ce a fost din nou pe coridor, 
s-a oprit să-și privească fiica prin geamul de la ușă. I-a 
făcut semn cu mâna, cu adevărat o prosteală, pentru că 
știa că nu-l vedea. S-a întors și a început să meargă spre 
scări și, pentru prima oară în câteva ore, gândurile i-au 
revenit la ce se întâmpla la Primărie. A luat-o la fugă pe 
coridor și apoi pe trepte în jos, întrebându-se dacă va 
putea găsi un taxi la acea oră din noapte. A traversat holul 
și era pe punctul să deschidă ușa, când l-a strigat o voce 
din spatele lui. 

— Domnule Karpenko? 

S-a întors și a văzut o soră stând în spatele pupitrului de 
la recepţie. 

— Felicitări, a spus ea. 

— Vă mulțumesc. Sunt încântat că este o fetiţă. 

— Nu pentru asta v-am felicitat, dle Karpenko. Sasha 
părea nelămurit. Voiam numai să spun ce încântată sunt 
că veţi fi noul nostru membru în Parlament. 

— Ştiţi rezultatul? 

— S-a anunţat la radio, în urmă cu câteva minute. După 
trei renumărări, aţi câștigat cu 27 de voturi în plus. 

34 
ALEX 


Boston 


— Îmi pare rău să spun că Anna are dreptate, a spus 
Rosenthal. Mai mult de 50 dintre picturi sunt copii şi, 
amintind de experiența ta cu Warhol-ul, nu e dificil să-ți 
dai seama cine are originalele. 

— Şi probabil că le-a vândut deja, până acum, a spus 
Alex. Ceea ce înseamnă că banca nu poate spera să-și 
acopere vreodată pierderile. 

— De asta n-aş fi atât de sigur, a spus Rosenthal. Lumea 
artei e mică, o comunitate sudată, aşa că, dacă o pictură 
din colecția Lowell ar apărea pe piață, ar fi imediat și cu 
siguranță recunoscută. Și noi nu vorbim despre o singură 
lucrare, ci de peste 50. Cu toate acestea, acum că dl 
Lowell este mort, sora lui poate fi tentată foarte bine să 
încerce să le vândă destul de rapid, mai ales dacă știe că 
singura ei sursă de venit este pe punctul să sece. 

— Ceea ce este foarte adevărat, a spus Alex cu hotărâre. 

— Atunci, primul lucru pe care-l avem de făcut este să 
aflăm unde sunt lucrările. 

— Ascunse cu siguranţă în vila Evelynei din sudul 
Franţei ar fi pariul meu, a spus Alex. 

— Sunt de acord, a spus Ana, pentru că, dac-ar fi în 
apartamentul ei din New York, Lawrence nu putea să nu-și 
dea seama. 

Următoarea întrebare a lui Rosenthal i-a luat prin 
surprindere. 

— Cât de bine îl cunoașteţi pe majordomul dlui Lowell? 

— Nu prea bine, a spus Alex. De ce întrebaţi? 

— Ai idee cui îi este loial? 

— Când este vorba de familia Lowell, a spus Alex, 
trebuie să sustii fie o parte a familiei, fie pe cealaltă, cum 
am aflat eu pe propria-mi piele, foarte devreme. Dar nu am 

niciun motiv să cred că nu e un membru loial al echipei 
aparținând acestei case. 

— Atunci, cu permisiunea ta, eu aș vrea să-i pun câteva 
întrebări, a spus Rosenthal. 

— Nu văd de ce nu, a spus Alex și a sunat din clopoțel. 

Caxton a apărut câteva minute mai târziu. 

— Aţi sunat, sir? 

— De fapt, eu sunt cel care aș vrea să vorbesc puţin cu 
tine, Caxton, a spus Rosenthal. Eram curios să știu dacă 
sora dlui Lowell a locuit aici cât a luptat el în Vietnam. 

— Cu regularitate, a răspuns Caxton. A fost ca a doua ei 
casă. 

— Şi tu ai fost aici întotdeauna în timpul vizitelor ei? 

— Nu sir, nu întotdeauna. O dată pe lună, eu și soţia 
mea mergem s-o vedem pe fiica noastră și pe nepot, la 
Chicago, într-un weekend. Uneori, când ne întorceam 
duminica noaptea, era clar că dl și dna Lowell Halliday 
vizitaseră casa în lipsa noastră. 

— Cum vă dădeaţi seama? a întrebat Alex. 

— Erau paturi de făcut, mese de curăţat, pahare de 
spălat și o mulțime de scrumiere de golit. 

— Deci ar fi putut să fi rămas aici, singuri, cel puţin 48 
de ore? 

— În mai multe ocazii. 

— Ne-ai fost de mare ajutor, Caxton, a spus Rosenthal. 
Îți mulțumim. 

— Caxton, este de cea mai mare importanţă ca această 
conversaţie să rămână confidențială. Ne-am înțeles? a spus 
Alex. 

— În cei 12 ani în care l-am slujit pe dl Lowell, nu a 
considerat niciodată să-mi pună la îndoială discreţia, a 
spus Caxton. 

— Îmi cer scuze, a spus Alex. A fost lipsă de tact din 
partea mea. 

N-a mai spus nimeni nimic până când Caxton n-a ieșit 
din încăpere, apoi Anna a deschis discuţia: 

— Ei, ăsta te-a pus, cu siguranţă, la locul tău, dragul 

meu. 
— De fapt, a fost destul de convingător, a spus 
Rosenthal. Nu s-ar fi gândit niciodată să te dojenească așa, 
dac-ar fi avut vreo intenţie s-o contacteze pe d-na Lowell- 
Halliday. 

— De acord, a spus Anna. Dar dacă ea a dus mai multe 
picturi în sudul Franţei, cum putem dovedi? 

— N-ar trebui să fie greu, a spus Rosenthal. Una din 
picturile pe care le-a furat a fost un Rothko care măsoară 
cam șase picioare pe patru. Asta-i ceva ce nu putea lua la 
bord ca bagaj de mână. 

Rosenthal s-a ridicat de pe scaun și a început să dea 
ocol camerei cu pași rari. Anna, care-i cunoștea binișor 
obiceiurile, i-a aruncat o privire lui Alex și și-a pus un 
deget pe buze. 

— În opinia mea, a spus Rosenthal în cele din urmă, nu 
poţi transporta o lucrare de asemenea dimensiuni fără 
ajutorul unui curier profesionist mai ales dacă o trimiţi 
peste ocean, pentru că ar trebui documente și alte hârtii 
pentru export. Sunt numai o mână de asemenea specialiști 
pe Coasta de Est și numai unul în Boston. 

— ÎI cunoşti? a întrebat plin de speranţă Alex. 

— Bineînţeles că da, dar n-am nicio intenţie să-l 
contactez, pentru că, imediat după ce primește apelul 
meu, își va suna clienta pentru a-i comunica faptul că eu 
fac investigaţii. 

— Dar s-ar putea ca el să fie singurul vostru fir, a spus 
Alex. 

— Nu neapărat, pentru că la Nisa a preluat pachetele o 
altă companie care le-a și livrat la vila din St. Paul-de- 
Vence, a doamnei Lowell-Halliday. Nu m-ar surprinde dacă 
indiferent cine a făcut asta n-ar avea habar de conţinutul 
pachetelor, pentru că dna Lowell-Halliday n-ar fi vrut să 
împărtășească un asemenea secret cuiva, inclusiv cu IRS”. 
17 Internal Revenue Service - Agenţia de Administrare Fiscală a 


Statelor Unite. 

— Dar cum aflăm cine colecţiona picturile fără să 
alertăm jumătate din lumea artei? 

— Asigurându-ne că ce discutăm, aici rămâne, a spus 
Rosenthal. Și cred că știu dealerul perfect din Paris care 
ne poate ajuta. Pot folosi telefonul din birou? 

— Da, desigur, a spus Alex în timp ce Rosenthal își turna 
un pahar mare cu whisky și ieșea din cameră fără altă 
vorbă. 

— Ce-are de gând să facă? a întrebat Alex. 

— Nu știu, a spus Anna, dar am sentimentul că vrea să 
forțeze mâna cuiva și nu vrea să fie auzit. 

Rosenthal nu a reapărut decât după vreo 40 de minute 
și, când a făcut-o, deși a trebuit să-și umple din nou 
paharul, Anna a crezut c-a detectat o sugestie de zâmbet 
pe buzele lui. 

— Pierre Gerand va suna îndată ce va lua urma 
curierului din Nisa. Spune că ar putea fi unul din trei care, 
toţi, ar vrea să-și continue afacerile. Intre timp, Monty 
Kessler va porni din New York mâine-dimineaţă la prima 
oră - și anticipează că va fi cu noi în jurul prânzului. 

Alex a dat din cap. Ar fi vrut să-l întrebe cine era Monty 
Kessler, dar învățase deja când să-i pună o întrebare lui 
Rosenthal și când nu. 


XXX 


Când Alex a coborât la micul dejun, în dimineaţa 
următoare, l-a găsit pe la jumătatea treptelor, urcând și 
lipind mici bileţele roșii și galbene pe fiecare tablou de pe 
pereţi. 

— Alex, te vei bucura să afli că există încă 71 de 
originale rămase în colecţie, inclusiv unele dintre cele mai 
frumoase exemplare de expresionism abstract pe care le- 
am întâlnit. Cu toate acestea, nu am nicio îndoială că 53 
dintre tablouri sunt copii, a spus el în timp ce a început să 
sune telefonul. 

— Apel long distance de la Paris pentru d-l Rosenthal a 
spus Caxton. 

Rosenthal a coborât pe scări și a preluat telefonul. 

— Bună dimineaţa, Pierre. Următoarele minute el a 
vorbit foarte puţin, dar nu s-a oprit din a face notițe pe 
carneţelul de lângă telefon. Îţi sunt foarte recunoscător, a 
spus, în cele din urmă. Îţi rămân dator. A râs. Bine, rămân 
de două ori dator. Şi te voi anunţa când a plecat din New 
York, a adăugat, punând receptorul jos. Am numele 
curierului francez, a spus el. Un domn Dominic Duval care 
a dus un mare număr de cutii de diferite dimensiuni, în 
ultimii cinci ani, la reședința dnei Lowell-Halliday din St. 
Paul-de-Vence. 

— Dar dacă Pierre îl sună pe dl Duval, acesta n-o va 
contacta imediat pe Evelyn? a întrebat Alex. 

— Nu, dacă vrea să continue să lucreze pentru Pierre, 
nu o va contacta. În orice caz, Pierre i-a spus deja că, atâta 
timp cât își ţine gura, el are deja un transport încă și mai 
mare pregătit pentru el. 


XXX 


— Pe alee vine o camionetă mare, fără marcă, a spus 
Anna, privind pe fereastră. 

— Cred că este Monty, a spus Rosenthal. Caxton, ești 
așa de drăguţ să-i deschizi domnului Kessler? Și 
pregătește-te de o invazie de hoţi de artă profesioniști. 

— Desigur, sir. 

La puţin timp după asta, în hola intrat un bărbat mic și 
gras, cu un început de chelie, urmat de cei șase asociaţi ai 
lui, toți îmbrăcaţi în salopete negre fără logo, din care 
niciunul nu și-ar fi aflat locul pe un ring de box. Fiecare 
căra un sac plin cu echipament indispensabil oricărui hoţ 
care se respectă. 

— Bună dimineaţa, Monty, a spus Rosenthal. Apreciez c- 
ai venit așa de rapid. 

— Nicio problemă, dle Rosenthal. Dar trebuie să vă 
amintesc că este sâmbătă și că avem onorariu dublu. De 
unde vreţi să încep? a întrebat el stând cu mâinile în 
șolduri, în mijlocul coridorului și privind la tablourile din 
jur cu toată pasiunea unui tată îndrăgostit la nebunie. 

— Vreau să le ambalezi pe cele cu bileţel galben pe 
rame. Şi, odată ce-aţi făcut asta, îţi voi spune unde să le 
livrezi. 

Alex privea cu admiraţie cum cei șase bărbaţi 
desprăfuiau și-și făceau treaba cu eficienţă și îndemânare. 
Unul a luat de pe perete o pictură, altul a acoperit-o cu o 
folie cu bule și al treilea, a pus-o într-o ladă gata să fie 
încărcată în camionetă. Dl Rosenthal le transmisese prin 
fax dimensiunile exacte, cu o seară înainte, și o altă echipă 
lucrase toată noaptea să fie gata la timp cu cutiile. Totul la 
preţ dublu. 

— Parcă au mai făcut asta și înainte, a spus Alex. 

— Da. Monty este specializat în divorțuri și decese. Soții 
care trebuie să îndepărteze ce este valoros după ce 
partenerii au plecat la muncă și înainte de a se întoarce 
seara, acasă. 

Alex a râs. 

— Şi decese? 

— Copii care vor să mute picturi și mobile pentru care s- 
au înţeles cu părinţii lor să nu fie menţionate în testament. 
Este o afacere prosperă și Monty este plătit aproape 
întotdeauna dublu. 

— Pot ajuta cu ceva? 

— Trebuie să mă duc la bancă să mă asigur că totul e 
gata când Monty și echipa lui termină și asta ar trebui să 
fie în jur de ora 4 după-amiază. Va fi nevoie să-i aștepte 
cineva la ușa din spate și să-i ghideze spre un loc sigur 
unde e destul spaţiu pentru a găzdui 71 de picturi. Odată 
încheiată această operaţie, te rog întoarce-te direct aici. 

— Şi camioneta va reveni de asemenea la Beacon Hill? 

— Oh, da! La urma-urmelor, eu voi fi terminat numai 
jumătate din treabă. 

— Atunci, ar fi mai bine să mă grăbesc. Alex ar fi vrut 
să-i pună mai multe întrebări lui Rosenthal, dar știa mai 
bine că nu merita mici măcar să se deranjeze. Când el 
ieșea din casă, prima pictură era încărcată în camionetă. 

— Şi eu ce doriţi să fac, domnule Rosenthal? a întrebat 
Anna. 

— Mai verifică o dată inventarul și asigură-te că au 
împachetat numai picturile cu bilete galbene. Adevărata 
noastră treabă nu va începe până nu mă întorc eu de la 
bancă, când vor fi încărcate în camionetă cele 53 de 
picturi rămase și vor fi duse la New York. 

— Dar acestea sunt copii, a spus Anna. 

— Adevărat, a răspuns Rosenthal. Dar tot trebuie 
returnate proprietarului lor adevărat. 


XXX 


— Warhol-ul este în siguranţă, în cală, a spus Anna, în 
timp ce avionul decola. Restul colecţiei a ajuns la Nisa? 

— Da, a răspuns dl Rosenthal. L-am sunat pe Pierre 
Gerand din nou, imediat ce m-am întors la New York, 
duminică seara. El este unul din dealerii cei mai buni de 
artă abstractă din Paris și un prieten vechi care cunoaște 
colecţia Lowell pentru că bunicul lui i-a vândut trei picturi 
dlui Lowell-tatăl, când acesta a făcut un tur prin Europa, 
în 1947. l-am spus că o încărcătură mare de picturi a 
pornit deja spre Nisa și l-am rugat să aranjeze să le preia 
dl Duval și să le depoziteze până sosim noi. leri m-a sunat 
înapoi să-mi spună că Evelyn și dl Halliday au fost zăriţi 
îmbarcându-se într-un zbor Air France, cu direcţia Boston, 
în dimineaţa asta. Atunci te-am sunat eu să-ți amintesc să 
nu uiţi și să iei Warhol-ul. Așa că, atunci când noi vom 
ateriza la Nisa, totul va fi la locul lui. Pierre și dl Duval ne 
vor aștepta la avion. 

— Așadar, tot ce-avem noi de făcut este să luăm înapoi 
restul colecţiei. 

— Ceea ce nu va fi o sarcină oarecare. Cel puţin, suntem 
în mâinile unor profesioniști. Dar dacă ratăm... 

— Alex îmi spune că banca va dispărea și noi vom fi 
falii. 

— Așa că, răbdare, a spus Rosenthal. Ţine minte, eu aș 
putea să-i ofer oricând lui Alex o slujbă ca galerist. Ar fi 
destul de bun la asta. 

— Sau ar putea primi slujba mea, pentru că vei avea 
nevoie să mă înlocuiești cu cineva când se va naște copilul. 

— Nu, la asta nu e bun, a spus Rosenthal, în timp ce 
avionul atingea înălțimea de 40.000 de picioare și întorcea 
spre est. 


XXX 


— Cu cât timp înainte trebuie să dai cererea? a spus 
Ackroyd. 

— Statutul băncii cere 14 zile, a spus Fowler, așa că eu 
mă gândesc să trimit scrisoarea către toţi directorii, în 
dimineaţa asta. 

— Dar, în clipa în care dna Robbins deschide mail-ul, îl 
va alerta pe Karpenko și-i va spune despre întâlnirea de 
urgenţă a comitetului și, dacă este pe jumătate atât de 
inteligent cum spui, nu va dura mult ca să-și dea seama ce 
punem la cale. 

— M-am gândit la asta, a spus Fowler, și intenţionez să 
trimit scrisoarea către Karpenko la apartamentul lui din 
Brooklyn. Din moment ce și-a luat rezidenţă în Boston, 
scrisoarea va zăcea pe pragul casei din Brooklyn până se 
va întoarce el acolo. 

— Şi moţiunea pentru înlocuirea lui din funcţia de 
președinte va fi trecut înainte ca el să aibă șansa să facă 
ceva în această privință. Deci, de ce nu pui scrisorile la 
poștă? Ce mai aștepți, Ray? 


XXX 

Anna a coborât din avion după aterizarea la Nisa și a 
fost întâmpinată de briza caldă a înserării. Și-ar fi dorit ca 
Alex să fie cu ea să se bucure împreună de prima ei vizită 
în Franţa. Dar știa că nu putea risca să fie departe de 
biroul lui nici măcar câteva ore. 

Îndată ce-au trecut prin vamă și-au pășit în salonul 
pentru sosiri, un bărbat îmbrăcat cu o cămașă înflorată 
deschisă la guler și costum albastru-deschis, la modă, s-a 
grăbit spre Rosenthal și l-a sărutat pe amândoi obrajii. 

— Bine-ai venit, mon ami. Permite-mi să ţi-l prezint pe 
Dominic Duval pe care l-am ales să conducă această 
operaţiune. 

Când Citroenul său a intrat în traficul de seară timpurie 
în direcţia Nisa, Duval a început să-i informeze pe 
conspiratorii săi, despre cum stătea situaţia. 

— Îndată ce dl și dna Lowell-Halliday au părăsit vila, l- 
am sunat pe Pierre la Paris și i-am spus că sunt în drum 
spre Boston. 

— De unde-ai știut că se îndreptau spre aeroport? a 
întrebat Anna. 

— Trei valize sunt un indiciu minor, a spus Duval. 

— Asta mai sugerează că Evelyn intenţionează să 
rămână ceva timp la Boston, a spus Rosenthal. 

— Apoi l-am sunat pe Nathanial la New York, a spus 
Pierre - Anna a realizat că N din numele dlui Rosenthal 
era de la Nathanial - ca să-i spun că ei erau pe drum și 
imediat să zboare la Nisa ca să fim siguri că suntem 
pregătiți pentru înlocuirea de mâine. 

— De ce așa de curând? a întrebat Rosenthal. 

— Trebuie să ne folosim de faptul că marţi este ziua 
liberă a majordomului. Altfel, trebuie să mai așteptăm o 
săptămână. Şi, până atunci, ei s-ar putea întoarce. 

— Echipa ta a ajuns? 

— E pregătită și așteaptă, a spus Duval. Primul lucru 
mâine-dimineaţă, voi suna la vilă și-i voi spune femeii de 
serviciu că am de predat un pachet important. 

— Știm tot ce e necesar despre fata-n casă? a întrebat 
Rosenthal. 

— O cheamă Maria, a spus Duval. A lucrat mai mulţi ani 
aici și este singura care va fi în casă în ziua liberă a 
majordomului. Nu e prea deșteaptă, dar are o inimă de 
aur. 

— Şi cum noi avem o listă cuprinzătoare a picturilor 
care trebuie înlocuite, ar trebui să putem termina toată 
operaţiunea în mai puţin de o oră, a spus Pierre. 

— Dar nu poţi ambala 53 de picturi valoroase sub o oră, 
a spus Rosenthal. Nu sunt cutii de conserve de fasole. Va 
dura cel puţin 3-4 ore. 

— Nu putem risca nici măcar o oră întreagă, a replicat 
Duval. Le vom scoate cât mai repede posibil din vilă, le 
vom duce la depozitul nostru care se află la numai 7 km 
depărtare, unde le putem ambala cum trebuie pentru zbor. 
Nu uita, avem deja cutiile în care se află copiile. 

— Impresionant, a spus Rosenthal, dar tot sunt 
îngrijorat să nu ne facă vreo problemă fata-n casă. 

— Am eu o idee, a spus Anna. 


XXX 


— După cât se pare, nu pot nici măcar să stau în propria 
mea casă, a spus Evelyn, a trebuit să luăm un apartament 
la Fairmont, care nu e ieftin, așa că sper, Douglas, că veţi 
aranja totul până lunea viitoare. 

— Totul e sub control, a spus Ackroyd. Cu toate că s-a 
divizat comitetul, cu votul tău vom avea majoritate, așa că, 
pe vremea asta, săptămâna viitoare, Karpenko ar trebui să 
fie în drum spre New York, ocupându-se de pizza, și eu voi 
fi președintele băncii. 

— Şi eu voi putea să mă întorc la Beacon Hill și să mut 
restul picturilor, înainte ca IRS să descopere că Lowell's 
nu este nici măcar o pușculiță.. 


XXX 

A sunat la vilă pe la opt și zece, în dimineaţa următoare. 

— Salut, Maria, sunt Dominic Duval, a spus el. Amo 
livrare pentru dna Lowell care trebuie să fie lăsată la vilă. 

— Dna Lowell nu este aici, și majordomul e plecat în 
ziua liberă. 

— Eu am indicaţii clare, a spus Duval. Doamna a insistat 
ca pachetul să fie livrat înainte de întoarcerea ei din 
America, dar dacă ai vreo îndoială, te rog s-o suni la 
Boston, deși trebuie să te avertizez că acolo este ora două 
noaptea. Primul risc asumat de Duval. 

— Nu, nu, a spus fata în casă. Când să vă aștept? 

— Cam într-o oră. Duval a pus receptorul în furcă și s-a 
alăturat restului echipei, care aștepta în dubă. 

— Şi soţia mea cum e? a întrebat el așezându-se lângă 
Anna. Ea i-a răspuns cu un zâmbet slab. 

Duval a scos mașina din depozit și a luat-o pe strada 
principală. A rulat numai pe banda din mijloc și nu a 
depășit deloc viteza. În timp ce conducea, a repetat cu toţi 
membrii echipei rolul fiecăruia, pentru ultima oară, în 
special cu Anna, Pierre și Rosenthal. 

— Şi nu uitaţi, a spus el, numai Anna și cu mine ieșim 
din mașină, când ajungem. 

Patruzeci de minute mai târziu, au intrat prin poarta din 
față, au mers pe alee și s-au oprit lângă vila impresionantă. 
Anna ar fi vrut să hoinărească prin grădinile colorate, bine 
întreținute, dar nu astăzi. 

Ea și Duval s-au dus, mână-n mână, la ușa de la intrare. 
Duval a apăsat pe sonerie și, după câteva minute, a apărut 
fata-n casă. A zâmbit când a recunoscut duba. 

— Un pachet pentru dna Lowell, a spus Duval. Maria, 
dacă semnezi aici, aduc cutia din dubă. 

Maria a zâmbit, dar expresia ei s-a transformat în 
neliniște când Anna s-a prăbușit la pământ lângă 
picioarele ei, ţinându-se de burtă. 

— Ah, ma pauvre femme, a spus Duval. Soţia mea e 
însărcinată, Maria. Ai un loc unde să se poată întinde, 
câteva minute? 

— Desigur, monsieur! Veniţi cu mine! 

Duval a ajutat-o pe Anna să se ridice în picioare și-au 
urmat-o amândoi pe fata în casă, în interior, și în sus pe 
scara largă spre dormitorul pentru oaspeţi de la primul 
etaj. 

— Îmi cer scuze pentru această neplăcere, a spus Anna, 
în timp ce Duval o ajuta să se întindă pe pat. 

— Nu-i nicio problemă, draga mea, a spus Maria. Să 
chem un doctor? 

— Nu, sunt sigură că voi fi bine dacă mă odihnesc 
câteva minute. Dar dragă, a spus ea spre Duval, vrei să-mi 
aduci geanta din mașină, am acolo niște pastile pe care 
trebuie să le iau. 

— Bineînţeles, iubito, imediat, a spus el, aruncând o 
privire atentă spre pictura de deasupra patului. 

— Ești așa de amabilă, a spus Anna, luând-o pe Maria de 
mână. 

— Nu, nu, doamnă, am și eu copii. Şi bărbaţii sunt atât 
de în plus în astfel de situaţii, a adăugat ea în timp ce 
Duval se strecura afară din cameră. 

A coborât alergând scara, ca să constate că echipa era 
în plin avânt cu Rosenthal acţionând ca maestru de manej, 
în timp ce Pierre pocnea din bici. Una câte una, 
capodoperele au fost îndepărtate de pe pereţi și înlocuite 
imediat cu copiile. 

— Vei găsi Matisse-ul deasupra șemineului din salon, a 
spus Rosenthal unuia din cărăuși. Picasso e în camera 
stăpânului, a altui stăpân și Rauschenberg este chiar aici, 
a spus el, arătând spre un loc mare gol de pe peretele din 
faţa lui. 

— Eu caut Dali-ul a spus Duval. Mergem în camera de 
oaspeţi, a adăugat el, în timp ce de Kooning dispărea afară 
pe ușă. 

— Sunt trei Dali, a spus Pierre, după ce-a verificat 
inventarul. Ce subiecte au? 

— Un ceas galben topindu-se pe masă. 

— Ulei sau acuarelă? a întrebat Pierre. 

— Ulei, a spus Duval, îndreptându-se pe scări, în sus. 

— L-am găsit. Și nu uita de geanta soţiei tale, a spus 
Rosenthal. 

— La naiba! a spus Duval, care a șters-o din casă, 
ciocnindu-se aproape de doi cărăuși care veneau din 
direcţie opusă. 

A deschis portiera pasagerului, a luat geanta Annei, a 
alergat înapoi în casă și în sus, pe trepte, sărind câte două 
odată. Pierre era numai la un pas în urma lui, cu un Dali în 
braţe. Duval și-a ţinut respiraţia, a deschis ușa și a intrat 
afișând o expresie de îngrijorare, în timp ce Pierre aștepta 
afară, pe coridor. 

— Și problema cu Beatrice, spunea Maria, este că are 14 
ani, mergând spre 23. 

Anna a râs în timp ce Duvali-a dat geanta. 

— Îţi mulţumesc, iubitule, a spus ea, deschizând capacul 
și scoțând un flacon cu aspirină. Imi pare rău de un 
asemenea deranj, Maria, dar aș putea primi un pahar cu 
apă? 

— Desigur, a spus servitoarea, îndreptându-se spre baie. 

Anna a sărit în picioare pe pat și a scos repede Dali-ul 
din cui. I-a dat tabloul lui Duval care a alergat la ușă, l-a 
schimbat cu copia de la Pierre, pe care i-a dat-o Annei o 
clipă mai târziu. Al doilea risc al lor! Ea abia a avut timp 
să-l agaţe în cui și să cadă înapoi întinsă pe pat, înainte ca 
Maria să reapară cu un pahar plin cu apă. I-a găsit pe cei 
doi ţinându-se de mână. 

Anna a înghiţit fără să se grăbească două pastile și a 
spus: 

— Îmi pare rău să vă ţin din treabă. 

Soţul ei a intervenit energic exact în momentul acela: 

— Maria, unde să pun pachetul pentru dna Lowell? 

— Lăsaţi-l în hol și se ocupă majordomul mâine, când 
vine la lucru. 

— Desigur, a spus Duval, și când mă întorc, iubito, poate 
îţi vei fi revenit destul ca să te pot duce acasă. 

— Sper, a spus Anna. 

— Nu te neliniști, a spus Maria, voi sta cu tine până se 
întoarce el. _ 

— Ce drăguţ din partea ta, a spus Duval. În timp ce 
cobora în fugă pe scări, l-a zărit pe Pierre dându-i Dali-ul 
unui cărăuș. 

— Cât mai durează? a întrebat el, alăturându-se lui 
Rosenthal, în hol. 

— Cinci minute, 10 cel mult, a spus Rosenthal, în timp 
ce un cărăuș îi arăta un Pollock. In partea cealaltă a 
salonului a spus el fără ezitare. 

Ochii lui Duval nu se dezlipeau de ușa dormitorului. 

— E vreo problemă? a întrebat el. 

— Nu găsesc Warhol-ul albastru al lui Jackie. Este prea 
important să nu fie într-una din încăperile principale. Dar 
mai bine du-te sus, să nu devină bănuitoare femeia-n casă. 

Duval a urcat scările și a revenit în dormitorul unde 
Maria încă o răsfăţa pe Anna cu povești despre copiii ei. 

El i-a arătat cinci degete, ea a dat din cap şi el a 
remarcat că Dali-ul era pus într-o parte. 

— Maria tocmai mi-a povestit, dragule, ce probleme are 
cu fiica ei, Beatrice. 

— Nu poate fi mai rea decât Marcel, a spus Duval 
așezându-se pe marginea patului. 

— Dar parcă mi-ai spus că e primul vostru copil! a spus 
Maria, uluită. 

— Dominic are un fiu de la prima soţie, a răspuns rapid 
Anna, care a murit de cancer, ceea ce cred că este unul 
din motivele problemelor lui Marcel. 

— Oh, îmi pare rău, a spus Maria. 

— Cred că mă simt un pic mai bine acum, a spus Anna 
ridicându-se ușor și coborându-și picioarele pe covor. Ai 
fost așa de amabilă. Nu știu cum să-ți mulțumesc. S-a 

ridicat nesigură și, cu ajutorul Mariei, s-a îndreptat spre 
ușă, în timp ce Duval a îngenuncheat pe pat și a îndreptat 
Dali-ul. Al treilea risc al lui! Le-a prins din urmă la timp ca 
să deschidă ușa. 

— Mă duc înainte să deschid portiera, a spus el - rol nu 
prea bine asumat - și era numai pe la jumătatea scărilor 
când i-a văzut pe Rosenthal și pe Pierre încă pe culoar. 

— Unde este Warhol-ul? a întrebat Pierre. 

— La dracu cu Warhol-ul acesta, a spus Duval. Plecăm! 

Pierre a ieșit repede, urmat de Rosenthal, înjurând pe 
sub mustață. 

Când Anna și Maria au ajuns pe hol, câteva minute mai 
târziu, l-au găsit pe Duval în picioare în faţa ușii, cu o 
mână odihnindu-se pe o cutie. 

— Îţi mulțumesc că ai fost așa de drăguță cu soția mea, 
a spus el. Acesta-i pachetul pe care mi s-a cerut să-l livrez 
și aceasta este o scrisoare pentru dna Lowell. 

— 1 le voi da doamnei pe amândouă, imediat ce se 
întoarce, a spus Maria. 

Duval a luat-o ușor de mână pe Anna și a condus-o afară 
din casă, apoi la mașina cu portiera pasagerului larg 
deschisă. 

În timp ce duba rula încet pe alee, Duval se întreba dacă 
Mariei nu i se va părea ciudat că folosiseră o mașină atât 
de mare pentru a aduce o pictură. 

— Vreo problemă, Anna? a întrebat Rosenthal din 
spatele dubei. 

— În afară de faptul că sunt însărcinată, că am doi soţi și 
cu niciunul nu sunt căsătorită și că am un fiu vitreg, n-am 
nicio problemă. 

— Nu uita să conduci încet, Dominic, a spus Rosenthal. 
Nu trebuie să uităm că avem o încărcătură prețioasă la 
bord. 

— Cât îţi sunt de recunoscătoare, a spus Anna, 
mângâindu-și burtica. 

Rosenthal a avut delicateţea să zâmbească în timp ce 
Anna s-a aplecat spre geam să-i facă cu mâna Mariei. 
Aceasta i-a răspuns la fel cu o expresie uluită pe faţă. 

35 
ALEX 


Boston 


Alex a sosit la bancă atât de devreme în dimineaţa 
următoare, încât Errol nu era încă la post și a trebuit să-i 
deschidă paznicul de noapte. Încă cineva care a trebuit să 
fie lămurit că era noul președinte. 

A mers singur cu liftul și când a coborât pe coridor la 
etajul 24, a fost amuzat să vadă că dra Robbins lăsase 
lumina aprinsă. Fuelish, ar fi tachinat-o el. A deschis ușa, 
cu intenţia să stingă lumina, dar a fost întâmpinat cu un 
salut: 

— Bună dimineaţa, dle președinte. 

— Bună dimineaţa, a spus Alex, nescăpându-i nimic. Ai 
stat aici toată noaptea? 

— Nu, sir, dar am vrut să ajung cu corespondenţa la zi 
până la venirea dumneavoastră. 

— E ceva interesant? 

— Este o scrisoare și un pachet pe care am crezut că ar 
trebui să-l vedeţi imediat. Este pe grămada de scrisori de 
pe biroul dvs. 

— Mulţumesc, a spus Alex, curios să descopere ce 
considera dra Robbins interesant. S-a dus în birou unde a 
găsit mormanul de scrisori promis așteptându-l. 

A luat scrisoarea de deasupra și a citit-o cu răbdare. 
Apoi a deschis pachetul și s-a uitat cu neîncredere la 
obiectul din el. Mâinile încă îi tremurau când l-a pus la loc 
în pachet. A trebuit să fie de acord cu dra Robbins că 
scrisoarea era interesantă și ea-și exprimase opinia fără să 
știe ce era în pachet. 

A doua scrisoare era de la Bob Underwood, un director 
din bancă care anunţa că a venit timpul să se retragă, nu 
numai pentru că avea 70 de ani. El sugera că momentul 
ideal pentru a informa conducerea cu privire la intenţia lui 

ar fi la Comitetul de urgenţă convocat pentru luni 
dimineaţa. Alex a tras o înjurătură, pentru că Underwood 
era unul din puţinii oameni care, spera el, ar rămâne în 
bancă. Părea mulţumit cu cei 10.000 de dolari pe an pe 
care-i primea ca director, rareori reclama vreo cheltuială 
și nu trebuie să citeşti printre rânduri pentru a-ţi da seama 
că el era unul dintre puţinii membri ai consiliului care voia 
să se opună lui Ackroyd și acoliţilor acestuia. 

Și apoi, privirile i-au revenit la cuvintele „întâlnire de 
urgenţă luni dimineaţa”. De ce nu l-a informat dra Robbins 
despre întâlnire? 

A auzit o bătaie în ușă și dra Robbins a apărut aducând 
o ceașcă de cafea neagră fără zahăr și o farfurie cu biscuiţi 
digestivi. De unde știa ea că aceștia erau biscuiţii lui 
favoriţi? 

— Mulţumesc, a spus Alex, în timp ce ea punea pe masa 
din fața lui o tavă de argint care trebuia să fi fost din 
moștenirea familiei lui Lawrence. Vă pot pune o întrebare 
delicată, dra Robbins? 

— Care e numele de botez? 

— Pamela. 

— Eu sunt Alex. 

— Știu, dle președinte. 

— Sunt de acord cu tine, Pamela, că scrisoarea dnei 
Ackroyd este interesantă. Dar cum eu n-o cunosc pe 
doamna, cum m-ai sfătui să răspund ofertei pe care-o face? 

— Eu aș accepta-o cu încredere deplină, dle președinte. 
În ultimă instanţă toată lumea știe că divorţul lor recent a 
fost violent... a ezitat dra Robbins. 

— Nu cred că avem timp pentru dulcegării sociale, 
Pamela, așa că spune pe șleau. 

— Sunt numai surprinsă de cât de puţine femei au fost 
numite corespunzătoare. 

— Asta da spus pe șleau, a zis Alex. Continuă. 

— Ultima dintre secretarele sale, o dră Bowers, se poate 
foarte bine să fi avut calităţi ascunse pe care eu să nui le 
cunosc, dar cu siguranţă, nu știa să scrie corect. 

— De ce crezi c-ar trebui să iau cuvintele dnei Ackroyd 
de bune? 

— Cu siguranţă, da, dle președinte, și eu mă bucur în 
special de ultimul paragraf al scrisorii ei. 

Alex l-a citit din nou și acesta i-a adus chiar un zâmbet 
pe figură. 

— Altceva dle președinte? 

— Da, a spus Alex, înainte de a pleca, Pamela, am citit în 
scrisoarea dlui Underwood că el are impresia că în 
următoarea zi de luni va avea loc un comitet de urgenţă. 
Așa e? Eu nu știam, este nou pentru mine. 

— Şi pentru mine, a spus dra Robbins. Așa că am pus 
discret câteva întrebări și s-a dovedit că dl Fowler a trimis 
o informare cu privire la întâlnire cu câteva zile în urmă. 

— Nu și mie. 

— Ba da. Dar a trimis-o la adresa din New York, care 
figurează în registrul companiei ca adresa locuinţei 
permanente. 

— Dar Fowler știe bine că locuiesc în casa dlui Lowell și 
că voi locui, în viitorul previzibil, tot acolo. Ce pune la 
cale? 

— N-am nicio idee, dle președinte, dar aș putea încerca 
să aflu. 

— Te rog s-o faci. Şi vezi dacă poţi pune mâna pe o 
agendă a întâlnirii, fără ca dl Fowler să afle. 

— Desigur, dle președinte. 

— Intre timp, voi săpa prin dosarele acestea, până când 
sosește dl Harbottle pentru întâlnirea de la ora 11. Când 
ea se pregătea să iasă, Alex n-a rezistat să o întrebe: Tu ce 
crezi despre dl Harbottle, Pamela? 

— Este un șoricar bătrân, urâcios și excentric, ieșit 
parcă din paginile lui Dickens, dar haide să fim cel puţin 
mulțumiți că este de partea noastră, pentru că dușmanii 
sunt îngroziţi de el și, probabil, chiar mai important, este 
ca soţia lui Caesar. 

— Soţia lui Caesar? 

— Când vom avea mai mult timp, vă voi explica, dle 
președinte. 

— Înainte de a pleca, Pamela, dacă ţi-aș cere un sfat 
pentru a ţine corabia asta pe linia de plutire, care-ar fi 
acesta? 

— Nu care, ci cine? Am o întâlnire cu Jake Coleman, 
întâlnire foarte secretă; el a fost, în urmă cu șase luni, 
șeful financiar al băncii. 

— De unde știu eu numele acesta? a întrebat Alex. Am 
citit ceva într-un proces verbal? 

— Şi-a dat demisia după o discuţie aprinsă cu dl Ackroyd 
și, ca și mie, i s-a spus să golească biroul până la sfârșitul 
zilei. 

— Despre ce-a fost discuţia? 

— Nu știu. DI Coleman era un profesionist mult prea bun 
pentru a discuta problema cu cineva din personal. 

— Pentru cine lucrează el, acum? 

— Nu și-a găsit o altă slujbă, dle președinte, pentru că 
ori de câte ori era pus pe lista scurtă pentru o poziţie 
importantă angajatorii îl sunau pe dl Ackroyd, iar el nu 
numai că-i înfigea cuțitul în spate, dar îl mai și răsucea. 

— Fixează o întâlnire cu el cât de rapid posibil. 

— Îl sun imediat, dle președinte, a spus dra Robbins, 
închizând ușa în urma ei. 

Citind procesele verbale ale ședințelor comitetului de 
conducere din anul anterior, pentru Alex a devenit din ce 
mai evident că blestemata treime Ackroyd, Jardine și 
Fowler chiar dacă Lawrence s-ar fi putut să fi participat, 
poate chiar să prezideze, fiecare din participanţi, îl ocolea 
pur și simplu. Ajunsese la luna septembrie când a auzit o 
bătaie în ușă. Oare se făcuse ora 11? 

Ușa s-a deschis și în birou a intrat silueta inconfundabilă 
a dlui Harbottle. 

— Bună dimineaţa, dle Karpenko, a spus bătrânul jurist. 

— Bună dimineaţa, sir, a spus Alex, în picioare, 
așteptând ca Harbottle să se așeze. Permiteţi-mi să vă 
mulțumesc pentru sfatul excelent pe care mi l-aţi dat, a 

spus Alex. Mi-a permis să rămân cu un pas înaintea lui 
Ackroyd și Jardine, dar numai cu un pas, pentru că tocmai 
am aflat că Fowler a programat o întâlnire de urgenţă 
pentru lunea următoare. 

— Chiar așa? s-a mirat Harbottle. Și-a potrivit ochelarii 
pe nas, apoi a continuat: Deci, bănuiesc că intenţionează 
să te schimbe din funcţia de președinte. Și n-ar fi 
programat întâlnirea dacă n-ar fi convinși că au 
majoritatea în consiliu. 

— Şi dacă o au, ce-aș mai putea face eu? 

— Nu știu răspunsul la această întrebare, până nu am 
încă o șansă să consult statutul băncii, dle președinte. 

— Încă o șansă? 

— Da, pentru că se poate ca eu să fi dat deja peste ceva 
care te va ajuta în eforturile tale. 

Alex s-a cufundat în fotoliu, convins că Harbottle nu se 
grăbea. 

— În timp ce vă familiarizați cu procesele verbale și 
conturile anuale, eu m-am cufundat în statutul companiei - 
fascinantă lectură înainte de culcare - și cred că am dat 
peste ceva care v-ar interesa. A scos un dosar din servieta 
Gladsone. 

— Fără îndoială paragraful 33b. 

Harbottle și-a permis jumătate de zâmbet. 

— Nu, de fapt este vorba despre articolul 9, subclauza 2, 
a spus el. Permite-ţi-mi să vă lămuresc, dle președinte, a 
mai spus el și a continuat să citească pasajul pe care-l 
subliniase. „Niciun angajat sau director al companiei nu va 
fi plătit cu mai mult decât președintele.” 

Mintea lui Alex a luat-o la goană, dar a venit repede 
limpede că Harbottle continuase să consume gazul până la 
miezul nopţii. 

— Ackroyd și-a plătit singur suma incredibilă de 500.000 
dolari ca CEO ceea ce i-a permis, de asemenea, să-și 
recompenseze echipa apropiată cu salarii umflate, ceea ce- 
i garanta majoritatea în comitet. 

— Deci, dac-ar fi să-mi plătesc un salariu mai normal, a 
spus Alex, să zicem... 

— Șaizeci de mii de dolari pe an, a spus Harbottle 
prompt, și, în același timp, să insiști ca toate cheltuielile 
viitoare să fie aprobate de tine, bănuiesc că-i va face pe cei 
trei să-și dea foarte repede demisia. 

— Asta presupunând că supraviețuiesc ca președinte. 

— De acord, a spus Harbottle. Și după ce-am să spun ce 
am de spus, s-ar putea să nu mai fiți sigur că vreţi să 
rămâneţi pe post. Alex s-a lăsat din nou pe spătar. M-aţi 
rugat să-l vizitez pe președintele Comisiei Bancare, ceea 
ce am și făcut ieri după-amiază. Nu pot pretinde că a fost 
generos cu răspunsurile. De fapt, după ce a studiat ultimul 
bilanț, mi-a spus clar că toată colecţia Lowell ar trebui 
evaluată de un dealer recunoscut și pusă în seifurile băncii 
înainte ca el s-o considere o garanţie. Vă va da 28 de zile 
pentru a realiza această obligaţie și eu trebuie să-i 
raportez personal dacă nu reușești cumva să faci acest 
lucru. 

Alex a oftat din rărunchi. 

— Altceva? 

— Da, mă tem că mai e ceva. Mi-a mai spus, de 
asemenea apăsat, că dl Lowell nu avea dreptul să vă lase 
50% din acţiunile băncii și nici măcar partea lui de 50% 
din Compania Elena's Pizza și-a insistat că aceste acţiuni 
constituie asigurare pentru stabilitatea băncii. 

— Cât de generos din partea lui! a exclamat Alex. Ceva 
pe partea creditelor? 

— Da. Mi-am notat exact cuvintele lui, a spus Harbottle 
și a întors pagina carnetului lui galben: „Sunt încrezător 
că cineva care a scăpat de KGB fugind într-o cutie cu 
numai o jumătate de duzină de sticle de votcă drept plată 
pentru transport și a reușit să câștige Steaua de Argint va 
fi, cu siguranţă, capabil să depășească problemele curente 
ale băncii”. 

— De unde să știe el toate acestea? a întrebat Alex. 

— E clar că azi n-aţi avut timp să citiți Boston Globe. 
Este publicat un profil strălucitor despre dvs. la secţia de 
afaceri. Sunteţi prezentat ca unul între Abraham Lincoln și 
James Bond. 

Alex a râs pentru prima oară în ziua aceea. 

— Dar vă avertizez că Ackroyd e la fel de nemilos și plin 
de resurse ca Blofeld și n-aș fi surprins dacă și-ar hrăni 
pisica cu peștișorul de aur. 

— Nu pot crede că ești... 

— Ah, mărturisesc că sunt un admirator al dlui Fleming. 
I-am citit toate cărțile, deși n-am văzut niciunul din filmele 
lui. Şi-a scos ochelarii, a pus dosarul înapoi în servieta 
Gladstone și și-a încrucișat mâinile la piept, semn că urma 
să spună ceva neoficial. 

— Îndrăznesc să vă întreb cum a fost excursia dlui 
Rosenthal la Nisa? 

— Nu se putea mai bine, a spus Alex. Cu excepţia unei 
picturi, toată colecţia va fi curând depozitată într-un seif 
sigur, al cărui cod îl voi ști numai eu și șeful securităţii 
băncii și nu poate fi deschis decât cu prezenţa amândurora 
fiecare cu cheia lui. 

— Asta este chiar o veste bună, a spus Harbottle. Dar aţi 
spus, cu excepţia unei picturi? 

— Şi chiar și aceasta este acum în posesia noastră, a 
spus Alex, înmânându-i scrisoarea de la dna Ackroyd. După 
ce-a citit avocatul scrisoarea, Alex i-a dat o mică pictură 
dlui Harbottle. 

— O Jackie în albastru de Warhol, a spus Harbottle. 
Trebuie să spun că asta îţi redă încrederea în oameni. 

— Sau chiar în femei, a spus Alex cu un zâmbet. 

— Dar cum a pus dna Ackroyd mâna pe această pictură? 
a întrebat Harbottle. 

— Spune că i-a dat-o Ackroyd în urma înţelegerii cu 
privire la divorţ. 

— Şi el cum a intrat în posesia ei? 

— Aș paria că o are de la Evelyn Lowell-Halliday a spus 
Alex. O recompensă pentru vreun serviciu, fără nicio 
îndoială. 

— Ceea ce îmi dă o idee, a spus Harbottle. A făcut o 
scurtă pauză apoi a spus: Dar ca s-o pun în practică, ar 
trebui să împrumut tabloul Jackie pentru câteva zile. 

— Desigur, a spus Alex, conștient că ar fi fost inutil să-l 
întrebe pentru ce. 

Harbottle a ambalat pictura și a pus-o cu grijă în 
servieta Gladstone. 

— V-am luat destul de mult din timpul de președinte, a 
spus el ridicându-se de pe scaun, așa că plec. 

Alex n-a putut să nu zâmbească în timp ce-l conducea 
spre ușă. Dar, încă o dată, seniorul l-a luat prin 
surprindere. 

— Acum, că ne cunoaștem unul pe celălalt puţin mai 
bine, cred că-mi poţi spune Harbottle. 


XXX 


N-a fost dificil pentru Alex să înţeleagă de ce Jake 
Coleman și Doug Ackroyd nu putuseră niciodată să lucreze 
împreună. 

Coleman era, așa de limpede, un om cinstit, decent și 
corect, care credea că echipa este mult mai importantă 
decât orice individ. În timp ce Ackroyd... 

S-au întâlnit amândoi la Elena 3, pentru că Alex credea 
că acesta era singurul loc din Boston în care Ackroyd și 
acoliţii săi nu mergeau niciodată. 

— De ce-ai plecat de la Lowell's? a întrebat Alex, odată 
ce-au comandat amândoi pizza Congresmen special. 

— N-am plecat de la bancă, a spus Jake. Am fost 
concediat. 

— Pot întreba de ce? 

— Eu am crezut că sarcina mea ca director financiar al 
lui Ackroyd era să-i spun că, atunci când se va întoarce din 
Vietnam președintele băncii, trebuie să-l informez cumva 

că pasiunea pentru jocurile de noroc a surorii lui a scăpat 
de sub control și că, dacă i se permite să facă împrumuturi 
fără discernământ, banca se va prăbuși cu siguranţă. 

— Ackroyd ce-a răspuns? a întrebat Alex în momentul în 
care li se puneau în faţă două porții de pizza sfârâind. 

— Mi-a spus să-mi văd de treburile mele dacă știu ce e 
bine pentru mine. 

— Şi, în mod clar, tu n-ai făcut asta. 

— Nu. L-am avertizat pe Ackroyd că dacă nu-l 
informează pe președinte despre ce se petrece pe la 
spatele lui, atunci îl voi informa eu. Ceea ce a însemnat că 
mi-am semnat singur condamnarea la moarte, pentru că a 
doua zi eram concediat. 

— Şi i-ai spus lui Lawrence? 

— l-am scris imediat și chiar am stabilit o întâlnire, a 
spus el. Dar m-a întrebat dacă problema poate aștepta 
până după alegeri și cum alegerile erau numai peste 
câteva săptămâni, am fost de acord. 

— Şi de-atunci nu ţi-ai găsit o slujbă potrivită? 

— Nu. Cel puţin nu la același nivel cu cea de la Lowell's. 
A avut Ackroyd grijă de asta. 

— Sunt convins că are încă acest fel de influență în 
cercurile bancare. 

— Are și dușmani, asta-i sigur, dar ori de câte ori am 
aplicat pentru o slujbă, prima persoană pe care eventualii 
viitori angajatori o contactau era CEO-ul de la ultima 
bancă la care lucrasem. 

Alex putea aproape să-l audă pe Ackroyd șoptind 
confidenţial: asta rămâne între noi, omul nu e de 
încredere. Singurul cuvânt care, în domeniul bancar, 
închide orice ușă. 

— Deci, dac-ar fi ca eu să-ţi ofer o slujbă, te-ai gândi să 
vii înapoi? 

— Nu. Cel puţin, nu cât Ackroyd este încă în comitetul 
de conducere. N-am nevoie să fiu concediat a doua oară. 

— Dar dacă Ackroyd s-ar retrage? 

— Nimeni nu-l va clinti, atâta timp cât are încă 
majoritatea în consiliu și Evelyn deţine 50% din acţiuni, 
așa că în ce constă problema? 

— Poţi avea dreptate, a spus Alex, pentru că nu pot să 
mă prefac că poziţia mea e sigură. Și chiar dacă asta s-ar 
schimba în bine, nu pot garanta nici că banca va 
supravieţui. Totuși, sunt convins că dacă-ar fi să revii în 
consiliu, am avea o mult mai mare șansă. 

— Ce te determină să crezi asta, când nici măcar nu mă 
cunoști? 

— Dar îl cunosc pe Bob Underwood și pe Pamela 
Robbins și dacă ei sunt dispuși să garanteze pentru tine, 
pentru mine este suficient. 

— Acesta chiar este un compliment. Deci dacă ești în 
stare să scapi de Ackroyd și de acoliţii lui, voi fi fericit să- 
mi reiau fostul post de ofiţer financiar al băncii. 

— Nu la asta mă gândeam eu, a spus Alex. Jake a părut 
dezamăgit. Eu speram numai să ocupi poziţia lui Ackroyd 
și să te întorci la Lowell's ca director executiv. 


XXX 


— Bună dimineaţa domnilor, a spus Alex, uitându-se în 
jurul mesei după un loc liber. Îl voi ruga pe dl Fowler să 
citească procesul verbal al ultimei întâlniri. 

Secretarul companiei s-a ridicat de la locul lui și și-a 
deschis dosarul cu procese verbale. 

— Comitetul s-a reunit pe 18 martie și printre 
problemele discutate... a început el. 

Gândul lui Alex a zburat înapoi la întâlnirea precipitată 
avută în biroul lui Harbottle, în seara trecută, care durase 
până spre dimineaţă. Ajunseseră amândoi la concluzia 
nedorită că majoritatea era împotriva lui, conștienți fiind 
că Evelyn era în Boston. A aruncat o privire spre scaunul 
gol. Dar, dacă Evelyn nu-și făcea apariţia, ei ar mai putea 
avea totuși o șansă. 

Când Alex ajunsese acasă, Anna dormea dusă. A hotărât 
să n-o trezească și să n-o încarce cu problemele lui. Şi-a 
așezat o mână pe viitoarea lui fiică sau viitorul său fiu un 
pic îngândurat de cum va fi viața când se va naște și va 
trăi în lume. S-a urcat în pat, disperat de somn, dar mintea 
nu i se putea odihni nici măcar o clipă, ca a unui ucigaș 
condamnat în noaptea de dinaintea punerii pe scaunul 
electric. 

A revenit la lumea reală când Fowler a spus: 

— Aceasta încheie procesul verbal al ultimei întâlniri. 
Mai sunt întrebări? 

Nici urmă de Evelyn, încă. 

Nu au fost întrebări și asta cel puţin pentru că toţi cei 
din jurul mesei știau prea bine care era primul punct pe 
ordinea de zi. 

— Problema numărul unu este alegerea unui nou 
președinte, a spus Alex chiar în momentul când ușa s-a 
deschis și Evelyn a dat buzna înăuntru. Alex a tras în gând 
o înjurătură când s-a uitat la femeia care-l captivase când 
se întâlniseră pentru prima dată. Putea să vadă de ce toţi 
bărbaţii cedau complet în faţa ei, deși numai pentru scurt 
timp. Jardine și Ackroyd s-au ridicat amândoi s-o salute și 
ea s-a așezat pe locul gol dintre ei. 

— Îmi cer scuze c-am întârziat, a spus Evelyn, dar a 
trebuit să discut cu avocatul o problemă personală, înainte 
de a veni la întâlnire. 

Ce avocat și ce problemă personală? s-a gândit Alex. 

— Eram pe punctul să invit la depunerea candidaturilor 
pentru postul de președinte, urmare a morţii tragice a 
fratelui dvs., a spus Fowler. 

Evelyn a dat din cap. 

— Te rog nu mă lăsa să-ţi iau locul, a spus ea, zâmbind 
cu căldură spre secretarul companiei. 

DI Jardine a sărit rapid în picioare. 

— Aș vrea să-mi exprim admiraţia pentru felul în care, 
temporar dl Karpenko a umplut golul lăsat, în timp ce noi 
am căutat un candidat mai potrivit care să fie următorul 

nostru președinte. Cred că pentru viitorul președinte pe 
termen lung al companiei persoana potrivită este Doug 
Ackroyd. Ne amintim cu toţii ce muncă excelentă a făcut 
ca CEO al băncii. 

— A pus compania aproape pe butuci, a murmurat Bob 
Underwood, destul de tare pentru ca fiecare membru al 
comitetului să audă. 

Jardine a ignorat întreruperea sotto voce și a continuat: 

— Prin urmare, nu am nicio ezitare în a-l propune pe 
fostul nostru CEO, Douglas Ackroyd, viitorul președinte al 
băncii Lowell. 

— Există un al doilea candidat? a întrebat Fowler. 

— Voi fi încântat să fiu al doilea candidat, a spus Alan 
Gates, luându-i pe toţi prin surprindere. 

— Încă unul din gașcă cu cheltuieli de 50 de mii de 
dolari pe an, a spus Underwood, care vrea să se asigure că 
morișca va continua să se învârte perpetuu. 

— Mulţumesc, a spus Fowler. Dacă nu mai sunt alte 
candidaturi, tot ce-mi rămâne de făcut este să trec la vot. 
Cei care sunteţi în favoarea alegerii dlui Doug Ackroyd 
următorul nostru președinte, vă rog, ridicați mâinile. 

S-au ridicat șase mâini. 

— Un punct de vedere, dle președinte. Juggernautul!s, 
bine-organizat, a aterizat brusc pe pământ, într-o oprire 
neanunţată. Simt că trebuie să subliniez, a continuat 
Underwood că la punctul 7.9 din Statutul băncii se 
stipulează că cel care candidează pentru poziţia de 
președinte nu poate vota pentru sine însuși. 

Alex a zâmbit. În mod clar, Harbottle nu fusese singura 
persoană care nu dormise noaptea până în zori. A fost o 
oarecare rumoare printre membrii consiliului, în timp ce 
Fowler a căutat alineatul respectiv. 

— Pare că este corect, a reușit el să spună în cele din 
urmă. 


18 Personaj din desenele animate americane nemilos și puternic. 

— Ei, ce credeai? a spus Underwood. Părinţii noștri 
fondatori nu erau chiar așa de proști, până la urmă. 

— Totuși, a spus Fowler, dl Ackroyd are cinci voturi. 
Acum întreb dacă este cineva împotrivă. 

Cinci directori au ridicat mâna instantaneu. 

— Vreo abţinere? 

— Numai eu, a spus Evelyn, cu cea mai nevinovată voce 
a ei. 

Alex era uluit, în timp ce Ackroyd nu-și putea ascunde 
surpriza. 

— Atunci voturile sunt cinci la cinci, cu o abţinere, a 
spus Fowler. 

— Deci acum ce facem? a întrebat Tom Rhodes, un 
director care vorbea rareori. 

— Sugerez ca dl Fowler să citească paragraful 7.10 din 
Statut, a spus Underwood și am putea afla ce trebuie să 
facem. Fowler a dat pagina în silă și a citit cu voce tare: 

— În eventualitatea unui balotaj, președintele va avea 
votul decisiv. 

Toţi s-au întors spre Alex care n-a ezitat și a spus: 

— Împotrivă. 

Mormăielile membrilor consiliului au fost încă și mai 
tari. 

A durat ceva până când Fowler, după ce a mai verificat 
încă o dată directivele din statut, a întrebat: 

— Mai sunt alţi candidaţi? E 

— Da, a spus Bob Underwood. Il propun pe dl Alex 
Karpenko să continue ca președinte al nostru, întrucât 
nimeni nu poate avea vreo îndoială cu privire la 
contribuția considerabilă pe care a adus-o băncii, din 
momentul în care a ocupat acest fotoliu. 

— Eu susţin propunerea, a spus Rhodes. 

Fowler și-a reluat rolul de arbitru. 

— Cei care sunteţi de acord vă rog să ridicaţi mâinile. 

S-au ridicat cinci mâini. Alex nu putea vota pentru el 
însuși. 


397 


- CAP SAU PAJURĂ - 


Chiar în clipa în care Fowler era pe punctul să întrebe 
cine era împotrivă, Evelyn a ridicat încet mâna, 
alăturându-se celor cinci. Fowler nu putea arăta mai 
consternat când a anunţat: 

— Declar că dl Alex Karpenko a fost ales președinte al 
Companiei Lowell Bank & Trust. 

Câţiva membri ai comitetului au izbucnit în aplauze 
spontane, în timp ce Ackroyd nu era în stare să-și ascundă 
dezaprobarea, apoi furia. El, împreună cu ceilalţi patru 
directori s-au ridicat de la locurile lor și au părăsit 
încăperea. 

— Iudo! i-a zis Ackroyd lui Evelyn, când a trecut pe 
lângă ea. 

— Mai degrabă Bunule  Samaritean, a strigat 
Underwood, înainte ca ușa să se trântească în urma lui 
Ackroyd. 

— Se vor întoarce, a spus Alex, cu un suspin. 

— Nu prea cred, a spus Evelyn. N-a mai spus nimic până 
n-a fost sigură că toţi sunt atenţi la ea. Motivul pentru care 
am întârziat puţin dimineaţă a fost acela că, mai devreme, 
am primit vizita unui ofiţer senior de la Departamentul de 
Poliție din Boston. 

Toţi ochii s-au aţintit asupra ei. 

— Se pare că un tablou din seria Jackie Albastră a lui 
Andy Warhol a fost furat din colecţia Lowell, în timp ce 
Lawrence era în Vietnam. A făcut o pauză și a luat o gură 
de apă; mâna care-i tremura arăta cât era de tensionată. 
Când ofiţerul mi-a spus numele vinovatului, am fost șocată, 
l-am consultat imediat pe avocatul meu, care m-a sfătuit să 
vin la această întâlnire și să fac în așa fel încât să fie ales 
președinte dl Karpenko. De asemenea, n-am simţit nimic 
altceva decât că este de datoria mea să-l asigur pe șeful 
poliției că, atunci când dl Ackroyd va fi judecat, voi fi 
fericită să apar ca martoră a acuzării. 

Câţiva dintre directori au dat aprobator din cap, în timp 
ce Alex se uita uluit. 

— Felicitări, a spus Underwood. Tu - cu o singură mână 
ai reușit să îndepărtezi cinci rahaţi cu o lopată. 

— Dar eu nu înţeleg, a spus Alex, după ce râsetele au 
încetat de ce ai vrea tu să mă sprijini pe mine? 

— Pentru că cine sunt eu să nu fiu de acord cu alegerea 
fratelui meu? Niciunul din cei rămași în sală n-au crezut o 
clipă ce spunea și au fost chiar mai surprinși de afirmaţia 
următoare a ei: și să încheiem, vreau să se înregistreze că 
doresc să-mi vând partea mea de 50% din companie 
pentru un milion de dolari. 

Acum, Alex a înţeles exact de ce avea nevoie ca Ackroyd 
să nu-i stea în cale. Era pe punctul să-i dea un răspuns la 
ofertă, când dra Robbins a dat buzna în încăpere și i-a dat 
un petic de hârtie. El l-a despăturit, a citit mesajul și a 
zâmbit. Apoi s-a ridicat în picioare. 

— Nimic nu putea să mă scoată de la această întâlnire, 
dar cuvintele „soţia ta a intrat în travaliu” cu siguranţă pot 
și o vor face. Pornise deja spre ieșire. 

A doua rundă de aplauze a urmat și când Alex a ajuns la 
ușă, s-a întors și a spus: 

— Bob, vrei să preiei conducerea? Eu cred că nu mă mai 
întorc astăzi. 

— Am comandat un taxi, care așteaptă, a spus dra 
Robbins când au ieșit din lift. 

Taxiul a demarat în trombă de parcă era pe pista de la 
Daytona. 

Alex a trebuit să se ţină cu mâinile de banchetă în timp 
ce șoferul făcea slalom în trafic. În mod clar cuvintele „ea 
este în travaliu” dăduseră naștere unei alte abordări în 
ceea ce privea viteza de deplasare. 

Când taxiul a oprit cu scrâșnet de frâne în faţa intrării 
spitalului, după 15 minute de mers, doi polițiști pe 
motocicletă erau deja pe urmele lor. Alex s-a rugat ca 
amândoi polițiștii să fie părinţi. Şi-a scos portofelul, i-a dat 
șoferului 100 de dolari și a alergat înăuntru. 

— Poftiţi restul! a strigat șoferul, dar Alex dispăruse de 
mult. 

A traversat holul spre recepţie și i-a spus recepţionerei 
numele său. 

— Secţia maternitate, 6B, etajul 4, a spus ea după cea 
verificat ecranul și zâmbind. Soţia dvs. a ajuns exact la 
timp. 

Alex a alergat la lift, a sărit în el și-a apăsat de mai 
multe ori pe butonul 4, dar a constatat că nu putea să facă 
liftul să se miște mai repede. Când în sfârșit s-a deschis 
ușa liftului a alergat pe culoar până la ușa 6B. A dat năvală 
și a găsit-o pe Anna așezată pe pat, cu o legăturică în 
braţe. Ea s-a uitat la el și a zâmbit. 

— Ei, acesta-i tatăl tău. De ce i-a trebuit atât de mult 
timp? 

— Îmi pare rău că n-am fost aici la timp, a spus Alex, 
luând-o în braţe. S-a întâmplat ceva neașteptat la birou, 
asta nu-i o scuză, dar este cel puţin adevărat. 

— Fă cunoștință cu fiul și moștenitorul tău. 

— Salut, băiete! Ai avut o zi bună până acum? 

— E foarte bine, a spus Anna. Dar este foarte nerăbdător 
să afle ce s-a întâmplat la întâlnirea consiliului. 

— Nu-i nevoie să fie neliniștit, tatăl lui este în continuare 
președintele băncii Lowell. 

— Cum așa? 

— Evelyn mi-a dat votul ei. 

— De ce-ar fi făcut ea așa ceva? 

— Pentru că a trebuit să accepte că banca nu-și mai 
poate permite să mai arunce cu banii și, mai important, că 
nu va putea pune mâna pe Colecţia Lowell. 

— Dar cum de s-a răzgândit așa repede? a întrebat 
Anna. 

— Jackie Kennedy a sărit în ajutorul nostru, a spus Alex. 

— M-ai pierdut cu totul. 

— Se pare că poliţia trebuia să-l aresteze fie pe Ackroyd, 
fie pe Evelyn pentru furtul Warhol-ului. Nu se oferă niciun 
premiu dacă ghicești ce rol a ales Evelyn. De fapt, ea este 
așa de disperată încât s-a oferit chiar să-mi vândă mie 
acţiunile ei la bancă. 

400 


- JEFFREY ARCHER - 


— Cât a cerut? 

— Un milion de dolari. Păcat că nu am atâţia bani, în 
acest moment. 

— Să sperăm că nu apuci să regreţi acest lucru, a spus 
Anna. 

S-a auzit o bătaie în ușă și asistenta medicală a băgat 
capul înăuntru. 

— Îmi pare rău că vă deranjez, dle Karpenko, dar este 
afară un poliţist de la circulaţie și trebuie să vă vadă. 

PARTEA a-IV-a 

36 
SASHA 


Westminster, 1980 


„Ar fi fost mai bine dacă dl Sasha Karpenko, membru al 
Parlamentului n-ar fi părăsit niciodată Uniunea Sovietică”, 
a fost fraza de deschidere a editorialului din The Times, în 
dimineața aceea. 

Sasha s-a îndrăgostit de Palatul Westminster din 
momentul în care a pășit prin intrarea Sf. Ştefan și s-a 
alăturat noilor colegi, în Holul Membrilor. Mama lui a 
izbucnit în lacrimi când el a depus jurământul, înainte de 
a-și ocupa locul pe băncile rezervate opoziţiei. În timp ce 
tinea Biblia în mână fiind înconjurat de membrii care se 
uitau intens la el de parcă ar fi aterizat de pe o altă 
planetă, Sasha se simţea ca „băiatul cel nou” din clasă. 

Michael Cocks, șeful Grupului Laburist, i-a spus să ţină 
capul plecat în primii câţiva ani. Cu toate acestea, nu le-a 
luat mult timp membrilor laburiști să-și dea seama că 
aveau în mâinile lor un tânăr extraordinar, care se putea 
să nu fie întotdeauna ușor de manipulat. Așa că atunci 
când Sasha s-a ridicat să-și ţină cuvântarea de debut, au 
rămas la locurile lor până și cei de pe primele două 
rânduri pentru a asculta un membru de la Moscova, cum 
se refereau la el conservatorii. Dar Sasha se hotărâse deja 
să înăbușe această problemă din fașă. 

— DI Sasha Karpenko, a anunţat dl speaker? Thomas. 
Camera a păstrat tăcerea, așa cum este tradiţia când 
membrii își susțin cuvântarea de debut 

— Dle speaker, permiteţi-mi să încep prin a spune ce 
onoare este pentru un imigrant rus să devină membru al 
Camerei Comunelor Britanică. Dacă mi-aţi fi spus cu 
numai 12 ani în urmă, pe când eram elev la Leningrad, că 


19 Președintele Camerei Comunelor (în Anglia). 
403 


- CAP SAU PAJURĂ - 


voi sta pe aceste bănci înainte de a împlini 30 de ani, 
numai mama ar fi crezut acest lucru, mai ales că-i 
spusesem deja celui mai apropiat prieten că am de gând să 
fiu primul președinte al Rusiei, ales democratic. 

Această declaraţie a fost întâmpinată cu urale puternice 
de ambele laturi ale Camerei. 

— Dle speaker, am privilegiul de a reprezenta alegătorii 
din Merrifield din comitatul Kent, care, în înţelepciunea 
lor, au decis să înlocuiască o femeie conservatoare cu un 
bărbat laburist. Sasha a privit prin sală la prim-ministrul 
așezat pe fotoliul din faţa lui, și a spus: Acesta este ceva ce 
partidul meu intenționează să repete la următoarele 
alegeri generale. 

Margaret Thatcher și-a înclinat ușor capul timp, în care 
cei așezați în zona opoziţiei au izbucnit în urale de 
aprobare. 

— Adversara mea, Fiona Hunter, a servit în această 
Cameră timp de trei ani și Merrifield-ul îi va simţi cu 
părere de rău lipsa, dar nu în circa mea electorală. Au 
izbucnit ovaţii de la cei din jurul său și când Sasha și-a 
ridicat privirile de la însemnările lui, nu mai era nicio 
îndoială că le captase atenţia tuturor celor din Camera 
Comunelor. 

— Unii membri de pe ambele laturi ale Camerei s-ar 
putea întreba cui îi sunt eu loial cu adevărat. Westminster- 
ului? Leningrad-ului? Merrifield-ului? Sau Moscovei? Vă 
voi spune cui. li sunt loial oricărui cetăţean din orice ţară 
care crede că puterea democraţiei este sfântă și dreptul de 
a trăi într-o societate liberă, universal. 

— Dle speaker, nu am timp pentru catalogări politice 
precum „stânga” sau „dreapta”. Sunt un admirator atât al 
lui Winston Churchill cât și al lui Clement Attlee, și eroii 
mei din perioada studiilor universitare au fost Aneurin 
Bevan și lain Macleod. Cu ei în minte, voi încerca 
întotdeauna să judec fiecare argument în sine și fiecare 
membru în funcţie de sinceritatea vederilor sale, chiar și 
atunci când nu sunt deloc de acord cu el. Se poate ca, 

ocazional, să strig de pe cel mai înalt munte, dar sper că 
voi avea bunătatea să mă așez, ocazional, în văi și să 
ascult. 

— Primele cuvinte pe care șeful de grup mi le-a adresat 
la sosirea mea în acest loc m-au făcut să mă simt ca un 
școlar plângăcios al lui Shakespeare, cu ghiozdanul și fața 
luminoasă matinală, care se prelinge ca un șarpe, 
împotriva voinţei lui, spre școală. Din ambele laturi ale 
Camerei s-au auzit râsete. Ah, pot constata că nu sunt eu 
primul, a continuat Sasha. Aceste cuvinte au fost 
întâmpinate cu urale, numai șeful Partidului Laburist a 
rămas tăcut. Șeful de grup m-a sfătuit să vorbesc numai 
despre subiecte pe care le stăpânesc bine... așa că nu veţi 
auzi prea multe de la mine, în viitor. 

Sasha a așteptat să se potolească râsetele, apoi a reluat 
peroraţia. 

— Ce compliment este pentru cetăţenii din Merrifield să 
poată alege un imigrant rus să stea pe aceste bănci 
binecuvântate, de unde acesta să-și exprime opiniile 
despre orice subiect fără teamă sau subiectivism. Crede 
cineva din această Cameră că un englez ar putea ocupa un 
loc în Kremlin, în aceleași condiţii? Nu, bineînţeles, că nu! 
Dar tot ce sper eu este să trăiesc destul de mult pentru a 
vedea că v-aţi înșelat cu toţii. 

Sasha s-a așezat în uralele răsunătoare ale ambelor 
laturi ale Camerei. Spre surpriza tuturor, un bărbat cu 
ochelari și o claie de păr alb s-a ridicat de pe fotoliul său 
de pe primul rând. 

— Șeful opoziţiei, a anunţat speaker-ul. 

— Dle speaker, mă ridic să-l felicit pe onorabilul 
membru din Merrifield pentru remarcabila cuvântare. 
Uralele au răsunat în jurul Camerei. Cu toate acestea, simt 
că trebuie să subliniez că mulţi din cei care stau pe băncile 
opuse cred că deja eu sunt membrul de la Moscova. Urale 
și ironii au umplut atmosfera în cameră. Totuși, sunt sigur 
că vorbesc pentru toată Camera când spun că așteptăm cu 
nerăbdare următoarea intervenţie a onorabilului membru. 

Sasha a privit spre tribuna vizitatorilor s-o vadă pe 
Charlie, mama, Alf și contesa, care priveau cu toţii spre el 
cu mândrie netulburată. Dar abia când a citit editorialul 
din The Times, în dimineaţa următoare, impactul pe care-l 
avuseseră cele câteva minute scurte în Cameră a început 
să se diminueze. 

„Ar fi fost mai bine dacă dl Sasha Karpenko, MP, n-ar fi 
plecat niciodată din Uniunea Sovietică, pentru c-ar fi putut 
să joace un rol important în a-și ajuta țara să îmbrățișeze 
valorile democratice.” 


XXX 


— Eu sunt de condamnat, a spus Sasha, ar fi trebuit să- 
mi dau seama că era un pas prea mare. 

— Nimeni nu trebuie condamnat, a spus Elena. Noi am 
fost de acord și numai contesa a avut rezerve. 

— M-am gândit numai că ar fi un pic prea mult pentru 
Elena să se obișnuiască cu asta, a spus contesa. 

— Şi s-a dovedit c-ai avut dreptate, a spus Sasha, pentru 
că trebuie să vă avertizez că ultimele cifre nu sunt o 
lectură plăcută. 

Restul comitetului a strâns rândurile. 

— Elena 3 este în pierdere de șapte trimestre la rând. 
Deși eu sunt optimist din naștere, este o tendinţă pe care 
n-o văd revenindu-și. 

— Care este impactul financiar asupra afacerii? a 
întrebat contesa. 

— Dacă pui în balanţă preţul de achiziție al concesiunii, 
costurile inițiale ale instalării și pierderile pe care le-am 
suportat până acum, Sasha s-a oprit ca să adune cifrele, 
am pierdut puţin peste 183.000 lire. 

Charlie a fost prima care a vorbit. 

— Putem supravieţui unei asemenea pierderi? 

— Cred că putem, a spus Sasha, dar va fi o competiţie 
strânsă. 

— Care-i atitudinea băncii? a întrebat Elena. 

— Ei vor încă să ne susţină dacă suntem de acord să 
închidem Elena 3 imediat și să ne concentrăm atenţia spre 
Elena 1 și 2. Cu toate că acestea aduc profit, tot au suferit 
și ele puţin în urma deciziei mele. 

— Ei, hai să privim spre partea bună, a spus Elena. Ai 
cel puţin salariul de parlamentar. 

— Nu pentru prea mult timp, mă tem, a spus Sasha, 
pentru că, dacă Margaret Thatcher va ieși învingătoare la 
alegeri, va fi foarte greu pentru mine să continui la 
Merrifield la următoarele alegeri. 

— Există vot personal, dacă votantii tăi simt c-ai făcut o 
treabă bună? a întrebat contesa. 

— Rareori valorează mai mult de câteva sute de voturi 
și, de obicei, acestea sunt rezervate rebelilor care au votat 
împotriva propriului partid. Și dacă dă faliment compania, 
eu trebuie să demisionez și s-o las pe Fiona să continue 
triumfătoare ascensiunea. 

— Nu se poate uita niciodată, a spus contesa, că ai urcat 
o scară spre succes, dar eșecul este un lift care te coboară. 

— Atunci vom începe imediat să urcăm din nou, a spus 
Elena. 


XXX 


Sasha și-a dat seama că, dacă Elena's va supravieţui, 
cea mai mare problemă va fi inspectorul pentru taxe. 

— Dacă Inland Revenue își cere ce-i datorăm, compania 
va trece la încasator care va dispune de toate bunurile ei. 
Şi, dacă Elena 1 și 2 urmează să ajungă pe piaţă, toată 
lumea din această ramură de afaceri va afla că se vând la 
preţ redus. 

Sasha acceptase deja că, dacă se va întâmpla asta, el va 
trebui să-și abandoneze cariera politică și să-și caute o 
slujbă. Ce prostie făcuse, exact când credea că nimic nu-i 
stă în cale! 

Nimeni altcineva nu era de condamnat, așa că a decis să 
înfrunte singur situaţia. A sunat la Inland Revenue și a 

stabilit o întâlnire cu ofiţerul de caz, dl Dark. Chiar numele 
acestuia l-a umplut de presentimente sumbre. Il putea 
vizualiza deja pe blestemat. Scund, chel, supraponderal, 
spre sfârșitul unei penibile cariere de funcţionăraș, care 
nu se bucura de nimic mai mult decât de punerea unor 
vieţi pe făraș. 

Probabil că vota cu conservatorii și nu rezista să spună 
că regretă, dar el are o sarcină de îndeplinit și nu putea 
face nicio excepţie. 


XXX 


Sasha și-a parcat Mini-ul pe Tynsdale Street, cu 15 
minute înainte de ora întâlnirii, a traversat și a intrat în 
clădirea de cărămidă roșie care arăta lipsită de milă. 
Însemnele regale atârnau deasupra intrării și ar fi putut la 
fel de bine să spună: „Lăsați orice speranță voi cei care 
intrați aici”. Şi-a spus numele doamnei de la recepţie. 

— DI Dark vă așteaptă, a spus ea, pe ton ameninţător. 
Biroul său este la etajul 13. 

La ce alt etaj se putea? s-a gândit Sasha. 

Chiar și liftul părea că se opune să urce spre etajele 
superioare, înainte de a-și scuipa singurul vizitator. 

Sasha a ajuns pe un coridor gri, sumbru și a pornit în 
căutarea biroului dlui Dark. 

A bătut la ușă și a intrat într-o încăpere fără ferestre și 
cu un birou acoperit de dosare roșii. Prima surpriză - la 
birou stătea un bărbat de vârsta lui care l-a întâmpinat cu 
un zâmbet binevoitor - a doua surpriză! S-a ridicat de pe 
scaun și i-a strâns mâna lui Sasha. 

— Doriţi un ceai, dle Karpenko? 

Obiceiul englezilor de a te face să te simţi în voie, 
înainte de a-ţi servi o linguriţă de cianură în ceai. 

— Nu, mulţumesc, a spus Sasha, dorind să continue 
călăul cu ce avea el de făcut. 

— Nu pot spune că vă condamn, a spus Dark, înainte de 
a se așeza. Sunteţi un om ocupat, dle Karpenko, așa că voi 

încerca să nu vă consum mult din timpul dumneavoastră. A 
deschis dosarul de deasupra și i-a studiat câteva minute 
conţinutul, amintindu-și de cele mai arzătoare aspecte. Am 
studiat situaţia returnării taxelor pe ultimii 5 ani, a 
continuat Dark și, după o lungă discuţie cu șeful băncii, pe 
care l-aţi autorizat - Sasha a dat din cap aprobator - cred 
că am găsit o soluţie pentru problema dumneavoastră. 

Sasha continua să se uite uluit la bărbat, întrebându-se 
care va fi surpriza următoare. 

— Datoria dvs. curentă la Inland Revenue este de 
126.000 lire pe care, în mod clar, compania dvs. nu o 
poate plăti în acest moment. Totuși, contrar opiniei 
publice, noi ne dăm peste cap să salvăm companiile, nu să 
le închidem. La urma-urmelor, este singura posibilitate să 
ne recuperăm banii. 

Sasha voia să râdă, dar cumva, a rezistat tentaţiei. 

— Cu aceasta în minte, dle Karpenko, vă vom acorda un 
an de graţie, timp în care nu veţi avea de plătit nicio taxă. 
După aceasta, vă vom cere să returnațţi toată suma de, a 
verificat suma, 126.000 lire, într-o perioadă de 4 ani. Cu 
toate acestea, dacă firma va face profit în această 
perioada, toţi banii până la ultimul peni va merge la Inland 
Revenue. A făcut o pauză, apoi s-a uitat la Sasha, peste 
birou și a adăugat cu fermitate: Accept că următorii cinci 
ani nu vor fi ușori pentru dvs. și familia dvs., dar dacă 
simţiți că nu puteţi accepta această ofertă, nu vom avea 
altă soluţie decât să intrăm în posesia tuturor bunurilor 
dvs., pentru că executorul este întotdeauna plătit înaintea 
oricărui creditor. A făcut din nou pauză și s-a uitat la 
vizitatorul său. Poate aveţi nevoie de câteva zile să 
analizaţi în ce poziţie vă aflaţi dle Karpenko și abia apoi să 
luaţi o decizie. 

— Nu va fi nevoie de asta dle Dark, a spus Sasha. Accept 
condiţiile puse de dvs. și vă sunt foarte recunoscător 
pentru că-mi oferiţi a doua șansă. 

— Vă aplaud decizia. Atât de mulţi clienţi de-ai mei 
preferă falimentul și apoi deschid o nouă afacere, a doua 

zi, fără să le pese de datorii sau de oricine altcineva. Dl 
Dark a deschis un al doilea dosar și a extras din el un alt 
document. Acum, tot ce vă rămâne de făcut dle Karpenko, 
este să semnaţi aici și aici. I s-a oferit chiar și un stilou cu 
pastă. 

— Vă mulțumesc, a spus Sasha, întrebându-se dacă 
visează încă și urmează să se trezească imediat. 

Îndată ce Sasha a semnat contractul, dl Dark s-a ridicat 
de la birou și a dat mâna cu el, a doua oară. 

— Eu nu fac politică, dle Karpenko, a spus Dark 
însoțindu-l pe Sasha la ușă și pe coridor, dar, dacă aș locui 
în Merrifield, aș vota pentru dvs. și deși am luat masa la 
Elena's numai o dată, mi-a plăcut experienţa imens. 

— Trebuie să veniţi din nou, a spus Sasha, în timp ce ușa 
liftului se deschidea și el intra în lift. 

— Nu până nu vă plătiţi în totalitate datoriile, dle 
Karpenko. Ușa liftului s-a închis în acel moment. 


XXX 


Perspectivele lui Sasha de a-și menţine locul în Camera 
Comunelor nu s-au îmbunătăţit după mult trâmbiţatul 
triumf al dnei Thatcher de la Falklands și refuzul 
încăpățânat al lui Michael Foot de a ocupa zona de centru. 

Dar Sasha a avut genul de noroc din cer care poate 
schimba cariera oricărui politician. Sir Michael Forrester a 
murit de infarct, provocând alegeri parţiale în zona 
circumscripţiei electorale Endlesby. Şansa de a ocupa un 
loc sigur pentru toriști pentru tot restul vieţii ei, a fost 
prea tentantă pentru Fiona Hunter și puţini au fost 
surprinși când a permis ca numele ei să meargă mai 
departe ca viitor candidat. In definitiv, a afirmat ea, 
Endlesby era jumătate din fosta ei circumscripție. Fiona a 
câștigat alegerile parţiale cu peste 10.000 de voturi și a 
revenit să-și ocupe locul pe băncile verzi, ceea ce l-a făcut 
pe Sasha să considere că rivalitatea lor va continua. Al 
doilea noroc pentru Sasha a venit când Asociaţia 

Conservatoare din Merrifield a avut certuri interne cu 
privire la cine să fie candidatul lor pentru următoarele 
alegeri generale și au ajuns să aleagă un consilier local 
care a împărţit în două chiar propriul lor partid. 

După alegerile generale, Margaret Thatcher a revenit la 
Cameră cu o majoritate covârșitoare, cu toate că fusese 
respinsă de votanţii din Merrifield, care au decis să 
rămână la membrul lor, chiar cu o majoritate de numai 91. 
Dar, așa cum i-a spus Alf lui Sasha, Winston Churchill, nu 
altcineva, a spus „Unul este foarte de ajuns, băiete dragă!” 


XXX 


Neil Kinnock, noul șef al Partidului Laburist, l-a invitat 
pe Sasha pe prima bancă să se alăture opoziţiei, ca 
purtător de cuvânt tânăr pentru grupul de afaceri externe, 
cu responsabilităţi speciale pentru ţările din Blocul Estic. 

Reputația lui Sasha în Parlament și în afara acestuia a 
crescut și membrii de pe ambele laturi ale Camerei 
Comunelor au devenit conștienți că ori de câte ori se ridica 
să-și ocupe locul la dispatch box, cel care nu era bine 
pregătit urma să trăiască regretând acest lucru. 

Fiona Hunter a fost promovată subsecretar de stat 
pentru afaceri externe și se pregătea pentru o lungă 
carieră parlamentară. 

Totuși, încă cineva care a câștigat un loc pentru prima 
dată în Camera Comunelor l-a făcut pe Sasha să sară-n sus 
de bucurie - chiar dacă în privat, la el acasă. A acceptat că 
nu se plăceau deloc când au dat nas în nas în Cameră, dar 
asta nu-l va împiedica să împartă ocazional o jumătate de 
halbă cu H.MP. Ben Cohen în barul Annie's. 

37 
SASHA 


Londra și Moscova 


Când Guvernul a anunțat că trebuie să trimită o 
delegaţie la Moscova să discute relațiile Anglo-Rusești ca 
urmare a alegerii lui Mihail Gorbaciov ca secretar general 
nimeni n-a fost surprins că Sasha a fost ales ca 
reprezentant al Partidului Laburist. 

Totuși, Sasha nu s-a bucurat când a aflat că Partidul 
Conservator a invitat-o pe Fiona Hunter să conducă 
delegaţia. Era numai simplul motiv că nimic nu-i făcea o 
plăcere mai mare decât să se opună lui Sasha cu orice 
ocazie? 

— Cât timp vei fi plecat cu această femeie îngrozitoare? 
l-a întrebat Charlie pe Sasha când acesta i-a spus noile 
știri. 

— Trei, patru zile maximum, și nu vom avea timp pentru 
socializare. 

— Să nu te relaxezi niciun moment, deoarece nimic nu-i 
face Fionei mai multă plăcere decât să-ţi distrugă cariera. 

— Mă gândesc că este mai interesată în promovarea 
carierei ei la acest moment. Speră să devină ministru de 
stat la următoarea remaniere, a spus Sasha ieșind din 
baie. 

— Să nu crezi asta, a spus Charlie. Şi înainte să te 
desparţi de mine te-ai gândit la numele pentru copilul 
nostru care se va naște peste șase săptămâni? 

— Dacă este băiat, i-am ales numele, a spus Sasha 
punându-și urechea pe stomacul lui Charlie. 

— Am și eu un vot sau am de ales din trei încercări? 

— Dintr-una. Poţi alege între Konstantin, Serghei și 
Nicolae. 

— Konstantin, a spus Charlie, fără ezitare. 

XXX 


Fiona s-a urcat la bordul jetului British Airlines cu 
destinaţia Moscova însoţită de un alai de civili. S-au așezat 
în partea din faţă a avionului, în timp ce Sasha a stat 
singur, în spate. Sperase să conducă el delegaţia și nu 
doar ca o umbră. 

Imediat ce luminile de atenţionare pentru punerea 
centurilor de siguranţă s-au stins, el și-a lăsat spătarul pe 
spate, a închis ochii și a început să se gândească că se 
întoarce în Uniunea Sovietică pentru prima oară în 
aproape 20 de ani. Cum se schimbase oare ţara? Vladimir 
era ofiter KGB? Polyakov era încă în Leningrad? Unchiul 
lui, Kolea, era guvernatorul docurilor și i se va permite să-l 
vadă? 

Când avionul a atins pământul la aeroportul 
Sheremetyevo, Sasha a privit pe fereastră și a văzut o mică 
delegaţie care aștepta pe alee să-l întâmpine pe ministrul 
britanic. Fiona va folosi toate oportunităţile de a face 
fotografii, sperând că momentul va fi imortalizat de presa 
de acasă. 

A fost prima care a pășit afară din avion și a coborât 
încet treptele scării mobile, făcând cu mâna localnicilor 
adunaţi în spatele barierei metalice, dar ei nu i-au răspuns 
la salut. Abia când a apărut Sasha, au izbucnit brusc în 
aplauze și au început să facă cu mâna. El s-a îndreptat 
nelămurit spre ei, nevenindu-i să creadă că primirea îi era 
destinată lui, până când unul dintre cei adunaţi a ridicat o 
pancartă pe care era scris cuvântul KARPENKO. Fiona nu 
și-a putut ascunde neplăcerea când s-a apropiat s-o 
întâmpine un funcţionar de la ambasadă. 

Lui Sasha i s-au pus în braţe mai multe buchete de flori 
și el a încercat să răspundă la multitudinea de întrebări 
adresate în limba lui natală. 

— Te vei întoarce să conduci ţara noastră? 

— Când ţi se va permite să candidezi la alegeri? 

— Ce șanse sunt pentru alegeri libere și corecte în 
viitor? 

— Sunt impresionat că îmi cunoașteţi numele i-a spus 
Sasha unei tinere care nu putea să fi fost născută când el a 
fugit din Uniunea Sovietică. 

S-a uitat în jur și a văzut-o pe Fiona îndepărtându-se în 
limuzina ambasadorului, cu un steguleț britanic fluturând 
pe aripa din faţă. 

— Pot lua un autobuz spre oraș? a întrebat el. 

— Fiecare dintre noi ar fi mândru să vă ducă cu mașina 
personală la hotel, a spus un tânăr din fața mulţimii. Pe 
mine mă cheamă Feodor a continuat el și ne întrebăm 
dacă aţi vrea să spuneţi un cuvânt la întâlnirea din această 
seară. Se pare că este singurul moment în care veţi fi 
liber, înainte de deschiderea de mâine a conferinţei. 

— Aș fi onorat, a spus Sasha, întrebându-se dac-ar putea 
strânge o mulțime mai numeroasă la Moscova decât 
reușise în Clubul Muncitorilor din Roxton. 

În timpul călătoriei spre centrul orașului într-o mașină 
care nu părea să poată ajunge la destinaţie, lui Sasha i s-a 
spus de către Feodor că discursurile lui erau adesea 
reluate de Pravda și apăreau chiar și la Televiziunea 
Sovietică, totul ca parte a politicii promovate de noul 
regim. 

Sasha a fost surprins, deși știa foarte bine că, dacă 
autorităţile credeau că exista cea mai mică șansă pentru el 
să se întoarcă în Rusia pentru a candida la alegeri, s-ar 
schimba rapid macazul. În orice caz, Gorbaciov nu părea 
că face o treabă proastă. Cât timp Sasha rămânea un lucru 
nou pe care Partidul Comunist îl putea folosi ca instrument 
de propagandă pentru a arăta cum se răspândește pe glob 
filosofia lor, el nu era în pericol. li auzea spunând: 

„Nu uitati Karpenko a plecat de la docurile din 
Leningrad și a câștigat o bursă la Cambridge University și 
a devenit un membru ai Parlamentului Englez - nu e 
aceasta o dovadă suficientă că sistemul nostru 
funcționează?” 

Când au ajuns la hotel, acolo mai era un alt grup care 
aștepta într-un ger năprasnic. Sasha a strâns mult mai 
multe mâini întinse și a răspuns la multe întrebări. În cele 
din urmă, a urcat cu liftul la camera rezervată. Poate că nu 
se afla la Savoy dar era clar că se adoptase până la urmă 
conceptul că, dacă vin străini în Moscova, trebuie să li se 
ofere acestora cel puţin câteva servicii care li se acordă în 
Vest. Şi-a făcut duș, și-a pus un alt costum, o cămașă 
curată și cravată roșie, apoi a coborât în hol unde îl 
aștepta aceeași mașină și același șofer. 

S-a așezat pe scaunul din față, lângă șofer, întrebându- 
se dacă vor reuși s-o facă încă o dată. S-a uitat pe 
fereastră când au trecut pe lângă Kremlin. 

— Vei locui acolo, într-o zi, a spus Feodor când au 
părăsit Piaţa Roșie și au luat-o pe străzile pustii. 

— Câţi oameni așteptați în seara asta? a întrebat Sasha. 

— N-avem cum să știm, pentru că n-am mai făcut 
niciodată până acum așa ceva. 

Sasha nu se putea stăpâni să nu întrebe dacă Alf, rusul, 
ar putea aduna mai mult de o duzină de oameni și un câine 
somnoros. Şi-a întors gândurile spre ce-ar putea să spună 
el auditoriului. Dacă adunarea era puţin numeroasă a 
hotărât ca, după câteva remarci de deschidere, să 
răspundă la întrebări și să se întoarcă pentru cină la hotel. 

Când mașina a tras în faţa clădirii în care se afla sala 
pregătise în minte câteva remarci. A coborât pe trotuar 
unde a fost întâmpinat de o femeie îmbrăcată în costum 
naţional rusesc care l-a servit cu pâine și sare. A mulţumit 
și s-a înclinat până la pământ, înainte de a-l urma pe 
Feodor pe o alee strâmtă spre ușa din spate. Când a intrat 
în clădire a auzit strigăte: „Kar-pen-ko, Kar-pen-kol”. În 
timp ce el era condus spre scenă, trei mii de oameni s-au 
ridicat în picioare ca unul, și au continuat să strige: „Kar- 
pen-ko, Kar-pen-kol”. 

Sasha s-a uitat la adunarea compactă și a realizat că 
lăudăroșenia lui tinerească, destinată doar pentru urechile 
prietenului său Vladimir, a devenit un strigăt însufleţit 

pentru nenumărate persoane pe care nu le întâlnise 
niciodată și care, de generaţii, au rămas tăcute despre 
modul în care într-adevăr au simţit. 

Discursul său a durat mai mult de o oră, deși pentru că a 
fost întrerupt atât de des prin scandări și aplauze vorbise 
de fapt aproximativ cincisprezece minute. Când a părăsit 
scena, clădirea a răsunat de strigătele repetate „Kar- pen- 
ko! Kar-pen-ko”. 

Înapoi în stradă, mașina lui era înconjurată de mulţime 
și au mers aproape o milă până când Feodor a putut trece 
în viteza a doua. Sasha bănuia că dacă ar încerca să 
descrie ceea ce tocmai avusese loc Elenei și lui Charlie, 
niciuna nu l-ar fi crezut. 

Sasha sperase întotdeauna că ar putea să joace un rol, 
oricât de mic, în a alunga comunismul și să primească 
perestroika”, dar, acum, pentru prima dată, s-a gândit că 
s-ar putea să trăiască să vadă acea zi. Va regreta oare că 
n-a rămas în patria lui și n-a candidat pentru Duma?!? Era 
încă preocupat de aceste gânduri când a intrat în holul 
hotelului și a revenit rapid la vechea lui lume. Prima 
persoană pe care a văzut-o în hol a fost Fiona. 

— Ai avut o seară frumoasă? a întrebat el. 

— Ambasada ne-a dat bilete la Bolșoi. Am sunat în 
camera ta, dar n-ai fost găsit. Unde ai fost? 

Altcineva care nu l-ar fi crezut dacă i-ar fi spus și, poate 
mai important, nu ar fi vrut să-l creadă. 

— Am vizitat vechi prieteni, a spus el, luându-și cheia și 
alăturându-se Fionei în drum spre lift. 

— La ce etaj? a întrebat el când a urcat în lift. 

— Ultimul. 

S-a gândit să-i spună că acesta era întotdeauna cel mai 
prost etaj în Uniunea Sovietică, dar a decis că ea n-ar fi 


2? Perestroika (însemnând restructurare, reconstrucţie) a fost 


elementul central al politicii adoptate de Mihail Gorbaciov în vederea 
reformării economiei și societății sovietice. 
21 Duma de Stat este camera inferioară a Parlamentului Federaţiei 
Ruse. 

înţeles. A apăsat două butoane și niciunul dintre ei n-a mai 
vorbit până au ajuns la etajul al patrulea, când el i-a spus 
noapte bună. 

— Să nu întârzii la autobuz mâine-dimineaţă. Nouă și un 
sfert, exact, a spus Fiona, când s-au deschis ușile. Sasha a 
zâmbit. Cândva o fată-lider, întotdeauna o fată-lider. 

— Rușii sunt vestiți pentru că te fac să aștepți, a spus el, 
pășind afară din lift, pe coridor. 

A pus cheia în ușa camerei care era jumătate din a 
Fionei. Singura compensație era că avea cu jumătate mai 
puţini gândaci. 

Brusc, și-a dat seama că n-a mâncat și, pentru o clipă s-a 
gândit la room-service, dar numai pentru o clipă. 

Şi-a pus pijamaua și s-a urcat în pat, răsunându-i încă în 
urechi când și-a pus capul pe pernă Kar-pen-ko. Şi-a tras 
pătura peste cap și aproape instantaneu a adormit adânc. 

În visul lui era cineva care bătea insistent la ușă, așa a 
crezut, dar când zgomotul nu s-a oprit, s-a trezit, în sfârșit. 
S-a uitat la ceas: 3:07. Sigur nu era Fiona? S-a târât jos din 
pat, și pus halatul și s-a dus șovăitor la ușă. 

— Cine e? 

— Room-service, a spus o voce. 

— N-am comandat nimic, a spus Sasha și a deschis ușa. 

— Oricum nu eram în meniu, iubitule, a spus un cap 
roșu cu picioare lungi, care era de asemenea în pijama și 
halat, dar ale ei erau din mătase neagră, lucioasă și cu 
nasturii descheiaţi. Sunt specialitatea nopţii acesteia, a 
spus ea, cu o sticlă de votcă într-o mână și cu două pahare 
în cealaltă mâna. Am venit la ușa care trebuia, nu-i așa, 
iubitule? a ciripit ea în cea mai perfectă limbă engleză. 

— Nu, mă tem că nu, a răspuns Sasha în cea mai 
perfectă limbă rusă. Dar întoarce-te la 7:30 pentru că am 
uitat să spun la recepţie să mă trezească. l-a zâmbit cu 
căldură, i-a spus „Noapte bună, iubito!” și a închis încet 
ușa. 

S-a urcat înapoi în pat, gândindu-se că cercetarea KGB- 
ului lăsa un pic de dorit. Cineva trebuia să le spună că 

niciodată nu i-a păsat de capetele roșii. Deși, cu votca o 
nimeriseră. 


XXX 


În dimineaţa următoare, Sasha a fost printre primii care 
au ocupat un loc în autobuz și, spre surprinderea lui, când 
Fiona a urcat și ea, și-a abandonat supraveghetorii și s-a 
așezat lângă el. 

— Bună dimineaţa, doamnă ministru, a tachinat-o el. 
Sper c-aţi dormit bine. 

— De fapt, ne-am culcat târziu, a șoptit Fiona. Am 
întâlnit un tânăr încântător pe nume Gerald, care mi-a 
spus că a lucrat la ambasadă. Am împărţit o sticlă cu 
șampanie în hol și abia după aceea ne-am dus în cameră. 

— Nimic rău în asta, a spus Sasha. Tu ești o femeie 
atrăgătoare, singură, așa că de ce să nu te bucuri de 
compania unui coleg, în afara orelor de program. Nu-mi 
pot imagina că ar trezi mult interes, dincolo de câţiva 
perverși de la centrul de înregistrare din Kremlin. 

— Nu-mi fac eu probleme cu privire la sex, a spus Fiona, 
problema e la ce i-aș fi putut spune după sex. 

— Adică ce? a spus Sasha, bucurându-se de fiecare 
clipă. 

Fiona și-a îngropat faţa în mâini și a șoptit: 

— Că Thatcher este un dictator fără simţul umorului. Că 
Geoffrey Howe este așa de prost că-l poţi folosi drept 
clopoțel și se poate să-i fi spus numele a doi-trei membri ai 
parlamentului care au relaţii amoroase cu secretarele. 

— Asta nu seamănă deloc cu tine, Fiona. Cum să fii atât 
de indiscretă? Dar cu greu aș putea spune că acestea sunt 
informaţii de prima pagină. 

— Sunt, când te afli beată în braţele unui ofiţer KGB. 

— Asta nu știu. 

— Dar eu știu că nu lucrează nimeni cu numele Gerald, 
la ambasadă. Dacă povestea asta ar ajunge în mâinile 
presei, aș fi terminată. 

— Poate nu terminată, a spus Sasha, cu toate că ar 
putea înlocui reclama premergătoare la care presa tot face 
aluzie. Dar numai până când blestemata de Thatcher este 
în sfârșit destituită, ceea ce, trebuie să mărturisesc nu 
pare prea iminent. Dar de ce-mi spui mie toate acestea? 

— Oh, hai Sasha. Toată lumea știe că tu ai contacte 
excelente în Uniunea Sovietică. Chiar îți imaginezi tu că 
întâlnirea de aseară a rămas neobservată? Trebuie să ai 
niște prieteni influenţi în KGB! 

— Din păcate, nu. Poate că nu ai remarcat, Fiona, dar ei 
sunt băieţi răi. 

— Doamna ministru? a spus o voce de angajat civil, 
venind spre ei. 

— Numai un minut, Gus, a spus Fiona și, întorcându-se 
spre Sasha, a șoptit: Dacă poţi face ceva să mă ajuţi ţi-aș fi 
etern recunoscătoare. 

Și, noi cu toţii știm ce înseamnă ideea de eternitate 
pentru tine, a gândit Sasha, când autobuzul a oprit în Piaţa 
Roșie. 

Fiona și-a condus trupa afară pentru a fi întâmpinată de 
omologul ei, care n-ar fi bănuit niciodată din atitudinea 
dnei ministru că o îngrijora ceva. Impresionant, a gândit 
Sasha, mergând în urma ei. 

Delegaţia a fost condusă printre niște porţi de fier, 
uriașe, sculptate cu imagini ale asediului Moscovei. Doi 
gardieni în uniformă au luat poziţie de drepţi când au 
trecut ei. Apoi delegaţia a fost condusă pe o scară largă cu 
covor roșu până la etajul al doilea, unde a fost introdusă 
într-o sală imensă, decorată cu ornamente bogate, care era 
dominată de o masă lungă de stejar înconjurată de scaune 
de piele roșie cu spătare înalte care ar fi stat bine într-un 
palat și probabil chiar că stătuseră într-un palat, cândva. 
Au fost invitaţi să-și ocupe locurile în jurul mesei și Sasha 
a constatat că numele lui era trecut la trei locuri de la 
spătarul din spate al mesei. Odată ce delegaţia britanică s- 
a așezat, au continuat să aștepte un timp înainte de a-și 

face intrarea delegaţia rusă, ocupând locurile de pe 
cealaltă parte a mesei. 

Gazda a ţinut o cuvântare lungă și cu conţinut previzibil, 
care n-a fost nevoie să fie tradusă. Sasha a simţit că 
răspunsul Fionei nu a fost la înălțimea standardelor ei. Nu 
că ar fi contat prea mult. Comunicatul final fusese deja 
făcut de mandarini și urma să fie oferit în ultima după- 
amiază a conferinţei, indiferent ce-ar spune cineva în 
următoarele zile. 

Pentru sesiunea de dimineaţă, s-au împărțit în mici 
grupuri pentru a discuta de schimburi de studenţi, de 
restricțiile vizelor și despre împrumutarea  Colecţiei 
Walpole de la Ermitaj, care urma să fie expusă la Naţional 
Gallery. Rușii păreau îngrijoraţi numai dacă își vor primi 
lucrările înapoi. 

Abia în pauza de prânz l-a zărit Sasha. Stătea singur în 
cealaltă parte a sălii. Era îmbrăcat în uniformă kaki care 
se fălea cu un rând de medalii, iar epoleţii de aur sugerau 
că se ridicase rapid dintre soldaţii de rând. Sasha ar fi 
recunoscut oriunde acei ochi reci, calculaţi, albaștri. 

Vladimir a zâmbit și a pornit direct spre el. Când a fost 
la vreo doi metri de el, s-a oprit, ca un boxer care-și 
întâmpină adversarul în mijlocul ringului, așteptând să 
vadă care dintre ei va lovi primul cu pumnul. 

Sasha pregătise deja gambitul de deschidere, deși 
bănuia că Vladimir lucra la asta de ceva timp, pentru că 
era clar că întâlnirea nu-l luase prin surprindere, ci fusese 
aranjată. 

— Trebuie să-ţi spun, Vladimir, că sunt surprins că ţi-ai 
găsit timp să participi la un eveniment așa minor. 

— In mod normal, nu m-aș fi deranjat, a spus Vladimir, 
dar așteptam, de ceva vreme, cu nerăbdare să te întâlnesc, 
Sasha. 

— Sunt impresionat că Ares și-a făcut timp să coboare 
din Olimp. 

— Întâi, permite-mi să te felicit pentru succesul pe care 
l-ai avut de când ai părăsit ţara, a pus Vladimir, ignorând 

aluzia lui Sasha. Totuși, trebuie să te previn să nu vizitezi 
Leningradul. Vechiul tău prieten, colonelul Polyakov, s-ar 
putea să te aștepte. Nu e un bărbat care crede în iertare și 
uitare. 

— Așadar, ce înălțimi ameţitoare ai atins, Vladimir? a 
întrebat Sasha, încercând să aibă el iniţiativa. 

— Sunt colonel în KGB, cu baza în Drezda. 

— Un post provizoriu, desigur, pe calea spre poziţii mai 
înalte. 

— De aceea am și vrut să te întâlnesc. Unii din oamenii 
mei au fost la întâlnirea ta de aseară. Se pare că dacă te-ai 
întoarce și ai candida la președinție ai putea fi un candidat 
de temut, ceea ce, la urma-urmelor, este tot ce ţi-ai dorit 
tu întotdeauna. 

— Dar dl Gorbaciov m-a învins deja la puncte, așa că nu 
există niciun motiv pentru a mă întoarce. În orice caz, 
acum, eu sunt englez. 

Vladimir a râs. 

— Eşti rus, Alexander, și rus vei fi întotdeauna. Exact 
cum ţi-a spus aseară publicul care te adoră. Și, în orice 
caz, Gorbaciov nu va trăi veșnic. De fapt, s-ar putea să 
dispară cu mult mai curând decât crede el. 

— Ce vrei să spui? 

— Că ar trebui să rămânem în legătură. Nimeni nu știe 
mai bine decât tine că răbdarea este totul în politică. Tot 
ce-ţi cer în schimb este să fiu numit șef al KGB. Nu este 
nimic altceva decât ce mi-ai promis cu ani în urmă. 

— Eu n-am făcut o asemenea promisiune, Vladimir, după 
cum bine știi. Și, în orice caz, părerile mele despre 
nepotism nu s-au schimbat de la ultima noastră discuţie 
despre acest subiect, a spus Sasha. Şi asta atunci când mai 
eram încă prieteni. 

— Poate că nu mai suntem prieteni, Alexander, dar asta 
nu ne împiedică să avem aceleași interese. 

— Te voi crede pe cuvânt, a spus Sasha și îţi voi da chiar 
și șansa să dovedești că ai cuvânt. 

— La ce te gândești? 

— Băieţii tăi au „făcut-o” pe ministra mea, noaptea 
trecută. 

— Da, curva tâmpită a fost foarte indiscretă. 

— E un ministru tânăr și poate fi de mult mai mare 
ajutor, ulterior. 

— Dar nici măcar nu e membră a partidului tău. 

— Îmi dau seama, Vladimir, că asta e o chestie pe care 
trebuie s-o socotești greu de înţeles. 

Vladimir n-a răspuns imediat, apoi a ridicat din umeri. 

— Înregistrarea va fi în camera ta de hotel în mai puţin 
de o oră. 

— Îţi mulţumesc. Și spune-le oamenilor tăi să-și ţină 
înregistrările la zi. Mie nu mi-au plăcut niciodată capetele 
roşii. 

— Le-am spus că-și pierd timpul cu tine. Tu ești 
incoruptibil, ceea ce-mi va face sarcina încă și mai ușoară 
când mă vei numi șef al KGB-ului. Vladimir s-a îndepărtat 
fără cel mai vag semn de bun rămas și Sasha s-ar fi întors 
la micul lui grup dacă altcineva, pe care nu-l observase 
înainte n-ar fi venit la el. 

— Nu mă cunoşti, dle Karpenko, a spus bărbatul care 
era cam de vârsta lui Sasha și purta un costum care nu 
fusese confecţionat la Moscova, dar eu v-am urmărit 
cariera cu interes considerabil. 

În Anglia, Sasha ar fi zâmbit și l-ar fi crezut pe bărbat pe 
cuvânt, dar, în Rusia, a tăcut bănuitor. 

— Numele meu este Boris Nemtsov și cred că vei afla că 
avem mai multe lucruri în comun. Sasha tot n-a spus 
nimic. Sunt membru în Duma și cred că împărtășim 
aceeași opinie despre un anumit bărbat, a spus Nemtsov, 
arătând cu privirea spre Vladimir. 

— Dușmanul dușmanului meu este prietenul meu, a spus 
Sasha, dând mâna cu Nemtsov. 

— Sper că, în timp, ne vom împrieteni. La urma-urmelor, 
vor mai fi și alte conferinţe și întâlniri oficiale unde să ne 
putem vedea întâmplător și să schimbăm confidente, fără a 
deschide cineva un dosar. 

— Cred că vei afla că cineva a deschis deja un dosar, a 
spus Sasha. Așa că hai să-i oferim primul capitol. Nu sunt 
de acord! a strigat Sasha, destul de tare ca toţi 
dimprejurul lor să audă schimbul de cuvinte. 

— Nu mai avem ce să discutăm, a spus Nemtsov care a 
plecat ca o furtună, fără alt cuvânt. 

Sasha ar fi vrut să zâmbească văzând cum se îndepărta 
Nemtsov, dar a rezistat tentaţiei. 

Vladimir îi urmărea cu privirile pe amândoi, dar Sasha 
se îndoia că-l prostiseră. 

38 
ALEX 


Boston 1988 


Când Alex a intrat în bancă, luni dimineaţa, nu l-a 
remarcat pe bărbatul așezat într-un colț al holului. Marţi, a 
observat silueta stingheră în treacăt, dar, cum avea 
întâlnire cu Alan Greenspan, președintele Rezervei 
Federale, pentru a discuta ultimele solicitări ale OPEC? cu 
privire la preţul petrolului și întărirea dolarului în raport 
cu lira sterlină, silueta singuratică nu prea i-a rămas în 
memorie. Miercuri, s-a uitat mai atent la bărbat, înainte de 
a intra în lift. E posibil să fi stat acolo așezat, trei zile la 
rând? Trebuie să știe Pamela. 

— Care-i prima întâlnire, Pamela? a întrebat el, înainte 
chiar de a-și scoate haina. 

— Sheldon Woods, noul președinte al Partidului 
Democrat local. 

— Cât i-am dat anul trecut? 

— Cincizeci de mii de dolari, dle președinte, dar este an 
de alegeri. 

— Alegerile îmi amintesc întotdeauna de Lawrence. 
Deci, hai să spunem 100.000, anul acesta. 

— Bineînţeles, dle președinte. 

— Mai e cineva, în dimineaţa asta? 

— Nu, dar luaţi prânzul cu Bob Underwood la 
Algonquin, și nu uitaţi, el nu întârzie niciodată. 

Alex a dat din cap. 

— Ştii ce vrea? 

— Să demisioneze. „E timpul să-mi pun ghetele-n cui”, 
dacă-mi amintesc exact cuvintele lui. 

— Niciodată! Rămâne la bord până cade lat. 

— Cred că de asta se teme, dle președinte. 


22 Organizaţia Ţărilor Exportatoare de Petrol. 

— Şi după-masă? 

— Sunteţi liber până la ora de gimnastică, de la ora 
cinci. Antrenorul îmi spune că aţi lipsit de la ultimele două 
antrenamente. 

— Dar tot plătesc, chiar dacă nu merg. 

— Nu asta-i problema, dle președinte. 

— Mai e ceva? 

— Numai să vă reamintesc că astăzi este aniversarea 
căsătoriei și o scoateţi la cină pe soţie, în seara asta. 

— Bineînţeles. Știu. Mai bine mă duc în centru, după 
prânz, să-i cumpăr un cadou. 

— Anna și-a ales deja cadoul pe care-l dorește, a spus 
dra Robbins. 

— Imi este permis să știu ce este? 

— O geantă Chloe de la Bonwit Teller. 

— Ok, îi voi lua una, după-amiază. Ce culoare? 

— Gri. Este deja ambalată și mi-a fost trimisă ieri, la 
birou. Tot ce trebuie este să semnaţi aici, a spus ea șia 
pus pe birou o felicitare de aniversare. 

— Pamela, uneori cred c-ai fi un președinte mai bun 
decât mine. 

— Dacă spuneţi dumneavoastră, dle președinte. Dar 
între timp asiguraţi-vă că semnaţi toate scrisorile din 
dosarul cu corespondenţa, înainte ca dl Wood să sosească. 

A o face pe Pamela să se întoarcă la vechea ei slujbă, a 
fost cea mai înțeleaptă decizie pe care am luat-o, s-a 
gândit Alex, deschizând dosarul cu corespondenţa. A citit 
cu atenţie fiecare scrisoare, făcând ocazional câte- o 
corectură și adăugând uneori un post scriptum scris de 
mână. Citea scrisoarea de la președintele Școlii de Afaceri 
Harward care-l invita să se adreseze studenților din 
ultimul an, în toamnă, când s-a auzit o bătaie în ușă. 

— DI Woods, a spus dra Robbins. 

— Sheldon, a spus Alex sărind din spatele biroului. A 
trecut deja un an? Îţi pot oferi o cafea? 

— Nu, mulţumesc, a spus Woods. 


425 


- CAP SAU PAJURĂ - 


— Acum, înainte ca tu să spui ceva, da, știu că este un 
an cu alegeri și am decis deja să dublez contribuţia 
noastră la partid, în memoria lui Lawrence. 

— E foarte generos din partea ta Alex. Ar fi fost un 
congresmen bun. 

— Ar fi fost într-adevăr, a spus Alex. De fapt, nu trece 
nicio zi în care să nu-i plâng moartea. Acest om mi-a 
schimbat, literalmente, viaţa și eu n-am avut niciodată 
șansa să-i mulțumesc. 

— Dacă Lawrence ar trăi, ti-ar mulțumi el ţie, a spus 
Woods. Toată lumea din Boston știe că banca avea 
necazuri serioase înainte de a o prelua tu. Ce răsturnare 
de situaţie. Aud că vei fi desemnat bancherul anului. 

— Mult din această recunoaștere trebuie să-i revină lui 
Jack Coleman, care nu putea fi mai diferit decât 
predecesorul său. 

— Da, asta chiar a fost o lovitură. Presupun c-ai auzit că 
Ackroyd a fost eliberat din închisoare, săptămâna trecută. 

— Am auzit și nu m-aș mai fi gândit la asta dacă n-ar fi 
fost văzut îmbarcându-se într-un avion spre Nisa, în ziua 
următoare ieșirii din închisoare. 

— Nu înţeleg, a spus Woods. 

— E mai bine, a spus Alex, în timp ce semna un cec de 
100.000 de dolari și i-l dădea lui Woods. 

— Îţi sunt recunoscător, a spus el. Dar nu acesta este 
motivul pentru care am venit să te văd. 

— Nu sunt de ajuns 100.000? 

— Sunt mai mult decât de ajuns. Numai că noi, 
comitetul meu adică, sperăm că vei permite ca numele tău 
să fie prezentat ca numele următorului candidat democrat 
pentru senator junior în Massachusetts. 

Alex nu și-a putut ascunde surpriza. 

— Când m-ai rugat să candidez pentru Congres, după 
moartea lui Lawrence, a reușit el să spună în cele din 
urmă, am refuzat cu îndoială oferta și am putut să iau 
președinția băncii Lowell's. Cu toate acestea, mărturisesc, 

m-am întrebat adesea dacă a fost decizia corectă și dacă 
nu cumva politica era adevărata mea chemare. 

— Atunci, poate că e vremea pentru o altă provocare 
mai mare. 

— Din păcate, nu, a spus Alex. Deși banca este, în 
sfârșit, înapoi pe picioarele ei, vreau s-o duc acum la 
următorul nivel și să mă alătur ligii băncilor mari. Cu cât 
speri tu să contribuie Banca Americii la cauza 
democrațţilor? 

— Au dat deja un sfert de milion pentru campanie. 

— Atunci, voi ști că am intrat în categoria băncilor mari 
când îmi vei cere aceeași sumă și, mai important, când eu 
nu mă voi gândi de două ori ca să v-o ofer. 

— Aș prefera 100.000 lire și pe tine drept candidat. 

— Sunt flatat, Sheldon, dar răspunsul este tot „nu”. 
Oricum, îţi mulţumesc că te-ai gândit. 

Alex a apăsat un buton de sub birou. 

— Păcat. Ai fi fost un politician remarcabil. 

— Este un compliment grozav, Sheldon. Poate într-o altă 
viaţă. 

Și-au dat mâna când dra Robbins a intrat în birou ca să-l 
însoţească până la lift. 

Alex s-a așezat și s-a gândit ce diferită ar fi fost viaţa 
dacă Lawrence nu murea sau dacă el s-ar fi ascuns în altă 
cutie. Dar a alungat curând „cum ar fi putut să fie” și s-a 
întors la lumea reală, făcând un semn pe scrisoarea de la 
președintele Școlii de Afaceri Harward. 

Dra Robbins abia închisese ușa, când a sunat telefonul. 
Alex a ridicat receptorul și a recunoscut imediat vocea de 
la celălalt capăt al firului. 

— Salut, Dimitri, a spus el. Nu te-am auzit de mult. Ce 
faci? 

— Fac bine, mulțumesc, Alex, a spus Dimitri. Dar tu? 

— Niciodată n-am făcut mai bine. 

— Mă bucur să aud asta, dar cred c-ar trebui să știi că 
Ivan Donokov a fost eliberat din închisoare și e în drum 
spre Moscova. 

— Cum e posibil? a întrebat Alex, uluit. Credeam că 
sentinţa a fost închisoare 99 de ani fără cauţiune. 

— CIA l-a schimbat pentru doi agenţi americani care 
zăceau, de peste 10 ani, într-o văgăună prin Moscova. 

— Să sperăm că nu vor ajunge să regrete asta. Dar îţi 
mulțumesc că mi-ai spus. 

— Sper numai să nu apuci tu să regreţi, a spus Dimitri, 
dar Alex pusese deja receptorul în furcă. 

Alex a încercat să și-l scoată din minte pe Donokov, în 
timp ce continua să semneze scrisori. Gândurile i-au fost 
întrerupte când dra Robbins a intrat din nou în birou ca să 
ia corespondenţa. 

— Ca să nu uit Pamela, e un bărbat care stă în hol de 
trei zile. Ai idee cine e? 

— Pușkin! Un domn Pușkin. A venit de la Leningrad cu 
avionul în speranţa că veţi fi de acord să-l primiţi. Afirmă 
că aţi fost colegi de școală. 

— Pușkin, a repetat Alex. Un poet bun și un artist încă și 
mai mare, dar nu-mi amintesc de nimeni de la școală cu 
acest nume. Dar, dacă e așa hotărât să mă vadă, poate c-ar 
trebui să-i acord câteva minute. 

— Spune că are nevoie de vreo două ore libere. Am 
încercat să-l informez că nu ai două ore libere înainte de 
Crăciun, dar asta nu l-a determinat să renunţe, ceea ce m- 
a făcut să mă întreb dacă nu cumva lucrează pentru KGB. 

— KGB-ul nu pierde timpul răcorindu-și călcâiele la 
recepţie 3 zile, mai ales când îl poate vedea toată lumea. 
Deci, hai să vedem iepurele înainte de a-l împușca. Dar 
asigură-te că mă salvezi după 15 minute - spune-i că amo 
altă întâlnire. 

— Da, dle președinte, a spus dra Robbins, nearătând 
deloc convinsă. 

Alex semna încă scrisori, când s-a auzit o bătaie ușoară 
în ușă. Dra Robbins a intrat urmată de un bărbat care lui 
Alex i s-a părut oarecum cunoscut și apoi, și-a amintit. 

— Ce plăcere să te văd, Mișa, după atâta timp, a spus 
Alex, când dra Robbins a ieșit. 

— Şi eu mă bucur să te văd Alexander. Mă surprinde 
numai că ţi-ai amintit de mine. 

— Căpitanul echipei de șah juniori. Mai joci? 

— Da, dar n-am atins niciodată înălțimile tale 
ameţitoare, așa că nu te necăji să mă provoci. 

— Nu-mi amintesc când am jucat ultima dată, a 
recunoscut Alex, care rememora întâmplări cu Donokov. 
Inainte de a-mi spune ce te aduce la Boston, spune-mi cum 
e orașul tinereţii mele? 

— Leningradul este întotdeauna frumos în perioada 
aceasta a anului după cum îţi amintești, a spus Pușkin, în 
limba maternă a lui Alex. Sunt zvonuri că nu mai e mult 
până când numele lui va fi schimbat înapoi în Sankt 
Petersburg. Un alt simbol care perpetuează mitul că 
vechiul regim s-a sfârșit. 

Auzindu-l pe Pușkin vorbind rusește, Alex s-a întristat pe 
neașteptate, s-a simţit puţin vinovat că-și pierduse 
accentul și acum vorbea rusește ca orice alt om cultivat 
din Boston. L-a privit pe vizitatorul său cu mai multă 
atenţie. Pușkin avea în jur de 5,8 picioare și purta o 
mustață neagră, deasă care-i amintea de tatăl său. Era 
îmbrăcat cu un costum de tweed greu, cu revere late, ceea 
ce sugera fie că nu-l interesa moda, fie că era prima dată 
când călătorea în afara Uniunii Sovietice. 

— Tatăl meu lucra la docuri când tatăl tău era 
supervizor a spus Pușkin. Mulţi dintre băieţi și-l amintesc 
cu respect și afecţiune. 

— Dar unchiul meu, Kolea? 

— Acum este supervizorul docurilor. M-a rugat să-ţi 
spun despre el ţie și mamei tale. 

Lui îi datorez viața, era Alex pe punctul să spună, dar s-a 
oprit când și-a amintit că maiorul Polyakov este încă în 
viață și nu merita să riște. 

— Te rog să-i transmiţi cele mai bune urări și spune-i că 
sper că nu va mai dura mult până ne vom întâlni din nou. 

— Cred că va fi mai curând decât gândești, a spus 
Pușkin. Mă văd cu el din când în când, de obicei o dată la 
două săptămâni, sâmbăta, la fotbal. 

— Voi doi staţi în tribună și încurajați echipa locală, nu 
am nicio îndoială. 

— În zilele noastre nu mai sunt tribune. Fiecare are 
locul lui. 

— Nu mă îndoiesc că prietenul meu Vladimir stă în 
rezerva președintelui? 

— Nu l-am mai văzut de ani de zile. Când am auzit de el 
ultima oară, era colonel KGB în Germania de Est. 

— Nu cred că asta face parte din planul lui pe termen 
lung, a spus Alex. Totuși, sunt sigur că nu ai călătorit tot 
drumul până la Boston, pentru a reînvia trecutul. Ce vrei 
să spui când afirmi că pot să-mi văd unchiul mai curând 
decât cred? 

— Poate știi că noul regim sovietic este foarte diferit de 
cel vechi. Secera și ciocanul au fost îndepărtate de pe 
steag pentru a fi înlocuite cu semnul dolarului. Singura 
problemă este că după atât de multe secole de opresiune, 
întâi din cauza țarilor și apoi a comuniștilor, noi, rușii nu 
avem tradiţie în libera întreprindere. Alex a dat din cap, 
dar nu l-a întrerupt. Așa că nimic nu se poate schimba cu 
adevărat. Când guvernul a hotărât să vândă unele dintre 
cele mai profitabile companii ale statului nu trebuia să fie 
o surpriză faptul că nimeni nu era calificat să administreze 
o așa dramatică schimbare. Și, dramatic este că s-a 
constatat după, ceea ce am aflat și eu după ce propria mea 
companie a fost pusă în vânzare, a spus Pușkin dându-i 
cartea lui de vizită lui Alex. 

— Compania de Petrol și Gaze din Leningrad, a citit 
Alex. 

— Oricine vor fi noii proprietari ai CPGL, aceștia vor 
deveni miliardari, peste noapte. 

— Şi tu ai vrea să fii unul dintre ei? a întrebat Alex. 

— Nu. Ca și tatăl tău cred că bogăţia trebuie împărțită 
între cei care au făcut din companie un succes, nu dată 

cuiva care se întâmplă să fie prietenul unui prieten al 
președintelui. 

— Ce preţ se cere? a întrebat Alex, care încerca să-și 
dea seama dacă întâlnirea va dura mai mult de un sfert de 
oră. 

— Douăzeci și cinci de milioane de dolari. 

— Şi care a fost cifra de afaceri a CPGL anul trecut? 

Pușkin a deschis fermoarul unei genţi de plastic, a scos 
niște hârtii și le-a pus pe birou. 

— Putin peste patru sute de milioane de dolari, a spus 
el, fără să fie nevoie să se uite în hârtii. 

— Şi profitul? 

— 38.040.000 dolari. 

— Îmi scapă mie ceva, aici? a întrebat Alex. Cu această 
marjă de profit, compania ar trebui să valoreze peste 4- 
500 de milioane. 

— Nu vă scapă nimic, dle președinte. Numai că nu te 
poţi aștepta să înlocuiești comunismul peste noapte, 
schimbând o salopetă cu un costum Brooks Brothers. 
Uniunea Sovietică se poate să aibă unele din cele mai bune 
universități din lume dacă vrei să studiezi filosofia, chiar și 
sanscrita, dar puţine oferă un curs serios de afaceri. 

— Cu siguranță, orice bancă mare din Rusia v-ar 
împrumuta banii dacă puteţi garanta acest fel de venituri, 
a spus Alex, privindu-și concetăţeanul. 

— Adevărul este, a spus Pușkin, că băncile stau la fel de 
prost ca toate celelalte. Dar tot nu intenţionează să 
împrumute 25 de milioane cuiva care câștigă echivalentul 
a 5 mii de dolari pe an și are mai puţin de o mie de dolari 
economii în cont. 

— Cât timp ai la dispoziție până să iau o hotărâre? a 
întrebat Alex. 

— Ultimul termen pentru încheierea afacerii este 31 
octombrie. După asta, este deschis oricui poate să dea 
banii. 

— Dar nu mai e decât o lună, a spus Alex, în timp ce dra 
Robbins intra în birou pentru a-l însoţi pe dl Pușkin la lift. 

— Ceea ce e în favoarea KGB-ului care este deja cu ochii 
pe noi, cum bine știu. 

— Pamela, anulează prânzul și, după aceea, contactează- 
i pe toţi membrii vechi de la investiţii și management și 
spune-le să lase totul și să se prezinte în biroul meu, 
imediat. 

— Desigur, dl. Președinte, a spus dra Robbins, ca și cum 
nu era nimic neobișnuit cu această solicitare. 

— Voi avea de asemenea nevoie de o duzină de porții de 
pizza la ora unu. Și, înainte să pui tu întrebarea, asta-i o 
decizie pe care o poate lua mama mea. 

Dra Robbins n-a mai intrat în biroul președintelui până 
nu s-a încheiat, în sfârșit, întâlnirea, cinci ore mai târziu. 

— Aţi lipsit de la antrenamentul de după-amiază, dle 
președinte. 

— Știu. Întâlnirea a durat mai mult. 

— Mai mergeţi împreună cu soţia la cină? a întrebat dra 
Robbins, punând pe birou cadoul de aniversare. 

— La naiba! a spus Alex. Spune-i lui Jake că nu voi putea 
totuși să iau cina cu el și cu dl. Pușkin. Explică-le că a 
apărut ceva mult mai important! 

39 
ALEX 


Boston 


Evelyn a ridicat receptorul și a auzit o voce familiară cu 
care nu mai vorbise de ceva timp. 

— Trebuie să te văd. 

— De ce aș vrea eu să mă văd cu tine, a întrebat ea. 

— Pentru că știi bine că nu eu am furat Warhol-ul, a 
spus Ackroyd. 

— Ai de gând să înregistrezi această conversaţie? 

— Nu, pentru că în mod sigur nu vreau să mai audă și 
altcineva ce îţi voi spune. 

— Ascult. 

— N-am pierdut timpul cât am fost în pușcărie și am 
găsit o cale pentru ca tu să faci rost de o jumătate de 
milion de dolari și să-l pui în încurcătură pe Karpenko, în 
același timp. 

A urmat o mică pauză, apoi Evelyn a spus: 

— Ce trebuie să fac? 

— Numai să confirmi că voi primi 10% din afacere, dacă 
reușim. 

— Ascult. 

— Nu-ţi spun mai mult, Evelyn până nu am semnătura 
ta. N-am uitat că ultima oară când am încheiat o afacere, 
eu am ajuns în închisoare. 

— În acest caz, Douglas, va trebui să zbori până la Nisa, 
să aduci contractul. 


XXX 


Alex a ajuns la Marliave cu 10 minute mai devreme și 
făcea niște calcule pe spatele meniului, când a sosit Anna. 
— Aniversare fericită, iubito, a spus el, ridicându-se s-o 
sărute. 

— Îţi mulţumesc. Și iată întrebarea capcană, a spus 
Anna așezându-se la masa lor favorită din colţ. De câţi ani 
suntem căsătoriți sau asta încercai să socotești pe spatele 
meniului? Din fericire dra Robbins îi reamintise chiar 
înainte de plecare. 

— Doisprezece, dar ar fi fost 13 dacă Lawrence nu mi-ar 
fi lăsat mie partea sa de 50% din bancă. 

— Ai trăit să te lupti încă un an. Ce-i asta? a întrebat 
Anna, cu timiditate. 

— Deschide și vei afla. 

— Cred că va fi o surpriză mai mult pentru tine decât 
pentru mine. 

Alex a râs. 

— Mă voi preface că l-am văzut înainte. 

Anna a desfăcut cu răbdare funda, a dezambalat 
pachetul și a ridicat capacul pentru a scoate o geantă 
Chloe gri- deschis care era și elegantă și practică. 

— E atât de potrivită cu tine, a spus Alex, am înţeles în 
momentul în care am văzut-o. 

— Care a fost în clipa asta, a spus Anna, întinzându-se și 
sărutându-l din nou. Poate ţi-ai amintit să-i mulțumești 
Pamelei în locul meu, a adăugat ea, când șeful de sală a 
ajuns lângă ea. 

— Ştiu exact ce vreau, François, a spus ea. O salată 
niçoise şi pește limbă-de-mare. 

— Şi eu la fel, a spus Alex. Am luat destule decizii 
pentru o singură zi. 

— Am o întrebare... să-ndrăznesc s-o pun? 

— Nu-ţi pot spune prea mult acum, pentru că s-ar putea 
dovedi că a fost o totală pierdere de timp sau cea mai 
grozavă afacere care-a fost antamată la biroul meu. 

— Când vei ști? 

— Pe vremea asta, peste o săptămână, aș zice. Cam 
atunci mă voi întoarce de la Leningrad. 

— Dar n-ai spus tu că nu te vei întoarce niciodată în 
Rusia, indiferent de circumstanţe, și mai ales nu în 
Leningrad? 

— Este un risc calculat, a spus Alex. Totuși, este mai 
sigur să presupun că Polyakov s-o fi pensionat. 

— Dar mama ta ce zice? 

— Nu se va relaxa până nu va merge la funeraliile lui. 
Dar, când i-am promis că-l voi vizita pe fratele ei Kolea, că 
voi afla ce face restul familiei și voi merge la mormântul 
tatălui meu, a fost de acord. 

— Nu vreau să te duci, a spus Anna, ușor. Lasă-l pe Jake 
Coleman să meargă în locul tău. Este un negociator la fel 
de bun ca și tine. 

— Poate, dar rușii se așteaptă să negocieze întotdeauna 
cu președintele. Apropos, este un loc liber în avion, dacă 
ti-ar plăcea să vii. 

— Nu, mulţumesc. Nu în ultimul rând pentru că am un 
vernisaj miercuri. 

— E cineva pe care-l știu? a întrebat Alex, încântat să 
schimbe subiectul. 

— Robert Indiana. A 

— Oh, da, îmi place opera lui. Imi pare rău că nu voi fi la 
deschidere. 

— Expoziţia va fi încă deschisă când te întorci. Dacă te 
întorci. 

— Nu-i chiar așa de rău, iubito. Deci, am voie să știu ce 
cadou primesc pentru aniversarea mea? a întrebat Alex, 
sperând să înveselească atmosfera. Pentru că nu văd 
niciun pachet. 

— Este prea mare pentru a-l aduce cu mine, a spus 
Anna. Este un bronz de șase metri pătraţi de Indiana, 
numit Iubire. A desenat imaginea pe dosul meniului. 

— Cât mă va costa? 

— Cu reducerea obișnuită, în jur de 60 de mii. Și, dacă i- 
l faci cadou lui Konstantin, el poate evita taxa către stat. 

— Deci lasă-mă să-ncerc și să-nţeleg, singura mea 
iubire, a spus Alex. Cadoul meu de aniversare mă costă 60 
de mii de dolari și, cel care-l va avea, de fapt, va fi 
Konstantin? 

— Da, iubitule. Cred c-ai prins ideea, a spus ea când 
chelnerul aducea primul fel. 

— Deci, eu ce primesc? 

— Îl vei privi, tot restul vieţii tale. 

— Mulţumesc, a spus Alex. Și, te pot întreba unde este 
beneficiarul, în seara asta? 

— De fapt, a spus Anna, punându-și mâna pe piciorul lui, 
speram c-am putea să nu dormim în noaptea asta. 

— Asta înseamnă că mama nu doarme acasă la ea, 
măcar o dată? a întrebat Alex în timp ce chelnerul lua 
farfuriile goale. 

— Jumătate de noapte. Lui Konstantin îi place pizza 
Marguerita a Elenei mai mult decât orice gătesc eu pentru 
el. Și nu-mi mai spune din priviri și mie, de asemenea. 
Deci, ce-ai mai făcut astăzi? 

— De dimineaţă, a venit în vizită Sheldon Woods ca să 
mă întrebe dac-aș fi interesat să candidez pentru Senat. 

— Cât a durat să refuzi această ofertă tentantă? 

— M-am gândit îndelung și intens la ea timp de vreo 
douăzeci de secunde. 

— Îmi aduc aminte de vremea, nu prea îndepărtată, 
când erai fascinat de politică, a spus Anna. Singurul lucru 
pe care l-ai vrut vreodată a fost să fii primul președinte 
ales ca independent, al Rusiei. 

— Şi, mărturisesc, că ar fi cu mult mai tentant decât 
Senatul, a spus Alex. Dar toate acestea s-au schimbat în 
ziua în care a murit Lawrence, a adăugat el, în timp cea 
reapărut chelnerul și le-a oferit două porţii de pește limbă- 
de-mare. 

— Cu sau fără oase, doamnă? j 

— Fără, te rog, François, pentru amândoi. În seara asta, 
soțul meu nu vrea să ia nicio hotărâre importantă. 

— Şi conducerea speră să acceptați o sticlă de Chablis 
Beauregard, pentru a marca această ocazie specială, 
împreună cu complimentele noastre. 

— Ar fi trebuit să mă căsătoresc cu tine, François, 
pentru că este limpede că niciodată nu ai uita de 

aniversarea căsătoriei noastre și ai fi știut exact ce cadou 
să-mi faci. 

François s-a înclinat și i-a lăsat. 

— Dar, când Lawrence ţi-a lăsat acele 50% din acţiunile 
băncii, nu valorau nimic, a spus Anna, și acum probabil 
valorează o avere. 

— Posibil, dar nu-mi permit să descarc nimic din 
acţiunile mele, cât timp Evelyn deţine încă celelalte 50%, 
pentru că, atunci, ar prelua controlul. 

— Poate că se gândește să-și vândă acţiunile? La urma- 
urmelor, întotdeauna pare că nu are bani numerar. 

— Cât se poate de posibil, dar eu nu am acest fel de 
capitol disponibil, a spus Alex, și sunt sigur că-ţi amintești 
că în ziua în care s-a născut fiul nostru, mi-a oferit 
acţiunile ei pentru un milion de dolari și tu mi-ai sugerat 
că s-ar putea s-ajung să regret că nu le-am cumpărat. 

— Oarecum, a spus Anna. Coșmar de bancher. 

— La momentul acela, mă gândeam chiar să vând 
Elena's ca să pot cumpăra acţiunile, dar asta ar fi fost un 
risc foarte serios pentru că dacă banca se prăbușea, am fi 
rămas fără nimic. 

— Să-ndrăznesc să te-ntreb cât valorează aceste acţiuni, 
acum? 

— Aproximativ trei sute de milioane de dolari. 

Anna a rămas cu gura căscată. 

— Se va ajunge ca banca să-i plătească toată suma? 

— Posibil, pentru că nu ne permitem să lăsăm alte bănci 
să deţină 50% din acţiunile băncii și să ne uităm peste 
umăr tot restul vieţii, mai ales dacă Doug Ackroyd s-ar 
întoarce în comitet. 

— Poate c-ar fi fost bine să fii de acord să candidezi la 
Senat. De departe mai puţină agitaţie și un salariu 
garantat, a spus Anna. 

— Fiind obligat să ascult opiniile unui sfert de milion de 
votanţi în loc de doisprezece membri ai comitetului de 
conducere a băncii. 


437 


- CAP SAU PAJURĂ - 


— Poate chiar mai mulţi, dacă îţi îndeplinești visul de-o 
viață și candidezi pentru funcţia de președinte. 

— Al Americii? 

— Nu, al Rusiei. 

Alex n-a răspuns imediat. 

— Ah, a spus Anna, încă te gândești la această 
posibilitate. 

— Conștient că asemenea oricărui vis, urmează să mă 
trezesc, a spus Alex, în timp ce François a reapărut la 
masa lor. 

— Pot sugera un desert, doamnă? a-ntrebat el. 

— Cu siguranţă, nu, a spus Anna. Am mâncat foarte 
mult. Aniversările n-ar trebui să fie o scuză pentru a te 
îngrășa. Şi el, a spus ea, arătând spre soţul ei, a lipsit și 
astăzi de la antrenament. Așa că, în mod hotărât nimic 
pentru el. 

Frangois le-a umplut paharele și a luat sticla goală. 

— Pentru încă un an memorabil împreună, dna. 
Karpenko, a spus Alex, ridicând paharul. 

— Mi-aș dori să nu pleci în Rusia. 


XXX 


— Mi-aș dori să nu pleci în Rusia, a spus Elena și a pus 
două pizza în faţa lor. 

— Tu și Anna, a spus Alex când un chelner s-a repezit și 
a spus: 

— Scuze că vă deranjez, dle Karpenko, a spus chelnerul, 
dar a sunat secretara să vă spună că a fost o problemă cu 
vizele și vă întreabă dacă v-aţi putea întoarce la birou cât 
mai curând posibil. 

— Mai bine m-aș duce să văd ce problemă e, a spus 
Alex. Vin cât pot de repede înapoi. 

A lăsat-o pe mama sa și pe dl Pușkin care arăta foarte 
neliniștit să-și termine porțiile de pizza, și a pornit rapid 
spre birou, unde-l aștepta dra Robbins. 

— Merge totul cum e în plan? a întrebat ea. 

— Da, Mişa și mama mâncau pizza, când am plecat eu 
încoace. Poate că mama nu se pricepe la bănci sau afaceri, 
dar când te-ai ocupat de catering atât de mult timp ca ea, 
nu sunt multe lucrurile pe care să nu le știi despre oameni. 
E ceva important de rezolvat înainte de a mă întoarce 
acolo? 

— A sunat asistenta lui Ted Kennedy să confirme că 
toate cele șase vize vor fi pe biroul dumneavoastră la ora 
cinei în după-amiaza aceasta și mi-a amintit, de asemenea, 
că senatorul va candida pentru realegere, anul viitor. 

— Asta mă va costa încă o sută de mii de dolari. 

— V-am adus, de asemenea, o mie de dolari în 
echivalentul în ruble pentru că cecurile și cardurile de 
credit nu fac mare brânză în Uniunea Sovietică. Echipa are 
rezervări la hotelul Europa pentru cinci nopţi. 

— S-ar putea să fie de ajuns o noapte. 

— Şi căpitanul Fullerton vă așteaptă la Logan, în jur de 
ora 11:00 în seara aceasta. A rezervat pentru ora 11:30. 
Veţi realimenta la Londra, înainte de decolarea spre 
Leningrad. Așa că, acum, vă puteţi întoarce să vedeţi ce-a 
făcut mama dumneavoastră cu dl. Pușkin. 

Alex nu s-a grăbit să se întoarcă la Elena's, și, când a 
ajuns, a văzut-o pe mama lui ascultând cu atenţie ce-i 
spunea Pușkin. Privirea neliniștită a revenit pe faţa 
rusului, când li s-a alăturat Alex. 

— Vreo problemă cu vizele, a-ntrebat Mișa? 

— Nu, totul s-a rezolvat. Sper că ţi-a plăcut pizza. 

— N-am mai mâncat până acum, a recunoscut Pușkin, și 
i-am spus deja mamei dumneavoastră că știu locul ideal 
unde să deschidă primul restaurant Elena's în Leningrad. 
Vă rog să mă scuzaţi o clipă, trebuie să mă duc să mă 
„îimprospătez” puţin, cum spuneţi voi americanii. 

În clipa în care el a dispărut pe scări în jos, Alex a- 
ntrebat: 

— Care-i verdictul, mama? 

— Este aur pur, a spus Elena. Nu e nici măcar placat. Eu 
nu știu nimic despre gazele naturale, în afară de a le da 

drumul și a le închide și accept că l-am întâlnit numai o 
dată pe Mișa, dar l-aș lăsa liniștită lângă un sertar deschis. 

— Are familie? a-ntrebat Alex, nevrând să piardă nicio 
clipă, înainte de întoarcerea lui Pușkin. 

— Are soţie, Olga, doi copii, Yuri și Tania, care speră, 
amândoi, să meargă la universitate, dar crede că fiica are 
mai mari șanse decât fiul său, al cărui singur interes par a 
fi motocicletele. Cinstit, Alex, nu cred că Mișa ar putea să- 
ți tragă preșul de sub picioare, chiar dacă ai dormi 
buștean. 

Pușkin a apărut în capul treptelor. 

— Mulţumesc, mama. Deci se pare că sunt deja în drum 
spre Leningrad. 

— Te rog nu uita să mergi la mormântul tatălui tău și 
încearcă să te întâlnești cu unchiul tău Kolea. Abia aștept 
să ascult vești de la el. 

40 
ALEX 


Boston și Leningrad 


Alex alcătuise o echipă de 4 șefi de departamente 
condusă de Jake Coleman să-l însoțească în Rusia. Toţi 
erau experţi în domeniile lor: bancar, energie, legea 
contractelor şi contabilitate. Dick Barrett, şeful 
departamentului pentru proiecte în energie petrecuse deja 
mai multe ore cu Pușkin și-a recunoscut că fusese puternic 
impresionat. 

— Omul ăsta știe mai mult despre industrie decât mulţi 
așa-ziși consultanţi, totuși n-a câștigat niciodată mai mult 
decât câteva mii de dolari pe an. Deci, pentru el, aceasta 
este, literalmente, ocazia vieţii lui. Mi-a reamintit că Rusia 
are 24% din rezervele de gaze naturale ale lumii și 10% 
din petrolul acestuia. Vreau să stau lângă el în avion, 
pentru ca, atunci când vom pune piciorul în Leningrad, aș 
putea să mă bazez pe mine însumi. 

Cel care trebuia să schițeze contractul final era Andy 
Harbottle, noul avocat intern al companiei, cunoscut ca dl 
Downside”. Dar nu înainte ca tatăl lui să-și fi dat 
aprobarea cu privire la document. Jake putuse confirma că 
Pușkin nu se prea pricepea la finanţe și l-a prevenit pe 
Alex că nu vor ști dacă cifrele sunt exacte până nu vor 
ajunge la centrala LPG și vor putea studia registrele. 

— Cum putea să știe ceva atât de complex? a întrebat 
Alex. Nimănui nu i s-au oferit afaceri în care poţi face 
profit de 1.000 procente, virtual, peste noapte. Ceea ce se 
întâmplă astăzi în Rusia este ca goana după aur din 
California anilor 1850 și noi trebuie să profităm înaintea 
altor competitori de această situaţie. 


23 Pune deoparte. 

— Sunt de acord, a spus Harbottle. Și, cu toate că sunt 
un individ prevăzător prin natura mea... 

— Eşti fiul tatălui tău, a sugerat Alex. 

— Nu mai știu pe nimeni care să cântărească o 
oportunitate cum o faceţi și asta s-ar putea dovedi că este 
calea despre care vorbiţi adesea că ne va permite să 
intrăm în loja mare. 

— Sau să dăm faliment. 

— Nu prea cred, a spus Harbottle. Nu uitaţi că avem un 
mare avantaj asupra rivalilor noștri. Președintele nostru 
este rus și s-a născut la Leningrad. 

Alex n-a mai adăugat că fugise după ce aproape că-l 
omorâse pe un ofițer KGB. 


XXX 


Cei cinci pasageri s-au urcat la bordul jetului Gulfstream 
cu direcţia Leningrad, în căutarea a ceea ce Jake numea 
acum „goana după gaz”. Niciunul dintre ei nu știa ce-i 
așteaptă. Avionul a realimentat la Heathrow, când 
pasagerii au coborât pentru a-și dezmorţi picioarele și să 
mănânce ceva la terminal. Alex ar fi vrut să meargă în oraș 
să vadă Tate și Teatrul Naţional și chiar Camera 
Comunelor, dar nu de această dată. 

Alex s-a trezit brusc când căpitanul a anunţat că 
începeau coborârea spre aeroportul Pulkovo și i-a rugat pe 
pasageri să-și pună centurile de siguranţă. S-a gândit la 
orașul pe care l-a părăsit atât de mulţi ani, fiind încă în 
aer, la tatăl lui, la unchiul lui și la Vladimir, care putea fi 
mai degrabă la Moscova, de-acum, decât la Leningrad. A 
încercat să-l împingă pe maiorul Polyakov în fundul minţii 
lui și să se concentreze pe afacerea care putea să ducă 
banca într-o altă ligă. Sau de a fi arestat înainte de-a ieși 
din vamă? 

A privit pe fereastra cabinei, dar n-a putut vedea decât 
puţin altceva în afara luminilor terminalului și a cerului 
plin de stele pe care nu-l văzuse de când fusese puști. 

Emoţiile lui erau amestecate. Nu era sigur că se bucura 
că s-a întors, dar în momentul debarcării i s-a adus aminte 
de ritmul în care se mișcau lucrurile în Rusia. Încet, mai 
încet și, dacă erai destul de prost să te plângi de asta, încă 
și mai încet. Au așteptat peste două ore să le fie verificate 
pașapoartele și și-a dat seama cât de multe lucruri le luase 
de bune, trăind în State. Își imaginase sau inspectorul 
chiar a cercetat mai îndelung pașaportul când a văzut 
numele Karpenko? Apoi au avut de așteptat încă o oră 
înainte de a li se da bagajele și să iasă, în sfârșit, din 
aeroport. 

Pușkin i-a condus în afara terminalului, afară, pe 
trotuar. A ridicat mâna în aer și cinci mașini au traversat 
imediat drumul și s-au oprit în faţa lor. Alex și echipa lui s- 
au uitat cu neîncredere când Pușkin a ales trei dintre ele. 
Tot ce e pe 4 roţi în Moscova este taxi, le-a explicat 
Pușkin. 

— La hotel Europa, le-a spus el fiecăruia dintre șoferii 
aleși. Nu cumva să-i taxați cu mai mult de zece mii de 
ruble, a adăugat el, în timp ce noii lui asociaţi se 
îngrămădeau în mașini. 

— Dar asta face aproximativ un dolar, a spus Alex când 
Pușkin s-a urcat pe bancheta din spate. 

— Mai mult decât destul, a replicat el, în timp ce mașina 
a pornit spre centrul orașului. Încă o călătorie lungă. Când 
și-au luat rezervările la hotel, erau deja epuizați. 

— Să dormiţi bine, a spus Jake, pentru că am nevoie să 
fiți mâine în cea mai bună formă a voastră. 


XXX 


În dimineaţa următoare s-au întâlnit la micul dejun, și, 
deși unul sau doi dintre ei arătau de parcă se luptau cu 
diferenţa de fus orar, după câteva cafele și după ce cofeina 
le-a intrat în circuitul sanguin, erau cu toţii gata pentru 
prima întâlnire. 

Jake și Alex au pornit spre Banca Comercială să-ncerce 
să afle dacă puteau transfera 25 milioane de dolari la 
Leningrad, imediat. După experienţa de la aeroport din 
seara trecută, Alex nu se putea stăpâni să se simtă puţin 
pesimist. Dick Barrett l-a însoţit pe Pușkin la fabrica 
Leningrad Petrol și Gaz (LPG) din împrejurimile orașului, 
în vreme ce Andy Harbottle a ieșit să se-ntâlnească cu 
avocaţii companiei pentru a discuta contractul pentru cea 
mai mare și complicată afacere la care participase 
vreodată. Tatăl lui a considerat că erau prea multe 
necunoscute la un loc implicate, pentru a fi ceva credibil. 

Andy pregătise deja o primă variantă a contractului, dar 
l-a prevenit pe Alex: 

— Chiar dacă rușii îl semnează, ce garanţii avem noi că 
se va face în viitorul apropiat vreo plată? Asta poate că 
este noua goană după aur, dar acolo erau cowboy-i și de 
data asta nici măcar nu sunt cowboy-ii noștri. 

O singură statistică, pe care o putea el confirma, era 
aceea că, atunci când un american dă în judecată un rus la 
un tribunal rusesc, are 4% șanse să câștige cazul. 

Echipa s-a readunat în camera lui Jake, la hotel, la ora 6, 
în seara aceea. Jake și Alex au raportat că, deși băncile din 
Rusia fuseseră copleșite de politicile schimbate cu 180 de 
grade ale guvernului, s-a explicat clar că investitorii străini 
sunt bine-veniţi și, spre deosebire de Oliver, încurajați să 
se întoarcă și a doua oară. 

Barrett a confirmat că tot ce afirmase Pușkin cu privire 
la operaţiunile la sol se dovedise corect, deși el simţea că 
securitatea companiei lăsa puţin de dorit. Alex nu se oprea 
din a nota tot. 

— Şi bilanţul? a întrebat Jake, întorcându-se la socotelile 
lor. 

— Nu par a înţelege principiile de bază ale practicii 
contabilităţii moderne, a spus Mitch Blake. Ceea ce nu e 
surprinzător, de vreme ce economia lor a fost condusă de 
partid, zeci de ani. Dar este totuși cea mai bună rată de 
profit pe care am văzut-o vreodată. 

— Deci, hai să fiu avocatul diavolului pentru o clipă, a 
spus Alex. Care-i partea ascunsă? 

— Ar putea să ne fure cele 25 de milioane, a spus Andy 
Harbottle. Dar nu cred c-ar trebui să ne facem bagajele, 
încă. 


XXX 


După cina din seara aceea, Alex a fost încântat să-și 
vadă echipa relaxându-se pentru prima oară. 

— Se menţine prânzul de mâine împreună cu unchiul 
tău? 

— Desigur. Sper că va putea să-mi dea informaţii despre 
cum să te descurci în regimul actual. 

— Ştii de ce are nevoie ţara asta? a întrebat Jake, tăind 
o bucăţică din friptura tare. 

— De mama, ca să deschidă o pizzerie Elena pe Nevsky 
Prospect. 

— Asta în primul rând, apoi de tine, ca să candidezi la 
Președinţie. Un rus onest care înțelege că iniţiativa privată 
este exact de ce are nevoie această ţară, în acest moment. 

— Acesta a fost întotdeauna visul meu, din copilărie, a 
spus Alex. Dacă tata n-ar fi fost ucis, poate că... 

— Poate că ce? a întrebat Jake, dar Alex n-a răspuns 
pentru că avea privirea concentrată în faţă. Zărise trei 
bărbaţi așezați la o masă, în cealaltă parte a 
restaurantului. Singura frică pe care o împinsese în fundul 
minţii lui era deodată în faţa lui. Nu era nicio îndoială cu 
privire la cine era bărbatul mai în vârstă sau de ce se afla 
acolo cu doi gangsteri de-o parte și de cealaltă. 

Cicatricea urâtă de pe obrazul stâng și gâtul bărbatului 
i-a amintit instantaneu unde acesta se întâlnise cu Alex 
ultima oară. Cuvintele ce-ţi îngheţau sângele-n vene „Vei fi 
spânzurat pentru asta” ale lui Polyakov îi răsunau în 
ureche. Anna avea dreptate: nu trebuia să facă această 
călătorie. Jake și echipa lui era mai mult decât capabilă să 
încheie afacerea și fără el. Dar permisese emoţiei vânătorii 

să domine bunul simţ. Bărbatul continua să-l fixeze cu 
privirea pe Alex. Alex nu avea nicio îndoială cu privire la 
intenţiile acestuia. În timp ce restul echipei discuta despre 
tacticile zilei următoare, Alex stătea așezat pe marginea 
scaunului, tensionat și alertat de parcă îl aștepta pe maior 
să facă prima mișcare în jocul de șah care nu părea că se 
va termina cu șah-mat. Alex i-a atins cotul lui Jake. 

— Ascultă-mă cu atenţie, a șoptit el. Bărbatul pe care 
aproape că l-am ucis în ziua când am fugit din Leningrad 
stă exact în faţa noastră și eu nu cred în coincidente. 

Jake și-a aruncat o privire spre cei trei bărbaţi și a spus: 

— Dar, Alex, asta a fost în urmă cu peste 20 de ani. 

— Uită-te la cicatrice, Jake. Tu ai uita-o? 

— Şi cei doi bărbaţi care sunt cu el? 

— KGB, așa că sunt deasupra legii. Nu le va păsa cum 
mor, numai când. 

— Trebuie să te duci la Consulatul American cât mai 
repede posibil. 

— N-aș pleca de-aici prin ușa din față, a spus Alex. Ce 
este important pentru voi toţi este să vă purtaţi ca și cum 
nu s-a întâmplat nimic. Dacă pune cineva vreo întrebare, 
să le spui că am o întâlnire sau că sunt în vizită la unchiul 
meu Kolea. Voi continuaţi să rămâneţi aici. Vă voi da de 
știre când voi fi în siguranţă. 

— Să nu sunăm oare la Consulat să le cerem sfatul? 

— Mai uită-te o dată la cei trei, Jake, și întreabă-te dacă 
sunt genul de persoane pe care le-ai invita la o petrecere 
în grădină. Nu e momentul de delicateţuri diplomatice. 

— Deci, ce ai de gând să faci? 

— Să mă comport ca un rus. Nu uita că m-am născut și 
am crescut în acest oraș. Tu concentrează-te pe închiderea 
afacerii. Voi avea grijă de mine, singur. 

În timp ce Alex vorbea, un grup de șase persoane 
traversa restaurantul spre masa lor. În momentul în care 
au trecut printre el și Polyakov, ca un nor care blochează 
soarele, Alex s-a făcut nevăzut. Jake s-a întors spre el și-a 
spus: 

— Ai remarcat... dar Alex nu mai era lângă el. 

Alex n-a pierdut timpul așteptând liftul ci a coborât pe 
scări. A coborât câte trei trepte deodată, uitându-se 
constant peste umăr. Când a ajuns la etajul șase, a 
descuiat rapid ușa camerei sale și apoi s-a încuiat pe 
dinăuntru, fără a se necăji să pună semnul de NU 
DERANJATI. A tastat 0 numere la unicul seif din dulap, l-a 
deschis și și-a luat pașaportul și ceva mărunţiș. Şi-a atins 
buzunarul de la piept pentru a se asigura că portofelul cu 
rublele pe care i le dăduse dra Robbins era la locul lui. 
Când a auzit voci afară, pe coridor, s-a grăbit spre 
fereastră și a deschis-o. Când a pus piciorul pe ieșirea de 
incendiu, cineva începuse să bată la ușă. A coborât scara 
uitându-se în sus și-n jos și a văzut pe unul dintre 
haidamaci uitându-se direct la el, de la fereastra camerei 
lui. 

— Uite-l! a strigat bărbatul, când el a căzut pe trotuar. 

Alţi trei bărbaţi așteptau în faţa intrării hotelului 
uitându-se în jurul lor, așa că Alex a luat-o repede în 
direcția opusă. A zărit strada principală profilându-se în 
faţa lui dar nu s-a oprit din alergare și a scăpat cu puţin să 
nu fie lovit de un tramvai. A alergat după vehicolul în 
mișcare rugându-se ca acesta să se oprească. Tramvaiul a 
scrâșnit oprindu-se la aproximativ 100 de metri în faţa lui 
Alex, răspândind scântei în aer. Alex și-a dorit să nu fi 
lipsit de la așa de multe ore de antrenament. 

Uitându-se înapoi, Alex i-a văzut pe urmăritorii săi 
apărând de după colţ. A sărit printre ușile tramvaiului 
chiar înainte ca acestea să se închidă, i-a aruncat o 
kopeikă vatmanului, amintindu-și cât plătise taxiul de la 
aeroport, înainte de a se prăbuși pe un scaun liber din 
spatele tramvaiului. S-a uitat pe fereastră și l-a văzut pe 
unul dintre urmăritori cu capul plecat cu mâinile pe 
genunchi, încercând să-și recapete suflul. Alex știa foarte 
bine că în câteva minute păienjenișul de operatori KGB se 
va desfășura în tot orașul în căutarea unui american în 

costum Brooks Brothers, cămașă albă, cravată albastră și 
mocasini ieftini. Totul pentru a fi considerat autohton. 

S-a cufundat în scaun, conștient de ocheadele repetate 
ale celorlalți pasageri - în Rusia toţi sunt spioni - în timp 
ce, prin faţa ochilor defilau succesiv locuri cunoscute din 
tinereţea lui. Și, atunci și-a amintit că după alte câteva 
opriri, vor ajunge la gara principală - capătul liniei. 

Când tramvaiul s-a oprit în faţa gării el s-a alăturat unui 
grup de pasageri care cobora. A mers firesc cu ei spre 
intrare, uitându-se după cineva în uniformă sau măcar 
care stătea pe loc. Când a ajuns la arcada principală, s-a 
cufundat în zona întunecoasă, sperând pentru câteva clipe 
să fie confundat cumva cu peretele. 

— Căutaţi pe cineva? 

Alex s-a întors cuprins de panică și a văzut un băieţaș 
care-i zâmbea. 

— Cât vrei? 

— Zece dolari. 

— Unde? 

— Am un loc chiar după colţ. Dacă te interesează, 
urmează-mă. 

Alex a dat din cap, dar a fost prevăzător și a rămas 
câţiva pași în urma băiatului, pe o alee prost luminată. Și, 
apoi, fără să-l avertizeze, acesta a intrat într-o clădire de 
dinainte de război, dărăpănată, nu ca cea în care crescuse 
Alex. Alex a urcat trei etaje pe niște scări murdare și cu 
graffiti, înainte ca băiatul să deschidă o ușă și să-i facă 
semn să intre. 

Băiatul a întins mâna și Alex i-a dat 10 dolari. 

— Cauţi ceva special? a întrebat băiatul, ca și cum i-ar 
oferi un meniu lui Alex. 

— Nu. Numai să te dezbraci. 

Băiatul a părut surprins dar a respectat cererea 
bărbatului și, imediat, stătea în picioare, în așteptare, în 
fața acestuia, numai în chiloţi. 

Alex și-a scos haina, pantalonii și cravata și și-a tras pe 
el jeanșii băiatului, dar și-a dat seama că nu putea închide 
nasturele de sus. 

— Ai vreo haină, de orice fel? 

Băiatul era acum uluit, dar l-a dus în dormitor, a deschis 
un garderob și s-a dat la o parte. Alex a ales partea de sus 
a unui trening larg care duhnea a marihuana și a refuzat o 
șapcă de baseball a echipei New York Yankees. In cameră 
nu exista nicio oglindă, dar trebuia oricum să arate mai 
bine decât în costumul Brooks Brothers. 

— Acum, ascultă cu atenţie, a spus Alex scoțând o 
bancnotă de 100 de dolari din portofel. Băiatul nu-și putea 
lua ochii de la bani. În noaptea asta, nu mai ieși la lucru. 
Cum plec eu, încui ușa și aștepți până mă întorc, și atunci 
mai primești una ca asta. A fluturat bancnota în faţa lui. 
Înţelegi? 

— Da, sir. 

— Numai să fii aici când mă întorc. 

Alex i-a dat banii și a ieșit fără alt amănunt, lăsându-l pe 
băiat în chiloţi, arătând de parcă ar fi câștigat la loto. A 
așteptat până a auzit cheia răsucindu-se în lacăt apoi a 
pornit cu prudenţă în jos pe trepte și, apoi, în stradă, 
amestecându-se cu localnicii care intrau în gara 
aglomerată. Dar, când era la numai un metru de intrare, 
Alex a zărit un poliţist, care căuta în toate părţile cu 
privirea. Nu a fost greu pentru Alex să-și dea seama pe 
cine căuta acesta. S-a întors și a pornit alene spre strada 
principală. Polițistul nu era interesat de nimeni care 
părăsea gara. 

Alex a zărit un taxi la depărtare, venind spre el, a ridicat 
mâna, uitând de ce se întâmplase la aeroport, la sosirea la 
Leningrad, la semnul acesta. Taxiul, alte trei mașini și o 
ambulanţă au tras imediat lângă el, toate voind să-l ducă 
unde dorea. Alex a decis că ambulanta ar fi cea mai sigură. 
A deschis portiera pasagerului și s-a urcat lângă șofer, pe 
locul din faţă. 

— Încotro? a întrebat bărbatul, în rusește. 

— La aeroport. 

— Vă va costa ceva. 

Alex a scos o bancnotă de 100 de dolari. 

— Asta ar fi de ajuns, a spus șoferul care a pus în viteza 
întâi, a descris un semicerc întorcându-se în loc ignorând 
cacofonia de claxoane și a pornit cu viteză în direcţia 
opusă. 

Alex a început să se gândească la problema următoare. 
Cu siguranţă, la aeroport va fi la fel de riscant ca și la 
gară, dar gândurile i-au fost întrerupte când a identificat o 
mașină de poliţie la o curbă, cu faţa, și doi ofiţeri care 
verificau permisele. 

— Oprește! a spus Alex. 

— Care-i problema? a întrebat tânărul șofer, trăgând pe 
o margine de trotuar. 

— Nu vreau să știu. Mai bine dispar. 

Şoferul n-a comentat, dar, când Alex a sărit jos, ușa din 
spate era deja deschisă și un braţ întins îi făcea semn să 
urce. A urcat, și acolo era un bărbat în halat verde de 
paramedic, care-și ţinea mâna întinsă. Alex cunoștea acea 
privire, așa c-a scos o altă bancnotă de 100 de dolari. 

— Cine te urmărește? 

— KGB-ul, a spus Alex știind că erau 50 la 50 șanse ca 
omul fie să-i urască pe KGB-iști, fie să lucreze pentru KGB. 

— Întinde-te, a spus paramedicul arătându-i o targă. 
Alex s-a supus și a fost rapid acoperit cu o pătură. 
Paramedicul s-a întors spre șofer și i-a spus: Dă drumul la 
sirenă, Leonid și să nu încetinești. Dă-i drumul! 

Şoferul s-a supus comenzii colegului său și a fost ușurat 
când unul dintre polițiști a ridicat bariera și i-a făcut semn 
să treacă. Dacă-ar fi oprit ambulanta, ar fi găsit un pacient 
zăcând pe o targă, cu capul bandajat și numai cu un ochi 
liber. 

— Când ajungem la aeroport, unde speri să mergi? a 
întrebat paramedicul. 

Alex n-a știut ce să spună dar bărbatul a răspuns singur 
la propria-i întrebare: 

— La Helsinki ar fi cea mai bună variantă pentru tine, a 
spus el. E mai sigur că verifică zborurile spre Vest. 
Vorbești rusește bine, dar bănuiesc că e mult de când ai 
fost ultima oară în Leningrad. 

— Atunci la Helsinki să fie, a spus Alex, în timp ce 
ambulanța mergea cu viteză spre aeroport. Îmi trebuie 
bilet. 

— Lasă asta în seama mea, a spus paramedicul. Palma 
desfăcută a apărut din nou, cum a apărut din nou și încă o 
bancnotă de 100 de dolari. Ruble ai? a întrebat el. N-aș 
vrea să atrag atenţia asupra mea. Alex a zâmbit și și-a golit 
portofelul de toate rublele pe care i le dăduse dra Robbins, 
ceea ce a lăsat la iveală un zâmbet încă și mai larg. Nu s-a 
mai scos nici o altă vorbă până au ajuns la aeroport, când 
ambulanta a tras pe trotuar, dar șoferul a lăsat motorul în 
funcţiune. 

— Vin cât de repede pot, a spus paramedicul, înainte de 
a deschide ușa din spate și a sări afară. Lui Alex i s-a părut 
că a trecut o oră, deși nu trecuseră mai mult de 10 minute 
înainte ca ușa să se deschidă din nou. Am un bilet de avion 
pentru Helsinki, a spus paramedicul, fluturând triumfător 
un bilet. Știu chiar și poarta de unde pleacă zborul. S-a 
întors spre Leonid: îndreaptă-te spre intrarea de urgenţă și 
dă fleșuri cu farurile. 

Ambulanţa a pornit, dar Alex nu avea nicio cale de-a afla 
încotro se îndreptau. După numai câteva minute s-au oprit, 
ușa din spate a fost deschisă de un gardian în uniformă 
gri, lucitoare. Acesta s-a uitat înăuntru, a dat din cap, apoi 
a închis portiera. Paznicul a ridicat bariera, permițând 
ambulanţei să intre. 

— Mergi la avionul Aeroflot parcat la poarta 42, și-a 
instruit paramedicul colegul. 

Lui Alex nu i-a plăcut să audă Aeroflot și s-a întrebat 
dacă i se pregătea o capcană, dar nu s-a mișcat până ce nu 
s-a deschis din nou ușa din spate a ambulanţei. S-a ridicat 
temător, neliniștit, agitat, dar paramedicul i-a zâmbit și i-a 
dat o pereche de cârje. 

— Va trebui să iau altele, a spus el și a dat drumul la 
cârje numai după ce a primit o altă bancnotă de 100 de 
dolari, aproape ca și cum ar fi știut câte-i mai rămăseseră 
lui Alex. 

Paramedicul și-a însoţit bolnavul pe scară, până în 
aeronavă. I-a dat biletul și un teanc de bani steward-ului, 
care a numărat rublele îndoite, chiar înainte de a se uita la 
bilet. Steward-ul i-a arătat un loc pe primul rând. 

Paramedicul l-a ajutat pe Alex să se așeze, s-a aplecat și 
i-a mai dat un ultim sfat, apoi a părăsit aeronava, înainte 
chiar ca Alex să apuce să-i mulțumească. A privit pe 
fereastra cabinei cum ambulanţa se îndrepta ușor spre 
ieșirea privată, fără lumini intermitente și fără sirenă. S-a 
uitat fix la ușa deschisă a avionului, dorindu-și să fie odată 
închisă. Dar abia când aeronava a decolat a răsuflat și Alex 
ușurat. 


XXX 


Când avionul a aterizat la Helsinki, bătăile inimii lui Alex 
reveniseră aproape la normal și el avea chiar un plan. 
Urmase sfatul paramedicului, așa că, atunci când a ajuns 
în fruntea cozii și își prezentase pașaportul, acolo unde 
trebuia să fie viza, se afla o bancnotă de 100 de dolari. 
Ofiţerul a rămas impasibil când l-a îndepărtat pe Benjamin 
Franklin și a aplicat ștampila pe pagina goală. 

Îndată ce a trecut prin vamă, Alex s-a dus la cea mai 
apropiată baie, unde și-a scos bandajele și le-a pus într-un 
coș de gunoi. S-a ras, a făcut un duș lung și fierbinte, și, 
după ce s-a uscat, și-a pus cu neplăcere hainele băiatului și 
a pornit în căutarea unui magazin unde să-și rezolve 
această problemă specială. A ieșit dintr-un magazin de 
haine treizeci de minute mai târziu, îmbrăcat cu pantaloni 
sport, cămașă albă și flanel sport în dungi. Mocasinii erau 
singurii care supraviețuiseră. 

Peste o oră, Alex se îmbarca într-un zbor American 
Airways spre New York și se bucura de o votcă și tonic 

când vânzătorul de la magazin a apărut cu o pereche de 
jeanși, un tricou și o pereche de cârje care fuseseră lăsate 
în cabină. 

Când avionul a decolat, steward-ul nu l-a întrebat pe 
pasagerul de la clasa întâi ce-ar dori la cină sau ce film ar 
vrea să urmărească, pentru că Alex dormea deja profund. 
A coborât ușor spătarul și l-a acoperit cu o pătură. 


XXX 


Când Alex a aterizat la JFK, în dimineaţa următoare, a 
sunat-o pe dra Robbins și a rugat-o să-i trimită mașina și 
șoferul să-l ia când va ajunge la Logan. 

În timpul scurtului zbor până la Boston, a decis că se va 
îndrepta direct către casă să le explice Annei și lui 
Konstantin de ce nu se va mai duce niciodată în Uniunea 
Sovietică. 

După ce a aterizat la Boston, a fost încântat s-o vadă pe 
dra Robbins în faţa porţii de la ieșiri așteptându-l cu o 
privire perplexă pe faţă. 

— Este minunat să fii acasă, a spus el, cufundându-se pe 
bancheta din spate a limuzinei. Niciodată nu vei crede prin 
ce-am trecut, Pamela și cât de norocos am fost să scap. 

— O parte a poveștii am auzit-o, dle președinte, dar abia 
aștept să ascult versiunea dumneavoastră. 

— Deci ţi s-a spus despre maiorul Polyakov și haidamacii 
KGB care mă așteptau în restaurantul hotelului. 

— Era același colonel Polyakov care a murit cu trei ani 
în urmă? a întrebat, cu inocenţă, dra Robbins. 

— Polyakov mort? a întrebat Alex, neîncrezător. Atunci, 
cine era bărbatul din restaurant cu cei doi supraveghetori 
KGB? 

— Un orb, fratele sau un prieten de-al lui. Erau la o 
conferinţă la Leningrad. Jake tocmai voia să-ți spună că-i 
văzuse bastonul alb dar, când  s-a-întors spre 
dumneavoastră, dispăruserăţi deja. 

— Dar cicatricea? Era inconfundabilă. 

— Un semn din naștere. 

— Dar au intrat fraudulos în camera mea. L-am auzit 
strigând: Uite-l! 

— Acela era portarul de noapte. Şi n-a intrat în camera 
dumneavoastră fraudulos, pentru că avea cheie. Jake era 
în spatele lui și el te-a identificat. 

— Dar m-a urmărit cineva, și abia am reușit să sar într- 
un tramvai, la timp. 

— Dick Barrett a spus că nu știa că poţi alerga atât de 
repede... 

— Şi, ambulanţa, drumul blocat, ca să nu mai vorbim 
de... 

— Abia aştept să-mi povestiţi totul despre ambulanţă, 
despre drumul blocat și de ce n-aţi venit cu avionul 
dumneavoastră, domnule președinte, unde aţi fi găsit un 
mesaj de la Jake, care vă explica totul, a spus dra Robbins, 
în timp ce limuzina părăsea strada și intra printr-o poartă 
pe care scria „Proprietate Personală”. Dar asta va mai 
aștepta până vă întoarceţi. 

— Dar unde mergem? 

— Nu noi, domnule președinte, numai dumneavoastră. 
Jake a sunat mai devreme în dimineaţa aceasta și a spus că 
a încheiat afacerea cu dl Pușkin, dar s-a ivit o problemă 
pentru că i-aţi spus președintelui Băncii Comerciale din 
Leningrad că nu va fi valid contractul fără semnătura 
dumneavoastră. 

Limuzina a tras exact la scările jet-ului băncii care-și 
aștepta pasagerul. 

— Să aveţi un zbor ușor, domnule președinte, a spus dra 
Robbins. 

PARTEA a-V-a 

41 
SASHA 


Londra, 1994 


— Liniște! Liniște! a spus speakerul. Întrebări pentru 
secretarul pentru Afaceri Externe. Dl Sasha Karpenko. 

Sasha s-a ridicat încet de la locul său de pe prima bancă 
a opoziţiei și a întrebat: 

— Poate să confirme secretarul pentru Afaceri Externe 
că, în sfârșit, Marea Britanie va semna Protocolul 5 al 
Convenţiei de la Geneva, pentru că suntem singura ţară 
europeană care n-a reușit s-o facă, până acum? 

Dl Douglas Hurd s-a ridicat să răspundă, când un 
mesager a apărut lângă scaunul speaker-ului și i-a înmânat 
acestuia o foaie de hârtie pentru șeful Laburiștilor. A citit 
numele, înainte de a da foaia ministrului prezumtiv aflat pe 
rândul unu al opoziţiei. Sasha a despăturit foaia de hârtie, 
a citit mesajul și s-a ridicat imediat și a pornit mergând 
nesigur de-a lungul băncii opoziţiei, călcând peste și, 
uneori, pe vârfurile pantofilor colegilor, ca cineva care 
trebuie să iasă dintr-o sală de teatru aglomerată la 
mijlocul reprezentaţiei. S-a oprit să-i explice speakerului 
comportamentul său. Speakerul a zâmbit. 

— Pentru a respecta ordinea de zi, dle speaker, a spus, 
sărind de la locul său secretarul pentru Afaceri Externe, n- 
ar trebui ca onorabilul membru să aibă amabilitatea să 
rămână să audă răspunsul la propria sa întrebare? 

— Ura! Ura! au strigat mai mulți membri de pe băncile 
guvernamentale. 

— Nu de această dată, a spus dl speaker, fără altă 
explicaţie. Membrii de pe ambele loturi au început să 
vorbească între ei întrebându-se de ce părăsise Sasha așa 
de abrupt Camera. 

— Întrebarea numărul doi, a spus speaker-ul, zâmbind 
pentru sine. Robin Cook era deja în picioare când Sasha a 
ajuns la intrarea membrilor. 

— Taxi, sir? a întrebat portarul. 

— Nu, mulţumesc, a spus Sasha, care se hotărâse să 
alerge tot drumul până la Spitalul Sf. Thomas, decât să 
aștepte un taxi care ar fi trebuit să dea ocol Pieței 
Parlamentului, să se oprească la o jumătate de duzină de 
semafoare până să ajungă la spital. Nu mai avea deja suflu 
când s-a aflat pe la jumătatea podului Westminster, 
ocolind turiștii împovăraţi de aparate de fotografiat. Cu 
fiecare pas își dădea seama cu durere cum lăsase să-și 
piardă condiţia fizică de-a lungul anilor. 

Charlie suferise două avorturi după nașterea fetiţei lor 
și dr. Radley îi sfătuise că ar fi ultima lor șansă de a mai 
avea un copil. 

Când Sasha a ajuns la capătul sudic al podului, a alergat 
în jos pe trepte și de-a lungul Tamisei, până a ajuns la 
intrarea în spital. N-a întrebat-o pe femeia de la recepţie la 
ce etaj era soţia lui, pentru că veniseră amândoi la dr. 
Radley, săptămâna precedentă. Evitând liftul 
supraaglomerat, a urcat scările în fugă până în aripa 
maternității. De această dată chiar s-a oprit la recepţie să-i 
spună numele asistentei medicale. Aceasta a verificat în 
calculator în timp ce el își recăpăta respiraţia. 

— Dna Karpenko este deja în sală. Puteţi să luaţi un loc, 
nu trebuie să mai dureze mult. 

Sasha nici măcar n-a căutat un loc liber, a început să se 
plimbe în sus și-n jos pe culoar, făcând o rugăciune tăcută 
pentru fiul lui nenăscut. Elena nu fusese de acord să afle 
sexul copilului înainte de naștere. El se întreba de ce o 
situație ca aceasta îl făcea întotdeauna să se roage, când 
nu făcea aceasta în nici o altă situaţie. Mă rog, poate de 
Crăciun. Cu siguranţă, uita să-i mulțumească celui 
Atotputernic când lucrurile mergeau bine. Și pentru ei 
lucrurile nu se putea să fi mers mult mai bine decât în acel 
moment. Natașa, pe care el o adora, tocmai împlinise 16 

ani și de ani de zile, el se supusese oricărei comenzi din 
partea ei. 

— Altfel, la ce sunt buni taţii? îl auzise Charlie 
spunându-i unei prietene. 

Deși strânseseră cureaua, după expresia mamei lui, 
după închiderea Elenei 3, mai durase 4 ani până când 
compania începuse să facă din nou profit și impozitul 
fusese acoperit în întregime. 

Elena 1 și 2 făceau acum un profit confortabil și Sasha 
accepta că ar fi putut face o mulţime de bani dacă n-ar fi 
ales să urmeze o carieră politică. Perspectiva unui al 
doilea copil l-a făcut să-și pună întrebări legate de viitor. 
Ministru al Coroanei? Sau îl vor elimina membrii lui. La 
urma-urmelor, Merrifield era, încă, un loc de limită și 
numai un nebun ar considera electoratul stabil. Probabil 
nu vor fi niciodată bogaţi, dar duceau o viaţă civilizată și 
confortabilă și nu aveau de ce să se plângă. Sasha 
acceptase de mult că, dacă decizi să urmezi o carieră 
politică, să nu te aștepți să călătorești în permanenţă la 
clasa întâi. 

Fusese încântat de promovarea la poziţia de ministru de 
stat prezumtiv la Afaceri Externe când Tony Blair devenise 
șeful Opoziţiei. Un bărbat care păruse o slăbiciune 
neobișnuită pentru un lider laburist: voia, de fapt, să 
guverneze. 

Robin Cook, secretarul prezumtiv pentru Afaceri 
Externe, era adeptul unei politici externe etice și i-a spus 
lui Sasha că se așteaptă de la el să le amintească 
permanent partenerilor ruși că bogăţia de dată recentă a 
țării lor trebuie distribuită poporului și nu ţinută în mâna 
unui grup de oligarhi care nu merită, dintre care mulţi nu 
numai că își luaseră rezidențe în Mayfair, ci nici nu 
plăteau nicio taxă. 

Sasha i-a spus lui Cook, în particular, că nu numai că îi 
împărtășește sentimentele, dar că se gândise chiar să se 
întoarcă în patria natală și să candideze la următoarele 
alegeri Prezidenţiale, dacă lucrurile nu se îmbunătăţesc. 

Deși fusese încântat să vadă căderea Comunismului nu a 
acordat mare atenţie cu ce fusese acesta înlocuit. 

Niciodată nu fusese ușor să obţii informaţii credibile din 
Rusia, nici în cele mai bune momente, dar Sasha se 
împrietenise cu Boris Nemtsov care era acum ministru în 
devenire în Duma, precum și cu un cerc de prieteni 
apropiaţi printre diplomaţii tineri de la Ambasadă. Se 
întâlneau regulat la adunări oficiale, conferinţe și petreceri 
ale altor ambasade și Sasha a descoperit rapid că singurul 
secretar doi tânăr, Ilya Resinev, îi putea da informaţii 
despre unchiul său. 

Când președintele Gorbaciov a fost înlocuit de Elțîn, Ilya 
i-a spus că vechiul lui coleg de școală Vladimir făcea parte 
din cercul apropiat al președintelui și se aștepta să fie 
promovat. Recent, Vladimir demisionase din funcţia de 
colonel în KGB și împărtășea aceeași soartă cu fostul său 
profesor universitar Anatoli Sobchak, care devenise primul 
primar ales al Sankt Petersburgului. Vladimir fusese 
printre primele numiri făcute și devenise șeful comitetului 
pentru relaţii străine și economice al orașului. Ilya i-a spus 
lui Sasha că nicio afacere cu petrol sau gaze naturale nu 
poate fi făcută, în provincie, fără aprobarea lui Vladimir, 
cu toate că rareori își punea el semnătura pe documentul 
final, deși nimeni nu părea surprins când și-a schimbat 
casa de trei ori în trei ani, mereu într-o clădire mai mare, 
în ciuda faptului că nu avea decât salariul de la stat. 

Ilya i-a spus lui Sasha că Sobchak a fost reales și că nu 
se acorda niciun premiu pentru cine ar fi ghicit cine urma 
să-i fie succesor în postul de primar al Sankt 
Petersburgului. Şi, după aceasta, cine știe unde va ajunge 
Vladimir? Sasha s-a oprit pe loc și a privit înspre sala de 
nașteri, dar ușile rămâneau cu încăpățânare închise. 
Mintea i s-a îndreptat din nou spre Rusia și întâlnirea lui 
cu Boris Nemtsov, care, ca ministru în devenire, plănuia să 
viziteze Londra, în toamnă, când urma să-l pună pe Sasha 
la curent dacă era vreun pic credibilă ideea ca el să 
candideze la președinție sau nu. Elțîn își dezamăgise chiar 

propriii susținători care simțeau că-i lipsea zelul 
reformator la care speraseră ei. Și prea mulţi lideri ai 
lumii se plângeau în particular că nu te puteai întâlni 
pentru o discuţie serioasă cu președintele rus, după ora 
patru după-amiază. La ora aceea, nu mai era coerent în 
nicio limbă. În timpul unei scurte șederi la Dublin, Elțîn nu 
a putut să coboare măcar din avion, lăsându-l pe prim- 
ministrul irlandez să-l aștepte-n ploaie. 

Sasha s-a uitat la ceas pentru a nu știu câta oară și nu 
putea decât să se întrebe ce se-întâmpla în spatele acelor 
uși închise, când, dintr-odată ușa s-a deschis și dr. Radley, 
încă echipat ca la operaţie, a ieșit pe culoar. Sasha a 
alergat nerăbdător spre el, dar când doctorul și-a 
îndepărtat masca, nu a fost nevoie să i se spună că nu va 
avea niciodată un fiu. 


XXX 


Sasha se întreba dacă va depăși vreodată moartea fiului 
său Konstantin. Își ţinuse în braţe copilul câteva minute 
înainte să i-l ia. 

Colegii din Camera Comunelor n-ar fi putut fi mai 
înţelegători și empatici. Dar chiar și ei au început să se 
întrebe dacă își pierduse gustul pentru politică după ce 
ratase de mai multe ori locul trei pentru șefia partidului și 
de vreo două ori nu reușise să se achite de sarcinile sale 
de ocupant al unui fotoliu pe primul rând de bănci. 

Liderul Opoziţiei a vorbit cu secretarul prezumtiv pentru 
Afaceri Externe și au fost de acord să nu spună nimănui 
până la revenirea la lucru a Camerei, după lunga vacanţă 
de vară. 

Elena a sugerat că amândurora le trebuie o vacanţă și 
cât mai departe posibil de Westminster. 

— De ce n-aţi merge la Roma, Florenţa și Milano, a 
sugerat Gino, unde aţi putea să vă răsfățaţi prin clădiri de 
opere, galerii de artă și restaurante. Pavarotti și Bernini, 

cu paste fără sfârșit și vin roșu de Sicilia. Ce-ar cere 
cineva mai mult? 

— New York, New York, a sugerat un alt italian din 
radioul mașinii. Charlie și Sasha au decis amândoi să 
urmeze sfatul lui Sinatra. 

— Dar ce vom face cu Natașa? g 

— Abia aşteaptă să scape de voi, i-a asigurat Elena. In 
orice caz, spera să meargă cu colegii de şcoală într-o 
excursie la Festivalul de la Edinburgh, să-l vadă pe Kiki 
Dee. 

— Deci, am hotărât. 


XXX 


Sasha s-a ocupat de pregătirea unei vacanțe pe care 
Charlie să n-o uite niciodată. Vor petrece cinci zile pe 
QE2? și, ajunși la New York, vor lua un apartament la 
Plaza. Vor vizita Muzeul Metropolitan, MoMA și Frick și a 
reușit să obţină chiar bilete la Liza Minnelli, care juca la 
Carnegie Hall. 

— Şi ne vom întoarce acasă cu un avion Concorde. 

— Ne vei duce la faliment, a spus Charlie. 

— Nu-ţi face griji, conservatorii n-au reînființat 
închisorile datornicilor, încă. 

— Asta va fi probabil în programul partidului lor, a spus 
Charlie. 

Călătoria de 5 zile cu QE2 a fost idilică și și-au făcut noi 
prieteni, unul sau doi care credeau că Partidul Laburist ar 
trebui să câștige următoarele alegeri. Fiecare dimineaţă 
începea cu o oră de gimnastică, dar tot au reușit să se 
îngrașe fiecare câte un kilogram pe zi. În ultima dimineaţă, 
s-au trezit înainte de răsăritul soarelui și au stat pe punte 
să fie întâmpinați de Statuia Libertăţii, în timp ce zgârie- 
norii din Manhattan deveneau, cu fiecare minut, mai mari. 


24 Queen Elizabeth 2, numit deseori simplu QEZ2, vas transatlantic de 
linie al companiei Cunard. 

După ce și-au luat camera la hotel - Charlie renunţțase la 
apartamentul prezidenţial în favoarea unei camere duble 
mai jos cu mai multe etaje - n-au mai pierdut niciun minut. 
Muzeul Metropolitan a fermecat-o pe Charlie cu mulțimea 
de lucrări din atât de multe culturi. De la Grecia Bizantină 
la Italia lui Caravaggio, la maeștrii flamanzi, Rembrandt și 
Vermeer, în timp ce impresioniștii francezi cereau o a 
doua vizită. Muzeul de Artă Modernă (MoMA) a încântat-o 
de asemenea, și l-a surprins pe Sasha, care nu putea face 
întotdeauna deosebire între Picasso și Braque, în 
perioadele lor cubiste. Dar Frick a devenit a doua lor casă, 
cu Bellini, Holbein și Mary Cassatt care i-au adus înapoi 
iar și iar. Și Liza Minnelli i-a ridicat în picioare și i-a făcut 
să strige: „Bis!” după ce ea a cântat „Maybe This Time”. 

— Ce vom face în ultima zi? a întrebat Sasha la micul 
dejun târziu, din grădina hotelului. 

— Hai să mergem la magazine. 

— De ce n-am intra în primul magazin Tiffany și să 
cumpărăm tot ce ne place? 

— Pentru că nu mai avem bani. 

— Mai avem destui cât să cumpărăm ceva pentru mama 
și Natașa. 

— Deci, vom privi vitrinele de pe Fifth Avenue, dar vom 
cumpăra de la Macy. 

— Hai să facem un compromis, a spus Sasha, 
împăturindu-și ziarul. Bloomingdale. 

Charlie a ales o pereche de mănuși de piele pentru 
mama ei, iar Sasha a ales un Swatch pentru Elena, la care 
făcuse aluzie de mai multe ori. Şi are așa un preţ 
rezonabil, îi amintise ea. 

— Şi Nataşa? a întrebat Sasha. 

— O pereche de Levi's. O vor invidia toate colegele. 

— Dar sunt decoloraţi și rupti dinainte de a-i cumpăra, a 
spus Sasha când i-a văzut. 

— Şi mai spui că ești un bărbat de lume. 

Se întorceau la Plaza încărcaţi de cumpărături când 
Charlie s-a oprit să admire o pictură în vitrina unei galerii 
de pe Lexington Avenue. 

— Asta este ce-mi doresc eu, a spus ea, admirând 
culorile ameţitoare și tușa lucrării. 

— Atunci nu te-ai căsătorit cu cine trebuia. 

— Ah, nu sunt chiar așa de convinsă de lucrul acesta, a 
spus Charlie. Dar tot intenţionez să aflu cât te va costa, a 
spus ea, intrând în galerie. 

Pereţii galeriei erau plini cu lucrări abstracte și Charlie 
admira un Jackson Pollock când s-a apropiat de ea un 
domn în vârstă. 

— E o pictură magnifică, doamnă. 

— Da, dar atât de tristă! 

— Tristă, doamnă? 

— Faptul că a murit atât de tânăr, când nu-și dăduse 
măsura talentului. 

— Într-adevăr. Noi am avut privilegiul să-l reprezentăm 
cât a fost în viaţă și lucrările lui au trecut prin mâinile 
mele de trei ori în ultimii treizeci de ani. 

— Deces, divorț și taxe? 

Bătrânul a zâmbit. 

— Nu cumva lucraţi în domeniul artei? 

— Sunt conservator la colecţia Turner. 

— Ah! Vă rog să-i transmiteţi salutările mele lui 
Nicholas Serota. Ce întâlnire interesantă! 

Sasha a venit la ei și li s-a alăturat. 

— Să-încerc să vă întreb care este preţul picturii din 
vitrină? 

— Rothko? a întrebat dl Rosenthal, întorcându-se spre 
client. Alex! Nu știam că ești în oraș. Dar să știi că soţia ta 
a cumpărat deja lucrarea pentru colecţie. 

— Soţia mea a cumpărat-o deja? 

— Cu vreo două săptămâni în urmă. 

— Nu cu un salariu de membru în Parlament, nu putea. 

Rosenthal și-a ajustat ochelarii, s-a uitat mai atent la 
clientul său și a spus: 

463 


- CAP SAU PAJURĂ - 


— Îmi cer scuze, ar fi trebuit să-mi dau seama de 
greșeala mea, din clipa în care aţi început să vorbiţi. 

— Aţi spus colecție, a întrebat Charlie. 

— Da, Colecţia Lowell din Boston. 

— O colecţie pe care am vrut întotdeauna s-o văd, a spus 
Charlie, dar am înţeles că a fost depozitată în seifurile unei 
bănci. 

— Nu mai e acolo, a spus Rosenthal. Picturile au revenit 
toate în casa lor, cu ceva timp în urmă. Aș fi fericit să 
organizez o vizită privată pentru dumneavoastră doamnă. 
Curatorul colecţiei a lucrat aici și știu că se va bucura să 
vă cunoașteți. 

— Avem bilet spre Londra, în seara aceasta, din păcate, 
a spus Charlie. 

— Ce păcat! Data viitoare, poate, a spus Rosenthal, 
întinzându-i cartea de vizită. Chiar sper că ne vom mai 
întâlni. 

— Ciudat, a spus Charlie odată ce au fost din nou pe 
strada Lexington. Evident că te-a confundat cu altcineva. 

— Şi cu cineva care-și permitea să cumpere un Rothko. 

— Haide, ar fi bine să ne grăbim, dacă vrem să ajungem 
la JFK la ora cinci, a spus Charlie. S-a mai uitat o dată la 
pictura din vitrină. Iti poţi imagina cum trebuie să fie să ai 
un Rothko? 


XXX 


— Ştiu, știu, a spus Sasha. Dacă Dumnezeu ar fi vrut ca 
noi să zburăm, ne-ar fi dat aripi. 

— Nu-ţi bate joc, a spus Charlie. Avionul ăsta merge 
mult prea repede. 

— Dar este construit să zboare cu această viteză. Așa că 
stai liniștită, relaxează-te și bucură-te de compania ta. 

— Dar se zguduie tot avionul. Tu nu simţi? 

— Asta se va sfârși când depășim viteza sunetului și 
atunci va fi exact ca în orice aeronavă, cu excepţia că vei 
zbura cu peste o mie de mile pe oră. 

— Nici nu vreau să mă gândesc, a spus Charlie, 
închizând ochii. 

— Şi să nu adormi! 

— De ce nu? 

— Pentru că aceasta va fi prima și ultima oară când vom 
zbura cu un Concorde. 

— Dacă nu ajungi tu prim-ministru... 

— Asta nu se va întâmpla, dar... 

Charlie l-a apucat de mână. 

— Iubitule, îți mulţumesc pentru cea mai frumoasă 
vacanţă pe care am avut-o vreodată. Totuși, trebuie să-ţi 
mărturisesc că abia aștept să mă întorc acasă. 

— Şi eu la fel, a recunoscut Sasha. Ai citit editorialul din 
New York Times, din dimineaţa asta? Se pare că până și 
americanii cred că vom câștiga următoarele alegeri. 

Sasha s-a uitat la Charlie: ea dormea tun. Ce mult își 
dorea să poată și el dormi. S-a întors și s-a uitat dincolo de 
interval și a văzut pe cineva pe care l-a recunoscut 
imediat. I-ar fi plăcut să i se prezinte, dar nu a vrut să-l 
deranjeze. Bărbatul s-a întors și a privit spre Sasha. 

— Asta da întâmplare! Domnule Karpenko, a spus David 
Frost. Azi-dimineaţă, îi spuneam producătorului meu că ar 
trebui să vă invităm la show-ul de la micul dejun, cât mai 
curând posibil. Sunt interesat în special de părerile 
dumneavoastră privitoare la Rusia și la cât timp credeţi că 
va rezista Elțîn. 

Pentru prima oară, Sasha a crezut cu adevărat că era 
numai o chestiune de timp până când va fi ministru. 


XXX 


Sasha s-a bucurat de conferința din Blackpool, pentru 
prima dată după ani de zile. Nu numai că au fost 
intervenţii, una după alta, care cereau schimbări pe care 
trebuia să le facă guvernul, ci de data aceasta, miniștrii 
prezumtivi au spus clar ce schimbări vor face odată ce 
toriștii vor avea curajul să ceară alegeri. 

Ori de câte ori ieșea din hotel îndreptându-se spre 
centrul de conferinţe, trecătorii făceau cu mâna și strigau 
„Succes, Sasha!” Mulţi jurnaliști care nu și-au făcut 
niciodată timp, în trecut, să intre să bea ceva în barul 
Annie's, îl invitau acum la prânz sau la cină atât de des 
încât nu găsea întotdeauna timp în agenda lui zilnică. 
Mesajul puternic al cuvântului de închidere al liderului nu 
se putea să fi fost mai clar. Pregătiți-vă de guvernarea 
noilor laburiști! Ca toți ceilalți din sala super plină, Sasha 
abia aștepta ca John Major să anunţe alegeri generale. 


XXX 


Sasha se simţea vinovat că n-o mai vizitase pe contesă în 
ultima vreme. Mama lui lua ceaiul cu ea o dată pe 
săptămână și, de-a lungul anilor, deveniseră prietene 
apropiate. Elena îi amintea regulat că oul Faberge al 
contesei le schimbase soarta. Totuși, trecuseră luni de 
când contesa participase la ultima întâlnire a comitetului, 
în ciuda faptului că deţinea 50% din acţiunile companiei. 

Când Sasha a bătut la ușa apartamentului ei din 
Lowndes Square, i-a răspuns aceeași servitoare 
credincioasă și, pentru prima oară, l-a condus în 
dormitorul stăpânei ei. Sasha a fost șocat să vadă cât de 
mult îmbătrânise contesa de când o văzuse ultima dată. 
Părul alb din ce în ce mai subţire și ridurile adânci de pe 
faţă i s-au părut mesageri ai morţii. Ea i-a zâmbit slab. 

— Vino și așază-te lângă mine, Sasha, a spus ea, arătând 
marginea patului. Am ceva de discutat cu tine. Știu cât de 
ocupat probabil că ești, așa că voi încerca să nu-ţi răpesc 
prea mult timp. 

— Nu mă grăbesc deloc, a spus Sasha, așezându-se 
lângă ea pe pat, așa că te rog, ai tot timpul. Îmi pare 
numai rău că a trecut atâta timp de când te-am vizitat 
ultima oară. 

— Nu contează. Mama ta mă ţine la zi cu tot ce faci. 
Compania a reînceput să aducă un profit frumos și sper 

numai să trăiesc destul să te văd ministru al Coroanei 
Britanice. 

— Bineînţeles că vei trăi. 

— Dragul meu Sasha, am ajuns la vârsta la care moartea 
îmi dă târcoale și acesta este motivul pentru care te-am 
rugat să vii. Tu și cu mine avem atâtea lucruri în comun, 
nu în ultimul rând devotament și iubire pentru ţara în care 
ne-am născut. Le datorăm mult gazdelor noastre britanice 
pentru că au fost așa de civilizate și tolerante, dar, totuși, 
în venele noastre curge sânge rusesc. Când voi muri... 

— Ceea ce să sperăm că nu se va întâmpla prea curând, 
a întrerupt-o Sasha, luând-o de mână. 

— Singura mea dorinţă, a continuat ea neluând în seamă 
întreruperea, este să fiu înmormântată lângă tatăl și 
bunicul meu în biserica Sf. Nicolae din Sankt Petersburg. 

— Îţi garantez că așa va fi. Așa că te rog, nu te mai 
gândi la asta. 

— E foarte amabil din partea ta și-ţi voi fi veșnic 
recunoscătoare. Acum dragul meu băiat, într-o notă mai 
ușoară, puţină istorie, care, m-am gândit, te va amuza. 
Când eram o copilă, ţarul Nicolae II a venit în camera mea 
și s-a așezat, ca tine, pe marginea patului. Sasha a zâmbit 
și a continuat s-o ţină de mână. Cred că voi fi singura 
persoană din istoria ţării noastre pe patul căreia s-au 
așezat un ţar și un viitor președinte al Rusiei. 

42 
SASHA 


Westminster, 1997 


John Major a rezistat până în ultimul moment, mergând 
în cele din urmă în ţară, în ultima zi al celui de-al cincilea 
an de parlament. Dar, atunci, deja nimeni nu mai discuta 
dacă laburiștii vor câștiga alegerile generale, ci numai cu 
ce majoritate o vor face. 

Locul lui Sasha ca reprezentant al Merrifield-ului nu mai 
era considerat la limită, așa că el a călătorit prin ţară 
adresându-se adunărilor din circumscripțiile electorale 
care, până atunci, rareori văzuseră pe cineva care purta 
roza roșie în zonele lor. Chiar și Fiona Hunter, cu 
majoritatea ei de 11.328 din circumscripţia vecină, bătea 
la uși și ţinea adunări publice, de parcă apăra un loc cheie 
la limită. 

Sasha și-a petrecut ultima săptămână de campanie 
printre prieteni și suporteri în Merrifield, așteptând cu 
toții verdictul naţiunii. La primele ore ale dimineţii de 
vineri 2 mai delegatul Circumscripţiei Merrifield s-a întors 
și a declarat că dl. Sasha Karpenko câștigase locul cu o 
majoritate de 9.741. Alf i-a reamintit de zilele în care 
câștigase numai după trei renumărări. 

În dimineaţa aceea a citit același titlu pe prima pagină a 
fiecărui ziar naţional aproape: „VICTORIE 
COVÂRȘITOARE”. 

Când ultimul loc a fost declarat câștigător în Irlanda de 
Nord, Partidul Laburist câștigase cu o majoritate 
confortabilă de 179 de locuri. Sasha era dezamăgit că Ben 
Cohen își pierduse locul, dar a trebuit să admită, chiar 
dacă numai pentru sine, că era încântat că Fiona 
supravieţuise cu vreo două mii de voturi. Il va suna pe Ben 
mai târziu, în ziua aceea, pentru a-și exprima 
compasiunea. 

A pornit televizorul, în timp ce Charlie a pus la fiert 
două ouă. 

— Fără televizor până când termini pregătirea, l-a 
dojenit Natașa, făcându-i semn cu degetul. 

— Asta-i pregătirea mea, domnișorică, i-a răspuns tatăl, 
în timp ce urmăreau cu privirea un Jaguar negru care 
înainta încet pe Mall spre Buckingham Palace, aducând un 
pasager care avea întâlnire cu monarhul. Toată lumea știa 
că Majestatea Sa îl va întreba pe dl Blair dacă ar putea 
forma un guvern și că el o va asigura că poate. 

Când, după 40 de minute, automobilul a ieșit pe porţile 
Palatului s-a dus direct pe Downing Street la nr. 10, unde 
pasagerul urma să locuiască următorii cinci ani, cu titlul 
de prim-ministru și lord al visteriei. 

— Şi ce se-întâmplă după aceasta? a întrebat Charlie. 

— Ca mulţi dintre colegii mei, voi sta lângă telefon, în 
speranţa că voi primi un apel de la noul prim-ministru. 

— Şi dacă nu sună? a întrebat Nataşa. 

— Voi sta pe banca din spate următorii cinci ani. 

— Nu cred, a spus Charlie. Între timp, cineva trebuie să 
se ocupe de treburile zilnice. Să nu uiţi să mă suni când 
afli ceva. Și s-o duci pe Natașa la școală, în dimineaţa 
aceasta, a adăugat ea, înainte de-a pleca să ia metroul de 
la staţia Victoria. 

Sasha a încercat ouăle să vadă dacă nu sunt deja tari. 
Când Natașa a ieșit din încăpere ca să-și ia geanta, ela 
încercat să se uite prin ziarele de dimineaţă. Istorie. Cum 
voia să citească ziarele de-a doua zi și să descopere că a 
primit o funcţie. 

Natașa și-a băgat capul pe ușă. 

— Haide, tati, trebuie să plecăm. Nu-mi permit să 
întârzii. 

Sasha și-a abandonat oul mâncat numai pe jumătate, a 
luat cheile de la mașină de pe comodă și a urmat-o repede 
pe fiica lui în stradă. 

— Ţi-am spus că anul acesta voi juca rolul Portia, în 
piesa de teatru de la școală, tati? a întrebat Natașa, în 
timp ce-și punea centura de siguranţă. 

— Care Portia? a întrebat Sasha, în timp ce pornea 
mașina. 

— Iulius Caesar. 

— „Eşti o soţie adevărată și onorabilă, dragă mie 
precum sunt picăturile blestemate din inima mea tristă.” 

Natașa a făcut o pauză, apoi a continuat să recite textul: 
„Dac-ar fi adevărat, atunci ar trebui să știu secretul. Sigur, 
sunt femeie; dar sunt o femeie pe care lordul Brutus a luat- 
o de soție.” 

— Nu-i rău, a spus Sasha. 

— Încă nu-l avem pe Brutus, tata, în caz că tu nu ai 
nimic mai bun de făcut, a spus Nataşa când treceau prin 
porţile școlii. 

— Nu-i o ofertă rea. Astă-seară îţi voi spune dacă am o 
ofertă mai bună. 

— Apropos, a spus Natașa, coborând din mașină, ai 
greșit un cuvânt. 

— Ce cuvânt. 

— Nu mi-ai spus tu întotdeauna să nu fiu un copil leneș? 
Zi bună, tati, și noroc! 


XXX 


Sasha a lăsat telefonul să sune de trei ori înainte de a 
ridica receptorul. 

— Sasha, sunt Ben. Te sun să-ţi urez noroc. 

— Îmi pare rău că ţi-ai pierdut locul, prietene. Dar sunt 
sigur că te vei întoarce. 

— Mă îndoiesc. Am sentimentul că partidul tău va 
rămâne la guvernare ceva timp. 

— Poate te vor trimite printre Lorzi? 

— Sunt prea tânăr. Și, în orice caz, am o coadă lungă de 
așteptare înaintea mea. 

— Rămânem în legătură, a spus Sasha, conștient că asta 
nu va mai continua să fie așa de ușor. 

— Închid, a spus Ben. Știu că aștepți un apel de la 
numărul 10. Noroc! 

Sasha n-a apucat nici măcar să se așeze înainte ca 
telefonul să sune din nou. A ridicat receptorul, înainte de a 
suna a doua oară. 

— Sunăm de la nr. 10, a spus vocea telefonului. Prim- 
ministrul se-întreabă dacă puteţi veni la ora 3:20, după- 
amiază. 

Sasha a fost tentat să spună: Să-mi consult agenda să 
văd dacă pot, dar, în loc de aceasta, a spus: 

— Bineînţeles! 

În următoarea oră s-a prefăcut că urmărește știrile, 
citește ziarele și chiar ia prânzul. A primit apeluri de la 
diverși colegi care fuseseră deja invitaţi sau așteptau cu 
nerăbdare încă și de la multe alte persoane, inclusiv de la 
Alf Roycroft, pentru a-i ura noroc. Intre timp, a hrănit 
pisica, care-a adormit apoi dusă, a citit al doilea act din 
Iulius Caesar, ca să descopere cuvântul greșit. 

A pornit cu mașina spre Camera Comunelor, imediat 
după 2:30 și a parcat în parcarea membrilor. Polițistul de 
la poartă l-a salutat de cum l-a văzut. Ştia oare ceva ce 
Sasha nu știa încă? A părăsit Palatul Westminster imediat 
după ora trei și a mers încet pe jos traversând Piaţa 
Parlamentului și în sus pre Whitehall, pe lângă Ministerul 
de Externe. Oare mandarinii din interior îl așteptau pe el? 
Polițistul de serviciu de la Downing Street nu a avut nevoie 
să-și verifice lista. 

— Bună ziua, domnule Karpenko, a spus el și a deschis 
poarta. 

— Bună ziua, a răspuns Sasha, pornind pe lunga alee 
pietonală pe Downing Street pentru a-și afla destinul. 

A fost surprins când ușa de la nr. 10 s-a deschis când el 
mai avea încă vreo câţiva pași până la ea. A pășit, pentru 
prima oară, înăuntru, acolo îl aștepta o tânără. 

— Bună ziua, dl. Karpenko. Sunteţi așa de amabil să mă 
urmaţi? 

L-a condus pe scări până spre etajul întâi, trecând pe 
lângă portretele prim-miniștrilor anteriori. John Major 
avea și el portretul la locul lui. 

Când a ajuns la etajul întâi, tânăra s-a oprit în faţa unei 
uși și a bătut ușor, a deschis-o și s-a dat la o parte. Sasha a 
intrat și l-a găsit pe prim-ministru așezat în faţa unui 
scaun neocupat, în care părea că stătuseră deja mai multe 
persoane. Un secretar, cu stiloul pregătit, stătea în spatele 
lui. 

— Ştiu că nu va fi o surpriză prea mare, a spus prim- 
ministrul, odată ce Sasha s-a așezat, dar aș dori să te 
alături lui Robin, la Ministerul Afacerilor Externe, ca 
ministrul său de stat. Sper că vei accepta acest post. 

— Voi fi onorat, a spus Sasha. Și încântat să servesc în 
primul dumneavoastră aparat administrativ. 

— De asemenea, aș vrea să mă informezi permanent 
despre ce se întâmplă în Rusia și în particular dacă 
situaţia ta personală ar putea fi schimbată. 

— Situaţia mea personală, dle prim-ministru? 

— Ambasadorul nostru la Moscova mi-a spus că dacă te 
întorci în Rusia și candidezi împotriva lui Elțîn vei ajunge 
să ai o majoritate încă și mai consistentă decât o am eu. 
Caz în care, eu voi fi cel care va încerca să obţină o 
întrevedere cu tine. 

— Dar Elțîn nu va mai avea de trecut prin niște alegeri 
decât peste trei ani. 

— Da, dar sondajele actuale arată că rata lui de 
aprobare este dintr-o singură cifră și este în coborâre. 

— Sondajele sunt irelevante, dle prim-ministru. Ceea ce 
contează în Rusia este câte voturi lunecă în cutia cu 
buletine de vot, cine le pune acolo și, chiar mai important, 
cine le numără. 

— Așa un glasnost, a spus Blair. Dar eu am sentimentul 
că va veni și vremea ta, Sasha, așa că te rog să mă 

informezi cu regularitate și între timp, succes în noua ta 
funcţie. 

Secretarul s-a înclinat și i-a șoptit ceva la ureche prim- 
ministrului. Sasha n-a avut nevoie să i se spună că 
întâlnirea s-a încheiat și era pe punctul să se ridice când 
prim-ministrul a adăugat: 

— Numele tău este, de asemenea pe lista miniștrilor 
care vor fi invitaţi să facă parte din Consiliul de Coroană. 

— Vă mulțumesc, dle prim-ministru, a spus Sasha și s-a 
ridicat și cei doi bărbaţi și-au dat mâna. 

Când Sasha a ieșit din cabinetul prim-ministrului, 
aceeași tânără îl aștepta pe coridor. 

— Vă rog să mă urmaţi dle ministru; afară, așteaptă o 
mașină care vă va duce la Ministerul de Externe. 

Denis Healey îi spusese cândva lui Sasha, că niciodată 
nu o să uiţi persoana care ţi-a spus prima dată „domnule 
ministru”. Și că, după câteva săptămâni ajungi să crezi că 
acesta este numele tău de botez. 

Când ieșea de la nr. 10, Sasha s-a intersectat cu Chris 
Smith și s-a întrebat ce slujbă urma să i se ofere. A ieșit pe 
trotuar și un bărbat respingător, care arăta de parcă era în 
primul rând al echipei locale de rugby, s-a apropiat și s-a 
prezentat: 

— Bună ziua, domnule ministru, numele meu este Arthur 
și sunt șoferul dumneavoastră, a spus el, ţinând portiera 
din spate deschisă. 

— Aș prefera să stau în faţă, a spus Sasha. 

— Mă tem că nu se poate, sir. Din motive de securitate. 

Sasha s-a urcat în spate. Nu se putea stăpâni să se 
întrebe de ce avea nevoie de mașină, de vreme ce 
Ministerul de Externe era la numai câteva sute de metri 
depărtare. „Motive de securitate”, l-a auzit din nou pe 
Arthur asigurându-l. 

— Pot să dau un telefon? 

— Telefonul este pe braţul fotoliului, domnule ministru. 
Nu trebuie decât să-l ridicaţi și vă va răspunde direct 

operatorul telefonic din centrală. Spuneţi ce doriţi și vi se 
va face imediat legătura. 

— Presupun că trebuie să le dau numărul meu. 

— Nu este necesar, sir. 

Sasha a ridicat braţul fotoliului și a luat receptorul în 
mână. 

— Bună ziua, domnule ministru, a spus o voce, cu ce vă 
pot ajuta? 

— Aș dori să vorbesc cu soţia mea. 

— Imediat, sir. Vă fac legătura. 

Fiona îi spusese că va dura puţin să se obișnuiască cu 
brusca schimbare a stilului de viață, de la opoziţie, la 
guvernare. 

— Alo? a întrebat vocea de la celălalt capăt al firului. 

— Bună ziua, la telefon onorabilul Sasha Karpenko, 
Ministrul de Stat la Ministerul Afacerilor Externe și 
Commonwealth al Majestății Sale. 

A așteptat ca Charlie să izbucnească în râs. 

— Imi cer scuze, domnule ministru, a spus vocea, dar 
soția dumneavoastră nu este pentru moment la birou. [i voi 
spune că aţi căutat-o. 

— Îmi cer scuze, a început Sasha, dar telefonul era deja 
mort. Tocmai am făcut prima mea gafă, Arthur. 

— ...Şi, nu sunt sigur că nu va fi ultima. Dar trebuie să 
recunosc că sunteți primul dintre miniștrii mei care a 
făcut-o chiar înainte de a ajunge la Minister. 

43 
ALEX 


Boston și Davos, 1999 


Întâlnirea Comitetului a decurs destul de liniștit până 
când Jake a anunţat ultimul subiect de pe ordinea de zi: 
„Alte afaceri”. 

— Evelyn vrea să discutăm asta? a întrebat președintele, 
uitându-se încrezător la directorul său executiv. 

— Să vândă cele 50% acţiuni ale băncii. Ne-a refuzat 
prima ofertă. 

— Cât ar fi acţiunile ei pe piaţă, la liber? a întrebat Bob 
Underwood. 

— Patru, posibil cinci sute de milioane. 

— Şi ea cât cere? a întrebat Mitch Blake. 

— Un miliard. 

Un grup de bărbaţi capabili să joace poker ore în șir fără 
să-și schimbe expresia facială, s-au exprimat printr-o 
exclamaţie de uimire și neîncredere. 

— Este conștientă că atâta timp cât deţine 50% din 
acţiunile companiei ne poate pune pistolul la tâmplă. 

— Apoi poate și să apese pe trăgaci, a spus Alex, pentru 
că noi nu avem la dispoziţie acest fel de sumă. 

— Şi George Soros a spus, cândva, dacă deţii 50% dintr- 
o companie tu ești stăpânul, dacă deţii 49% sau mai puţin, 
ești servitorul ei. 

— Are cineva vreo idee? a întrebat Alex, privind la cei 
din jurul mesei de consiliu. 

— S-o ucidem, a spus Bob Underwood. 

— Asta n-ar rezolva problema, a spus Jake sec, pentru că 
soțul ei, Todd Halliday va moșteni și noi va trebui să 
discutăm cu el. 

— Putem să nu ne lăsăm intimidaţi de ea, a spus 
Underwood. Va afla curând că nimeni nu-i va plăti o 
asemenea sumă ridicol de mare. 

— Eu n-aș fi așa de sigur de asta, a spus Jake. Băncii 
Boston i-ar plăcea să pună mâna pe portofoliul nostru 
rusesc, care îi depășește acum pe toţi rivalii noștri și 
bănuiesc că vor vrea să plătească mult mai mult chiar 
decât preţul cerut. 

— De ce n-am ignora-o pe blestemata asta de femeie, a 
sugerat Blake, și poate că ne va lăsa în pace. 

— A anticipat deja această posibilitate, a spus Jake, și a 
decis să-și parcheze tancurile în curtea noastră. 

— Şi ce plănuiește să folosească ca muniţie? a întrebat 
Alex. 

— Statutele companiei. 

— Pe care anume? a întrebat Andy Harbotitle, care 
credea că le știa pe toate pe de rost. 

— Punctul 92. 

Restul comitetului a așteptat să caute în cartea legată în 
piele, destul de marcată de îndelungă folosință. Când a 
ajuns la punctul respectiv, a început să citească cu voce 
tare: „Dacă un deţinător de acţiuni sau un grup de 
deținători de acţiuni deţine 50% sau mai mult din acţiunile 
companiei, are dreptul să stopeze orice decizie a 
comitetului timp de șase luni.” 

— A întocmit o listă de 11 decizii pe care le-am luat în 
ultimul an și intenţionează să ne provoace, a spus Jake. 
Asta va pune banca în situaţie de stagnare pentru șase luni 
și spune că, dacă nu plătim, va veni luna viitoare la AGM și 
ne va pronunţa personal ameninţarea. 

— Cine a învăţat-o? a întrebat Underwood. 

— Eu aș paria pe Ackroyd, a spus Jake. Dar cum el are 
cazier nu-și permite să riște să miște-n front. Așa că va 
trebui să negociem cu Evelyn în persoană. 

— Dar, din perspectiva fostei ei relaţii cu Ackroyd, a 
spus Underwood, de ce nu-i oferim patru sute de milioane 
să vedem ce răspunde? 

— Am putea încerca, a spus Jake. Dar până unde îmi 
permiteti să negociez, domnule președinte? 

— Până la șase sute și chiar și atât este exorbitant, a 
spus Alex. 

— Cred că trebuie să ne asigurăm, întregul comitet, că- 
și va pune ameninţarea în practică, a spus Jake. Caz în 
care Ackroyd, o va sfătui să-și ofere acţiunile Băncii 
Boston pentru șapte sute de milioane. 

— Ar trebui spânzurată de cel mai apropiat ștreang, cum 
au fost mulţi din strămoșii ei, a spus Underwood. 

— Eu trebuie să fiu spânzurat, a spus Alex. Nu uitaţi că 
mi-a oferit o dată partea ei de 50% pentru un milion de 
dolari și eu am refuzat. 

— Tăiat și aruncat! 

— Nu încă, a spus Jake. Mai avem încă un as în mânecă. 


XXX 


— Felicitări, a spus Anna. Întotdeauna e ceva deosebit 
să fii recunoscut de semenii tăi. 

— Îţi mulţumesc, a spus Alex. Mai ales că la Davos 
participă toţi jucătorii care contează cu adevărat în lumea 
financiară. 

— Despre ce vor să le vorbești? 

— Despre rolul Rusiei în noua ordine mondială. Singura 
problemă este că asta nu se putea întâmpla într-un 
moment mai prost pentru bancă. 

— Evelyn provoacă din nou necazuri? 

— Ne ameninţă că atacă AGM, dacă nu suntem de acord 
cu cererea ei. 

— Poate c-ar trebui să anulăm weekendul nostru în 
Londra și să zburăm direct la Davos. 

— Nu, avem amândoi nevoie de-o pauză, și aștepți asta 
de luni de zile. 

— De ani, a zis Anna, de când mi-a spus domnul 
Rosenthal că nu voi înţelege cu adevărat acuarela engleză 
până nu voi vedea lucrările lui Turner, de la Tate. 


KK 

După ce-a făcut o vizită discretă la cel mai exclusivist 
producător de peruci din Boston, a cumpărat un bilet de 
întoarcere pentru Nisa și a plătit cash. Agentul i-a rezervat 
și o cameră la Hotel de Paris, pe termen nelimitat, pentru 
că el nu putea fi sigur cât va dura să-și pună în practică 
planul. 

Prin educaţie, era un mini-manager, obsedat de detalii. 
Eroul lui, generalul Eisenhower, scrisese în memoriile sale 
că în caz de egalitate, planificarea și pregătirea sunt cele 
care vor decide cine câștigă bătălia. Când a urcat la bordul 
avionului spre Nisa era mai mult decât pregătit să ţină 
piept, pe orice teren de luptă ar alege ea. 


XXX 


Dra Robbins le făcuse rezervări la Connaught, hotelul 
favorit al lui Lawrence, la Londra. Cum nu aveau decât un 
weekend lung la dispoziţie, înainte de zborul spre Davos, 
conta fiecare minut al șederii lor la Londra. 

Naţional Gallery, Wallace Collection și Royal Academy 
erau de văzut în mod obligatoriu, și nu i-au dezamăgit. 
Henry Goodman ca Shylock i-a făcut să dorească să-și 
prelungească vizita și să vadă toate producţiile de la 
National Theatre. Și cum să aleagă cineva între Muzeul 
Naţional de Istorie, V&A și Muzeul de Știință, altfel decât 
să le vadă pe toate în fugă? 

Anna și-a rezervat ultima dimineaţă colecţiei Turner de 
la Tate Gallery și au ajuns amândoi în faţa intrării galeriei 
chiar înainte ca aceasta să-și deschidă ușile. O imagine a 
Palatului Arhiepiscopului, pictată când artistul avea numai 
15 ani, nu putea să mai lase pe nimeni să se îndoiască de 
geniul său. Dar, după ce-a văzut Temerarul și Veneţia, 
Anna a vrut să-i spună lui Alex, „de ce nu te duci la Davos 
fără mine?” 

S-a întors și l-a văzut vorbind cu o femeie care nu părea 
o turistă și, după insigna de pe rever, se putea să lucreze 

la Tate. Dac-ar fi avut ceva timp, Anna ar fi vrut să întrebe 
pe cineva despre relaţia furtunoasă a lui Turner cu 
Constable, marele lui contemporan și rival, așa că s-a dus 
în grabă la ei. 

— Îmi pare rău, spunea femeia. Pentru moment, am 
crezut că sunteţi... Ce prostie din partea mea! S-a 
îndepărtat în grabă, arătând foarte jenată. 

— Despre ce era vorba? a-întrebat Anna. 

— Nu-mi dau seama, dar cred că m-a confundat cu 
altcineva. 

— Duci o viaţă dublă iubitule? l-a tachinat ea. Pentru că 
este exact genul tău, ochi negri, păr negru și părea 
deosebit de inteligentă. 

— Am găsit una cu ceva timp în urmă, a spus Alex, 
îmbrăţișându-și soţia, și, pe bune, una este mai mult ca 
suficient. 

— Simt oare că începi să ai emoţii în legătură cu 
cuvântarea ta? 

— S-ar putea să ai dreptate. 

— Atunci, haide la hotel să mai revedem o dată. 

Niciunul dintre ei nu a observat că prin fereastra 
biroului său, conservatorul șef al galeriei îi urmărea cum 
se îndreptau spre Millbank și chemau un taxi negru. Dacă 
n-ar fi fost costumul Brooks Brothers și accentul lui 
american, Charlie ar fi putut jura... și, apoi, și-a amintit. 
Era oare posibil să fie femeia care lucrase la galeria 
Rosenthal și care era acum curator la Colecţia Lowell? 


XXX 


Și-a ocupat locul la clasa întâi și s-a simţit ușurat să 
constate că nu cunoaște pe niciunul din ceilalți pasageri. 
Se obișnuise ca strategia lui să funcţioneze iar și iar în 
lungul zbor transatlantic, cu toate că știa că trebuia să se 
arate surprins când se vor întâlni. Ca orice orator 
experimentat, până și gesturile spontane trebuiau 
repetate! 

S-a întors la viaţa lui personală, bănuind că, de-acum, 
știa mai multe despre ea decât chiar cei mai apropiaţi 
prieteni. Când avionul a atins pământul, se întreba ce-ar 
putea merge prost. Dar întotdeauna existase ceva ce nu 
puteai anticipa: Eisenhower. 

Indată ce-a trecut de controlul pașapoartelor și și-a 
recuperat cele două mari valize de piele, a luat un taxi 
spre Hotel de Paris, și-a făcut check-in-ul și a fost însoţit la 
apartamentul lui. I-a dat băiatului un bacșiș gras, totul 
parte din plan. Trebuia să-și aducă toţi aminte de el. 
Niciodată nu putea dormi în avion, așa că s-a dus direct la 
pat și nu s-a trezit până la ora opt, în dimineaţa următoare. 

Şi-a petrecut ziua obișnuindu-se cu planul hotelului și cu 
cel al cazinoului de dincolo de piaţă, dar nu pentru că 
obișnuia să joace. Era important să arate ca un obișnuit al 
locului înainte de a se ciocni unul de celălalt. Și, cel mai 
important, cele care trebuiau repetate până la fracțiunea 
de secundă erau serile. 

Luni seara, a luat cina singur la restaurantul hotelului și 
și-a luat răgazul de a-i câștiga încrederea lui Jacques, șeful 
de sală, ajutat de oferirea unui alt bacșiș extravagant, 
înainte de a se întoarce în camera lui. 

Marţi, Jacques i-a confirmat că ea și soţul ei iau cina la 
restaurantul hotelului în fiecare vineri seară, înainte de a 
traversa piața unde rămâneau să joace pe la mese până 
spre dimineaţă. 

Miercuri, Jacques l-a mutat la masa de lângă cea la care 
se așezau ei întotdeauna și el și-a ales un loc cu spatele la 
ea. 

Joi, Jaques, știa bine ce rol se aștepta de la el. Dar, până 
atunci, monsieur îi lăsase multe stimulente substanţiale și 
anticipa că, dacă-și juca bine rolul, vor mai urma multe 
altele. 

Vineri seara, era așezat pe locul lui cu 30 de minute 
înainte să se ridice cortina. Făcuse comanda, dar i-a spus 
lui Jaques că nu se grăbește. 

Cei doi au intrat în restaurant imediat după ora opt și 
Jacques nici măcar nu s-a uitat în direcţia lui când și-a 
însoţit oaspeţii la masa lor obișnuită. El a continuat să 
citească Wall Street Journal Internaţional, pentru că avea 
nevoie ca ea să fie convinsă că el era singur. 

Jacques a așteptat până ce și-au terminat felul principal 
și cortina s-a ridicat pentru al doilea act, când trebuia să 
meargă pe scenă să-și joace rolul scurt. S-a aplecat la 
urechea ei și i-a șoptit: 

— Aţi remarcat cine stă la masa alăturată, doamnă? 

— Dacă te referi la domnul în vârstă așezat cu spatele la 
mine, nu pot spune că l-am remarcat. 

— Este George Soros. Întotdeauna îmi dă bacșiș 
indiferent unde stă și, de obicei, dublează valoarea când se 
întoarce. 

— Așadar, este un obișnuit? 

— Vine o dată pe an, pentru o săptămână, doamnă. Să se 
relaxeze, undeva unde nu-l va recunoaște nimeni. 

— Astă-seară, nu voi lua desert, Jaques, a spus ea. Și 
nici soţul meu nu va lua. 

Todd arăta dezamăgit, pentru că se bucura întotdeauna 
să mănânce o ruladă de ciocolată amară, dar cunoștea 
acea privire. 

— Cum doriţi, doamnă, a spus Jacques. Și s-a dus la 
masa de alături, i-a umplut cu apă paharul oaspetelui său, 
semn că-și jucase rolul și părăsea scena. 

Câteva momente mai târziu, Todd s-a ridicat și a părăsit 
discret sala. Persoana de la masa alăturată a dat pagina și 
a continuat să citească ziarul. Evelyn s-a ridicat și și-a 
împins scaunul în spate până acesta s-a lovit de al lui. 

— Scuze, a spus ea, întorcându-se. 

— Nu face nimic, a spus el, ridicându-se și înclinându-se 
ușor în faţa ei. 

— Dumnezeule, sunteţi cine cred eu că sunteţi? 

— Asta depinde de cine vreţi să fiu, a spus el, zâmbind 
călduros. 

— Domnul Soros? 

— Deci acoperirea mea este spulberată, doamnă. 

— Evelyn Lowell, a spus ea, răspunzându-i la zâmbet. 

El s-a înclinat, din nou. 

— Am avut privilegiul să-l cunosc pe tatăl 
dumneavoastră, a spus el. Un bărbat bun, de la care am 
învăţat multe. 

— Da, dragul de tata. Mi-aș dori să fie încă în viaţă ca 
să-mi dea un sfat într-o problemă pe care o am. 

— Poate v-aș putea ajuta eu? 

— Oh, nu, nu voiam să... 

— Draga mea doamnă, ar fi o onoare s-o consiliez pe 
fiica lui James Lowell și, poate, să mă revanșez oarecum 
pentru bunătatea lui, după atâţia ani. Vă rog, rămâneţi cu 
mine, a spus el, trăgând scaunul de lângă el. 

— Ce amabil din partea dumneavoastră, a spus Evelyn, 
așezându-se. 

— Jacques, un pahar de șampanie pentru doamna, iar 
eu, ca de obicei. Șeful de sală s-a îndepărtat în grabă. 
Deci, cu ce vă pot ajuta, dră Lowell? 

— Spuneti-mi Evelyn. Vă rog. 

— George, a spus el, lăsându-se pe spătar și așteptând 
ca Evelyn să-i povestească, fără grabă, ceea ce el deja știa, 
între două guri de șampanie și în timp ce el se bucura de 
un brandy. 

— Nu e o problemă neobișnuită în cercurile bancare, a 
spus el când ea a terminat povestea. Mai ales când e vorba 
de gemeni rivali. Se știe că e problemă de 50% la 50%. 

— Ce interesant, a spus ea apăsând pe fiecare cuvânt. 

— Există, desigur, o soluţie simplă. 

— Şi care-ar putea fi aceasta? 

— Întâi, trebuie să te întreb, Evelyn, dacă poţi să ţii un 
secret. 

— Bineînţeles că pot, a spus ea, punându-și palma pe 
coapsa lui. 

— Pentru că trebuie să lucrăm amândoi, în următoarele 
câteva zile și n-aș vrea să știe cineva, adică să nu știe 

nimeni, nici chiar soțul tău, sursa celor pe care ţi le voi 
spune. 

— Atunci, ar fi poate mai înţelept să urcăm în camera ta, 
unde nu vom fi ascultați, a spus ea, mișcându-și palma un 
pic mai sus pe coapsa lui. 

Asta nu era cu siguranţă ceva ce Bob să fi anticipat, dar, 
dacă era nevoie... 


XXX 


Ultima oară când Alex fusese la fel de nervos fusese pe 
câmpul de bătaie din Vietnam. Şi, exact ca atunci, 
așteptarea era cea mai proastă parte. 

Prima neliniște era că nimeni nu îl asculta. Când în 
program sunt Henry Kissinger, Nelson Mandela și George 
Soros, trebuie să accepţi că, în cel mai bun caz, tu ești 
desertul. Totuși, organizatorii l-au asigurat că Rolul Rusiei 
în Noua Ordine Mondială era meniul zilei și cei mai mulţi 
delegaţi îl comandaseră. Când a bătut la ușa sălii 
vorbitorilor un însoțitor și i-a spus că e timpul să meargă 
în spatele scenei, Alex n-a avut nici măcar dispoziţia să-l 
întrebe cum arăta locul. Când n-a mai putut suporta, a tras 
cu ochiul printr-un spaţiu neacoperit de cortină și a 
realizat că organizatorii nu exageraseră. Sala era plină 
ochi și câţiva dintre delegaţi stăteau așezați pe interval. 

Klaus Schwab s-a ridicat să-l prezinte spunând 
delegaților că Alex Karpenko a fost printre marii bancheri 
care au investit în Republica Rusă în ultima decadă, 
încheind afaceri care i-au uimit pe rivalii lui mai prudenti, 
care au pierdut startul. Banca Lowell's dăduse un nou sens 
cuvintelor „rata risc-profit” făcând cel puţin o afacere care 
a făcut 1000% profit în primul an, în timp ce, concomitent, 
a mărit salariile tuturor muncitorilor companiei. 

— În vremea goanei după aur, a spus Schwab, trebuia să 
te urci în trenul speranţei și să te îndrepţi spre Vest. În 
Rusia zilelor noastre, iei avionul și te îndrepţi spre Est. 

Alex a fost ușurat că Schwab n-a menţionat că el fugise 
cândva din Sankt Petersburg într-o ambulanţă, dar nu 
înainte ca portofelul să-i fi fost golit de un băiat care se 
prostitua și de un paramedic. 

Aplauzele au fost prietenoase când el a ieșit de după 
cortină pentru a lua locul lui Schwab pe podium. Genul de 
primire care sugerează: vom aștepta să-ţi ascultăm 
cuvântul înainte de a face judecata. 

Alex a privit șirurile de feţe în așteptare și le-a făcut să 
mai aștepte un minut înainte de a spune cuvântul de 
introducere. 

— De câte ori mă adresez clubului meu local Rotary, 
unui forum studențesc sau chiar la o conferință a 
oamenilor de afaceri, sunt de obicei încrezător că sunt mai 
bine informat decât oricine altcineva din sala respectivă. 
Am acceptat această invitaţie fără să-mi dau seama că 
fiecare persoană din această sală este mai bine informată 
decât mine. 

Râsetele care-au urmat i-au permis să se relaxeze puţin. 

— Banca Lowell's a lucrat în Rusia cu populaţia locală în 
ultimii 10 ani și dl Schwab ne-a prezentat cu amabilitate 
ca pe un competitor de prim rang în domeniu. Banca face 
afaceri în Boston de peste un secol și suntem consideraţi 
încă în fruntea clasamentului. Cu toate acestea, în 
contextul investiţiei bancare în Rusia, suntem consideraţi 
parte a structurii economice după numai o decadă. Cum e 
posibil acest lucru? 

Cu mai puţin de 50 de ani în urmă, Stalin conducea unul 
din cele mai mari imperii din lume. Când el a murit, în 
1953, a fost plâns ca un erou naţional și au fost înălțate 
statui ale lui chiar și în cele mai mici orașe. Oamenii se 
refereau la el cu simpatie ca la Unchiul Joe și numele lui 
era menţionat, peste tot în lume, în același context ca 
numele lui Roosevelt și Churchill. Dar acum, cu greu veţi 
găsi și o statuie a lui Stalin undeva în fosta Uniune 
Sovietică, cu excepţia celei din orașul lui natal. 

După Stalin, au urmat o serie de despoţi nealeși care au 
stat în umbra lui mulţi ani: Hrușciov, Kosighin, Brejnev, 
Andropov și Cernenko, toţi ţinându-se cu dinţii de putere 
până ce au murit sau au fost îndepărtați din funcţie. Și 
apoi, deodată, aproape fără niciun semn prealabil, totul s-a 
schimbat peste noapte când a apărut pe scenă Mihail 
Gorbaciov care a anunţat nașterea glasnost-ului. Cu o 
mișcare simplă a făcut politica sau practica unui guvern 
consultativ mai deschisă și o diseminare mai largă a 
informaţiei. 

Din martie 1990, când Gorbaciov a devenit primul 
președinte ales al Uniunii Sovietice, ţara a început să se 
schimbe rapid și, pentru prima dată, a devenit posibil ca 
antreprenorii să opereze fără restricţiile unei economii cu 
comandă centralizată. 

Totuși, cei care supravegheau această transformare 
erau aceeași bandă de pungași care conduseseră fostul 
regim. Cum v-aţi simţi dacă i s-ar fi dat șefului Partidului 
Comunist din America cheile de la Fort Knox? Și aceasta, 
în ciuda faptului că Uniunea Sovietică avea unul dintre 
cele mai bune sisteme de învățământ din lume, dacă voiai 
să devii filosof sau poet, dar nu și dacă voiai să mergi la o 
școală de business. În vremea aceea, aveai șanse mai bune 
să studiezi sanscrita la Universitatea Moscova decât să-ţi 
găsești calea la o foaie de calcul. 

Rusia are 24% din gazele naturale ale lumii, 6% din 
petrol și mai mult material lemnos decât orice altă naţiune 
de pe glob. Dar, în timp ce muncitorul mediu poate că nu 
se mai consideră un tovarăș, el câștigă încă mai puţin 
decât echivalentul a 15 dolari pe săptămână și puţini sunt 
plătiți cu mai mult de 50 de mii pe an. Mai puţin decât 
secretara mea. Așadar, tranziția de la comunism la 
capitalism s-a dovedit a nu fi deloc ușoară. Știm cu toţii că 
primele impresii tind să rămână, așa că n-ar fi trebuit să 
fiu surprins când, după ce m-am întors pe pământul natal 
pentru numai câteva ore, aș fi adus cu mine acasă unele 
din problemele Rusiei. Stăteam la un colţ de stradă 

încercând să prind un taxi și nu m-am putut stăpâni să nu 
remarc că străzile erau pline de BMW-uri, Mercedes-uri și 
Jaguare, și aproape că nu era niciun Ford Fiesta sau VW 
Polo. Diferenţa între bogaţi și săraci este mai profundă în 
Rusia, decât în orice altă ţară de pe glob. Doi la sută din 
ruși deţin 98% din bogăţia naţională, așa că cine-i poate 
acuza pe cetăţenii obișnuiți că resping capitalismul și vor 
întoarcerea la ceea ce ei consideră azi ca vremurile de aur 
ale comunismului? Dacă e nevoie ca valorile vestice să 
prevaleze, în Rusia trebuie să fie creată o clasă de mijloc 
care, prin muncă serioasă și bunăvoință poate beneficia de 
bogăţia și resursele naturale uluitoare ale ţării. 

Aceasta nu înseamnă că nu există oportunităţi grozave 
pentru a face afaceri în Rusia. Bineînţeles că există. Cu 
toate acestea, dacă vă gândiţi să mergeţi în Est, fiți 
preveniţi - asta nu este pentru cei cu inimile slabe. 

Dl Schwab v-a spus că Lowell's Bank a încheiat o 
afacere care a făcut 1000% profit într-un an. Dar ce nu v-a 
spus este că am mai semnat alte trei contracte în care am 
pierdut până la ultimul penny din investiţie și, într-unul 
dintre cazuri, s-a întâmplat chiar înainte ca cerneala să se 
usuce pe hârtie. Așadar, regula de aur pentru orice 
companie care-și deschide o ramură în Rusia este să-ţi 
alegi cu grijă mare partenerul. Când este vorba despre un 
potenţial profit de 1000% pe an, proștii, lacomii și cei de-a 
dreptul de rea-credinţă vor apărea ca gândacii de sub 
podele. Și, dacă partenerul tău încalcă contractul, nu te 
necăji să-l dai în judecată, pentru că judecătorul va fi cu 
siguranţă, întotdeauna, de partea lui. 

— S-ar putea schimba această stare de fapt în bine? Da! 
În anul 2000, rușii vor merge la vot pentru a-și alege un 
nou președinte. Nu putem decât să sperăm că nu-l vor 
realege pe Boris Elțîn, care de-acum ar fi în situaţie de 
„impeachment” - acuzat de trădare - la Washington și 
închis în Turn, la Londra. 

Au urmat râsete, umorul accentuând, adesea, adevărul. 

Alex a întors pagina. 

„Partidul Comunist, care părea să fi murit și să fi fost 
îngropat cu 10 ani în urmă, și-a mai scos o dată capul și, 
acum, are un avans confortabil în alegeri. Dar dacă ar 
exista un candidat al cărui prim interes să fie democraţia 
și nu umplerea propriilor buzunare, cine știe ce s-ar putea 
realiza? Aveţi în față un rus care a fugit în America, acum 
aproape treizeci de ani, dar oare, în anii din urmă, a mers 
regulat în patria lui, pentru că Lowell's Bank are 
perspectivă. Sper că, într-o sută de ani, America să fie încă 
cel mai mare rival al Rusiei. Nu pe câmpul de bătaie, ci la 
masa de negocieri. Nu în cursa pentru înarmare nucleară, 
ci în cursa pentru vindecarea bolilor. Nu pe străzi, ci în 
sălile de clasă. Dar lucrul acesta poate fi realizat numai 
dacă votul fiecărui rus are exact aceeași valoare. 

A urmat un ropot lung de aplauze. Alex a întors pagina. 

— În urmă cu 200 de ani, America era în război cu 
Marea Britanie. În ultimul secol, cele două naţiuni au fost 
de două ori partenere în lupta împotriva unui dușman 
comun. De ce n-ar avea America și Rusia un ţel similar? 
Alex a coborât vocea până la șoaptă. Sper că, printre noi, 
se află și cei care mi se vor alătura mie și vor încerca să 
facă posibil acest ideal prin construirea de poduri și nu 
prin distrugerea lor, și prin credința că toţi bărbaţii și 
femeile sunt egali prin naștere, cum trebuie să creadă 
orice societate civilizată. 

Audienţa care hotărâse să aștepte să audă ce avea de 
spus Alex înainte de a face o judecată s-a ridicat ca unu, 
ceea ce l-a făcut pe el să se întrebe, și asta nu pentru 
prima dată, dacă n-ar fi trebuit să-i ia locul lui Lawrence 
pe arena politică și nu în comitetul de conducere al băncii. 

— Ai fost magnific, iubitule, a spus Anna când ela 
coborât de pe scenă. Dar nu-mi amintesc să te fi auzit 
repetând în baie, în dimineaţa asta, ultimele câteva 
paragrafe. 

Alex n-a comentat. Şi n-a comentat nici când, în 
următoarele zile, era oprit în sala de conferinţe, în hotel, 
pe stradă și chiar în aeroport și delegaţii îi sugerau: „Poate 

că tu ești bărbatul care ar trebui să candideze la 
președinție în ţara ta?” Și, delegaţii nu se refereau la 
America. 


XXX 


— Tu ai făcut asta? a întrebat Doug Ackroyd. 

— Am vândut 1% din acţiunile mele de la Lowell's 
pentru 20 milioane de dolari, a spus Evelyn. 

— De ce-ai făcut așa o mare prostie? 

— Pentru că vânzând 1% din acţiunile mele pe 20 
milioane de dolari, am stabilit că adevărata valoare a celor 
50% din acţiunile băncii este de un miliard de dolari. 

— În același timp, i-ai oferit controlul băncii lui 
Karpenko, a spus Ackroyd, scuipând pur și simplu 
cuvintele. Acum, ei au 51% din companie, iar tu numai 
49%. 

— Nu! a protestat Evelyn. N-am vândut procentul meu 
băncii. 

— Dar cui, atunci, îndrăznesc să te întreb. 

— Lui George Soros, care, sunt sigură că vei fi de acord, 
știe al dracului mai mult decât tine despre bănci și 
investiţii. 

— Da, într-adevăr, știe, a spus Ackroyd. Dar pot să te 
întreb, cum ai dat de acest bărbat important? 

— L-am cunoscut acum două săptămâni la Monte Carlo. 
O coincidenţă fericită, nu crezi? 

— Nu, nu cred că a fost o coincidenţă fericită, Evelyn. A 
fost un plan bine făcut și tu ai mușcat momeala. 

— De ce spui asta? 

— Pentru că, acum două săptămâni, Soros era în Davos 
și ţinea o conferinţă despre Mecanismul de schimbare a 
ratei de schimb. Ştiu asta, pentru că eram în auditoriu. 

Evelynei i s-au înmuiat picioarele și s-a prăbușit pe cel 
mai apropiat scaun. A rămas fără grai câteva minute, apoi 
a spus: 

— Deci, acum ce fac? 

— Accepti oferta băncii de 600 milioane, înainte să se 
răzgândească. 


XXX 


— Dna Lowell-Halliday a acceptat oferta băncii de 600 
milioane de dolari pentru acţiunile ei, a spus secretara 
companiei. Dar voi avea nevoie de aprobarea comitetului 
înainte de a o înregistra. 

— Dar oferta era de când deţinea 50% din acţiunile 
băncii, a spus Jake. Graţie loviturii briliante a lui Bob, 
acum ea are numai 49%, deci noi deţinem controlul. 

— Oferă-i 300 milioane, a spus Alex și semnează pentru 
400. 

— Crezi că va fi de-acord în aceste condiţii? a întrebat 
Mitch Blake. 

— Fără nicio îndoială, a spus Alex. Ackroyd îi va spune 
că nu va avea o ofertă mai bună de la nimeni altcineva și 
că, dacă este de acord, vestea bună este că banca va sfârși 
prin a nu-i plăti nici măcar un penny. 

— Cum adică? a spus Alan Gates. 

— Simplu, dar probabil că a sosit timpul ca Jake să ne 
spună puţin mai mult despre asul pe care-l vom avea 
întotdeauna în mânecă. 

Jake a deschis un dosar din faţa lui, a dat mai multe file 
și a ajuns la contractul semnat. 

— Dna Lowell-Holliday a luat mai multe împrumuturi de- 
a lungul anilor, pe când era președinte fratele ei. Ackroyd, 
ca CEO, a aprobat tranzacțiile, și pentru a da o aparenţă 
de legalitate, Evelyn s-a obligat să plătească o dobândă de 
5% pe an, până va returna împrumutul. Din nefericire 
pentru ea, dar din fericire pentru bancă, nu a returnat nici 
măcar un cent, dar nici nu a avut, deci, vreo intenţie să o 
facă. Jake a dat pagina și a continuat: Rezultatul este că, 
după mai mult de 20 de ani, datoria ei a acumulat o 
dobândă încât, acum, ea datorează băncii puţin peste 451 

milioane de dolari. Jake a închis dosarul. A urmat o tăcere 
lungă, urmată de un ropot de aplauze. 

— Dar încă va datora băncii peste 50 de milioane, a spus 
Bob, chiar dacă acceptă oferta. 

— Ceea ce noi vom fi de acord să anulăm, în schimbul 
celor 49% din acţiunile ei la bancă, a spus Jake. 

— Bravo, a spus Alex, înainte de a da ocol cu privirea 
mesei de consiliu. Cu toate acestea, eu tot nu mai am 
răbdare să aștept să ne spună Bob cum a reușit el să facă 
posibil acest lucru? 

Restul membrilor comitetului și-au îndreptat atenţia 
spre cel mai vechi membru al comitetului, care nu mai 
avea niciun fir de păr alb. 

— Un gentleman n-ar trebui să fie niciodată indiscret 
când este vorba de o doamnă, a spus Bob, dar pot raporta 
comitetului că dna Evelyn Lowell-Halliday nu cunoaște 
deosebirea dintre a fi întinsă și a fi pătrunsă. Apropos, 
domnule președinte, acum pot să demisionez? 

44 
SASHA 


Londra, 1999 


— Intenţionează onorabilul domn să viziteze alte ţări în 
viitorul apropiat? 

Sasha a zâmbit, în timp ce câţiva au râs aprobator, dar, 
apoi, a dat un răspuns bine gândit. 

— li pot spune onorabilului membru că nu am în plan să 
fac o vizită în Rusia, în viitorul apropiat. Dar aștept cu 
nerăbdare să urmăresc premiera Lacul Lebedelor la Royal 
Opera House, spectacol al Baletului de la Balșoi. Era pe 
punctul să adauge „cea mai mare companie de balet de pe 
pământ”, dar s-a gândit că mai bine, nu. 

— DI Kenneth Clarke, a spus speaker-ul. 

— Când onorabilul domn va face următoarea vizită la 
Moscova, i-ar putea transmite președintelui Elțîn că, 
pentru o naţiune care pozează în democraţie, drepturile 
omului din ţara lui înregistrează aspecte care lasă mult de 
dorit. 

De această dată „Ura! Ura!” au fost tari, nu numai în 
glumă. Sasha s-a ridicat din nou. 

— Dacă onorabilul domn ar fi atât de amabil să-mi 
atragă atenţia asupra câtorva exemple în particular pe 
care le are în minte, îl asigur că mă voi ocupa de ele. Dar 
membrii Camerei ar putea fi interesaţi să știe că dl Boris 
Nemtsov, vicepremier al Rusiei, se află în Galeria 
Distinșilor Străini și, sunt sigur, a auzit întrebarea 
onorabilului domn. 

Sasha a privit spre galerie și i-a zâmbit prietenului său, 
care părea amuzat de acest moment de notorietate. 

Când întrebările prim-ministrului s-au sfârșit și speaker- 
ul a invitat la abordarea problemelor zilei, Sasha a ieșit 
repede din Cameră, și s-a îndreptat spre Holul Central al 
clădirii unde aranjase să se întâlnească cu vice-premierul. 

— Bun venit la Westminster, Boris, a spus el și i-a strâns 
mâna cu căldură oaspetelui său. 

— Îţi mulţumesc, a spus Nemtsov, am fost încântat de 
cum ai ţinut piept agitatorului. Cu toate că trebuie să 
recunosc că progresele noastre în ce privește drepturile 
omului nu rezistă la o examinare atentă și-mi va face mare 
plăcere să le spun colegilor mei de-acasă că am auzit cu 
urechile mele cum a fost ridicată această problemă în 
Camera Comunelor Britanică. 

— Ai timp să luăm un ceai, pe terasă? a întrebat Sasha, 
revenind la limba lui natală. 

— Am așteptat toată ziua cu nerăbdare momentul 
acesta, a spus Nemtsov. Sasha și-a condus oaspetele pe 
covorul verde în jos pe scări și, apoi, afară, pe terasă, unde 
s-au așezat la o masă cu faţa spre Tamisa. 

— Așadar, ce te aduce la Londra? a întrebat Sasha când, 
la masa lor a apărut un chelner: Numai ceai, pentru 
amândoi, mulțumesc, a comandat Sasha. 

— Oficial, sunt aici pentru a-i face o vizită șefului 
Marelui Consiliu al Londrei și să discutăm despre 
problemele de mediu care afectează oraşele 
suprapopulate, dar scopul meu principal este să mă văd cu 
tine și să te pun la zi cu ce se întâmplă pe frontul poliției 
de-acasă. 

Sasha s-a aşezat comod şi a ascultat cu atentie. 

— După cum știi, alegerile prezidențiale sunt 
programate peste doi ani. 

— Ceea ce înseamnă că vor fi cam în aceeași perioadă 
cu alegerile generale din Anglia, a spus Sasha. 

Chelnerul s-a întors cu o tavă cu ceai și biscuiţi și a pus- 
o pe masă. 

— Elțîn a anunţat deja că nu va candida la următoarele 
alegeri, influenţat probabil de rata de susţinere actuală 
care, conform sondajelor, rămâne cam la 4%. 

— Destul de greu de realizat, a spus Sasha, turnând 
ceaiul în cești. 

— Nu și dacă te scoli în fiecare dimineaţă mahmur și, 
până la prânz, ești din nou beat. 

— Are Elțîn un succesor prezumtiv? 

— Nu, de care să știu eu. Dar chiar dacă ar avea, asta ar 
însemna sărutul morţii. Nu, singurul nume care circulă în 
acest moment este Gennady Ziuganov, șeful Partidului 
Comunist și cei mai mulţi spun c-ar fi un dezastru dacă ne- 
am întoarce la trecut, cu toate că această posibilitate nu 
poate fi neglijată. Cinstit, Sasha, se poate să nu mai ai 
niciodată șansa să devii următorul nostru președinte. 

— Dar probabil și rata mea de acceptare ar fi tot în jur 
de 4%. 

— Mă bucur c-ai amintit acest aspect, a spus Nemtsov, 
scoțând o bucată de hârtie din buzunar, pentru că am 
făcut niște sondaje care arată că, acum, ai avea 14%. 
Totuși, 26% nici măcar nu-ţi cunosc numele și 31% nu s-au 
hotărât încă. Așa că noi am prins curaj. Dac-ar fi să vii la 
Sankt Petersburg și să-ți anunţi oficial intenţia de a 
candida, nu am nicio îndoială că aceste cifre s-ar schimba 
peste noapte. 

— Recunosc că sunt nedecis, a spus Sasha. Numai 
săptămâna trecută, The Times a spus în editorial că, dacă 
laburiștii ar câștiga următoarele alegeri, ceea ce pare că 
se va întâmpla, eu aș putea foarte bine să fiu următorul 
secretar pentru Afaceri Externe. 

— Şi, după ce-am urmărit evoluţia ta din această după- 
masă în Camera Comunelor și grupul tău atât de numeros, 
sincer îţi spun că nu sunt surprins. Totuși, aș sugera că 
Președintele Rusiei este un premiu de departe mai 
important pentru cineva care s-a născut și a crescut în 
Sankt Petersburg. 

— Sunt de acord cu tine, a șoptit Sasha, dar nu-mi 
permit să-mi părăsesc colegii, știi asta. In plus, nu trebuie 
să fiu convins că am șanse reale de succes înainte de a 
vrea să renunţ la tot pentru ce-am muncit atât de greu. 

— Este de înţeles, a spus Nemtsov, dar nu vom putea să- 
ți evaluăm șansele până nu știu cine va fi principalul tău 
adversar. 

— Dar tu ești vice-premier, a spus Sasha, de ce nu 
candidezi tu? 

— Pentru că rata în sondaje nu este mult mai bună decât 
a lui Elțîn. Totuși, cu mine alături de tine, sunt convins că 
poţi câștiga. 

— Îmi place că spui asta. Dar Vladimir s-ar putea încă 
dovedi o problemă. La urma-urmelor, el a fost primar 
adjunct la Sankt Petersburg și nu-i va plăcea deloc ideea 
ca eu să candidez la Preşedinţie. 

— Nu trebuie să-ţi faci griji în legătură cu Vladimir. El a 
plecat din Sankt Petersburg numai cu câteva minute 
înainte să fie arestat pentru delapidare din fonduri publice. 
A dispărut în Moscova și, ultima oară, a fost zărit în 
Kremlin. 

— Făcând ce? 

— Sunt zvonuri că lucrează cu Elțîn, dar nimeni nu știe 
clar în ce calitate. 

— Vladimir este interesat de un singur lucru și acesta 
este să devină director al F.S.B. 

— Pe cine cred ei că prostesc când desființează KGB și îl 
înlocuiesc cu Serviciul Federal de Securitate? Aceeași 
gașcă de gangsteri care fac aceeași treabă și, chiar, în 
aceeași clădire, a reflectat cu voce tare Nemtsov. Dar, 
dacă Vladimir ar fi să realizeze asta, n-ar fi înţelept să ţi-l 
faci dușman. De fapt dac-ar fi de partea ta, ar putea chiar 
să te sprijine. 

— Dar, dac-ar fi de partea mea, a spus Sasha, ar putea 
numai să facă rău cauzei mele. N-aș putea spera să fac 
ceva valoros cu el privind încontinuu peste umărul meu. 
De fapt, s-ar opune cu vehemenţă chiar schimbărilor pe 
care aș vrea să le fac, ca președinte. 

— Dar în politică, a spus Nemtsov, trebuie să faci uneori 
compromisuri... 

— Compromisul este pentru cei care nu au curaj, morală 
și principii. 

— Sasha, nu trebuie să mă convingi de faptul că ești 
omul potrivit pentru funcţie, dar, mai întâi, trebuie să fii 
ales. 

— Îmi pare rău că sunt așa de negativist, dar n-aş vrea 
să devin președinte numai pentru a afla că altcineva trage 
sforile. 

— Înţeleg. Dar, imediat ce ai slujba, poţi tăia acele sfori. 
Ţine minte, nu există putere fără slujbă. 

— Bineînţeles că ai dreptate, a spus Sasha. Și-ţi voi 
spune cât de repede, imediat ce iau o decizie. 

— Ai idee cam când ar putea fi asta? 

— Nu va dura mult, Boris. Dar trebuie să mă consult cu 
una-două persoane înainte de a lua decizia finală. 

— Cu siguranţă mama ta te îndeamnă să candidezi, nu-i 
așa? La urma-urmelor, tatăl tău ar fi dorit, cu siguranţă, să 
ajungi președinte. 

— Ea este singura din familie care este 100% împotriva 
ideii, a spus Sasha. Crede cu putere în zicala cu „vrabia de 
pe gard...” 

— Eu n-o știu, a spus Nemtsov. Dar soţia ta ce spune? 

— Charlie stă pe gard. 

— Ei, asta-i expresie pe care-o știe orice politician din 
lume. 

Sasha a râs. 

— Dar mă va susţine dacă va simţi că-mi doresc cu 
adevărat această funcţie și dacă crede că voi câștiga. 

— Dar fiica ta? 

— Nataşa este interesată, pentru moment, numai de unu 
pe nume Brad Pitt. 

— Un politician în devenire? 

— Nu. Un actor american despre care Nataşa este 
convinsă că se va îndrăgosti de ea, cu condiţia să se poată 
întâlni. Şi nu înţelege de ce un ministru pentru afaceri 
externe nu poate aranja acest lucru. La cât ești tu de 
important, tati! îmi spune ea, încontinuu. 

Nemtsov a râs. 

— Nici acasă nu e altfel. Fiul meu vrea să fie baterist 
într-o trupă locală de jazz și nu-l interesează absolut deloc 
să meargă la universitate. 

Big Ben-ul a bătut de patru ori, în depărtare. 

— Ar trebui să mă întorc la colegii mei, a spus Nemtsov, 
înainte să afle de ce-am venit eu, de fapt, la Londra. 

— Îţi mulțumesc că mi-ai dat atât de mult din timpul tău, 
Boris, și pentru sprijinul tău continuu, a spus Sasha, în 
timp ce se întorceau împreună în Holul Central. 

— De fiecare dată când te văd, Sasha, sunt mai convins 
că tu ești omul potrivit să fii viitorul nostru președinte. 

— Îţi sunt recunoscător pentru sprijin și, în momentul în 
care iau o decizie, îţi voi comunica. 

— Dac-ar fi să te întorci la Sankt Petersburg, ai fi 
surprins de bucuria cu care ai fi primit. 


XXX 


— Mă bucur că nu trebuie să iei o decizie, a spus 
Charlie. 

— Dar tu, da, iubito, a spus Sasha. Pentru că nici nu m- 
aș gândi la o asemenea acţiune riscantă fără 
binecuvântarea ta. 

— Te-ai gândit la cât de multe pierzi? 

— Bineînţeles că m-am gândit. Şi, cum laburiștii se 
așteaptă să câștige aproape sigur următoarele alegeri, ar 
fi ușor ca să stau liniștit și să sper că voi deveni secretar la 
Afaceri Externe. Un risc mult mai mare ar fi să demisionez 
din Cameră, să mă întorc în Rusia și să petrec un an în 
campanie pentru a deveni președinte, numai pentru a 
vedea pe altcineva luând premiul cel mare. 

— Mai ales dacă acel altcineva se va dovedi că este 
fostul tău prieten Vladimir. 

— Atâta timp cât îi poartă servieta lui Elțîn, va ajunge 
mai degrabă în pușcărie, decât la Kremlin. 

— Atunci permite-mi să-ți pun o întrebare simplă, a spus 
Charlie. Dac-ar fi să-ţi ofer pe tavă aceste două poziţii, pe 
care ai alege-o? Pe cea de președinte al Rusiei sau pe cea 
de secretar pentru afaceri externe britanic? 

— Președinte al Rusiei, a spus Sasha, fără ezitare. 

— Înseamnă că știi răspunsul, a spus Charlie. Și-l știi și 
pe al meu. Altfel, îţi vei petrece restul vieţii întrebându-te 
„dar dacă?...” 

— Crezi că mai există cineva pe care ar trebui să-l 
consult înainte de a lua o asemenea decizie ireversibilă? 

Charlie s-a gândit serios și îndelung înainte de a 
răspunde: 

— Nu e cazul s-o întrebi pe mama ta, pentru că știm 
exact poziția ei. Sau pe fiica ta, care are alte preocupări. 
Dar aș fi interesată să aflu opinia lui Alf Roycroft. El e un 
vulpoi bătrân perspicace, pe care-l cunoaștem de peste 20 
de ani și are acea rară abilitate de a vedea lucrurile în 
perspectivă. Și, poate, chiar mai important, va ţine cont 
numai de interesele tale, cu sinceritate. 


XXX 


— Şi cui îi datorez această mare onoare, domnule 
ministru? a întrebat Alf, însoţindu-l pe Sasha în camera de 
Zi. 

— Am nevoie de sfatul tău, a spus Sasha. 

— Atunci, să luăm loc. Nu ne va deranja nimeni, pentru 
că Millicent a ieșit cu treburi. Cred că e ziua în care face 
pe îndrumătoarea bibliotecară la spital. 

— Este o sfântă! 

— La fel ca și Charlie. Adevărul este că am avut amândoi 
noroc la loteria căsătoriei. Deci, cum te pot ajuta, tinere 
domn? 

— Am 46 de ani, a spus Sasha. Obișnuiai să-mi spui 
tinere domn când am venit prima dată la circumscripţia 
electorală, cu peste 20 de ani în urmă. Acum, nimeni nu-mi 
mai spune așa. 

— Așteaptă să ajungi la vârsta mea, a spus Alf, vei fi 
foarte recunoscător dacă îţi mai spune cineva tinere domn. 
Deci, când ai sunat să-mi spui că vrei să discuţi cu mine o 
problemă personală, n-a fost dificil să-mi dau seama ce te 
preocupă. 

— Şi la ce concluzie ai ajuns? 

— Normal că aș vrea să devii secretar la Externe, așa 
mi-aș putea petrece restul zilelor spunându-le flăcăilor de 
la Clubul de bowling că am fost primul care ţi-am văzut 
potenţialul. 

— Nimic mai adevărat, a spus Sasha. 

— Am știut că ești special în ziua în care te-am 
intervievat pentru Merrifield. Așa că ceea ce vreau eu să 
spun, Sasha, ar putea să fie o surpriză. Eu cred c-ar trebui 
să-ți dai demisia din Cameră; să te întorci în Rusia și, dacă 
afirmaţia mea nu sună prea pompos, să-ţi urmezi destinul. 

— Dar asta ar însemna să risc totul, când există o soluţie 
mai ușoară pentru mine. 

— De acord, dar stilul tău n-a fost niciodată să alegi 
varianta ușoară. Când ai avut posibilitatea să ocupi un loc 
sigur la Londra, tu ai ales să te întorci la Merrifield și să 
lupti pentru o poziţie nesigură. 

— De data aceasta, risc mult mai multe, a spus Sasha. 

— Cum a fost și pentru Churchill, când a traversat 
Camera pentru a se alătura Conservatorilor, pentru că, 
sigur, n-ar fi devenit niciodată prim-ministru, dacă ar fi 
rămas pe băncile liberalilor. 

— Dar mi-am petrecut ultimii 30 de ani în această ţară, a 
spus Sasha. Așa că, în comparaţie cu traversarea Camerei 
Comunelor, voi avea ceva de mers până la Moscova. 

— Lenin nu gândea așa și, nu uita, era în Elveţia cânda 
început Revoluţia. 

— N-ai găsit un exemplu mai bun? a spus Sasha, râzând. 

— Gandi era avocat practicant în Africa de Sud când a 
simţit în aer revoluţia și s-a întors în India pentru a deveni 
liderul spiritual al ţării sale. Așadar, Sasha, sfatul meu este 
să te întorci acasă, pentru că poporul tău va vedea în tine 

ce am văzut eu acum peste douăzeci de ani, un bărbat 
decent, cinstit, cu convingeri ferme. Şi-ți vor adapta aceste 
convingeri cu ușurare și entuziasm. Dar asta ar putea fi 
nimic altceva decât vise de om bătrân. 

— Care au făcut totul mai puternic, a spus Sasha, pentru 
că nu la asta m-am așteptat. 


XXX 


Lui Sasha îi plăceau întotdeauna vizitele la Ambasada 
Rusă, nu în ultimul rând pentru că nimeni nu oferea 
recepții mai frumoase ca ambasadorul lor, Yuri Fokin. 
Zilele în care clădirea era înconjurată de bariere 
impenetrabile și puţini erau cei care știau ce se petrecea 
în spatele ușilor închise trecuseră. 

Sasha își putea aminti vremea în care, dacă întrebai un 
diplomat rus ce oră era, îţi spunea ora de la Moscova. 
Acum, ambasadorul răspundea cu bucurie la orice 
întrebare i se punea. Tot ce aveai tu de făcut era să-ţi dai 
seama când spunea el adevărul. 

De această dată, totuși, Sasha nu făcea o vizită la 
ambasadă pentru a se relaxa și a petrece o seară plăcută. 
Aceasta era ultima oportunitate să-și evalueze șansele pe 
care le-ar avea dacă ar candida la președinție. Printre 
oaspeţi erau o jumătate de duzină de ruși care puteau 
influenţa decizia într-o direcţie sau alta, și avea nevoie să 
se asigure că a vorbit cu fiecare dintre ei. Restul oaspeţilor 
erau amestecul obișnuit de politicieni, afaceriști și diverși 
linge-blide, care participau la orice petrecere atâta timp 
cât băutura curgea și erau destule gustări pentru a nu mai 
avea nevoie să ia cina, după aceea. 

Şoferul lui Sasha a luat-o la dreapta de pe Kensington 
High Street și s-a oprit în fața barierei de la intrarea care 
ducea în Grădinile Palatului Kensington, cunoscute drept 
Embassy Row. Un drum lung, strâmt, flancat de vile 
elegante care rareori apăreau pe piaţa imobiliară. 

Când a văzut mașina ministrului, gardianul a salutat și a 
ridicat bariera. Au trecut pe lângă ambasadele Indiei, 
Nepalului și Franţei, apoi au ajuns la Ambasada Rusiei. Un 
valet s-a grăbit să deschidă portiera din spate a limuzinei. 
Ministrul a coborât, i-a mulțumit și a pornit spre clădirea 
ambasadei. 

Aceasta putea fi o casă de ţară englezească de la 
începutul secolului, cu holul de la intrare cu lambriuri de 
stejar, pendulă și portrete de figuri istorice. Întotdeauna 
pe Sasha îl amuza că nu exista niciun semn despre tari, 
nici măcar despre Lenin sau Stalin. Părea că istoria 
începuse, pentru acest vechi imperiu, în 1991. 

Când Sasha a intrat în salon, a remarcat că unii dintre 
oaspeţi și-au întrerupt brusc conversațiile și s-au întors să- 
l privească; ceva cu care el încă nu se obișnuise și se 
întreba dacă se va obișnui vreodată. 

S-a uitat în jurul sălii aglomerate și a identificat curând 
patru din ţintele sale. Una din ele - Anatoly Savnikov - 
atașatul diplomatic după titlul lui oficial, șeful Serviciilor 
Secrete Ruse de la Londra, de fapt - stătea de vorbă cu 
Fiona. Dacă n-ar fi fost la Ambasada Rusiei, Sasha s-ar fi 
putut gândi că el îi făcea curte. Fără îndoială că mai erau 
duzini de spioni în sală care erau mult mai dificil de 
identificat. Regula Ministerului de Externe era destul de 
simplă: presupune că fiecare este spion. 

Când și-a întors privirile, Sasha a observat că 
ambasadorul era cufundat într-o conversaţie cu Charles 
Moore, editorul ziarului Daily Telegraph. Sasha avea de 
așteptat până să poată schimba câteva cuvinte cu Yuri, 
cuvinte care fuseseră deja notate cu grijă. 

A mers spre Leonid Bubka, ministrul comerţului, 
sperând c-ar putea să-i vorbească, dar Bubka schimba 
subiectul de fiecare dată când era folosit în conversaţie 
cuvântul „alegeri”. Sasha n-a renunţat cu ușurință, dar 
Bubka a continuat să-i blocheze fiecare încercare a lui, cu 
talentul lui Lev Yashin. Când vechiul lui prieten Ilya 
Resinev, al doilea secretar al ambasadei, l-a luat de braţ, 

Sasha s-a dat discret la o parte și a ascultat cu atenţie 
ceea ce i se spunea. 

— Ai aflat cine a fost numit director al FSB? a șoptit Ilya. 

— Să nu-mi spui că, în sfârșit, Vladimir și-a îndeplinit 
visul. 

— Mă tem că da, a spus llya. 

— Al fostului KGB, după adevăratul nume, a spus Sasha, 
condus de aceeași gașcă de ticăloși, îmbrăcaţi în costume 
în locul uniformelor. Pe cine a șantajat, de data asta? 

— Pe Elțîn, se pare, a spus Ilya. Vladimir i-a promis că 
indiferent cine-i va urma ca președinte după următoarele 
alegeri, el va avea grijă ca familia lui să nu fie niciodată 
acuzată de corupţie sau fraudă. 

— Deci, primul lucru pe care-l voi face ca președinte, a 
spus Sasha, va fi să-l concediez pe Vladimir și că spun clar 
că niciun om care a comis o crimă serioasă împotriva 
statului nu are garantată imunitatea. 

— Dacă faci asta, Sasha, va trebui să construieşti multe 
închisori. Și fii atent cui spui asta, pentru că adjunctul lui 
se află astă-seară aici. 

— Care este? 

— Bărbatul înalt și bine făcut care vorbește cu Fiona 
Hunter. Sasha s-a uitat peste umărul lui Ilya și l-a văzut pe 
bărbat întinzându-i o carte de vizită Fionei. O persoană pe 
care el o va evita. Când și-a întors privirea, a remarcat că 
ambasadorul era singur lângă șemineu și-și aprindea o 
țigară. 

— Iartă-mă, Ilya. Trebuie să vorbesc cu șeful tău. Dar îţi 
mulțumesc pentru informaţie, foarte valoroasă. 

Sasha a traversat repede încăperea. 

— Bună seara, Yuri, a spus el. O altă recepţie 
memorabilă! 

Sasha s-a poziţionat cu spatele la perete pentru a fi 
sigur că ambasadorul va sta cu spatele către oaspeţi, astfel 
încât numai cei foarte hotărâți sau lipsiți de tact să se 
gândească să-l întrerupă din conversaţie. 

— Te-am zărit la Bolșoi, săptămâna trecută, a spus 
ambasadorul. Încă unul din cele mai frumoase aporturi ale 
noastre. 

— Godunov a fost magnific, a spus Sasha. 

— Avem o problemă cu el, pe care s-ar putea să fie 
nevoie s-o discut cu tine, dar nu este momentul acum. 
Ceea ce-aș vrea eu să știu, Sasha, este dacă ai luat deja o 
decizie? 

— Înainte de a-ţi răspunde la această întrebare, Yuri, aș 
fi încântat să aud ce șanse crezi tu că am. 

— Așa cum bine știi, domnule ministru, nu am voie să-mi 
exprim opiniile. Eu nu sunt decât un umil purtător de 
cuvânt al guvernului pe care-l servesc. Dar, a spus Yuri, 
schimbând limba, dac-aș fi un parior, ceea ce, desigur, eu 
nu sunt, aș paria puţin că tu vei fi șeful meu, anul viitor. 

— Ai paria numai puţin? 

— Ambasadorii trebuie să fie întotdeauna zgârciţi cu 
pariurile, a spus Yuri, fără nici măcar o adiere de zâmbet. 

Sasha a râs și s-a întrebat câtor alţi politicieni le 
spusese ambasadorul exact aceste cuvinte în ultimele șase 
luni. 

— Şi dacă aș putea să-ţi fac o mică solicitare, a spus 
Yuri, ar fi util dacă aș putea fi informat pe scurt, înainte ca 
tu să faci un anunţ oficial. 

— Dacă mă hotărăsc să candidez, tu vei vedea orice 
declaraţie a mea cu mult timp înainte de a o da presei. 

— Îţi mulţumesc, a spus Yuri. Mai este un lucru despre 
care trebuie să te întreb, înainte de... 

— Domnule ambasador, ce recepţie fantastică! a spus un 
bărbat care părea că nu remarcase faptul că ei erau 
absorbiți total în conversaţie și poate că nu voiau să fie 
întrerupți. - 

— Îți mulţumesc, Piers, a spus ambasadorul. Îmi face 
plăcere că ai venit. 

Momentul trecuse și Sasha s-a îndepărtat discret pentru 
că editorul ziarului Daily Mirror nu era printre cele patru 
persoane cu care trebuia el să vorbească. S-a îndreptat 

încet spre ieșire, oprindu-se să schimbe câteva cuvinte cu 
câţiva alţi oaspeţi, dându-le o atenţie deosebită celor care i 
se adresau în rusă, de vreme ce graniţele circumscripţiei 
sale electorale puteau să se schimbe. Aruncând o privire în 
spate, l-a văzut în salon pe bărbatul la care evitase să se 
uite. 

Ceasul din hol a bătut o dată, amintindu-i lui Sasha că, 
în 30 de minute, avea vot în Camera Comunelor. În câteva 
momente recepţia urma să rămână fără politicienii de 
toate culorile, pentru că se întorceau cu toţii la Cameră 
pentru a stabili cum vor vota; nu că Sasha avea vreo idee 
de legea ce urma să se voteze. 

Când a ieșit din ambasadă, mașina lui a apărut 
instantaneu și Arthur a sărit să-i deschidă ușa din spate. 
Sasha era pe punctul să urce în mașină, când o voce pe 
care a recunoscut-o l-a strigat pe nume. 

— Sasha! El s-a întors și a văzut-o pe Fiona alergând pe 
trepte în jos. 

— Mă poţi lua cu tine cu mașina? 

— Desigur, a spus Sasha, retrăgându-se pentru a-i 
permite vechii lui dușmance să se așeze lângă el pe 
bancheta din spate. 

— Bună seara, Arthur. 

— Bună seara, dra Hunter. 

— Mi-ar fi plăcut să rămân mai mult, a spus Fiona în 
timp ce mașina pornea, dar șeful n-ar aprecia dacă aș lipsi 
de la stabilirea felului cum vom vota. Dar, mult mai 
important, Sasha, când ai de gând să răspunzi la singura 
întrebare care este pe buzele tuturor, la recepţie? 

— Şi ce se spunea despre ce șanse am? a întrebat Sasha, 
recurgând la vechiul truc politicesc de a răspunde la o 
întrebare cu o altă întrebare, cu toate că știa că n-o putea 
prosti pe Fiona. 

— Toţi cei care vorbeau engleza erau în favoarea 
candidaturii tale, cum erau și jumătate din ruși, cu toate 
că unul dintre ei, am spus eu, scoțând o carte de vizită din 
geantă, Ivan Donokov, cu siguranţă nu îţi este prieten! Mi- 

a pus cea mai ciudată întrebare, dacă ai trăit vreodată în 
America? Sasha arăta uluit. Eu i-am spus că nu, după câte 
știu eu. Apoi am insistat să-mi spună ce crede despre ce 
șanse ai avea dac-ar fi să-ţi anunţi intrarea în competiție. 

— Şi ce ţi-a răspuns? 

— A recunoscut că ai fi probabil pe locul întâi în 
preferinţe, dar că există un contracandidat care vine 
puternic din urmă. 

— l-a spus numele? a întrebat Sasha, încercând să nu 
pară neliniștit. 

— Crede că este un vechi prieten de-al tău, Vladimir. 

— Nu mi-e deloc prieten, a spus Sasha. In orice caz, 
singurul interes al acestui bărbat a fost să devină șeful 
FSB și acum și-a îndeplinit visul; nu va căuta altceva mai 
sus, va fi preocupat să rămână cocoţat în funcţia pe care o 
are. 

— Nu aceasta a fost opinia lui Ivan Donokov. De fapt, 
acesta era sigur că Vladimir deja se uită dincolo de Piaţa 
Roșie, cu ochii fixaţi de-acum pe Kremlin, a spus Fiona. 

— Dar asta nu este conform cu realitatea. 

— De ce nu, dacă-l are pe Elțîn ca susţinător? 

— Dar de ce-ar susţine vreodată Elțîn un asemenea 
individ fără caracter. 

— Se pare că fiica și ginerele lui Elțîn erau pe punctul să 
fie arestaţi și acuzaţi de fraudă și, cumva, el a reușit să 
facă problema să dispară. Mi s-a spus că merită văzut un 
filmuleţ cu o prostituată oferindu-și serviciile în biroul 
judecătorului-șef. 

— Dar ăsta nu-i un motiv să susţii la președinție un om 
care nu e deloc potrivit pentru funcţie. 

— Sasha, cum te-ai simţi tu dac-ai fi președinte și fiica ta 
ar putea merge la pușcărie pe mai mulţi ani? 

— Aș permite ca legea să-și urmeze cursul. 

— Eu chiar cred asta, a spus Fiona, ceea ce dovedește 
numai ce norocoși ar fi să te aibă. Dar chiar îţi dorești tu 
să părăsești Ministerul de Externe, când te-ai putea alege 
cu nimic? 

— Donokov ţi-a spus de ce parte se află? a vrut să afle 
Sasha, fără a-i lua în seamă întrebarea. 

— Nu. Dar, cu siguranţă că, dacă este director-adjunct 
al FSB, îl susține pe șeful lui. 

— În Rusia, lucrurile nu merg întotdeauna așa. Deci, ţi-a 
oferit o părere cu privire la șansele mele? a repetat Sasha 
întrebarea, ţinând-o pe a lui. 

— Nu, dar a spus că, dacă nu candidezi, nu avea nicio 
îndoială cu privire la cine va fi următorul președinte. 

— Nu mă pot gândi la un motiv mai bun pentru a 
candida, a spus Sasha, lăsând garda jos. Nu crezuse nicio 
clipă că Vladimir putea fi un candidat serios, dar a 
acceptat că, dacă va candida, va fi o competiţie fără reguli 
și că luptele erau singurul sport la care Vladimir excela. 

— Dacă te hotărăști să candidezi, a spus Fiona, 
întrerupându-i lui Sasha reveria, nu pot spera decât ca tu 
să câştigi. Ti se va simţi lipsa în Cameră și tu ai fi fost un 
al naibii de bun secretar cu afacerile externe. Dar Rusia 
este o provocare de departe mult mai mare. Și dac-ar fi să 
ajungi președinte, relaţiile Rusiei cu Vestul se vor 
îmbunătăţi peste noapte, ceva ce nu poate fi decât bine 
pentru toţi cei interesaţi, inclusiv pentru poporul rus. 

— Este drăguţ din partea ta să spui asta, Fiona. Și acum, 
că știu cu cine mă pun, aș putea face apel la una-două din 
abilităţile tale politice speciale. 

— Voi considera asta un compliment, a spus Fiona, în 
timp ce mașina trecea prin intrarea membrilor și prin 
vechea curte a palatului. Când Sasha a coborât din 
mașină, a început să sune clopoţelul, așa că s-au despărțit 
și-au continuat pe drumurile lor diferite. 

Ce ironie a sorții, s-a gândit Sasha, în timp ce intra în 
Holul „Ayes”, că nu ce adunase el din conversațiile de la 
recepţia de la ambasadă îl ajutase să ia decizia finală, ci o 
mică informaţie culeasă pe bancheta din spate a unei 
mașini, de la cea mai neașteptată sursă. 


XXX 
505 


- CAP SAU PAJURĂ - 


Când Sasha i-a spus Elenei că se va duce în ţara lor 
natală pentru a candida pentru președinție, a fost ca și 
cum ea n-ar fi auzit niciun cuvânt din cele spuse de el. 

— Desigur, mama, aș înțelege dacă n-ai vrea să vii cu 
mine. 

— Voi merge cu tine, a spus ea liniștită. 

Sasha a fost întâi surprins, apoi încântat și, în cele din 
urmă, trist, când ea i-a spus motivul pentru care-și 
schimbase atitudinea. 

— Îmi pare rău, a spus el, îmbrăţișându-și mama. 
Unchiul Kolea a fost un om așa de bun și noi doi îi datorăm 
atât de mult. 

— Familia ne-a întrebat dacă n-ai vrea să fii atât de bun 
să susţii una din cuvântări, la funeralii. 

— Bineînţeles că voi ţine. Te rog să le spui că sunt 
onorat. 

— Soţia lui mi-a spus care au fost ultimele lui cuvinte: 
„Spune-i lui Sasha că, dacă este fiul tatălui lui, va fi un bun 
președinte.” 


XXX 


Sasha a ţinut o scurtă conferință de presă în holul 
jurnaliștilor, în dimineaţa următoare, la ora 10:00. 

„Respectabilul  Onorabil Sasha Karpenko sia dat 
demisia în această dimineaţă din funcţia de ministru de 
stat la Ministerul de Externe. Va cobori de asemenea și din 
calitatea de membru al Parlamentului pentru Merrifield cu 
efect imediat, pentru că intenționează să se întoarcă în 
țara sa natală, Rusia și să candideze pentru funcția de 
președinte, la următoarele alegeri.” 

Prim-ministrul, a răspuns, vorbind de la Downing Street: 

„Guvernul a pierdut un ministru foarte important și un 
parlamentar formidabil. Sper și cred că aceleași calităţi 
vor fi bine folosite când se va întoarce în ţara sa natală. Și, 

dacă va fi ales la înalta funcţie la care aspiră, abia 
așteptăm o nouă eră pozitivă a relaţiilor anglo-rusești.” 

Lordul Cohen a fost printre primii care l-au sunat. 

— Dacă ai nevoie de un director de campanie, eu sunt 
încă disponibil. 

— N-aș putea avea unul mai bun, Ben, asta-i sigur. 

Prim-ministrul adjunct al Rusiei l-a sunat dimineaţa 
următoare în timp ce el se rădea. 

— N-aș putea fi mai încântat de atât de veștile primite, a 
spus Nemtsov. Mediile sunt în fierbere și primul sondaj 
publicat de dimineaţă te prezenta ca având 29%. 

— Şi Vladimir cum stă? a întrebat Sasha. 

— 2% şi, cu o săptămână în urmă, avea 4%. 

Probabil că cel mai mare șoc pentru Sasha a fost cât de 
mulți șefi de stat și prim-miniștri l-au sunat din toată 
lumea în următoarele 48 de ore, ca să spună într-un limbaj 
mai puţin decât codat: Mi-aș dori numai să-ţi dau un vot. 

În noaptea dinaintea celei în care trebuia să zboare la 
Sankt Petersburg, a sunat ambasadorul rus. 

— Sasha, încerc de vreo două ore să iau legătura cu 
tine, dar telefonul tău este în continuare ocupat. Îmi scapă 
ceva? Sasha a râs. Șefii mei m-au instruit să mă asigur că 
zborul tău la Sankt Petersburg va fi cât mai lin posibil. 
Vom pregăti o mașină să te ducă pe tine și familia ta la 
aeroport și am instruit Aeroflot-ul să separe clasa întâi de 
restul pasagerilor, pentru ca tu să nu fii deranjat. 

— Îţi mulţumesc Yuri, apreciez foarte tare asta, mai ales 
că am de pregătit două cuvântări. 

— Deci, vrei să auzi veștile bune întâi sau pe cele rele? 

— Pe cele bune, a spus Sasha, continuând jocul. 

— Peste 50% din rusoaice cred că arăţi mai bine decât 
George Clooney. 

Sasha a râs. 

— Şi veștile rele? 

— Nu vei fi încântat să afli pe cine-a numit Elțîn ca noul 
său prim-ministru. 

PARTEA a-Vl-a 


508 


- JEFFREY ARCHER - 


45 
ALEX ȘI SASHA 


În drum spre Amsterdam, 1999 


Alex a ridicat receptorul telefonului de pe birou. 

— Este cineva Dimitrie pe fir, a spus dra Robbins. Spune 
că este un vechi prieten și că nu v-ar deranja, dacă n-ar fi 
ceva urgent. 

— El vine dintr-un trecut mai îndepărtat chiar decât 
tine, Pamela, și este, într-adevăr un vechi prieten. Fă-mi 
legătura. 

— Alex, tu ești? 

— Dimitri, mă bucur să te-aud după atâta timp. Mă suni 
din New York? 

— Nu, din Sankt Petersburg. M-am gândit că ai vrea să 
știi vestea rea: unchiul tău Kolea a murit. 

Alex a rămas fără grai. Se simţea vinovat că n-a putut 
să-l viziteze pe Kolea când a fost, nu de mult, la Sankt 
Petersburg. 

— Aș fi sunat-o pe Elena și nu te-aș fi deranjat pe tine, a 
continuat Dimitri, dar n-am știut cum să iau legătura cu ea 
la serviciu. A 

— Dimitri, tu mă poţi deranja oricând vrei. li voi spune 
eu mamei, pentru că va dori să meargă la funeralii. Ştii 
când sunt? 

— Vinerea viitoare, la Biserica Sf. Apostol Andrei. Știu 
că e din scurt, dar, dacă ai veni, familia speră că ai putea 
să ţii unul din panegirice. 

— Nu e prea din scurt pentru cineva care mi-a salvat 
viaţa, a spus Alex. Spune-le că aș fi onorat. 

— Familia va fi foarte încântată. Tu ești oarecum un 
erou în acest oraș, așa că pregătește-te să fie mulţi care-ţi 
vor ura bun-venit. 

— Îţi mulţumesc, Dimitri. Abia aştept să te văd. 

Alex a pus receptorul în furcă și a apăsat butonul de sub 
birou. Dra Robbins a apărut câteva minute mai târziu, cu 
carnetul în mână și pixul pregătit. 

— Anulează tot. Plec la Sankt Petersburg. 


XXX 


— În momente ca acesta, a spus Charlie oftând exagerat 
de adânc, aș vrea să ai un avion particular, ca să nu fim 
nevoiţi să ne necăjim la cozi interminabile și întârzieri. 

— Vă rog să deschideţi geanta, doamnă. 

— Aveai asemenea bătăi de cap când erai ministru, tati? 
a întrebat Natașa, deschizând fermoarul de la geantă. 

— Nu, dar ai tot timpul în minte că în guvern poţi fi 
numai o perioadă limitată de timp. Margaret Thatcher a 
spus cândva că numai regina își poate permite să se 
obișnuiască fără ele. 

— Dar, dacă ai fi președinte... 

— Chiar și funcţia de președinte este statutar limitată la 
opt ani, a spus Sasha, preluându-și geanta. Recent, Duma 
a decretat că președintele poate rămâne în funcţie numai 
două legislaturi consecutive de patru ani și cine-i poate 
blama pe ruși pentru aceasta, după ce-au suportat secole 
de dictatură. In plus, cinstit, opt ani este mai mult decât 
destul pentru orice persoană sănătoasă la cap. 

— Bunica arată cam dărâmată, a șoptit Nataşa, în timp 
ce se uitau prin duty free. Nu știam că n-a mai călătorit cu 
avionul până acum. 

Sasha și-a întors privirile spre mama lui și aceasta i-a 
zâmbit ușor. 

— Nu cred că acesta este adevăratul motiv pentru care 
este așa de emoţionată, a spus el. Nu uita că n-a fost în 
Rusia de mai mult de 30 de ani și că fratele ei este cel care 
a făcut posibilă evadarea noastră și noua noastră viaţă în 
Anglia. 

— Ţi-ai dorit vreodată să te fi urcat în cealaltă cutie, tati, 
și să ajungi să trăiești în America? 

— Cu siguranţă, nu, a spus Sasha, prinzând-o cu braţul 
de după umeri. Dacă s-ar fi întâmplat așa, n-aș fi ajuns să 
am o viaţă atât de frumoasă. Deși, trebuie să recunosc, 
când și când, mi-a trecut și mie prin minte întrebarea 
aceasta. 

— Ai fi putut fi congresmen. Poate chiar senator. 

— Sau, poate, viaţa mea ar fi mers într-o cu totul altă 
direcţie și nici măcar n-ar fi avut legătură cu politica. Cine 
știe? 

— Ai fi putut avea acel avion privat de care vorbește 
mama. 

— Nu mă plâng, a spus Charlie, luându-l pe Sasha de 
braţ. Faptul că a ales lada aceea mi-a schimbat și mie 
întreaga viaţă. 

— Îi rugăm pe toţi pasagerii pentru zborul B.A. 017 spre 
Amsterdam să meargă la poarta 14, unde va începe 
îmbarcarea. 


XXX 


Anna s-a uitat pe hubloul cabinei și l-a văzut pe Alex 
venind pe aleea de macadam, cu inevitabilul telefon mobil 
ţinut cu umărul la ureche de parcă umărul era o a treia 
mână. 

— Scuze, scuze, a spus el când a intrat în cabină. Uneori 
îmi doresc ca telefonul mobil să nu se fi inventat. 

— Dar nu prea des, a spus Anna când el și-a ocupat 
locul, lângă ea. Abia a apucat să-și pună centura că ușa 
grea s-a închis și, în câteva minute, avionul a început să 
ruleze pe pista de sud, rezervată exclusiv aeronavelor 
private. 

— Mama ta n-a prea vorbit de când s-a urcat în avion, a 
șoptit Anna. 

Alex și-a întors privirile și a văzut-o pe Elena așezată 
lângă Konstantin, care-i ţinea geanta. Ea i-a zâmbit slab, în 
timp ce avionul Gulfstream a început să accelereze pe 
pistă. 

— Nu uita că unchiul Kolea a fost singurul ei frate și s-ar 
fi întors să-l vadă cu mult timp în urmă, dacă n-ar fi fost 
gândul că maiorul Polyakov ar fi așteptat-o pe alee să-i dea 
bineţe. 

— Dar probabil că se simte emoţionată să se întoarcă în 
Rusia, după atât de mulţi ani? 

— Şi  neliniștită, în același timp, presupun. Este, 
probabil, sfâșiată între teamă și emoție, o combinaţie 
toxică. 

— Cât de diferită ar fi fost viaţa ta, dacă Polyakov s-ar fi 
dus la meciul de fotbal în după-amiaza aceea, a spus Anna, 
și tu ai fi hotărât să rămâneţi în Sankt Petersburg. 

— Toţi putem indica un moment din vieţile noastre când 
s-a întâmplat ceva ce ne-a făcut să mergem într-o cu totul 
altă direcţie. Poate fi la fel de simplu ca în momentul în 
care tu te-ai urcat în metrou și te-ai așezat lângă mine. 

— De fapt, tu ești cel care te-ai urcat în metrou și te-ai 
așezat lângă mine, a spus Anna, în timp ce avionul decola. 

— Sau momentul în care am ales una dintre cutii, a spus 
Alex. Adesea, mă întreb... 

— Tati, unde ne vom opri să alimentăm? a întrebat 
Konstantin. 

Alex s-a uitat peste umăr și i-a spus fiului său: 

— La Amsterdam. Vom avea o scurtă întrerupere, 
înainte de a ne continua zborul spre Sankt Petersburg. 


XXX 


— Cât vom rămâne în Amsterdam? a întrebat Natașa, în 
timp ce se îndreptau spre zona de tranzit. 

— Una, două ore. Apoi avem legătura cu zborul Aeroflot. 

— Ar fi destul timp să mergem cu un taxi până la 
Rijksmuseum? a întrebat Charlie. Întotdeauna mi-am dorit 
să văd Rondul de noapte. 

— Eu n-aş risca, a spus Sasha. Guvernatorul Sankt 
Petersburgului mi-a spus că se așteaptă la multă lume la 
aeroport și, dacă pierdem avionul... 

— Desigur, a spus Charlie, amintindu-și încă o dată cât 
de emoționat era soțul ei. In orice caz, eu pot vizita 
Ermitajul în timp ce te ocupi cu alegerile și vom vedea 
Rijks, altă dată. 

— Poate, când ne întoarcem spre casă, a spus Natașa, 
zâmbind. 

— Peste opt ani, vrei să spui, a spus Charlie. 

— Îţi spun ce voi face, a spus Sasha. Dacă voi deveni 
președinte, vom merge cu toţii într-o vacanţă la 
Amsterdam, unde vom vizita muzeul Van Gogh, precum și 
Rijks. 

— Președinții ruși nu merg în vacanță, a spus Elena. 
Pentru că, dacă merg, când se-întorc, vor găsi pe altcineva 
așezat pe scaunul lor și ei vor fi puși pe făraș. 

Sasha a râs. 

— Cred că vei vedea că totul s-a schimbat, mama. 

— N-aș conta pe asta, cât timp vechiul tău prieten 
Vladimir e primprejur. 


XXX 


— Cum se simte Elena? a întrebat Anna, când Alex s-a 
întors la locul lui. 

— Își dorește să se fi întors în Sankt Petersburg cu ani în 
urmă și să-i fi mulțumit cum trebuie lui Kolea pentru că și- 
a riscat viaţa ca să-i ajute să fugă. 

— L-a invitat la Boston de mai multe ori, i-a reamintit 
Anna, dar el n-a onorat niciodată invitaţia. 

— Bănuiesc că Polyakov a avut grijă ca unchiul să nu 
primească niciodată viză, a spus Alex. Elena a spus mereu 
c-ar fi fericită să poată merge acasă ca să participe la 
funeraliile acestui bărbat. 

— După toţi acești ani, încă se gândește la Sankt 
Petersburg ca la „acasă”, a spus Anna. Și tu simţi la fel? 

Alex n-a răspuns. 

— Vă rugăm să vă atașați centurile, a spus căpitanul, 
vom ateriza în Amsterdam în aproximativ 20 de minute. 

— Ce păcat că n-avem timp să vizităm Rijksmuseum, a 
spus Anna, în timp ce avionul începuse coborârea printre 
nori. 

— Ultima oară când am făcut asta a fost după 
întoarcerea de la Davos și am vizitat Tate Gallery. 

— A fost înainte de Davos, nu după, i-a reamintit Anna. 
Amintirea mea de neuitat despre acea vizită este cum 
stăteai tu în cada plină și repetai discursul. 

— Când mi-a căzut în apă și a trebuit să-l baţi din nou la 
mașină. 

— Şi tu ai adormit, l-a tachinat Anna, în timp ce eu îl 
scriam la mașină. 

— Mie mi se pare o corectă diviziune a muncii, a spus 
Alex. 

— Deci, stăpâne, ce ne așteptăm să facem, acum? a 
întrebat Anna, când avionul a atins pământul. Vizităm 
pizzeriile să vedem ce ne oferă rivalii noștri? 

— Nu, deja știm să Elena's nu are rivali în Amsterdam. 
Cu toate acestea, când vom cobori din avion, ne va lua o 
mașină și ne va duce la Rijksmuseum și apoi la Van Gogh 
Museum. Numai că trebuie să ne grăbim să nu depășim o 
oră în fiecare, să nu riscăm să ratăm decolarea. 

Anna l-a prins în braţe. 

— Îţi mulţumesc, iubitule, două galerii despre care 
domnul Rosenthal spune că „trebuie-să-le-vezi-înainte-de- 
a-muri.” 

— N-am de gând să mor încă ceva timp, a spus Alex, în 
timp ce taxiul-avion s-a oprit în faţa limuzinei. 


XXX 


Sasha și familia lui s-au urcat la bordul zborului Aeroflot 
109 spre Sankt Petersburg imediat după miezul zilei. 
Căpitanul a ieșit din cabina de pilotaj pentru a-i întâmpina. 

— Voiam numai să vă spun ce onoare este să vă avem la 
bord, domnule Karpenko și eu, împreună cu echipajul meu, 

vă dorim succes la alegeri. Eu cu siguranţă voi vota pentru 
dumneavoastră. 

— Vă mulțumesc, a spus Sasha, și o stewardesă 
curtenitoare i-a condus la locurile lor și le-a oferit de băut. 
Chiar și Elena a fost impresionată. 

Aeronava a decolat la 12:21 și, în timp ce toată familia 
moțţăia, Sasha și-a revizuit cuvântarea pe care urma s-o 
ţină la sosirea în aeroport. Trebuia să pregătească, de 
asemenea, un panegiric pentru funeraliile lui Kolea, dar 
asta va trebui să aștepte până vor ajunge la hotel. 

— Permiteţi-mi să încep prin a vă mulţumi tuturor 
pentru primirea impresionantă... Sasha s-a lăsat pe 
spătarul fotoliului și s-a întrebat ce înţelegea Nemtsov 
printr-o mulţime uriașă. S-a întors la notițele lui. 

„Am fost departe de țară mult timp, dar inima mea a fost 
întotdeauna...” 


XXX 


Alex și familia lui au fost duși înapoi la aeroport imediat 
după miezul zilei, după ce vizitaseră și Rijksmuseum și 
Muzeul Van Gogh. 

— Rondul de noapte și Câmpul cu floarea soarelui 
văzute în mai puţin de două ore, a spus Anna, începând să 
se uite prin cărțile poștale pe care le cumpărase. 

Căpitanul Fullerton se asigurase de un spaţiu de zbor 
care să le permită să aterizeze la Sankt Petersburg în jurul 
orei opt dimineaţa. A fost ușurat să vadă limuzina 
domnului Karpenko intrând prin porţile de securitate cu 
câteva minute înainte. Odată ce familia a fost instalată în 
siguranţă la bord, căpitanul a început să ruleze încet spre 
pista pentru est, unde a făcut o oprire și a așteptat să 
decoleze un alt zbor Aeroflot înaintea lui, apoi controlul de 
trafic aerian i-a dat aprobarea de decolare. 

PARTEA a-Vll-a 

46 
ALEXANDER 


În drum spre Sankt Petersburg 


Erau cam la 100 km de destinaţia lor când avionul a 
început să tremure. Numai puţin, la început, apoi mai 
violent. La început, Alexander a presupus că nu era nimic 
altceva decât turbulenţe violente, dar când s-a uitat pe 
fereastră, a putut constata că pierdeau înălţime foarte 
rapid. S-a întors să vadă cum era restul familiei și a 
constatat că dormeau cu toţii duși, departe de orice 
problemă. A vrut să meargă în faţă să vorbească cu 
căpitanul, dar s-a agăţat, în schimb, de mânerele scaunului 
și a început să se roage. 

— Mayday, mayday, mayday. Alpha Foxtrot 409. Motorul 
doi s-a oprit, pierdem altitudine, am coborât 3000 de 
metri, solicităm coordonatele radar Pulkovo. Avem 7 
suflete la bord. 

— Roger, Alpha Foxtrot 409. Fixează direcția la 330 
grade, aeroportul este la 6 km în față, pista 10 stânga 
pregătită de aterizare, 3000 m disponibili. Aveţi nevoie de 
servicii de urgenţă? 

— Rămâi pe recepţie. Nu pot fixa direcţia și nu pot 
păstra altitudinea. Văd dealuri în faţa mea. 

— Eşti la distanţă de cca 42 km. Poţi ateriza pe pista 10 
stânga. Viteza vântului spre est, 5m/s. 

— Patru zero nouă, motorul nr. 1 s-a oprit, a spus 
căpitanul, încercând să nu pară disperat. Nu pot reporni 
niciunul dintre motoare. Planez. 

— Eşti la 30 km de aerodrom. După ce treci de dealuri, 
este teren plat cu iarbă. Serviciile de urgenţă sunt 
pregătite. 

— Roger. Văd un spaţiu între dealuri. Dacă nu pot 
ajunge la pistă, voi face o aterizare de urgenţă. A apăsat 
butonul de coborâre a trenului de aterizare, dar roţile nu 

au răspuns. A apăsat din nou butonul, dar roţile au rămas 
cu încăpățânare la locul lor. A acţionat o altă manetă în 
timp ce avionul continua să coboare. 

— Atenţie, vă vorbește căpitanul. Vom face o aterizare 
de urgenţă. Puneţi-vă centurile și luaţi poziția ghemuit, 
acum! 

Alexander s-a întors spre familia lui și s-a simţit vinovat 
că avusese ambiția de a nu lua în considerare siguranţa 
lor. Dar nici chiar el nu-și dăduse seama cât de departe ar 
merge Vladimir pentru a se asigura că nu are rivali serioși 
pentru președinție. 

O echipă de elită de parașutiști ruși au fost la scena 
dezastrului în câteva minute, dar au rămas acolo în 
așteptare câteva ore. Îndată ce au localizat cutia neagră, 
au dispărut cu ea în noapte. 

O altă aeronavă își continua zborul spre Sankt 
Petersburg, fără să fi aflat de această tragedie. 


XXX 


Când avionul a aterizat la aeroportul Palkovo, Alexander 
s-a uitat pe fereastra cabinei și a văzut o zonă largă de 
teren plat de pășune. În depărtare, pe linia orizontului se 
profilau blocuri gri, înalte, de ciment. 

Avionul a frânat și s-a oprit în faţa terminalului, dar abia 
când s-a oprit motorul s-au auzit uralele: „Kar-pen-ko, Kar- 
pen-ko!” 

Alexander s-a întors și s-a uitat la familia lui, zâmbindu- 
le încurajator, zâmbet la care Elena n-a răspuns. S-a 
deschis ușa cabinei, au coborât treptele și Alexander a 
ieșit în lumina palidă a după-amiezii. Nimic nu l-ar fi putut 
pregăti pentru ceea ce urma să se întâmple. 

A fost întâmpinat de o mulţime de oameni care se 
întindea cât vedeai cu ochii. Toţi strigau: „Kar-pen-ko, Kar- 
pen-ko!” A ridicat instinctiv braţul, ca identificare, și a 
văzut o mare de mâini răspunzându-i. 

La baza treptelor se afla o echipă de primire condusă de 
primar și de personalul de răspundere. In timp ce 
Alexander cobora, zgomotul s-a accentuat și el nu știa cum 
să reacționeze la o așa dezlănţuire de entuziasm. A privit 
în urmă să vadă dacă familia îl urmează: mama temătoare, 
soţia năucită, în timp ce copilul lui părea să se bucure de 
fiecare clipă. 

Când a pus piciorul pe macadam, au pornit niște urale 
pe care nu le primise niciodată vreun președinte american. 
Primarul a făcut un pas în faţă și a strâns cu căldură mâna 
fiului risipitor. 

— Bun venit înapoi la Sankt Petersburg, Alexander. N- 
am anticipat aceasta nici în cele mai îndrăzneţe visuri ale 
noastre. Șeful poliţiei estimează că peste o sută de mii de 
oameni au venit să-ți ureze bun-venit în patria natală. 
Această demonstraţie de susținere trebuie să-ți alunge 
orice îndoială cu privire la câţi oameni doresc ca tu să fii 
următorul nostru președinte. 

— Vă mulţumesc, a spus Alexander, incapabil să-și 
găsească cuvintele care să exprime cum se simţea în acel 
moment. 

— Poate c-ai vrea să spui câteva cuvinte susținătorilor 
locali, a sugerat primarul. Cei mai mulţi dintre ei au 
așteptat aici de mai multe ore. 

— Nu m-am așteptat la o asemenea primire, a 
recunoscut Alexander, dar aceste cuvinte nu puteau fi 
auzite din cauza uralelor: „Kar-pen-ko! Kar-pen-ko!” 

Guvernatorul l-a condus spre o mică estradă instalată la 
marginea pistei. Cu toate că era înconjurat de sute de mii 
de oameni care-i strigau cu toţii numele, Alexander nu se 
simţise mai singur niciodată, în viaţa lui. A trebuit să 
aștepte mai multe minute până când mulţimea s-a potolit 
destul încât să fie posibil pentru el să li se adreseze, ceea 
ce i-a permis măcar să aibă răgazul să-și adune gândurile. 

— Compatrioţi, a început el, cum să vă mulțumesc 
pentru o asemenea primire? O primire care mă inspiră să 
visez în numele vostru. Dar, pentru ca acest vis să devină 

realitate, voi avea nevoie ca fiecare dintre voi să lucreze în 
numele meu. 

Încă o dată, lumea a izbucnit în scandări și strigăte, 
confirmând voința lor de a face acest lucru. El n-a mai 
încercat deloc să continue, până când n-a tăcut mulțimea. 

— Cred de mult timp că Rusia este capabilă să-și ocupe 
locul meritat printre naţiunile conducătoare ale lumii, dar 
pentru a realiza aceasta, trebuie să îndepărtăm în sfârșit 
cătușele dictaturii și să ne asigurăm că marea bogăţie a 
Rusiei se împarte între cei mulţi, că nu mai e permis ca ea 
să umple buzunarele câtorva. Haideţi să dăm libertate 
geniului nostru, în sfârșit, astfel ca lumea să nu se mai 
teamă de forţa noastră militară, ci să fim respectaţi pentru 
realizările noastre pe timp de pace. De ce sunt prezentaţi 
britanicii ca lideri ai lumii când sunt un stat mai mic decât 
cel mai mic stat al nostru? Pentru că boxează la categorii 
superioare greutăţii lor. De ce este prezentată întotdeauna 
America drept lider al lumii libere? Pentru că noi nu 
suntem liberi. Această libertate este acum în mâinile 
noastre, așa că haideţi să folosim acest prilej cu toţii 
împreună! 

Și-a ridicat braţele în aer și, încă o dată, au mai urmat 
câteva minute de așteptare până când a putut să continue. 

În timp ce privea figurile în expectativă care se uitau la 
el, a încercat să nu permită adoraţiei lor să-i întunece 
judecata, deși știa că un moment ca acesta s-ar putea să 
nu se mai întâmple niciodată și că trebuia să se folosească 
de el. S-a aplecat până ce buzele lui erau pe punctul să 
atingă microfonul și a urmat o liniște despre care și-a dat 
seama că putea dura numai câteva momente până când 
vraja se va rupe. 

— Tatăl meu, nu eu, ar trebui să stea aici și să 
primească aclamaţiile voastre. El și-a riscat viaţa apărând 
acest oraș împotriva dușmanului nostru comun, fapt 
pentru care națiunea l-a decorat cu Steaua lui Lenin. Dar, 
acum, noi înfruntăm un dușman mult mai perfid, care nu 
are morală, scrupule și al cărui singur interes este 

interesul propriu. Acei oameni l-au ucis pe tatăl meu 
pentru că voia să organizeze o uniune care să apere 
drepturile tovarășilor lui. Lacomi, egoiști care nu se 
reprezentau decât pe ei înșiși. Tăcerea care s-a așternut 
peste mulţime era aproape palpabilă. 

— Compatrioţi, nu m-am întors în patria mea natală 
pentru răzbunare, ci să continui pașii tatălui meu. Inspirat 
de încrederea voastră în mine, singura mea dorinţă este să 
vă servesc. Prin urmare, voi permite ca numele meu să fie 
propus pentru cea mai înaltă funcţie în stat și sper să 
devin președintele vostru. 

Furtuna de aplauze și urale care a urmat probabil că 
fusese auzită până în centrul Sankt Petersburgului. 
Asemenea lui Marc Antoniu, Alexander știa că nu mai era 
nimic mai mult de spus, că venise vremea înfruntării pe 
câmpul de bătălie. El semănase semințele revoluției și 
acum trebuia să aștepte ca ele să prindă rădăcini. În timp 
ce cobora încet din scenă, urmașii lui continuau să 
scandeze: „Kar-pen-ko! Kar-pen-ko!” 

În picioare, în spatele mulţimii se afla un bărbat 
îmbrăcat elegant, bine făcut, care nu se alăturase 
aplauzelor. Proaspăt numitul șef al serviciilor secrete a 
format un număr pe mobil și a trebuit să aștepte un timp 
înainte de a auzi vocea de la celălalt capăt al firului. 

Donokov a ridicat în aer telefonul său pentru ca șeful lui 
să poată auzi mai bine aclamaţiile mulţimii. 

— Eram gata să dau un comunicat de presă prin care să- 
mi exprim durerea profundă la aflarea morţii tragice a lui 
Alexander Karpenko și a familiei lui, a spus prim-ministrul. 
O figură eroică, care-ar fi devenit cu siguranţă următorul 
nostru președinte și-ar fi jucat un rol major în construcţia 
noii Rusii, dacă-mi amintesc cu exactitate cuvintele. 

— Puțin cam prematur, aș zice, a spus Donokov. Dar fiţi 
sigur, domnule prim-ministru, totul e sub control. Nu voi 
mai face aceeași greșeală, a doua oară. 

— Pentru binele tău, să sperăm că așa va fi, a spus prim 
ministrul, continuând să asculte mulțimea exuberantă, în 
fundal. 

— Sunt convins, a spus Donokov, că nu va dura mult 
până când veţi putea furniza un comunicat de presă mai 
actual. 

— Mă bucur s-aud asta. Dar voi aștepta până după ce voi 
pronunţa panegiricul la funeraliile fostului meu coleg de 
școală și abia apoi voi anunţa că voi candida la președinție, 
a spus Vladimir Putin. 


522 


- JEFFREY ARCHER - 


T 
d 


ia 


Inteligența și șansa sunt în competiție acerbă în 
acest roman al lui Archer. Mai bine spus ele sunt 
adevăratele personaje ale romanului în care sunt 
construite două posibile vieți pentru adolescentul 
Alexander, care evadează în condiţii dramatice din 
Rusia comunistă. Alegerile succesive, inteligente, 
făcute de Alexander nu-l pun însă la adăpost de 
mecanismele oculte de care crezuse că scapă 
părăsindu-şi țara natală. 


Sura www .jeftreyarcher.com 
Sieu, LL 


ISBN: 978-973-150-146-8 


